
Un roman din Cornwall, 1810-1811 


Cartea întâi 


Capitolul 1 


I 


Joi, 25 octombrie 1810, o zi vântoasă în care primele frunze ale 
toamnei pluteau peste grădinile şi parcurile Angliei, bătrânul rege îşi 
pierdu mințile. 

Era un eveniment important nu numai pentru țară, ci şi pentru 
întreaga lume. Printre cei direct afectați se găseau patru bărbați din 
Cornwall, un negustor, un soldat, un diplomat şi un doctor. 

Bineînțeles, nu era pentru prima dată: cu douăzeci şi doi de ani în 
urmă, înnebunise pentru o suficient de lungă perioadă încât să 
blocheze treburile legislative ale țării. Din nou în 1801 şi în 1804 
fuseseră scurte perioade de rătăcire, îndeajuns pentru a da naştere 
unei nelinişti din partea doctorilor şi a miniştrilor săi. Din capul 
locului, ultimul atac părea prea puțin diferit de celelalte. Doar că el 
îmbătrânise şi era aproape orb şi mai era şi faptul că fiica lui 
preferată era pe moarte... 

Primul simptom fusese că începuse să vorbească. Toată ziua -— fără 
încetare — şi mare parte din noapte. O frază din cinci era rațională, 
restul erau cuvinte fără nicio noimă, înşirate ca nişte zdrențe pe o 
velă, împrăştiindu-se după cum bătea vântul. Vorbea cu fiii lui: pe cei 
care, la fel ca Octaviu, erau morți, el îi credea în viață; pe cei care 
trăiau - şi erau mulți la număr - îi credea a fi murit. Râdea zgomotos 
şi se târâse sub canapea, fiind scos de acolo cu mare greutate. 

Liberalii încercau fără succes să-şi ascundă satisfacția. Prințul de 
Wales era credincios partidului lor şi, dacă devenea regent, avea să 
înlăture pe loc mediocritățile conservatoare care se lipiseră de funcții 
pentru atâţia ani. Lunga şedere în opoziție se apropia de sfârşit. 

Şi Napoleon era mulțumit şi nu încerca mai deloc să-şi ascundă 
plăcerea. Liberalii erau partidul păcii: cei care nu-l admirau în secret 
erau cel puțin convinşi că era de prisos să poarte un război împotriva 
lui. Erau de acord cu el că nu putea fi niciodată înfrânt şi erau 

nerăbdători să ajungă la o înțelegere. Condiţiile aveau să fie impuse 
de el. 


II 


Cu aproape patru săptămâni înainte de boala regelui, trei călăreți 
îşi căutau drumul printr-o râpă stâncoasă de pe lângă Pampilosal. 
Cel de-al doilea din şir era un bărbat de vârstă mijlocie, înalt, arătos, 
deşi cam costeliv, purtând un costum de călărie şi o pelerină de bună 
calitate, însă uzată, şi fără vreo naţionalitate vizibilă; ceilalți doi erau 
nişte bărbaţi zdrențăroşi, mai tineri, scunzi, vânoşi, îmbrăcați în 
uniforme ale armatei portugheze. Existase un drum, o potecă 
prăfuită, când plecaseră în zorii zilei din Oporto2, dar în ultima vreme 
se stricase şi devenise atât de năpădită de buruieni, încât doar unul 
din cei doi soldați putea să-i dea de urmă printre stejari pitici, 
cactuşi, stânci şi copaci putreziți. El era în frunte. 

Pe când începuse să se lase înserarea, bărbatul mai în vârstă 
spuse în engleză către omul din spate: 

— Cât mai e? 

Soldaţii se sfătuiră între ei. 

— Garcia spune că mănăstirea din Bussaco3 ar trebui să fie cam la 
vreo trei leghe distanță, senhort. 

— O s-o găsească în întuneric? 

— N-a fost niciodată acolo, dar ar trebui să se vadă lumini. 

— Dacă n-a fost evacuată. La fel ca tot restul. 

— La ordinul generalului dumneavoastră, senhor. 

Continuară să meargă călare, micii cai rezistenți lunecând şi 
poticnindu-se în jos pe panta abruptă. Pe drum, întâlniseră ferme 
părăsite, recolte pârjolite, animale moarte, harabale răsturnate, 
urmele evacuării şi ale distrugerii. Fuseseră şi cadavre, năpădite de 
muşte, îndeosebi bătrâni care se prăbuşiseră fugind. Dar era limpede 
că regiunea rurală nu era pe-atât de pustie pe cât părea. Pe ici, pe 
colo, frunzişul se mişca; siluete apăreau şi dispăreau printre măslini; 
de câteva ori, se trăseseră şi focuri de armă şi, cel puţin o dată, 
gloanțele zburaseră destul de aproape pentru a-i tulbura. Ţăranii 


1 Oraş în Portugalia, în districtul Coimbra. (n.tr.) 

2 Varianta engleză a denumirii oraşului Porto din Portugalia. (n.tr.) 

3 Mănăstirea Santa Cruz a ordinului catolic al carmeliţilor desculți 
fondată în 1628, adăpostită de lanțul muntos Bussaco. (n.tr.) 

4 În limba portugheză, în original, „domn” (n.tr.) 

fugeau din calea invadatorilor, dar mulți dintre bărbaţi rămăseseră în 
urmă pentru a-i hărțui pe aceştia cât de bine puteau. Ordenanza, 
sau grupurile de bărbați înarmaţi, erau şi ele acolo; cu berete de 
lână, mantale maro şi pantaloni jerpeliți, înarmaţi cu orice, de la 
cuțite de măcelărie până la vechi trombloanes, şi călare pe ponei 
sălbatici şi neîngrijiți, veneau fără de veste urmaţi de nori de praf sau 
în căruțe, pe linia orizontului, suflând scurt în trompete în formă de 
semilună. De două ori, englezul trebuise să-şi scoată documentele, în 
ciuda însoțţitorilor lui portughezi. N-avea chef să aibă soarta vreunui 
rătăcit din armata invadatoare. Dar, pe de altă parte, comportarea 
armatei invadatoare atrăsese asupra ei tot soiul de represalii. 

Era o noapte blândă de septembrie, dar fără lună. Câţiva nori 
pluteau pe cerul presărat cu stele. 

Ajunseră la albia unui râu secat sub o costişă, şi soldatul din 
frunte descălecă şi cercetă prin jur ca un prepelicar ce adulmecă. 
Englezul aştepta răbdător. Dacă se rătăciseră, puteau dormi foarte 
bine în mantale; o noapte printre castanii piperniciți nu făcea 
nimănui vreun rău şi aveau hrană şi apă să le tot ajungă. 

Apoi din spatele unor tufe de aloe apăru o siluetă aplecată. Nu i se 
putea ghici vârsta sau sexul. Se apropie prudent şi începu să 
vorbească în şoaptă. Soldatul se întoarse şi spuse: 

— Suntem mai aproape de mănăstire decât am crezut, senhor, dar 
va fi necesar să facem un ocol. Armata franceză e exact în fața 
noastră. 

Urmă o pauză. 

— Unde anume în fața noastră? 

— La vest, senhor. E o armată mare. l-au urmărit pe englezi toată 
ziua. Omul ăsta ne sfătuieşte să urmăm albia râului pentru o 
jumătate de leghe, apoi să traversăm printre dealuri spre culmea 
Bussaco. Artileria franceză e în vale. 

Englezul scotoci prin buzunar şi găsi o monedă să i-o dea siluetei 
aplecate datorită căreia nu aveau să se trezească exact în liniile 
inamice. Pentru că apreciase corect cât îi valora propria libertate, 
moneda avea o valoare mare, astfel că umbra zdrențăroasă fu peste 
poate de mulțumită şi plecă aplecându-se de-a-ndărătelea în 
întunericul de unde ieşise. În haosul de-acum, reflectă omul ce 
dăduse banul, când civilizația se prăbuşise, o priză de tutun ar fi 
putut fi mai de preț. 

Călăreţii dădură ascultare sfatului primit, mişcându-se în 


5 Armă de foc încărcată pe ţeavă, ce e lărgită în formă de trompetă (n.tr.) 

permanență cu mare prudență printre stâncile masive, în caz că 
avertizarea se dovedea a fi mai degrabă generală decât precisă. Din 
când în când, soldatul din față îşi oprea calul şi asculta zgomotele 
semnificative ce i-ar fi putut avertiza că urmau să dea peste inamicul 
ce-şi făcuse tabără. Le luă o oră să ajungă la cotitura către care 
fuseseră îndrumați. Era discutabil dacă să se oprească acolo pentru 
înnoptare, dar era limpede că o distanță mai mare față de francezi le 
dădea siguranţa că se puteau odihni în linişte. Se renunţă la ideea de 
a ajunge la mănăstirea din Bussaco; după câte se părea, francezii o 
ocupaseră deja. 

Pe măsură ce înserarea cobora, se ridică un vânt rece dinspre 
marea ce se afla la doar câţiva kilometri distanță, şi călăreţii se 
înfăşurară mai bine în mantale. Începură să urce, mai întâi printre 
mici dealuri, apoi de-a curmezişul în sus şi peste o culme ascuţită şi 
stâncoasă. Când ajunseră la ceea ce părea a fi vârful, înconjurați de 
grozamă şi de iarbă-neagră crescută până la brâu, soldatul din frunte 
se opri din nou. Cu toţii se opriră şi ascultară. Un sunet foarte 
neobişnuit, ca un vaiet; ar fi putut fi voci de femei care boceau, dar 
nu era aşa. Ar fi putut fi un soi de fluier — un păstor care fluiera la 
turma lui —, dar nu era aşa. 

Caii ajunseră unul lângă altul. Cei doi soldaţi discutau aprins 
unul cu celălalt. Cel care vorbea engleza spuse: 

— Trebuie să ne abatem mai înspre nord, senhor. Ăia sunt 
francezii. 

— Nu, spuse englezul. Nu cred că sunt francezii. 

— Atunci, ce? 

— Hai să vedem cu ochii noştri. 

— Nu, nu! O să fim prinşi. O să fim împuşcaţi! 

— Atunci, aşteptaţi aici, spuse englezul. Sau urmaţi-mă, dar încet, 
la cincizeci de paşi în urmă. După aia, dacă greşesc, puteți să vă 
vedeți de treabă. Francezii n-o să vă urmărească prea departe 
noaptea. 

— Şi dumneavoastră, senhor? 

— Am o idee ce este... zgomotul ăsta. 

Îşi croi cale prin iarba-neagră spre un mal abrupt şi stâncos ce se 
putea distinge în întuneric pentru că acoperea stelele. Însoţitorii lui îl 
urmau la o oarecare distanță. Merseseră vreo jumătate de kilometru, 
când fură opriți de o somaţie. Englezul îşi struni calul şi se uită la o 
siluetă singuratică ce ţinea o flintă ațintită spre el. Apoi văzu alți trei 
bărbați ascunşi în tufişuri, cu armele de asemenea pregătite. 

Spuse ascuţit în engleză: 


— Prieten. Mă cheamă Poldark. Din Oporto cu depeşe. Şi însoțitori 
portughezi. 

După câteva clipe, prima muschetă fu coborâtă, şi o siluetă 
îndesată, cu capul acoperit de un chipiu, înaintă încet. 

— Haide să-ți vedem hârtiile! 

Englezul descălecă şi se scotoci în buzunar, scoase o mapă de 
piele şi i-o întinse. Un alt soldat apăru cu un felinar acoperit, şi se 
aplecară împreună. 

— Da, sir. Pare a fi în regulă. Pe cine-aţi vrea să vedeți? 

— Cine-i comandantul vostru? 

— Generalul Cole, sir, al diviziei. Colonelul McNeil este al 
batalionului. 

— Voi ce sunteți, infanterie? 

— Batalionul 2, Artilerie 7. Sergentul Lewis. 

— O să-l văd pe colonelul vostru. 

Cei doi soldați portughezi descălecaseră şi ei, şi în întuneric le 
sclipeau dinţii în vreme ce erau salutaţi de aliaţii lor. Îşi duseră caii 
de-a lungul culmii povârnişului şi se găsiră curând în mijlocul unei 
mulțimi de soldați care se odihneau, sporovăiau împreună, dar nu 
pregăteau nimic de mâncare, cele câteva focuri fiind astfel dispuse 
încât să nu fie văzute de la distanţă. 

— Însoțitorii mei au fost foarte alarmați de zgomotul auzit, spuse 
Poldark acum. Ce cântau cimpoierii voştri? 

Sergentul Lewis pufni. 

— Era un vechi cântec de jale scoţian. Îi linişteşte pe oameni să 
asculte acum o melodie tristă. Mâine dis-de-dimineață o să fim cu 
toții mai războinici. 

Ajunseră la un pâlc de cedri înalți. Trunchiurile lor mari fuseseră 
folosite drept sprijin pentru un fel de comandament provizoriu unde 
fuseseră aşezate mese şi unde ardea un felinar. Lewis dispăru şi se 
întoarse cu un bărbat înalt care înaintă şi apoi se opri în loc, se uită 
şi înghiți. 

— Poldark, Poldark! spuse el. Aşadar, e căpitanul Poldark în 
persoană. N-ar fi trebuit să presupun niciodată că existau mai mult 
de doi cu numele ăsta! 

Celălalt se opri şi el. Apoi râse. 

— Aşadar, e acelaşi McNeil! Păi, să mă ia dracu’! 

— Da’ dracu' nu te-a luat încă, spuse McNeil; din fericire pentru 
drăguța ta de nevastă. Oricât de mult ar fi crezut unii că meritai! 

Îşi strânseră mâinile după o scurtă ezitare. Nu fuseseră niciodată 
prieteni, căci, cu douăzeci de ani în urmă, se situaseră pe poziţii 

opuse în fața legii. Dar se respectaseră unul pe altul şi ajunseseră la 
o înțelegere, ba chiar la un soi de simpatie. 

Ei bine, totul trecuse. Într-o discuţie animată, schimbară noutăți. 
Căpitanul Poldark debarcase în Oporto, nu cu depeşe, aşa cum 
pretinsese, ci cu o misiune specială, ca observator reprezentând 
guvernul. Când ajunsese în Oporto, i se spusese că Wellington era de 
trei săptămâni în retragere cu armata lui şi că ar face mai bine să se 
reîmbarce spre Lisabona pentru a stabili contacte acolo. Dar, până să 
se descopere asta, goeleta cu care venise plecase deja şi el se 
hotărâse, în ciuda tuturor sfaturilor, să plece călare pe uscat. 

Nu dădu detalii despre scopul misiunii sale, şi colonelul McNeil nu 
insistă. După ce schimbară veşti amabile despre Cornwall - familiile 
Bodrugan, Trevaunance, Teague şi Treneglose —, merseră o sută de 
metri spre marginea povârnişului, de unde puteau vedea în întregime 
câmpia Mondego. O populau o mulțime de licurici. Luminiţele 
sclipeau de peste tot. 

— Francezii, spuse laconic McNeil. 

— Sub comanda lui Massena6? 

— Da. Wellington a hotărât azi să nu meargă mai departe, aşa că 
am făcut tabără aici şi ne-am uitat cum armata, în mare număr, a 
ocupat valea de sub noi. Toată ziua, vârtejuri de praf au fost 
spulberate prin câmpie şi până la poalele dealurilor. Şansele sunt, 
bineînțeles, nu mai mari de doi la unu împotriva noastră; dar, dintre 
cei patruzeci de mii ai noştri, jumătate sunt portughezi neinstruiți. 
Ah, ei bine, mâine se va vedea... La Agincourt?, era cinci la unu, nu-i 
aşa. 

— Păi, da. Dar aici nu ne vom confrunta cu niciun cavaler 
încrezut, împopoţonat cu panglici, ci cu o armată a Franței 
revoluționare făurită de un geniu. 

— Fără îndoială că va fi o luptă grea, dar cu atât mai bine. Când 
pleci? 

— Nu mâine, dacă se va întâmpla asta. 

McNeil se uită la însoțitorul lui. Ross Poldark era îmbrăcat civil, 
poate pentru a fi mai în siguranţă traversând o țară aflată în război. 
Dar, pe de altă parte, n-avea niciun motiv să fie soldat, asumându-şi 


6 André Masséna, duce de Rivoli, prinț de Essling, a fost un general 
francez al perioadei revoluționare şi mareşal al Primului Imperiu. (n.tr.) 

7 Bătălia de la Azincourt, Franța, a avut loc pe data de 25 octombrie 
1415, în timpul Războiului de O Sută de Ani purtat între Anglia şi Franța. 
(n.tr.) 

de multă vreme o nouă aparență de respectabilitate; într-adevăr, 
devenise membru al parlamentului. Acum, înaintase în ani, albise pe 
la tâmple, nu se îngrăşase, doar îi apăruseră mai multe riduri. Era 
uscățiv de felul lui, dintre cei care-şi astâmpărau foamea cu 
insatisfacții. 

— Intenţionezi să rămâi? 

— Fireşte. Am o puşcă. Puțin probabil să te poţi lipsi de o puşcă în 
plus. 

— Nu spunea, oare, Henric: „Cât mai puţini, cu-atât mai multă 
cinste”s? Chiar şi aşa, cred că te putem scuti o țâră, fiindcă veni 
vorba. 

McNeil se scormoni în mustața-i căruntă şi râse. Era un hohot 
înăbuşit față de zgomotul pe care şi-l amintea Ross. 

— Stăm aşa potoliți ca să-l facem pe Masséna să creadă că suntem 
mai puțini decât în realitate? 

— Da. Nu cred că ştie că diviziile noastre a doua sau a cincea ne- 
au ajuns deja din urmă. Asta ar fi minunat - să-l surprindem. Este 
întotdeauna plăcut să ai nişte trupe bune de rezervă. 

Poldark îşi strânse mantaua mai aproape de el pe când briza 
nocturnă aduse ceva ceață de pe mare. 

— Şi dumneata, McNeil. Când te-am văzut în Cornwall, erai 
căpitan în armata scoțiană. Schimbarea asta la un regiment de 
infanterie?... 

McNeil ridică din umeri. 

— N-am nici bani şi nici influență, Poldark. În cel mai bun caz, aş 
fi putut deveni maior dacă aş fi rămas la vechiul meu regiment. Aici... 
în... în marea încercare a războiului din Peninsulă, am făcut deja cel 
mai important pas - deşi doar un colonel cu brevet. Dar prin 
pierderile naturale ale războiului mă aştept ca în curând să mi se 
confirme rangul. 

Rămaseră tăcuţi, uitându-se spre diadema de lumini, în vreme ce 
venea ceața în noi valuri şi apoi se risipea printre dealurile clar 
conturate şi copacii înalți. Pentru McNeil era de la sine înțeles că 
pierderea nu avea să-l includă şi pe el. Ross Poldark, la fel de firesc, 
întâmpina riscurile luptei care nu-i oferea niciun loc în față, poate 
doar privilegiul unei morți. 

Ross zise: 


8 Citat din piesa Henric al V-lea de Shakespeare, actul 4, scena 3, 
traducere Ion Vinea. (n.tr.) 
9 Gradele cu brevet erau temporare, onorifice. (n.tr.) 


— Ai spus un lucru, colonele. Poate că nu te-am înțeles eu bine. Ai 
spus... Am auzit eu bine ce ai spus, cum că n-ai putea presupune că 
existau mai mult de doi cu numele meu? 

— Ai auzit bine. 

— De ce nu unul? Cine mai există? De fapt, te-am înțeles eu 
greşit? 

— Ba deloc. Mai există un Poldark în Monmouthshire. I-am văzut 
numele chiar zilele trecute pe listele de la magazie. M-am gândit la un 
moment dat să-l caut, dar cred că-ți dai seama că n-am avut timpul 
necesar! 

Ross îşi masă piciorul ce acum îl durea destul de des. 

— E în armata asta? 

— Trebuie să fie. Regimentul 43 face parte din Brigada Infanterie 
uşoară a lui Craufurd10. Trebuie să fie imediat în stânga noastră. 

— Departe? 

— La mai puțin de un kilometru. Vrei să-l vezi? E vreo rudă? 

— Bănuiesc că da. 

— În cazul ăsta, o să-ți dau un om să meargă cu dumneata după 
masă. Bănuiesc că vei cina cu noi mai întâi? 

— Bucuros. 

Mâncară hrană rece, iar noaptea fu liniştită, cu excepţia 
hârşâitului greierilor şi foşnetului vântului. O dată sau de două ori, 
şuierele ascuţite ale cimpoaielor se auziră din întuneric, un sunet 
chinuit, ca şi cum ar jeli măcelul de-a doua zi, şi cu toate astea 
mişcător într-un fel liniştit, deopotrivă lamentare şi încurajare. Jos 
pe câmpie se auzea bubuitul tobelor. Era ca şi cum francezii nu se 
străduiau să-şi ascundă puterea - puterea care decimase toate 
celelalte armate din Europa -, aşa încât această informaţie să se 
infiltreze în minţile şi-n inimile adversarilor lor şi să le secătuiască de 
curaj înainte de revărsarea zorilor. Englezii ştiau că a doua zi urma 
să aibă loc o bătălie, pentru că Wellington spusese că doar până aici 
aveau a se retrage — şi ce spunea Wellington se cam întâmpla. Dar 
francezii nu puteau şti dacă armata care-şi ridicase tabăra pe pantele 
de deasupra lor n-ar fi făcut ceea ce era înțelept — şi anume, să plece 
pe furiş înainte de venirea zorilor, lăsând nu mai mult decât o 


10 Generalul-maior Robert Craufurd, comandantul Brigăzii Infanterie 
Uşoară în timpul războiului din Peninsulă. (n.tr.) 


ariergardă pentru a le întârzia înaintarea. Asta se întâmplase destul 
de des în ultimii câțiva ani. Victoria britanică de la Talaveral! din 
urmă cu un an era excepţia şi nu regula. 

Era aproape de miezul nopţii când terminară de mâncat şi, pe 
când un soldat îl conducea pe Ross printre rânduri, mulți oameni 
dormeau deja - sau cel puțin stăteau culcați, înfăşurați în mantale. 
Se părea că toți erau complet îmbrăcați; niciunul nu se obosise să 
stea tihnit, ştiind ce-l aştepta a doua zi. Grupați, stăteau sprijiniți în 
cot sau ghemuiți, vorbind încet. McNeil menţionase Agincourt, şi 
Ross îşi aminti piesa pe care o văzuse la Drury Lane în care regele 
mergea să-şi viziteze soldații în noaptea de dinaintea bătăliei. 
Remarcabil cum acest soldat scoțian putea să citeze o replică sau 
două. Ross îşi amintea că în acea piesă era un tip din Cornwall. Nu, 
nu, regele fusese confundat cu unul, pentru că-şi spunea Leroy... 
Oare Shakespeare bănuia că acela era un nume din Cornwall? 

Era mai mult de un kilometru, şi Ross şchiopăta când ajunseră la 
capătul drumului. În zilele acelea, călărise mai mult decât să meargă 
pe jos. După aceea, fuseseră o întrebare şi o cercetare, o căutare prin 
întuneric şi siluetele tolănite, degetul mare se smuci, arătând într-o 
direcţie. Însoţitorul lui Ross se mişca precum un mic dihor scoţian de 
la un grup la altul. În sfârşit, un bărbat se ridică şi spuse: 

— Da, eu sunt Poldark. Cine mă caută? 

— Unul de-un sânge cu tine, spuse Ross. Cine altcineva? 

Se auzi o înjurătură de uimire, şi un bărbat subțirel se ridică. 
Stătuse culcat cu spatele sprijinit de un copac, cu teaca sabiei între 
picioare. Se uită atent în lumina nesigură a stelelor. 

— Pe Dumnezeul meu! E unchiul Ross! 

— Geoffrey Charles! Nu m-am gândit niciodată să am norocul de a 
te întâlni în felul ăsta! Dar sunt destul de încrezut să cred că nu mai 
există nimeni altcineva cu numele ăsta în armata britanică! 

— Zău de nu-i aşa! Geoffrey Charles îşi îmbrățişă ruda, vocea şi 
tonul vădind bucurie, apoi îl luă de brațe, examinându-l cu hotărâre. 

— E prea mult ca să cred! Chiar când mă gândeam acasă -— iată, cu 
o pocnitură din degete, parcă dintr-un potir magic, iese omul de care 
îmi aduc cel mai bine aminte din toată vălmăşeala aia pestriță - şi, 
cu o singură excepție, pe care-l preţuiesc cel mai mult! Domnul să ne 
aibă-n pază! Nu poate fi posibil! 


11 Pe 28 iulie 1809, Sir Arthur Wellesley, comandantul trupelor britanice, 
portugheze şi spaniole, învinge armata lui Napoleon în bătălia de la 
Talavera. (n.tr.) 


Ross îi explică de ce era acolo. 

— În cazul ăsta, n-ar trebui să te duci direct la Wellington în loc 
să-ți pierzi timpul dând peste un nepot fără importanță? Du-te şi 
vezi-l pe bătrânul Douro!2 şi, când e gata cu dumneata, o să fiu 
bucuros să stăm de vorbă! 

Ross ezită, nedorind să explice natura exactă a prezenței lui acolo, 
stânjenit cu adevărat că, descriind-o aşa în doar câteva cuvinte, s-ar 
fi putut să nu fie pe înţelesul nepotului său. 

— Geoffrey Charles, spuse el, sunt trimis aici pentru că se 
prețuieşte puterea mea de observație mai degrabă decât elocvența 
mea, şi bănuiesc că generalul Wellington are prea multe pe cap în 
seara asta. Ce am să-i spun nu-l va ajuta să câştige sau să piardă 
bătălia de mâine şi poate fi la fel de bine spus după. 

— Rămâi deci? 

— Bineînţeles. N-aş putea să ratez ocazia. Poţi să te foloseşti de 
încă un trăgător de precizie sub comanda ta imediată? 

— Comanda mea, mon Dieu! C'est à ne pas y croire...13 

— Păi, văd că acum eşti căpitan. Şi asta, pentru că eu am fost atât 
de multă vreme civil, îți asigură o superioritate pe care sunt dispus s- 
o accept. 

Geoffrey Charles pufni. 

— Unchiule, nu te obosi, de vreme ce înțeleg că ai fost atins de 
necazuri când şi când, de-a lungul ultimilor zece ani! Fără a mai 
pomeni despre faptul că eşti membru al parlamentului din 
Westminster! Cu toate astea, dacă vrei să-mi fii alături în orice fel de 
acțiune ce s-ar putea să aibă loc pentru a-i descuraja pe francezi să 
urce dealul ăsta... păi, aş fi bucuros să te adăpostesc! 

— Bine, atunci s-a aranjat. 

— I-ai văzut pe francezii campați dedesubt? 

— Colonelul McNeil mi-a dat ocazia asta. 

— Deci consideri că există un oarecare risc de a nu putea 
transmite niciodată mesajul către Wellington? 

— E un risc pe care conştiinţa mă va îndreptăți să mi-l asum. 

Ross nu era nici pe departe sigur că urma să fie bine primit de 
către general. Avea o împuternicire. Dar Wellington avea o cale clară 
şi personală de comunicare cu ministrul de externe, care, 
întâmplător sau nu, era fratele lui, şi putea bănui că civilul ăsta pe 


12 Referire la Wellington, care purta titlul de marchiz de Douro. (n.tr.) 
13 În limba franceză, în original, „Dumnezeul meu! Nu e de crezut aşa 
ceva...” (n.tr.) 


jumătate militar care venise în vizită în mod neaşteptat la 
comandamentul lui poate fi aici în numele altor membri ai 
cabinetului care n-aveau o părere aşa bună despre el. Nu era departe 
de adevăr, deşi ideea nu-i aparținea lui Ross. 

De-acum, se ghemuiseră împreună pe acele moi de pin de sub 
copaci. O ordonanţă le aduse o băutură fierbinte ce trecea drept 
cafea, şi stătură acolo discutând lejer, ca nişte vechi prieteni. 

Nu se văzuseră de patru ani, pentru că Ross fusese plecat în 
străinătate când Geoffrey Charles se întorsese după Corunna14. Ross 
era uimit să vadă cât de schimbat era nepotul lui. Când îl văzuse 
ultima dată, Geoffrey Charles era un tânăr cadet, înfocat, plin de 
veselie şi pus pe glume, bând şi pierzându-şi la cărți mica lui 
alocaţie, mereu dând de necazuri şi mereu dator. Acum, arăta zvelt şi 
puternic - nu mai rămăsese nimic din băiatul durduliu -, avea fața 
bronzată şi o expresie ageră, fiind chipeş într-un fel încăpățânat ce 
doar armata sau vânătoarea de vulpi îl putea scoate la iveală. Un 
combatant care fusese martor la mai multe lupte decât văzuse Ross 
vreodată. Nu la fel de asemănător cu tatăl lui, aşa cum promisese 
odată că va deveni; poate că linia subţire a mustăţii negre îl făcea 
cumva diferit, aşa cum îl făcea negreşit crestătura din falcă. 

— Vai şi vai de mine, pe viața mea, aşa cum ar fi spus Prudie! N-aş 
fi bănuit niciodată că o să fii atât de binevoitor față de mine după 
ultima noastră întâlnire, unchiule! Eşti bogat? Mă îndoiesc. N-a fost 
niciodată în natura unui Poldark să se îmbogăţească, oricât de mult 
l-ar fi favorizat soarta. Cu toate astea, mi-ai satisfăcut toate nevoile 
ca un mieluşel. Şi nu erau deloc insignifiante! M-ai scos din belea! 
Într-adevăr, dacă nu m-ai fi ajutat, poate că n-aş mai fi văzut 
niciodată Spania şi Portugalia, ci aş fi fost scos din armată şi mi-aş fi 
petrecut anii tinereții vegetând în Newgate! 

— Mă îndoiesc, spuse Ross. Poate că n-ai mai fi fost avansat în 
grad, dar, în vreme de război, nici măcar Anglia nu-şi poate permite 
să-şi lase tinerii ofițeri să meargă la închisoare din cauza câtorva 
guinee. 

— Ei bine, în cel mai rău caz, bănuiesc că mi-aş fi lăsat mândria la 
o parte şi l-aş fi rugat pe tatăl meu vitreg, George, să mă scoată pe 
cauțiune. Chiar şi aşa stând lucrurile, generozitatea şi răbdarea 
dumitale mi-au permis să scap de creditori fără acea umilitoare 
experienţă. 


14 Bătălia de la Corunna, Spania, din 16 ianuarie 1809, în timpul 
războiului din Peninsulă între englezi şi francezi. (n.tr.) 


— Şi acum, se pare că ai apucat-o pe calea cea bună, căpitane 
Poldark. 

— De ce presupui asta, căpitane Poldark? 

— Avansarea ta. Înfățişarea ta serioasă. Patru ani de armată foarte 
grea. 

Geoffrey Charles îşi întinse picioarele. 

— În ceea ce o priveşte pe prima, asta a fost uşor, bărbații nu 
apucă bătrânețile în Peninsulă, aşa că ți se dă un post pe măsură ce 
devine vacant. În ceea ce o priveşte pe a doua, seriozitatea mea, dacă 
o vezi ca atare, e în mare parte datorată faptului că mă întreb cum să 
compun o scrisoare către mătuşa Demelza dacă soțul ei pățeşte ceva 
sub comanda mea. În ce o priveşte pe a treia, patru ani de armată, 
oricum ar fi fost, după cum ştii, dragă unchiule, nu te educă în 
niciun fel. Te încurajează la o atitudine scandaloasă, indiferent că e 
față de o femeie sau față de un pachet de cărți de joc! 

Ross oftă. 

— Ah, bine. O să ascund asta față de rudele tale. 

Geoffrey Charles râse. 

— Dar n-am datorii, căpitane. În cel mai neobişnuit fel. Luna 
trecută, înainte de a începe blestemata asta de retragere, regimentul 
a organizat o cursă de asini; au fost pariuri mari în ambele tabere, şi 
eu, având o părere foarte bună despre asinul meu, am pariat din 
greu şi am ajuns cu un cap înainte de tânărul Parkinson din 
Regimentul 95! Aşadar, pentru prima dată în aproape douăzeci de 
luni, mi-am plătit toate datoriile şi am mai rămas şi cu câteva guinee 
în buzunar! Nu! Am avut noroc că am câştigat, altfel aş fi fost într-o 
mare încurcătură cum să plătesc! 

Ross îşi relaxă glezna care îl durea. 

— Văd că cineva te-a tăiat pe față. 

— Ah, da, dar nu aşa atractiv ca la dumneata. Ma fot5, n-aş putea 
să mi te închipui fără mica dumitale amintire, îți şade tare bine. Mi- 
am pierdut puțin din falcă la Coa16 în iulie; avusesem o luptă în fața 
podului. Dar ar fi putut fi mai rău. Doctorul mi-a dat bucățica de os 
s-o păstrez drept talisman. 


15 În limba franceză, în original, „Pe legea mea”. (n.tr.) 
16 Lupta de la Coa din 24 iulie 1810, în valea râului Coa, un afluent al 
fluviului Douro. (n.tr.) 


Capitolul 2 


Noaptea trecu greu, dar ei ațipiră doar din când în când, 
schimbând iar şi iar câteva cuvinte, glume, vagi amintiri. Pe măsură 
ce se apropiau zorii, discutară mai serios despre ei înşişi, despre 
Cornwall, despre familia Poldark. 

Geoffrey Charles suferise foarte mult după moartea mamei sale. 
Ross şi-l amintea drept un tânăr palid care venise să-l vadă în 
Londra într-o după-amiază şi spunea că întâmplarea asta — pierderea 
asta -— îi schimbase atitudinea față de viitor. Nu mai era încântat să 
meargă la Oxford, să fie pregătit într-un chip plăcut pentru o viață de 
moşier scăpătat în sud-estul extrem al Angliei. Să fie sub tutela 
tatălui său vitreg pe care nu-l putea suferi, de dragul mamei lui pe 
care o iubea profund, putea fi rezonabil. Prima fără a doua nu se 
putea. Voia să-şi croiască el însuşi drumul în lume şi simțea că nu îi 
mai putea cere alte favoruri lui Sir George Warleggan. Dorinţa lui 
nemijlocită era să părăsească Harrow17 de îndată ce putea şi să se 
înscrie la Colegiul Regal Militar din Great Marlow, drept cadet. Ross 
încercase să-l convingă să renunțe; el însuşi ştia destule despre 
armată pentru a vedea greutăţile unui tânăr fără bani sau influenţă; 
mai cunoştea şi gusturile deja costisitoare ale lui Geoffrey Charles şi 
credea că nepotul lui avea să descopere că viața e prea grea. Deşi trei 
ani la Harrow îl întăriseră, fusese foarte răsfățat şi ținut în puf de 
mama lui când era mai mic, şi ceva din influența asta se vedea încă. 

Dar nimic nu-l făcu să se răzgândească. Lui Ross i se părea că 
adevăratul factor decisiv era dorința de a se distanța de Cornwall şi 
de toate amintirile pe care Cornwall i le-ar putea trezi. Trebuia să 
stea cât mai departe, iar antipatia față de tatăl vitreg era doar o parte 
din motiv. Aşadar, treaba asta a continuat. A însemnat multă 
corespondență cu George - ceea ce era dificil —, dar cel puţin 
evitaseră o întâlnire. George fusese foarte generos, oferindu-i fiului 
său vitreg un venit de două sute de lire pe an până când împlinea 
douăzeci şi unu de ani şi apoi urma să fie majorat la cinci sute. 
Geoffrey Charles voise să refuze; Ross îl forțase să accepte şovăitor. 

— Nu mă gândesc doar la mine în chestia asta, spusese Ross. 
Adică, dacă primeşti mai mult de la el, o să ai nevoie de mai puţin de 
la mine! Dar George... George datorează ceva mamei tale... şi tatălui 
tău... şi e o simplă dreptate elementară să se achite de asta. 

— Să-şi uşureze conştiinţa? 


17 Veche şcoală particulară de băieți din Londra ce avea şi internat. (n.tr.) 

— Habar n-am ce i-ar uşura sau i-ar tulbura conştiinţa. Să iei 
alocaţia asta din partea lui ar părea, aşa cum spun, o formă de 
dreptate elementară în cel mai larg sens. Dacă îi uşurează conştiinţa, 
atunci îmi pare bine pentru conştiinţa lui. Dar aici e vorba mai 
degrabă despre un aranjament echitabil la care s-a ajuns, spre binele 
tuturor. Cu siguranţă i-ar fi făcut plăcere mamei tale. 

— Păi, dacă asta e părerea ta, unchiule Ross, bănuiesc că aş face 
bine să accept. 

Aşa fusese în acel aspru februarie - aspru din toate punctele de 
vedere - al anilor 1800. Cu timpul, fireşte că Geoffrey Charles îşi 
recăpătase optimismul. Îşi începuse noua viață cu poftă - chiar în 
timpul anului de pace provizorie —, şi alocația lui George, pe care în 
1805 o primise completă, nu-l împiedicase a se băga în datorii, aşa 
încât Ross fusese de două ori nevoit să-l scoată din nişte situații 
periculoase - ultima dată cu suma de o mie de lire. Cu toate astea, 
relația lor n-avusese de suferit. 

Geoffrey Charles căscă şi îşi scoase ceasul, uitându-se la el la 
lumina stelelor. 

— Tocmai s-a făcut patru, cred. În câteva minute, Jenkins ar 
trebui să fie aici cu alt ceai fierbinte. Ar trebui să ni-l bem repede, 
înainte de revărsatul zorilor, pentru că îmi închipui că o să ne atace 
când o să se crape de ziuă. Înainte de asta, vreau să te prezint 
câtorva prieteni de-ai mei. 

— Nu arăt prea bine în costumul ăsta de civil. 

— Le-am vorbit adesea de dumneata celor mai buni prieteni ai 
mei, Anderson şi Davies. În felul dumitale modest, ai devenit 
oarecum o personalitate, să ştii. 

— Prostii! 

— Păi, judecând după scrisorile pe care le primesc câteodată din 
Anglia, numele dumitale apare când şi când. 

— Scrisori de la cine? 

— N-are importanţă. În paranteză fie spus, nu mi-ai zis mai nimic 
despre Cornwall. 

— N-ai întrebat. 

— Nu... Nu din lipsă de interes... dar câteodată, când cineva e 
chitit doar să ucidă, o urmă vagă sau aşa ceva de nostalgie nu-i 
bună. 

— Povesteşte-mi despre Wellington. 

— Ce vrei să ştii, ceva care să nu Îți fie deja cunoscut? E o 
persoană rece, dar un mare conducător şi, cred, un excelent soldat. 

— Nu asta e părerea generală în Anglia. 


— Nici chiar printre oamenii lui. Chiar şi aici sunt destui liberali 
care nu văd nicio speranță de a-l înfrânge pe Napoleon şi întâmpină 
fiecare retragere a noastră dând din cap ca şi cum ar zice: „Ţi-am 
spus eu”. 

— Englezii, spuse Ross, sunt sătui de războiul ăsta lung. Suferința 
e mare în nord şi-n centru. Se pare că guvernul face eforturi atât 
pentru a înăbuşi revoluţia din ţară, cât şi pentru a-i înfrânge pe 
francezi. 

— Englezii, spuse Geoffrey Charles, mă fac adesea să mi se ridice 
sângele la cap. Când am ajuns acasă după Corunna, am fost tratați 
de parcă ne-am fi părăsit ţara şi am fi fugit! Vorbeau despre John 
Moore! cu dispreţ, ca şi cum ar fi fost un ageamiu şi un molâu! E 
foarte posibil, dacă n-ar fi murit, să-l fi adus în fața curții marțiale! 

— Mulţi spun altceva acum, zise Ross. Înfrângerea nu e niciodată 
de preferat, şi e nevoie de timp pentru a cântări toate împrejurările. 

— Stau pe fundurile lor grase, spuse nepotul lui, colegii dumitale 
parlamentari aşa fac, dând pe gât paharele de vin şi trecând de la o 
recepție mondenă la alta; emit instrucțiuni imposibile pentru cel mai 
măreț general pe care-l au; şi apoi, când acesta moare încercând să le 
ducă la bun sfârşit, se ridică - abia dacă au puterea să se ridice - în 
parlament şi-l condamnă pentru ineficiență, în acelaşi timp 
felicitându-i pe francezi pentru tehnica lor superioară de luptă! 

— S-a spus că Soult!9 i-a ridicat un monument în Corunna. 

— Păi, fireşte, un comandant militar îl apreciază pe altul! Ăsta e 
un act de politețe pe care englezii nu-l pot face față de unul de-al lor 
dacă se întâmplă ca acesta să moară în apărare în loc de în plină 
victorie — ca Nelson. 

Ross tăcu. Flăcăul ăsta al vechiului său prieten şi văr, Francis, un 
craidon şi un ratat, pe care îl iubise sincer (alături de o femeie pe 
care, de asemenea, o iubise), crescuse şi se schimbase la cuget şi la 
trup de când îl văzuse ultima dată. Ross avusese întotdeauna pentru 
Geoffrey Charles o slăbiciune ce nu putea fi motivată doar de relația 
de rudenie. Această întâlnire o confirmă şi o întări. Îl putea auzi pe 
Francis vorbind; cu toate astea, sentimentele erau mai aproape de 
cele ale lui însuşi. 


18 Sir John Moore (1761-1809), general englez cunoscut pentru reformele 
sale în domeniul instrucției militare, precum şi pentru moartea sa în bătălia 
de la Corunna, Spania, în care a înfrânt armata franceză aflată sub 
conducerea mareşalului Soult în timpul războiului din Peninsulă. (n.tr.) 

19 Jean-de-Dieu Soult, duce de Dalmația, general, mareşal şi om politic 
francez. În calitate de militar, a participat la războaiele napoleoniene. (n.tr.) 

— Şi Wellington, îl îndemnă din nou. În comparaţie cu Moore? 

Mai tânărul căpitan Poldark se frecă nervos la falca rănită. 

— Bătrânul Douro e un om remarcabil. Trupele lui îl vor urma 
oriunde. Dar pe Moore îl iubeam. 

Ordonanţa sosi cu încă o ceaşcă de cafea aburindă. 

— Deci, pentru că suntem în starea potrivită, povesteşte-mi despre 
Cornwall. Zici că mătuşa mea preferată e bine. 

— În mare, da. Câteodată, în ultimul timp, are vederea înceţoşată, 
dar îi trece dacă stă o oră sau două pe spate. 

— Ceea ce nu face de bunăvoie. 

— Ceea ce nu face absolut deloc de bunăvoie. Cât despre copii... 
Jeremy este acum doar cu vreo câțiva centimetri mai scund decât 
mine. Dar cred că a crescut cu ceva timp în urmă. Când l-ai văzut 
ultima dată? 

— Nu m-am întors în Cornwall după Corunna. Eram atât de furios 
că retragerea noastră -— şi strategia lui Moore -— era judecată aşa cum 
era, încât am renunțat la gândul de a mă duce acolo şi de a trebui să 
justific ceea ce de fapt n-avea nevoie de nicio justificare... Aşa că 
trebuie să fie cu totul vreo patru ani — înmormântarea bunicului, asta 
a fost. Jeremy cred că avea vreo cincisprezece ani. Era la fel de înalt 
ca mine atunci, dar chiar mai slab! 

— Încă e aşa. 

— Şi aptitudinile lui, drumul lui în viață? 

— Pare că nu este prea încântat să participe la război, spuse Ross 
sec. 

— Nu-l învinovăţesc. Are mamă, tată, surori, un cămin plăcut. 
Sper că nu-l împingi de la spate. 

— Dacă lupta asta mai continuă mult, s-ar putea ca noi toţi să fim 
siliți să participăm într-un fel sau altul. 

— Levée en masse20, ca francezii, nu-i aşa? Sper ca asta să nu se 
întâmple. Dar aş prefera aşa ceva decât să capitulăm în fața lui 
Napoleon după toții anii ăştia! 

Ross cuprinse cana, încălzindu-şi mâinile cu ea, pe când aburul se 
ridica plăcut în față. Ceva foşni printre copaci, şi bărbatul mai tânăr 
privi atent spre tufişuri pentru o clipă. 

— Avem multe chestii vătămătoare pe-aici, spuse Geoffrey Charles. 
Şerpi, scorpioni... Şi apoi: Dacă negociem cu Napoleon, o să fie la fel 
ca ultima dată - un alt armistițiu, în vreme ce îşi trage răsuflarea, şi 
noi renunțăm la avantajele noastre de peste mări. Ştiu că această 


20 În limba franceză, în original, „încorporare generală”. (n.tr.) 


campanie nu e populară, dar e vital să o menţinem. Nu-i aşa? 
Dumneata ar trebui să ştii. Guvernul e aşa slab, încât se pierde 
încrederea în el. Eh, măcar dacă s-ar întoarce Pittz21. 

— Cred că guvernul va rezista atâta vreme cât trăieşte regele. 

— Ăsta-i un alt risc. Are cam şaptezeci de ani şi se spune că recent 
a fost bolnav. 

Tobele scoteau zgomote ca de şarpe cu clopoței la distanță de 
tabăra franceză. 

— Şi Clowance? întrebă Geoffrey Charles ca şi cum şi-ar fi dat 
seama că nu mai era timp. Şi cea mai mică, Isabella-Rose? 

— Acum nu mai e aşa mică. Niciuna din ele. Clowance are aproape 
şaptesprezece ani şi în sfârşit se face cumva mai drăguță. Bella are 
opt ani şi e foarte drăgălaşă. Nu seamănă deloc cu Clowance la vârsta 
asta, care era cam băiețoasă. Încă e. 

Seamănă cu mama ei, căpitane. 

— Într-adevăr, spuse Ross. 

— Şi Drake şi Morwenna? 

— Binişor, deşi nu i-am mai văzut de un an. Încă sunt în Looe22, 
administrându-mi şantierul de construcții de bărci, să ştii. 

— A fost o mişcare bună să-i duci de acolo şi sunt recunoscător că 
te-ai gândit. Aveau prea multe amintiri din Trenwith. Doamne, 
Dumnezeule, dacă stai să te gândeşti că la un moment dat am vrut 
să mă stabilesc în Trenwith ca moşier şi să-l folosesc pe Drake drept 
administrator! 

— Încă ai putea să devii moşier dacă războiul ăsta se va termina 
vreodată. 

— Ceva trebuie făcut cu corsicanul ăsta, unchiule. E groaznic să te 
gândeşti că, după ce a trecut atâta timp, tipul abia a împlinit 
patruzeci de ani. Necazul cu geniile — fie ele bune, fie nu — e că încep 
de mici. Mai au şi alți copii? 

— Cine? Drake şi Morwenna? Nu, doar o fată. 

Prin întuneric, un curier se apropie repede, căutându-şi calea 
printre siluetele adormite. Trecu aproape de ei, dar îşi continuă 
drumul şi intră în cortul aflat la vreo cincizeci de metri distanță. 

— Un mesaj pentru Craufurd, presupun, spuse Geoffrey Charles. 
Bănuiesc că ar trebui să mâncăm acum. Zgomotul ăla de tobe se 


21 William Pitt cel Tânăr, politician britanic, prim-ministru între 1783- 
1801 şi 1804-1806. În primul său mandat a stabilit recordul, valabil şi azi, 
de a fi cel mai tânăr prim-ministru din istoria Regatului Unit. (n.tr.) 

22 Port pescăresc în comitatul Cornwall. (n.tr.) 


răspândeşte prin toată valea. 

— Nu prea am muniție, spuse Ross. M-aş mulțumi şi cu un băț de 

tobă, pentru că nu m-am aşteptat să trag pe cât sper acum s-o fac. 
O să-i spun lui Jenkins să-ți aducă. N-avem din astea, dar 
Regimentul 95 e pe-aproape. Slavă Domnului, suntem bine echipați 
în ce priveşte flintele şi altele asemenea. Şi avem destule ghiulele 
pentru tunuri. Geoffrey Charles se ridică şi îşi frecă cizma unde îi 
amorțise piciorul. Şi, dacă tot vorbim de-asta, despre gloanțe adică, 
poate că ar trebui să mă interesez de sănătatea unui om care cu 
siguranță merită unul, deşi ar avea mare grijă să nu ajungă în bătaia 
glonțului... Vorbesc, desigur, despre tatăl meu vitreg, George. 

Ross ezită. 

— L-am văzut o dată sau de două ori, dar ne-am evitat reciproc şi, 
una peste alta, e mai bine aşa. Nici că-l văd mai des în Cornwall. 
Sper ca zilele conflictului nostru deschis să se fi terminat. 

— Eu nu l-am văzut din 1806, de când a murit bunicul. În aceeaşi 
zi, fără îndoială, l-am văzut ultima dată pe Jeremy. Era o zi umedă şi 
cețoasă, foarte potrivită pentru un priveghi. George arăta un pic tras 
la față — poate că imbătrânise înainte de vreme. 

— A suferit foarte tare la moartea mamei tale, Geoffrey. 

— Da. Se poate spune asta despre el. 

— La fel ca noi toți. Ştii că am... am ținut mai mult decât pot 
spune la mama ta. 

— Da, ştiam asta. 

— Deşi am văzut-o foarte puţin de când devenise doamna 
Warleggan, a lăsat... un mare gol în viața mea. Moartea ei — atât de 
tânără - a lăsat în urmă un gol fără de leac. Aşa cum ştiu că te-a 
afectat şi pe tine. Dar George m-a surprins. Cu tot ceea ce s-a 
petrecut, ceea ce s-a întâmplat în trecut, nu pot decât să simt 
aversiune față de el; dar mâhnirea şi disperarea lui la moartea mamei 
tale m-au surprins. Poate că n-o să mai simt vreodată atâta 
aversiune față de el. 

— Păi, ce să zic... fără îndoială nu s-a mai însurat. 

— Trebuie să-ți spun, zise Ross, că, de la moartea domnului 
Chynoweth, domeniul Trenwith a fost neglijat. Aşa cum ştii, după 
moartea mamei tale, George s-a mutat de tot în casa părinților lui în 
Cardew, dar a ținut câțiva slujitori la Trenwith, să aibă grijă de 
bunicii tăi. Nu cred că i-a vizitat mai mult de o dată pe lună, doar să 
vadă că lucrurile sunt în ordine. Când a murit bunica ta, cred că nu 
s-a schimbat nimic. Dar, după moartea domnului Chynoweth, practic 
George a închis casa. Noul mobilier pe care îl cumpărase pentru casă 


prin anii nouăzeci a fost mutat cu totul în Cardew, slujitorii din casă 
au dispărut. Din câte ştiu, mare parte din pământ e năpădit de 
buruieni. Frații Harry locuiesc în căsuță, şi îmi imaginez că au grijă 
de casă şi de pământuri pe cât de bine pot şi ei. Nevasta lui Harry 
poate că mai face şi ea câte ceva, dar asta-i tot. 

— Şi George nu vine niciodată pe acolo? 

— Cred că n-ar fi George dacă n-ar mai trece pe acolo niciodată. 
Apare, se spune, din când în când pentru a se asigura că familia 
Harry nu se leneveşte de-a binelea; dar aş zice că vizitele lui sunt 
cam la trei luni, nu mai des. 

Geoffrey Charles nu răspunse pentru o vreme. Stelele apăreau şi 
dispăreau în spatele norilor călători sau al ceții. 

— Bănuiesc că, legal, casa e a mea acum. 

— Da... Ei bine, o să fie când te întorci s-o revendici. Mă simt 
vinovat că n-am făcut ceva mai concret să mă îngrijesc de starea ei; 
dar, de atâtea ori în trecut, venirea mea nedorită pe domeniu a dus la 
necazuri mari între mine şi George. Atâta vreme cât acolo existau 
oameni la care trebuia să te gândeşti, cum ar fi mătuşa ta Agatha, 
mama ta sau tu însuți — sau Drake —, m-am simțit obligat să intervin. 
Dar atunci când a fost vorba doar despre o proprietate... 

— Fireşte. 

— Multe dintre gardurile puse de George au dispărut odată cu 
trecerea timpului sau sătenii le-au furat pentru lemne de foc; dar, de 
regulă, înțeleg că foarte puţini dintre ei îndrăznesc să intre pe moşie. 
Au mare respect pentru cei doi bătăuşi Harry şi poate sentimentul că 
la timpul cuvenit locul va fi stăpânit din nou de un Poldark şi deci nu 
va fi exploatat prea rău. Dar casa e într-o stare proastă. Clowance a 
trecut pe-acolo acum câteva zile. 

— Clowance? De ce? 

— Aşa e ea. Eu eram acasă atunci, şi am certat-o pentru că a 
riscat să fie prinsă că a intrat fără permisiune. Dar cred că mai bine 
mi-aş fi văzut de treabă. Fireşte că s-a îmbufnat că eu m-am supărat, 
dar a înțeles motivul. Are însă tendința să fie impulsivă, să acționeze 
din instinct, mai degrabă decât din rațiune... 

— Ca mama ei? 

— „Ah... da, dar nu la fel. În spatele a tot ce a făcut Demelza - se 
pare că a făcut tot timpul lucruri neaşteptate, şi încă face! —, stă un 
motiv solid, deşi în trecut nu era un motiv sau un raționament cu 
care să fiu de acord. Clowance e şi mai impulsivă în privința asta 
decât a fost vreodată Demelza, pentru că purtarea ei pare a izvori 
dintr-un impuls spontan. N-avea niciun motiv să meargă la Trenwith, 


pur şi simplu i-a trecut prin cap să se ducă şi să vadă casa şi aşa a 
făcut. 

— Cel puţin n-a fost prinsă. 

— Asta, spuse Ross, a fost, din păcate, scuza ei. „Dar, tată, nu m-a 
văzut nimeni.” „Dar ar fi putut să te vadă, şi asta ar fi putut duce la 
neplăceri, puteai să fii jisnită”, am spus eu. „Dar n-a fost aşa, nu, 
tată?” Cum să discuţi cu aşa o fată? 

Geoffrey Charles zâmbi în întuneric. 

— Îţi apreciez grija, unchiule. Dacă o să scap vreodată din războiul 
ăsta ori o să am o permisie destul de lungă, o să scap de cei doi 
Harry, iar Clowance o să poată hoinări pe la Trenwith după pofta 
inimii... A spus că e într-o stare rea? 

— Nu poți abandona o casă timp de ani întregi, cu atât mai puţin 
în clima din Cornwall, şi să nu sufere stricăciuni. Fireşte... 

— Ce voiai să zici? 

— Doar că s-a cheltuit puţin spre nimic pentru Trenwith de când a 
murit mama ta. Când bunicii tăi trăiau, George întreținea casa cu 
minimum de cheltuieli; aşa că, într-un fel, sunt zece ani de neglijare, 
nu patru. 

— Deci e timpul să merg acasă. 

— În sensul ăsta, da. Dar, acum, aici e locul tău. Dacă putem, cu 
resursele noastre modeste, să sprijinim eforturile spaniolilor şi ale 
portughezilor pentru a rezista, asta opreşte o mare parte a puterii lui 
Napoleon. Şi nici măcar posibilităţile lui nu sunt fără sfârşit. A fost o 
încercare extraordinar de grea a puterii şi a suferinței. Îți dai seama 
că Clowance nu-şi va putea aduce aminte de vreun timp în care să 
nu fim în război cu Franța? Cu excepţia acelui scurt armistițiu. Nu-i 
de mirare că ne-am săturat cu toții de asta. 

— Ne-am săturat, dar nu ne-am demoralizat. 

Se părea că ceața se îndesea în vale. Dacă nu se risipea înainte de 
ivirea zorilor, avea să fie de mare folos celor ce atacau. 

— Uite ce este, Geoffrey Charles, întâlnirea cu tine în acest 
neaşteptat mod m-a făcut să văd mai clar cât de mult am neglijat 
treburile tale... 

— Oh, prostii! 

— Ba nu-s deloc prostii. Sunt în mod special vinovat pentru că, 
acum aproape treizeci de ani, a apărut o situație asemănătoare, în 
direcție inversă. Am venit acasă din războiul american când aveam 
douăzeci şi trei de ani. Mama era moartă de vreo doisprezece ani sau 
mai mult, dar tata abia murise. Însă fusese bolnav pentru o vreme, şi 
singurii lui servitori erau cei doi Paynter, şi îți poți imagina cât de 


prost se îngrijeau de el. Bunicul tău, Charles Poldark, nu se împăca 
prea bine cu fratele lui şi venea rar să-l vadă... N-aş vrea ca tu - când 
te vei întoarce -— să revii la genul de haos şi ruină la care am revenit 
eu. 

Geoffrey Charles spuse: 

— Stai aşa, uite-l pe Jenkins! O să merg să-i spun de ce anume ai 
nevoie. Arată-mi puşca dumitale. O examină. O armă bună, căpitane, 
pe care pun pariu că n-ai luat-o din Oporto. 

— Nu, căpitane, n-am luat-o de acolo. 

— Ce e, de fapt? 

— O carabină cu închizător capsulat fără şurub marca Henry 
Nock. Vezi tu, vergeaua e aşezată mai jos pe patul armei, să 
înlesnească retragerea şi înlocuirea la încărcare. 

Geoffrey Charles se încruntă văzând ceața. 

— Câţiva din regimentele de trăgători au puşca Baker. Noi încă nu. 
Noi folosim în continuare vechiul model de muschetă. E bun. 

Pentru un timp, se lăsă tăcerea. 

Ross spuse: 

— În războiul american de acum treizeci de ani, era un om pe 
care-l chema Ferguson - căpitanul Ferguson din Regimentul 70; el a 
inventat puşca cu încărcare pe la culată. Poate trage şase focuri pe 
minut pe orice vreme. A avut mare succes... Dar a fost ucis — omorât 
chiar după ce am ajuns eu acolo. Am avut aşa o puşcă. Splendidă 
armă! Dar, după ce a fost omorât, nimeni n-a continuat. Nimeni n-a 
mai părut interesat. 

— La asta ajungi să te aştepţi de la armată, spuse tânărul. Trase 
arma deoparte, apoi reveni cu ea. S-a rezolvat cu asta. Micul dejun în 
zece minute. După aceea, o să te prezint prietenilor mei. 

— Apropo... 

— Da? 

— În ce-l priveşte pe tatăl tău vitreg. Ai spus că nu s-a recăsătorit. 

— Adevărat. S-a însurat din nou? 

— Nu. Dar am primit o scrisoare de la Demelza la scurt timp după 
ce am plecat. Spune acolo că sunt zvonuri în regiune că acum George 
e — în sfârşit — interesat de o altă femeie. 

— Mon Dieu! De cine? 

— Din păcate, nu-mi amintesc numele ei. Nu este cineva pe care s- 
o cunosc. Harriet şi mai nu ştiu cum. Lady Harriet sau ceva de genul 
ăsta. 

— Ah, spuse Geoffrey Charles cu subințeles. Asta poate explica 
puțin treaba. Scurmă pământul cu cizma. Păi... presupun că ar 


trebui să nu-i port pică. A fost alegerea mamei mele. Deşi au avut 
împreună o viață cumva agitată - pendulând între extreme —, cred că 
ea, în felul ei, ținea la el. Aşa că, dacă se însoară acum, la vârsta asta 
înaintată... Câţi ani are? Cincizeci şi unu? Dacă se însoară din nou 
acum, nu pot decât să spun că sper să fie la fel de norocos şi a doua 
oară. 

— Nu va fi niciodată aşa, spuse Ross. 

Câteva minute mai târziu, fură chemaţi la micul dejun: o bucată 
de carne sărată de vită pentru fiecare, o duzină de biscuiţi 
sfărâmicioşi - poate că aveau gărgărițe, dar nu se puteau vedea - şi 
un păhărel de rom. Ross îi cunoscu pe ceilalți bărbați, prietenii lui 
Geoffrey Charles. Erau veseli, glumeau, râdeau încet, toți nerăbdători 
şi pregătiți pentru măcelul ce-i aştepta. Îl salutară pe Ross cu respect 
şi cu o căldură ce deveni mai intensă când aflară că el nu se 
mulțumea să fie doar spectator la bătălie. 

Pe când mâncau, o siluetă uscățivă, ursuză, pe un cal alb, urmată 
de un grup de ofițeri, veni călare spre ei. Se auziră un zsomot de 
atenţionare şi un cuvânt ocazional sec ici şi colo, apoi silueta se 
îndepărtă călare. Era vicontele Wellington, făcându-şi ultimul tur al 
frontului. Avea de apărat cincisprezece kilometri de povârniş şi 
trupele lui erau insuficiente. Dar aveau încrederea în sine pe care 
doar un bun conducător le-o putea insufla. 

Zece minute după ce trecu Wellington, tobele şi fluierele armatei 
franceze începură să sune mai amenințător şi, pe când prima rază de 
lumină luci prin ceața mişcătoare, patruzeci şi cinci de batalioane ale 
celor mai instruiți veterani din Europa, cu încă douăzeci şi două de 
mii de oameni în rezervă, începură să urce în uriaşe mulțimi negre, 
pe povârniş, spre pozițiile engleze. 


Capitolul 3 


I 


Tentativa lui George Warleggan de a face curte a doua oară era 
foarte diferită de prima. Pe când era un tânăr pentru care bunurile 
materiale, puterea şi agerimea în afaceri însemnau totul, râvnise la 
frumoasa lui primă soţie în vreme ce aceasta era încă doar logodită 
cu Francis Poldark. Ştiuse că era inaccesibilă din toate punctele de 
vedere, nu doar din cauza căsătoriei ei, ci şi pentru că ştia că, în 


ochii ei, era un nimic. De-a lungul anilor, se străduise să însemne 
ceva pentru ea -— şi reuşise pe plan material; apoi, la mai puțin de un 
an după moartea lui Francis, prinsese o ocazie neaşteptată să-şi 
încerce norocul; şi cu un sentiment de îndoială o auzise acceptând. 
Bineînţeles că nu fusese aşa direct şi, la vremea aceea, ştiuse asta. 
Cu mult înainte de moartea lui Francis, familia Poldark din Trenwith 
scăpătase; dar, după moartea lui, totul se înrăutățise, şi Elizabeth 
fusese lăsată de una singură să încerce să ţină casa, fără bani, fără 
prea mult ajutor şi cu patru oameni, incluzându-i şi pe părinții ei 
suferinzi care depindeau de ea. Nu pretindea că se măritase cu el din 
dragoste: dragostea ei, oricât ar fi obiectat ea, fusese întotdeauna 
îndreptată către vărul lui Francis, Ross. Dar el fusese cel cu care se 
măritase, şi nu altul: devenise doamna George Warleggan cu numele 
şi nu numai, iar naşterea unui fiu îi dăduse o nouă fericire, un nou 
sentiment de împlinire şi o iînflăcărare a unor sentimente mai intense 
față de ea. 
Abia mai târziu, babornița aia de Agatha îi otrăvise fericirea, 
sugerând că, deoarece Valentine se născuse la opt luni, nu era al lui. 
Ştiindu-se un bărbat rece, preocupat de profituri, interesat doar de 
afaceri şi de a căpăta mai multă putere şi mai multă avere, se 
surprinsese că suferea mult mai mult decât crezuse că era posibil. 
Deşi o căsătorie la care unul se înhămase dorind să obțină o 
posesiune minunată şi aristocrată, iar celălalt urmărind să îşi 
asigure bani, protecţie şi o viaţă confortabilă cu siguranţă că n-ar fi 
reuşit să depăşească condiţiile pentru care fusese tacit încheiată, 
fusese... devenise una reuşită. Elizabeth avusese în firea ei spirit de 
afaceristă şi dorința de a progresa pe plan material, ceea ce se 
potrivise cu ambițiile lui mercantile şi politice; şi el, copleşit de acel 
răspuns, precum şi de altele la care nu se aşteptase din partea ei, se 
surprinsese a fi mai implicat sentimental cu fiece an ce trecea. Faptul 
că se certau atât de mult uneori era, acum ştia, doar din vina lui, ca 
urmare a geloziei lui veşnic vii pe Ross şi a suspiciunilor în legătură 
cu naşterea lui Valentine. Dar atunci, exact când totul se limpezise, 
când se părea că amărăciunea şi învinuirile se sfârşiseră, când, din 
cauza naşterii premature şi a celui de-al doilea copil al lor, îndoielile 
lui în legătură cu Elizabeth şi Valentine fuseseră în sfârşit înlăturate, 
chiar când viitorul era înfloritor pentru amândoi, ea murise. Fusese o 
lovitură dureroasă. O lovitură de pe urma căreia nu-şi mai revenise 
pe deplin niciodată. Înnobilarea lui, ce venea după pierderea suferită, 
în loc să fie punctul culminant al mândriei şi al ambiţiei lui, devenise 
o glumă diabolică şi nefastă, o victorie care se spulberase la atingerea 


E n 


lui. 

Aşadar, în anii ce urmară, deveni foarte ursuz. Locuia în principal 
în Cardew cu părinții lui şi, când tatăl lui muri, rămase acolo cu 
mama, vizitând Truro şi pe unchiul Cary în fiecare zi ca să-şi 
conducă afacerile şi aproape întâmplător să-şi sporească averea. Dar 
inima nu-i era acolo. Şi mai puțin era implicată în partea socială a 
carierei lui de parlamentar. Să intre într-o încăpere cu Elizabeth la 
braţ fusese întotdeauna o chestiune de mândrie, dar să treacă prin 
rutina repetată a seratelor şi a petrecerilor, să îndeplinească o rutină 
socială pe care o planificase pentru amândoi era ceva ce n-avea tăria 
să înfrunte. Nu mai avea nici aceeaşi ambiție. Spre deosebire de 
rivalul şi duşmanul său, Ross Poldark, intrarea lui în parlament nu-l 
făcuse să se preocupe de ceea ce putea face pentru alți oameni, ci de 
ce ar putea face pentru el însuşi. Aşa că de ce să se mai obosească 
acum? 

De câteva ori se gândise să renunțe la locul său în parlament şi să 
se mulțumească a-i manipula pe cei doi membri care reprezentau 
oraşul său, St. Michael; dar, după ce primii câțiva ani dificili 
trecuseră, se bucurase că n-o făcuse. Propria lui calitate de membru 
îi adusese diferite recompense comerciale, şi găsise că prezenţa lui în 
Londra îi permisese să fie mai informat despre evoluția evenimentelor 
decât orice alternativă pe care ar fi conceput-o. 

Atât tatăl, cât şi mama lui îl împingeau de la spate să se însoare 
din nou. Elizabeth, în ciuda obârşiei ei alese, nu fusese niciodată 
alegerea lor. O consideraseră întotdeauna o persoană amabilă şi se 
împăcaseră destul de bine cu ea, trăind împreună zi de zi; dar pentru 
ei prezenta dezavantajul de a fi mult prea bine educată, fără a avea şi 
avantajele unor legături influente ce ar fi echilibrat situația. Oricum, 
era foarte trist că dispăruse aşa brusc, în felul acela, dar era ceva ce 
li se întâmpla mereu femeilor. Să fii femeie şi mamă era o treabă 
riscantă, în cel mai bun caz. Cimitirele erau pline de ele şi fiecare 
petrecere sau bal avea câte un tânăr văduv uitându-se dornic la 
tinerele fete de măritat şi gândindu-se care din ele i-ar plăcea sau 
care l-ar avantaja mai mult dacă ar lua-o de soție. 

Prin urmare, cu atât mai mult George! Bogat, stimat în comitat — 
sau, dacă nu stimat, măcar respectat; sau, dacă nu respectat, măcar 
temut -, un cetățean de vază, bancher, proprietar de topitorie şi 
acum cavaler! Şi abia împlinise patruzeci de ani! Partida comitatului! 
Una dintre partidele din comitat! Avea de unde alege! Poate că unele 
dintre familiile nobile nu-l vedeau încă în acea lumină, dar erau 
puține şi, pe măsură ce el evolua, deveneau şi mai puține. Să jeleşti 


timp de un an era maximumul impus de etichetă. Să continui an 
după an, îmbătrânind şi devenind mai influent, şi cu toate astea să 
devii cu fiece an tot mai mult interesat doar de registre şi de nivelul 
dobânzilor... Era prea mult. Nicholas, care începuse totul de la zero, 
care pusese bazele pe care George îşi construise imperiul, care 
văzuse cum tot ce muncise şi plănuise se împlinise şi înflorise, 
murise la o lună după Pitt şi, pe când zăcea în pat cu inima 
zbătându-i-se cu o sută şi şaizeci de bătăi pe minut, îi venise în 
minte să se întrebe de ce lipsea un anume sentiment de satisfacţie, 
de împlinire. Şi tot ce putuse gândi fusese că împrejurarea ce-i 
răscolea gândurile din pragul morţii era legată de eşecul fiului său de 
a reacționa firesc la o întâmplare firească a vieții de familie. 

Când Nicholas se dusese, Mary Warleggan continuase să-l 
îmboldească în legătură cu asta, dar din ce în ce mai rar. Ce bătrână 
văduvă poate să obiecteze la modul serios ca fiul ei să locuiască 
acasă ori cel puțin să se plângă prea tare de asta? La urma urmei, 
George avea doi copii, şi, chiar dacă Valentine devenea un copil 
destul de ciudat, asta avea să se rezolve fără îndoială odată ce 
devenea adult; şi aşa îşi vedea şi nepoţii. Valentine îşi petrecea 
majoritatea vacanțelor acasă, iar mica Ursula, lumina ochilor ei, era 
tot timpul în Cardew. 

Situaţia îi convenea de minune şi lui Cary. Nu-i plăcuse niciodată 
de Elizabeth, şi sentimentul era reciproc, fiecare gândind despre 
celălalt că exercita o influență de nedorit asupra lui George. Acum, ea 
murise, iar unchiul şi nepotul deveniseră şi mai apropiați. Într- 
adevăr, în primul an de văduvie, Cary îl salvase de două ori pe 
George de la a face investiții speculative nechibzuite; George ținea 
cârma la fel de ferm ca întotdeauna, dar greaua pierdere suferită îl 
lipsise temporar de instinctul său de navigator. 

Timpurile acelea apuseseră de mult. În ultima vreme, George îşi 
recâştigase şi ceva din gustul pentru viața londoneză şi pentru 
extinderea afacerilor pe care le începuse în 1799. Îşi găsise un prieten 
în persoana lui Lord Grenville, fost prim-ministru şi acum liderul 
liberalilor, şi câteodată îl vizita la reşedinţa lui din Cornwall. În 
manevrele fără sfârşit ale partidelor, loialităţilor şi locurilor ce 
urmaseră morții mai întâi a lui Pitt şi mai apoi a lui Fox23, George se 
dăduse treptat de partea opoziției din parlament. Deşi îşi datora titlul 
de nobleţe lui Pitt, nu devenise niciodată un partizan al acestuia, un 
„Pittite”, parte din acel nucleu de admiratori al decedatului, adunat 


23 Politician britanic liberal (1749-1806). (n.tr.) 

în jurul lui George Canning24. Era convins că slaba şi ezitanta 
conducere conservatoare era pe punctul de a fi înlăturată, iar 
propriile sale interese aveau a se extinde mai bine dacă se 
împrietenea cu oamenii noi decât cu cei vechi. 

Într-adevăr, câţiva dintre ei, tipi precum Whitbread25, Sheridan26 
şi Wilberforce27, aveau planuri smintite despre reformă şi libertate; 
dar le tolerase şi tăcuse când acestea fuseseră expuse, fiind sigur că, 
atunci când reformatorii aveau să ajungă la putere, urma să fie siliți 
să îşi uite înaltele idealuri sub presiunile şi exigenţele postului din 
cabinet. La timpul potrivit, ar putea să i se ofere lui însuşi un post de 
subaltern. 

Dar George nu avea încă gânduri să se însoare din nou. Orice 
imbold sexual i-ar fi rămas părea să fie în permanenţă purificat prin 
afaceri şi chestiuni politice. Desigur, de-a lungul anilor, nu dusese 
lipsă de ocazii de a se bucura de favorurile uneia sau alteia dintre 
doamnele atrăgătoare care-şi puseseră în gând să-l cucerească, ori 
pentru a se mărita, ori pentru că soțul respectivei doamne era plecat 
undeva şi aceasta voia să-şi mai adauge o cucerire la cele deja făcute. 
Dar el ezitase mereu şi se retrăsese, din stânjeneală sau precauție. 
Ocazia de a proba marfa inainte de a o cumpăra nu i se păruse 
niciodată că putea exista fără riscul de a fi forțat mai târziu să 
cumpere; şi, în ce priveşte al doilea gen, n-avea niciun chef ca vreo 
femeie să se laude pe după evantai că l-a avut în patul ei şi poate, cu 
cinism, să-i critice priceperea sau experienţa. 

Exista o zi în care arareori lipsea de la Trenwith, şi aceasta era 
aniversarea zilei căsătoriei sale cu Elizabeth. Deşi, de fapt, nunta 
avusese loc în cealaltă parte a comitatului, găsea potrivit să petreacă 
măcar câteva ore în vechea ei casă, acolo unde o întâlnise pentru 
prima dată, acolo unde în mare parte îi făcuse curte, acolo unde 
petrecuseră multe veri ale vieţii lor de familie şi acolo unde ea 
murise, chiar dacă era o casă ce intotdeauna îi fusese ostilă, casa 
familiei Poldark, ce nu-şi cedase niciodată esența intrusului. 

Merse într-acolo călare, doar cu un singur rândaş, în dimineața 


24 Politician conservator britanic, prim-ministru al Regatului Unit în 
1827. (n.tr.) 

25 Politician britanic între 1764 şi 1815, susținător al reformelor, al 
drepturilor religioase şi civile. (n.tr.) 

26 Dramaturg, poet şi politician irlandez (1751-1816). (n.tr.) 

27 Politician britanic între 1759 şi 1833, filantropist şi conducătorul 
mişcării de abolire a sclaviei. (n.tr.) 

zilei de 20 iunie 1810, şi ajunse la biserică înainte de amiază. Era o zi 
strălucitoare de vară, dar pe câmpii bătea un vânt tăios ce făcea ca 
umbra să fie răcoroasă. Răcoare şi umed era şi printre pietrele de 
mormânt, iarba nouă crescând înaltă de vreo treizeci de centimetri 
prin încâlceala buruienilor din anul ce trecuse; o uriaşă tufă de mure 
crescuse peste mormântul lui Elizabeth, groasă ca o parâmă. O lovi 
cu piciorul, dar n-o putu rupe. 

„Închinat memoriei lui Elizabeth Warleggan, care şi-a luat rămas- 
bun de la această viață pe 9 decembrie 1799, iubita soţie a lui Sir 
George Warleggan din Cardew. A murit la vârsta de 35 de ani dând 
naştere singurei ei fiice.” 

Nu-i adusese nicio floare. Nu-i aducea niciodată; i s-ar fi părut un 
gest teatral, emoțional, ce l-ar fi făcut să-şi piardă atitudinea demnă. 
Puteai să-ți aduci aminte şi fără a apela la simboluri. În afară de 
asta, erau bani aruncați; nimeni nu le vedea şi, cât ai clipi, se 
veştejeau şi mureau. 

Se îngrijise să fie înmormântată departe de oricare dintre cei din 
familia Poldark, în special de otrăvita aia afurisită de Agatha, care le 
dorise tuturor răul. Stătu vreme de vreo cinci minute fără a spune 
ceva, doar privind la înalta cruce de granit ce deja purta semnele 
vremii. Literele se estompaseră, în câțiva ani aveau să devină de 
nedesluşit. Asta nu se făcea. Trebuiau curățate, cioplite din nou, mai 
adânc. Tot cimitirul era într-o stare deplorabilă. Te-ai fi gândit că 
familia Poldark însăşi ar fi putut cheltui ceva mai mulți bani acolo — 
deşi cu siguranță aleea lor nu arăta la fel de rău ca tot restul. 
Reverendul Clarence Odgers era acum un bătrân ramolit, atât de 
uituc, încât duminicile, soția sau fiul lui trebuia să stea lângă el 
pentru a-i reaminti unde să intervină în timpul slujbei. 

Nankivell, rândaşul, aştepta cu caii la poarta de la intrarea în 
cimitir. George urcă pe scările pentru încălecat, luă frâiele şi, fără o 
vorbă, o luă înainte spre porțile reşedinței Trenwith. 

Drumul era aproape tot atât de năpădit de buruieni precum 
cimitirul, şi George hotări să-i ocărască pe frații Harry. Pentru doi 
oameni, era un loc mare pentru a fi ținut în stare bună, dar bănuia 
că îşi petreceau jumătate din timp îmbătându-se până cădeau laţi. I- 
ar fi dat afară demult dacă n-ar fi ştiut cât de temuți şi de disprețuiți 
erau în regiune. 

Bineînţeles că-l aşteptau în casă, împreună cu o anume doamnă 
Harry, despre care umbla vorba că o împărțeau între ei; azi era 
numai zâmbete; asta era vizita lui anuală așteptată, aşa că făcuseră 
un efort să curețe şi să aranjeze casa. Timp de o oră, merse cu ei cam 

peste tot, câteodată izbucnind auzindu-le explicaţiile, plângerile şi 
scuzele, dar mai mult tăcea, doar amintirile însoțindu-l, revăzând 
vechi imagini. Luă cina singur în salonul de vară; îi pregătiseră o 
masă bună, şi îl servi Lisa Harry, care mirosea a camfor şi a şoareci. 
Toată casa emana un miros de putreziciune. 

Şi ce importanță avea? Nu era a lui, ci aparținea subțirelului, 
arogantului, potrivnicului de Geoffrey Charles Poldark, care acum 
lupta cu ageamiul ăla nereuşit de general cipai28 undeva în 
Portugalia. Dacă, bineînțeles, Geoffrey Charles era împuşcat înainte 
ca englezii să decidă a lua lucrurile aşa cum erau şi să se retragă de- 
a valma aşa cum făcuse Sir John Moore, atunci fireşte că reşedinţa i- 
ar reveni lui; dar, chiar şi aşa, ce importanţă avea starea în care se 
găsea? N-avea niciun fel de interes să mai locuiască aici. Era doar 
foarte sigur că n-avea s-o vândă niciodată vreunui alt Poldark. 

Când termină de mâncat, îi lăsă să plece pe alde Harry şi cutreieră 
toată casa, cameră cu cameră, aproape fiecare dintre ele purtând o 
amintire deosebită pentru el. La câteva se gândea cu afecțiune, la cel 
puțin una cu o ură intensă. Când termină, se întoarse în holul vast şi 
se aşeză în fața focului pe care doamna Harry îl aprinsese grijulie. 
Căldura soarelui nu pătrunsese încă prin pereții groşi ai vechii case 
în stil Tudor. Încă nu se hotărâse dacă să rămână peste noapte. Era 
în obiceiul lui să doarmă aici şi să se înapoieze a doua zi. Dar 
dormitorul de la etaj — dormitorul lui, vecin cu vechiul dormitor al lui 
Elizabeth - nu arătase prea atractiv şi era puțin probabil ca acele 
două încălzitoare din pat să-l poată apăra împotriva umezelii. Cu doi 
ani în urmă, crezuse că îl prinsese o răceală. 

Se uită la ceas. Avea destul să se întoarcă în Truro, dacă nu chiar 
în Cardew - mai erau destule ore până la lăsarea nopții. Dar n-avea 
chef să plece, să se agaţe de panglica amintirilor care-i cutreierau 
prin minte. Îşi aprinse o pipă — un lucru rar pentru el, care nu era un 
mare fumător - şi scormoni focul care reizbucni în noi vâlvătăi. 
Scuipă spre el precum mătuşa Agatha. Ăsta era lemn de brad bătrân; 
nu prea mai era altceva pe moşie, cu excepţia înalților ulmi şi a 
câtorva pini; nu mulți copaci ar rezista vântului. La urma urmei, era 
un loc uitat de Dumnezeu unde să-ți ridici vreodată o casă. Bănuia 
că Geoffrey de Trenwith făcuse bani din metale chiar şi în acele zile 
de mult apuse. La fel cu cei din familiile Godolphin, Basset, 
Pendarve. Ridicaseră case lângă minele care-i îmbogăţiseră. 

Prima dată când o văzuse pe mătuşa Agatha fusese în această 


28 Soldat din armata engleză din India. (n.tr.) 

cameră, cu mai mult de treizeci şi cinci de ani în urmă. Francis îl 
invitase de la şcoală să rămână aici peste noapte. Chiar şi atunci, 
baba era peste măsură de bătrână. Greu de crezut că supraviețuise 
tuturor şi trăise destul încât să otrăvească primii ani ai vieţii lui de 
familie. După mulți ani, stătea în fotoliul acela ce se afla acum în fața 
lui - chiar acelaşi fotoliu - când el intrase în încăpere să-i spună 
tatălui său că Elizabeth dăduse naştere unui băiat, născut prematur 
pe 14 februarie, drept care va fi botezat Valentine. Şuierase către 
amândoi ca un şarpe, răuvoitor, urând că cei doi se aflau în casa 
familiei ei, urându-l pe el pentru satisfacția de a fi tatăl unui băiat 
sănătos, încercând chiar şi atunci cu toată iscusința firii ei otrăvite 
să descopere un punct slab în satisfacția lor, pentru a-şi vâri puțin 
venin, un pic de zâzanie, o prevestire acră şi meschină. „E născut 
sub semnul lunii negre”, spusese ea, pentru că în vremea aceea 
fusese o eclipsă totală. „E născut sub semnul lunii negre, aşa că o să 
sfârşească rău, fiul ăsta al tău. Ăştia aşa păţesc întotdeauna. Am 
cunoscut doar doi, şi amândoi au sfârşit-o rău!” 

În fotoliul ăla aflat acum în faţa lui. Ciudat cum învelişul omului 
se degradează şi se prăbuşeşte, şi, cu toate astea, un obiect 
neînsuflețit cu patru picioare, cioplit şi fasonat de un tâmplar de pe 
vremea lui James al II-lea, putea dăinui neschimbat, neatins de ani. 
Soarele nu ajungea la fereastra largă decât peste vreo oră, aşa că 
înăuntru era încă întuneric şi focul ce pâlpâia scuipând flăcări ca o 
mâță crea năluciri ciudate. Când flacăra se stinse, încă o puteai 
vedea acolo pe Agatha. Epava aceea de zgripțuroaică, rău mirositoare, 
cu părul cărunt şi subțire ce-i scăpa de sub peruca prost pusă, o 
picătură de umezeală scurgându-i-se din ochi şi din gură, dinţii ca 
pietrele de mormânt, privirea ce te străpungea, mâna făcută căuş 
lângă ureche. Poate că era aici acum. Blestemată să fie, era mai reală 
pentru el în această clipă decât Elizabeth! Dar ea murise, murise la 
nouăzeci şi opt de ani. Măcar nu-i îngăduise să păcălească lumea cu 
privire la ziua ei de naştere... 

Se auziră paşi, şi toți nervii din corpul lui tresăriră. Cu toate astea, 
se sili să nu se mişte, să nu cedeze, să nu accepte... 

Se întoarse şi văzu o fată înaltă şi blondă care stătea în încăpere. 
Purta o fustă albă cu imprimeuri, prinsă în talie cu o fundă stacojie, 
şi avea în mână un buchet de degeței. Era evident la fel de mirată să- 
l vadă pe cât era şi el s-o vadă pe ea. 

În liniştea lăsată, focul aruncă o aşchie aprinsă de lemn, care căzu 
însă şi fumegă nebăgată în seamă pe podea. 

— Cine eşti? Ce vrei? rosti George pe o voce aspră pe care rar avea 

ocazia s-o folosească în acele zile. 

Oamenii se mişcau destul de repede la porunca lui; dar această 
apariție, această venire nedorită... 

Fata spuse: 

— Îmi pare rău. Am văzut uşa deschisă şi am crezut că poate a 
deschis-o vântul. 

— Ce te interesează pe tine asta? 

Avea o linişte în ea, un calm care nu era ca şi cum ar fi fost o 
încredere în sine nemăsurată - mai degrabă o ignorare a oricărui 
lucru duşmănos sau rău. 

— Ah, vin aici câteodată, spuse ea. Degeţeii au crescut frumoşi 
acum pe garduri. Până acum, n-am mai văzut uşa deschisă. 

El se ridică. 

— Ştii că ai intrat nepoftită aici? 

Ea se apropie cu câțiva paşi şi puse florile pe masa încăpătoare, 
înlătură câteva frunze şi pete de polen de pe fustă. 

— Sunteţi Sir George Warleggan? 

Accentul ei arăta că nu era o fată din sat, şi prin minte îi trecu o 
groaznică bănuială. 

— Cum te cheamă? 

— Pe mine? Zâmbi. Sunt Clowance Poldark. 

Când Clowance se înapoie la Nampara, nu era nimeni acasă. Uşa 
din față era deschisă, şi ea intră şi fluieră limpede trei note: re, si 
bemol, la, apoi aproape că alergă până la jumătatea scărilor şi fluieră 
din nou. Cum nu primi niciun răspuns, îşi duse florile prin bucătărie 
în curtea din spate, umplu o găleată de la pompa unde, cu douăzeci 
şi şase de ani în urmă, mama ei fusese bine spălată când fusese 
adusă în casa aceea, o puştoaică lihnită de foame din Illuggan, şi 
aruncă florile în apă ca să nu se ofilească până când sus-numita 
doamnă nu venea să-şi facă timp să le aranjeze. Apoi plecă la căutat. 

Era o minunată după-amiază, şi Clowance era prea tânără pentru 
a simți răcoarea vântului. Primăvara venise târziu şi era secetoasă, şi 
cu toţii erau pe terenul Long Field din spatele casei făcând căpițe de 
fân. Văzu un grup stând pe jumătate ridicat în câmp şi recunoscu 
capul brunet şi rochia gri a mamei sale. Venise timpul de odihnă, şi 
Demelza o ajută pe Jane Gimlett să aducă urciorul de lut şi cănile. 
Muncitorii îşi lăsară jos uneltele şi se adunară în jurul stăpânei 
Poldark, în vreme ce ea înclină urciorul şi umplu fiecare cană cu 

bere. Erau opt cu toţii: Moses Vigus, Dick Trevail (fiul nelegitim al lui 
Jack Cobbledick cu Nancy Trevail), Cal Trevail (fiul legitim al lui 
Nancy Trevail), Matthew Martin, Ern Lobb, „Micuţul” Small, Sephus 
Billing şi Nat Triggs. Cu toții râdeau de ceva ce spusese Demelza pe 
când Clowance se apropie de ei. Zâmbiră, rânjiră şi dădură din cap 
transpirați spre fata stăpânei, care le zâmbi şi ea. 

— O cană de bere, domniță Clowance? întrebă Jane Gimlett. Mai e 
una dacă aveţi chef. 

Clowance avea chef, şi stătură de vorbă împreună până când 
bărbații, unul după altul, se depărtară fără tragere de inimă să-şi ia 
din nou coasele. Ultimul care plecă fu Matthew Martin, care 
întotdeauna mai rămânea când era acolo şi Clowance. După aceea, 
mama şi fiica începură s-o ia înapoi spre casă, Clowance cu cănile, 
Jane venind în spate la o distanță convenabilă cu urciorul gol. 

— Văd că eşti din nou desculță, spuse Demelza. 

— Nu, dragă. E vară. 

— O să îți între ceva în talpă. 

— O să iasă. Întotdeauna le scot. 

Ăsta era mărul discordiei. Pentru Demelza, care n-avusese 
niciodată încălțări până când împlinise paisprezece ani, a umbla 
desculț însemna să-ți pierzi puțin din statutul social. Pentru 
Clowance, născută într-o casă de nobil, era o încântătoare libertate 
să-şi arunce încălțările din picioare, chiar şi la şaisprezece ani. 

— Unde sunt toți? 

— Jeremy a ieşit cu Paul şi Ben. 

— Nu s-au întors încă? 

— Bănuiesc că peştele nu muşcă. Şi, dacă te uiţi peste umărul tău 
stâng, o s-o vezi pe doamna Kemp venind de pe plajă cu Bella şi 
Sophie. 

— Ah, da. Şi tata? 

— Trebuie să se întoarcă în orice moment. 

— A fost o întrunire la bancă? 

— Da. 

Merseră în tăcere şi, când ajunseră la poartă, se sprijiniră 
amândouă de ea, aşteptând să ajungă doamna Kemp şi copiii din 
grija ei. Vântul le zburli părul şi le ridică rochiile. 

Era puţin de mirare ca două ființe atât de brunete ca Ross şi soția 
lui să fi conceput o indiscutabil de blondă făptură precum era 
Clowance. Dar aşa se născuse şi nu dădea vreun semn că s-ar 
închide pe măsură ce creştea. Când era copil, fusese tot timpul 
durdulie şi abia în cursul ultimului an sau cam aşa ceva, de când 


părăsise Şcoala pentru Tinere Fete a doamnei Gratton, începuse să 
se subțieze şi să devină mai frumoasă. Chiar şi aşa, fața îi era încă 
lată la frunte. Gura era fermă, frumos conturată şi feminină, ochii 
cenuşii şi sinceri până la un nivel ce nu stătea bine unei domnişoare 
de vârsta ei. Se plictisea repede şi devenea interesată la fel de repede. 
De două ori fugise din internatul şcolii - nu neapărat pentru că nu-i 
plăcea acolo, ci pentru că erau lucruri mai interesante de făcut 
acasă. Întâmpina fiecare eveniment aşa cum venea şi îl aborda cu 
avantajele şi dezavantajele sale, fără teamă sau ezitare. Clowance, îi 
spusese Demelza lui Ross, avea o față ce-i amintea de o margaretă ce 
tocmai se deschisese şi spera din tot sufletul să nu fie pătată de ploi. 

Cât despre Demelza însăşi, ziua ei de naştere de aproximativ 
patruzeci de ani venise şi trecuse, iar ea încercă, cu un oarecare 
succes până atunci, să nu se gândească la locul de lângă şemineu. 
Pentru o „fată de rând” aşa cum o numise reverendul Osborne 
Whitworth, se ținea bine, mai bine decât mulți din cei de-un leat cu 
ea din familii nobile. Era în parte o chestiune de structură osoasă şi 
în parte una de temperament. Avea câteva riduri fine pe față ce nu 
erau acolo cu cincisprezece ani în urmă, dar, pentru că acestea 
apăreau doar când zâmbea şi pentru că expresia ei era adesea 
amabilă, abia dacă se vedeau. Părul dădea să încărunțească la 
tâmple, dar, fără să ştie Ross, care spusese că detesta vopseaua de 
păr, îşi cumpărase o sticluță de ceva de la domnul Irby din St. Ann's 
şi, pe ascuns, îşi împrospăta culoarea o dată pe săptămână după ce 
se spăla pe păr. 

Singura dată când arăta şi îşi simțea vârsta şi chiar mai mult de- 
atât era când avea una din durerile ei de cap, ce de obicei apăreau 
lunar, chiar înainte de ciclu. În timpul celor douăzeci şi şase de zile 
sănătoase, se îngrăşa constant şi în timpul celor două zile de migrenă 
slăbea la loc, aşa încât era, de fapt, neschimbată. 

De la distanţă, Bella le recunoscu pe mama şi pe sora ei şi le făcu 
semn cu mâna, iar ele îi răspunseră la fel. 

— Mamă, de ce Jeremy şi prietenii lui merg să pescuiască atât de 
des, dar nu prind niciodată vreun peşte? întrebă Clowance. 

— Ba da, prind, scumpa mea. Îl mâncăm regulat. 

— Dar nu destul. Pleacă după micul dejun şi se întorc la cină, iar 
captura lor e ceea ce eu sau tu am putea prinde într-o barcă cu vâsle 
în două ore! 

— Nu sunt prea harnici, niciunul din ei. Poate că doar stau la 
soare şi visează toată ziua. 

— Poate. L-am întrebat odată, dar a spus că pe lângă coastă e cam 

lipsă anul ăsta. 

— Şi poate că nu-i adevărat? 

— Doar că oamenii din Sawle nu par să creadă asta. 

Mai merseră câţiva paşi. 

— În orice caz, spuse Clowance, ţi-am cules câțiva degeţei frumoşi. 

— Mulţumesc. Ai trecut pe la alde Enys? 

— Nu... Dar am întâlnit un prieten de-al tău, mamă. 

Demelza zâmbi. 

— Asta e cam general. Dar chiar crezi că e prieten? 

— De ce? 

— Ceva din felul în care ai folosit cuvântul. 

Clowance alungă o furnică zburătoare de pe fustă. 

— Era Sir George Warleggan. 

Prudentă, nu se uită la mama ei după ce vorbi, dar era conştientă 
de tăcerea de lângă ea. 

— Unde? întrebă Demelza. 

— La Trenwith. A fost chiar prima dată când am văzut uşa din față 
deschisă, aşa că am intrat să arunc o privire — şi iată-l şi pe el în 
holul ăla mare, stând în fața unui cămin plin de fum, cu o pipă în 
mână ce se stinsese şi cu o expresie aşa acră, de parcă mâncase 
murături. 

— Te-a văzut? 

— Ah, da. Am vorbit! Am discutat! Am conversat! M-a întrebat ce 
afurisită de treabă am eu acolo şi i-am spus. 

— Ce i-ai spus? 

— Că are cele mai frumoase flori de degețel din district, în special 
cele roz-deschis ce cresc pe gardul de lângă iaz. 

Demelza îşi netezi părul cu o mână, dar vântul i-l ciufuli la loc. 

— Şi după aia? 

— După aia, a fost foarte grosolan cu mine. A spus că i-am 
încălcat proprietatea şi că ar trebui să fiu pedepsită. Că o să-şi 
cheme oamenii să mă ducă la porți. A zis fel de fel de lucruri, într-un 
teribil acces de furie. 

Demelza se uită la fiica ei. Fata nu arăta supărată. 

— De ce te-ai dus acolo, Clowance? Ţi-am spus amândoi să nu 
mergi. Aduce numai necazuri. 

— Păi, nu m-am aşteptat să mă întâlnesc cu el! Dar n-are 
importanţă. Nu s-a întâmplat nimic. Am discutat cu el. 

— Vrei să spui că i-ai întors vorba? 

— Nu mânioasă, bineînțeles. Foarte demnă, aşa am fost. Foarte 
cuviincioasă. Am spus doar că e mare păcat să fie grosolan cu o 


vecină - şi un fel de verişoară. 

— Şi ce-a spus la asta? 

— A spus că nu-s niciun fel de verişoară a lui, chiar deloc, că 
habar n-am despre ce vorbesc şi că ar fi mai bine să plec până nu-i 
cheamă pe frații Harry să mă zvârle afară de-acolo. 

Doamna Kemp se apropia. Bella şi Sophie mergeau mai repede pe 
drumul spre casă şi erau mai în față cu vreo cincizeci de metri. 

— Să nu-i spui lui taică-tu că ai fost la Trenwith, zise Demelza. Ştii 
ce a spus data trecută. 

— Fireşte că nu. Nu l-aş supăra. Dar nu m-am gândit că te-ar 
îngrijora pe tine. 

— Nu-i chiar îngrijorare, dragă, €... e că nu-mi place să te bagi 
singură în belea. Nici măcar nu pot să-ți explic — să-ți spun tot ce i-a 
făcut pe taică-tu şi pe George Warleggan să ajungă duşmani, nici tot 
ce s-a întâmplat ca prăpastia dintre noi să se adâncească şi să devină 
aşa mare. Sigur ai auzit bârfe... 

— Ah, da. Că tata şi Elizabeth Warleggan erau îndrăgostiți unul de 
altul când erau tineri. Asta-i aşa groaznic? 

Demelza dădu să arunce o privire mânioasă spre fata ei, dar se 
răzgândi şi râse. 

— Dacă o iei aşa, nu... Dar, într-un fel, a continuat toată viața lor. 
Asta... n-a fost de vreun ajutor, înţelegi tu. Dar... 

— Totuşi, sunt sigură că nu a fost deloc ca tine cu tata. Ce aveți 
voi e ceva special. N-o să fiu niciodată aşa norocoasă să am un 
bărbat ca el; şi fireşte că n-o să fiu niciodată în stare să fiu ca tine... 


x 


Bella Poldark, subțire, brunetă şi drăguță, veni dansând şi 
gângurind o poveste despre ceva, un peşte mort sau ceva, mare, alb 
şi puturos, pe care-l găsiseră lângă intrarea în mina de la Wheal 
Leisure. Voise să-l târască până acasă, dar doamna Kemp nu-i 
dăduse voie. Sophie Enys, cu un an mai mică şi rămasă în urmă pe 
ultima parte de drum, veni şi ea cu partea ei de poveste. Demelza se 
aplecă să le vorbească, bucuroasă de ocazia de a-şi mai şterge ceva 
ud din ochi. Complimentele din partea copiilor tăi erau întotdeauna 
cel mai greu de primit fără a fi mişcat până la lacrimi, şi 
complimentele din partea veşnic sincerei Clowance erau destul de 
rare, aşa încât erau remarcate în mod special. Când doamna Kemp le 
ajunse din urmă, merseră împreună spre casă. Jane Gimlett 
ajunsese înaintea lor să pregătească ceaiul şi nişte prăjituri pentru 

fetițe. 

Torentul de nerăbdare care le cuprinsese pe Clowance şi pe mama 
ei se retrăsese de-acuma şi le lăsase în urmă, în perspectiva 
îmbietoare a mâncării, aşa că cele două femei se grăbiră să ajungă. 
Erau exact de aceeaşi statură şi, pe când mergeau, vântul bătând din 
spate le zbârlea părul ca o coadă pufoasă de rață sălbatică. 

— Deci ţi s-a permis să pleci de la Trenwith fără să fii pedepsită? 
întrebă Demelza. 

— Ah, da. Până la urmă, nu ne-am despărțit aşa rău. l-am lăsat 
nişte degeței de la mine. 

— Tu i-ai lăsat lui George? I-ai lăsat lui George nişte degeței? 

— N-a vrut să-i primească. A spus că puteau să se veştejească pe 
afurisita aia de podea din partea lui, aşa că am găsit un vas vechi şi 
l-am umplut cu apă şi le-am pus pe masa aia. Ce masă mare e aia! 
Nu-mi aduc aminte s-o mai fi văzut până atunci! Cred că o să fie încă 
acolo chiar şi când casa o să se prăbuşească. 

— Şi el... ţi-a permis să faci asta? 

— Păi, nu m-a oprit cu forța. Deşi a mormăit o dată sau de două 
ori, ca un câine puturos. Dar cred că mai mult latră decât muşcă. 

Nu te baza pe asta, spuse Demelza. 

— Deci, după ce le-am aranjat - deşi încă nu pot s-o fac la fel de 
bine ca tine —, după aia i-am spus politicos bună ziua. 

— Şi ai primit încă o mormăială? 

— Nu. Doar s-a uitat urât la mine. Apoi m-a întrebat din nou cum 
mă cheamă. Şi eu i-am spus. 


Capitolul 4 

Se spunea despre Wiliam Wyndham, primul baron Grenville, că 
unul dintre neajunsurile distinsei sale cariere de parlamentar era 
pasiunea lui pentru Boconnoc, moşia lui de opt mii de acri din 
Cornwall. Cumpărată de bunicul lui William Pitt cu o parte dintre 
câştigurile de pe urma marelui diamant Pitt?9, îi revenise lui Grenville 
prin căsătoria cu Anne Pitt, fiica lui Lord Camelford. 

Un bărbat cu gusturi austere şi aristocrate, un bărbat care nu se 


29 Regentul sau Pitt este unul dintre cele mai frumoase diamante din 
lume. A fost găsit într-o mină din Golconda, India, în 1701. (n.tr.) 


ferea să facă morală multor oameni, inclusiv familiei regale, despre 
responsabilitățile şi datoriile lor, se obişnuise să şi le uite pe ale lui 
de îndată ce se afla la patru sute de kilometri de Westminster, 
instalat în conacul ce domina vastul pare împădurit, cu domeniul 
său ce se întindea cât vezi cu ochii. 

Aici, şi nu în Westminster, îl întâlnise George Warleggan pentru 
prima dată. Sir Christopher Hawkins, ce-i fusese bun prieten lui 
George şi făcuse şi mulți bani prin el, îi spusese lui Lord Grenville că, 
dacă Excelenţa Sa avea nevoie de încă un om disponibil în afară de el 
însuşi pentru banchetul ce avea loc la Boconnoc pentru a sărbători 
bătălia de la Trafalgar, reprezentantul în parlament al St. Michael 
care fusese făcut cavaler cu cinci ani în urmă şi avea influență în 
comitatul Truro ar putea fi un oaspete potrivit. George acceptase 
invitația cu surprindere şi promptitudine. Era exact în acea perioadă 
în care începuse să iasă din lunga umbră aruncată de moartea lui 
Elizabeth şi când ambiția personală începuse să-l provoace din nou. 

Nimeni, nici măcar George însuşi n-ar fi pretins că în următorii 
cinci ani urma să devină un intim al lui Lord Grenville — să devină un 
prieten apropiat al lui Lord Grenville fusese considerabil mai dificil 
decât să devină unul al prințului de Wales —, dar fusese acceptat ca 
oaspete ocazional în vasta reşedinţă. Şi se mai întâlneau din când în 
când la Westminster. Grenville îl acceptase drept un simpatizant util 
şi un vecin din Cornwall. În absenţa tovarăşei sale de viață, George 
nu se distrase aproape deloc, dar în vara anului 1809 dăduse o mare 
petrecere la Cardew şi îi invitase pe Lord şi pe Lady Grenville. 
Grenville refuzase, dar îi trimisese un bilet semnat de el însuşi. 

În anul următor, la o lună după ce George făcuse pelerinajul său 
anual la Trenwith şi cam la o lună înainte ca Ross să cedeze 
presiunilor şi să accepte invitația de a merge în Portugalia, Grenville 
şi soția lui îl invitaseră pe George la o recepție şi la un dineu la 
reşedinţa lor şi cu acea ocazie o întâlnise prima dată pe Lady Harriet 
Carter. Stătuseră unul lângă altul la dineu, şi George simțise o 
atracție, în parte fizică, în parte dată de un sentiment de ceva 
neobişnuit. 

Ea era negricioasă — brunetă ca o noapte, tot aşa precum Elizabeth 
fusese blondă ca o rază de soare -— şi nu era drăguță, dar faţa ei avea 
structura osoasă clasică pe care George o admirase întotdeauna. 
Părul ei negru ca pana corbului era lucios ca pielea japoneză; avea 
nişte ochi remarcabil de frumoşi. Era îmbrăcată cu acel elegant bun- 
gust pe care-l recunoştea drept caracteristic femeilor asemenea 
primei lui soții. 

Te-ai fi gândit că era puţin probabil să cunoşti pe cineva invitat de 
Lord Grenville care nu era acceptat în societate, dar câteodată, în 
rolul său de stăpân feudal ca unul dintre cei mai mari moşieri din 
comitat, Excelența Sa credea că e nimerit să includă printre oaspeţii 
lui pe câteva dintre persoanele mai simandicoase din partea locului 
(împreună cu soțiile lor) despre care George credea că nu purtau cine 
ştie ce hram. Ea nu se număra, evident, printre acestea. 

Pentru un timp, conversaţia de la masă se învârtise în jurul 
răscoalelor din nordul Angliei, deprecierea banilor şi scandalul cu 
ducele de Cumberland; dar comeseana lui se plictisise de asta şi se 
întorsese spre el zicând: 

— Spuneți-mi, Sir George, unde locuiţi? 

— Cam la cincizeci de kilometri spre vest, doamnă. În Cardew. 
Între Truro şi Falmouth. 

— Se vânează bine pe-acolo? 

— Aşa mi s-a spus. 

— Dar nu vânațţi şi dumneavoastră? 

— Nu am timp. 

Ea râsese foarte încet. 

— Ce altceva e mai important? 

George îşi înclinase capul spre gazda lui. 

— 'Treburile regatului. 

— Şi vă preocupă acestea? 

— Printre altele. 

— Care anume altele? 

El ezitase, puţin iritat că nu ştia nimic despre el. 

— Treburile comitatului. Nu locuiți în Cornwall, doamnă? 

— Locuiesc în Hatherleigh, chiar dincolo de hotare — în Anglia. 

Discutaseră preț de câteva minute. Vocea ei era răguşită, şi avea 
un râs atractiv ce era aproape doar o răsuflare — încet, nepăsător şi 
sofisticat. Simţțeai că erau prea puţine lucruri pe care să nu le fi ştiut 
despre viață - şi pe care nu le tolera. Se surprinsese privind spre 
rochia ei cu decolteu adânc şi gândindu-se că sânii ei erau ca o 
marmură caldă. Era un gând neobişnuit pentru el. 

Pe când se servea un alt fel de mâncare, un bărbat pe nume 
Gratton se aplecase peste masă şi strigase la el: 

— Ia ascultă, Warleggan, ce atitudine ai față de emanciparea 
catolică30? Nu te-am auzit vorbind niciodată despre asta în Cameră! 


30 Decretul de degrevare romano-catolic, emis în 1829 datorită ducelui de 
Wellington - această lege este cunoscută sub numele de „emancipare 


— Vorbesc puţin în Cameră, răspunse rece George. Las oratoria pe 
seama oratorilor. Există alte feluri în care poți fi valoros. 

— Da, bătrâne, dar trebuie să ai o părere! Toată lumea are, într-un 
fel sau altul. Cum votezi? 

Era o întrebare riscantă, pentru că despre asta, ca şi despre multe 
alte subiecte interne, George avea altă părere față de gazda lui şi îşi 
dădea toată osteneala să şi-o ascundă de dragul propriului său 
interes. Oricum, Gratton era un nerod şi merita să fie pus la locul lui. 
Dar George n-avea o minte ageră, şi îşi dădu seama că Lady Harriet 
asculta. 

— Ca să spun adevărul, Gratton, nu e un subiect asupra căruia să 
am sentimente extravagante, aşa că votez cu prietenii mei. 

— Şi cine îți sunt prietenii? 

— În această societate, spusese George, trebuie să întrebi? 

Gratton studiase farfuria cu vânat ce abia îi fusese pusă în față. Se 
servise cu sosul dulce şi cu cel de came. 

— Trebuie să spun, bătrâne, că ăsta e un răspuns foarte 
nesatisfăcător, de vreme ce e un subiect cu privire la care au mai 
picat guverne şi înainte! 

— Şi fără îndoială că o să mai pice, spusese soția lui Gratton. Sau 
n-o să-şi asume răspunderea încă de la bun început! 

— Domnule Gratton, spusese Lady Harriet, ce ați zice despre 
emanciparea wesleyenilor3!, dacă tot veni vorba? Acum, că prințul de 
Wales a devenit foarte interesat de Lady Hertford, bănuiesc că în 
curând vom cânta cu toții psalmi. 

Se auzise un râset, şi discuția se îndreptase spre speculații 
obscene cu privire la natura relației prințului cu noua lui favorită. 

Lady Harriet spusese către George cu voce joasă: 

— Să înţeleg, Sir George, că afecțiunea dumneavoastră față de 
catolici nu e atât de mare precum a milordului Grenville? 

El apreciase schimbarea subiectului, bănuind că era făcută 
intenționat. 

— Personal, doamnă, cum-necum, puțin îmi pasă, de vreme ce 
credința religioasă nu e pe primul loc în viața mea. Dar, dacă e să 
prefer, i-aş păstra în afara parlamentului şi a guvernului. Au născut 
destui trădători în trecut. 


catolică” şi a pus capăt discriminării oficiale a catolicilor, cărora li s-a 
permis să poată fi aleşi în parlament. (n.tr.) 

31 Wesleyanism, mişcare a creştinilor protestanți care căutau să urmeze 
„metodele” reformatorilor evanghelişti din secolul al XVIII-lea, frații John şi 
Charles Wesley. (n.tr.) 


De îndată ce rostise aceste vorbe, îşi regretase sinceritatea şi 
fusese uimit de propria lui imprudenţă. Să spună aşa ceva în această 
societate era cu totul nechibzuit dacă voia, aşa cum era de fapt cazul, 
să rămână în tabăra politică a lui Grenville. Se blestemase şi o 
blestemase pe femeie pentru că-l provocase să rostească adevărul. 

Adăugase cu răceală: 

— Fără îndoială că vă jignesc, dar sunt încredințat că veţi privi 
asta ca pe o mărturisire personală. 

— Într-adevăr, spuse ea, nu mă jigniți. Şi, în schimb, o să vă fac şi 
eu o mică confidenţă. Îi urăsc pe toți catolicii, pe fiecare până la unu. 
Şi mă tem că William ştie asta. 

William era Lord Grenville. 

În cele din urmă, George constată că de mult nu-i mai plăcuse 
atâta un dineu ca acesta din urmă. Era ca şi cum îşi pusese ochelarii 
pe care îi folosea acum pentru citit şi privise prin ei spre o lume mai 
viu colorată. Era descumpănitor, dar departe de a fi neplăcut. N-avea 
încredere în această senzație. 

Ei bine, îşi spuse, curând totul avea să fie uitat. Erau chestiuni 
mult mai serioase de care să se îngrijească. Dar, câteva zile mai 
târziu, mai degrabă spre propria lui surpriză şi învârtind gândul prin 
minte de multe ori, lansase câteva întrebări discrete. Cu siguranță că 
n-ar fi nimic de pierdut dacă ar şti mai multe despre subiect. Ar 
putea fi, îşi spusese, o întrebare interesantă fără a deveni una 
interesată. 

Astfel, primise nişte informații şi nişte zvonuri. Fusese născută 
Harriet Osborne şi era sora celui de-al şaselea duce de Leeds. Avea în 
jur de douăzeci şi nouă de ani şi era văduvă. Soţul ei fusese Sir Toby 
Carter, care avea moşii în Leicestershire şi în nordul comitatului 
Devon. Fusese un desfrânat şi un cartofor notoriu care-şi frânsese 
gâtul pe terenul de vânătoare şi murise adânc înglodat în datorii. 
Făcuse praf chiar şi banii aduşi de soţia lui, aşa încât moşia 
Leicestershire trebuise a fi vândută, şi acum ea era în posesia unei 
proprietăţi parțial falite în Devon, singurul ei venit venind de la o 
rentă pe care i-o făcuse ducele. Nu avusese copii din căsătorie. 

Până aici erau informații. Zvonurile spuneau că soțul şi soția nu 
se înțelegeau deloc, că şi ea era nebună după vânătoare ca el, şi că el 
o încuia în camera ei două zile pe săptămână pentru a o împiedica să 
plece prea des la vânătoare. Mai erau şi alte zvonuri dezgustătoare, 
cele mai multe, trebuia să admită, despre Sir Toby. 

Toate astea erau de ajuns pentru a-l îndepărta pe un bărbat ca 
George. Ultimul lucru pe care-l dorea era o viață de familie agitată; 


dacă pentru o clipă crezuse că o nouă căsătorie era o situație 
acceptabilă sau cel puțin ceva la care se putea gândi, existau 
douăzeci de fete drăguţe şi docile care s-ar fi dat peste cap pentru aşa 
o ocazie. Să ia o văduvă brunetă şi aristocrată cu un trecut întru 
câtva nefericit... 

În orice caz, îşi spusese el, scoțându-şi subiectul din minte, n-ar 
primi niciodată permisiunea ducelui sau acceptul pentru o astfel de 
căsătorie. Numele de Warleggan ar putea face pământul să se 
cutremure în Cornwall, dar conta prea puțin în cercurile frecventate 
de Lady Harriet. Tatăl ei, descoperise el, fusese lordul şambelan al 
casei regale. Ea aparținea unui cerc impresionant. Prea 
impresionant. 

Dar asta îl tenta doar pe jumătate. 

Cealaltă jumătate a tentației era femeia însăşi, şi aici George aflase 
că e dificil să-şi înțeleagă propriile sentimente. O dată sau de două 
ori se trezise noaptea şi blestemase întâlnirea cu Clowance Poldark. 

Dacă ar fi să se ia după orice instinct sănătos, ar fi trebuit s-o 
deteste pe fata aia pe loc. Într-adevăr aşa făcuse; oficial şi fățiş. 
Fusese pe-atât de grosolan cu ea pe cât putea el de bine, şi ea nu 
băgase absolut deloc de seamă. Se uitase la fata asta a celor doi 
oameni pe care îi antipatiza cel mai mult pe lumea asta şi îşi vărsase 
veninul pe ea. Dar, în acelaşi timp, un impuls mai primar şi venit din 
subconştient o găsise, cu totul surprinzător, atrăgătoare din punct de 
vedere sexual. Asta îşi făcuse drum prin mintea lui conştientă ceva 
mai târziu, când imaginea ei îl chinuia, imaginea ei stând în fața lui 
în holul pustiu şi întunecat, desculță, cu rochia ei albă, cu buchetul 
de degeței furați în mână, cu privirea sinceră aţintită asupra lui cu 
un interes nevinovat, fără a fi ofensată. Bineînţeles că, în cele mai 
nestăpânite momente ale lui - dacă avusese din acestea —, nu se 
gândise absolut deloc la ea pentru el însuşi, nu se înfiripase niciun fel 
de gând de a exista vreodată ceva între ei, cu excepţia înverşunatei 
duşmănii de familie. Cu toate astea, imaginea tinereţii ei, a 
prospețimii, a desăvârşitei ei inocente, atracția ei sexuală treziseră în 
el ceva ce-l făcu să-şi schimbe modul de gândire din acea zi înainte. 
Anii de austeritate nu mai păreau justificați. Exista ceva mai mult în 
viața asta decât cercetarea registrelor şi exercitarea puterii comerciale 
şi politice. Exista o femeie... existau femei... femei pretutindeni... cu 
tot ce însemna asta ca nestatornicie, neseriozitate, nelinişte, gelozie, 
cucerire, succes şi eşec, şi întregul freamăt al vieții. Amintirile vieții 
sale cu Elizabeth se strecuraseră înapoi, nemaifiind întinate de mânie 
şi de disperarea pierderii. Fără să-şi fi dat seama, fusese un 


singuratic. Întâlnirea lui cu Harriet Carter venise într-un moment 
potrivit. 

Pentru o vreme încă, şi fiind de la natură un bărbat precaut, nu 
făcuse absolut nimic. Nu era foarte sigur cum să procedeze dacă se 
decidea vreodată să facă o mişcare. O văduvă nu era o fată bătrână. 
Era mai mult stăpână pe ea însăşi. Cu toate astea, părea improbabil 
să fie de acord cu vreo căsătorie fără consimțământul deplin al 
familiei ei. Şi era puțin probabil ca acesta să se manifeste prea 
curând. 

Şi totuşi. Şi totuşi. Să se însoare cu sora unui duce! Şi banii nu 
erau un lucru de lepădat chiar şi la casele cele mari. Dacă era cu 
adevărat pe-atât de săracă pe cât i se spusese, ducele ar putea fi 
bucuros să scape de ea. Depindea mult de modul de abordare. În 
orice caz, el era cel care nu dorea să-şi joace cărțile prea devreme. 
Cum să poți judeca după o singură întâlnire? Cum să plănuieşti alte 
întâlniri fără a-ţi declara prea evident interesul? În cele din urmă, îşi 
expusese problema vechiului său prieten, Sir Christopher Hawkins. 

Sir Christopher râsese. 

— Pe legea mea, nu-i nimic mai uşor, dragul meu. În momentul de 
față, stă cu mătuşa ei la Godolphin. O să le invit aici pentru o seară, 
şi poţi să iei cina cu noi. 

Aşadar, se întâlniseră pentru a doua oară şi, deşi era multă lume, 
s-a putut discuta, iar Lady Harriet înțelesese curând mesajul. Pentru 
ea, asta schimbase situația. Ochii ei negri strălucitori deveniseră 
puţin absenţi, ca şi cum gândurile ar fi învârtit alene pe toate părțile 
implicaţiile prezenţei lui. Îi vorbise politicos, dar cu o uşoară ironie ce 
îl făcuse să se simtă stânjenit. Totuşi, nu era ostilă, cum cu 
siguranţă ar fi fost dacă ar fi decis că intenţia lui de a-i face curte era 
imposibilă. 

Mătuşa ei, o femeie micuță şi palidă, care arăta de parcă ar fi fost 
plină de lipitori, înțelesese şi ea mesajul şi, pentru ea, acesta era 
evident neplăcut. Familia Osborne avea, desigur, moşii întinse în 
Cornwall şi s-ar fi putut ca domnişoara Darcy să-l ştie prea bine - cu 
tot cu trecutul lui. 

Aşadar, a doua întâlnire se sfârşise neconcludent. Dar nu fusese 
una total descurajantă. Şi o idee de împotrivire îl provocase 
întotdeauna pe George, indiferent dacă încerca să pună mâna pe o 
femeie sau pe o mină de cositor. 

Afacerile îl purtaseră la Manchester în septembrie, şi fusese plecat 
o lună. Mai fusese doar o dată la nord de Bath, când vizitase 
Liverpool şi câteva dintre oraşele industriale, în 1808. Aceste noi 


oraşe din Lancashire apărute precum ciupercile îl entuziasmau cu 
coşurile lor fumegânde, cu efervescenţa lor, cu străzile înnegrite, cu 
mulțimile de lucrători veseli cu fețe cenuşii păşind pe alunecosul 
pavaj pietruit, în filaturi şi fabrici. Aici se făceau bani în feluri noi. 
Fabrici şi alte fabrici apăreau peste tot, angajând douăzeci de 
muncitori într-un loc, o mie în altul şi oricât de mulți, după caz. 
Mentalitatea unui loc precum Manchester îi atrăgea pe cei mai 
întreprinzători dintre muncitorii care veneau de la oraş şi sat sperând 
ca, prin muncă asiduă, inteligență şi cumpătare să devină unul 
dintre patroni în loc de angajaţi. Câţiva reuşeau - destui ca să-i 
inspire şi pe ceilalți — şi, când reuşeau într-adevăr, urcau efectiv de la 
zdrenţe la bogăție în cinci, şase ani. Era o privelişte înălțătoare, şi 
George nu observa sau cel puțin nu era afectat de cealaltă față a 
monedei. Condiţiile în general groaznice în care muncitorii din filaturi 
trăiau şi munceau erau un efect secundar normal al industriei şi al 
progresului; pur şi simplu, asta era o parte a mecanismului, acel 
element uman care conducea şi opera războaiele de țesut, bobinele, 
fusele, firele flotante, urzeala şi bătătura fabricării bumbacului ce 
năştea averi acolo unde nu fuseseră nicicând înainte. 

Ştia, desigur, că jumătate dintre cei care munceau aveau sub 
optsprezece ani, că părinţii irlandezi îşi vindeau copiii filaturilor şi 
casele de corecție din Anglia scăpau de copiii lor săraci în acelaşi fel, 
că mulți copii de zece ani şi mai puțin trebuiau să muncească 
şaisprezece ore pe zi. Câţiva dintre colegii lui liberali mai 
sentimentali, cum ar fi Whitbread, Sheridan şi Brougham, ținuseră 
cuvântări pe această temă în parlament şi făcuseră mare tevatură în 
legătură cu asta, aşa încât cu greu putea ignora cifrele. Dar, în vreme 
ce le regreta în principiu, le accepta în practică şi nu vedea niciun 
mod de a schimba o situație pe care industria o crease din propria ei 
dezvoltare. 

Cu toate astea, la a doua lui vizită văzu mai multe, nu putu să nu 
vadă mai multe, sărăcia şi nefericirea despre care discutau colegii lui 
şi care condusese la adunări de protest şi răscoale în noile oraşe. Şi 
acum nu era doar suferința celor exploataţi, era suferința chiar a 
producătorilor înşişi, confruntaţi cu supraproducţia şi cu închiderea 
piețelor europene prin noul edict al lui Napoleon, care aproape că 
pusese capăt chiar şi contrabandei cu mărfuri via Heligoland şi 
porturile din Mediterană. Multe dintre coşurile de fum ale filaturilor 
nu mai fumegau şi o foamete mai mare decât oricând se abătu 
asupra oraşelor. Cerşetori şi copile prostituându-se împânziră 
străzile. 


George locuise la un bărbat pe nume John Outram, care 
reprezenta o mică comunitate din Wiltshire, dar care avea moşii în 
nord. Outram era convins că doar pacea cu Franța ar salva 
investițiile industriale de la dezastru. Dar asta se părea că e mai 
îndepărtată ca oricând. Încăpăţânatul şi plicticosul grup de 
conservatori care conducea ţara şi care era sprijinit nu numai de 
către rege, dar şi de atitudinea adoptată de majoritatea cetățenilor 
țării nu avea să mai negocieze cu mărețul corsican. Politicienii se 
cantonaseră în iluzia că, dacă rămâneau pe poziție destul de mult, ca 
un buldog bătrân şi tăbăcit cu dinţii încleştați, aveau să-l poată 
înfrânge sau avea să se înfrângă el însuşi ori să moară, sau un alt 
noroc avea să dea peste ei pentru a-i scoate din necazul în care se 
găseau. Între timp, o pătrime din Anglia industrială murea de foame. 

Outram spunea că, dacă doar unul ar putea vedea pacea, peste un 
an pe vremea asta, aveau să apară profituri remarcabile în 
Manchester. O duzină de mari companii pe care el le cunoştea 
personal erau în pragul falimentului. Cinci se prăbuşiseră deja - şi 
asta bineînţeles fără a mai pune la socoteală starea şi prăpădul 
multora dintre cele mici. O sută de mii de lire investite acum ar 
valora un milion peste un an - doar dacă ar fi pace. Dar ce şanse 
exista? 

George îşi linsese buzele. 

— Dacă regele ar muri... 

— Ah, Prinny32 ar schimba totul, ştiu. E chitit să dea afară din 
guvern nulitățile astea. Am avea o pace negociată în şase luni. Dar 
există o şansă reală foarte mică să se întâmple aşa ceva. Regele are 
şaptezeci şi trei de ani, dar se spune că e la fel de viguros ca unul de 
cincizeci. Poate chiar mai viguros, dacă e s-o spunem pe-a dreaptă, 
decât fiul lui cel mai mare! 

— Asta se trage de la viața mai bună pe care a dus-o, spusese rece 
George. 

— Nu mă-ndoiesc, replicase Outram, uitându-se pieziş la prietenul 
lui. Nu mă-ndoiesc. Deşi, personal, de-a lungul anilor, nu m-ar fi 
deranjat să fiu în pielea lui Prinny. Trebuie să fii de acord că a 
ciugulit tot ce-i mai bun de peste tot! Ha! Ha! 

Când fusese în nord, George examinase cu mare atenţie câteva 
dintre oportunitățile care existau. N-avea nici cea mai mică intenție 
să investească vreun penny din banii lui în această zonă, atâta vreme 
cât viitorul rămânea atât de imprevizibil, dar îi făcea plăcere să vadă 


32 George, prințul de Wales ce a devenit prinț regent în 1811. (n.tr.) 

câteva dintre firmele şi proprietăţile care, chiar dacă nu erau oficial 
pe piață, puteau fi dobândite ieftin într-un fel sau altul atunci. 
Mintea lui ageră era interesată de cum funcționau filaturile şi 
fabricile, de cum echilibrau prețul produselor lor cu costurile de 
funcţionare, de cât anume din aceste costuri erau determinate de 
factorul uman al salariilor şi cât de maşinile la care lucrau. Îl stimula 
să se gândească în ce fel ar fi putut îmbunătăți organizarea; şi 
câteodată contabilitatea primitivă îl amuza. L-ar fi şocat pe Cary. 

De fiecare dată le mulțumea proprietarilor îngrijoraţi pentru timpul 
acordat şi spunea că avea să se gândească la problemă şi să le scrie 
mai târziu. Bineînţeles că nu scria niciodată. Dar în bovindoul 
dormitorului său din Knutsford, luminat de soarele autumnal, îşi 
notă cu grijă ceea ce văzuse şi arhivă pentru o viitoare referință toate 
informaţiile care îi fuseseră date. Niciodată nu puteai şti când aceste 
lucruri aveau să fie de folos. 

Se întorsese în Truro în seara în care Ross Poldark se întâlnise cu 
fiul vărului său pe dealurile împădurite din spatele mănăstirii din 
Bussaco. 


II 


Printre ultimele achiziții în cercul lui George, se număra un bărbat 
pe nume Hector Trembath, notarul care cu unsprezece ani în urmă 
adunase rămăşiţele cabinetului falimentat al lui Nathaniel Pearce şi 
încercase să-l refacă. Nu fusese uşor, pentru că, atunci când într-o 
firmă există fraude şi necinste, clienții o ocolesc chiar dacă 
proprietarul firmei e unul nou. George, văzând în acel tânăr un aliat 
util şi la nevoie, o unealtă, se împrietenise cu el şi îl ajutase să se 
pună pe picioare. Drept rezultat, Trembath era cu totul omul lui 
George. Era înalt şi subțire la înfăţişare, sâsâit şi cu un mers afectat 
ce-i făcea pe unii să creadă că nu era îndreptăţit la o soţie şi doi 
copii, aşa cum pretindea. Având o bună educație şi o înfăţişare 
manierată, putuse intra într-o societate unde unii bărbaţi cum ar fi 
Garth sau Tankard, agenţii lui George, ar fi fost nelalocul lor. Şi 
niciodată nu şovăia să accepte o însărcinare de investigație sau 
negociere. El fusese cel care îi raportase lui George despre Lady 
Harriet Carter. 

Îl aştepta pe George în dimineaţa ce urmă înapoierii acestuia şi îi 
mai dădu şi alte detalii. Se părea că Lady Harriet se întorsese acasă 
în Hatherleigh şi urma să aibă loc o vânzare de vite şi pământ, 
inclusiv caii soțului ei şi ai ei personal. Urma să aibă loc în 


următoarea săptămână. Când George îşi exprimă îndoiala asupra 
verosimilității acestei poveşti, Trembath scoase anunțul din ziar şi 
nota de vânzare. 

— Dar asta are loc ca urmare a unui titlu executoriu Fi-Fa33. Asta 
înseamnă... ei bine, fireşte că ştii ce înseamnă! 

— O vânzare forțată, Sir George. La ordinul şerifului. Înseamnă că 
totul trebuie vândut. 

George învârti banii din buzunar. Întotdeauna îi plăcuse să simtă 
între degete monedele de aur. 

— Cu greu pot să cred că ducele ar permite aşa ceva! Propria lui 
soră! E monstruos. 

— Poate că a refuzat ajutorul, Sir George. Asta am aflat eu. 

— De la cine? 

— Am avut ocazia să-l cunosc pe administratorul fermei ei... 

Trembath îşi ridică privirea cu prudenţă, şi George încuviință. 

— ...Care spune că datoriile lui Sir Toby Carter erau atât de 
înspăimântătoare, încât nimic nu se poate salva. Partea cea mai rea 
s-a aflat doar pentru că s-a vândut moşia Leicestershire. Cred că e 
dorința Excelenței Sale să nu accepte vreun ajutor de la cineva până 
când întreaga datorie - sau cât de mult posibil — nu va fi lichidată. 

George citi anunţurile de vânzări. 

— Dar aici sunt înscrise câteva dintre posesiunile ei. Cel puţin, 
cred că sunt ale ei... 

— Cred că ea îşi... Trembath tuşi. Îşi lichidează şi amintirile, s-ar 
putea spune. 

— Caii ăştia, zise George. Tobago, Centurion, Lombardy, 
proprietatea lui Sir Toby Carter. Dundee, Abbess, Carola, 
proprietatea lui Lady Harriet Carter. Dundee, calul câştigător la 
cursele cu obstacole steeplechase de şaisprezece ori, în vârstă de opt 
ani, în excelentă condiție, unul dintre cei mai buni cai de vânătoare 
ce au fost crescuți în Devon... Ce este o cursă steeplechase? 

— E o formă de întrecere cu obstacole, spuse Trembath. Peste 
garduri vii, pâraie, porți şi aşa mai departe, întotdeauna fără a pierde 
din ochi turla bisericii34. Mărturisesc că nici eu n-aş fi ştiut dacă n-aş 
fi întrebat. A devenit foarte la modă în Devon şi... 

— Da, da, spuse George. Se îndreptă spre fereastră, cu mâinile la 


33 Fieri facias, titlu executoriu de vânzare a tuturor bunurilor unui 
debitor. (n.tr.) 

34 În engleză, în original, steeple înseamnă turlă de biserică; de unde şi 
denumirea de steeplechase. (n.tr.) 

spate, şi se uită la privelişte. Dedesubt, o roabă era trasă pe pietre de 
două ţigănci urmate de câțiva câini jigăriți. Două lucruri pe care 
George le ura cel mai tare erau țiganii şi câinii. Bucuros i-ar fi 
alungat din oraş cu biciul pe primii şi i-ar fi agăţat în ştreang în cel 
mai apropiat şopron pe ultimii. Nu-l deranjau caii. Într-un fel 
impersonal, ţinea la ei, pentru că ei ofereau singurul mijloc de 
transport pe uscat, în afară de propriile picioare. Îi plăceau trupurile 
lor puternice, musculoase, mirosul cald de animal, entuziasmul cu 
care se lăsau folosiți de om. Se întrebă într-o doară dacă Harriet 
Carter era excesiv de ataşată de câini la fel ca de cai. Era o 
nemulțumire extrem de obişnuită printre moşieri. Poate că era cea 
mai obişnuită nemulțumire a tuturor englezilor. 

Era conştient că tânărul Trembath încă vorbea. Câteodată era 
înclinat să sporovăiască. La treizeci şi opt de ani ar fi trebuit să se 
dezbare de obiceiul ăsta. 

— Ce spui dumneata acolo? 

Trembath se dădu înapoi puţin. 

— Aăă... Walter, administratorul fermei, a spus că Lady Harriet era 
foarte nehotărâtă dacă să permită să-l vândă pe Dundee. Era foarte 
supărată, dar până la urmă s-a gândit că e singurul lucru 
convenabil. Se spune că o să aducă nişte bani frumoşi. 

— Cât? 

Trembath se uită surprins. 

— Domnule? 

— Cât ar costa? Ai vreo idee? 

— Calul, domnule? Habar n-am. O să fie la licitație, bineînţeles. 
Prețul va depinde de câți oameni vor licita pentru el. 

— Se întâmplă că asta ştiu. Dar, stai să mă gândesc, când am 
cumpărat eu un cal ultima dată? Asta ar trebui să-i dea o idee cuiva. 

— Cred, domnule Warleggan, că aici va fi vorba despre un preț 
special. 

— Ei bine, fie şi aşa, un preț special. Şi dumneata... prietenul 
dumitale... ştie ce se va întâmpla, care sunt intențiile lui Lady Harriet 
odată ce proprietatea e vândută? 

— Nu, Sir George. Doriţi să mă interesez? 

— Da, dar discret. Spune-mi, când are loc o vânzare de acest fel — 
la ordinul şerifului —, vânzătorul va fi prezent la vânzare? 

— Ah, cred că aici este vorba despre o opţiune personală, dacă 
putem spune aşa. Am fost la o vânzare în Tresillian anul trecut, adică 
de felul ăsta, domnule, de felul ăsta, şi vânzătorul a stat lângă 
licitator toată ziua. Dar în cazul unei doamne sensibile şi delicate... 


— Ei bine, spuse George, o să vedem. 


III 


Vânzarea avu loc marți, 2 octombrie. Nu se rezervase niciun obiect 
şi, drept urmare, multe din ele se vândură foarte ieftin, într-adevăr. 
Nu acelaşi lucru era valabil pentru Dundee, care aduse o sută şi 
cincizeci de guinee. Un bărbat subțire, efeminat şi tinerel, care-şi 
dăduse numele de Smith, era cumpărătorul. Lady Harriet Carter 
apăru pentru scurt timp la vânzarea cailor, dar nu mai putu fi văzută 
în restul zilei. Sir George Warleggan, fireşte, nu era prezent. 

Până când se rezolva definitiv cu moşia, William Frederick Osborne 
îi oferise surorii lui o casă mai mică lângă Helston numită 
Polwendron şi sugerase ca, atunci când Harriet se hotăra să 
locuiască în Londra, aşa cum era el încredințat că ea urma să facă în 
mare parte a timpului, ar trebui să locuiască pe Grosvenor Lower 
Street la numărul 68, unde locuia el împreună cu mama lui. Harriet 
îi mulțumi şi se mută la Polwendron. N-avea o atracție deosebită 
pentru partea de vest a țării, îi scrisese ea, vânătoarea nu era 
îndeajuns de mulțumitoare, dar William ar trebui să ştie că nu o 
atrăgea prea tare nici viața în Londra, unde singurele fire de iarbă ce 
se puteau vedea erau printre pietrele înnegrite de funingine şi unde 
prea multe mirosuri erau făcute de om. 

La mijlocul lui octombrie, la Polwendron sosi un rândaş, ducând 
un cal negru, pe care îl îndreptă către casă, însoțit de un bilet. 

Biletul spunea: 


Dragă Lady Harriet, 

Am fost Informat printr-o cunoştinţă comună că v-aţi despărțit recent 
de un Prieten în nişte Condiţii dureroase pe care nu trebuie să le mai 
pomenim. Asta sunt sigur că a cauzat mâhnire de ambele părți şi, în 
memoria şi amintirea celor câteva întâlniri plăcute ale noastre, 
îndrăznesc să tămăduiesc această mâhnire prin a vă înapoia Prietenul. 
Cred că veți afla că a fost bine îngrijit şi că e sănătos. Nu l-am 
încălecat eu însumi de teama de a nu mă găsi fără vrerea mea implicat 
într-o cursă cu obstacole, aceasta fiind o ocupaţie la care încă nu mă 
pricep. 

Am onoarea de a fi, dragă Lady Harriet, al dumneavoastră 
preaplecat şi supus servitor, 

George Warleggan 

Era o scrisoare la care George lucrase cea mai mare parte a zilei, 
distrugând ciorne după ciorne. În cele din urmă, îi plăcuse să creadă 
că era exact ce trebuia. Doar în ultima clipă avusese un imbold de 
umor ce-l făcuse să adauge ultima frază. Acum simţea că scrisoarea 
n-ar fi fost nici pe jumătate atât de grăitoare fără aceasta. 

Rândaşul se înapoie cu mâinile goale. Lady Harriet nu fusese 
acasă. Dar, în următoarea după-amiază, un tânăr zdrențăros, fără 
vreo livrea, aduse un răspuns. 


Dragă Sir George, 

Când m-am întors acasă ieri-seară, Dundee păştea iarba de pe 
peluza din fața casei. Citindu-vă scrisoarea, nu ştiu dacă să fiu mai 
copleşită de superba dumneavoastră Generozitate sau de deplasata 
dumneavoastră Insolenţă. În ce priveşte prima, trebuie să mărturisesc 
că întâlnirea cu calul meu de vânătoare a fost emoţionantă şi ar fi 
umplut toți ochii de lacrimi, dacă ne-ar fi văzut cineva. În ce priveşte 
ultima, decizia mea mult prea impulsivă de a-l vinde pe Dundee a fost 
în foarte mare parte inspirată de o dorință de a da uitării anumite 
Amintiri neplăcute pe care acest cal le va stârni mereu - mai mult 
decât, desigur, ca urmare a oricărei dorințe oneste sau onorabile de a-i 
vedea pe Creditorii soțului meu complet mulțumiți. 

Cu toate acestea, de vreme ce acțiunea dumneavoastră a fost 
izvorâtă doar din bunătatea inimii şi deoarece am regretat vânzarea de 
îndată ce s-a finalizat, vă sunt îndatorată, Sir George, pentru că mi-aţi 
facilitat recuperarea celui mai bun cal de vânătoare al meu într-un aşa 
fel plăcut şi discret. Recunoştința mea, fireşte, poate fi doar morală, nu 
şi financiară. şi, drept urmare, vă anexez cambia trasă asupra Coode's 
Bank din Penzance pentru o sută şi cincizeci de guinee. Dacă a trebuit 
să plătiți mai mult tipului aceluia slab şi palavragiu care l-a cumpărat 
la licitaţie, vă rog să-mi spuneți o sumă şi o să v-o restitui şi pe aceea. 

Mulţumindu-vă din nou, sunt, Sir George, a dumneavoastră etc. 

Harriet Carter 


George citi scrisoarea aproape de tot atâtea ori de câte ori făcuse 
ciorne ale biletului său inițial. După ce lăsă să treacă o zi, îi 
răspunse. 


Dragă Lady Harriet, 

Sunt încântat să primesc scrisoarea dumneavoastră din data de 19 
şi să aflu din ea că, deşi poate că am fost insolent înapoindu-vă calul 
fără permisiunea şi îngăduința dumneavoastră prealabilă, totuşi n-am 

greşit presupunând că această reunire o să fie ceva ce v-aţi dorit din 
Suflet. Într-adevăr, pentru mine e un compliment să ştiu că v-am 
evaluat atât de corect sentimentele. 

Dar, deoarece acesta era menit a fi un cadou — un cadou simplu care 
să fie acceptat cu lejeritate, nu refuzat —, sunt nefericit că mi-ati 
micşorat plăcerea la mai mult de jumătate aducând în discuţie 
chestiunea Plăţii. Dacă e mai binecuvântat să dăruieşti decât să 
primeşti, atunci cred că n-ar trebui să-mi răpiți cea mai mare parte din 
acest extaz. Îndrăznesc să vă înapoiez cambia şi am onoarea să mă 
iscălesc, doamnă, 

Umilul şi preaplecatul dumneavoastră servitor, 

George Warleggan 


Trecu o săptămână, apoi sosi un bilet. 


Dragă Sir George, 
Nu v-am spus în prima mea scrisoare despre deplasata 
dumneavoastră insolență? - cauza ofensei rezidând în mărimea 


deosebită a cadoului, din partea unui domn către o doamnă pe care 
abia a cunoscut-o. Cât de mult mai deplasat ar fi, aşadar, pentru 
doamnă să închidă ochii la o astfel de insolență. Drept urmare, vă 
returnez cambia şi vă rog, dacă prețuiți mica amiciţie pe care o avem 
până acum, să nu o mai înapoiați a doua oară. 

Călărindu-l pe Dundee ieri, mi se părea că schimbarea de 
proprietar, aşa scurtă pe cât a fost, şi brusca şi neaşteptata întoarcere 
la mine au şters asocierea cu amintirile urâte şi că îndatorarea mea 
față de dumneavoastră a fost, ca urmare, cu atât mai mare. Aşadar, 
aşa să fie. Intenţia contează. 

Sunt, sir, a dumneavoastră etc. 

Harriet Carter 


George aşteptă câteva zile. Nu făcu nicio încercare să încaseze 
cambia şi nici n-avea vreo intenţie s-o facă - pentru moment. Dar îi 
trecu prin minte că, în felul ăsta, ar putea să-şi asigure pariurile în 
caz de pierdere şi, ca să zicem aşa, să aibă doar de câştigat, în cele 
din urmă, scrise din nou: 


Dragă Lady Harriet, 

Aşa să fie. Intenţia contează. Dar, de vreme ce mărimea deosebită a 
insolenței mele stă în puţinătatea amiciţiei noastre, s-ar putea oare ca 
greşeala să fie într-o anumită măsură ispăşită printr-o reluare a 

amiciţiei, astfel scăzând prin fiecare întâlnire ceva din ofensa adusă de 
mine? Astfel, Amicitia poate deveni Prietenie şi, pentru că acum suntem 
vecini — sau am fi, într-un comitat de moşii mai întinse —, asta e fără 
îndoială nimic mai mult decât o evoluție firească. Mi-aţi permite să vă 
fac o vizită? 

Sunt, dragă Lady Harriet, 

Umilul dumneavoastră servitor şi admirator, 

George Warleggan 


George citi scrisoarea de multe ori înainte de a o expedia. Se gândi: 
„ce frazare; cât de mult am progresat!” Cu douăzeci de ani în urmă, 
nici măcar n-aş fi ştiut cum să încep! Cu zece ani în urmă, cu toată 
cultura adusă de Elizabeth, n-aş fi putut s-o fac. Dar iat-o aici; 
dovada maturității, o eleganță a gândului din ce în ce mai mare; 
nepotul unui fierar a devenit curtean! Nici măcar prietenii lui Lady 
Harriet n-ar fi putut s-o scrie mai bine de atât. 

În cele din urmă, o trimise, despărțindu-se de ea fără tragere de 
inimă. Pe când rândaşul tropăia pe drumul lung, Cary Warleggan 
veni în salon cu veştile pe care tocmai le primise de la Londra, cum 
că regele îşi pierduse mințile. 


Capitolul 5 


I 


Pe 10 noiembrie, Demelza abia terminase de făcut prăjiturile ei cu 
şofran de fiece săptămână şi se întrebă cât avea să mai dureze până 
când Ross avea să ajungă acasă, să le guste. În toți anii de când erau 
împreună, el lipsise până acum de acasă doar o dată de Crăciun. În 
1807, călătorise cu contele de Pembroke într-o misiune specială la 
austrieci. De fapt, nici nu ajunsese până la Viena, fiind trimis în 
grabă acasă din Copenhaga să raporteze că Franța intenționa să 
împingă Danemarca în război cu Anglia. Dar atunci nici n-ajunsese 
bine în Londra, că fusese din nou trimis în Portugalia ca parte a 
misiunii de a încerca să încurajeze familia regală să părăsească 
Lisabona şi să se pună la adăpost în Brazilia. 

Demelza nu se supărase prea tare de asta. Auzise că el se 
înapoiase cu bine în Londra şi ştia precis în ce consta a doua misiune 
- în orice caz, era o onoare să fie ales, şi primejdiile nu păreau a fi 

prea mari. Dar ultima invitaţie îi ajunsese în Cornwall şi, deşi nu 
intrase în amănunte, atitudinea lui arăta că avea un caracter ceva 
mai secret şi riscant şi era de aşa natură încât îl făcea să ezite a o 
accepta. Cu toate astea, plecă şi, în afară de o scrisoare ce-i spunea 
că ajunsese în Londra, nu mai primise nimic de atunci. Ea 
presupunea că el se afla încă în Portugalia. De curând, veniseră nişte 
veşti despre o victorie britanică acolo - dar urmată de o continuă 
retragere din țara de curând eliberată. Totul era foarte derutant. Şi 
neliniştitor. 

Bineînţeles că Ross nu lupta, era civil, vizitator, cineva a cărui 
treabă era să observe, nu să lupte. Dar, în bătălie, linia de 
demarcaţie tindea să devină neclară. În orice caz, ştia prea bine că 
nu stătea în caracterul lui Ross să se țină departe de conflict dacă se 
întâmpla să fie în mod neprevăzut - şi patriotic — implicat. 

Aşadar, totul se reducea la: în orice moment, în orice moment al 
oricărei zile, în vreme ce ea era în cămară rearanjând borcanele, când 
decora checul cu stafide, când o dojenea pe Isabella-Rose pentru că 
se necăjise, când îşi freca dinţii cu o rădăcină de nalbă ca să-i curețe 
—, în oricare dintre aceste momente, Ross putea muri rănit, pe o 
coastă de deal prăfuită din Portugalia, bolnav de febră într-un spital 
şi neputând ţine un toc în mână, abia întors cu bine la Londra şi 
scriindu-i ei acum sau zgâlțâindu-se într-o caretă între St. Austell şi 
Truro pe ultima parte a călătoriei lui spre casă. 

Era necesar să continue să trăiască fiecare oră aşa cum venea, 
prozaic, constant, concentrându-se asupra treburilor casnice, asupra 
vieții în casă, la mină, în sate, aranjând şi pregătind de mâncare, 
îngrijindu-se să existe destulă bere, comandând cărbuni şi lemne 
pentru iarna ce venea - şi, ca stăpână a conacului, ca să zicem aşa, 
fiind gata să asculte plângeri, să rezolve mici greutăţi, să îi ajute pe 
nevoiaşi, să fie un soi de centru pentru pregătirile de Crăciun fie la 
biserică, fie prin împrejurimi. 

Şi, dacă un cal tropăia pe neaşteptate pe pietriş, era cu adevărat 
foarte prostesc să-ți laşi inima să-ți sară din piept dintr-o speranță 
apărută din senin. 

Ziua de 10 noiembrie era una liniştită, apăsătoare, şi Jeremy se 
dusese din nou la pescuit cu Paul Kellow şi cu Ben Carter. Iarna, în 
loc să stea afară până la vremea cinei, de obicei se întorceau în 
amurg, aşa că Demelza hotări să coboare în plimbare spre golf, în 
speranța că avea să-i întâlnească pe când se întorceau. 

Mai era doar o lună până la a unsprezecea comemorare a morții lui 
Elizabeth şi, pentru Demelza, timpul zburase. Într-adevăr, dacă 

exagera puțin, părea că timpul nu trecuse defel de când - în cea mai 
neagră perioadă a vieţii lor de familie săracă - coborâse în golf şi 
plecase la pescuit, fiind în ultima lună de sarcină cu Jeremy şi 
aproape pierzându-l pe el şi pe ea însăşi. Acum, el plecase la pescuit, 
înalt, zvelt, având nouăsprezece ani, ambiguu, o fire de artist care nu 
lua viața în serios, o persoană mult mai greu de înțeles decât 
Clowance. 

Primii zece ani ai secolului fuseseră buni, relaţia ei cu Ross fiind 
ca pe vremuri, caldă şi plină de râsete, cu accese de pasiune, dar 
întotdeauna prietenoasă. În acel fel de relație reuşiseră să-i atragă pe 
cei doi copii mai mari ai lor, aşa încât, în ciuda neînțelegerilor 
ocazionale, armonia în casă, sinceritatea şi afecțiunea relaxată erau 
remarcabile. Poate că doar în ultimul timp, de un an încoace, 
apăruse un sentiment de antipatie între Ross şi Jeremy. 

Şi Ross, se gândea ea, fusese pe de-a-ntregul fericit — sau cel puţin 
aproape de acea fericire pe care un bărbat atât de agitat o putea 
dobândi. După tragedia ce urmase primei ei vizite la Londra şi după 
moartea lui Elizabeth, el voise să renunţe la locul lui din parlament. 
Se simțise compromis din cauza duelului său cu Monk Adderley, pe 
care-l şi omorâse. Îi spusese lui Lord Falmouth că, în orice caz, se 
simțea inutil la Westminster, un loc bun numai de pălăvrăgeală, 
unde vorbele erau mai importante decât faptele. Lord Falmouth nu-i 
luase obiecțiile prea în serios şi, când ajunsese acasă, ea îi mai 
adăugase şi argumentele ei pentru a rămâne. 

Era hotărârea corectă, pentru că, la scurt timp după aceea, 
apărură ocaziile de a călători, precum şi servicii neconvenționale în 
slujba Coroanei. Lord Falmouth n-avea niciun amestec, ci ăsta era 
rezultatul efectului personalităţii sale agitate asupra prietenilor lui 
din parlament. „De ce să nu-l trimitem pe Poldark?” era o frază ce 
avea să se audă destul de des în cercurile guvernamentale pe 
parcursul următorilor câțiva ani. Pentru început, fu invitat să ia 
parte la o misiune de raportare a condiţiilor în care trăiau trupele 
engleze în Indiile de Vest. Lipsise şase luni. Anul următor plecase în 
străinătate din nou, deşi de data asta doar în Norvegia. Astfel 
apăruseră alte şi alte misiuni din care aceasta ultimă din Portugalia 
era a cincea. 

I se potrivea de minune. Deşi era legat cu pasiune de Cornwall şi 
dorind în principiu doar să trăiască acolo, să-şi administreze mina, 
să-şi iubească soția, să-şi vadă copiii cum cresc, înclinația lui către 
aventură nu putea fi domolită. Cum multe dintre misiuni în vreme de 
război implicau pericole, şi asta i se potrivea. Şi aşa se simțea şi el 


util în această lume. 

Făcuse puțini bani. Dar, de-a lungul anilor, veniseră suficient de 
mulți pentru a trăi o viață confortabilă. Aşa cum îi spusese Demelzei, 
cel mai important lucru era să poți echilibra lucrurile: sărăcia şi 
bogăţia, fiecare în felul său, aduceau nefericire. Cu bani, îți puteai 
asigura fericirea având grijă să continui a avea aproape destui. 

Când ajunse la mal, nu se vedea nici urmă de barcă. O picătură de 
ploaie îi căzu pe mână, iar pescăruşii țipară şi nu-i dădură pace. Nori 
grămadă, ca un sac de cartofi, atârnau deasupra mării. Apoi, în 
depărtare, văzu pânze gemene jos, deasupra liniei orizontului. 

Era ciudat, se gândi ea, că o linişte deplină, o satisfacție deplină 
nu prea erau de găsit. Fuseseră multe schimbări în jurul lor în 
ultimii câţiva ani, schimbări în împrejurimi. Sir John Trevaunance 
murise şi Unwin Trevaunance, punând în sfârşit mâna pe bani, nu 
ezitase să vândă Place House. Fusese cumpărată de un negustor 
bogat pe nume Pope, care făcuse bani în America, un bărbat subţire, 
infatuat, cu un insuportabil de înalt guler şi cu o voce ca o balama ce 
scârțâia. După ce se uitase doar o dată la noul proprietar, Jeremy 
rebotezase Place House cu numele de Vatican. 

Domnul Pope avea cam cincizeci de ani, o atrăgătoare nevastă de-a 
doua numită Selina şi două fete de la prima soţie, Letiţia şi Maud. 
Letiţia era urâțică şi avea optsprezece ani. Maud, cu un an mai mică, 
era drăguță. Toate cele trei femei erau conduse cu mână forte. 

Dr. Choake murise, iar Polly Choake se mutase înapoi în Truro, 
unde viața era mai agitată şi unde erau mai multe partide de whist. 
Nu vânduse Fernmore, ci îl lăsase în seama unor veri de-ai ei pe 
nume Kellow. Charlie Kellow, tatăl, era asociat în afaceri de 
construcții de trăsuri şi implicat în două dintre noile firme ce abia 
începuseră să opereze transportul cu diligența prin comitat şi era ba 
pe drumuri, ba acasă. Enid Kellow era o femeie brunetă şi micuță, cu 
ochi ce nu se puteau uita într-un loc, aşa că nu puteai fi niciodată 
sigur la ce privea. Existau şi trei copii: Violet, blondă, drăguță şi 
bolnavă; Paul, arătos, slab şi prea matur pentru cei nouăsprezece ani 
ai lui; şi Daisy, brunetă, vioaie şi amuzantă. 

Aşadar, Demelza încercă să-şi spună cât de norocoşi erau, acum 
că Jeremy şi Clowance creşteau, că veniseră în zonă oameni cu 
familii noi şi tinere, să ofere o notă de diversitate pentru copiii lui 
Ruth Treneglos şi pentru copiii de mineri şi de țărani. Îşi spunea asta 
fără prea multă convingere, pentru că nu simțea că vreunul dintre 
nou-veniți se ridica la nivelul familiei sale. 

Asta era fără îndoială un simțământ ciudat pentru cineva care îşi 

trăise primii paisprezece ani ai vieții într-o mizerie cruntă. Dar fără 
îndoială că era un sentiment obişnuit la toți părinții. (Nimeni nu-i 
niciodată destul de bun pentru copiii noştri.) Aceşti nou-veniți... ei 
bine, cei din familia Pope erau, chiar şi Ross fusese de acord, 
aroganți, spre deosebire de alde Trevaunance, Bodrugan, Treneglose, 
care, cu toate defectele lor, erau fireşti şi cu picioarele pe pământ. Ei 
nu se străduiau în veci să impresioneze pe cineva, fiind cu totul 
convinşi că propria lor conduită era corectă. 

Cât despre alde Kellow, acolo era ceva nesănătos. O fiică mai mare, 
se părea, murise de tuberculoză, iar Violet se îndrepta spre acelaşi 
destin. Daisy era fermecătoare, dar agitată; părea că vrea să trăiască 
de două ori mai iute decât toţi ceilalți, în caz că viața ei ar fi pe 
jumătate mai lungă. Şi Paul era puțin efeminat şi foarte plin de sine 
în ce priveşte înfăţişarea şi opiniile lui şi avea prea multă influență 
asupra lui Jeremy. 

Sosiseră acolo doar de un an, când Paul Kellow, pe atunci de 
şaisprezece ani, descoperise un vechi puț de mină pe stâncile dintre 
Nampara şi Trenwith, ce se adâncea la şaizeci de picioare spre o plajă 
şi un golf stâncos. (Nu era departe de peştera Seal Hole, despre care 
Demelza avea încă amintiri nebuneşti.). Aici, cu ajutorul tatălui lui, 
construise o scară şi o prinsese cu cuie pe peretele puțului, aşa încât 
să se poată cobori în golf indiferent de maree. Era deja cunoscut, şi 
aşa avea să rămână, drept scara lui Kellow, şi aici Paul îşi păstra 
barca - un lugher35 de modă veche pe care tatăl lui îl luase pentru el 
la a cincea mână din St. Ives şi pe care îl folosea pentru expediții mai 
puțin respectabile spre Irlanda şi Franța. 

Barca se apropia acum cu repeziciune. Era construită cu bordaj în 
clin şi era solidă, ideală pentru a fi folosită plecând de pe o plajă cu 
maree. Ross pusese să o construiască în şantierul său naval din 
Loope cu cinci ani în urmă, şi el împreună cu Jeremy şi Drake 
navigaseră în două zile frumoase de vară în iunie când marea era atât 
de calmă precum iazul Dozmare, iar lumina dansase pe valurile ce se 
unduiau la provă, iar urâțenia războiului părea a fi în alt univers. De 
atunci, Ross o folosise de vreo două ori, dar Jeremy era mereu în ea. 

Era ciudat, se gândi Demelza, câte zile petreceau ei la pescuit. Cu 
toate astea, era o ocupație inofensivă. Jeremy se descurcase destul 
de bine la şcoala din Truro - mai bine decât tatăl lui —, dar nu voise 
să meargă la Oxford sau Cambridge. Nici nu voise să intre în armată 
sau în marină, deşi mersese la instrucție cu voluntarii de două ori pe 


35 Velier mic cu doi arbori, cel mic având o velă pătrată. (n.tr.) 

lună, fireşte, şi cu siguranţă că ar fi luptat bucuros să respingă o 
invazie. Dar, până acum, părea a-i lipsi inițiativa şi direcția. 

Poate, se gândea Demelza, crescuse în umbra unui tată foarte 
valoros, activ şi dominant. Deşi Ross fusese exact opusul unui tată 
aspru sau exigent - într-adevăr, fusese cu mult mai indulgent decât 
ea —, nu poţi schimba o personalitate şi, dacă e una foarte puternică, 
îi influenţează pe cei din jurul ei prin simpla sa prezență. 

Se hotări să nu pară a sta acolo să-i aştepte ca o mamă neliniştită, 
aşa că urcă poteca abruptă spre promontoriul acoperit de grozamă ce 
ducea înapoi la Long Field. La jumătatea drumului, văzu barca 
botezată Nampara Girl pentru prima dată, făcu semne cu mâna şi ei îi 
răspunseră la fel. Se opri pe când ei intrară încet în golf, coborând 
vela lugherului şi apoi vela principală, alunecând încet, cârmind cu 
vâslele spre acea parte a plajei unde era mai mult nisip decât pietre. 
Apoi ea merse încet înapoi, să-i întâmpine. 

Pe când intrau, Ben Carter sări în apă şi trase barca preț de câțiva 
metri pe nisip. Jeremy îl urmă şi începu să meargă spre ea. Ben 
Carter era acel Benjy Ross Carter a cărui față fusese tăiată într-un fel 
asemănător cu a tizului lui de către smintitul de Reuben Clemmow în 
acea noapte de martie vântoasă, cu un sfert de secol în urmă. Era al 
doilea dintre băieţii din partea locului care îi era devotat lui 
Clowance, şi se putea vedea că fata îl lua ceva mai în serios decât pe 
Matthew Martin. Cu înfăţişarea lui zveltă şi bine clădită, cu 
sprâncene de un castaniu-închis, fața mobilă, cu barba scurtă şi 
neîngrijită, erau o mulțime de fete din sat care erau dispuse să-l ia cu 
adevărat foarte în serios, dar, până acum, la aproape douăzeci şi şase 
de ani, încă nu fusese prins. 

— Mamă, spuse Jeremy apropiindu-se, cred că am prefera să nu te 
vedem exact în momentul ăsta, dacă nu te superi, pentru că avem o 
încărcătură, una neaşteptată la bord, de care n-o să fii foarte 
încântată. Crezi că poţi fi atât de bună şi să pleci până când o 
descărcăm? 

Instinctiv, Demelza se uită dincolo de el, spre barcă. În ciuda 
uşurinței cu care rostise cuvintele, Jeremy arăta puțin palid şi se 
mişcă pentru a-i bloca vederea. 

— Ce este? 

— Ceva ce am pescuit din mare. Un fleac, nimic mai mult. 

— Spune-mi! 

El ridică din umeri. 

— Doi bărbați morți. 

— Ah, pentru numele lui... Unde... unde pluteau? 


= BB 


— Nu pluteau. Erau pe o plută. În derivă, încet spre mal. Lângă 
Trevaunance. 

— Am mai văzut morţi, zise ea. 

— Presupun că da. Am crezut că te scutesc de priveliştea asta. 

Ea trecu de el şi se îndreptă spre barcă. Vasta plajă din 
Hendrawna, chiar pe partea cealaltă de la Damsel Point, era un loc 
unde mereu ajungeau rămăşiţele plutitoare. De-a lungul veacurilor, 
coasta asta aspră fusese un cimitir pentru vase şi, chiar când 
naufragiile aveau loc la douăzeci de mile marine depărtare, curenții 
aduceau adesea câte ceva din pradă pe una dintre plajele cele mai 
late şi joase din țară. Deci țăranii o aveau tot timpul sub priviri 
pentru a vedea orice fel de semn al unei comori, iar căutătorii de pe 
plajă cutreierau linia de marcare a mareelor de două ori pe zi, 
culegând din ce lăsa marea în urmă. Nu mai fusese nimic 
asemănător cu marile naufragii tragice din 1790 şi, în afară de o 
navă cu cărbune din 1797, ce fusese o adevărată binefacere pentru 
localnici, colectările ultimilor ani fuseseră sărace. Nu se observaseră 
prea mari diferențe aduse de lungul război, cu excepţia unei creşteri 
în stocul de cadavre - o creştere de care toată lumea, în afară de cei 
tari de înger, se putea foarte bine lipsi. Câteodată, când acestea erau 
recente şi uşor de recunoscut, li se făcea o înmormântare aşa cum 
trebuie în cimitir, dar cel mai adesea erau îngropaţi pe tăcute în 
dune, doar atât de adânc încât să nu ajungă pescăruşii la ei. 

Demelza se îndreptă spre barcă, neplăcându-i ce ar putea vedea, 
deşi judecata îi spunea că, dacă leşurile ar fi fost prea umflate, băieții 
n-ar fi putut să le ridice în barcă. 

Benjy Carter se înapoiase deja în barcă şi, împreună cu Paul 
Kellow, se aplecă deasupra trupurilor ce stăteau întinse la pupa. Le 
putea vedea picioarele, în pantaloni albaştri zdrențăroşi, cu tălpile 
goale. Îşi scoase pantofii din picioare, îşi dădu jos ciorapii, îi aruncă 
departe ca să nu-i ajungă apa şi se cățără în barcă, cu fusta udă. Un 
bărbat era brunet, oacheş şi tăiat la cap; părea că-şi muşcase 
limba... Celălalt arăta mai tânăr, cu o claie de păr roşcat; zdrențele 
unei cămăşi acopereau doar în parte un piept alb, puternic. 

Paul Kellow îşi îndreptă spatele şi îşi dădu părul din ochi. 

— Păi, doamnă Poldark, spuse el, arătând spre bărbatul alb. Cred 
că ăsta e încă în viaţă! 


II 


George Warleggan aşteptă două săptămâni pentru un răspuns la 


ultima sa scrisoare pe care i-o trimisese lui Lady Harriet; nu veni 
niciunul, aşa că simți că nu mai putea amâna încercarea de a se 
plasa în mijlocul evenimentelor din vremea aceasta de criză 
constituțională. Plecă spre Londra şi ajunse acolo în a treia 
săptămână a lui noiembrie. 

Găsi Londra politică în fierbere. Cu circa cinci ani în urmă, 
urmând noua sa tactică de a căpăta cu orice preț bunăvoința 
viitorului partid conducător al Angliei, îşi dăduse demisia de la clubul 
White's şi devenise membru al clubului Brook's, fieful tradițional al 
liberalilor. Acum, se dovedise a fi un focar de zvonuri şi speculaţii. Pe 
de o parte, văzu discuţii serioase şi negocieri în curs, exercitarea de 
influență pentru o poziţie, o negociere dură pentru posturi în 
posibilul — ba chiar probabilul - nou guvern. Cei care nu urmăreau 
totuşi scopuri personale priveau criza drept o distracție splendidă şi 
un fel de loterie zilnică. În fiecare dimineață se aşteptau veşti noi 
despre sănătatea regelui şi se pariau sume importante pe numărul de 
zile care aveau să treacă înainte de a fi băgat în cămaşa de forță. 
Mucaliţii clubului când jucau cărți şi etalau regele îndrăzneau să 
spună: „Joc nebunul!” Un membru mai în vârstă când era beat chiar 
îl imita pe prințul de Wales, care la rându-i îl imita pe rege în culmea 
nebuniei sale din urmă cu vreo douăzeci de ani. 

Lord Grey şi Lord Grenville, ştia George, fuseseră aduşi cu forța de 
la moşiile lor din nord şi respectiv est, şi erau în oraş. Sheridan, 
Moira şi Adam erau mereu pe lângă prințul de Wales -— care de data 
asta era deosebit de circumspect. Spencer Perceval şi miniştrii lui 
conservatori continuau să mențină portofoliile ministerelor în mâinile 
lor incompetente, dar tenace şi sperau că avea să se întâmple ceva. 

Singurele veşti bune din ultimele câteva săptămâni erau că 
francezii conduşi de mareşalul Massena suferiseră o contralovitură 
serioasă într-un loc de care nimeni nu auzise vreodată, numit 
Bussaco. Englezii respinseseră o forță de două ori mai puternică 
decât a lor şi îi forțaseră să se retragă rapid cu şase sau şapte mii de 
morți. (Liberalii încercau să minimizeze veştile, şi ultima informație, 
că Wellington se retrăgea din nou, le dădu satisfacția de a comenta 
că victoria fusese mult exagerată.) 

Toate acestea erau de interes pentru George; şi, dacă Wellington ar 
fi dat greş, îi plăcea personal în mod special, pentru că se dăduse 
peste cap să-l găzduiască pe acel domn când căutase un loc în 
parlament, cu trei ani în urmă; Wellington reprezentase St. Michael 
pentru câteva luni şi apoi plecase nepăsător. George fusese foarte 
neplăcut impresionat de evidenta lui lipsă de orice fel de dorință de a 


se împrieteni cu el. 

Dar criza constituțională şi ocazia unui oarecare avantaj 
parlamentar dacă sau când Grey şi Grenville ar veni la putere - cu 
noroc poate chiar o baronie ce ar putea fi transmisă lui Valentine — 
nu reprezentaseră întregul sau măcar principalul motiv pentru 
amânarea curtării lui Lady Harriet. În centrul deciziei sale stătea 
atracţia față de fabricile din Manchester. 

Cei trei doctori, aflase George, care-l îngrijeau pe rege erau Sir 
Henry Halford, doctorul Baillie şi doctorul Heberden. Al patrulea care 
venea de două ori pe săptămână şi pe care se baza regina pentru 
sfaturi era domnul David Dundas, spițerul de la Windsor. Pentru 
moment, asta era tot, pentru că, atunci când îşi recăpătase sănătatea 
mintală, în 1788, George al III-lea îşi făcuse familia să jure că nu 
avea să mai cheme niciodată acasă „doctorii de nebuni”, aşa cum îi 
numea el, pentru că se purtaseră atât de rău cu el şi-l puseseră în 
cămaşa de forță. Dintre ei, principalul prigonitor era doctorul Francis 
Willis, care administra propriul său ospiciu în Lincolnshire. De fapt, 
regele nu mai avea niciun motiv să se teamă de acest domn în 
special, deoarece dăduse ortul popii; dar existau, din nefericire 
pentru Maiestatea Sa, doi fii, John şi Robert Willis, care continuau 
munca tatălui lor. Regina rezistase presiunii guvernului timp de 
câteva săptămâni, dar în cele din urmă cedase. 

Aşadar, cei şase domni erau acum cei mai importanți şase bărbați 
din regat. Cele mai importante şi de perspectivă decizii ce trebuiau 
luate se bazau pe rapoartele şi prognosticările lor. Cu regele incapabil 
să semneze ordinele în consiliu, guvernul țării pur şi simplu nu putea 
funcţiona. Parlamentul nu putea fi suspendat şi putea să se 
confrunte cu îngrozitoarea perspectivă de a fi în sesiune pe termen 
nedefinit. Dar dacă se crea o regență, şi puterea îi revenea prințului 
de Wales, şi apoi regele îşi revenea, regența devenea pe loc nulă, şi 
regele, care nutrea față de fiul cel mai mare o ură neîmpăcată de 
când băiatul avea şapte ani, s-ar înfuria şi poate ar intra într-un nou 
declin. Pe lângă acestea, bătrânul rege era foarte iubit în țară, în 
parte pentru că era bătrân, în parte pentru că opiniile acestui buldog 
de modă veche reflectau sentimentul preferat al zilei şi în parte 
pentru că ducea o viață aşa cum trebuia, ținea la soţia lui şi era 
simbolul unei moralități pe care oamenii o admirau, chiar dacă ei 
înşişi n-o respectau, în vreme ce prințul de Wales era în mare măsură 
antipatizat şi disprețuit; aşadar, niciun partid politic care încerca să 
grăbească lucrurile sau părea să-l dea la o parte pe regele legitim fără 
vreun motiv temeinic nu se putea aştepta la un traseu paşnic în 


campania electorală. 

Din rapoartele oficiale ale doctorilor reieşea speranța într-o 
însănătoşire neîntârziată. Spencer Perceval spunea că aşa era, şi, în 
calitatea lui de prim-ministru, era de datoria lui să informeze 
parlamentul despre aceste veşti. La urma urmei, lumea spunea: „De 
ce să nu se întâmple din nou aşa cum s-a întâmplat înainte?” Cu 
douăzeci şi doi de ani în urmă, se pregătea asiduu o lege a regenței, 
cu Pitt care făcea aranjamente discrete să se retragă în viața privată 
şi cu regele care îşi revenise brusc. Era posibil să se întâmple din 
nou. Sau oare aşa era? Aproape cu un sfert de secol mai târziu? Un 
om trecut bine de optzeci de ani? 

Celălalt George, mai neînsemnat, era agasat de aceste rapoarte 
oficiale. Lui îi era foarte limpede că, de vreme ce Perceval şi colegii lui 
aveau să fie dați afară din guvern când regele urma să fie oficial 
înlăturat, aveau să caute să iîmblânzească absolut fiecare raport 
medical pe care-l primeau pentru a amâna ziua cea neagră. Cum 
rămânea atunci cu rapoartele neoficiale? Prinny era membru în 
clubul Brook's, dar se ținuse departe de el de când boala tatălui său 
devenise cunoscută. Zvonurile din club ziceau că bătrânul nu-l 
recunoscuse. Se spunea că regele îşi îmbrățişase perna şi-i spunea 
prințul Octavius că o denunțase pe soția sa ca fiind o impostoare şi 
pretinsese că Lady Pembroke era regina. 

Cum să fii sigur? Sau, dacă nu sigur, cum să fii mai sigur decât 
majoritatea oamenilor, suficient de sigur pentru a investi mari sume 
de bani în ceea ce avea să vină? Odată ce devenea sigur că urma să 
se instaleze o regență, valoarea proprietăților din Manchester avea să 
crească de patru ori peste noapte. 


Capitolul 6 


I 


Până de Crăciun, Stephen Carrington se afirmase ca o 
personalitate în obştea din Nampara, Melin şi Sawle. 

Văzându-i cărați în acea zi pe drumul mărginit de apă spre casă, 
unul din oameni evident mort, celălalt atât de aproape de moarte, 
încât abia puteai vedea vreo diferență, Demelza îl crezuse prea 
pierdut pentru a-şi mai reveni. Se grăbise spre casă şi trimise pe 
Gabby Martin în goana mare să-l aducă pe doctorul Enys. Din 


fericire, Dwight era prin apropiere şi putuse să supravegheze primul 
ajutor. Marinarul fu dus sus pe scări, dezbrăcat şi acoperit cu pături 
calde; încălzitoare îi fură puse la picioare şi mâinile îi fură frecate cu 
alcool, în vreme ce buzele îi fură udate de o picătură sau două de 
rachiu. Dwight spuse că bărbatul respira slab şi rămase cu el până 
când se putu vedea că respiră mai bine. Atunci cobori şi bău puţin 
vin cu Demelza, o bătu pe mână şi spuse că avea să revină de îndată 
ce-şi lua micul dejun. 

Dar, dimineața, bărbatul salvat era conştient şi putea vorbi. După- 
amiază mâncă ceva uşor şi bău un tonic. În următoarea zi, se dădu 
jos din pat. 

Stephen Carrington, gentleman. Din Gloucestershire, unde avea 
nişte investiții în domeniul naval şi în comerțul cu Irlanda. Părăsise 
Bristolul într-o barcă mică, pornind spre Cork. Li se rupsese catargul 
pe timp de furtună; vasul începuse să se scufunde; una din bărci se 
scufundase, şi el plecase cu o plută de salvare cu prietenul lui şi cu 
un marinar din India. Plutiseră în derivă zile întregi - sau aşa se 
părea. Prietenul murise. Marinarul din India rezistase aproape tot 
atât cât Carrington, dar nu îndeajuns. 

Tinerel. Demelza nu i-ar fi dat mai mult de treizeci de ani. Un 
accent din vestul țării, dar diferit de cel din Cornwall. Evident că era 
un bărbat foarte puternic, căci, deşi Dwight îi descoperise două 
coaste rupte, se mişca pe lângă casă şi fermă ca şi cum nimic nu se 
întâmplase. Avea o față lată, în special deasupra sprâncenelor, şi 
coama de păr leonin şi ochii strălucitori şi albaştri îl făceau să arate 
chipeş. Era limpede că toate fetele tinere credeau asta. La fel credea 
şi Clowance. Îmbrăcat cu unul dintre vechile costume ale lui Ross, 
pentru că ale lui Jeremy nu erau destul de încăpătoare, se făcu util 
oriunde era nevoie, prietenos, vesel, plăcut de toată lumea. 

Nu era sărac -— avusese ceva bani într-o centură prinsă de brâu -—, 
şi el îi oferise Demelzei două guinee, să-şi plătească şederea acolo. Ea 
refuzase. Aşa că el cheltuise ceva bani la cârciumi, împrietenindu-se 
cu minerii. 

Trăind în preajma micii nobilimi timp de douăzeci şi cinci de ani, 
dar nefiind niciodată chiar una de-a lor (deşi îi plăcea compania lor — 
din când în când -, admira unele din opiniile lor şi ajunsese să 
adopte ceea ce-i plăcea din comportarea lor), Demelza avea o intuiție 
ascuţită în ce privea nobilimea. Cu mult mai mult decât Ross, care 
abia dacă se ostenea să bage de seamă. Şi nu prea ştia ce să 
înțeleagă despre Stephen Carrington. 

Cu două zile înaintea Crăciunului întrebase dacă poate să rămână 


până la sfârşitul anului. 

— Doctorul Enys îmi spune că nu am coastele vindecate, şi ar fi o 
mare favoare să mai pot sta câteva zile în aşa companie plăcută. 

— La noi o să fie linişte de Crăciun, căci soțul meu e plecat, dar 
eşti bine-venit să stai cu noi. 

El se scărpină în cap. 

— Ca să zic adevărul, doamnă Poldark, deşi corpu' mi-e aproape 
vindecat, naufragiul mi-a scuturat minţile aşa tare - fiind atât de 
aproape de moarte, aşa cum am fost —, că aş fi bucuros să am nişte 
timp să mă odihnesc şi să mă pun pe picioare. Sunt pe vecie 
recunoscător. 

Şi veni Crăciunul. Era o petrecere la familia Treneglos, o alta la 
Pope şi a treia, deşi mai restrânsă, la Kellow. Stephen Carrington 
merse la toate trei. Demelza dăduse o petrecere anul trecut, aşa că se 
scuză pe motiv că Ross nu era acasă. Caroline Enys, impulsivă ca 
întotdeauna, hotărându-se să nu facă nimic, organiză brusc o 
petrecere de sfârşit de an. 

— Ştrengărițele mele sunt chiar prea mici să aprecieze altceva 
decât dulciuri şi jeleuri, aşa că le trimit la culcare, şi noi o să serbăm 
Saturnalia36. Sau o să mâncăm prăjituri de ovăz dacă preferați. 

De fapt, făcură puţin din amândouă. Deşi Killewarren nu avea 
încăperi prea mari, lumea se răspândi în patru sau cinci dintre ele. În 
una jucau zaruri, în alta dansau după vioara lui Myner, în a treia se 
serveau din gâscă, clapon şi fazan sau prăjituri cu frişcă şi ciocolată, 
în a patra se tolăniseră în jurul unui foc încins şi istoriseau poveşti. 
Când veni miezul nopţii, un rândaş bătu clopotul din grajd, 
lumânările se stinseră, toată lumea se adună într-un loc şi, cu 
mormăielile şi ţipetele de rigoare, căutară stafide în încăpătorul vas 
cu rachiu diluat. 

Când distracţia se sfârşi şi îi sărută pe Dwight şi pe Demelza, 
Caroline spuse: 

— De ce mai merge omul ăla la vânătoare? Îl iubesc tare mult, dar 
ne pune rău la-ncercare. 

— E în sângele lui, spuse Demelza. Nu-mi pot imagina de ce, 
pentru că ceilalți Poldark, atâta cât ştiu eu, au stat liniștiți la casele 
lor mare parte din viață. Dar se pare că a gustat din aventură prea 
devreme şi nu poate scăpa de gustul ei. 

— În calitate de civil, spuse Dwight, e puţin probabil să fie în 


36 Sărbătoare în onoarea zeului roman Saturn, zi care coincidea cu 
solstițiul de iarnă. (n.tr.) 


apy 


pericol; se poate întoarce acasă în orice moment. 

— Asta-mi spun şi eu, zise Demelza, tremurând puţin, emoţionată 
de moment, de rachiu, de căldura focului şi în special de căldura 
celor doi dragi prieteni ai ei. 

— Şi unde e Verity anul ăsta? întrebă Caroline, dându-şi seama de 
emoția pe care o născuse şi încercând s-o potolească. 

— Acasă. Fiica ei vitregă Esther vine să stea acolo. 

— Andrew va fi acolo? 

— Bătrânul? Ah, da. S-a retras acum patru ani, spre marea 
uşurare a lui Verity. 

Caroline culese un fir de păr de pe haina lui Dwight. 

— Şi tânărul ăsta pe care Jeremy l-a pescuit din mare. A făcut-o 
cu cârlig şi frânghie? Domnul Carrington e, sunt de acord, mai mult 
decât arătos. Îmbrăcat ceva mai bine şi cu o tunsoare la modă, n-ar 
arăta defel nelalocul lui într-o sală de bal londoneză. 

— Poartă hainele lui Ross. 

— Păi, bine, Ross are acea eleganţă ce-i permite să fie ponosit dacă 
aşa vrea. La fel şi Dwight, dar eu nu-l las să vrea asta. 

— Ar trebui să-ncerci să-l influențezi pe Ross. 

— Aşa ceva n-aş îndrăzni! Cât timp rămâne aici? 

— Stephen? Nu sunt sigură. 

— S-ar putea să plecăm la Londra săptămâna viitoare, Demelza. 

— Ce? Amândoi? Dar de-abia v-aţi întors în octombrie! Toată 
călătoria asta. Eu prefer să stau într-un loc. 

— E o problemă neaşteptată, spuse Caroline. Dwight tocmai a 
primit o invitație medicală şi se gândeşte s-o accepte. 

Demelza se uită la Dwight, şi Dwight îi întoarse privirea. 

— Ross o să vină până atunci, spuse el. 

— Ar face bine să fie aici. Altfel, o să cred că toți prietenii mei m-au 
părăsit. 

— De ce nu vii cu noi la Londra? 

— Ce, şi să risc să ne încrucişăm cu trăsurile, el venind încoace şi 
eu plecând? Nu, multam. Dar mulțumesc, oricum. 

Oaspeţii se împrăştiară din nou în diferite încăperi. Stephen 
Carrington, ieşind din cameră, îşi unise degetul mic cu cel al lui 
Clowance. Jeremy era urmat de Maud Pope. Blonda şi tânăra 
doamnă Pope stătea fără chef lângă vârstnicul ei soț, mascându-şi 
nemulțumirea prin politețe. 

— Spune-mi, zise Caroline, cu două degete înmănuşate pe 
încheietura Demelzei. Spune-mi, femeie, ce ai de gând să faci cu 
Clowance? 


Demelza privi speriată. 

— Cu ea? Ce-i cu ea? 

— Doar boala care ne prinde pe toți la vârsta aia. Creşte. Şi se face 
tot mai drăguță. Nu e un fenomen neobişnuit. 

— Ce ar trebui să fac? Să trimit după armată? 

— Nu după toată. Acuma, serios, e o problemă care o să mă 
preocupe şi pe mine într-o zi, dar nu încă, ci peste vreo zece ani. Am 
născut târziu. Şi pentru mine n-o să fie aşa greu. O să-mi iau 
muieruştele la Londra, o să le îmbrac în mătăsuri fine şi o să văd 
dacă găsesc vreun partener de calitate pentru dans. Şi, când zic de 
calitate, nu mă refer la cât de stufos e arborele genealogic al 
domnului. 

— Mă bucur, spuse Demelza. Ah... cât despre Clowance... ce pot 
să-i doresc? O viață măcar pe jumătate de fericită cum a fost a mea? 
Cu un bărbat pe placul ei. O s-o las să aleagă, Caroline. Trebuie s-o 
facă ea însăşi. 

— Sper ca Sophie şi Meliora să facă la fel când va fi timpul. Dwight 
o să insiste, chiar dacă eu nu. Dar amploarea opțiunilor e cea care 
contează. Vreau ca fetele mele să se fi uitat îndeaproape la cincizeci 
de bărbați înainte să arunce ancora. Ceea ce mă preocupă puţin, 
draga mea, e că alegerea lui Clowance, dacă nu luăm măsuri să 
îndreptăm lucrurile, va fi limitată la o jumătate de duzină, dacă şi- 
atât. Spui că n-o interesează petrecerile şi balurile date în Truro. 

— Cele două sau trei la care a fost nu. Preferă să galopeze pe plajă, 
pe Nero... Dar Caroline, dacă suferă într-adevăr, e de la nehotărârea 
părinţilor ei. Lui Ross nu-i pasă de aceste ocazii — şi deseori e plecat 
când ar trebui să fie acasă. Şi eu... ei bine, eu nu mă pot vedea 
niciodată în situația unei mame îngrijorate care-şi lansează fata într- 
o suită de serate, petreceri, baluri. Chiar dacă am fost atât de mult 
timp doamna Ross Poldark, nu cred că am... încrederea sau 
autoritatea... Fără îndoială, nu fără Ross. Se opri şi se uită 
încruntată spre foc. Dar, chiar dacă aş avea-o, ar trebui să vreau? Cu 
siguranță că nu. Fiica mea nu e o... o vită la un iarmaroc de țară, cu 
fundă din panglici roz legată de gât, stând s-o inspecteze cei 
interesați să liciteze. Merită ceva diferit de asta! 

Dwight râse: 

— Deci vezi, Caroline. 

Soţia lui auzise. 

— Nu văd nimic altceva decât o încăpățânare de a nu înţelege ce 
vreau eu să zic. Fireşte că familia Poldark e unică şi prin ea însăşi 
deosebită. Nu, nu, nu era o ironie. Nimeni nu te putea vedea pe tine 

sau pe Ross mergând pe căi bătătorite, ca să zicem aşa. Ar fi fost o 
denaturare a tot ce reprezentaţi voi în comitat. Cu toate astea, fetelor 
- şi fiilor, de altfel — ar trebui să li se ofere ocazia de a cunoaşte o 
mare parte dintre exemplarele sexului opus înainte de a alege. Şi, 
pentru că văd că sunteți amândoi împotriva mea, pot doar să adaug 
că datorez cercului meu larg de cunoştinţe din rândul tinerilor 
moşieri din Oxfordshire faptul că am remarcat pe loc excepționalele 
calități ale doctorului Enys. 

— Fără moşie şi fără un ban, aşa cum eram, spuse Dwight. Nu 
prea cred că o adâncă intuiție sau chibzuinţă au făcut parte din 
calculele noastre, Caroline. Ne-am văzut. Şi, când s-a întâmplat asta, 
n-am mai avut ochi pentru nimeni altcineva. 

— Uite, tu pui degetul pe rană, spuse Demelza, luând un pahar de 
vin şi încercând să se convingă pe ea însăşi. Fireşte că e mai bine ca 
fiecare fiică şi fiu să cunoască înainte cât mai mulți oameni de vârsta 
lor. Dar cine poate spune că al douăzeci şi treilea bărbat pe care-l 
întâlneşti are ceva ce-l recomandă față de cel de-al treilea? Dacă s-a 
aprins focul cu al treilea, nimeni nu-l va putea stinge. Şi, dacă ai 
doar şase cu totul din care să alegi, va fi alegerea mai rea? Nu ştiu. 
Eu am văzut numai unul. Dar, pe de altă parte, eram diferită. Am 
fost peste măsură de norocoasă. 

— Să-l luăm pe Ross, spuse Caroline. Norocul n-a fost doar de o 
parte. 

Demelza o bătu pe mână. 

— Despre asta, putem discuta. 

— Păi, zise Caroline, e bine pentru vechii prieteni să aibă un motiv 
de discuție cu aproximativ douăzeci de minute înainte de ora unu 
noaptea, pe întâi ianuarie o mie opt sute şi unsprezece. Sunt sătulă 
de a mai toasta „Moarte francezilor”, pentru că am făcut-o timp de 
aproape două decenii. Aşa că hai să închinăm în cinstea noastră - şi 
a prietenilor care nu-s cu noi. 


II 


Începutul lui ianuarie era frumos şi liniştit în Cornwall, cu 
pământul moale, umed şi fără frig muşcător. Toată aspra sălbăticie 
de care erau capabile vremea şi marea se retrăsese, stătea în 
aşteptare, abia putând fi considerată o serioasă amenințare. Nu se 
vedea soarele; zilele treceau una după alta, cenușii, blânde, cu cerul 
domolit. Comparând cu situația din urmă cu două săptămâni, părea 
că acum înspre după-amiază se strecura puțină lumină. 


Într-o zi, Stephen Carrington îi spuse lui Clowance: 

— Casa asta. Reşedinţa Trenwith, despre care spui că e în 
apropiere şi aparține vărului tău, pe unde e? 

— Chiar dincolo de Grambler. Ştii, satul ăla. Cam la şase 
kilometri. 

— Am putea merge până acolo? Se spune că are mai mult de două 
sute de ani, şi pe mine mă interesează casele vechi. 

Clowance ezită. 

— Păi, oficial aparține vărului meu, Geoffrey Charles Poldark, dar 
tatăl lui vitreg, Sir George Warleggan, are de fapt grijă de ea, şi Sir 
George nu e amator de vizite. 

— Locuieşte acolo? 

— Ah, nu. Dar nu e prieten cu familia noastră, şi mama mi-a 
interzis să mă duc acolo. 

Stephen îşi trecu mâna prin părul des. 

— Ei bine, am cea mai mare admiraţie şi respect pentru doamna 
Poldark şi ar trebui să fiu ultimul care să te încurajeze să n-o asculți. 
E o femeie foarte frumoasă. 

— Cine? Mama? Da, aşa cred... 

— N-ai observat? Poate că nu, pentru că semeni foarte tare cu ea. 

— Cred că sunt foarte deosebită față de ea -— ten de altă culoare, 
oase mai mari, fața de altă formă... 

— Nu, nu, mă înţelegi greşit. Vreau să zic că doamna Poldark, deşi 
e o femeie frumoasă, nu e deloc încrezută din pricina asta. Aproape 
că nu-şi dă seama - după toți anii ăştia e încă puţin surprinsă când 
ochii unui bărbat se aprind de... de admiraţie. La asta te asemui cu 
ea. Nu-ţi dai... seama. 

— Dacă ăsta se vrea un compliment, spuse Clowance, atunci îţi 
sunt recunoscătoare. 

— Cu cât mă silesc mai tare, cu atât mă încure mai rău în vorbe, 
spuse Stephen. Aşa că hai să spun din nou: n-aş vrea să te încurajez 
să nu dai ascultare mamei tale, să ştii. Să mă duc s-o întreb dacă 
putem merge? N-o să ţi se întâmple nimic în compania mea. 

— N-o să mi se întâmple nimic nici dacă sunt singură, spuse 
Clowance. Dar s-o întrebi pe mama n-o să-ţi fie de folos. Te pot duce 
până la porți dacă vrei şi, dacă sunt deschise, putem merge spre 
cotitura aleii, astfel încât să putem vedea fațada casei. 

De acum, se făcuse ora unsprezece şi, pentru prima dată de câteva 
zile încoace, norii se răriseră, arătând discul soarelui ca o monedă de 
şase şilingi stând pe o podea prăfuită. Merseră pe la faleză pentru că 
Clowance ştia că, dacă mergeau în sus pe vale pe lângă mină, fetele 

de acolo aveau să-i vadă cu siguranță şi apoi să înceapă să 
clevetească. Pe aici era un drum ce fusese mult mai frecventat de 
lume cândva, înainte de a se ridica gardurile Warleggan, dar deşi, 
mai recent, gardurile căzuseră sau fuseseră doborâte, drumul ăsta 
nu mai era la fel de mult folosit. Mare parte din el era acoperit de 
grozamă şi o parte din stâncă se prăbuşise. 

Azi, marea era neinteresantă, plată ca o tavă de cositor. Chiar şi 
pescăruşii erau taciturni. Totul era tăcut, în aşteptare. 

Clowance spuse: 

— Tata mi-a spus odată că există o cale înspre Trenwith de care 
nu ştie decât el. Obişnuia să se joace acolo cu vărul lui care a fost 
omorât într-o mină. 

— A spus unde anume? 

— Era undeva pe drumul ăsta - un vechi tunel de mină. Mergea pe 
sub bucătării şi ieşea lângă o gură de puț, în curte. Când George 
Warleggan trăia acolo cu soţia lui, acum mai mult de doisprezece ani, 
i-a interzis tatălui meu să intre în casă, aşa că tata i-a făcut una sau 
două surprize neplăcute. 

— Şi după aia ce s-a întâmplat? 

— Cred că au ajuns să se bată de mai multe ori. 

— Aşa a căpătat tatăl tău cicatricea? 

— Cum de ştii că are una? 

Stephen îşi întinse mâna s-o ajute să treacă de un bolovan. 

— Desenul ăla al lui Jeremy. E al tatălui tău, nu-i aşa? 

Clowance îi respinse mâna şi urcă repede după el. 

— Înainte să se însoare, tata a luptat în America. De acolo a 
căpătat-o. 

— Şi Ben Carter are una asemănătoare. 

— Da... Oarecum. De ce spui asta? 

Stephen nu răspunse pe loc. Faţa îi era întoarsă spre mare, unde o 
linie subțire a unui val neaşteptat se mişca pe sub suprafață spre 
faleză. 

— Ben Carter e nebun după tine, nu-i aşa? 

Clowance nici nu clipi. 

— Cred că i-am căzut cu tronc. 

— Şi el? 

Ea zâmbi slab. 

— Ce vrei să zici? Ce-i cu el? 

— Adică ţi-a căzut şi ţie cu tronc el? 

— Dacă da sau nu, ar trebui să mă simt obligată să-ți mărturisesc 
ție? 


— Nu... N-ar fi trebuit să întreb. Nu... 

Continuară să meargă şi ajunseră la nişte stâlpi ruginiți, singurele 
rămăşiţe ale gardurilor zdravene ale lui George. 

— Ale cui îs oile? întrebă Stephen când intrară pe prima tarla. 
Warleggan cultivă aici? 

— Nu, or fi ale lui Will Nanfan sau Ned Bottrell. Ei iau în arendă 
terenurile astea de la agentul lui Sir George. 

— Sunt cu miei — oile, vreau să zic. O să fete curând. Am crescut 
la o fermă, ştii. 

— Nu, n-am ştiut. 

— Obişnuiau să mă pună adesea să ajut fermierul cu mieii. 

— Ai... 

— Da... O fermă lângă Stroud. 

Continuară să meargă. 

— De îndată ce se nasc mieii, o să trebuiască să fie luați de aici, 
din câmpurile astea, zise Clowance. 

— De ce? 

— O să-i ia pescăruşii. 

— Ce, pescăruşii ăştia? 

— Nu, cei mari cu spinarea neagră. Îs mari ca gâştele. Chiar şi 
lângă sat, n-o să fie în siguranță mieii... 

Acum, puteai vedea coşurile cenuşii de la Trenwith ascunzându-se 
sub panta terenului. 

— Acolo, spuse Clowance, oprindu-se. Asta-i casa. 

— Dar asta nu-i fațada, cu siguranţă că-i spatele. 

— Da. M-am răzgândit. 

Priviră pentru câteva clipe. 

Stephen spuse: 

— Călăreşti superb calul ăsta negru. 

— Nero? E un vechi prieten. 

— În fiecare dimineaţă. Pe plaja aceea. Precum vântul. Mă întreb 
cum de nu te temi că ai să cazi în vreo groapă. 

— Are pasul sigur. 

— Păi, eu îţi spun, e o privelişte superbă. 

— Tata o numeşte promenada mea. 

— Ce vrea să spună cu asta? 

— Nu sunt sigură. Nişte cuvinte culese din Londra. 

Se lăsă tăcerea. 

— Nu se vede fum pe coşuri, zise Stephen. 

— Ţi-am spus eu. Cei doi Harry - ăştia-s îngrijitorii — locuiesc în 
căsuţă. 


— Pot să-ți cer o favoare? întrebă el. 

— Depinde. 

— Aş vrea să văd casa. Vrei să stai aici, să mă aştepţi zece minute 
până când arunc o privire pe acolo? 

Ea era foarte hotărâtă. 

— Nu. Dar, dacă vrei, o să vin cu tine. 

— Ce-o să zică doamna Poldark? 

— Poate că nu trebuie să ştie. 


III 


Intrară în reşedinţa Trenwith. Uşa n-avea nici încuietoare, nici 
zăvor. Aerul dinăuntru mirosea urât a umezeală. În vastul hol, 
cenuşa de la un foc necurățat zburase peste dalele de piatră şi se 
aşternuse în strat gros pe masă. Stephen admiră fereastra uriaşă, cu 
sutele ei de ochiuri de sticlă. Se duseră în salonul de iarnă, care era 
şi el plin de mobilă. Acolo se vedeau mai puţine pânze de păianjen, ca 
şi cum cei doi Harry făcuseră un efort să ţină o încăpere curată. 

— Unde e vărul dumitale? întrebă el. 

— Cu armata, în Portugalia. 

— Şi, când se va termina - dacă supravieţuieşte —-, asta e 
moştenirea lui... Ce noroc au unii, zău aşa! 

Ea îşi dăduse jos pelerina. Sub aceasta, purta o rochie galbenă 
doar cu o nuanţă diferită de culoarea părului ei. Se aşeză într-unul 
din fotolii şi îşi scoase un ghimpe ce-i intrase în sanda. Tu n-ai... n-ai 
avut nicio moştenire? 

— Nu... Nimic. Domnişoară Clowance... 

— Da? 

— Ştii, poate... poate poți ghici de ce mi-am permis să te întreb 
despre simțămintele tale față de Ben Carter. 

— Pot? 

— Am sperat că poţi. E pentru că io ţin tare la tine. 

Ea se uită atentă la lumina iernii ce cădea prin fereastra zăbrelită 
pe covorul ponosit. Încă erau două picturi pe perete. 

— Ai auzit?... întrebă el. 

— Da, am auzit. 

— l-am spus o minciună mamei tale, zise el. 

— Ce anume? 

— Dacă-mi mărturisesc sentimentele față de tine, atunci nu pot s- 
o fac la adăpostul unei minciuni. Trebuie să-ți spun adevărul. I-am 
spus doamnei Poldark că am un fel de afaceri în Bristol, că vasul 


meu - al meu, bagă de seamă - a fost lovit de o furtună, că s-a 
scufundat şi că eu, cu tovarăşul meu şi cu Budi Halim ne-am pus pe 
plută şi eram acolo unde ne-ați găsit, de unde ne-a pescuit Jeremy. 
Asta nu-i adevărat. 

— Nu? 

— Nu. Nu era vasul meu. N-am niciun ban băgat în el. Vin din 
Bristol, asta-i adevărat, dar ca marinar, vezi tu, doar mai bine educat 
decât cei mai mulți, mulțumită familiei Elwyn, care m-a adoptat. 
Vasul Unique nu avea încărcătură spre Irlanda şi n-a fost lovit de 
furtună. N-a existat nicio furtună. Era un vas de corsari echipat în 
Bristol de şase negustori, şi eu eram țintaşul de la bordul ei. Am 
navigat spre coastele Franței căutând o pradă. Am găsit câte ceva, 
dar înainte de a putea pune mâna pe ele, am intrat în abordaj cu 
două nave maritime franceze - un fel de goelete, doar că mai mici... 
Putem lăsa în urmă majoritatea navelor de război. Puteam. Nu şi pe 
alea. Ne-au urmărit şi ne-au scufundat în largul coastelor insulelor 
Scilly37. Fără milă. Am fost nimiciți. 

Ea îşi încheie la loc catarama încălțămintei. 

— De ce i-ai spus mamei altceva? 

El ridică din umeri. 

— Nu eram prea mândru de îndeletnicirea mea. Voiam ceva mai 
mult, dădeam impresia că sunt ceva mai mult. Nici ăsta nu-i un 
lucru de care să fiu mândru, nu-i aşa? Dar aşa am gândit, sub 
imboldul momentului, ca să zic aşa, spontan, la prima vedere. Şi, 
după aia, desigur, a trebuit să-mi mențin povestea... Se uită înspre 
ea. Îmi pare rău, Clowance. N-am putut să te mint. 

— Îmi pare bine. 

Ea se ridică, stând de probă într-un picior, apoi merse spre 
fereastră, încruntându-se la şirurile de buruieni din curte. 

— Îmi pare bine, repetă ea. 

El se apropie de ea din spate şi îi puse o mână pe braţ. Părul ei 
atârna pe față, şi el îi sărută firele care i se lipiseră de obraz. Apoi o 
întoarse spre el şi o sărută pe gură. Stătură aşa uniți, dar apoi ea se 
eliberă încet. 

— A fost bine, spuse el. 

— Da, încuviință ea simplu. 

El râse şi o trase din nou spre el, zâmbind pe când se sărutau, dar 
curând zâmbetul lui pieri. Mâinile începură să se mişte în sus şi în 
jos pe rochie, uşor, dar cercetător, atingându-i coapsele, talia, 

braţele, sânii, asemenea cuiva care explorează cu tăcută speranță un 
tărâm minunat şi frumos chiar înainte de a-l cuceri. 

Ea îşi eliberă gura şi spuse: 

— Cred că e vremea să ne ducem acasă. 

— Cina e peste două ore. 

— Nu la cină mă gândeam eu. 

— Nu. Nici eu... 

Rochia ei avea un decolteu adânc, şi el i-o împinse cu două degete 
pe umăr, apoi începu să îi sărute umărul şi partea catifelată dintre 
umăr şi gât. Simți că ea oftă din toți rărunchii. Dând rochia câțiva 
centimetri mai jos, îi expuse partea de sus a sânilor, acea parte care 
se ridicase dintr-odată şi se umpluse cu respirația ei. El începu s-o 
sărute acolo. 

Chiar înainte ca mâinile lui să ajungă din nou pe rochie, ea îşi 
puse degetele pe faţa lui, i-o mângâie uşor şi apoi îl împinse deoparte. 

— Destul. 

Satisfăcut cu reuşita sa, conştient de pericolul de a merge prea 
repede şi prea departe, el îi dădu drumul. 

— Regret dacă te-am supărat. 

— Nu m-ai supărat. 

— Păi, atunci bine-mi pare că n-am de ce să regret. 

Ea se înfioră, trăgându-şi rochia pe umăr, ca şi cum răcoarea casei 
ar fi atins-o dintr-odată. Îşi luă pelerina, şi el o ajută să şi-o pună, 
apropiindu-şi fața de a ei. Apoi o sărută din nou pe gât. 

Ea se îndepărtă. 

— Ce-a fost asta? 

Ascultară. 

— Poate un şobolan, spuse el. Într-o clipă, o să se instaleze aici ca 
la ei acasă. 

— Nu mi-aş dori să-i văd pe cei doi Harry. N-ar îndrăzni să mă 
atingă, dar ar putea fi periculoşi cu un străin. 

— Lasă-i să încerce... Clowance. 

— Da. 

— Putem veni din nou aici? 

— Depinde. Se duseră înspre hol. 

El deschise uşa ce dădea afară şi se uită într-acolo. 

— De ce? 

— De tot soiul de lucruri. 

leşiră. Zăvorul greu zăngăni pe când el închise uşa în urma lor. 

— Când doamna Poldark o să se sature de mine, zise el, ceea ce o 
să se întâmple cât de curând, mă gândeam să stau o vreme în sat — 


poate o să încerc să-mi găsesc de lucru. Nu mă trage aţa să mă întorc 
acasă. Mamei nu-i păsa de nimic. Pe taica nu l-am cunoscut, deşi, 
oricât ar fi de mirare, au fost căsătoriți după lege. El a murit pe mare. 
Mie chiar îmi place să fiu aici, pe pământ solid, ca să mai schimb 
puțin peisajul, şi printre nişte... nişte oameni aşa delicioşi. 

Îşi plimbă limba peste buze. 

— Nu ne poți mânca pe toți, spuse Clowance. 

El râse. 

— Io râvnesc doar la atâta. 

Nu se vedea încă nimeni în jur. Lungi umbre palide se mişcau 
împreună cu ei peste câmpie. 

Ajunseră din nou la faleză. Apăruseră trei bărci de pescuit, 
împrăştiate pe marea neguroasă. 

— Hai să rămânem aici puţin, spuse ea. 

— De ce? 

— N-are importanță. Ea ştia că fața ar fi dat-o de gol, arătând 
emoţiile pe care le simțea, şi n-avea chef să ajungă la Nampara până 
când nu-şi revenea de tot. 

— O să-ți pese, spuse el, dacă plec sau rămân? 

— Atâtea întrebări, Stephen, atâtea întrebări... Acum, pot să te 
întreb şi eu ceva? 

— Fireşte. 

— Câte fete ai lăsat în urmă oftând după tine în Bristol? 

El râse, încântat de întrebarea ei. 

— Cum pot să răspund la asta? Există fete... au fost fete... am 
douăzeci şi opt de ani, Clowance, cum să nu fi fost? Doar una a fost 
importantă, dar s-a sfârşit acum cinci ani. Asta a fost singura 
importantă - până acum. 

Ea se uită la el. 

— Îmi spui adevărul? 

— Trebuie să ştii că aşa e. Scumpa mea. lubito. Frumoasa mea. 
Nu te-aş... n-aş putea să te amăgesc cu asta. 

Ea îi întoarse spatele, dându-şi seama că o copleşeau din nou 
emoțiile pe care se străduise să şi le înăbușe. 

— Atunci, spuse ea, dacă eşti aşa drăguţ, Stephen, vrei s-o iei 
înainte? O să vin şi eu după tine... peste puțin timp. 


Capitolul 7 


I 


Ross ajunse în Chatham sâmbătă dimineața devreme, pe 12 
ianuarie 1811. Supraviețuise luptei sângeroase de la Bussaco doar 
cu o zgârietură la umăr, dar se molipsise de gripa ce făcea ravagii în 
Lisabona când ajunsese acolo, aşa că pierduse primele vase spre 
casă. O porni neîntârziat spre Londra, şi primul lucru pe care-l făcu 
atunci când ajunse fu să-i trimită Demelzei scrisoarea pe care o 
scrisese pe când se legăna pe apele bătute de vânt ale golfului 
Biscaya. 

După ce dormi timp de nouă ore într-un pat confortabil, luă micul 
dejun şi merse prin ninsoare să-l vadă pe George Canning la 
Brompton Lodge, noua reşedinţă a lui George. Era în satul Old 
Brompton, la mai puţin de o jumătate de oră de mers pe jos din Hyde 
Park Corner, situată printre livezi şi grădini de zarzavat; chiar dacă 
terenurile şi potecile singuratice dintre acestea erau împânzite de 
pungaşi şi de tâlhari de drumul mare. Canning era acasă, şi-l primi 
cu nerăbdare, îi ascultă raportul şi pe loc îi ceru lui Ross să repete 
relatarea în fața ministrului de externe, Lord Wellesley, şi a celorlalți 
membri ai cabinetului. Ross acceptă, atâta timp cât o făcea repede; 
singura lui dorință acum era să ajungă în sânul familiei. 

Prietenia lui cu George Canning se adâncise de-a lungul anilor, 
până când Ross ajunsese să-l privească drept cel mai bun prieten al 
lui din Londra; şi ştia că acesta se afla în spatele celor mai multe 
misiuni la care fusese solicitat să participe. În prezent, Canning era 
exclus din viața politică şi din cabinet şi căzuse în dizgrația atât a 
propriului său partid, cât şi a opoziției; dar lipsa unei popularități 
nemijlocite nu-l putea împiedica să fie o putere în țară, atât ca orator, 
cât şi ca om de stat. Cu zece ani mai tânăr decât Ross şi venind din 
cu totul alt mediu familial, avea un geniu politic pe care Ross nici n- 
ar fi putut spera să-l egaleze, dar n-avea deloc pregătirea militară a 
lui Ross (când recent se duelase cu Lord Castlereagh, secundul său 
trebuise să ridice trăgaciul pistolului pentru el, pentru că nu mai 
trăsese niciodată până atunci). 

Cu toate acestea, aveau multe în comun; nonconformistul, 
ciolănosul cu cicatrice din Cornwall şi omul politic pe jumătate 
irlandez, isteț şi colțos. Fiecare din ei avea o anumită aroganță — 
niciunul nu tolera prostia pe față sau pe tăcute, aşa încât îşi făcuseră 
duşmani; amândoi aveau o loialitate intensă, aproape obsesivă față 
de prieteni, ce rezista în fața tuturor vicisitudinilor; amândoi erau 
radicali reformatori prin temperament, cu toate că erau conservatori 
din necesitate. Amândoi fuseseră partizani credincioşi ai lui Pitt; 


amândoi crezuseră în emanciparea catolică şi amândoi se bucuraseră 
când, cu trei ani în urmă, sclavia fusese abolită în toate coloniile 
britanice. În mod special şi indiscutabil, aveau o mare simpatie 
pentru oamenii de rând, dar nutreau convingerea că o condamnare 
neobosită a războiului trebuia să aibă prioritate față de orice altceva. 

Asta fusese duminică. Frumoasa soție a lui Canning se afla la casa 
lor de la ţară, în Hinckley, cu fiul lor bolnav, aşa că el insistă ca Ross 
să petreacă ziua cu el. Îi povesti lui Ross despre nebunia regelui, 
despre faptul că, pe 19 decembrie — cu mai mult de o lună în urmă —, 
Spencer Perceval fusese în cele din urmă obligat să pună în discuţie 
un decret al regenței. Deşi se spunea încontinuu că regele se întrema, 
adevărul era că guvernul nu putea să aprobe nici măcar o singură 
măsură fără acordul lui şi era dificil să obţii o semnătură lucidă de la 
un om care se credea un animal de pe arca lui Noe. 

De atunci, existaseră dispute aprige şi certuri în Cameră şi în 
afara ei, căci conservatorii doreau să restrânsă puterile prințului, cel 
puţin pentru doi ani. Se confirma ostilitatea înverşunată a prințului 
față de guvernul tatălui său şi fusese auzit spunând după ce primise 
un mesaj din partea lor: „Pe legea mea, în clipa în care sunt regent, 
n-o să mai rămână nici măcar o oră!” Aşadar, partidul liberal se 
implicase cu o platformă în patru părți: pacea cu Franţa; 
abandonarea disputei cu America; eliberarea Irlandei; şi abolirea 
zeciuielilor. Samuel Whitbread, fiul berarului, devenit om politic, avea 
toate şansele să devină ministru de externe împuternicit să negocieze 
pacea şi era aproape sigur că Lord Grenville va fi prim-ministru. 

— Deci va veni pacea, spuse Canning cu amărăciune, o altă pace 
cârpită ca pacea de la Amiens de acum zece ani, o pace care i-a 
înapoiat Franței jumătate din imperiul ei colonial şi i-a acordat lui 
Bonaparte exact răgazul de care avea nevoie înainte de a o porni în 
următorul său tur de cuceriri. Va veni şi retragerea din Portugalia a 
unui Wellington discreditat şi abandonarea acelei țări în brațele 
francezilor. 

— Asta nu trebuie să se întâmple, spuse Canning. Dar nu ştiu cum 
se poate împiedica aşa ceva... Tocmai l-am văzut ieri pe Perceval. Încă 
bravează în ce-l priveşte pe rege, dar, cu titlu confidențţial... ei bine... 

— Îl crezi pe prinţ de neclintit? spuse Ross. 

— Neelintit în ura pe care o are față de actualul guvern, da. Îmi 
făcusem, pentru o vreme, speranțe în legătură cu Lady Hertford. Ea, 
cred eu, îl conduce pe prinț spre o viață mai cumpătată. După cum 
ştii, eu sunt persona non grata în relaţiile cu prințul; dar am folosit 
prilejul de a vorbi cu Lady Hertford despre acest subiect. Ea crede că 

nu poate face nimic pentru actualul guvern, pentru că a fost 
denunțat irevocabil. 

— Şi prințul e în favoarea tuturor politicilor acceptate de liberali? 
Chiar şi a păcii? 

— Aşa s-ar părea. În afară de partidul liberal însuşi, toţi consilierii 
lui personali, Adams, Moira, ducele de Cumberland, Sheridan, 
Tyrwhitt... 

— Sheridan? 

— Poate că aici e o slabă speranță. Aşa cum ştii, el e unul dintre 
cei mai vechi prieteni ai mei, dar în ultima vreme nu ne-am prea 
văzut. El e prietenul cel mai apropiat al prințului, dar nu e bine văzut 
de membrii familiei Hertford şi se prea poate ca aceştia să-l fi 
influențat pe prinţ împotriva lui. În afară de asta, fireşte, acum e rar 
treaz... 

Se lăsă tăcerea. Ross îşi mişcă glezna. Canning spuse: 

— Nu trebuie să pleci încă acasă, Ross. 

— E timpul. 

— Nu, cel puţin nu până când trece criza. A fost chinul dracului să 
țin membrii de toate convingerile politice în Londra în iarna asta 
frumoasă şi geroasă, când condiţiile au fost aşa prielnice pentru 
vânătoare. Vremea asta mai aspră de care avem parte azi abia acum 
ne-a atins. Dacă — pe parcursul următoarelor câteva săptămâni — pot 
conta pe votul tău în Cameră, asta ar aduce la cincisprezece numărul 
celor pe care mă pot baza necondiționat. Acolo unde multe chestiuni 
sunt într-un echilibru precar, un astfel de grup poate exercita o mare 
influență. 

— Influență în ce scop? întrebă enervat Ross. Nu poate răsturna o 
chestiune ce va fi decisă în întregime de boala regelui şi de cheful 
prințului. Dacă mi-aş putea imagina un mod prin care, rămânând la 
Westminster, aş putea influența chestiunea păcii sau a războiului, aş 
rămâne. Dar asta ne depăşeşte. 

— Păi, rămâi o săptămână. Două săptămâni. Stai aici cu noi! Joan 
ar fi vrut asta dacă ar fi fost aici. Să vezi legea trecută. Şi să îți spui 
povestea în fața celor din conducere. Te rog. E de datoria ta. Altfel, 
scopul misiunii tale nu e îndeplinit. 


II 


George Warleggan suferise cumplit în timpul sărbătorilor de 
Crăciun şi de Anul Nou. Nu-i stătea în obicei să îşi asume riscuri — 
exceptând cazul când era aproape sigur de câştig —, şi asta era 


problema. Cu toate astea, dacă ar fi mai aşteptat mult, cu siguranță 
că ar fi pierdut ocazia. Alții ar putea vedea la fel de limpede ca el, ar 
putea interveni şi ar putea să cumpere proprietățile din Manchester 
dacă el n-o făcea. Era posibil să fie deja pierdute. În Londra nu se 
putea afla de pe o zi pe alta ce se întâmpla în oraşele din nord. 

Rapoartele oficiale ale doctorilor erau încă optimiste. Spencer 
Perceval abia anunţase în săptămâna aceea în parlament că tocmai 
mersese să-l vadă pe rege şi că purtaseră o discuţie perfect normală, 
fără vreun semn de alienare mintală sau de confuzie din partea 
regelui. Cu toate astea, legea regenței făcea progrese, încet, dar sigur; 
politicienii nu se puteau certa veşnic. Nici nu puteau aştepta. Nici 
George nu putea. 

Şi apoi, din întâmplare, auzi într-o zi de cineva care putea să-l 
ajute să ia o decizie, care putea fi convins să-l ajute fără a şti că o 
face; cineva din Cornwall - care se afla, în mod surprinzător, în 
Londra în acel moment. Chiar şi acest caracter surprinzător era plin 
de semnificații. 

De când fusese încarcerat într-un lagăr francez pentru prizonierii 
de război, curând după izbucnirea războiului, doctorul Dwight Enys 
începuse să studieze în mod special bolile mintale. Văzând efectul 
foametei şi al condiţiilor inumane asupra multor tipuri de bărbați 
sănătoşi, fusese surprins de marile diferențe de rezistență dintre ei, 
de ciudata capacitate a unora de a se ridica deasupra privațiunilor şi 
de egala neputinţă a altora. Mulţi oameni aparent puternici se 
prăbuşiseră; alții de o evidentă şi considerabilă fragilitate 
supraviețuiseră. Şi ajunsese la concluzia că aici abordarea spirituală 
era cea care schimba situația: hotărârea fundamentală a minții de a 
domina trupul. Când fusese salvat, Dwight Enys practicase această 
disciplină asupra lui însuşi, spre marea indignare a proaspetei sale 
soții, întrucât îl vedea cum îşi suprasolicita în permanență rezistența. 

Totul era acum în trecut, dar, în 1802, în timpul scurtei păci, 
plecase în Franţa cu bunul său prieten Ross Poldark, care încerca să 
dea de urma unor rude supraviețuitoare ale lui Charles, conte de 
Sombreuil, care fusese ucis în debarcarea eşuată la Quiberon în 
1795; şi, pe când se găseau acolo, Dwight îl cunoscuse pe un anume 
doctor Pinel38, directorul unui ospiciu numit Bicâtre. Doctorul Pinel îi 


38 Medic francez cu o contribuţie esenţială în dezvoltarea unei abordări 
psihologice mai umane în ce priveşte detenţia şi îngrijirea pacienților cu 
probleme mintale; în prezent, această abordare e denumită „terapie morală”. 
(n.tr.) 

spusese că, în 1793, fiind puternic îndoctrinat cu principiile de 
libertate, egalitate şi fraternitate, se hotărâse să elibereze o duzină de 
nebuni din celulele lor murdare şi să vadă ce avea să se întâmple cu 
ei. Doi muriseră pentru că, înainte de a fi eliberați, picioarele le erau 
cangrenate de la îngheț, ceilalți zece nu pricinuiseră nicio supărare şi 
şase dintre ei se înapoiaseră în cele din urmă în societate, fiind 
vindecaţi. De atunci, doctorul Pinel le acordase atâta libertate pe cât 
era posibil şi în prezent lua cina cu ei în mod obişnuit. Era o nouă 
abordare în tratamentul nebuniei, şi, când se înapoiase în Anglia, 
Dwight publicase un articol despre experiențele sale şi ce s-ar putea 
învăța din acestea. 

Drept rezultat al acestei publicaţii, află de existența domnului 
William 'Tuke39, un negustor quaker din York care deschisese un 
ospiciu cu zece sau mai mulți ani în urmă şi care, urmând o cale 
diferită şi mai umană decât doctorul Pinel, ajunsese, ca să zicem aşa, 
la aceeaşi uşă. Detenţia era redusă la minimum, pacienților li se 
dădeau sarcini de făcut, precum şi activități fizice sănătoase în aer 
liber. Dwight mersese să-l vadă şi făcuse turul ospiciului. Fusese 
extrem de impresionat. Doi ani mai târziu, îi cunoscuse pe cei doi 
doctori Willis şi cercetase ospiciul acestora. Acum făcea presiuni, aşa 
cum George ştia prea bine, pentru construcția unui spital 
satisfăcător pentru boli mintale în Cornwall, poate în Truro, lângă 
Royal Cornwall Hospital, ce fusese deschis în 1799. 

Dar de ce se afla acum în Londra? Asta era ceea ce George voia să 
ştie. Doctorul Enys era bine cunoscut pentru şovăiala cu care 
părăsea Cornwallul - şi pe pacienţii săi din sat. Poate că se afla aici 
din considerație față de dorințele soției sale, deoarece Caroline îşi 
petrecea întotdeauna o parte din toamnă în Londra, locuind cu 
mătuşa ei, doamna Pelham. Dar acum era ianuarie. În afară de 
clipele când făcea ceva în calitate de medic, Dwight era mereu ca 
peştele pe uscat. 

Relaţia lui George cu familia Enys fusese destul de bună, dar 
niciodată apropiată de-a lungul anilor. La început, Dwight îi 
displăcuse cu totul când tânărul fără cabinet sau bani îl adoptase 
fără să ezite pe Ross Poldark, cel sărac lipit pământului, drept 
prietenul său personal, deşi cei din familia Warleggan îi arătaseră 
clar că trebuia să aleagă între ei şi el. Dar Caroline fusese 


39 Om de afaceri englez, filantrop, care a aplicat aceleaşi metode mai 
umane în tratarea bolilor mintale cunoscute în prezent sub numele de 
„terapie morală”. (n.tr.) 


întotdeauna amabilă cu Elizabeth şi, după căsătoria ei cu Dwight, 
perechile se întâlniseră adesea. Caroline, cu obişnuita ei aroganță 
fermecătoare, nu reuşise să accepte că afectuoasa ei prietenie cu 
Ross şi Demelza ar trebui să limiteze vizitele ei mondene la Trenwith, 
şi Dwight a fost cel care a fost chemat la căpătâiul lui Elizabeth 
atunci când a născut prematur, a ajutat-o s-o aducă pe lume pe 
Ursula şi, mai târziu, împreună cu dr. Behenna, a privit neputincios 
în vreme ce Elizabeth se stingea. 

În anii care au urmat, George fusese ocazional invitat la cină la 
Killewarren. Din când în când, se întâlneau în Truro. Odată, când 
Ursula întrerupsese bunul ei obicei de a fi sănătoasă tun, doctorul 
Enys o îngrijise în absența doctorului Behenna. Era genul acela de 
relație care nu-l împiedicase pe George să vină în vizită acasă la 
doamna Pelham. Dacă faptul că acest lucru nu se mai întâmplase 
niciodată în toți aceşti ani făcea ca vizita să fie una neobişnuită, asta 
era ceva lipsit de importanţă în comparaţie cu nevoia lui. 

Printr-o fericită întâmplare, pe când George intra zgomotos în 
Hatton Garden, afară se pusese un fotoliu, şi Caroline ieşise cu fata 
ei cea mare, Sophie. George descălecă repede şi aruncă frâiele calului 
pe un par. Strada era aglomerată, şi, pentru o clipă, Caroline nu-l 
observă pe vizitator. 

Când se întoarse şi îl văzu, ridică dintr-o sprânceană şi spuse: 

— Sir George, ce surpriză! Cui datorăm onoarea? Este cumva o 
lună cu R40? 

— Draga mea Caroline, am venit să văd dacă Dwight e acasă; dar 
plăcerea e mai mare să te găsesc pe dumneata şi să văd că arăţi aşa 
fermecător. Şi fiica dumitale... E bine, nici nu mai trebuie să întreb. 

— Păi, da, mulțumesc. La fel ca noi toți. Dar e posibil ca vizita 
dumitale să însemne că nu te simţi bine? Altminteri?... 

Din nou, el evită ironia. 

— Nu, nu. În trecere. Doar treceam pe aici. 

Intrară. Dwight se găsea într-un mic birou mai departe de salon şi 
citea o broşură medicală. Se întreținură cu toții pentru o vreme, şi 
Caroline ceru să le fie adus ceaiul. De asemenea, îl invită pe George 
să ia cina împreună cu ei, iar el acceptă. La ceai, discutară despre 
criza constituțională, despre evoluția războiului, despre cele mai noi 


40 Expresie caracteristică secolului al XVII-lea care se referă la intervalul 
septembrie-aprilie, când e recomandabil să se consume stridii, fiind 
suficient de frig pentru păstrarea lor în condiții corespunzătoare 
consumului. (n.tr.) 

piese de teatru, despre nelegiuirile sergenţilor de recrutare, despre 
înghețurile puternice din ultimele două zile şi despre nevoia de o mai 
mare curățenie pe străzile Londrei. 

Invitaţia lui Caroline îi oferi lui George un răstimp, şi el fu 
recunoscător că nu trebuie să aducă în discuție prea devreme 
adevăratul motiv al vizitei lui. Dar, când merseră să ia cina, apăru o 
mare complicaţie. Se aflau acolo nu numai mătuşa lui Caroline, 
doamna Pelham, ci şi un bărbat înalt şi şubred, pe nume Webb, şi 
doi tineri soldați (ale căror nume George le uită pe loc) cu pielea 
galbenă precum chinezii, de la febra din Indii. Şi mai era şi o fată... 
ultima dată când o văzuse... 

— Ai cunoscut-o pe domnişoara Clowance Poldark? îl întrebă 
Caroline. Fiica lui Ross. A venit împreună cu noi pentru câteva zile. 

— Eu... ăăă... spuse George. Da, în treacăt, cândva. 

— Aproape că ne-am certat pe seama unor degeţei, spuse fata 
zâmbind. 

— Într-adevăr. 

Se înclină ţeapăn şi se duse la locul lui de la masă. 

La cină, se purtă o conversaţie uşoară, şi el se întrebă sub ce 
pretext ar putea să discute mai târziu între patru ochi cu Dwight. 
Fata era îmbrăcată în gri şi arăta mai palidă decât îşi amintea el; dar 
părul lung şi blond era la fel, avea ochii cenuşii, pieptul tânăr şi 
semeț. Semăna la statură, deşi arăta mai bine decât cealaltă fată 
pentru care nutrise sentimente tăinuite: Morwenna Chynoweth - apoi 
Whitworth, în prezent Carne. 

— ÎI cunoşti pe ducele de Leeds? o întrebă el pe Caroline în şoaptă, 
în vreme ce doamna Pelham, celălalt partener al său, discuta cu 
colonelul Webb. Îi venise brusc ideea să întrebe asta; deşi era contrar 
firii lui să-şi arate interesul față de orice subiect în fața mai multor 
oameni decât era absolut necesar, i se părea că, dezvăluind exact acel 
interes, ar putea să ascundă inteligent adevăratul şi unicul motiv 
pentru care venise. 

— N-aş pretinde că-l cunosc, spuse Caroline, pe un ton mai ridicat 
decât i-ar fi plăcut lui. L-am întâlnit o dată sau de două ori. Probabil 
că mătuşa mea îl cunoaşte. 

— M-am întâlnit cu sora lui recent, în Cornwall. 

Caroline se uită înspre el pe deasupra paharului de vin. 

— Te referi la Harriet Carter? 

— Ah... Aşadar, o cunoşti? 

— Ah, da. Destul de bine. Am mers la vânătoare împreună. 

— Locuieşte lângă Helston acum, deoarece soțul ei a murit. 

— N-am ştiut asta. Ştiam că a fost lăsată fără niciun ban. 

— Da, spuse George. 

Un lacheu le reumplu paharele şi, după aceea, doamna Pelham 
încetă discuţia cu vecinul ei, iar conversaţia deveni una generală — în 
principal, cum Prinny urma să facă față responsabilităților când avea 
să devină regent. Dar, mai târziu, Caroline reveni ea însăşi asupra 
subiectului. 

— Harriet Carter e soră sau soră vitregă a ducelui de Leeds? Nu-mi 
amintesc niciodată. 

— Nici eu, spuse George, neavând habar despre asta. 

— Ah, bănuiesc că sunt din aceeaşi căsătorie. Willy are cam 
treizeci şi cinci de ani. Dar sunt apropiați ca vârstă. 

— Într-adevăr, spuse George. 

Caroline se gândi la bărbatul serios şi extraordinar de lângă ea. 
Era destul de dificil să-l placi entuziast pe George, dar îl găsea 
interesant; şi avea suficient de multe trăsături ale unchiului ei în ea 
pentru a aprecia ceea ce făcuse el, cât de sus urcase, proporțiile 
realizărilor sale. De fapt, nu observase niciodată acea latură a firii lui 
ce putea fi fără scrupule şi răzbunătoare; şi câteodată se gândea că 
în el era ascuns un om mai bun, care se lupta să iasă la suprafață. 
Chiar atunci când Elizabeth trăia, i se păruse a fi un bărbat 
singuratic, deşi fără îndoială că era o singurătate generată de acreala 
firii sale. 

El şi Ross, fireşte, n-ar putea niciodată să se împace; deşi 
elementul de ostilitate, reprezentat de Elizabeth, dispăruse, erau 
absolut incompatibili. Câteodată, se gândi ea cu ironie, când se 
afunda adânc în paharul cu băutură pentru a prinde curaj, îl dojenea 
pe Ross pentru atitudinea lui nepăsătoare față de bani, ceea ce, în 
opinia ei, mersese prea departe în direcția opusă. 

— Aşadar, vrei să-l cunoşti pe duce, nu-i aşa? zise ea. 

Pe gâtul lui George apăru o vagă roşeaţă. 

— Ah? Păi... Crezi că mătuşa dumitale îl cunoaşte? 

— Da, cred că da. 

— În cazul acesta, aş fi onorat... 

Caroline refuză o farfurie cu bomboane ce i se oferise. 

— O simpatizezi pe Harriet? 

— O găsesc plăcută. 

— Călăreşte al dracului de bine, George. Ştiai asta? 

— Da. 

— Eşti serios? 

— Serios? Nu ştiu ce vrei să spui. 

— N-are importanţă. Era o întrebare în glumă. Ai alte motive să-l 
întâlneşti pe duce? 

— Nu, spuse George. 

— Admir răspunsurile cinstite, spuse Caroline. 

Cina luă sfârşit, şi doamnele se retraseră. Clowance fusese foarte 
tăcută, răspunzând doar cu o calmă sfială la complimentele unuia 
dintre tinerii soldați necunoscuți, dar, din când în când, privea spre 
George, ca şi cum voia să evalueze persoana şi prezența lui acolo. În 
schimb, el o privea pe ascuns, sperând ca ea să nu bage de seamă, 
absorbind înfăţişarea ei tânără şi proaspătă, rotunjimea brațelor, 
aurii în lumina sfeşnicelor, buzele pline şi precis conturate pe care 
fără îndoială le gustase vreun tânăr, tânărul ei corp desăvârşit. 

Bărbaţii beau vin de Porto şi discutau despre pariurile ce se 
puseseră la clubul Brooks's în ce privea formarea noului guvern. 
După mult timp, se ridicară să se alăture doamnelor. George îi lăsă 
pe ceilalți trei bărbaţi să i-o ia înainte şi apoi îl chemă pe Dwight. 

— Faptul că Clowance e cu tine... asta înseamnă că s-a întâmplat 
ceva cu Ross? 

— Nu, e într-o misiune în Portugalia. 

— Asta ştiu. Dar nu s-a întors încă? 

— Nu s-a întors încă. Pot fi multe cauze ale întârzierii. Caroline s-a 
gândit că ar fi bine pentru Clowance să cunoască lumea. 

— Mama sau fratele ei nu sunt aici? 

— Nu. A venit cu noi. 

— Şi voi staţi mult? 

— Poate două săptămâni. 

George spuse: 

— E adevărat, Dwight, că ai venit la Londra să-l vezi pe rege? 

Dwight ridică din sprâncene, dar pentru o clipă nu scoase niciun 
cuvânt. 

— Nu-mi pot imagina cum de ai ajuns la o astfel de idee. 

— Cine m-a informat mi-a spus că ştie asta din surse sigure. 

— Trebuie să ştii, George, că Londra e un cuib de zvonuri. În 
special în vremuri ca astea. 

— Totuşi, am fost surprins să aud că erai în oraş, ştiind cât de 
mult îți displace - şi ianuarie nu e luna ta obişnuită. 

— Adevărat. 

— Ei bine, spuse George, nu e treaba mea, dar, dacă l-ai văzut pe 
Maiestatea Sa, sper că ai primit aprecierea care ţi se cuvine. Ar putea 
ajuta la înființarea spitalului de boli mintale din Cornwall, dacă s-ar 
afla. 


gI 


— Dacă s-ar afla şi dacă se va întâmpla vreodată. 

— Bineînţeles. Prietenul meu mi-a spus că cei doi Willis îți sunt 
prieteni apropiați. 

— Prieteni apropiaţi? Mai deloc. Cel mult colegi. Nu sunt de acord 
cu metodele lor. 

— Dar poate că ai discutat cu ei despre starea regelui? 

— Am discutat despre starea regelui cu câțiva dintre colegii mei. 
Asta nu-i chiar mare lucru. 

— Şi sunt pe-atât de optimişti în legătură cu însănătoşirea lui pe 
cât sugerează rapoartele? 

— N-am ştiut că rapoartele erau atât de optimiste. Fireşte că toată 
lumea speră ca regele să-şi revină. 

— Amin, spuse George. 

— Dar... 

— Dar ce? 

— Nu era important, zise Dwight. 

Se duseră înspre uşă. George spuse: 

— Trebuie să plec acum. Nu vreau să-i deranjez pe ceilalți, aşa că 
te rog mulțumeşte-i lui Caroline pentru amabila ei ospitalitate şi, de 
asemenea, doamnei Pelham. Şi mai mulțumeşte-i lui Caroline, te rog, 
pentru generoasa ofertă pe care mi-a făcut-o la cină. Aş fi încântat să 
accept. 

— Ce anume este nu ştiu; dar fireşte că... 

Dwight sună să fie aduse haina şi pălăria lui George. 

— Care crezi dumneata personal că sunt şansele ca regele să-şi 
revină? întrebă George. 

Dwight răsuci mânerul rotund al uşii între degete. 

— De ce eşti aşa interesat? 

— Ar putea hotări viitorul Angliei. 

— Războiul, vrei să zici. 

— Războiul. Condiţiile din nord. Chiar viitorul Europei. 

— Părerea mea personală este că regele nu-şi va reveni, spuse 
Dwight. 

George îşi umezi buzele. 

— Chiar dacă şi-a recăpătat mințile de trei ori până acum. 

— Pe-atunci era mai tânăr. De fiecare dată, şansele unei reveniri 
depline sunt tot mai mici. 

— Şi o revenire parțială nu l-ar împiedica să oprească legea 
regenței? 

— Parlamentul trebuie să hotărască asta. 

— Se spune că mai are perioade de luciditate. 


BA 


— Ah, da. A avut încă de la început. Dar nu durează. Fireşte că 
pot să mă înşel, dar aş fi foarte surprins dacă ar dura atât de mult 
încât să-i permită să reia conducerea treburilor statului. 

George auzi paşii servitorului. 

— Spui asta bazându-te pe rapoartele celorlalți doctori sau pe 
observația dumitale personală? 

— Cred că e o boală a sângelui, zise Dwight. O sugerează 
numeroasele simptome. E mai obişnuită printre bărbaţi, deşi eu 
bănuiesc că poate fi transmisă latent, ca să zic aşa, prin partea 
femeiască. Ah, Chambers, condu-l pe Sir George la calul său. 


Capitolul 8 


I 


George plecă a doua zi spre Manchester. N-ar fi fost prea nimerit 
ca el să fie plecat chiar când doamna Pelham aranja o prezentare 
pentru el în fața ducelui de Leeds. Problemele financiare trebuiau să 
primeze în fața celor sentimentale. În special pentru că unele puteau 
să le influențeze pe celelalte. 

Era necesar să se mişte repede. Deşi era iritat de zgârcenia în 
conduita profesională a lui Dwight Enys - şi discret se hotărî ca în 
schimb, dacă şi când va veni vremea deschiderii unei liste de 
subscripţie pentru plănuitul spital de boli mintale în Cornwall, ar 
trebui ca acesta să se aştepte la o zgârcenie similară (a lui, a pungii 
lui George) — cu toate acestea, Dwight avusese dreptate atât de des în 
chestiuni medicale, încât era pregătit să fie influențat de ceea ce 
Dwight spusese la acea întâlnire. Era absolut convins că Enys îl 
văzuse pe rege — chiar dacă părea că ascundea asta. Fără un astfel de 
contact personal, n-ar fi putut fi niciodată atât de categoric. 

În Manchester, găsi situația aproape neschimbată de la vizita lui 
din septembrie. Cu Indiile de Vest şi America de Sud ca singure piețe 
de desfacere, mărfurile produse în fabrici erau stocate în depozite, 
neputând să-şi găsească cumpărători pe o piață saturată, în vreme ce 
o Europă asediată plângea după ele. Luna trecută, decembrie, 
fuseseră 273 de falimente în comparaţie cu 65 cu patru ani în urmă. 
Câştigurile țesătorilor se cifrau la mai puţin de jumătate din cele ale 
muncitorilor agricoli. Maşinişti calificați în prelucrarea bumbacului 
lucrau nouăzeci de ore pe săptămână pentru opt şilingi. 


Bineînţeles că se spera la o schimbare. Dar nimeni n-avea bani de 
investit într-o speranţă. 

Cu excepţia lui George. 

La un preț derizoriu, el cumpără o filatură de bumbac numită 
Flemings. Pentru alte două firme - Ormrod's, o imprimerie de 
țesături, şi Fraser, Greenhow, constructori şi ingineri —, aranjă să 
primească credite însemnate prin banca Warleggan pentru a le 
permite să-şi mențină solvabilitatea - asta nu printr-un împrumut 
direct, ci prin cumpărarea unei substanțiale cote-părți pe numele lui, 
aşa încât deţinea o parte mare din acțiuni. Mai făcu alte trei mici 
investiții şi cumpără, la un preţ redus, mărfuri al căror preț urma să 
crească odată cu terminarea războiului. Cu totul, investise 72.344 de 
lire, ceea ce era aproape tot capitalul utilizabil pe care-l poseda. 

Se întoarse în Londra pe o vreme aspră, după o săptămână, 
satisfăcut că luase exact la timp măsurile necesare. 

Din nefericire, întâlnirea lui cu ducele de Leeds, ce avu loc la trei 
zile după întoarcerea lui, nu se desfăşură sub auspicii prea 
favorabile. Excelența Sa îl privea pe Sir George ca pe un parvenit 
între două vârste. Menţionarea numelui lui Lady Harriet făcu 
intențiile sale mai clare decât dorise, şi ele fură la fel de limpede 
respinse. Ducesa fu mai amabilă, dar poate doar pentru că nu era 
sora ei sau pentru că era prea distrată ca să-i pese. Era o tânără 
frumoasă, care intra şi ieşea continuu din încăpere urmată de doi 
servitori, căutând o cheie pe care o pierduse. 

Dar George, chiar dacă acordase o bilă neagră atitudinii arogante a 
ducelui - o notă ce, în paranteză fie spus, nu avea să fie niciodată 
uitată - nu fu prea afectat de asta. Ştia că banii vorbesc chiar şi în 
cele mai înalte cercuri şi că, dacă şi când investiţiile din Manchester 
îi aduceau profiturile scontate, ceea ce trebuia să fie într-un an, 
urma să valoreze cu totul o jumătate de milion de lire. Chiar şi 
familia Leeds, cu toate mărețele sale contacte, nu putea ignora asta. 
Harriet nu avea să o ignore, îndrăzni el să creadă. Cu sau fără 
permisiunea dezagreabilă a ducelui, în cele din urmă ea urma să se 
mărite cu el. 


II 


Din politețe, dar cu o nervozitate crescândă, Ross rămase în 
Londra. Fireşte că-i scrisese din nou Demelzei. Nu numai că era 
nerăbdător să se întoarcă acasă, dar se plictisise în zilele când se 
găsea la Westminster, unde se părea că toată lumea era mai 


preocupată de ce foloase putea trage după criza constituțională decât 
de purtarea războiului sau de ţesătorii care flămânzeau în nord. 
Admitea pe deplin că toate cele trei probleme erau legate una de alta, 
dar îl dezgusta ca ultimele două să fie pe jumătate ascunse în bătălia 
pentru puterea politică. 

Se aranjă o întâlnire a lui cu ministrul de externe, dar aceasta în 
sine era o confruntare dificilă şi delicată. În primul rând, nu-l 
simpatiza pe Wellesley. Fratele lui, recent înnobilatul viconte 
Wellington, era trufaş, scorțos, lipsindu-i căldura, dar avea farmecul 
unui soldat extrem de înzestrat. Wellesley, cu zece ani mai în vârstă, 
poate că făcuse treabă bună în India, dar era cu mult prea autoritar 
pentru Anglia şi unii îl credeau leneş şi infatuat. Un mucalit spusese 
că nu-l poți vedea pe Wellesley plimbându-se pe afară fără a simţi că 
se aştepta să fie urmat de tropăitul elefanților. 

Mulţi credeau că postul de ministru de externe ar fi trebuit să fie 
ocupat de către Canning, dar acesta fusese exclus de către invidii 
partizane şi de către propriile lui erori de judecată. 

Aşadar, o întâlnire sensibilă din două puncte de vedere, pentru că 
Ross plecase în Portugalia în misiunea doar pe jumătate oficială de 
„observator” cu aprobarea guvernului, dar nu la ordinul acestuia. 
Canning, Dundas şi Ross erau în spatele acestei mişcări, şi, la 
început, Wellesley încercase să împiedice vizita, pe motiv că existau 
suficiente informaţii oficiale despre Portugalia fără a mai trimite 
spioni. 

Din fericire, Ross nu auzise acest cuvânt ca referindu-se la el 
însuşi, dar cunoştea reținerea generală a lui Wellesley şi putea fi şi el 
trufaş la fel de bine ca oricine. Cu toate acestea, caracterul raportului 
pe care-l adusese arăta atât de limpede admiraţia lui pentru 
amplasarea şi comportamentul trupelor britanice pe câmpul de luptă, 
încât Lord Wellesley îşi exprimă aprecierea şi promise că întregul 
cabinet va primi copii după el până la sfârşitul săptămânii. 

Şi Perceval exprimă laude şi trimise o notă în acest sens, dar 
Canning tot nu era mulțumit. 

— Batem la uşi deschise, prietene. Trebuie să vorbeşti în Cameră 
pe tema asta. 

— N-aş putea, spuse Ross. Sau n-aş vrea. 

— De ce nu? 

— Până când proiectul de lege a regenței nu e votat, nimeni nu e 
interesat nici cât negru sub unghie. Oricum, dacă ar trebui să 
distribui acest raport către toți membrii Camerei, crezi serios că le-ar 
schimba felul de a gândi? Sau i-ar convinge pe cei care încă nu sunt 


de aceeaşi părere? Nici măcar nu s-ar obosi să-l citească. Dacă m-aş 
ridica şi mi s-ar da cuvântul, câţi crezi că ar sta să asculte? Crezi că 
Whitbread, Wilberforce sau Northumberland ar fi cât de puţin 
influențați de orice aş spune eu - ar fi măcar cu o iotă mai puţin 
siguri că Anglia va pierde războiul din Peninsulă? 

Canning îşi muşcă degetul mare. 

— E un subiect la care m-am gândit toată săptămâna. Întrebarea 
este ce-i de făcut în legătură cu el. 

— Trage linie şi lasă-mă să plec acasă. 

— Să baţi la uşi închise e ceva mai de folos decât la cele deja 
deschise, zise Canning. Nehotărâţii sunt cei care contează. Şi aici 
doar nehotărâţii cu influență. M-am gândit, m-am gândit de ceva 
vreme că ar trebui să-i spui povestea ta lui Lady Hertford, care fără 
îndoială ar putea fi convinsă să i-o repete prințului. Dar nu sunt 
deloc sigur. Este posibil să fie o greşeală din partea mea. Nimic nu-i 
nici măcar pe jumătate convingător din auzite, nu-i aşa? Păi, ce zici, 
nu-i aşa? 

— Nu, aş zice că nu. 

— Aşadar, ar trebui să fie direct de la sursă. N-am dreptate? Este 
doar o singură persoană care trebuie să audă acest raport, şi aceasta 
e prințul însuşi. 


III 


Pe când ianuarie se apropia de sfârşit, iarna se înăspri şi Tamisa 
îngheță. Copacii de lângă Brompton erau țepeni de chiciură. Caii 
alunecau şi sforăiau pe drumurile îngheţate, cu răsuflarea ca a 
dragonilor în văzduhul posomorât. Păsările picau moarte printre 
meri, vulpile se furişau la adăpost prin colțurile şoproanelor, vălul 
ceții londoneze, netulburat de vânt, rămânea la distanță înspre 
răsărit. 

Ross îşi ocupa mare parte din timp modificând şi revizuind 
raportul, aşa încât să poată fi citit limpede şi fără echivoc. Îi scrise 
pentru a treia oară Demelzei, scuzându-se pentru întârziere, dar fără 
a o explica. Era o scrisoare foarte lungă, cea mai lungă pe care i-o 
trimisese vreodată, şi în ea relata o parte destul de mare din ceea ce 
conţinea raportul, dar în termeni mai familiari. Îl ajuta, aflase el, să 
vadă totul prin ochii ei. 

Susţținu, în van, în discuția cu George Canning că, şi în 
eventualitatea în care această întâlnire, această anormală întâlnire, 
ar putea fi convenită, prințul de Wales se va fi hotărât de mult, 


bazându-se pe vastele sale surse de informaţii, în ce priveşte 
avantajele şi dezavantajele retragerii din Peninsulă. Ross mai sublinie 
că monarhia (sau reprezentantul său) ar putea să invite câțiva 
politicieni să formeze un guvern cu ale cărei linii politice să fie în 
general de acord, dar dincolo de asta n-ar putea cu siguranță să 
controleze fiecare temă politică, odată ce cabinetul se va fi format. 
Canning replică atunci că, dimpotrivă, Pitt, deşi omul regelui, 
trebuise să-şi dea demisia cu zece ani în urmă pentru că dorise să-i 
emancipeze pe catolici, un act față de care regele se opusese cu 
vehemență. Cu alte cuvinte, niciun om politic, nici chiar Grey sau 
Grenville, n-ar putea negocia pacea cu Franța dacă prințul regent nu 
dorea asta. Să-l manipulezi pe prinț şi să-i influențezi modul de a 
gândi, şi poate astfel ai reuşi să previi dezastrul final. 

Şi cum, întrebă Ross, îşi imagina cineva că o singură relatare a 
unui practic necunoscut membru al parlamentului, trimis pentru a 
observa mersul războiului, ar putea „manipula” chiar şi în cel mai 
neînsemnat mod mintea moştenitorului legal? Canning încuviință 
prefăcut. Dar înecatul, spuse el, se agaţă şi de un pai; nu merita oare 
să te agăți de acel pai în beneficiul cauzei în care credeau atât de 
mult cu toţii? Şi, la urma urmei, nu se spune că ultima picătură 
umple paharul? Sheridan, cu toate vechile sale angajamente, era, ştia 
el, de partea lor. La fel şi Lady Hertford. O mare parte dintre oamenii 
obişnuiţi ai țării ar fi foarte supăraţi dacă am ceda acum în faţa lui 
Bonaparte după toți aceşti ani de lupte grele. Conta chiar atât de 
mult dacă Grey sau Grenville ar veni la putere, dacă în ce priveşte 
încheierea păcii ar avea mâinile legate? 

Sforile, spuse Ross în scârbă, cine ar trage sforile pentru 
convenirea acestei întâlniri? Nu Wellesley, spuse Canning, el era prea 
mult implicat. Trebuia să fie Sheridan. Nimeni altcineva n-ar putea 
reuşi. Pentru că trebuia făcută în secret, aşa încât nimeni altcineva 
în afara celor mai apropiați prieteni ai prințului să nu ştie. 

În ultimele zile ale lunii, vremea se înmuie şi zona rurală înghețată 
deveni o mlaştină. Ross merse de câteva ori la Cameră când era în 
discuție un vot important şi îl auzi pe Canning vorbind. Canning 
exercita o uimitoare autoritate asupra Camerei Comunelor, unul 
dintre cele mai dificile lucruri de obținut şi la fel de dificil de 
menținut. O bruscă tăcere se lăsa în încăperea zgomotoasă de îndată 
ce un orator măreț sau influent se ridica; dar ceea ce avea de spus 
era supus unei foarte atente examinări, ca şi când ar fi fost un 
necunoscut, şi, dacă subiectul nu se ridica la nivelul reputației sale, 
începeau curând întreruperi zgomotoase. Fără îndoială că nu şi cu 

Canning de data asta; vorbi timp de şaptezeci de minute şi primi 
ovaţii la sfârşit. Mai târziu, când Ross se strecurase printr-o mulțime 
de membri ca să-l felicite, Canning zâmbi şi spuse în şoaptă: 

— Abia ce am auzit, dragă prietene. Mâine-seară la şapte. 

— Unde? 

— Reşedinţa Holland. Să întrebi mai întâi de Sheridan. 

Asta ar fi pe 29. Ross încuviință din cap mohorât şi ar fi plecat, 
dar Canning îl atrase înapoi în cercul său de prieteni — Smith, Ward, 
Huskisson, Bowne şi restul —, ca şi cum ar fi vrut să-l ferească de 
pericolele  pesimismului şi ale îndoielii. Ross îl întâlnise pe 
moştenitorul tronului de două ori la recepții în ultimii ani şi avea o 
părere foarte proastă despre el. Ţara, se gândea el, era pe un drum 
foarte rău dacă urma să fie guvernată sau subordonată unui guvern 
care depindea pentru a exista de acest filfizon gras şi infatuat. Era 
subiectul bătăii de joc şi al disprețului aproape unanim, şi pamfletele 
tipărite despre el erau de un sarcasm şi de o cruzime de neîntrecut. 

Doar cu o săptămână în urmă Ross plătise un penny pentru un 
pamflet care zicea: 


Nu-i peşte mai gras ca el ce se zbate-n în recea mare. 
Ia te uită cum mai bea, tot oceanu’ parcă-l vrea! 

Şi toți peştii galantoni se feresc din a lui cale 

Ba se mai dau şi la fund; da' ce bine le mai e 

Că aşa prin preajma lui stau toți monştrii-adâncului. 
Oare cum l-o mai chema? Este el regentul mării? 
Dac-ar fi s-o luăm aşa, după formă şi grămadă 
După unsuroasa-i coadă, 

Asta trebuie să fie, dacă ochii nu mă-nşală, 

Prințul... Balenelor.<1 


Sigur că erau unii care erau de altă părere. În felul lui capricios şi 
neprevăzut, sprijinise arhitecţi, actori şi scriitori mai mult decât orice 
alt prinț din anale; dar viaţa lui risipitoare, desfrânată, completa 
autoindulgență fără rost a existenţei lui îl iritau pe Ross aproape tot 
atât de mult ca pe marea parte a poporului englez. Gândul de a 
raporta unui astfel de om i se părea o încercare a celei mai amare 
inutilități. 

Proiectul legii regenței trebuia să devină lege cam pe cinci sau şase 


41 Joc de cuvinte intraductibil. Wales [titlul prințului moştenitor) se 
pronunță la fel cu Whales care înseamnă balene. (n.tr.) 

februarie. Canning auzise zvonuri că nu exista acord în tabăra 
liberalilor. Lorzii Grey şi Grenville, după ce redactaseră răspunsuri 
adecvate pentru prinț de susținut față de rezoluţiile din Camera 
Comunelor, aflaseră că textele lor elegante şi bombastice fuseseră 
abandonate şi în locul lor fuseseră trimise nişte răspunsuri noi şi 
aproape necumpătate, aşa cum ar fi putut fi redactate de către 
prieteni indezirabili de teapa unora ca Sheridan sau Lord Moira. În 
legătură cu aceasta, ei trimiseseră o demnă scrisoare de mustrare 
către prinț, subliniind că, în ajunul numirii lor la conducerea țării, 
nu se cădea să le ignore sfatul şi în schimb să îl accepte pe cel al 
consilierilor săi confidenţiali. 

Aceasta nu fu absolut deloc pe placul prinţului, care era foarte 
neobişnuit cu mustrările. Cu toate acestea, Prinny nu putea face mai 
nimic acum. Făcuse în aşa fel, încât îi era practic imposibil să nu 
scape de actualul guvern şi nu exista nimeni altcineva. Lansdowne — 
spusese Canning - era prea tânăr şi n-avea experiență ministerială, 
pe Tierney nu te puteai baza, Sheridan era un beţiv, Ponsonby - o 
nulitate. Prințul trebuia să suporte morala şi să o scoată la capăt. 

— Aş vrea să mai stai până când proiectul devine lege, continuă 
Canning. Fără să ţii cont de ceea ce se întâmplă între tine şi prinț. E 
o criză, Ross, ce trece dincolo de meschinăria oamenilor care iau 
parte la ea. Mai e o săptămână ca regele să-şi revină! Când se va fi 
terminat, când totul va fi gata, când vom fi înfrânți, atunci poți să te 
întorci la moşia ta din Cornwall, şi eu mă angajez să nu îți mai cer 
alte favoruri timp de douăsprezece luni! Vrei să fii de acord? 

Ross zâmbi. 

— Nu sunt nerăbdător să-mi văd moşia din Cornwall, ci pe nevasta 
din Cornwall. 

— Păi, poţi să fii cu ea cam pe la mijlocul lunii februarie - peste 
ceva mai mult de trei săptămâni. O să vii la ducesa de Gordon 
vinerea viitoare? 

— De ce naiba să vin? 

— E serata ei la reşedinţa Pulteney. Vor fi acolo toți oamenii 
importanți, atât din guvern, cât şi din viitorul guvern. 

— Eu nu sunt unul dintre oamenii importanți. 

— Cred că e esenţial să fii prezent. Oricât de neplăcute ar fi 
evenimentele sociale, totuşi ei îndeplinesc o funcție importantă în 
guvernarea acestei ţări. 

— Până atunci, spuse Ross, poate că o să fiu căzut în dizgrație. 

— Pentru ce? 

— Cine ştie? Pentru că nu vorbesc cuviincios în fața Excelenței 

Sale? Pentru că-l insult pe unul dintre lacheii lui? Pentru că am 
greşit culoarea lavalierei? 

— Ultima e cea mai gravă insultă, spuse Canning. Ştiu oameni 
care zac în Turn pentru mai puţin. 


IV 


Ora şapte părea neprielnică, dar probabil se considera că e mai 
bine dacă se prezenta după lăsarea întunericului. Numai Dumnezeu 
ştia, se gândi el, de ce ar trebui să fie nevoie de atâta discreție. Nu 
avea asupra lui vreo comunicare personală de la țarul Rusiei. Era de 
presupus că, în timpul acestei crize, cu toții urmau a fi cercetaţi şi 
avea să le fie cântărită influența chiar şi față de măcelarul care 
aducea carnea pe uşa din spate. 

Măcelarul, dacă stăm să ne gândim, avea toate şansele să aibă o 
mai mare influență, de vreme ce se ocupa de stomacul regal. 

Exact la ora şapte, Ross fu condus în magnificul hol de aşteptare 
de către un servitor în livrea albastră cu auriu, i se luă mantaua şi 
pălăria, i se puse în mână un pahar cu vin. Vasta încăpere era goală, 
şi el privi indiferent la decoraţiunile sale în stil rococo. Prințul, un 
bărbat prețios, avea evident o înclinație spre stilul flamboiant în 
arhitectură. La fel ca răposațţii regi ai Franței. Ar putea exista aici o 
paralelă? 

Scârțâitul unei uşi anunță un bărbat corpolent şi mai vârstnic 
care îşi făcu drum spre el clătinându-se pe picioare, cu tocurile 
țăcănind pe podeaua lucioasă. 

— Căpitanul Poldark? Bună ziua. Va mai dura câteva minute. 
Prințul e cu secretarul său, ocupându-se de o comunicare pe care 
abia a primit-o. 

Îşi strânseră mâinile. 

— Corespondența creşte ca volum atunci când tronul este aşa 
aproape. 

— Bineînţeles. 

— Vremea e mai blândă, slavă Domnului! Frigul îmi influențează 
ficatul al naibii de tare. 

Stătură în tăcere. Bătrânul tuşi într-un fel bolnăvicios. 

— Încă o picătură de vin? Sau un rachiu v-ar cădea mai bine? 

— Mulţumesc. E mai bine aşa. 

Încă o tăcere. 

— Prințul e foarte prins de probleme, aşa după cum veți înțelege. 
Ar fi fost, vă asigur eu, mai mult decât fericit dacă tatăl său şi-ar fi 


revenit. 

— Ca noi toți, domnule Sheridan. 

— Ei bine, ah, ei bine. Chiar aşa fiind, v-aş recomanda să nu vă 
exprimaţi aceste sentimente aici - sau măcar să nu sune atât de 
sincer. Sheridan se sprijini de un scaun. Tactul e esențial, căpitane 
Poldark. i-am consolidat deja reputația de strateg militar, aşa că mă 
bazez pe dumneata să fii şi unul social! 

Ross zâmbi. 

— Prima e destul de nemeritată, aşa că nu ştiu cum voi 
corespunde aşteptărilor dumneavoastră în ce priveşte a doua... Dar, 
dacă sunteți ocupat, vă rog nu aşteptaţi. Pot să stau şi de unul 
singur până când voi fi chemat. 

— Nu, nu. Nu, nu. Dar, dacă îmi e permis, aş lua şi eu un pahar. 

Mai trecură zece minute până când Ross fu primit în audienţă. 
Prințul se găsea într-o cameră mai mică, stând la o masă bogat 
decorată şi examinând o tabacheră. Era îmbrăcat într-un halat de 
mătase verde oliv, brodat cu fir de argint; sub el, o lavalieră albă, o 
vestă de un galben strălucitor, pantaloni de mătase albă. Deşi cu un 
an sau doi mai tânăr decât vizitatorul său, părea bătrân prin 
comparație, o găină bătrână comparată cu un vultur. Totul la fața lui 
- trăsăturile, pungile, pielea pătată - erau dovada unui trai lejer şi a 
exceselor. 

Ross se aplecă peste mâna împodobită cu bijuterii. Prințul 
mormăi: 

— Tatăl meu, spuse el, e un mare colecționar de cutii pentru prizat 
tabac. Mă gândeam să i-o dau pe asta. S-ar putea să-i aline 
suferința. Se spune că a fost a lui Henry de Navarra. Ross nu crezu 
de cuviință să comenteze ceva, aşa că tăcu. 

— Poate, căpitane Poldark, nu eşti un colecționar? Sau poate eşti 
doar un colecționar de informații? 

— Excelență? 

— Înţeleg că te-ai întors recent din Portugalia, unde anumiți 
miniştri din guvernul tatălui meu au decis să te trimită pentru a 
obține o imagine independentă a condițiilor de acolo. 

— Este corect, sir. 

— Şi ai un raport de făcut? 

— Credeam că Excelenţa Voastră l-a văzut deja. 

Prințul de Wales îşi ridică privirea pentru prima dată. Ochii lui, 
deşi încețoşați, erau vicleni şi cercetători. Şi nu prea prietenoşi. 

— Eşti în primul rând soldat, Poldark, un om de acțiune, mai 
degrabă decât un literat? Am găsit raportul dumitale interesant, dar 

nici pe departe bine scris. Mă laud că mă pricep într-o oarecare 
măsură să apreciez stilul în literatură. Cu toate astea, mi s-a spus că 
vorbeşti cu mai multă uşurinţă şi poate că ai o idee mai clară a 
folosirii cuvintelor. 

— Nu sunt orator, sir. Pot doar să sper a adăuga câteva observații 
la ceea ce e deja aşternut pe hârtie - şi, fireşte, să răspund oricăror 
întrebări pe care găsiți de cuviință a mi le pune. 

Prințul continuă să se joace cu tabachera. 

— Cel puţin nu promiți prea multe. E ceva. Cu cât înaintez în 
vârstă, cu atât sunt înconjurat tot mai mult de oameni care promit 
prea multe. Asta e boala curtenilor, un blestem aruncat asupra 
regilor şi asupra prinților. 

Din nou, Ross îşi ținu gura. 

— Ştii, şi eu aş fi vrut să fiu un om de acțiune mai mult decât mi 
s-a permis să fiu. Ştii asta? Războiul ăsta... războiul ăsta nu se mai 
sfârşeşte... Când a început, eram tânăr. Nimic nu mi-ar fi plăcut mai 
mult decât să conduc o armată pe câmpul de luptă - să fi participat 
activ într-o campanie. Medită la acest gând cu satisfacție, 
încuviințând din capul său mare, şi rosti: Nu sunt laş. Doamne, 
Dumnezeule, nu sunt laş. Nici familia mea fără un trecut militar nu 
e. Dar, pentru că sunt moştenitorul tronului, nu mi se permite niciun 
fel de participare activă! Trebuie să fiu... cocoloşit ca un fel de vierme 
de mătase costisitor şi de neînlocuit, aşa încât, când în cele din urmă 
tatăl meu o să moară, să fiu disponibil pentru a-i lua locul: să 
semnez documente, să numesc miniştri, să ajut la păstrarea statului 
englez! Dar personal, pentru mine însumi, ca ființă umană, sunt lipsit 
de satisfacția promovării binelui general - sau cel puțin o mai mare 
stabilitate - al naţiunii. Şi, deşi poate că îmi invidiezi luxul vieții mele 
protejate, Poldark - într-adevăr, poate că aşa e —, eu te invidiez 
pentru libertatea de a fi ceea ce de fapt eşti: soldat, politician, om de 
acțiune; am putea chiar spune, folosind cuvântul în sensul său mai 
puţin ofensator, un aventurier. 

— Eu mă aventurez pe cont propriu doar în mină, sir, spuse Ross 
sec. Cât despre restul, de-a lungul vieţii, ocaziile s-au ivit pur şi 
simplu. 

Prințul căscă şi îşi întinse picioarele grase. Purta pantofi cu 
catarame de argint şi ciorapi albi din fir subțire de bumbac cu inserții 
ajurate. 

— Şi acum, că mi-ai fost prezentat, ei, când l-ai întâlnit prima dată 
pe Lord Wellington? 

Întrebarea fu pusă brusc. Ross ezită o clipă. 

— Wellington? După Bussaco, sir. Dar în treacăt. Era foarte 
ocupat. 

— Trebuie să-l fi întâlnit înainte? 

— Nu, sir. 

— Şi pe Wellesley? 

— L-am văzut la recepții. O dată am schimbat câteva vorbe în 
Cameră. Până săptămâna trecută. Atunci i-am prezentat raportul. 

— Şi Canning? 

— Oh, pe Canning îl cunosc bine, sir. Îl cunosc de vreo şapte sau 
opt ani. 

— Da, aşa mă gândeam şi eu. Aşa mă gândeam şi eu. Astea — totul 
- miros foarte tare a fi uneltirile lui Canning. 

— Tot... toate astea, Excelență? 

— Da, şi nu te mai uita aşa de sus la mine. Ştii ce vreau să spun. 
Pe Canning ar trebui să-l cheme Cunning!42 Se consideră a fi prea 
însemnat pentru a lipsi de la conducere, aşa că, atunci când nu e 
inclus în guvern, încearcă permanent să se amestece şi să conducă 
un mic guvern al lui. Ce alt motiv ar fi putut avea vizita dumitale în 
Portugalia, când guvernul primeşte rapoarte absolut acceptabile 
despre tot ce se petrece acolo? 

— Am întrebat asta, sir, înainte de a pleca acolo. 

— Ah? Şi ce ţi s-a spus? 

— Că un raport independent ar putea fi valoros, făcut de cineva 
care n-are nimic de pierdut sau de câştigat şi care, meritat sau nu, a 
câştigat o oarecare reputație de-a lungul anilor pentru... 
imparțialitate. 

Prințul întoarse cutia de prizat şi îşi trecu degetul pe fundul ei. 

— A fost reparată, dar cu pricepere. Cred că tata n-o să observe, ce 
zici? 

Din nou, Ross nu răspunse. 

— Eşti recalcitrant, căpitane Poldark. 

— Sir? 

— Spun că eşti recalcitrant. Nu pretinde că nu mă înţelegi... Deci? 

— Deci, sir? 

— Deci, sir, spune ce ai de spus! Dezvoltă subiectul raportului. 
Spune-mi ce ai văzut, ce ai aflat şi ce ai dedus. Te rog, oferă-mi o 
mostră a elocvenței dumitale. 

Ross înghiți în sec. Îi veni în minte să facă o plecăciune, să se 


42 Joc de cuvinte intraductibil pornind de la numele Canning; cunning 
înseamnă „viclean” în limba engleză. (n.tr.) 

scuze şi să plece indignat. La dracu’ cu grăsanul ăsta de filfizon şi 
manierele lui alese, şi ciorapii lui, şi cutiuțele lui de prizat. Dacă ăsta 
e viitorul rege al Angliei, atunci Dumnezeu să ajute Anglia! Această 
întrevedere îşi urma cursul predestinat. 

Dar... asta nu era o chestiune personală în legătură cu care i se 
acordase o audiență. Dacă pleca, nu era el cel care pierdea. Dacă 
rămânea, dacă rezista în fața acestei invitații nepoliticoase, nu avea 
să se câştige nimic, cu siguranță nu de la prințul ăsta burduhănos; 
dar el ar fi făcut tot ce putea fi făcut. N-ar putea să-şi reproşeze mai 
târziu - aşa cum o făcuse de multe ori în viață, când mândria lui, 
poate o falsă mândrie, îl împinsese să se poarte într-un fel ce 
înăbuşea din faşă orice speranță pentru cauza pe care o sprijinea. 
Acum, nu era momentul să ţină cont de preferințele personale. 
Problemele erau mult prea importante. 

Începu să vorbească — stângaci, oprindu-se, la început uitându-se 
spre prinţ, care continua să mângâie cutia de prizat tabac, apoi 
luându-şi ochii de la el, uitându-se la o statuie aflată în stânga 
canapelei pe care stătea Excelența Sa. Era o statuie a unui oarecare 
zeu grec; probabil un titan, bănui el după barbă şi corn. Încerca să 
uite omul viu care putea sau nu să-l asculte şi se adresă omului din 
piatră. 

Vorbi preț de poate zece minute aproape fără pauză şi în timpul 
ultimelor cinci cu ardoare, pentru că îl cucerise subiectul. În cele din 
urmă, se opri şi îşi cobori privirea. Prințul pusese deoparte cutia de 
prizat, şi capul i se odihnea pe piept. Respira regulat. Ross se holbă 
la el cu crescândă mânie şi dispreț. Celălalt bărbat îşi ridică 
pleoapele grele, oftă şi spuse: 

— Ai ajuns la sfârşit? 

— Acesta e sfârşitul... 

— Aveau dreptate, Poldark, vorbeşti bine odată ce te-ai pornit. M-a 
ajutat să trag un pui de somn bun. 

Ross înghiți, încercând să se abțină. 

— În cazul ăsta, sir, am dat greş, după cum m-am aşteptat. Dacă 
îmi e permis acum să mă retrag... 

— Nu, nu îţi e permis. 

Ross aşteptă. Un ceas franțuzesc bătu ora. 

— Cum adică te aşteptai să dai greş? întrebă prințul. 

— M-am aşteptat să nu fiți interesat. 

Prințul căscă. 

— Mi s-a spus că la Bussaco, generalul Merle a ajuns pe creastă 
aproape fără a întâlni împotrivire. De ce a permis Wellington aşa 


ceva? 

— Avea o linie a frontului prea lungă de păzit, sir. N-a fost fără 
împotrivire, dar au ajuns sus dintr-odată prin ceață, şi n-aveam 
destule focuri la momentul acela pentru a-i reține. 

— De ce poziția defensivă a fost atât de extinsă? 

— Pentru că, altminteri, ar fi fost întoarsă. 

— Aşadar, bătălia aproape că s-a sfârşit dezastruos de la început? 

— Nu, sir. Wellington ţinea trupe în rezervă pentru o astfel de 
situație. Din locul unde era putea să vadă întreaga creastă, dar, din 
cauza ceţii din zori, prea puțin din terenul de dedesubt. De îndată ce 
a văzut că francezii au răzbătut spre vârf, a trimis Regimentul 88 
Infanterie — şi cred că şi ceva din 45; a urmat o luptă sângeroasă, ce 
a durat aproape douăzeci de minute, şi apoi batalioanele franceze de 
elită au fost alungate de pe creastă cu prețul de aproape de două mii 
de morți. 

— Ai participat la asta? 

— Nu, sir, m-am alăturat companiei nepotului meu, care făcea 
parte din regimentul 43 al generalului-maior Craufurd. 

— Patruzeci şi trei, spuse prinţul căscând. În cazul ăsta, ai fost 
mai mult decât un observator în stadiile mai avansate ale bătăliei. 

— Da, sir. În acel atac, mai încolo în acea zi, asupra diviziei 
generalului Loison. Mărturisesc că n-am văzut niciodată oameni 
conduşi mai bine sau mai energic spre duşman. Vedeţi, generalul 
Craufurd, când le-a dat ordinul de atac, a strigat că trebuiau să-l 
răzbune pe Sir John Moore. 

— Moore, comentă prințul. Un alt eşec! 

— Toţi cei care au luptat cu el au altă părere. Spun că i se 
dăduseră ordine imposibile de la Londra. 

— Asta nu m-ar mira. Nu m-ar mira deloc. Chiar aşa stând 
lucrurile, a fost înfrânt. Aşa cum şi însuşi Wellington recunoaşte 
acum înfrângerea. 

— Nu înfrângere, sir. O retragere tactică. Cu astfel de forțe 
superioare lui ar fi avut curând flancurile întoarse şi i s-ar fi tăiat 
comunicațiile. 

Prințul îşi scoase cutia de prizat şi trase puţin tabac în fiecare 
nară. 

— Nu aşa mi s-a raportat, căpitane Poldark. Mi s-a spus că armata 
britanică s-a transformat într-o gloată, ce s-a amestecat cu gloata de 
refugiați, care fugeau cu toţii înspre Lisabona înaintea francezilor 
triumfători. E obişnuita poveste: ineficiență, conducere proastă la 
nivel de generali, neglijența ofițerilor, soldățime istovită, beţivă, 

dedată tâlhăriilor! 

— Sir, spuse Ross cu răceală, poate că aveți veşti mai noi şi mai 
amănunțite decât mine. 

— Fără îndoială că am. Fără nicio îndoială. 

— Cu toate astea, înainte de a pleca spre casă, am văzut câteva 
dintre poziţiile defensive pregătite în jurul oraşului Torres Vedras şi 
nu-mi pot imagina, văzând valoarea trupelor noastre şi ale 
portughezilor —- acum conduşi şi instruiți pentru prima dată aşa cum 
se cuvine —, nu-mi pot imagina că francezii le-ar cuceri vreodată. Îmi 
pun capul că Lisabona e în siguranță. 

Prințul de Wales se ridică în sfârşit de pe fotoliu. Era o mişcare 
ciudat de lipsită de coordonare, mari zone din corpul său masiv 
ridicându-se într-un efort fără vreo legătură. Îţi puteai chiar imagina 
că toate încheieturile ar ceda, într-o completă umilință a căderii. Dar 
el reuşi să stea drept, respirând din greu, şi începu să umble prin 
încăpere, pantofii lui subțiri făcând țac-țac, țac-țac. 

— Apărare. Numai la asta se gândesc toți generalii noştri, chiar şi 
când sunt în formă! Tot ce putem noi face e să ajungem într-o țară 
depărtată a Europei, să rezistăm pentru un timp bazându-ne pe 
patriotismul băştinaşilor, să-i înțepăm puţin pe francezi şi apoi să ne 
retragem ruşinos ori pentru a pregăti apărarea, ori spre propriile 
noastre nave! Cum să poată fi dat jos Napoleon în felul ăsta? Te 
întreb! 

Ross se ridică şi îl privi. 

— Nu e o întrebare la care să poată fi dat cu uşurinţă un răspuns, 
sir. Într-adevăr, poate să fie cel mai bine să acceptăm inevitabilul şi 
să îngenunchem în fața lui Napoleon. 

— Aha, aşadar, eşti de acord cu ceea ce cred majoritatea oamenilor 
cu judecată! 

— Nu ştiu ce cred majoritatea oamenilor cu judecată. 

— Nu te duela cu mine, sir. 

— Ei bine, suntem, la urma urmei, o insulă fără importanță 
încercând prea multe, nu-i aşa? Solicitându-ne resursele fără vreun 
rezultat, risipindu-ne sângele şi averea în încercarea de a limita 
expansiunea măreței națiuni franceze. Deja dețin mare parte din 
Europa. Fără înțepăturile noastre, curând vor deţine şi restul... De 
vreme ce mi-ați făcut marea onoare de a-mi cere părerea... 

Aştepta. Prințul tăcu. 

— Deoarece îmi faceți marea onoare de a-mi cere părerea, atunci 
ar trebui ca eu însumi să fiu profund îndurerat văzând că prima 
decadă a acestui secol se termină cu deplina umilire a Angliei şi într- 


adevăr cu abdicarea noastră de la responsabilitatea față de mulțimea 
de oameni din Europa care contează pe ajutorul nostru; dar 
dumneavoastră, Excelenţă - mai presus de toți oamenii —, trebuie să 
acceptaţi responsabilitatea alegerii destinului ţării dumneavoastră, şi 
noi, supuşii dumneavoastră, vom accepta hotărârea. Aşa precum 
într-adevăr va accepta şi istoria. 

Prințul îşi atinse nasul cu o batistă ce fusese făcută în acum 
inaccesibilul oraş Gent. 

— Impertinența poate căpăta multe forme, căpitane Poldark. Ca 
soldat, trebuie să ştii asta. În parlament spui pe față tot ce gândeşti? 

— În parlament vorbesc rar, sir. 

— Nu mă surprinde asta. Ar trebui să iei lecţii de la prietenul 
Sheridan. Când era în formă - ceea ce, din păcate, a fost cam demult 
-, putea să... Dar nu contează. Fără îndoială că îți faci datoria aşa 
cum crezi de cuviință. Poate că-mi vei permite să fac la fel. 

— Sir, asta am spus. 

Prințul îşi reluă mersul greoi în papuci. Ross îşi dezmorți piciorul. 
Respirația grea se apropie, se îndepărtă din nou. 

— Poldark. 

— Sir? 

— Vino aici! 

Excelența Sa stătea la un birou. Pe când Ross se apropia, el 
deschise un sertar, scoase un pergament de aproape un metru pe 
şaizeci de centimetri; îl derulă şi îl întinse pe masă, cu tremurândele 
lui degete cu bijuterii ce sclipeau. 

— Uită-te aici. Ăsta e planul pe care l-am primit, cu amplasarea 
apărării înainte de 'Torres Vedras. Explică-mi-l! 

Ross îşi concentră privirea. 

— Wellington este un netot incorigibil, spuse prințul. Aşa spun cei 
mai buni consilieri ai mei. Conservatorii sunt de altă părere - să nu 
uităm însă că asta e normal, fiind răspunzători pentru că l-au pus 
acolo, iar ministrul de externe e fratele lui. Aştept să fiu convins că 
Wellington nu e un netot incorigibil. 

— Dacă tot ce-am spus până acum, sir... 

— N-are importanță. Explică-mi harta asta! De fapt, poate că nu 
ştii, am depeşe care spun că Masséna nu mai asediază Lisabona, ci, 
analizând apărarea, se retrage. Unii mă asigură că asta e doar pentru 
a-şi găsi o poziție mai bună şi a ne pune pe noi într-una mai proastă. 
Alţii spun că iarna, foametea şi bolile îi fac munca lui Wellington — 
aşa cum e posibil ca el să fi luat în calcul. Dar nu sunt chiar ageamiu 
în chestiuni ce ţin de armată. Dacă ai ceva de spus în această 

privinţă, te rog spune înainte de a pleca! 


Capitolul 9 


I 


Ducesa de Gordon n-avea o reşedinţă în oraş, dar, când era la 
Londra, locuia la faimosul hotel Pulteney, şi aici avea să dea recepţia. 
Ducesa cea Frumoasă, aşa cum era cunoscută, fusese o Monteith şi 
era aproape la fel de admirată pentru inteligență ca pentru 
frumusetea ei, dar pe la 1811 era trecută de şaizeci de ani, ceea ce 
poate explica de ce ducele trăia separat pe New Norfolk Street. 

Chiar aşa stând lucrurile, era desăvârşit şi inseparabil legată de 
nivelurile superioare ale aristocrației britanice, şi toată lumea bună 
urma să fie acolo —- ceea ce, spunea Ross, însemna că avea să fie o 
înghesuială groaznică şi o căldură de neînchipuit. În afară de asta, 
deşi avea în permanență haine la vechea lui casă din George Street, 
n-avea disponibil niciun costum nou şi elegant potrivit pentru o astfel 
de ocazie. George Canning spuse că era mai mult decât corect ca, 
întors recent dintr-o misiune de front în Portugalia, să poarte ceva 
sobru şi moderat - poate chiar cu urmele unei lupte! Astfel avea să se 
distingă de domnii la modă de la Westminster şi de la Curte. Era el 
însuşi, spuse el, fără a face vreun efort să se îmbrace după ultima 
modă. Femeile - ah, femeile, asta era cu totul altceva. Dacă iubita lui 
soţie ar fi fost aici... 

Era vineri, prima zi de februarie. Frigul muşcător se muiase destul 
de mult, iar noroiul şi bălțile se mai uscaseră pe caldarâm. Pe 
Piccadilly fuseseră aşternute paie în fața hotelului, se întinsese un 
covor şi se pusese o marchiză. Felinare licăreau pe stâlpii ornați şi 
servitori cu peruci albe şi jachete purpurii țineau la distanță oamenii 
care se împingeau să se uite. Deja se adunase multă lume când cei 
doi bărbați ajunseră. Pe stradă se simțea un ciudat amestec de 
mirosuri de oameni înfrigurați şi nespălațţi, cai, balegă de cal, paie 
umede şi felinare fumegânde; se intra deja în holul încălzit de la 
lumânări şi parfumat cu mirosuri grele; servitorii luau pelerine, 
femeile îşi aranjau grăbite părul în înaltele oglinzi aurite, unul câte 
unul adunați în lunga procesiune ce se înşira spre salonul unde 
ducele şi ducesa îi aşteptau să fie anunțați. 

Nişte superbi ochi albaştri scoțieni, dar destul de reci îi întâlniră 

pe ai lui Ross atunci când acesta îşi îndreptă spatele de pe deasupra 
mănuşii ei; tiara şi colierele străluciră, acestea din urmă pe o piele 
acum foarte bine acoperită; un zâmbet neclintit şi amabil năştea 
gropițe pe obrajii încă rotunzi; îi fu murmurat numele şi i se oferi o 
băutură, ceea ce el acceptă înainte de a-şi da seama că era vin alb, 
dulce. 

— Vino, spuse Canning, cunosc locul ăsta, va fi mai răcoare şi mai 
puțin zgomotos în salonul de muzică. 

Se scurse o oră în discuţii banale. Canning se scuză şi apoi reveni. 
Lui Ross îi vorbiră trei bărbaţi despre raportul său şi îl felicitară 
pentru el. Părea că nimeni nu ştia de vizita lui la prinț — ceea ce era 
mai bine, de vreme ce întâlnirea nu adusese nicio realizare. 

Când se înapoie, Canning spuse: 

— Sunt aici câţiva din opoziţie. Într-adevăr, există un zvon că li s-a 
permis să formeze noul guvern şi lucrează la el în seara asta. Un 
lucru regretabil pentru serata ducesei şi n-am nicio îndoială că va fi 
la fel pentru țară în general. 

Ross era atent doar pe jumătate, pentru că zărise în uşă o siluetă 
cunoscută pe care n-avea niciun chef s-o vadă nici aici, nici 
altundeva: Sir George Warleggan. Era cu o femeie elegantă de cam 
patruzeci de ani, pe care Ross n-o mai văzuse niciodată până atunci. 
Se interesă de cealaltă persoană, cu totul mai plăcută decât George, 
care stătea acum lângă el. 

— E Lady Grenville, zise Canning. O ființă agreabilă - inutil de 
spus cu mult mai puţin sobră decât soțul ei. Dar, de fapt, asta vreau 
să zic: ele sunt aici fără soții lor; Lady Grey e în purpuriu lângă pian; 
doamna Whitbread e cu Plumer Ward; Lady Northumberland e în 
dreapta, la margine. 

Ross se uită înspre stânga lui, dar nu la femeia pe care Canning i- 
o arătase. Era acolo o fată înaltă, blondă, îmbrăcată în alb, cu părul 
împletit. Rochia avea un decolteu adânc peste piept, avea mânecile 
strânse chiar deasupra coatelor şi o fundă de mătase sub bust cu 
capete lungi, vaporoase. Avea ochi cenuşii şi un breton ce-i cădea 
uşor pe frunte. Vorbea... sau mai degrabă asculta ce-i spunea un 
tânăr voinic într-o redingotă argintie de o calitate şi de o croială 
ireproşabile. Pe tânăr Ross îl mai văzuse undeva. Fata, printr-o 
ciudată coincidență, semăna foarte tare cu fata lui cea mai mare. Se 
uită fix, clipi şi îşi feri privirea, apoi se uită din nou. Ochii lui se 
plimbară peste restul grupului, şi văzu doi oameni pe care îi cunoştea 
cu adevărat. 

— Pe Dumnezeul meu! exclamă, înghiți şi zâmbi văzând surpriza 

lui Canning. lartă-mă, George! Sunt vechi prieteni de-ai mei, pe care 
trebuie să-i salut. 

Se strecură printre grupurile care stăteau la taclale, evită un 
chelner cu o tavă cu vin, se scuză când Sir Unwin Trevaunance 
încercă să-l oprească şi ajunse lângă fata blondă în alb. 

— Domnişoară Poldark, spuse el. 

Ea se întoarse, zâmbind la ceva ce spusese tânărul, apoi, după un 
moment de ezitare, fața îi deveni radioasă. 

— Tată! 

O luă de coate, dar rezistă dorinţei de a o zdrobi într-o îmbrățişare. 
În schimb, o tinu ferm la o distanță de un metru şi o sărută întâi pe 
un obraz, apoi pe celălalt şi după aceea, oarecum prețios, pe gură. 

— Tată, tată! Nu ştiam că eşti acasă! Când ai venit? De ce nu ne-ai 
spus? Eşti bine? Arăţi bine! Dar ce faci? Mama ştie? Ce splendid! Nu 
m-am aşteptat niciodată la aşa ceva... 

— Şi eu puteam să mă aştept la aşa ceva? spuse el. Tu, aici, în 
Londra. Mama ta e aici? Cum de s-a întâmplat asta? Dwight! 
Caroline! 

Aşadar,  saluturile continuară, întrebări puse pe jumătate, 
răspunsuri ascultate pe jumătate. În toate astea, tânărul cu 
redingotă argintie părea să se retragă, când Caroline spuse: 

— Ross, l-ai cunoscut pe Lord Edward Fitzmaurice? 

Se înclinară unul în fața celuilalt. Ross spuse: 

— Îl cunosc pe fratele dumneavoastră, sir. Henry Lansdowne. 

— Da, sir. Şi cred că ne-am întâlnit în Cameră. 

— Aţi vorbit anul trecut despre emanciparea catolică. 

Tânărul avea o față aspră. 

— Printre altele! Fratele meu îmi spune că sunt cu mult prea 
independent. Cred că acum, că a devenit moştenitor, nu-i pare prea 
rău că a ieşit din toată tevatura asta. 

— E aici în seara asta? 

— Nu. Trebuia să vină, dar e implicat în nişte discuții politice care 
cred că au loc. 

— Într-adevăr, spuse Ross sec. 

— Şi dumneavoastră, sir, spuse Lord Edward. Am avut acum 
marea plăcere s-o întâlnesc pe fiica dumneavoastră. 

— La fel şi eu, spuse Ross. 

— Aha, da, dar nu chiar pentru prima oară! 

Mai discutară preț de vreo câteva momente, simpatizându-se 
reciproc, şi apoi Caroline îl luă de braț pe Ross şi îl duse încet de 
acolo, povestindu-i despre treburile din Cornwall, întrebându-l 

despre Portugalia. Se întorceau în Cornwall joia următoare, spuse ea. 
Poate că aveau să plece cu toții împreună... Dar Clowance, spuse 
Ross, s-o găsească aici şi la o astfel de întrunire. Clowance căreia nu- 
i plăcea nimic mai mult decât să stea desculță, să-şi călărească 
roibul şi să facă pe băiețoiul! Demelza a fost de acord? Clowance a 
vrut asta? A fost sugestia ei, a lui Caroline? Şi, pentru numele lui 
Dumnezeu, ce făcea aici Dwight, în luna februarie? 

— Linişte, spuse Caroline, şi Dwight zâmbi şi scutură din cap. 
Linişte, spuse Caroline. Când vom merge acasă, Demelza o să-ți 
explice cum s-a ajuns la asta; nu trebuie să te îngrijorezi de nimic, 
toată lumea e bine şi, dacă o să vii acum acasă împreună cu noi şi o 
să te ocupi de întinsa ta moşie... 

— Mica mea moşie, spuse Ross. 

— Şi o să te îngrijeşti de familie şi de mina ta, şi o să laşi 
expedițiile astea riscante altor bărbați, vom fi cu toţii mai fericiți. 

— Fitzmaurice, spuse Ross privind de jur-împrejur. 

— Da, Fitzmaurice, spuse Caroline, care evident se dă în vânt 
după fermecătoarea ta fiică. N-o să facă niciun rău. 

— Dar Clowance, spuse Ross şi se încruntă. Nu este cumva Petty- 
Fitzmaurice? 

— Ei bine, e o familie veche, şi fără îndoială, că pot alege aşa cum 
cred de cuviință. Fratele lui fusese cunoscut doar drept Henry Petty 
până când a primit moştenirea, anul trecut. Lord Edward are 
douăzeci şi şapte de ani. Şi nu e urât, are o viață sănătoasă ca fratele 
lui şi mai are şi o bună reputaţie. Ce-ai putea cere mai mult? 

— Pentru ce? întrebă Ross uimit. 

— Pentru un prieten al fiicei tale. E chiar aşa de mirare? Lasă 
atracția să-şi facă treaba. 

— Atâta vreme cât o face în direcția corectă. 

— Ross, te simți părinte? Nu-i de mirare — vom fi aşa cu toții când 
va veni vremea! Dar Clowance e, cred eu, mult prea lucidă pentru a fi 
influențată în vreun fel de pretenții de rang sau titlu. 

În acel moment, Clowance cea lucidă discuta despre vulpi. 

— Nu cred, spuse Fitzmaurice râzând. Cum de e posibil? 

— Nu ştiu, sir. Poate că sunt mai cu picioarele pe pământ decât 
dumneata. 

— În momentul ăsta, domnişoară Poldark, arăţi mult prea astral 
pentru a fi măcar în apropierea pământului! Şi, te rog, te implor, nu- 
mi spune sir! 

— Atunci, cum pot să vă spun... sir? 

— Lansdowne e noul nume al fratelui meu, şi îmi spune că poate 

cu greu să se obişnuiască cu el. Dar eu m-am născut Fitzmaurice şi 
este foarte posibil să mor tot aşa, de vreme ce, din fericire, fratele 
meu e însurat şi are deja copii. Numele pe care părinții mei mi le-au 
dat la sfântul botez au fost Edward John Charles, şi, dacă nu 
îndrăznesc să te rog să-mi spui pe unul din aceste nume, de vreme ce 
ar presupune o intimitate din partea mea față de dumneata, 
nădăjduiesc însă ca această relație a noastră să devină curând de aşa 
natură încât să permită asta. 

Clowance îşi deschise larg ochii ca reacţie la această elocvență 
demnă de Westminster. 

— Numele meu este Clowance, spuse ea. Cred că am doar acest 
nume. 

— Clarence, spuse Fitzmaurice. Nu e un nume de familie? 

— Nu, Clowance. C-L-O-W... Zâmbi. Există un bătrân... un om 
foarte bătrân, care trăieşte lângă noi în Cornwall şi care insistă să-mi 
spună Clarence, dar te asigur că nu e aşa. Pe când vorbea, îi veni în 
minte şi o făcu să zâmbească mai mult decât ar fi trebuit gândul la 
Jud Paynter - aproape ţeapăn acum - stând ca un gândac pe 
jumătate strivit în fața colibei lui murdare din Sawle, mestecând 
tutun, scuipând şi refuzând să accepte faptul că nu auzise ca ea să fi 
fost botezată Clarence. Contrastul cu această societate strălucitoare 
şi elegantă era aproape prea mult pentru ea. 

Fitzmaurice spuse: 

— Ei bine, bătrânul ăsta, domnişoară Poldark, n-o să mai facă o 
aşa greşeală pe viitor! Chiar şi aşa, dacă pot îndrăzni să spun, pentru 
mine e un nume neobişnuit. E des întâlnit la dumneata în comitat? 

— Nu. Nu mai sunt altele de care să ştiu eu. 

— Are vreun înțeles? Vreau să spun, în dialectul vostru din 
Cornwall. 

Da, cred că da. Cred că mama mi-a spus că înseamnă „ecou în 


vale”. 
— Ecou în vale, repetă Lord Edward, uitându-se la ea. Într-adevăr, 
e un nume potrivit. 


II 


— Dragă Ross, zise Caroline, cu ocaziile astea, arăţi nu atât ca un 
peşte pe uscat, cât ca o mâță în apă. Ce-aş putea să fac să te distrez? 

Ross îşi tamponă fața şi râse: 

— Explică-mi de ce oare cea mai dragă prietenă a mea ar trebui să 
aibă gusturi aşa diferite de ale mele? 

— Ah... e greu, nu-i aşa? Dar hai să spunem că, fireşte, ştiu că 
vedem aici un grup de bărbați şi femei care sunt vanitoşi, egoişti, 
aroganți, îmbrăcaţi prea elegant, zgârciți şi superficiali. Dar se 
deosebesc puţin în această privință de alți oameni, exceptând faptul 
că au averi mai multe, şi poate averile exercită o influență 
corupătoare. 

— Opreşte-te, opreşte-te aici! spuse Ross. Pentru prima dată în 
viața mea te-am auzit rostind o declarație drastică! 

— Fireşte că n-o să mă opresc aici! Cuvântarea mea nu-i nici 
măcar pe jumătate terminată. E adevărat că poate ai dat peste o 
simplitate mai mare, chiar şi o mai mare generozitate printre unii 
dintre cei sărmani. Dar printre majoritatea săracilor şi a vulgului vei 
găsi, de asemenea, o mai mare lipsă de civilizație, ignoranță, un nivel 
mai scăzut de înțelegere a foarte multor chestiuni ce sunt importante 
în viață. Mulţi sunt săraci pentru că n-au avut nicio şansă să fie orice 
altceva, dar mare parte sunt săraci pentru că au un nivel mai redus 
al inteligenței, al sentimentelor, al gustului, al înțelegerii. Este un 
fapt inevitabil! 

Ross îi zâmbi. 

— Cred că ţi-ai ascuţit argumentele pe pielea lui Dwight. 

— Şi le-am tocit pe tine, dragul meu. Ştiu. 

— Spune-mi, zise Ross, Demelza a sugerat să vină Clowance cu 
tine? Asta-i? 

— Las-o să-ți explice ea însăşi; o s-o vezi în curând, cred. Şi 
încetează să mai fii aşa îngrijorat! Clowance e absolut în siguranță cu 
acel tânăr distins. E necăsătorit, cred. Cine eşti tu să spui nu dacă el 
vrea s-o facă o lady? 

— Riscul pentru aşa ceva e mic. Sunt mai îngrijorat că ea va fi... 

Se opri. 

— Tulburată că se învârte în înalta societate? Vrei deci ca ea să se 
înconjoare numai de minerii care se bărbieresc numai o dată pe 
săptămână şi nu se pot iscăli? 

— Câteodată, Caroline, aş putea să-ți dau una. 

— Ştiu. Cred că mi-ar cam plăcea. Dar serios... 

Se opri. 

— Poţi să fii serioasă? 

— Rar, cu tine. Dar fetele — toate fetele — au nevoie de o extindere a 
experienței lor, ceea ce adesea li se refuză. Clowance merită asta. 
Dacă n-ar avea minte-n capul ăla, n-ar fi fata Demelzei sau a ta. 

Un alt bărbat care chiar atunci se uita peste umărul cuiva la 
Clowance era Sir George Warleggan. Îl zărise pe Ross, întors cu bine, 

aşa cum din păcate presupunea, din blestemata lui aventură 
portugheză. Acum o văzu pe fiică. 

— Draga mea Lady Banks, asta e noaptea deciziilor. Am auzit de la 
Lady Grenville că soțul ei, baronul, împreună cu contele Grey şi cu 
alți apropiaţi, e în curs de a făuri istoria! Noul guvern va fi anunțat 
mâine. 

— Ei bine, amânările sunt deja interminabile, spuse Lady Banks, 
pipăindu-şi părul încreţit. Sir William spumega şi se agita să plece 
acasă la moşie. Nu-mi pasă ce spui, lucrurile nu sunt niciodată la fel 
fără stăpân acolo - dar el e ferecat aici, efectiv ferecat, de un excesiv 
simț al datoriei! Şi mai pierdem şi cea mai bună vreme pentru 
vânătoare! 

George, care ştia că Sir William rămăsese în Londra sperând la o 
sinecură şi îl văzuse neobişnuit de politicos cu Samuel Whitbread cu 
o zi în urmă, îşi înclină capul. 

— La fel ca ale mele, spuse el, moşiile dumneavoastră sunt departe 
de Londra, şi asta intensifică necazurile. Nu poţi să te duci acasă în 
două ore şi apoi să revii. Cât vă ia în mod normal o călătorie până în 
Yorkshire? 

Pe când vorbea, Clowance îşi întoarse întâmplător capul, şi 
privirile li se întâlniră. Clowance îi zâmbi. George îşi feri privirea; apoi 
se răzgândi, se uită spre ea şi dădu din cap în semn de recunoaştere. 
Evaluă persoana cu care era, îi recunoscu importanța, tinerețea, 
interesul lui față de ea; mintea îi tresări cu o bruscă gelozie bolnavă 
îndreptată asupra tuturor posibilităților. Aşadar, Ross, cu toate 
tăgăduielile sale cârcotaşe în ce priveşte poziția şi averea pentru el 
însuşi, nu se sfia să-şi târască plodul cel mai mare tocmai din 
Cornwall, îmbrăcând-o într-o rochie ce arăta totul, aşa încât toată 
lumea să observe cât de dotată era şi prezentând-o unuia dintre cei 
mai râvniți holtei din Marea Britanie. Dacă fata Demelzei din pură 
întâmplare ar fi intrat prin măritiş într-o astfel de familie, n-ar mai 
exista nicio reținere a aroganței familiei Poldark acum şi în vecii 
vecilor. Chiar aşa stând lucrurile, se gândi George duşmănos, 
Edward Fitzmaurice nu era născut ieri. Era mai probabil ca, în ciuda 
reputației sale nepătate, să încerce să guste marfa fără s-o cumpere. 
În cazul ăsta, noroc bun! 

— Draga mea Lady Banks, spuse el scoțându-şi rapid din minte 
un gând despre marfa pe care Fitzmaurice avea s-o guste, metodele 
moderne de construcție a drumurilor se dezvoltă în permanență. 
Scoţienii aceia doi - cum îi cheamă? - au făcut drumuri ca nimeni 
altcineva până acum; poate că, în câţiva ani, călătoriile noastre nu 

vor mai fi aşa obositoare. 

Ceva îl atinse cu familiaritate pe umăr. Era un evantai - un 
evantai al unei femei. De-a lungul anilor săi de succese, George îşi 
dezvoltase un sens deosebit al demnităţii şi al etichetei, şi se întoarse 
cumva nemulțumit, deşi atent să nu dezvăluie nimic în expresie, ca 
nu cumva persoana care-l bătuse pe umăr să nu fie de un asemenea 
rang încât el să fie nevoit să-i scuze gestul nepermis. 

— Sir George, nu-i aşa? Mă gândeam eu că nu-mi pot confunda 
binefăcătorul... 

O femeie tânără şi înaltă, cu părul atât de negru, încât în lumina 
pâlpâitoare a candelabrelor prinsese o nuanţă albăstruie. Nu era în 
firea lui George să roşească, dar simți cum căldura îi cuprindea gâtul 
pe când se aplecă peste mănuşa ei. 

— Lady Harriet! Ce plăcere! Ce încântare! Şi ce surpriză! Vă 
credeam în Cornwall! 

— Unde îmi doresc să fi fost. Sau în Devon, de preferință, unde se 
vânează mai bine. Dar afacerile în legătură cu averea răposatului 
meu soț... sau lipsa averii... m-au chemat aici. 

George bâigui ceva şi apoi îşi aminti de bunele maniere, 
prezentând-o pe trupeşa Lady Banks, cea între două vârste. În vreme 
ce se ducea o conversație politicoasă, ochii lui se mişcau peste lume 
să vadă dacă fratele ei era acolo — o uşurare pe care n-o afişase, cel 
puțin nu imediat —, după aceea înapoi la Harriet Carter. Trecuseră 
două luni de când se întâlniseră; măsură din priviri ce vedea, cu 
lăcomie, dar evaluând. Asta era tânăra femeie în legătură cu care 
întreprinsese deja mişcările şi strategiile ce-i serveau pe moment 
pentru a se culca cu ea. Deja îşi cheltuise jumătate din avere în 
afaceri speculative, dar înțelepte în nord, pentru a se găsi într-o 
poziție financiară mai puternică spre a o câştiga. A o câştiga. A o 
poseda. Pentru a o avea stând goală lângă el, pe ea, sora unui duce. 
Era extraordinar! O măsură cu privirea. Probabil avea picioare mai 
puternice decât Elizabeth, cu glezne mai degrabă groase, bănuia el, 
deşi era greu să fie sigur. Mai robustă decât Elizabeth, cu piept şi 
coapse mai puternice; umeri buni, expuşi în seara asta, umeri 
superbi, nu lați, ci puternici, cu rotunjimi şi umbre ispititoare; 
delicioşi. 

Se controlă, deveni din nou el însuşi, zâmbind spre ea, vorbind 
respectuos; de unde să vină impulsul ăsta sexual ciudat? Nu-i era 
caracteristic; ar trebui să fie cumpănit, grijuliu; oare să fie din nou 
blestemata aia de fată Poldark care să-l fi stârnit? Ar putea fi, de 
asemenea - nu observase el oare? — faptul că atitudinea lui Lady 

Harriet față de el era în seara asta mai prietenoasă - sau cel puţin nu 
atât de reținută — decât fusese în Cornwall? Acum era pentru prima 
dată când se întâlneau, fireşte, de când el îi înapoiase calul drept 
cadou, de la schimbul de scrisori. Nu numai prin acest fapt, dar şi 
prin privirile lui de mai adineauri el îşi arătase limpede intenţiile în 
fața ei. Aşadar, ea avusese timp — timp din belşug — să se gândească, 
să reflecteze la perspectiva a ceea ce el părea să îi ofere, şi 
perspectiva asta, se părea, nu era cu totul neplăcută. Gândul la o 
alianță cu nepotul unui fierar nu putea fi, dacă bătaia aceea pe umăr 
însemna ceva, nu putea fi cu totul dezgustătoare. Nici el, George 
Warleggan, ca persoană, nu putea fi cu totul neatrăgător. Gândul îl 
încălzi. Dar cum rămânea cu ducele? 

— Fratele dumneavoastră, ducele, vă însoţeşte în seara asta, Lady 
Harriet? 

— Ar fi trebuit să vină, dar e mare forfotă în culise şi el e prins 
acolo. Nu că ar fi chiar în firea lui să fie animalul politic ce obişnuia 
să fie tatăl meu, dar se pare că a fost totuşi puțin prins. Aşa că am 
venit cu cumnata mea. Petrecerea asta duce mare lipsă de bărbați. 

O altă femeie îi adresă câteva cuvinte, şi apoi conversaţia trecu la 
subiecte generale. Harriet era îmbrăcată cu o rochie lungă de mătase 
turcoaz, foarte lăsată pe umeri, iar colierul şi cerceii pe care-i purta 
erau clar bijuterii de familie. Asta era una dintre cele mai curioase 
caracteristici ale aristocrației, reflectă George. Erau „săraci”, „faliți” 
sau „treceau prin zile grele”, dar exista mereu ceva la îndemână de la 
o mătuşă, o succesiune sau un fond promis. George nu fusese 
niciodată sărac, pentru că tatăl lui începuse să adune avere imediat 
după naşterea lui, dar cunoştea alt fel de sărăcie decât cea îndurată 
acum de către Lady Harriet. Asta n-o făcea mai puțin atrăgătoare. 

Brusc, cealaltă femeie se îndepărtă cu Lady Banks, şi Harriet îi 
vorbea din nou. 

— Ce? Poftim? 

— Sir George, nu sunteți atent la mine! Pentru o femeie, ăsta e 
unul dintre păcatele de neiertat. 

— Vă cer iertare! Dar n-aţi lipsit din gândurile mele. Ce spuneaţi? 

— Spuneam că am înţeles că ați venit să-l vedeți pe fratele meu 
luna trecută. 

— Aşa este, Lady Harriet. 

— Şi s-a pomenit numele meu? 

— Deoarece avusesem marea onoare de a vă fi întâlnit anul trecut 
în Cornwall, n-aş fi putut să nu menţionez în fața fratelui 
dumneavoastră o aşa plăcută întâmplare. 

— Aţi mai avut şi alte treburi cu fratele meu? 

— Treburi, doamnă? Absolut niciuna. 

Ochii ei îl părăsiră pentru câteva clipe, părând a rătăci prin 
încăpere. Dar nu erau preocupaţi de ceea ce vedeau. 

— Sir George, tatăl meu este mort. La fel şi soțul meu. Sunt o 
văduvă de o vârstă acceptabilă. Nu îl socotesc pe fratele meu a fi in 
loco parentis.43 

— Mă bucur să aflu asta. 

Pe buzele ei apăru un surâs cinic. 

— Dar, acestea fiind zise, Sir George, asta-i tot. 

— Tot? 

— Pentru moment. Hai să ne vedem din nou în Cornwall! 

George îşi umezi buzele. 

— Dar ar putea trece săptămâni. Vă rog, permiteți-mi să vă 
însoțesc câtă vreme sunteți în Londra. 

Ea se gândi o clipă. 

— Asta s-ar putea. 


III 


— Nu, trăiesc la o fermă — o mică moşie, dacă vrei s-o botezi mai 
pompos - cu tata şi mama, fratele şi sora mea, zise Clowance. Trăim 
— în mare parte — de pe urma unei mici mine de cositor numite Wheal 
Grace - a fost botezată aşa după bunica mea. Tata se mai ocupă şi cu 
băncile şi construcția de bărci, toate astea trebuind să ne 
îmbogăţească, doar că tata e plecat aşa mult, încât în timpul ăsta nu 
se ocupă nimeni de nimic, iar modul nostru de viață e destul de 
confortabil, dar niciodată îmbelşugat. 

— Tatăl dumitale, spuse Lord Edward, e, bănuiesc eu, acel rar tip 
de radical care pune în practică întocmai ce propovăduieşte. Ştiu că 
el şi fratele meu văd cu aceiaşi ochi majoritatea problemelor din ziua 
de azi ale țării. Se întâmplă că, prin naştere, am căpătat un anumit 
rang încă de pe vremea copilăriei, şi fratele meu, fireşte, deține unul 
şi mai bun. Ei bine, rangul aduce după sine responsabilități, şi nu 
cred că intenționează să renunțe la niciuna din ele. În măsura în care 
unele din ele îmi revin în calitate de frate mai mic, nici eu n-o voi 
face. Domnişoară Poldark... 

— Da? 

— Vei veni la ceai mâine? Aş vrea s-o cunoşti pe mătuşa mea, Lady 


43 În limba latină, în original, „în loc de părinţi”. (n.tr.) 

Isabel Fitzmaurice. Mama a murit când aveam nouă ani, aşa că 
mătuşa Isabel i-a luat demult locul. Sâmbetele, în jur de şase, 
întreține câțiva oaspeți aleşi pe sprânceană. Voi fi acolo, se înțelege. 

— Sunteţi foarte amabil, Lord Edward, spuse Clowance, dar mă 
tem că nu pot veni. Am promis că voi merge cu doamna Enys la 
teatru. O să vedem... 

— Atunci, poate duminică? Va fi ceva destul de diferit, din cauza 
zilei, dar ar putea fi pregătit cam în acelaşi fel. 

Clowance îşi pipăi nervoasă umerii rochiei. 

— Lord Edward, abia mi-am văzut tatăl după trei luni, cât timp a 
fost plecat şi expus unor pericole. I s-ar părea ciudat să lipsesc în 
felul ăsta. Înţelegeţi, evident, că nu sunt obişnuită cu această viață 
socială din Londra... 

— Evident, spuse Edward Fitzmaurice, puțin băţos. Chiar înțeleg 
asta. 

Dr. Dwight Enys purtase o discuţie serioasă cu un bărbat scund, 
arătos şi cu ochii limpezi şi, când ocazia se ivi, se îndreptă către Ross 
şi îl prezentă drept Humphry Davy. Originar din Cornwall şi membru 
al Societăţii Regale, descoperitorul protoxidului de azot44 şi primul 
care izolase elementele potasiu şi sodiu, era cea mai luminoasă figură 
în lumea ştiinţifică a zilei. Dwight începuse o corespondenţă cu el cu 
zece ani în urmă, şi se întâlniseră de trei sau patru ori. Davy era 
puţin cam spilcuit pentru Ross, cu vocea fără nicio urmă de accent 
din vest şi tărăgănată. Apoi Davy se scuză, şi cei doi prieteni 
rămaseră pe moment singuri. Ross şi Dwight n-aveau secrete unul 
față de altul (sau Dwight avea doar unul față de Ross, şi acela adânc 
îngropat în întunecatul decembrie al anului 1799) şi aveau încredere 
deplină în discreţia celuilalt, aşa că discuția lor era sinceră şi 
deschisă. După ce discutară despre Portugalia, Ross îi spuse 
prietenului său despre vizita lui la prințul de Wales, iar Dwight îi 
explică motivul prezenţei sale în Londra. 

— Este un om de o mare vigoare pentru vârsta lui - mare putere 
fizică. Dar creierul care controlează această vigoare e din păcate 
deteriorat. Se vede şi după faptul că aproape a orbit. Cred că nebunia 
lui e ereditară. 

— Cum aşa? 

— Probabil o meteahnă ereditară -— care chiar poate că se regăseşte 
până la Stuarți. A apărut din când în când prin generații: durerea în 
membre, iritabilitatea nestăpânită, halucinațţiile, puternicele depresii. 


44 Gaz ilariant. (n.tr.) 

Simptomele sunt în mare parte la fel, deşi de intensități diferite. 
Bineînțeles, nu mulți dintre strămoşii lui au trăit atât de mult ca el... 
În el desluşeşti tot atât de multă istorie cât şi medicină. 

— Şi nu te aştepţi să-şi revină? 

— Nu... 

— Păi... atunci suntem... Dar e o zi tristă pentru Anglia, acum că 
filfizonul ăsta gras va deveni regent. 

— Cu o viață atât de necumpătată, pare puţin probabil să apuce 
bătrânețile, spuse Dwight. Şi după aceea, ce? 

— Regina Charlotte? Se spune că e o ființă caldă, impulsivă. 
Depinde mult de persoana cu care se mărită. 

Cineva interpreta o piesă la pianul Broadwood, dar doar cei aflați 
în apropierea instrumentului ascultau. Caroline străbătu repede 
încăperea, cu părul ei castaniu unduindu-se pe umeri în timpul 
mersului. După ce băuse, lumea devenise mai vioaie, şi ea se 
strecura cu mare eleganță printre pahare ridicate, haine multicolore, 
umeri goi şi lachei nădugşiți cu tăvile ce se clătinau. 

— Puteţi să auziți? spuse ea. Prin tot zgomotul ăsta? Dragul de 
Alexander45, deşi e destul de bătrân acum, insistă întotdeauna să 
cânte cineva măreaţa lui compoziție la fiecare dintre seratele neveste- 
sii. Cum se cheamă? Cauld Kail in Aberdeen.45 E trist că încă e la 
modă în Scoţia. 

Încercară să asculte. 

— Vezi tu, Ross, Clowance şi Lord Edward Fitzmaurice s-au 
despărțit acum, spuse Caroline. N-aveai motiv de îngrijorare; nu e în 
pericol de a fi stricată. 

— Acum cu cine vorbeşte? 

— Cu alți aristocrați, mă tem! Aceea e Susan Manchester, una 
dintre fiicele ducesei de Gordon. Dar poate că în preajma ei riscul 
este mai mic? 

— O femeie drăguță, spuse Ross, refuzând să se lase provocat. 

— Toate fetele ei sunt aşa, şi le-a măritat spectaculos. Charlotte, 
cea mai mare, e ducesă de Richmond, Susan e ducesă de 
Manchester, Louisa e marchiză de Cornwallis şi Georgiana e ducesă 
de Bedford. Singurul ei eşec e Madelina, care n-a putut găsi pe 
nimeni mai bun decât un baronet. 

— Şi n-are un fiu pentru Clowance? întrebă Ross. 


45 Alexander, al patrulea duce de Gordon, nobil scoţian. (n.tr.) 
46 Zeamă rece în Aberdeen - cântec tradițional, în original, în dialect 
scoțian (n.tr.) 

— E unul care umblă de colo-colo şi e burlac, dar, din nefericire, 
nu-l văd aici în seara asta. 

Ross întrerupse aceste amabilități caustice, zărind mişcare lângă 
uşă. 

— Îmi pare rău, Caroline... Ceea ce văd eu aici în seara asta... 
destul de neaşteptat... 

Se opri şi se încruntă. 

— Ce e? Ross arătă din cap spre un bărbat viguros care vorbea cu 
ducesa de Gordon. Whitbread. Tocmai ajunsese. Şi cu el e 
Northumberland... Înseamnă asta, oare, că s-a format noul guvern? 

— Unde e domnul Canning al tău? Probabil că el ştie. 

— Nu cred că ştie cineva — încă. Exceptând aceşti doi domni. 

Clowance se apropie de tatăl ei şi îi luă mâinile într-ale ei. El îi 
zâmbi. 

— O să vin acasă cu tine joi, spuse el. 

— Mă bucur. 

— Şi o să mă întrec cu tine pe plajă. 

— Poate. 

— Şi promit să rămân acasă pentru cel puţin o săptămână, să-i 
spun poveşti Isabellei-Rose. 

— Nu m-aş supăra să-mi spui şi mie una. 

— Credeam că eşti prea mare pentru aşa ceva. 

— Depinde de poveste. 

— Poate că ai tu poveşti să-mi spui? 

Ea îşi ridică privirea spre el. 

— Ce te face să spui aşa ceva? 

— Să te văd aici a fost o mare surpriză. Mă întrebam cu ce ocazie. 

— Într-o zi, o să-ţi spun. 

— Într-o zi? 

— Curând... 

— Ce crezi despre Lord Edward? 

— Foarte... simpatic. M-a invitat la ceai. 

— Tu ce-ai spus? 

— Am refuzat. A fost corect, tată? 

— Dacă asta e ce ai vrut, a fost corect. 

— Da... Cred că asta am vrut. 

George Canning se apropie în linişte în spatele lor, şi Ross i-l 
prezentă lui Clowance. Canning îl trase pe Ross puțin într-o parte şi 
îi spuse: 

— Ăsta e sfârşitul. Spencer Perceval va fi dat afară de dimineață. 
Nu mai e nimic de făcut. Te poţi întoarce în iubitul tău Cornwall; 

Perceval se poate întoarce fără îndoială la cabinetul său juridic — 
unde era mult mai bogat decât ca lider de guvern. Ah, ei bine... cât 
despre mine, deoarece n-am mai fost în guvern până acum, o să-mi 
lipsească foarte puţin - cu excepția faptului că o să hărţuiesc noul 
guvern cu o mai mare pasiune... Sunt, în esență, un animal politic, 
Ross, ceea ce tu nu eşti. O să fii mai fericit departe de toate astea. 

— Nu mai fericit, spuse Ross, cu o soluţie ce renunţă la tot. 

— Mai bine că s-a întâmplat aşa, Ross: filatorii şi ţesătorii noştri 
vor fi mai puțin flămânzi. Poate, cumva, o să învăţăm să coexistăm 
cu brigandul corsican. Sărmanul Wellington! 

— Sărmanul Nelson, spuse Ross. Fără a mai vorbi de John Moore 
şi alți zece mii. 

— Nu ştiu, spuse Canning cu amărăciune. Poate că moartea le 
este gloria. N-ar trebui să conteze pentru ei că au luptat pentru o 
cauză pierdută. 

Stăteau în spaţioasa uşă dublă a camerei de muzică şi puteau 
vedea ce se întâmpla în vastul salon. O oarecare schimbare abia 
perceptibilă se abătuse asupra musafirilor. Cu câteva minute în 
urmă, domnea un aşa vacarm, încât era imposibil să te faci auzit 
decât dacă strigai destul de tare. Acum era altceva. Veniseră veşti. 
Veştile fuseseră aduse de Whitbread şi Northumberland. Lumea încă 
vorbea, dar cu mai puțină însuflețire. Se schimbau priviri, lumea se 
uita spre cei mai importanți oameni - de sub evantaie, de deasupra 
buzei paharelor. Whitbread vorbea însuflețit cu doi prieteni liberali, 
subliniind ceva în mod repetat cu mâna. Veştile astea erau despre 
guvern sau despre bătălie? Lady Grenville îl ascultase pe Lord 
Northumberland. Brusc, ea îi întinse mâna. El se plecă. Ea traversă 
încăperea - nu spre camera de muzică, ci spre intrarea în hotel. 
Părea că pleca. Preşedintele Camerei Comunelor, domnul Abbott, o 
însoțea. Lord Holland se grăbi după ei. 

Discuţiile sonore încetară cu totul. În locul lor se auziră murmure. 
Lord Fitzwilliam se îndreptase spre Whitbread, care imediat se 
întoarse spre el şi îşi spuse din nou povestea. Faţa lui Whitbread, 
palidă când intrase în salon, era acum îmbujorată - şi se părea că nu 
doar din cauza căldurii. Ducesa de Gordon, preocupată ca nu cumva 
serata ei să fie şi mai tare tulburată, se întoarse să pună o întrebare 
lăudărosului şi voinicului Lord Kensington, care pariase zdravăn pe 
rezultat la clubul Brooks's. Kensington râse şi ridică din umeri. 

— Au fost excluşi! spuse el cu voce stridentă. Pe Dumnezeul meu, 
au fost excluşi! 

Urletul lui păru să destindă tensiunea; se adună mai multă lume 

în jurul lui Whitbread, să audă ce spunea. Whitbread scutură din 
cap şi dădu să plece. Dacă venise pentru ceva la serata asta, nu era 
pentru a satisface bârfele. 

Imediat, Robert Plumer Ward se desprinse de grupul din jurul lui 
Northumberland şi se îndreptă spre Canning. Plumer Ward era un tip 
comod, care se împăca bine cu toată lumea, un bărbat căruia îi 
plăcea nespus să dețină informaţii secrete. 

— Ei bine? spuse Canning morocănos, pe când acesta se apropia. 
Ce a însemnat asta? Ce e neaşteptat la asta? Perceval probabil că-şi 
cunoaşte soarta de-acum. 

— Ei au fost excluşi, George, rosti tărăgănat Plumer Ward. Ei au 
fost excluşi. Poţi să crezi? După toată tevatura asta. Dacă e să ne 
luăm după zvonuri -— şi vin de la sursă, aşa că sunt puţine şanse de 
eroare —, conform lui Northumberland, el, Grey, Grenville şi restul 
erau prinşi la întrunirea de pe Park Street, când a venit William 
Adam, cu un mesaj, aşa a spus. Lord Grey şi Grenville, în maniera 
lor de a se crede zei, i-au zis lui Adam că pe moment nu-l pot vedea. 
Adam a spus că mesajul pe care-l aduce era de la prințul de Wales. 
Lord Grey şi Lord Grenville au răspuns că tot nu puteau fi deranjati, 
pentru că munceau chiar în folosul prințului de Wales, formând noul 
guvern ce urma să fie primul guvern al regenței lui. Drept urmare, 
Adam a trimis vorbă că ar trebui să nu se mai obosească, pentru că 
prințul a hotărât că nu se va forma un nou guvern şi a decis să 
meargă mai departe cu miniştrii tatălui său! Ce crezi dumneata de 
asta, ei? Ce zici de asta? 

Se lăsă tăcerea. 

— Asta înseamnă că... începu Ross. 

— Nu poate fi adevărat! şopti Canning. E o minciună răspândită 
pentru a ne induce în eroare! 

— În ce scop? Cine ar trage foloase? 

— Dar prinţul a fost un liberal înfocat şi dedicat timp de treizeci de 
ani... 

Plumer Ward spuse: 

— Prințul nu-i prost, cu toate excesele lui. Probabil s-a gândit şi s- 
a răzgândit în aceste ultime săptămâni. Cine ştie la ce s-a gândit? 
Poate că... a ajuns la concluzia că e o uriaşă diferență între a fi 
realmente pe tron şi a fi cârcotaşul fiu cel mai mare? 

— N-o să cred asta, spuse Canning... doar dacă... până când... 

Plumer Ward spuse: 

— Mi s-a spus că Grey şi Grenville s-au dus acum să ceară o 
audiență. Dar, dacă Prinny s-a decis, n-o să fie de niciun folos. 

— Asta înseamnă... spuse Ross din nou, dar nu mai continuă. 
— Inseamnă, spuse Canning, ar putea însemna că a noastră cauză 
nu e cu totul pierdută. 


IV 


Lady Harriet Carter spuse: 

— E un leu alb în Turn, adus acolo de Sir Edward Pellew. Mă 
întreb dacă se simte cât de puțin nelalocul lui într-o clădire ce a 
adăpostit jumătate dintre leii pe cale de a fi decapitați ai Angliei. 
Bănuiesc că e semn de progres că nici Lord Grenville şi nici domnul 
Perceval nu riscă să zăbovească acolo în timp ce celălalt este Primul 
Lord al Trezoreriei... 

— Da, spuse George, scoțând o batistă şi ştergându-şi mâinile. 

— Te simți bine? Ai devenit palid. 

— Da, mă simt foarte bine. E foarte cald aici. 

— Dacă povestea asta e adevărată, spuse Harriet, dacă ce se 
spune e adevărat, va ruina mai mult decât câteva mari speranţe de a 
primi vreun post. Ai avut vreuna? 

— Ce? Ce spuneaţi? 

— Vreo speranță de a primi un post? Eşti liberal mai mult decât 
orice, nu-i aşa? 

— Da, spuse George. 

— Şi ai avut? 

— Nu, n-am sperat la niciun post. 

— În cazul ăsta, n-ai prea mult nici de câştigat, nici de pierdut. 
Cât despre mine, ar trebui să nu-mi placă nicio activitate care să mă 
țină în această metropolă gălăgioasă când există atâtea moşii întinse 
şi neîntinate de care să mă bucur la țară. Cornwall mă deprimă; e 
atât de aspru, de cenuşiu şi de bătut de vânturi; dar mătuşa mea 
face mare caz că există câteva zile frumoase pe an. 

— Lady Harriet, spuse George şi înghiți. 

Ea îl privi cu ochii ei mari şi negri. 

— N-o spune, Sir George... nu încă. 

— Ce am eu de spus, Lady Harriet, e ceva destul de diferit față de 
ce intenționasem. Pe neaşteptate, am aflat că e necesar să plec din 
Londra aproape imediat. Într-adevăr, cred că, dacă mă veţi scuza, o 
să plec acum. 

— Să pleci? Unde? 

— Chestiuni de afaceri. 

— Aşa importante? 

— Din păcate, pentru mine există şi alte consideraţii în afară de 
politică, implicate de decizia prințului. Mă... mă tem că trebuie să mă 
ocup de ele. 

Se uitară unul la altul pentru un lung moment. 

— În cazul acesta, spuse ea rece, trebuie să mă întorc neînsoțită la 
cumnata mea, în cealaltă cameră, nu-i aşa? Noapte bună, Sir George. 

— Noapte bună, Lady Harriet. Poate... 

Ea zâmbi. El se plecă peste mâna ei. Mâna lui era fierbinte şi 
nesigură, dar nu dragostea față de femeie îl făcea să tremure. 

Se întoarse şi îşi croi drum, deloc protocolar, spre uşă. 

Cartea a doua 


Capitolul 10 


I 


Jeremy Poldark era un tânăr simpatic, care crescuse în confortul 
şi stabilitatea unui cămin unde felul de a fi natural ascundea 
sentimente mai profunde şi unde certurile se sfârşeau aproape 
întotdeauna cu râsete. Drept urmare, indiferent de ce sentimente 
puternice puteau sălăşlui în adâncul său, nu avuseseră încă niciun 
motiv să fie tulburate. Deşi fusese conceput pe când tatăl său era în 
aşteptarea procesului ce-i privea viața şi se născuse într-o vreme 
când părinţii săi se găseau în cea mai dificilă situație bănească, 
părea că nu avea nimic din pesimismul întunecat, radical al lui Ross 
şi puţin din strălucitoarea vitalitate impulsivă a Demelzei. Poate că, 
mai mult decât oricare alt membru al familiei sale, avea un adevărat 
simț celtic de laissez-faire+7. 

Un lucru Îl făcea să se înfurie: cruzimea sau neglijența față de 
animale; şi un lucru, în afară de talentul de a desena, îl interesa 
profund. 

Acest interes data încă din vremea când avea doar zece ani şi 
jumătate. Era dimineața zilei de 28 decembrie 1801 şi călărise pe 
noul său ponei, cadou de Crăciun, cu tatăl lui, să-l vadă pe Lord de 
Dunstanville în Tehidy. Tatăl lui era partener în Cornish Bank, unde 
Lord de Dunstanville era principalul acţionar, şi erau acolo domnul 
Stackhouse, domnul Harris Pascoe şi un domn Davies Giddy. 

Era pentru prima dată când Jeremy mersese călare pe o aşa 


47 Doctrină economică apărută în Franța, în secolul al XVII-lea, atribuită 
lui Vincent de Gourmnay şi promovată de fiziocrați. A cunoscut maxima 
dezvoltare în secolul al XIX-lea în Europa Occidentală. A susținut politica 
economică a liberului schimb sau a liberei concurențe şi neintervenția 
statului în economie. În sens mai larg, înseamnă indiferență, neamestec în 
treburile altuia. (n.tr.) 

distanță cu tatăl lui şi era foarte mândru de el. Era îmbrăcat cu un 
costum de călărie maro din catifea cord, tot cadou de Crăciun, şi un 
tricorn prins cu un şnur sub bărbie, pentru a-i menţine poziţia în 
vântul în rafale. Era o zi frumoasă, luminoasă, cu nori spre nord-vest 
ridicându-se de la orizont şi grăbindu-se peste terenuri spre Franța. 
Soarele, precum un pictor neîndemânatic, împrăştia culoare peste 
peisaj pe ici, pe colo, unde putea. După ce bărbaţii intrară în salon să 
discute, micuța Lady de Dunstanville cu fata ei, Frances, şi cu 
domnul Giddy, care nu se afla aici pentru chestiuni bancare, ieşiseră 
cu el pe terasă, vorbind şi râzând şi uitându-se plini de speranţă spre 
porți. Frances Basset, o fată simplă, dar plăcută, de nouăsprezece 
ani, îi explicase tânărului ei oaspete ce aşteptau. 

Un tânăr inginer angajat la una dintre minele din Camborne, pe 
nume Trevithick48 şi având un rol principal în construcţia unei 
ciudate drăcovenii numite motor „de înaltă presiune”, luase una 
dintre maşini ce fusese concepută inițial pentru a pompa apă afară 
din mine şi o pusese pe roți, pretinzând că avea să se mişte. 

Exista mult scepticism. Lumea ştia doar un singur mijloc de 
propulsie provenind de la un animal viu cu patru picioare, ale cărui 
copite, puse la intervale neregulate pe pământ pe când se mişca, crea 
tracțiune. În consecință, mulți argumentau că, chiar dacă un astfel 
de mecanism grosolan, aşa cum propunea Trevithick, ar putea fi 
vreodată folosit pentru a mişca roțile, roțile însele nu ar avea 
suficientă putere pe drum pentru a mişca din loc vehicule. Fireşte că 
roțile aveau a se învârti. În orice caz, era îndoielnic că aveau să 
ajungă vreodată măcar să se învârtească. 

În această societate înaltă în care se găsea acum tânărul Jeremy, 
exista o încredere întru câtva mai mare decât cea pe plan general, 
pentru că domnul Giddy fusese una dintre principalele persoane 
care-l încurajaseră pe tânărul inginer, şi Lady de Dunstanville fusese 
de fapt de față şi țipase din rărunchi când unul dintre modele fusese 
făcut să meargă în jurul camerei. 

Aşadar, cu toții aşteptau pe terasă, pentru că domnul Trevithick 
spusese că în acea zi avea să dea drumul maşinăriei şi să conducă pe 
drumul de la biserica din Camborne până la Tehidy, unde domnul 
Giddy şi Lord şi Lady de Dunstanville aveau să aştepte să-l 
primească cu ovațiile ce i se cuveneau. 

Cum timpul trecea şi nu apărea nicio maşinărie, cu toţii căzură de 


48 Richard Trevithick (1771-1833), a fost un inginer şi inventator englez. 
El a construit prima locomotivă cu abur funcțional. (n.tr.) 

acord, destul de trişti, că între un model de aproape o jumătate de 
metru înălțime şi un vehicul adevărat de peste trei metri înălțime 
exista o prăpastie adâncă de aproximări şi încercări. Când Lord de 
Dunstanville şi căpitanul Poldark, precum şi ceilalți ieşiră de la 
întâlnirea lor şi încă nu se vedea niciun semn, se trase concluzia că 
încercarea, în măsura în care conta, fusese un eşec. Căpitanul 
Poldark fu invitat să rămână la cină, dar se scuză spunând că soția 
lui îi aştepta acasă. Zâmbind, îl bătu pe Jeremy pe umăr, şi, imediat 
după ce bău un pahar de vin, încălecară şi plecară. 

Poneiul lui Jeremy era jucăuş după ce se odihnise, şi, deşi băiatul 
încercă să-i vorbească tatălui său, povestindu-i ce i se spusese, mare 
parte din timp stătură la ceva distanţă; şi parcurseseră aproape un 
kilometru şi jumătate când văzură ceva ce Jeremy nu avea să uite. 

Ceva se târa spre ei pe drumul accidentat şi neregulat. Era precum 
o lăcustă pe roți, cu o trompă înaltă ţinută în sus în față şi scoțând 
cu pauze un pufăit de fum. Roţile pe care se mişca erau patru la 
număr, dar multe alte roți, unele dințate, altele netede, se învârteau 
şi ele în trupul monstrului. Şerpuia, duduia, tuşea şi scotea mai mult 
fum şi abur, atât alb, cât şi negru pe fiecare articulaţie în afară de 
trompă. Şi poate lucrul cu adevărat extraordinar era că, ataşați de 
maşinărie, nepăsători față de căldură şi pericol, erau circa 
doisprezece oameni murdari strigând cât îi țineau rărunchii, în vreme 
ce câteva duzini îi urmau țipând. 

Zgomotul era aşa mare, încât Ross trebui să descalece şi să țină 
capul calului şi pe al poneiului pe când alaiul trecea. Mulţi le făcură 
cu mâna, inclusiv silueta înaltă şi solidă a inventatorului şi 
tovarăşului său, Andrew Vivian. Jeremy rămase călare pe ponei, 
cuprins de admirație. Nu-şi imaginase niciodată ceva asemănător în 
toată viața lui. Se deschidea o uşă spre o nouă lume. 

Cei doi Poldark trecuseră de un han cu puţin timp înainte şi, când 
Ross descălecase, rămaseră acolo uitându-se cum dispărea monstrul 
ce clănțănea, zăngănea şi scotea aburi. Imediat ce ajunse la han, 
maşinăria se opri hodorogind, şi toată lumea se dădu jos şi se 
îndreptă spre han. După câteva minute, plecaseră cu toţii, şi acolo, 
lângă han, maşinăria cea ciudată rămase fumegând şi pufăind de 
una singură. 

Ross întoarse capul calului. 

— Aşadar, au făcut-o. O mare realizare. Hai să mergem! 

— Dar, tată, dacă am putea merge înapoi să ne uităm... 

— O s-o vedem din nou. Dacă are succes, n-ai nicio grijă. 

Aşa că plecară spre casă, în vreme ce câțiva nori se mai adunară 

să marcheze lăsarea nopţii de iarnă. Dar n-o mai văzură din nou, 
pentru că, se părea, la han era o minunată gâscă friptă, plus o bere 
pe cinste, iar adunarea cea turbulentă rămăsese să mănânce înainte 
de a pleca spre Tehidy. Între timp, nimeni nu-şi aminti să stingă 
focul de sub boilerul motorului, aşa că apa se evaporă şi boilerul se 
înroşi şi dădu foc ramei de lemn a motorului. Apoi veni un om care 
bătu cu putere la uşa hanului, şi lumea se năpusti afară să vadă 
minunata maşină nouă prăbuşindu-se într-un mare foc ce lăsă în 
cele din urmă doar metal contorsionat, câteva roți strâmbe şi un 
morman de cărbune mocnind. 


II 


Un motiv pentru care Ross nu dorise să se oprească era faptul că 
între el şi Trevithick exista o oarecare ostilitate. Trevithick şi un tânăr 
pe nume Bull montaseră motorul pentru Wheal Grace când 
Trevithick avea doar douăzeci şi unu de ani, dar de-a lungul timpului 
neglijase să treacă pe acolo pentru întreținere, şi, când cei doi 
ingineri se despărțiseră, Ross alesese să continue colaborarea cu cel 
mai de încredere. Lui Trevithick nu-i plăcuse asta şi i-o spusese pe 
şleau. De la moartea lui Bull, Ross se descurcase cu ajutorul lui 
Henshawe şi al altor oameni din partea locului. Ross nu-i purta pică 
lui Trevithick pentru cele spuse de acesta, dar, de vreme ce nu se mai 
întâlniseră de atunci încoace, se simți puțin stânjenit de ideea de a 
sări jos de pe cal şi de a-l felicita pentru noua sa realizare. 

Nu la fel se simțea Jeremy, care nu se mai gândise la nimic altceva 
zile întregi. Pentru el, acea maşinărie ciudată pe care o văzuse nu era 
doar un ansamblu de piulițe şi şuruburi, cilindri, pistoane şi roți cu 
bolțuri; era vie; la fel de vie precum un cal sau un om; avea o 
personalitate, o natură spectaculară proprie, merita un nume specific 
şi onorabil. Pentru a o porni, află el, trebuia să aprinzi un foc în 
pântecele ei şi să bagi înăuntru cărbuni; apoi pe loc începea să 
clocotească şi să şuiere şi toate complicatele încheieturi prindeau 
viață: miracolul vieţii sale începea. Însuşi felul în care se mişca, 
părând că se clatină dintr-o parte în alta ca şi cum abia îndrăznea să 
se mişte; aburul care ieşea de peste tot, ca sudoarea, ca răsuflarea 
unui balaur; se mişca, îşi croia drum prin împrejurimi. 

Toate astea îți tăiau răsuflarea: văzuse o himeră. După aceea, 
urmări nerăbdător The Sherborne Mercury, să vadă orice menționare 
a eroului lui; dar, de acum, Trevithick era mai mult absent decât 
prezent în Cornwall, şi sosiră veşti că-şi pusese la treabă noua sa 

jucărie în Ţara Galilor, unde construise o locomotivă care mergea pe 
şina de tramvai. Marele inginer James Watt, acum ajuns aproape la 
şaptezeci de ani, prezisese un dezastru; pentru că el folosea încă 
motoare cu presiunea cazanului ce depăşea presiunea atmosferică; 
Trevithick făcea cazane care să lucreze la 4 bari şi vorbea de 6 bari! 
Watt prevesti că, mai devreme sau mai târziu, avea să fie o explozie 
cu pierderi mari de vieți omeneşti. Trebuia să se experimenteze doar 
sudând capacul rezervorului de apă şi punându-l pe foc. Ventilele de 
siguranţă nu erau suficiente. 

Abia şapte ani mai târziu, la prima sa vizită în Londra împreună 
cu tatăl şi mama lui, Jeremy se întâlni cu inginerul. Pe atunci, 
Trevithick, nemulțumit că-şi condusese una dintre maşinăriile lui 
zăngănind şi pulfăind pe străzile Londrei, în 1803, luase acum 
împreună cu nişte prieteni de-ai lui un teren în nordul Londrei, între 
Upper Gower Street şi pepinierele Bedford, îl împrejmuise cu pari şi 
amenajase un drum circular, apoi făcuse reclamă unei maşinării 
(botezată Prinde-Mă-De-Poţi) şi încasa un şiling taxă de intrare 
pentru toți cei suficient de curioşi care veneau să vadă - cu o 
călătorie gratuită inclusă pentru cei tari de înger care îndrăzneau să 
meargă cu instabilul vagon prins de ea. Era un spectacol plănuit — o 
încercare de a câştiga atenţia şi interesul publicului. 

La vremea aceea, Ross era foarte preocupat, pentru că urma să — 
sau spera să - aibă una dintre rarele sale luări de cuvânt din 
parlament - despre reforma Camerei Comunelor; dar Jeremy era atât 
de insistent, încât fu de acord că ar trebui să vadă spectacolul. 
Demelza, mereu fascinată de orice noutate, era aproape tot atât de 
nerăbdătoare, şi petrecură o dimineață acolo, călătorind cu toţii în 
vagon la o viteză de aproape douăzeci de kilometri pe oră. 
Întâmplător, Trevithick era prezent şi îi salută ca pe nişte prieteni 
dragi — aşa cum, de altfel, şi erau, atât de departe de casă. Uitând de 
orice resentimente, se dădu peste cap să îi explice băiatului de 
şaptesprezece ani cum funcționa motorul său. 

Cu toate astea, deja fuseseră accidente mortale, exact aşa cum 
spusese Watt că aveau să fie; un motor explodase în bucăți în 
Greenwich, omorând patru oameni şi rănindu-i pe alţii. În dimineaţa 
când vizitaseră locul, erau doar doisprezece oameni prezenți şi doar 
încă doi îndrăzniseră să meargă cu maşinăria. Pe când plecau, Ross 
spuse: 

— E o noutate nemaipomenită, dar nu mi-ar plăcea ca un fiu sau 
un frate de-al meu să fie băgat în asta în stadiul ăsta experimental. 

— Domnul Trevithick îmi spune că toate cazanele sunt prevăzute 

acum cu două ventile de siguranţă în loc de unul, zise Jeremy. 

— Nu ştiu dacă să vreau să reuşească sau nu, spuse Demelza. 
Bănuiesc că am călărit la galop mai repede decât ăsta, dar nu se 
simte aşa repede. Cu un cal, nu te temi că o să-i cadă o roată! 

Jeremy spuse: 

— Domnul Trevithick zice că e lipsă de cai din cauza războiului. 
Crede că trăsura cu aburi e menită unui viitor măreț. 

— O fi, zise Ross. Dar nu cred că e momentul potrivit. Nu cred că 
oamenii o să vrea aşa ceva. 

Jeremy oftă. Nici măcar tatăl lui, care era un om inteligent şi 
incapabil de greşeli, nu putea înțelege potențialul atractiv al acestei 
noi invenţii. Din nou, deşi acum cu mult mai mare, Jeremy simţi 
convingerea stranie că exista o viață - un fel de viață magică - în 
inima acestui monstru ce scotea aburi şi fum. Nu era doar o 
maşinărie concepută de om. Omul dădea naştere la ceva nou, o ființă 
pentru a-l servi, dar o creatură capricioasă, cu personalitate. Nu 
puteau exista vreodată două la fel. 

Se întreba chiar dacă domnul Trevithick înțelesese asta pe când 
lucra la ea, dacă simţea fascinația aproape în acelaşi fel. În orice caz, 
în anii care au urmat, se dovedi că tatăl lui avusese dreptate. 
Indiferent care era supremul potenţial al acestei invenții, nimeni 
deocamdată nu era câtuşi de puţin interesat de a o dezvolta pe mai 
departe. Şi aşa, totul fu abandonat. Ultima dată când Jeremy auzi de 
domnul Trevithick - în 1810, cu puţin timp înainte de a-l pescui din 
mare pe Stephen Carrington -—, inventatorul căzuse bolnav şi se 
îndatorase, plănuind să se întoarcă pentru a locui în Cornwall. 

Dar, între timp, o altă problemă îl preocupa pe Jeremy. Stephen 
plecase de la Nampara pe 20 ianuarie, dar se mutase doar ca să stea 
în chirie la alde Nanfan, care trăiau lângă biserica din Sawle, şi 
câteva zile mai târziu veni la Jeremy cu o propunere. 

Se părea - şi o mărturisise ruşinat — că povestea lui cum că era un 
mic afacerist între Bristol şi Irlanda nu era adevărată. De fapt, fusese 
la bordul unui vas de corsari când fusese scufundat de către francezi; 
dar, găsindu-se într-o asemenea casă şi fiind îngrijit de aşa doamne 
amabile şi respectabile ca domnişoara Poldark şi doamna Poldark, se 
temuse să le spună asta. Nu că ar fi fost ceva ilegal în piraterie, dar 
nu ştia cum alde Poldark ar fi privit toată treaba. Deja îi mărturisise 
adevărul, zicea el, domnişoarei Poldark, dar nu şi doamnei Poldark. 

Însă mai era ceva aici. Vasul de corsari, Unique, înainte de a fi 
prins şi distrus, capturase deja ceva; un mic lugher cu câteva sute de 
litri de rachiu la bord. Căpitanul Fraser nu considerase că era o 

pradă suficientă pentru a o lua acasă, aşa că lăsase lugherul la 
Tresco, în insulele Scilly, pentru a-l lua când avea să revină cu 
indiferent ce alte prăzi ar fi putut găsi. Ei bine, în schimb, se alesese 
cu o navă franceză de război. Doar Stephen supraviețuise, şi ar fi 
vrut să meargă să ia lugherul. Ar putea Jeremy să-l ajute? 

— Vrei să zici să te duc acolo? întrebă Jeremy. 

— Da. Mi-ai salvat viața în bărcuța aia drăguță a ta. Ar fi foarte 
potrivit şi amabil dacă ai putea să mă ajuţi să răsplătesc norocul 
ăsta. 

— Ai hârtii? Ai putea să obţii eliberarea lugherului? 

— Nu, n-o să fie niciun fel de hârtii. Doi frați bătrâni, pe nume 
Hoskin, o să aibă grijă de asta pentru noi. Căpitanul Fraser a mai 
făcut afaceri cu ăştia doi, şi, fără îndoială, dac-o fi să trăiesc, o să fac 
şi eu afaceri cu ei din nou. Totul e o chestiune de afaceri. 

Stăteau pe patul lui Jeremy în camera lui, în Nampara. Stephen 
venise să vadă dacă era vreo vorbă sau vreo veste despre domnişoara 
Clowance, dar Demelza era în Sawle. Jeremy era afară în curte, 
îngrijindu-se de un vițel bolnav. O ploaie cu grindină îi gonise 
înăuntru şi, cu Isabella-Rose şi Sophie Enys alergând ca nebunele în 
jos pe scări, Stephen întrebase dacă puteau vorbi ceva între patru 
ochi. 

— De ce echipaj ai avea nevoie ca să aduci lugherul acasă? întrebă 
Jeremy. 

— De doi oameni. Mai bine trei, dar te-ai putea descurca şi cu doi. 

— Păi, vrei doi pentru Nampara Girl. Asta înseamnă că avem 
nevoie de patru să plecăm cu ea. 

— Cam aşa mă gândeam şi eu. Mă întrebam dacă Paul Kellow ar 
vrea să meargă. Şi poate şi celălalt care m-a tras afară - Ben Carter, 
parcă? 

Jeremy ezită. Nu credea că lui Ben îi plăcea prea tare de Stephen 
Carrington. Motivul era limpede: Stephen încerca din greu să câştige 
inima lui Clowance, şi Clowance, dacă Jeremy nu se înşela, era cam 
topită după el. Ben, oricât de puține speranţe şi-ar fi făcut în direcția 
asta, nu se putea abține să nu fie gelos. 

Stephen înţelese greşit ezitarea. 

— O să-ți plătesc bine pentru efort. Lugherul e construit de 
francezi, dar aş crede că s-ar putea vinde pe optzeci de lire oricând. 
Şi, după aia, mai e şi încărcătura. 

— Ah. 

Jeremy flutură cu indiferență din mână şi se ridică. 

— Nu-i asta. Aş vrea să te ajut... Când ai vrea să mergi? 

— Cu cât mai repede, cu atât mai bine. N-aş mai avea încredere în 
cei doi Hoskin după trei luni. O să ai un câştig — o parte dintre banii 
de pe rachiu, ei? Ce crezi? 

— Cred, spuse Jeremy, că ceilalți doi ar fi bucuroşi să aibă ceva 
mărunţiş. Dar asta poate să mai aştepte. 

— Nu prea mult, sper, spuse Stephen şi râse. 

Jeremy se uită la grindina ce izbea în pervazul ferestrei, 
adunându-se în grămăjoare şi începând să se topească. 

— O să fie nevoie să-i spun mamei. 

— Fireşte. Cum vrei tu. Dar nu s-ar putea să se împotrivească? 

— Aici nu e problemă de da sau nu, Stephen. E că noi nu suntem 
genul de familie din sânul căreia eu să pot lipsi pentru o noapte sau 
două fără să zic unde plec. În orice caz, n-o să aibă nimic contra 
insulelor Scilly. 

— Tatăl tău s-a întors teafăr acasă? 

— Da, mulțumesc lui Dumnezeu. Am auzit în dimineața asta. 
Mama s-a dus să spună câtorva dintre prietenii noştri. 

— Atunci, poate că e un moment potrivit s-o abordezi când se 
întoarce. 

— De ce? 

Jeremy era sincer contrariat. Stephen râse din nou şi îl bătu pe 
spate. 

— Eşti un om norocos. Când Jeremy se întoarse, adăugă: Să ai aşa 
o mamă. Să ai aşa un cămin. Pare că nu există nicio tensiune, niciun 
fel de conflict. Aşa a fost mereu? 

— Nu... Nu mereu. 

— E aşa când se întoarce tatăl tău acasă? 

— Da. Ah, da, cred că aşa e... Atunci, suntem o familie completă. 

— Dar n-a fost întotdeauna aşa? 

Stephen era insistent. 

— Au fost momente, pe când eram foarte mic, când îmi amintesc 
că mă simțeam... sfâşiat. Sfâşiat de pasiuni şi emoții; nu le 
înțelegeam, dar erau... în casă. Tata şi mama nu se ciorovăiesc 
niciodată, Stephen, niciodată nu se cicălesc unul pe altul aşa cum 
văd adesea în alte familii. Dar, când se ceartă, e pentru ceva 
important şi după aia e... important. 

Stephen îşi luă pălăria. 

— Abia aştept să-l cunosc pe căpitanul Poldark. Dar nădăjduiesc 
că... înainte de asta? 

— Probabil înainte de asta, spuse Jeremy. 

III 


În acea seară, îi spuse mamei lui. Ea îi oferi cel mai deschis 
zâmbet al ei. 

— Tu vrei să te duci? 

— Cred că da. 

— Ce e un vas de corsari, Jeremy? Nu sunt chiar sigură. 

— Nu e cumva un vas aparținând unuia sau mai multor investitori 
în vreme de război care au... nu se cheamă Scrisoare de 
împuternicire? Aşa încât să poată ataca vasele celeilalte țări — cea cu 
care e în conflict? 

— Mă întreb ce-o să zică taică-tu despre asta. 

— Despre corsari? 

— Da. Şi despre Stephen. Stephen e un tip fermecător... Dar am 
ştiut că prima lui poveste nu era adevărată. 

— De ce nu? 

— Nu mai fusese o furtună de două săptămâni înainte să-l culegi 
tu din apă. 

— Nu-mi aduc aminte cum a fost vremea cu aşa mult în urmă. Tu 
cum de poți? Abia îmi amintesc cum a fost ieri. 

Demelza îşi luă un pahar de vin. Începuse să-şi simtă capul uşor 
şi inima voioasă. 

— Păi, uite ce e. Spune că va fi reținut în Londra pentru alte 
câteva zile — tatăl tău, adică —, dar se va întoarce cât de repede poate. 
Mă întreb dacă o s-o vadă pe Clowance. N-au cum să ştie că s-a 
întors cu bine, pentru că nu stă unde stătea de obicei. Stă la domnul 
Canning. Există şi o doamnă Canning? Sper să se întâlnească. Vreau 
să zic, Clowance şi cu taică-tău. Poate că li se vor încrucişa trăsurile, 
aşa cum m-am temut eu că se va întâmpla. Slavă Domnului că s-a 
întors în țară. E greu să nu-ți mai faci griji; nu te poți opri dintr- 
odată, ca şi cum ţi-ai pune cep. Am auzit despre un om care a 
supraviețuit celor mai mari pericole şi apoi a lunecat pe o coajă de 
banană. 

— Mamă, spuse Jeremy. 

— Da, frumosul meu? 

— Ai trimis-o pe Clowance pentru că... 

Demelza spuse: 

— N-am trimis-o eu pe Clowance. Ea a plecat. 

— Nu-i stă în obicei. 

— Da, nu-i stă în obicei. Dar oamenii fac adesea lucruri care nu le 
stau în caracter. Ce-nseamnă să-ți fii credincios ție însuţi, mă-ntreb? 
N-am ştiut niciodată. Câteodată există în mine trei oameni, şi fiecare 


— 125 — 


vrea ceva diferit. Cine sunt eu dintre toți? Tu cum eşti în tine, 
Jeremy? Eşti aşa? Nu ştiu deloc. Câteodată îl faci pe taică-tău să se 
îngrijoreze. E ceva deosebit ce vrei să faci în viață? 

— Poate. 

— E ceva? Ştii tu ce anume? 

— Nu chiar. Nu sunt sigur... Îți facem necazuri, mamă? 

— Doar un pic. Sunteţi doar un pic dificili. Dragă Doamne, ce 
înseamnă să ai o familie! Cât despre Clowance, trebuie s-o laşi să fie 
neascultătoare. Se maturizează. 

— Cu toţii o facem. 

— Of, of! 

— De ce? 

— De ce ce? 

— De ce of? 

— Cred că îmi place de voi toți la o anumită înălțime. Ca nalbele 
roşii. Înainte de a începe să devină ruginii. 

— Păi, mulțam, mamă. Mă copleşeşti cu complimentele tale. 

Lumina lumânărilor licări cu putere când doamna Kemp îşi băgă 
pe uşă capul ei rotund. 

— Isabella-Rose aşteaptă să se culce, doamnă. Aşteaptă să spună 
noapte bună. 

— Foarte bine, doamnă Kemp. Mulţumesc, doamnă Kemp. Spune-i 
că o să vin fuguţa la ea imediat ce o să pot, doamnă Kemp. Ceea ce o 
să fie într-o sută de secunde sau cam aşa ceva, mai mult sau mai 
puțin. 

Doamna Kemp clipi la o aşa cascadă de cuvinte şi plecă. Demelza 
îşi termină vinul, îşi întinse degetele spre foc şi le îndoi. 

— Am chef să cânt la spinetă. Am aşa un chef să cânt la spinetă. 
Asta dacă Bella n-a stricat-o de tot. Ştii tu, Jeremy, cred că îmi tre’ 
una nouă. O să-l rog pe taică-tău să luăm când o să vină acasă. 

— Ce, o nouă spinetă? 

— Nu, un pian. Pianele sunt... mai strălucitoare. Pot face ca 
muzica să dispară şi să apară. Maşinăria asta veche, oricât de tare aş 
iubi-o, e terminată. 

— Bellei i-ar plăcea. 

— Trebuie s-o oprim din păcăneală. Doamna Kemp nu crede că e 
câtuşi de puțin talentată la muzică... Ianuarie nu e timpul potrivit 
pentru plecat cu barca, Jeremy. Nu s-ar putea aştepta cu călătoria 
asta până vine vremea mai bună? 

— Stephen zice că nu. 

— Să n-ai prea multă încredere în el, dragul meu. 

— În Stephen? Ce te face să zici că aş avea? 

— Pentru că aşa mi-a venit mie să spun. Nu mă băga în seamă. 

— Întotdeauna bag în seamă ce spui. În special când eşti pilită. 

— Ce ai spus? 

— Îmi pare rău, mamă. N-am vrut să spun aşa. Dar am aşa o 
presimţire superstițioasă că ai destul de des dreptate. 

— Păi, încerc să nu judec prea repede într-o chestiune ca asta. 
Cred că e bine să fii prudent. Verifică balanța; asigură-te că e în 
cumpănă. După aia nu ai surprize — plăcute sau neplăcute. 

Jeremy mişcă unul din butuci cu cizma. 

— Dacă Paul poate să plece, mă gândesc să plecăm pe miercuri; 
asta dacă vremea e acceptabilă şi tu o să permiți. Mi-ar plăcea să 
ajung acolo şi să mă întorc înainte să vină tata. 

— Dacă trebuie să pleci, pleacă acum, spuse Demelza. Bravo, mi- 
ar plăcea şi mie! 


Capitolul 11 


I 


Plecară miercuri în zori. Paul Kellow putuse să vină şi, după ce 
ezită, Ben Carter veni şi el. Demelza comentase odată că, în Cornwall, 
iarna venise pe 18 ianuarie; dar anul ăsta, în afară de vântul în rafale 
ce apărea întâmplător, cu grindină, vremea nu se manifestase cu 
asprime, aşa cum se întâmpla în centrul țării. Aerul venea stăruitor 
din nord-vest, protejând contra înghețului; iar ghioceii şi ciuboțica- 
cucului răsăriseră. 

Cu toate astea, marea era neliniştită, şi se ținură la distanță de 
malul dințat ca un fierăstrău. Pe când treceau de Hell’s Mouth şi 
traversau estuarul Hayle, Paul Kellow salută ironic. Pescarii din St 
Ives ieşiseră, risipiţi în tot golful, ridicându-se şi coborând pe val, ca 
nişte pescăruşi. Apărură alte stânci amenințătoare, cu spumă albă de 
picături mişcându-se la picioarele lor; nisipurile de la Sennen şi apoi 
apele agitate şi adânci de la Land's End. 

Stephen se apropie de Jeremy pe când acesta strângea un odgon 
în jurul tachetului pe arborele mare. 

— În ritmul ăsta frumuşel, strigă el, ar trebui să ajungem înainte 
de lăsarea întunericului. Jeremy... 

— Da? 

— N-am hotărât cum ne împărțim ca să ne întoarcem acasă. O să 
vii tu cu mine? 

— M-am gândit că poate să vină Paul. Contează? 

— Nu contează, nu. Dar Paul trebuie să fie înapoi vineri, cel târziu. 
Nu ştiu cât o să dureze... 

— Îmi imaginam că avem să ajungem înapoi cu mult înainte. Dar 
pot să vin în locul lui Paul, dacă crezi că e mai bine. 

Stephen luă o ultimă muşcătură din plăcinta pe care o adusese. 
Când gura îi fu pe jumătate goală, spuse: 

— Rachiul e de contrabandă. 

— Bineînţeles. 

— În plus, Philippe n-ar fi putut fi adus în siguranță în golful 
vostru, bănuiesc. Şi e o captură, iar tatăl tău trebuie să se întoarcă 
acasă în scurt timp. Nu ştiu ce ar crede de toate astea. Ce e sigur e 
că n-aş vrea să-l fac să se simtă stânjenit. 

Jeremy termină de asigurat odgonul şi îl smuci. 

— Ce propui? 

— La început, mă gândeam că aş putea să-l duc înapoi la Bristol; 
dar aş prefera să scap de încărcătură aici; şi, dacă ar exista un 
cumpărător potrivit pentru lugher, ar fi mai bine să scăpăm şi de el. 
Mă îndoiesc că tu sau oricare dintre prietenii tăi ar vrea să mă ajute 
să-l duc până acolo şi să venim înapoi pe uscat! 

— Am presupus că o să ne întoarcem cu toții la Nampara... Ei 
bine, sunt de acord că nu-s bani de ajuns în St Ann's. 

Aşa m-am gândit şi eu. Asta mi-au spus alde Nanfan. Dar mai e 
St Ives, Penzance, Falmouth, Mevagissey. 

— Verişoara tatălui meu locuieşte în Falmouth, spuse Jeremy. E 
măritată cu un căpitan de navă de poştă ieşit la pensie, şi s-ar putea 
ca el să ştie cine ar putea fi un cumpărător potrivit... Dar tu propui... 

— Că ar trebui s-o ducem într-unul dintre porturile de la canal. 
Nu ne-ar lua mai mult decât să-l aducem înapoi la Nampara şi, dacă 
am avea noroc, treaba ar fi terminată în câteva zile. Fireşte, dacă vrei 
să mergi acasă şi să mă laşi acolo, fără-ndoială că o să mă descurc. 

Un val mai mare decât văzuseră până atunci veni prin spatele lor, 
şi mica barcă se înclină şi se lăsă într-o parte ca un cal nărăvaş. Ben 
Carter, aflat la cârmă, o ridică puțin mai mult ca să o echilibreze. 

Jeremy strigă: 

— Ai ceva legături pe coasta aia? Nu poți, ştii tu, să apari aşa, într- 
un port, cu şapte sute de litri - sau cât o fi - de rachiu de 
contrabandă. 

— Mă gândeam să încerc la Mevagissey, spuse Stephen. Sunt vreo 

doi pe care-i ştiu — cu numele dacă nu şi altfel - care ar fi bucuroşi să 
ia marfa. Cum sunt vameşii pe-acolo? 

— Habar n-am. 

— În St Ann's? 

— Nu-i uşor. E un om pe care-l cheamă Vercoe. E acolo de ani 
buni. Şi devine din ce în ce mai ursuz. 

— Nu mai câştigă şi el câte ceva în plus? Majoritatea o fac. 

— Nu, din câte ştiu eu. Bineînţeles că treaba merge înainte — 
contrabanda adică, dar n-am auzit de el sau de oamenii lui că ar fi 
dispuşi să închidă ochii. 

— Păi, asta înseamnă cu atât mai mult că tre să încercăm, la 
Mevagissey sau prin jur. Ai fi de acord? 

Zăriră insulele Scilly mult înainte de lăsarea întunericului, chiar şi 
în acea zi scurtă. Pentru că nu prea erau nori, şi soarele nu apunea 
până pe la cinci fără ceva, urmă un lung apus şi fură în stare să-şi 
găsească calea printre stânci şi insulele de la Crow Sound şi să 
ancoreze în micul port din Tresco, de partea cealaltă a insulei Bryher. 
Nu era un loc accesibil cu o navă de mărime considerabilă, pentru că 
era extrem de supus fluxului şi pradă curenților şi hulei din Atlantic. 
Dar, pentru ceva aşa mic precum Nampara Girl, micul arc al 
pontonului de granit oferea protecție suficientă. Acum fluxul era la 
nivelul maxim şi vasta albie de ape ce despărțea cele două insule 
arăta ca o mare furtunoasă, umflată şi înspăimântătoare. 

— Pe reflux, spuse Stephen, am mers prin apă dincolo. Ai putea 
crede? Se întoarse. Uite-o! 

Arătă spre o navă ancorată în port lângă două bărci cu vâsle şi un 
schif. 

— Ah, e dichisită, spuse Paul. Dacă aş fi fost eu căpitanul tău, m- 
aş fi mulțumit cu ea, n-aş mai fi alergat să pescuiesc ceva mai mare. 

— Eram un echipaj de opt, spuse Stephen. Ia împarte tu prada 
asta şi vezi că n-ai destul de împărțit. Aşa privea el treaba, 
Dumnezeu să-l odihnească! 

— Unde sunt prietenii tăi? întrebă Jeremy. 

— Acolea, sus la casa aia unde e lumină. Uite ce-i, vrei să mă laşi 
să merg acolo de unv’ singur? Cred că, dacă o să mergem toți patru 
să batem la uşă, cei doi Hoskin ar putea crede că îs francezii! 

Ceilalți trei asigurară nava pentru noapte, băgând la cap 
avertizarea lui Stephen că pe la miezul nopţii avea să stea într-o rână 
pe nisip, apoi se duseră pe mal şi se aşezară pe pontonul de piatră, 
fumând şi vorbind cu câţiva localnici care ieşiseră din umbre, curioşi 
să ştie care era treaba cu ei. Erau reținuți, din nou la indicațiile lui 

Stephen. Timpul trecea, şi localnicii se îndepărtară, iar ei se 
îmbrăcară cu mantalele, să se apere de vântul rece. Trecu o oră până 
când se întoarse Stephen, purtând un felinar de vânt. 

— Totul e bine. O să petrecem noaptea cu ticăloşii ăia, plecăm în 
zori. Atenţie pe unde mergeţi, cred că am deranjat o năpârcă. 

— N-ai să te întâlneşti cu vreo năpârcă în perioada asta din an, 
zise Jeremy. 

— Bine. Bine. Vocea lui Stephen era morocănoasă, cu o urmă de 
mânie în ea; ca şi cum întâlnirea cu cei doi Hoskin nu mersese prea 
bine. Asta se adeveri când ajunseră la casă. Un bătrân jegos cu păr 
cenuşiu ca de cositor stătea în uşă, privindu-i bănuitor pe când 
intrau. O singură lumânare de seu şiroia lângă alt bătrân care avea o 
umflătură de mărimea unui ou de gâscă pe frunte şi care număra 
monede. Niciunul nu vorbi cu nou-veniţii. Primul frate trânti uşa 
după ei şi puse drugul. Încăperea mirosea a urină şi a tutun învechit. 
„Sigur aici sunt ploşnițe”, se gândi Jeremy. „Cu toţii o să fim plini de 
pişcături roz până dimineață.” 

— Păi, staţi jos, staţi jos, spuse Stephen entuziast, recăpătându-şi 
calmul. Putem să folosim camera asta, dar nu-i nimic de mâncare. Să 
n-aruncăm vina pe ei pentru că nu ne aşteptau. Mai avem de-a 
noastră, Ben? 

— În traista asta, spuse Ben Carter. Două pâini şi nişte unt pe 
care ni l-a dat doamna Poldark. Trei sardele afumate. Un măr. O 
buca' de brânză. 

— Bine. Bine. Acuma, moşilor, ia lăsaţi-ne, ei? N-o să vă furăm 
nici casa, nici banii. O să vă scol în zori ca să vă puteți număra 
lingurile, înainte să plecăm. Stephen râse. E mai cald aici decât afară 
în vânt. N-aţi înghețat cu toţii, sper. Bine, Nick şi Simon, asta-i tot! 

Bărbatul cu umflătura îşi legă traista, şi monedele clincăniră. 

— Mă-ndoiesc că ai dreptu’ spuse el. 

— N-are a face, n-are a face, totu-i stabilit, spuse Stephen. Noapte 
bună, Nick. 

Omul cărunt de la uşă se grăbi spre altă uşă. 

— Da, e stabilit. De bine, de rău, e stabilit. Haide, Simon! 

Cei doi frați ieşiră încet. Pe când plecau, Simon spuse tânguindu- 
se către celălalt: 

— Mă-ndoiesc că are dreptu’, Nick. Mă-ndoiesc că are dreptu”. 


II 


Plecară, pentru a reveni chiar când zorii se revărsau peste un cer 

cenuşiu. În vreme ce dormeau, se scărpinau şi adormeau la loc, 
fluxul se retrăsese din marele canal şi crescuse din nou, aşa că nu se 
putea spune dacă se schimbase vreodată. Doar cei atenți ar fi 
observat că algele de pe plajă avansaseră cu vreo treizeci de 
centimetri pe plaja nisipoasă față de unde erau cu o seară înainte. 
Cei atenţi — Jeremy se număra printre ei — observaseră, de asemenea, 
că hula se întețise. 

Paul Kellow şi Ben Carter plecară primii în Nampara Girl. Apoi 
Jeremy şi Stephen Carrington, cu Philippe, urmăriți cu o căutătură 
încruntată de cei doi frați Hoskin care coborâseră pe ponton să-i vadă 
plecați. 

— Ticăloşii! spuse Stephen. Ne lipsesc zece butoaie de rachiu. I-am 
luat la întrebări, dar nu vor să recunoască nimic. 

Jeremy nu asculta. Ce-l interesa pe el cel mai mult era cum 
lugherul ăsta construit de francezi răspundea la navigare şi la cârmă. 
Era ca şi cum încerca un cal nou. Nu-i era teamă pentru Nampara 
Girl cu Ben la bord; el era cel mai bun marinar dintre ei toți. Pentru 
el tentaţia era să aducă Philippe acasă, ceea ce-l făcuse să accepte pe 
loc propunerea lui Stephen. 

Cam la o oră după ivirea zorilor, se adunară nori şi vântul se 
schimbă dinspre sud-vest, începând să sufle cu putere. Având în 
vedere direcția pe care erau, nu se putea mai bine de aşa, iar ploaia 
ce începu curând să cadă păstra marea liniştită. Curând, pierdură 
din vedere Nampara Girl şi, până când zăriră Manacles49, nu apăru 
nici o altă navă. După aceea, vreo două bărci de pescuit din Newlyns50 
vizibile cu întreruperi între valuri rămaseră în urma lor, pe când 
înaintau cu viteză în susul canalului. 

Cumva, Stephen îi convinsese pe ursuzii frați Hoskin să-i dea 
câteva ouă pe care le fierseseră într-o crăticioară înainte de plecare şi 
pe care acum le mâncară reci, cu un păhărel de rachiu alb — din care 
aveau berechet —, să le alunece pe gât. Lugherul era o barcă mai greu 
de manevrat decât ar fi trebuit să fie, şi în vântul ce se întețea le 
dădea mult de furcă. 

— O să fie în regulă descărcată, strigă Stephen. Ceea ce o să fie 
curând, mă rog lui Dumnezeu. 

În largul oraşului Falmouth zăriră o fregată britanică făcându-le 
semne, dar ei se prefăcură a nu observa. Jeremy era conştient că ar fi 


49 O grupare de stânci periculoase în largul insulelor Lizard din Cornwall. 
(n.tr.) 
50 Oraş pescăresc pe coasta de sud-vest din Cornwall. (n.tr.) 

trebuit să arboreze un steag sau o altă dovadă a naționalităţii lor. Cu 
toate astea, cu vântul ce se întețise cam la treizeci sau patruzeci de 
kilometri pe oră, era puțin probabil să le acorde cineva atenţie. Pe la 
prânz, norii coborâră la nivelul mării, adunați în grămezi compacte 
peste coama valurilor. Philippe se mişca încet şi, în loc să urce valul, 
începu să adune apă peste carenă. Stephen schimbă cursul 
încercând să intre sub vânt. 

Amândoi tinerii erau uzi până la piele, şi apa stropea în santină 
printre butoaiele cu rachiu. Stephen îi făcu semne lui Jeremy să 
reducă velatura. 

— Nu vreau să ajung în Mevagissey cu mult înainte de lăsarea 
întunericului, strigă el. 

— Dacă nu ajungem în curând, spuse Jeremy, nu sunt sigur că 
vom mai putea ajunge vreodată. 

— M-am uitat pe hartă. Stephen căută pe sub haină după o 
bucată de pergament umed ce pe loc fu răsucită de vânt. O îndoi într- 
un mic pătrat şi, rezemându-se de catargul ce se clătina, reuşi să 
pună degetul pe linia țărmului. 

— Uită-te aici! Ăla e Dodman Point. Poţi să-l vezi în față. Va trebui 
să venim în vânt dacă vrem să ajungem la Mevagissey, cu vântul ăsta 
care suflă spre țărm... Mai întâi sunt pe aici două sau trei mici 
golfuri. Ştii dacă e vreun loc sigur să aruncăm ancora acolo? 

— N-am mai fost prin părțile astea vreodată. Am face mai bine s-o 
cârmim şi să încercăm să ne strecurăm în Portloe51. Acolo e un soi de 
adăpost. 

— Nu putem face asta. Lugherul ăsta-i prea leneş. Socotesc că tre’ 
să riscăm. 

Ăsta era un țărm diferit față de cel pe care îl ocoliseră în traseul lor 
la plecare. Aici nu erau faleze uriaşe aruncate pe coastă ca nişte 
monumente şi prăvălindu-şi râpele adânci în mare. Dar aceste faleze, 
deşi doar pe sfert ca mărime, cu pajişti verzi ce coborau spre malul 
mării, erau aproape la fel de periculoase, cu recife ieşind printre 
valuri, suficient de ascuţite să sfâşie chila oricărei bărci ce ar intra în 
coliziune cu ele. Pumnal în loc de paloş. 

Pentru o vreme, navigară în direcţia vântului, apropiindu-se de 
țărm. Acum, golfulețele se vedeau limpede, dar era o chestiune de 
noroc pe care să-l alegi înțelept. Dacă cel ales se dovedea a nu oferi 
nimic altceva decât stânci scufundate, atunci n-ar mai fi nicio şansă 
să ieşi de acolo. 


51 Mic sat în peninsula Roseland din Cornwall. (n.tr.) 

Pe când intrau, la babord era o plajă largă şi în mare parte 
nisipoasă pe care o izbeau valurile. La tribord, mai era o plajă mai 
micuță, cu mici ochiuri de apă înspumată acolo unde erau stâncile. 
Între ele erau trei golfulețe stâncoase fără vreo urmă de port sau 
ponton, ci doar câțiva metri de apă navigabilă apărată în parte de 
vânt. Stephen îl alese pe al treilea, ce înainta cel mai mult în țărm. 
Jeremy, aflat la cârmă, urmă drumul printre muchiile stâncilor. 
Stephen lăsă liberă vela cea mai mare, apoi vela la treime; pentru 
câteva clipe se găsiră plutind în zigzag între hulă şi valurile sparte, 
controlul scăzând odată cu impulsul. Stephen înşfăcă o vâslă, o 
aruncă spre o stâncă ce se ridica precum un armăsar la prova 
babord; chiar la timp trecură pe lângă ea şi intrară în golf. 

Avură noroc: exista o minusculă porțiune de debarcader pe 
jumătate stricat de furtuni şi vechime, o colibă de piatră căreia îi 
lipsea o jumătate din acoperişul de şindrilă; o potecă pietruită dincolo 
de care erau câteva coşuri de prins homari. Lugherul se legăna şi se 
înclina când fu ajuns de hulă, aruncându-i într-o parte. Jeremy luă 
şi el o vâslă. Urmă o izbitură urâtă când lugherul dădu de pământ, 
iar apoi fură din nou liberi. Stephen aruncă o parâmă, nu nimeri, o 
aruncă din nou şi se prinse de un stâlp de granit; viră parâma şi 
trase etrava. Jeremy lăsă vâsla în jos, găsi fundul şi împinse. 
Lugherul, atât de leneş mai adineauri în largul mării, era acum ca un 
cal nărăvaş ce nu voia să fie iînşeuat; se înclină, şi Jeremy, 
pierzându-şi echilibrul, trebui să dea drumul vâslei şi să se prindă de 
balustradă ca să rămână la bord. Încă o ciocnire dură între chilă şi 
stânci, şi apoi Jeremy prinse o a doua parâmă pe țărm, iar vasul fu 
apropiat, ridicându-se şi frecându-se, de bucata de plută pe care 
Stephen o pusese între copastie şi debarcader. 

Stephen îşi scoase şapca şi îşi şterse cu ea ploaia şi stropii de apă 
de pe față. Coama udă de păr blond îi stătea lipită de cap. 

— Suntem în siguranță, Jeremy, băiete. Deşi am intrat într-o 
gaură prost aleasă. 

Jeremy încercă să pescuiască vâsla pierdută cu o ţepuşă de prins 
peşti. Vâsla plutea înşelător de aproape de el odată cu hula, iar apoi 
cu fiecare retragere se îndepărta. Acum, un val mare îl aduse în 
apropiere, şi reuşi să ridice vâsla de pe care se scurgeau apă şi alge. 

— Când o să se retragă fluxul, o să atingă țărmul. 

— Mai trebuie să se ridice, după cum arată stâncile. Mă îndoiesc 
că golful ăsta e vreodată uscat. 

Asigurară lugherul pe cât putură de bine. Debarcaderul rupt nu 
era ideal, dar, cu toate astea, oferea protecție. 

Dintr-odată, se găsiră în port, în linişte, după toată agitația şi 
legănarea ultimelor ore. Vântul încă sufla cu putere, ploaia cădea, 
marea se năpustea încă spre țărm spumegând. Dar aici erau liniștiți, 
în siguranță, nu-i mai puteau ajunge izbucnirile ei furioase, aproape 
înconjurați de copaci pitici, ale căror crengi întunecate se strângeau 
să-i apere, scârțâind şi şuierând în bătaia vântului. Nu se vedea 
niciun suflet de om. 

Stephen sări pe țărm. 

— Putem aştepta vreo două ore, poate mai mult. Pe întuneric, ar fi 
mai bine. Nu mi-a plăcut cum arăta fregata aia pe lângă care am 
trecut. 

— N-o să ieşi de aici până când n-o să treacă vântul. 

Jeremy îşi urmă prietenul. Stephen scrută cu privirea coliba. 

— Nu-i nimeni prin jur. Deşi ar trebui să vină pe-aici — oalele alea. 
La naiba, mi-e o foame de lup! Nu mai avem nimic de mâncare? 

— Nici măcar o blestemată de fărâmiță. 

Înaintară încet spre colibă. 

— Ştii, spuse Stephen, dacă am avea nişte ajutoare, ăsta ar fi un 
loc bun să descărcăm alcoolul. Mă întreb cât e până la Mevagissey pe 
uscat? 

— Aş zice că în jur de opt kilometri. 

— Ştii tu, e o idee cam bună. 

Jeremy ajunsese să cunoască schimbările rapide de dispoziție ale 
lui Stephen, tendința lui de a gândi ceva şi apoi imediat de a şi crede 
în gândul respectiv. 

— Ce e? întrebă el prudent. 

— Am putea rămâne aici... mergem acolo... unul din noi ar putea 
merge acolo, ar lua legătura cu oamenii care trebuie, am livra rachiul 
aici, pe loc. Ştiu io că Mevagissey are o bandă activă de Frați; dar al 
dracu' să fiu dacă Fraţii ăştia îşi aduc toată marfa în port; poate că 
folosesc unul dintre golfuri. Ar fi mai uşor, mai sigur, mai bine de 
vândut şi de descărcat aici; după aia îl aducem pe Philippe fără 
încărcătură în port, o recompensă nevinovată, de vânzare, totul pe 
cinstite şi legal, şi cin’ să zică nu? 

— Stephen, spuse Jeremy, la dracu' cu rachiul. Cât e cu totul — 
şapte sute de litri? Lugherul e prada ta. Alcoolul era în lugher când l- 
ai capturat. Hai să-l luăm, să spunem gărzii de coastă cum am dat 
peste el, să-i lăsăm pe ei să decidă ce e de făcut. Suntem în război. 
Tu ai capturat o pradă franțuzească şi orice ar fi fost în ea. Primeşti o 
treime din valoare, nu-i aşa? Cine să spună că ar fi mult mai puțin 
decât ai primi de la Frați? Lugherul se vinde cam la fel. 

Stephen spuse: 

— Aia e o căsuţă, sus pe deal, în spatele copacilor ălora? Cred că 
da. Hai să vedem dacă cineva o să ne dea ceva de mâncare mai întâi! 

Căsuţei îi lipsea o parte din acoperiş, şi poteca spre ea era 
năpădită de puieți şi de buruieni stufoase; dar, când ciocăniră, de la 
o fereastră fu trasă o cârpă, şi o bătrână se holbă la ei. În spatele ei, 
o mână cu artrită ținea un tromblon ce tremura în toate părțile pe 
când se tocmeau pentru mâncare. Dar când Jeremy scoase arginții, 
bătrânul din spate îşi lăsă jos puşca, şi fură lăsați să intre. Se 
aşezară pe cutii, cu picioarele pe o podea ce nu mai fusese 
şmirgheluită de vreun an sau mai mult şi era lunecoasă de la 
excrementele de şoareci. Înfulecară iepure rece, o supă searbădă de 
varză şi patru mere pe jumătate putrede şi băură un pahar de cidru. 

În vreme ce mâncau, Stephen spuse: 

— Uite ce e, alea din barcă sunt butoaie ce cântăresc cât? 
Cincizeci şi şase de livre52. Nu-s douăzeci — îs patruzeci şi opt din 
astea. Fiecare, aproximativ, are patru galoane53 de rachiu alb. Diluat 
până la tăria perfectă şi cu nişte zahăr ars să-i adauge culoare, ar 
ieşi aproximativ douăsprezece galoane pe butoi. N-am fost niciodată 
ăla bun la matematică, dar aş spune ca asta ar ajunge cam la şase 
sute de galoane. Fraţii pot să vândă către gospodari cu douăzeci de 
şilingi galonul. Ar trebui să ne plătească zece şilingi, aş spune io. N- 
am putea face mai puţin de trei sute de lire. Îs ăştia bani de aruncat? 

— Nu, tontule! Partea mea din asta ar fi foarte nimerită în 
momentul ăsta. Dar ne luăm toate riscurile pentru cât profit? În 
celălalt fel, suntem pe teren sigur. 

Stephen sughiță. 

— Aş zice că suntem pe teren sigur oricum, Jeremy. Destul de 
sigur. N-o să-l scoatem niciodată pe Philippe câtă vreme suflă vântul 
ăsta -— chiar tu ai spus-o. lo te-aş lăsa pe tine aici, să răspunzi de 
toate, şi io să merg pe uscat; oamenii ăştia or şti drumul, ar putea să 
mă îndrume. Cu noroc - dacă mă-ntâlnesc destul de repede cu 
oameni dispuşi şi ar mai fi şi un convoi de asini de transport 
disponibil —, aş putea să mă întorc cu ei; ar descărca noaptea, 
noaptea asta care vine, şi am putea pleca înainte de zori. 

Jeremy îşi trecu o mână prin părul care se usca şi căscă. Cei doi 
bătrâni ieşiseră în spate undeva, puteai să-i auzi orbecăind pe-acolo, 
însă puteai doar ghici dacă erau destul de aproape ca să audă ce se 


52 O livră are 453,6 grame. (n.tr.) 
53 Un galon are 4,5 litri. (n.tr.) 

vorbea în colibă -— şi, chiar de auzeau, dacă puteau înțelege. Jeremy 
cunoştea genul ăsta de oameni din cătunele împrăştiate în jurul 
Namparei, bătrâni şi infirmi, ştirbi, abia vorbind limpede, dar cumva 
agonisind destul de pe urma pământului, a mării sau din pomeni 
pentru a evita izolarea extremă de la azilul de săraci. 

— Nu ştiu dacă cunoşti bine negustorii, Stephen. Sunt bănuitori — 
trebuie să fie. Am mai spus asta. Dacă un străin, aşa cum eşti tu — şi 
nu din Cornwall —, apare într-un sat şi începe să şoptească despre 
rachiu, e dus într-un golf din apropiere, îl întorc pe toate părțile 
înainte să se mişte. S-ar putea chiar să-şi ascută şi cuţitele. Cine să 
zică dacă tu nu eşti cumva de la vamă, atrăgându-i într-o cursă? 

— lo am două nume. Stoat şi Pengelly. Mi le-a dat un tip de pe 
vas, care e mort acuma, Dumnezeu să-l odihnească; dar mi-a spus că 
ăştia sunt mari în contrabandă şi că o să-i ştie numele. Asta-i tot ce 
pot face. Ştii tu un plan mai bun? 

— Dacă eşti chitit să vinzi rachiul, spuse Jeremy, aş încerca mai 
degrabă să descarc marfa mai întâi, s-o ascund în nişte tufişuri. 
După aia, cel puțin nu eşti o pradă uşoară pentru vameşii care ar 
trece pe acolo. 

Stephen cântări ideea, apoi scutură din cap. 

— Ai dreptate, băiete, dar nu încă. Dacă s-ar face cumva, trebuie 
făcută pe întuneric. Întotdeauna există ochi în Cornwall. Lugherul 
arată nevinovat aşa cum e; lasă-l să stea acolo, nimeni nu ştie ce are 
înăuntru... Cât e ceasul acum? 

Jeremy îşi scoase ceasul, ascultă să vadă dacă mai mergea. 

— Tocmai e trecut de patru. 

— Mai e o oră de lumină, în cazul ăsta. Dacă plec acum, o să fiu în 
Mevagissey imediat după lăsarea serii. Chiar bine. E lună în seara 
asta? Nu, îmi aduc aminte. Şi asta e bine; n-ar risca niciodată cu 
lună. Cu puţin noroc, ar trebui să mă întorc aici pe la miezul nopții 
cu oameni care să descarce pentru noi! O să rămâi aici? Ţăranii ăştia 
o să te lase fără-ndoială să dormi pentru încă un bănuţ. 

— Nu. O să stau în lugher. Mai bine să fiu cu ochii pe el. 

— Eşti bun. Stephen se ridică. În căzu ăsta, am plecat. Dar mai 
întâi să-i iau pe ăştia la întrebări să-mi spună drumul cel mai scurt. 
Tu poți să-i înţelegi, Jeremy? Io să fiu al naibii dacă reuşesc. 

Jeremy ştia că Stephen subaprecia în mare măsură firea 
bănuitoare a pescarilor din Cornwall, în special a celor care erau 
băgați în contrabandă. Trăiau într-o comunitate strâns unită, 
căsătorindu-se între ei în aşa măsură încât aproape toți erau veri cu 
vecinul şi fiecare ştia de treburile celuilalt din pruncie până în 
mormânt. Un om dintr-un sat aflat la doar câțiva kilometri distanță 
nu era privit ca fiind de prin partea locului. Atunci, ce şansă avea un 
străin, venind din inima țării, dintr-un port de care jumătate din ei 
nici n-auziseră vreodată, să le câştige încrederea? Dacă mulți dintre 
ei n-ar fi fost metodişti, cel mai probabil deznodământ ar fi fost să-l 
vezi pe Stephen Carrington plutind cu fața-n jos la următorul flux. 

Pentru că asta era interzis, şi oricum mare parte din ei fiind destul 
de cumsecade în adâncul sufletului, rezultatul posibil pentru 
Stephen includea fețe inexpresive, promisiuni făcute cu jumătate de 
gură, trimiterea de la un om la altul, simularea unei imbecilități ce 1- 
ar fi făcut să plece furios. 

Jeremy rămase în colibă pentru aproape o oră după ce plecă 
Stephen. Încercă să vorbească cu cei doi bătrâni, dar mergea greu. 
Află că trăiau în parohia St Michael Caerhays, că moşierul de aici şi 
stăpânul conacului se numea Trevanion, că cel mai apropiat sat era 
Boswinger, dar coşurile de prins homari erau ale oamenilor din 
fermele din Tregavarras şi Treveor. Îşi ţineau barca în coliba 
dărăpănată de lângă chei, dar acuma erau cu toţii bolnavi de sudoare 
lipicioasă, aşa că nu ieşiseră săptămâna asta. Jeremy ceru o 
descriere şi ajunse la concluzia că sudoarea lipicioasă era probabil 
gripă obişnuită. Întrebă cât de departe era cel mai apropiat oraş, dar 
bătrânii habar n-aveau. Numele de Grampound fu menționat, dar nu 
ştiau în ce direcție se găsea. Orizontul lor abia dacă se întindea 
dincolo de Mevagissey. 

Cam pe la cinci şi jumătate ieşi din colibă şi se întoarse la lugher. 
Ploaia se oprise şi norii de peste țărm se aprinseseră într-un roşu 
sângeriu, pe când soarele apunea. Vântul încă bătea cu putere 
dinspre mare, dar acum, că nu mai era atât de ud, nu i se părea aşa 
de rece. 

Sări pe lugher şi merse dedesubt. Urma să fie o aşteptare 
plictisitoare, dar n-avea chef să doarmă. Câtă vreme mai era lumină, 
cercetă vasul, găsi nişte acte într-un sertar precum şi jurnalul navei; 
regretă că învățase latină la şcoală şi nu franceză. Mare parte din 
rachiu era depozitat în cala din fața arborelui trinchet. Era destul de 
multă apă ce băltea acolo, şi spera ca lugherul să nu aibă vreo 

spărtură. Asta i-ar explica lentoarea. Ce păcat dacă Stephen reuşea 
în misiunea lui şi, când se întorcea, îl găsea pe Philippe cufundat în 
şase picioare de apă. 

Jeremy se gândi amuzat că propriile sale înclinații spre prudență 
se dezvoltaseră doar de când se însoțise cu Stephen. Bărbatul din 
Bristol avea o extraordinară siguranță că aproape tot ce-şi dorea 
chiar avea să se întâmple. Putea să se descurce cu vorba, fapta sau 
cearta să iasă din orice încurcătură. Şi să şi între într-una. Reacţiile 
lui Jeremy erau o contrabalansare instinctivă a optimismului orb al 
lui Stephen. Cu toate astea -— trebuia recunoscut cu o doză de 
admiraţie —, dacă cineva ar putea reuşi imposibilul şi să ajungă 
înapoi pe la miezul nopţii cu o şleahtă de contrabandişti ascultători, 
acela era Stephen. 

Jeremy se duse pe punte şi se uită de jur-împrejur. Nu mai era 
nimic de făcut aici. Coborâse întunericul. Nori vătuiți rătăceau pe 
cer, ascunzând şi dezvăluind câteva stele jilave. Fluxul se retrăgea, 
dar, aşa cum spusese Stephen, era puțin probabil să lase pontonul 
complet pe uscat. Dacă lugherul dădea de nisip, nu-i pricinuia prea 
mult rău. Se întoarse în cabină. Găsi un felinar de vânt, dar se gândi 
că n-ar fi înțelept să-l aprindă. Se aşeză lângă hublou să aştepte şi să 
observe. 

Orele trecură, şi moțăi, tresări în răstimpuri complet treaz, moțăi 
din nou. Avea pleoapele grele de toate grijile lumii. 

Se trezi sărind din somn auzind pe cineva cum mergea pe punte 
deasupra lui. Acum era rece şi înghețat, iar întunericul era dens. 
Rămase nemişcat pentru un timp. Câteodată, la prima izbucnire a 
toamnei la Nampara, câte un şoarece urca pe acoperiş printre paie şi 
în plină noapte începea să cerceteze refugiul călduros pe care-l 
găsise. Ăsta era un zgomot foarte asemănător, prudent, furişat, 
cercetător. Un pas, un hârşâit, o târşâială; totul probabil 
imperceptibil pentru persoana care le producea, dar amplificat sub 
punte. Jeremy avea un cuţit, dar nicio armă de foc; nu era de fapt 
decât un briceag - unul pe care tatăl lui îl adusese din America, cu 
un sfert de secol în urmă —, dar îl scoase din buzunar şi îl deschise. 

Apoi auzi o voce, o şoaptă aspră şi necruțătoare. I se răspunse. 
Hârşâitul şi mişcările continuară. 

Oricine o fi fost, nu era prea mult de furat pe punte: velele, o versă 
sau două, o plută. Instinctul lui normal l-ar fi condus repede pe 
scară în sus, să-i întrebe pe intruşi ce căutau şi să le spună că n- 
aveau niciun drept să fie acolo; dar insistența lui Stephen să debarce 
rachiul îl făcu să fie nesigur pe el, temător să ceară temeiul legal în 

care se aflau aici, ca nu cumva să fie alte autorităţi care cercetau 
lugherul. Dacă intruşii coborau, atunci avea să-i înfrunte. Dacă i-ar fi 
auzit mişcând butoaiele din cala din față, ar fi ieşit repede să-i 
oprească. Dar pentru moment aşteptă. Stătu potolit şi aşteptă. 

Şi aşa momentele trecură, şi acum hârşâitul şi paşii înfundați 
dispărură şi se lăsă liniştea. Se uită la ceas, dar nu putu zări 
cadranul. La un moment dat, i se păru că simte o clătinare a bărcii, 
ca şi cum cineva ar fi sărit pe ponton, dar poate că era doar în 
imaginația lui, poate că era o părere a ceea ce voia să creadă. 

Stephen ajunse înapoi cu o oră înainte de ivirea zorilor. Fluieră 
încet, dar clar, şi Jeremy apăru pe scara tambuchiului să-l 
întâmpine. Cerul se limpezise şi era plin de stele. 

— Ei bine? 

— Naiba să le ia de picioare! Încălțările astea nu-s bune de mers! 
Mi-a părut că cincisprezece kilometri, nu doar jumate de atât. 
Scheletele alea bătrâne care mi-au arătat direcția habar n-au avut de 
drum! Dar totuşi... Totul e aranjat. 

— Aranjat? 

— Ai avut dreptate, Jeremy, pescarii ăia sunt ca scoicile: trebuie 
să-i forțezi cu cuțitul să-şi deschidă gura. Mevagissey a fost un 
coşmar; n-am putut să-i găsesc nici pe Stoat, nici pe Pengelly. Dar în 
cele din urmă... folosind aşa cum trebuie arginții... O să vină mâine- 
noapte. 

— Mâine! 

— Au spus că era prea târziu să organizeze un drum în noaptea 
asta, şi trebuie să admit că am văzut ce problemă aveau. Nu poţi să 
aduni douăzeci de asini fără o pregătire aşa cum trebuie. Au mai 
spus că nu se poate face pe față, adică public. Există o vamă în port 
şi un post de observaţie la Nare Head. O să vină mâine la unsprezece 
seara. Roach e omul cu care am vorbit, Septimus Roach. E gras, 
solid, meschin şi avar ca un păduche, dar cred că o să joace cinstit. 
Ştie că-l prind dacă nu face aşa... N-a vrut să-mi promită mai mult 
de şase şilingi şi şase penny pe galon, şi asta doar după ce vede şi 
gustă. Păi da, o să fie un profit frumuşel, fără niciun ban băgat! 

Jeremy îşi frecă ochii obosiţi. 

— Şi ce facem azi? 

— Mai bine ar fi să îl descărcăm. Ai avut dreptate cu asta. Să 
găsim o ascunzătoare. N-ar trebui să fie greu, Dumnezeu ştie; toți 
copacii ăştia aplecați peste apă. O să fie de muncă, dar, dacă o să-l 
ascundem, atunci o să fim pe o poziție mai bună - putem să-i lăsăm 
să vadă un butoi când vin, să-l guste, să plătească înainte să le 

arătăm unde-s restul. 

— Golful ăsta poate că nu-i atât de pustiu pe cât pare, spuse 
Jeremy. După ce ai plecat, au urcat la bord doi oameni, imediat după 
ce s-a lăsat întunericul, când eu eram aicea jos. Nu i-am înfruntat. 
Stephen se opri din frecatul călcâiului şi se holbă. 

— Ce erau... bărbați, copii? 

— Nu i-am văzut, doar i-am auzit cum s-au mişcat pe punte preț 
de vreo zece minute. Din câte am putut să-mi dau seama, n-aveau 
niciun felinar. 

Nare Head devenise vizibil în lumina furişată a zorilor. 

Stephen zise: 

— N-ai visat? Sau erau pescăruşii? 

— l-am auzit vorbind. Şi n-aveau voci de copii. 

— Sfântă Fecioară, nu-mi place cum sună chestia asta... Dar pe de 
altă parte... N-avem de ales, nu-i aşa? Vântul s-a mai domolit puţin — 
am putea să ieşim să ne petrecem ziua în larg. Dar barca asta 
bătrână s-a ales cu o spărtură, nu-i aşa? 

— E undeva în fața cârmei. Nu cred că e grav. Dar pompa nu 
funcționează. Am putea încerca să scoatem apa cu ispolul54. 

Stephen îşi încălță din nou gheata. 

— Nu ştiu de ce franțujii ăştia îşi lasă navele să fie capturate în 
aşa condiții proaste... Totuşi, una peste alta, e solidă. Şi ar fi cu mult 
mai uşor de manevrat dacă ar fi uşurată de atâta rachiu! Cred că o 
să-l descărcăm. 

— Păi, atunci, hai să-ncepem, spuse Jeremy. Mi-ar plăcea să-l văd 
pe tot depozitat undeva înainte să mâncăm de dimineaţă! 


II 


Îl descărcară. Fu tare greu, pentru că butoaiele erau aspre şi 
aveau şi aşchii. Alegerea ascunzişului era inevitabil limitată de 
distanța până la care puteau căra butoaiele. Şi de lumina din ce în ce 
mai puternică a zilei. Vegetația deasă de jur-împrejurul micului golf 
le dăduse la început un sentiment de siguranță, de izolare. Dar 
experiența lui Jeremy schimbase treaba. Cine ştie cine îi urmărea? 

La început, se gândiră la coliba în parte dărăpănată. Era la 
îndemână, uşa s-ar putea deschide cu uşurinţă. Dacă oamenii care 
foloseau coşurile de homari erau bolnavi, era puţin probabil să aibă 
nevoie de barcă. Doar pentru o zi. Dar, după ce stivuiră un munte de 


54 Căuş de lemn sau metal folosit pentru a scoate apa din barcă. (n.tr.) 

butoaie lângă uşă, merseră în căutare şi descoperiră un povârniş, ca 
şi cum cineva la un moment dat săpase ceva acolo - sau chiar 
extrăsese. Cărând butoaiele spre povârniş, puteau să le rostogolească 
uşor înăuntru, şi era o poziție destul de ascunsă de drumul stâncos 
ce ducea în sus de la golf. 

La vremea când terminară cu totul, soarele era sus pe cer, 
strălucind cu putere în golf, şi Philippe se mişca mai vioi, ca şi cum i 
se luase o greutate atât de pe el, cât şi de pe suflet. Vântul bătea 
dinspre sud, slăbind cu un grad sau două, dar era încă aspru şi 
puternic. Petrecură o jumătate de oră scoțând apa din vas şi 
încercând să găsească locul pe unde intra apă în lugher; când veniră 
pe punte, doi copii de vreo şapte sau opt ani stăteau pe ponton, cu 
degetele în gură, uitându-se la ei. 

— Ăştia-s vizitatorii tăi? întrebă Stephen. 

— Mă-ndoiesc. Nu au vocile schimbate. 

Jeremy vorbi cu copiii, zâmbindu-le, întrebând cum se numeau, de 
unde veneau. Ei se holbau. Unul îşi scoase degetul din gură, dar 
numai pentru a scuipa. Erau zdrențăroşi, desculți, cu pielea expusă 
la umeri şi genunchi. Erau murdari. Fata, care era mai mică, avea o 
boală de piele, râie, pe lângă gură şi bărbie. 

— Socotesc să-i lăsăm acolo până când mergem să căutăm de 
mâncare, spuse Stephen. Nu pot face niciun rău. 

— Nu te-ai gândit să aduci mâncare cu tine? întrebă Jeremy. 

— Slabe şanse. Doar dacă şterpeleam vreun pui de undeva. 

— Mi-e o foame de lup, spuse Jeremy. Mi-e teamă că ăia doi 
bătrâni n-o să aibă nimic pentru noi. Nici măcar banii nu pot face să 
apară carne ca prin minune de unde nu-i. 

Îi lăsară pe copii sugându-şi degetele şi holbându-se după ei. 
Bătrâna, care fără îndoială ştia tot ce aveau de gând, copsese pâine 
neagră de orz şi scosese nişte gem de mere. Le mai dădu nişte 
macrou pe care bătrânul îl luase de undeva, dar, după ce mirosiră, 
refuzară. Băură nişte ceai slab. Bătrânul stătea într-un colț al 
cămăruțţei, lângă fereastra acoperită de cârpă, şi se uita la ei. Jeremy 
se gândi că situația lor nu se schimbase prea mult față de coliba din 
Tresco. Le plăti de zece ori mai mult decât făcea mâncarea, iar femeia 
deveni prietenoasă. O să rămână mai mult timp? Dacă da, l-ar trimite 
pe Alf la Mevagissey să cumpere peşte şi cartofi. („Sfântă Fecioară, 
poate ăsta să meargă aşa departe?” se întrebă Stephen.) Răspunseră 
că o să plece de dimineaţă, dar, dacă ar izbuti să le facă rost de ceva, 
poate câteva ouă şi unt de la una dintre fermele din apropiere, ar 
prefera să nu-l deranjeze pe soțul ei să facă aşa un drum lung. Ea 

încuviință din cap şi clipi, având ochii plini de lăcomie, spunând: 

— le o treabă pe cinste, ie o treabă pe cinste, o să-l trimită doar 
până la Treveor. 

După ce mâncară, se înapoiară la lugher, şi Stephen îşi aprinse 
pipa. Copiii plecaseră. Vântul slăbea treptat şi în lumina intensă a 
soarelui era destul de cald. La un moment dat, Stephen îşi puse pipa 
deoparte, se întinse pe punte şi adormi. 

Jeremy rămase lângă tambuchi, culegându-şi aşchiile din palmă. 
De acum, Nampara Girl trebuia să fi ajuns deja acasă, doar dacă n- 
au fost forțați să se adăpostească în St Ives sau St Ann's. Se întrebă 
dacă tatăl lui era deja pe drumul de întoarcere de la Londra, dacă o 
văzuse pe Clowance, dacă familia Enys se întorcea în curând. Ştia că 
din cauza acestui tânăr care dormea acum la soare plecase 
Clowance. Se întrebă dacă şi l-ar dori pe Stephen drept cumnat, 
presupunând că totul avea să se dovedească atât de serios. Îl găsea a 
fi o companie plăcută, cum mulţi oameni simțeau. În special aşa cum 
simțeau multe femei. În ultima săptămână, Stephen locuise cu 
familia Nanfan, şi deja apăruseră bârfe despre el şi Beth Nanfan „care 
avea ochi cenuşii la fel ca mama ei şi era o blondă de douăzeci şi doi 
de ani. (Nu că, aşa cum Jeremy prea bine ştia, era posibil să 
zâmbeşti către vreuna dintre zburdalnicele fete din Sawle sau 
Grambler fără a isca bârfe, chiar scandal.) Stephen era unul dintre 
acei bărbaţi a căror fire prietenoasă împiedica oarecum o relație mai 
apropiată. Vorbea deschis despre viața lui pe mare, răspundea cu 
dragă inimă la orice întrebări spontane despre copilăria şi tinereţea 
lui de lângă Bristol — pe care părea că-l numea Bristow —, admitea că 
trăise nesăbuit şi periculos; era generos cu banii şi cu timpul său; 
devenise deja bine cunoscut în Sawle şi era simpatizat — ceea ce era o 
realizare pentru un nou-venit într-un comitat aproape la fel de unit 
ca Mevagissey. 

Timpul trecea, şi Jeremy, el însuşi nedormit, moțăi, apoi se trezi şi 
văzu că cineva se mişcă pe poteca de deasupra golfului. Îl atinse pe 
Stephen, care se trezi brusc dintr-un somn adânc, cu mâna pe 
cureaua unde avea băgat cuțitul. Jeremy arătă cu degetul. 

— Pare a fi bătrâna. 

— Face nişte semne. Mergi să vezi ce vrea, Jeremy. Ba nu, vin şi 
eu cu tine. 

Săriră pe țărm şi urcară dealul. Era într-adevăr bătrâna, cu o 
eşarfă murdară de mătase pe cap. Stătea în spatele unui păducel 
răsucit, dând din fălci. Spuse ceva pe când urcau, ceea ce niciunul 
nu auzi. Dar înțeleseră degetul ridicat la buze. 

— Ce e? spuse Jeremy cu voce joasă, aplecându-se peste ea. 

— ...lmeş, spuse ea printre gingii. 

— Balmeş? 

Ea scutură din cap enervată, cu ochii alarmați. 

— Vameş? spuse Jeremy. 

— Îhi... 

Amândoi se ridicară şi se uitară primprejur, încordațţi şi temători. 

— Unde? 

Ea arătă cu capul peste umăr. 

— La colibă? 

— Îhi... 

— Doamne Sfinte! Mai bine am... 

Jeremy o bătu pe bătrână peste mână în semn de mulțumire, pe 
când se întorceau să coboare din nou. Dar era prea târziu. O cizmă 
zăngăni pe o piatră. Stephen se afundă în tufişuri, cu Jeremy după 
el. Bătrâna începu să urce dealul pe când doi bărbați apărură lângă 
ea. Purtau nişte jiletci ponosite din barchet albastru, cu pantaloni 
bleumarin din acelaşi material şi pălării negre. Fiecare purta câte o 
muschetă şi o bandulieră. 

Cel mai înalt spuse: 

— Ce faci, coană, mergi de colo-colo, iei aer, hai? Cin” ţi-a zis că 
poți să te cari, ei? Ce ai tu de ascuns? 

Bătrâna se ghemui şi încercă să se fofileze, dar bărbatul o înşfăcă 
de basma. 

— De unde-ai tu asta? Nu ie ceva ce te-ai gândi să găseşti p-acilea, 
ei? 

Bătrâna se trase înapoi, se agăță şi se smiorcăi. 

— Ce? lerea de dar, ei? Ia-n mai taci! Cin’ să dea o buca’ de mătase 
la o cotoroanţă bătrână şi ascuţită ca tine? Ei? Ei? Mă bate gându' s- 
o sechestrez în numele Maiestăţii Sale. 

— Haide, Tom, spuse bărbatul mai scund şi mai în vârstă. Avem 
treburi mai importante decât ea. 

Îi dădură drumul să plece şi continuară să coboare spre vas. Ea îi 
urmări şi, când se depărtară destul ca să nu mai poată auzi, scuipă 
pe jos unde stătuseră şi se aplecă să facă un semn ciudat unde 
scuipase. Nu mai dădu alte semnale către cei doi bărbați din 
ascunzătoare, ci se grăbi în susul dealului spre colibă, strângând 
eşarfa suspectă. 

Jeremy îşi întinse un picior amorțit pe care-l ținuse sub el. 
Stephen îl apucă de braț. 

— Fir-ar dracu' al dracului, dacă ăia găsesc rachiul, am dat de 

dracu” Dar, dacă nu coborâm, s-ar putea foarte bine să sechestreze 
lugherul. Haide aici! E o ascunzătoare mai bună de partea cealaltă. 

Se pitiră după potecă şi reuşiră să ajungă în spatele celor doi 
vameşi. Dintre tufişuri îi văzură mergând pe ponton şi apropiindu-se 
de Philippe. Unul din ei strigă să iasă de dedesubt oricine ar fi la 
bord. Când nu se auzi niciun răspuns, bărbatul înalt dădu să sară pe 
lugher, însă cel scund îl ținu. Rămaseră acolo certându-se câteva 
momente. Cel mai în vârstă, după gesturi, îi arăta că funcționarii 
vamali n-ar trebui să suie la bord decât în prezența proprietarului. 

Atunci cel înalt se uită înspre ponton şi arătă spre şopronul de 
piatră. Nu e posibil să descarci patruzeci şi opt de butoaie de alcool 
fără să laşi nişte urme, şi pe unde cei doi tineri merseseră încoace şi 
încolo cu povara lor, iarba umedă era culcată şi plină de noroi. Era 
clar, de asemenea, că un soi de cutii sau butoaie fuseseră de curând 
stivuite în fața uşii şopronului. Bărbaţii se întoarseră şi se îndreptară 
spre şopron, încercară uşa, dar nu putură intra. Apoi amândoi 
văzură că urmele noroioase şi bătătorite nu se terminau la uşă, ci 
traversau peticul de pământ buruienos ce încă avea băltoace de la 
ploaie înspre locul unde rugii şi ferigile uscate erau rupte să facă loc 
spre stânga. 

Stephen începu să înjure în şoaptă. 

— Ce noroc! Ce noroc al dracului, mârşav, mizerabil, o jigodie de 
noroc! Să-i ia dracu” pe vecie! Cineva trebuie că i-a adus aici. Bătrâna 
aia... 

— N-a fost bătrâna, spuse Jeremy, pentru că ne-a pus în gardă 
chiar la timp. 

— Păi, una dintre progeniturile ei! A fost cineva care şi-a băgat 
nasu’ pe-aici azi-noapte - tu ai spus-o. Poate că au păzit azi- 
dimineață. Copiii ăia... 

— Fii atent, spuse Jeremy. Nu te ridica, c-o să te vadă! 

— Ba nu, îs prea ocupați să meargă pe urma pe care am lăsat-o! Ia 
uite-te la ei: cu capu” jos ca doi blestemațţi de copoi... 

În spatele lor se auzi un clic: se întoarseră. Un bărbat purtând o 
muschetă; un bărbat jerpelit, arătând ca vai de lume într-o haină 
prea mare pentru el, un chipiu rotund fără cozoroc, mustăți groase. 
Pe mâneca jachetei avea o brasardă. 

— Ia staţi voi unde sunteţi, dragilor, spuse el cu voce ascuțită. Ca 
să fiți în siguranță, staţi pe loc! Lăsaţi-ne să vedem ce-aţi pus la cale, 
bine? 

După o clipă, Stephen înghiți şi spuse: 

— Ce-am pus la cale? Nimic, asta am făcut, în afară că ne-am uitat 

la ăia doi prieteni ai dumitale acolo jos, cum patrulează. Ne plimbam 
aşa, şi noi, prin pădure şi am văzut doi din ăia ce scurmă prin 
gunoaie şi ne-am întrebat ce făceau ei. Vezi? Asta-i tot. 

— Zău? Haide, haide, dragilor, nu tre să ziceți minciuni din astea. 
Nu, nuu. Hai să fim cinstiți, bine? Îşi băgă degetele în dinții sparți şi 
fluieră ascuţit. Nick! Tom! Aicea sus, dragilor! Am dat peste un 
cuibuşor de şoricei! 

Jeremy văzu că ceilalți doi vameşi se opriră şi se uitară în sus. Se 
întoarseră şi începură să se îndrepte spre ei. De unde stătea, al 
treilea om nu putea vedea dacă tovarăşii lui îl auziseră, pentru că îşi 
băgă din nou degetele în gură să fluiere. Pe când făcea asta, Stephen 
îi smulse muscheta din mână. 

Când  muscheta zăngăni, Stephen sări; bărbatul ţinti la 
întâmplare, dar pumnul lui Stephen îl izbi în față, şi bărbatul căzu pe 
spate, în tufişuri. Se ridică pe jumătate, dar Stephen, apucând 
muscheta, îl izbi cu patul. Căzu la loc. 

— Haide! 

Începură să alerge, pentru că, de-acum, ceilalți doi erau la numai 
patruzeci de metri distanță. Se auzi o pocnitură, şi un glonț şuieră 
printre ei. 

— Pe-aici! 

Se aruncară între copacii deşi ce înconjurau golful. După câțiva 
metri, Stephen se opri şi descărcă muscheta înspre spate, în direcția 
urmăritorilor. 

— Asta o să-i facă mai prudenți. 

Aruncă muscheta peste nişte boscheţi, pentru că nu aveau nici 
praf de puşcă, nici alice. Îşi croiau drum aproape înspre vest printre 
copacii golaşi, luminaţi de soare, cu muri şi tot soiul de tufe agățate 
de pantaloni, lipite de mâini şi de păr. Făceau prea mult zgomot 
pentru a nu fi urmăriţi şi puteau la rândul lor să-i audă pe 
urmăritori, întrezărind din când în când câte o licărire de albastru 
printre copaci. Dar nu mai fură alte împuşcături. 

Era greu de mers, şi Stephen scoase brusc un geamăt sonor şi 
căzu într-un genunchi, dar se ridică din nou. 

— Ce e? întrebă Jeremy. 

— Glezna... o blestemată de gaură de iepure... mi-am scrântit-o un 
pic! O să fie în regulă. După ce mai alergară puţin, zise: Pleacă tu mai 
departe! 

— Să mă ia naiba dacă o să plec, spuse Jeremy, încetinind. 

— Să te ia naiba dacă n-o să pleci! Uite ce e! Stephen îşi dădu 
părul din ochi. E cel mai bine dacă ne despărțim: nu ne pot urmări 

pe amândoi - sau n-or să vrea. O să fie prea speriaţi — o să dea cu 
banul pe cine să aleagă dar probabil o să mă aleagă pe mine. Pot să- 
mi port singur de grijă - sunt obişnuit cu treburi din astea 
periculoase, tu nu eşti... Copacii se răreau, şi aveau de trecut un 
pârâu firav spre următoarea pădure. Ascultă, Jeremy, dacă te prind, 
dă-le un nume fals — spune că e doar vina mea! Dacă nu, du-te acasă 
cum poți şi tu mai bine... Adios! 

Mai rămaseră un minut împreună, apoi Jeremy sări pârâul în 
vreme ce Stephen sări înspre dreapta şi alergă şchiopătând printre 
copacii rari. Jeremy simți cum spatele i se lăți de doi metri, aşteptând 
glonțul muschetei. Nu veni nimic. Unul din vameşi căzuse şi celălalt 
îl ajuta să se ridice. Mai mulți copaci, slavă Domnului! 

Ajunsese prea aproape de mare pentru a se ascunde în siguranță, 
îşi sucise şi el piciorul la ultima săritură şi începuse să gâfâie. Fără 
îndoială, la fel făceau şi vameşii. 

Două sau trei minute mai târziu, ieşi pe o plajă. Era una dintre 
cele pe care le văzuseră când sosiseră, cu o zi în urmă. Nisip şi stânci 
joase şi ascuţite. Dacă mergea pe acolo, devenea o ţintă; chiar şi de la 
distanţă, îl puteau nimeri în picioare. Deasupra plajei erau mai mulți 
copaci, ascunzând parțial o casă. O casă mare, cu creneluri, 
înconjurată de un zid dărăpănat. Gâfâind, se uită îndărăt. Nu putu 
să-i vadă pe vameşi, dar putu să audă trosnetul tufelor. Ei 
încetiniseră la rândul lor, dar nu erau departe. Se părea că îl 
aleseseră pe el. Poate că asta era de aşteptat, pentru că alergase 
drept; poate că nici nu aveau să ştie că se despărțiseră, până când 
copacii nu se răreau din nou. 

Pe când avea să iasă dintre copaci, poate că ar putea să ia bunul 
exemplu al lui Stephen şi să dispară şi el. Zidul ce înconjura terenul 
din jurul casei se găsea la vreo patru sute de metri de casă. Ca să 
ajungă acolo, ar fi trebuit să alerge vreo sută de metri pe teren 
deschis -— şi era de preferat să nu fie văzut deloc când o făcea. Un 
mare risc, dar variantele erau să alerge în văzul lor opt sute de metri 
pe plajă sau s-o taie înspre câmp la nord, unde păşteau vitele. 

Riscă uitând de durerea din picior şi de plămânii obosiţi. Frica îl 
făcu să alerge de două ori mai repede. Zidul era mai înalt decât 
crezuse; râcâi cu degetele, dar nu putu găsi niciun punct de sprijin, 
aşa că alergă spre poartă, unde găsi o bucată dărâmată de zid nu mai 
mare de un metru şi jumătate, şi se aruncă dincolo, căzu lat într-un 
şanţ puţin adânc de pe cealaltă parte, stătu acolo gâfâind, încercând 
să inhaleze aerul înainte de a ajunge să nu mai trebuiască să respire 
deloc. 

Secundele treceau. Se uită în jur: şanțul nu oferea niciun fel de 
ascunzătoare. O tufă sau două, câțiva puieți golaşi ce înmugureau, 
grămezi de mortar şi cărămizi sparte; nu era de ajuns. Trebuiau doar 
să urce să se uite peste zid. În apropiere era un tufăriş. Se târi spre 
el. Când ajunse, văzu o fustă. 

O femeie se uita la el. 

— Ce faci aici, băiete? întrebă ea. 

Înainte de a putea răspunde, se auzi zgomot de picioare în fugă. La 
zid se opriră, merseră pe lângă el, trecură de el şi ajunseră la poartă. 
Femeia se duse spre poartă. 

— Da? spuse ea. 

— Ah, scuze, domnişoară - urmăream, urmăream doi oameni... doi 
ticăloşi... doi tâlhari, vorbi cel mai scund din vameşi, cu răsuflarea 
întretăiată. 

— Urmăreați doi sau şase? întrebă femeia. 

— Doi, doamnă. Aăă... domnişoară Trevanion. l-am văzut că vin 
încoace, nu-i aşa? 

— N-am văzut deloc doi oameni să vină încoace, Parsons. De ce îi 
urmăreşti? 

— Contrabandă de rachiu, domnişoară. Atac asupra unui ofițer în 
exercițiul funcțiunii, domnişoară. Refuz de a se opri la somaţie. 
Posesie... posesie ilegală... a unui lugher franțuzesc. 

— Dragă Doamne, spuse fata, pentru că era tânără, astea sunt 
acuzații serioase, Parsons. Sper să-i găseşti pe toţi şase. 

— Doi, domnişoară, spuse bărbatul mai înalt, uitându-se prin 
poartă. Nu-i imposibil ca, atunci când o să-i găsim pe oamenii ăştia, 
să fie trimişi în judecată pentru crimă. 

— Sper şi eu, spuse fata. 

Urmă o pauză. Cel mai scund tuşi şi păru dornic să plece. Cel înalt 
spuse: 

— Am avea permisiunea dumneavoastră să intrăm şi să căutăm în 
jurul casei? 

Femeia se uită înspre orizont. 

— Nu cred că fratelui meu i-ar plăcea asta. 

— Nu, domnişoară? Doar că... 

— Doar că nu mă credeți pe cuvânt că n-am văzut doi oameni care 
fugeau din calea justiției? 

— Nu chiar aşa, dar... 

— Parsons, cum îl cheamă pe bărbat? Nu cred că-l cunosc. 

— Nu-i asta, domnişoară, spuse cel înalt, stânjenit. Dar i-am 
urmărit pe oamenii ăştia chiar până la marginea plajei 


— 147 — 


dumneavoastră, şi nu poci să crez cum că au mers altundeva decât 
undeva pe lângă casa dumneavoastră. Se prea poa’ că nu i-ați văzut, 
dar se ascund undeva; că i-ați văzut sau nu e totuna. 

— Parsons, spuse fata. Dumneata eşti şeful? 

— Da, domnişoară Trevanion. 

— Atunci, te rog să-mi îngădui să fac asta în felul meu. Mergi cu 
colegul ăsta să căutaţi pe plajă sau oriunde altundeva pofteşti să 
cauţi, atâta timp cât nu intri pe proprietatea noastră. Între timp, o 
să-l informez pe administratorul nostru, care o să dea instrucțiuni 
unor servitori să caute temeinic prin jur. Dacă într-o jumătate de oră 
n-aţi găsit pe nimeni, te rog să revii! Până atunci, căutarea se va fi 
terminat şi, dacă cei doi ticăloşi, după cum îi numeşti, au fost găsiți, 
îți promit că îţi vor fi predaţi. Este bine aşa? 

Urmă o nouă pauză. Era limpede că nu era deloc bine aşa, cu 
siguranță nu pentru vameşul cel înalt; dar nu mai puteau face nimic 
nici el, nici şeful lui. Încuviinţară din cap şi îşi atinseră frunţile — 
pentru că amândoi îşi pierduseră chipiele în urmărire - şi se 
întoarseră să plece. Zgomotul lent al paşilor lor se pierdu curând în 
nisipul umed din afara porții. Femeia se rezemă de poartă privindu-i 
cum se depărtau. În cele din urmă, se întoarse. 

— Ei bine, băiete? spuse ea. 


Capitolul 13 


J 


Ross părăsi Londra împreună cu Clowance şi cu cei doi Enys pe 7 
februarie şi ajunse acasă în seara zilei de 12 februarie. Demelza îl 
aştepta, pentru că primise o misivă scrisă după bal, ce-i dezvăluia 
planurile lor. Cu toate astea, călătoriile erau atât de nesigure, încât 
nu putu şti exact momentul - şi nici chiar ziua - până când nu auzi 
tropăitul cailor pe pietriş. 

Demelza se întrebă dacă avea să vină o vreme când, obeză, plină 
de negi şi urâțită de vârstă, nu avea să mai reacționeze la vederea 
soțului său stând în pragul uşii, când mâinile nu aveau să o mai 
furnice şi nu avea să îşi mai simtă stomacul întors pe dos. Dacă aşa 
avea să fie, nu ajunsese încă până acolo. Iată-l, înalt ca întotdeauna 
şi mai slab din cauza grelei sale misiuni, ceva mai albit, mai palid la 
față de la gripa portugheză, uitându-se la ea, uitându-se la ea fără a 

zâmbi, în vreme ce Gimlett îi lua bagajele şi Jeremy o ajuta pe 
Clowance să coboare. 

— Ia uită-te, Ross... Speram să fie în seara asta. 

— Ai primit scrisoarea mea? 

— Ah, da, am primit-o. 

Înaintă câţiva paşi spre el şi el înspre ea. O luă de mâini, o sărută 
pe obraz, apoi, degajat, pe gură. Ea îi răspunse la sărut. 

— Totu-i bine? întrebă el. 

— Da... Totu-i bine. 

El se uită de jur-împrejur, împrospătându-şi memoria cu lucrurile 
familiare. 

— Am fi ajuns şi mai devreme, dar s-a rupt o osie la trăsură la 
Grampound. Am întârziat cu două ore. 

Pentru câteva clipe, fură ca doi străini. 

— Isabella-Rose? 

— Doarme. 

— E bine? 

— Da. O să vezi cât a crescut. 

— La fel şi Clowance. A crescut, oricum. Nu mi-a venit a crede la 
balul ăla. 

— Arăta drăguţ? 

— Încântător. Tu... n-ai vrut să mergi cu ea la Londra? 

— Mi-a fost teamă că o să ne intersectăm pe drum - tu într-o 
direcție, eu în cealaltă. 

— Nu m-am gândit la asta. Îmi pare rău că am lipsit atâta vreme. 

— Da. A trecut multă vreme. 

El îi dădu drumul. Jeremy şi Clowance nu intraseră încă. El se 
întrebă dacă era o dovadă de tacit. 

— Ai mâncat de seară? întrebă ea. 

— Puțin. E de ajuns. 

— Nu e aşa. Clowance o să vrea cu siguranță să mănânce ceva. 

— Atunci, e în ordine. O să fie o schimbare să mănânc din nou 
ceva gătit de tine. 

— Sper să fie una bună. 

— Tu ar trebui să ştii asta. 

Discuţia se întrerupse. Ea zâmbi veselă. 

— Păi, atunci o să-i spun lui Jane. 

— Nu e chiar atâta grabă. 

Ea se opri. El veni prin spate, îşi lipi fața de obrazul ei şi o mirosi, 
trase adânc aer în piept. 

— Ross... 

— Nu vorbi, spuse el şi doar o tinu în brațe. 

Cina fu destul de animată, dar la început doar Jeremy şi Clowance 
vorbiră, în principal Jeremy, cu voioşie, cu noutăţi de la mină şi 
fermă, ca şi cum nimic altceva nu era important. Effie, scroafa lor 
mijlocie, fătase nouă purceluşi în săptămâna ce trecuse; Carrie, cea 
mai mare, aştepta să fete în orice moment. Luni întorseseră clăile de 
grâu şi găsiseră o mulțime de şoareci. Pentru că nu-i plăcea să 
omoare, se eschivase rapid, dar Bella, micuța aia groaznică, 
rămăsese acolo pe loc şi păruse a se distra. Ar fi trebuit să termine 
aratul până acum, dar Moses Vigus şi Dick Cobbledick fuseseră 
doborâţi de gripă, iar Ern Lobb - de gâlci. 

În toiul acestei vorbării fără noimă, Jeremy se opri, se uită de la 
unul la altul şi apoi tăcu. 

— Şi l-ai văzut pe Geoffrey Charles, tată? 

Ross le povesti. 

Fu începutul unei alte discuţii în care Ross vorbi aproape numai el 
- despre bătălia de la Bussaco, despre Lisabona, despre întoarcerea 
lui şi criza smintelii regelui. Totul fu ascultat, se comentă ca în 
familie - exact ca odinioară. Singurul lucru care lipsea era 
conversaţia personală, comunicarea între Ross şi Demelza. Era ca şi 
cum se simțeau încă înțepeniți, stânjeniți de prezența celuilalt. Era 
nevoie de timp ca să treacă peste asta. 

O dată — doar o dată — Ross se uită altfel la Demelza şi ea se gândi: 
„Copiii noştri ştiu, fac presupuneri despre ce se va întâmpla când o 
să mergem sus? Mă ştiu eu pe mine? Se va întâmpla la fel ca 
întotdeauna?” 

Mai târziu, mult mai târziu, aproape de miezul nopții, când totul 
era în ordine între ei şi când amândoi erau încă treji, ea spuse: 

— Absenţele astea mă pun la grea încercare, Ross. Să ştii că aşa e. 
Am dormit în patul ăsta atâtea nopți, atâta vreme singură. Am simţit 
ce înseamnă să fii văduvă. 

— Şi, după aia, nesuferitul se întoarce pe capul tău într-un final... 
Ah, ştiu. Poţi să fii sigură că şi eu simt la fel... Cel puţin, există 
plăcerea revederii. Seara asta... 

— Ah, ştiu şi eu. Am fost aşa fericită în seara asta. Dar nu există 
un risc — un risc doar — ca la un moment dat absența să lipsească 
inima de dragoste? 

— Dacă nu e cazul acum, hai să rezolvăm problema asta când o să 
apară... propuse Ross. Mai era o lumânare care pâlpâia în cameră. 
Poate că avea să mai ardă încă zece minute dacă mucul nu cădea în 
ceara fierbinte. Viața e numai echilibru, contraechilibru, contrast, 

nu-i aşa? Dacă asta sună pompos, îmi pare rău, dar se întâmplă să 
fie adevărat. Printr-o acțiune pe care cineva o face voit, se câştigă sau 
se pierde atât de mult, şi nimeni nu poate cântări exact tot câştigul 
sau pierderea. Când am fost rănit la râul James, în 1783, şi m-au 
dus la spital - bun, rău, aşa cum era —, şi chirurgul, bun, rău, aşa 
cum era, s-a hotărât să nu-mi taie piciorul în prima sau a doua zi, m- 
a pus la cură de slăbire. Fără mâncare, îmi lua sânge, îmi făcea 
clisme, îmi dădea să beau un vin îndoit cu apă. După cinci zile, cum 
nu apăruse febra, a zis că n-o să mi se necrozeze piciorul şi că 
puteam începe să mănânc din nou. Mai întâi mi-au adus un ou fiert. 
Era licoarea zeilor... Parcă nu mai mâncasem aşa ceva niciodată. Vezi 
tu, însăşi privaţiunea... 

— Cred că înțeleg ce vrei să zici, spuse Demelza. Vrei să zici că în 
seara asta eu sunt oul tău fiert. 

Zdruncinătura patului dădu de înţeles că Ross râdea. 

— Nu, spuse el în cele din urmă, tu eşti puicuţa mea. Îşi trecu 
degetele prin părul ei. Una împănată, moale şi rotundă... 

— Dacă am clocit când cred eu că am clocit, îs o găină bătrână de- 
acuma şi mi s-a înnegrit creasta din lipsă de cocog. 

— Păi, da, n-o să se mai înnegrească pentru o vreme de-acuma, pe 
cuvânt; mă jur că o să ne unim şi o să fim un trup... 

— Foarte stânjenitor. 

El o luă de mână. 

— Sunt un bărbat macabru? 

— Da, adesea. 

— De ce să te simți macabru, trist la o astfel de revedere? 

— Pentru că a fost prea bine? 

— Într-un fel, da. Poate că mintea umană nu e obişnuită să ducă 
la bun sfârşit plăcerea. Dacă seara asta ar fi fost incompletă într-un 
fel, aşa cum foarte uşor s-ar fi putut întâmpla, pentru că la început... 
nu ştiam... 

— Ai simțit asta? 

— Mai devreme, da. Dar după aceea... 

— Dar după aceea n-a mai fost. 

— N-a fost. Aşadar — pervers —, simțim o undă de melancolie. 

— Hai să fim melancolici, atunci! 

El se foi lângă ea. 

— Când stăteam cu George Canning, am luat o carte de poeme — 
un om pe nume Herbert... mi-am amintit puţin: „Suavă zi, ce 

luminezi / Nuntirea între lut şi nori..."55 Privi licărul lumânării. N-a 
fost nimic suav şi liniştit cu noi în seara asta, dar cred că au fost lut 
şi nori... 

Ea spuse încet, ascunzându-şi emoția: 

— Dragă Doamne, cred că e cel mai frumos lucru pe care mi l-ai 
spus vreodată. 

— Ah, nu, trebuie să fi fost şi altele... 

— Au mai fost şi altele. Le țin pe toate într-o cutie specială, în 
amintirile mele, şi, când mă simt neglijată, le scot şi mă uit peste ele. 

Se opri şi tăcu. 

— Şi acuma? întrebă el. 

— Ce spui tu e adevărat, deşi nu-i. Nu e firesc — ce s-a întâmplat 
între noi în seara asta. Ar fi trebuit să se fi domolit şi să se fi 
transformat în altceva de-acuma. Dar, în schimb, eu încerc aceleaşi 
sentimente față de tine ca prima dată când te-ai culcat cu mine în 
camera asta. Mai ţii minte că eram îmbrăcată cu rochia mamei tale? 

— M-ai sedus. 

— Nu mai era aşa atunci când s-a terminat. Ai mai aprins o 
lumânare. 

— Intenționam să te cunosc mai bine până să se ivească zorii. 

Ea tăcu din nou. 

— Atunci, poate că e bine să fim melancolici... Asta s-a întâmplat 
acum douăzeci şi patru de ani. Acum, avem copii mari, şi ar trebui să 
avem destulă minte ca să nu facem dragoste ca doi iubiți după atâta 
vreme. Am tendința să amețesc tare... 

— Şi eu am o gleznă beteagă... 

— Cum a fost? 

— Nici mai bine, nici mai rău. Dar durerile tale de cap? 

— M-am rugat la Sfântul Petru să nu te întorci săptămâna trecută. 

— Păi, te-a ascultat, nu-i aşa? Aşa că mai sunt două săptămâni şi 
mai bine până când să ne facem din nou griji. 

— După seara asta ar trebui să fii frânt de oboseală. 

— Sunt... Dar nu crezi că îmi amintesc şi eu atunci când sunt 
plecat? 

— Sper. 

— Nu crezi că-mi amintesc de noaptea când ne-am înapoiat de la 
pescuitul de sardine din Sawle? Atunci a fost altceva, diferit. A fost 
noaptea când m-am îndrăgostit de tine. În loc doar de atracţia fizică... 


55 Citat din poezia Virtute de George Herbert, traducere Tudor Dorin. 
(n.tr.) 

Fără sentimente, nu-i nimic acolo. Nimic vrednic de o aducere- 
aminte. O mişcare fizică josnică. Slavă Domnului că între noi n-a mai 
fost aşa niciodată de atunci. 

— Să mulțumim lui Dumnezeu că nu suntem ca alții. 

— Ţi-ai citit Biblia? 

— Îmi aduc aminte de farisei. 

— Sunt multe de spus despre farisei. Ross îi ridică mâna şi şi-o 
puse pe obraz. 

După câteva clipe, ea spuse: 

— Asculți ceva? 

El scoase un hohot de râs. 

— Vezi, îmi tai avântul. Da, ascult ceva: bătaia inimii tale. 

— Ăsta nu-i cel mai bun loc de ascultat. 

El se aplecă încet şi îşi puse capul sub sânul ei stâng. 

— E încă aici. El îi dădu drumul mâinii şi îi luă sânul între degete. 

— Se stinge lumânarea, spuse ea. 

— Ştiu. Contează? 

— Nimic nu contează, doar tu, zise ea. 


II 


Încă şi mai târziu, când luna se ridicase şi lumina cerul ca un fals 
răsărit, el spuse: 

— Am atâtea să-ţi spun. 

— Spune-mi! Nu am de gând să dorm deloc în noaptea asta. 

— Înainte de a-l întâlni pe Geoffrey Charles... 

— Ei bine?... 

— Am dat peste un vechi prieten, o veche pasiune a ta. Căpitanul 
McNeil. 

— Vai de mine! Pare atât de mult de atunci. Era bine? 

— Da, şi colonel de-acuma. 

— Geoffrey Charles... N-ai spus mare lucru despre el în seara asta. 

— N-am vrut ca Jeremy să aibă senzația că l-aş lăuda sau admira 
prea mult... Şi-a pierdut o mică parte din față. Dar n-arată rău aşa. 

— Ții la Geoffrey Charles mai mult decât la Jeremy? 

— Fireşte că nu. E cu totul altceva. 

— Dar tu şi Geoffrey Charles se pare că vă asemănați... 

— S-ar părea că gândim adesea la fel, simțim la fel. 

— Şi Jeremy? 

— Păi, Jeremy e mult mai tânăr. 

Ea aştepta ca Ross să mai spună ceva, dar el tăcu. În ciuda 

asigurărilor lui, ea putea simţi lucrurile nespuse, mica lui reținere. 

— Şi Clowance? zise Ross. Aud că a trecut printr-o experiență 
neplăcută cu un tânăr. 

— Cine ţi-a spus? 

— Ea. Pe drumul spre casă. În noaptea pe care am petrecut-o în 
Marlborough. l-am mai dat puţin vin, şi a venit la mine în cameră şi 
s-a aşezat pe pat. 

— Poate că ţi-a spus ție mai mult decât mie. 

— Mă îndoiesc. Clowance e mai mult decât sinceră - cu amândoi. 

— Cred că e îndrăgostită, Ross. Câteodată nu e posibil să fii sincer 
cu alți oameni pentru că nu ştii nici tu care-i adevărul. 

— A spus că a vorbit cu tine şi că tu ai sfătuit-o să plece pentru 
câteva săptămâni. 

— l-am propus, ca să zic aşa. Ea a fost de acord. Cred că îi era 
frică — ştiu că mie îmi era - că s-ar putea merge prea departe, prea 
curând. 

— Nu-ţi place de el? 

Demelza se foi. 

— Nu-i asta. Nu aş zice aşa... Poate că am suspiciunile pe care le 
are un om de la țară față de un „străin”. 

— Ce mod ciudat de a te descrie! E o nouă umilință? 

De data asta, nu căzu în capcană. 

— A ieşit... din mare, aproape mort; Jeremy cu Paul şi cu Ben l-au 
pescuit. La început, a spus că era pe propria lui navă, când aceasta a 
fost lovită de furtună. Mai târziu, a recunoscut că nu ăsta e adevărul; 
era țintaş pe o navă de corsari ce a fost prinsă între două fregate 
franțuzeşti şi scufundată, iar căpitanul omorât. El... 

— Nici varianta asta nu pare prea adevărată, spuse Ross. 

— De ce nu? 

—  Fregatele franțuzeşti nu scufundă nave de corsari. Le 
capturează şi le duc într-un port drept pradă. Căpitanii francezi nu 
sunt atât de nesăbuiţi încât să-şi piardă banii de recompensă. 

— ...Chiar dacă au luptat până la capăt? 

— Nimeni nu luptă până la capăt. Nu de la Grenville încoace. 

Un pescăruş trezit de lumina lunii îşi strigă plânsetul de părăsit, 
ca şi cum şi-ar fi pierdut speranța pentru vecie. 

Demelza îşi puse capul pe brațul lui Ross. 

— Ai slăbit. De la gripă? A bântuit cam peste tot pe-aici. 

— Câteva livre. Nimic serios. Mâncarea ta o să-mi pună burta la 
loc. 

— Burta pe care n-ai avut-o niciodată. Întotdeauna te-a sâcâit 

greutatea ta. 

— Sâcâit? S-ar putea să mă sâcâie ideea că Clowance s-a 
îndrăgostit de un ticălos. 

— Nu cred că e aşa. Sunt aproape sigură că nu e. Oricum ar fi, 
poate că nu trebuie să fim îngrijorați. 

— De ce nu? 

— A dispărut — aproape la fel de brusc precum a apărut. A spus că 
nava de corsari pe care a fost a capturat o mică navă şi că a lăsat-o 
în insulele Scilly şi l-a rugat pe Jeremy ca, împreună cu Paul şi cu 
Ben, să-l ducă acolo cu Nampara Girl. Aşa au făcut — iar Paul şi Ben 
s-au întors cu Nampara Girl, în vreme ce Jeremy l-a ajutat pe 
Stephen Carrington să ia captura. Dar s-au îndreptat către 
Mevagissey, pentru că Stephen voia s-o vândă acolo, însă a fost 
furtună şi s-au adăpostit într-un golf - Veryan, aşa cred. Acolo au 
fost captivi - ăsta-i cuvântul? - preț de o zi, şi după aia Stephen 
Carrington l-a trimis pe Jeremy pe uscat, iar el a navigat cu nava 
capturată. Nimeni n-a mai auzit şi nu l-a mai văzut de atunci. 

— Clowance ştie? 

— Bănuiesc că Jeremy i-o fi spus până acuma. 

— Deci poate că a plecat cu folos. 

— Poate. Fireşte, el ar putea oricând să apară din nou. 

Acum, somnul le dădea târcoale. 

— Clowance a făcut o cucerire importantă în Londra, zise Ross. 

— În Londra? Cine e? 

— Lord Edward Fitzmaurice. Fratele lui Lord Lansdowne, un pair 
foarte bogat şi talentat. Cred că şi tânărul e talentat, deşi poate că nu 
atât la politică. 

— Şi ce s-a întâmplat? 

— S-au întâlnit la o petrecere dată de ducesa de Gordon. Părea să- 
i placă de Clowance, şi a invitat-o la ceai să-i cunoască familia. 

— Şi după aia? 

— Ea a refuzat. 

— Ah. Nu-i păcat? 

— Aşa a crezut Caroline. Într-adevăr, s-a purtat într-un mod atât 
de alarmant când a auzit, spunând că pur şi simplu nu era 
acceptabil din punct de vedere social să refuze o astfel de invitaţie, 
încât Clowance era înclinată s-o creadă. Desigur, eu nu cred că-i 
adevărat! Caroline s-a apucat iar de vechile ei scheme. 

— Ei? 

— Caroline a insistat să trimită un mesaj a doua zi la reşedinţa 
Lansdowne din Berkeley Square, spunând că ea însăşi ar vrea să o 

viziteze pe Lady Isabel Petty-Fitzmaurice şi întrebând dacă o poate 
aduce cu ea pe domnişoara Clowance Poldark. Cererea a fost 
acceptată. 

Demelza lăsă să-i scape un oftat uşor. 

— E un drum lung de la Clowance pe care o ştim noi — galopând pe 
plajă pe Nero cu părul ei lung fluturând... 

— Da, aşa e. 

— Şi ai permis să fie forțată în acest mod? 

Ross râse. 

— Am permis, da. Nu te mai obosi! Caroline e cea mai 
încăpățânată femeie pe care am cunoscut-o, şi, deşi la început am 
respins ideea, am ajuns la concluzia că Clowance n-ar avea de suferit 
cu o astfel de însoțitoare şi că i-ar prinde bine experiența de-a lua 
ceaiul într-o astfel de companie selectă. 

— Ceea ce sper că s-a întâmplat. Ai aflat cum a fost? 

— S-a servit ceaiul. 

— Nu, Ross, e prea târziu să mă tachinezi. 

— Cred că, de fapt, Fitzmaurice a fost jignit de refuzul lui 
Clowance. Aşa că onoarea a fost măgulită de ambele părți. A fost 
limpede că mătuşa lui nu a displăcut-o pe fata noastră, şi 
Fitzmaurice a sugerat că, deoarece urmau să petreacă vreo câteva 
săptămâni la reşedinţa lor de familie din Bowood, în Wiltshire, în 
vara asta, poate că domnişoarei Poldark i-ar face plăcere să-i viziteze 
acolo — însoțită aşa cum se cuvine, evident. 

Demelza începu să se trezească. 

— Sper că nu vrei s-o însoțesc eu! Dragă Doamne! 

— Cine altcineva? Dar, din ce a spus Clowance la Marlborough, nu 
e atât de încântată de idee încât să accepte invitaţia, chiar dacă nu s- 
a exprimat aşa politicos în acel moment. 

Demelza învârti ideea asta în minte. 

— Cred că, dacă e poftită, ar trebui să accepte... Tu nu crezi? 
Caroline aşa ar spune. 

El o sărută pe umăr. 

— Dormi acum. Au ieşit cocoşii. 

— Ah, păi... da... 

Se lăsă tăcerea. 

— Şi războiul? întrebă ea după o vreme. 

— O să meargă înainte acum — aşa cum am zis la cină —, din cauză 
că prințul regent s-a sucit cu totul. 

— Mă întreb ce l-a făcut să se schimbe aşa în ultima clipă. 

— Habar n-am. 


— 156 — 


— Prietenii tăi ştiu? 

— Fac presupuneri, bineînțeles. 

După câteva clipe, Demelza spuse: 

— Te-ai băgat şi tu în vreun fel acolo? 

— Ce te face să întrebi asta? 

— Doar că ai tot amânat să vii acasă - nu cred că ai fi rămas acolo 
doar ca să votezi şi am aşa o presimțţire că s-ar putea să fi făcut tu 
ceva. Ceva cu vizita ta în Portugalia şi... 

Ross spuse: 

— Dacă îţi ştiu eu bine presimțţirile astea ale tale, probabil mă 
ridici la rangul de consilier personal al lui Wellington. 

— M-ai zdrobit, spuse Demelza. 

— Ba nu, deloc... În ce priveşte faptul că prințul s-a răzgândit... e 
probabil din cauză că s-au adunat mai multe lucruri... de motive... 
Fireşte, se poate răzgândi din nou în orice moment... Dar nutresc o 
speranţă chibzuită că n-o s-o facă pentru un timp. 

— Vrei ca războiul să continue? 

— Vreau o pace onorabilă. Dar acum orice pace ar fi dezonorantă. 

— Deci Geoffrey Charles nu poate veni acum acasă să-şi ia 
moştenirea în primire. 

— Ar putea veni oricând. Mi-a spus că are dreptul la o permisie; 
dar mă întreb dacă o să şi-o ia. Au fost multe pierderi. 

— De asta mi-e frică şi mie, spuse Demelza. 

Ross stătea întins pe spate, cu mâinile după cap, uitându-se spre 
ferestrele ce se luminau. 


III 


— Tată, spuse Jeremy, cunoşti familia Trevanion? 

Se întorceau împreună de la mină, Ross făcând prima vizită la 
Wheal Grace de la revenirea lui. 

— Cine? Trevanion? 

Ross era preocupat de ceea ce văzuse şi de examinarea registrelor. 

— Din Caerhays. 

— L-am întâlnit pe John Trevanion de câteva ori. Maiorul 
Trevanion. De ce? 

— Când Stephen Carrington m-a lăsat pe uscat, s-a întâmplat să 
fie lângă casa lor. M-au invitat cu amabilitate să intru... 

Ross spuse după un moment: 

— El a fost şeriful din Cornwall când era mai tânăr - Trevanion, 
adică; după aceea, membru al parlamentului pentru Penryn, deşi a 

renunțat curând. Am avut ocazia să-l cunosc mai bine cu vreo doi ani 
în urmă. Au avut loc întâlniri în Bodmin şi în alte părți, pentru 
reforma parlamentară. El era în favoarea acesteia. Am fost de aceeaşi 
părere pe tema asta. 

— Ţi-a plăcut de el? 

— Da, mi-a plăcut de el. Deşi are aroganța multor liberali, ce îi 
face să pară cu mult mai trufaşi decât conservatorii. 

— Nu era acolo, spuse Jeremy, dar familia... membrii familiei lui 
m-au invitat să intru, s-au îngrijit să mă odihnesc şi mi-au 
împrumutat un cal. Casa lor e uriaşă. Un castel! 

— N-am văzut-o niciodată. 

— Îţi aduci aminte că ne-ai dus la Windsor acum cinci ani? Ei 
bine, casa asta din Caerhays îmi aduce aminte de castelul Windsor. 
Îmi aduc aminte că Lord de Dunstanville îmi spunea că tânărul 
construia o casă măreaţă - cu un arhitect londonez costisitor, sub 
auspiciile prințului de Wales... Asta pare un pic cam mare pentru 
Cornwall. 

— Neîndoielnic e măreaţă. 

Ross se opri şi trase aer în piept, uitându-se de jur-împrejur. În 
această zi cenuşie de februarie, ariditatea normală a terenului părea 
mult mai accentuată, pentru că natura se afla în punctul său de 
maxim declin. Era ameţit de la lipsă de somn şi de la excesul de 
amor. Ar fi fost cu totul fericit în acea zi dacă altfel ar fi stat lucrurile 
la mină. Dar ăsta era mersul vieții. Şi, în dimineața aceea, Jeremy îi 
tot dădea înainte cu chestii fără importanță. 

— Cât de des ai fost acolo în lipsa mea, Jeremy? 

— La Grace? De două ori pe săptămână, aşa cum mi-ai spus. 

— Galeria de la nord e aproape epuizată. 

— Ştiu. 

— Se mai extrage minereu, dar conținutul lui e prea puţin rentabil 
pentru a-l scoate la suprafață. 

— Păi, ne-a făcut cinste, sir. 

— Ah, da. Mulțumită ei am trăit aşa bine. Şi mulțumită ei am o 
multitudine de mici, dar folositoare investiții în alte afaceri... Dacă 
Grace se închide, n-o să murim de foame. 

— N-aş vrea să se întâmple asta, spuse Jeremy. 

— Crezi că eu aş vrea? În afară de noi înşine, mai mult de o sută 
de oameni depind de ea. Ferească Dumnezeu să procedez precum 
alde Warleggan; dar, odată ce o mină începe să piardă bani, poate 
înghiți capital foarte repede. 

— Avem nevoie de un motor nou, tată. Big Beth lucrează bine, dar 


— 158 — 


e foarte învechit. 

Ross se uită spre Jeremy. 

— N-am nicio îndoială că am putea să-i aducem ceva îmbunătățiri. 
Propunerea ta că ar trebui să punem o manta de abur la cilindrul de 
excavare prin folosirea unuia mai mare şi mai vechi ieşit din uz a fost 
un mare succes. Pierderea de căldură a scăzut considerabil. Dar, ca 
motor, Beth nu e chiar vechi — douăzeci de ani? 

— Am putea să-l vindem. Asta ar putea acoperi o parte din costul 
unuia nou. 

— Dacă perspectivele la Grace ar fi mai bune, aş putea accepta. 
Dar, aşa cum e, nimic nu justifică o investiție în plus. 

— Nici măcar îmbunătățiri pentru Beth? 

— Ah, asta depinde de costuri. 

— Păi, pentru început, un cazan de aburi nou cu o presiune mai 
mare ar creşte mult puterea utilă a motorului. 

— Cu o solicitare în plus a motorului. 

— Nu şi cu nişte bani cheltuiţi pentru îmbunătăţiri acolo; pompa 
cu totul ar putea fi făcută să acționeze mai uşor cu o solicitare mai 
scăzută pe perete — şi fireşte cu mult mai puțin cărbune folosit. 

— Dacă ai putea pune pe cineva să-ţi calculeze costurile, aş fi 
dispus să mă uit pe ele, zise Ross. 

— Aş putea să calculez eu singur costurile, spuse Jeremy. 

Ross ridică dintr-o sprânceană, dar nu comentă. Continuară să 
meargă. 

— Aud că domnul Trevithick s-a întors în Cornwall, tată. 

— Da... Păi, ai putea să-i ceri lui sfatul. Din nefericire, el doar 
proiectează motoare, nu descoperă filoane. 

— Şi mai e un om care abia a sosit — din Londra, deşi cred că-i 
născut în Cornwall. Arthur Woolf56. A dat un anunț în ziarul Gazette 
luna trecută. Are o reputație bună şi cred că o mulțime de noi idei. 

Se opriră pentru un timp să se uite la două ciori gulerate ce se 
băteau cu alte două ciori comune. Până la sfârşit, ca întotdeauna, 
cele comune învinseră, şi celelalte se retraseră bătând din aripi într-o 
sfidătoare frustrare. 

Ross spuse: 

— Interesul ăsta pe care-l arăţi pentru partea practică a 
funcționării motoarelor poate fi foarte bun. Dar, în cazul ăsta, 
uitându-mă doar la Grace, e ca şi cum ai pune căruța înaintea boilor. 


56 Inginer din Cornwall (1766-1837) cunoscut pentru inventarea unui 
motor fracționat cu aburi de înaltă presiune. (n.tr.) 

Cea mai eficientă mină din lume nu are succes dacă nu există 
minereu de o concentraţie corespunzătoare pentru a fi adus la 
suprafață. 

Jeremy se uită la marea posacă. 

— Wheal Leisure n-a avut niciodată un motor? 

— Nu. 

— Nu era cupru? 

— Era cupru roşu în principal. Material de bună calitate. Dar s-a 
rărit, şi Warlegganii au închis-o pentru a obține prețuri mai bune la 
celelalte mine ale lor. 

— Încă e a lor? 

Ross se uită spre cele câteva clădiri betege şi dărăpănate de pe 
primul promontoriu al plajei Hendrawna. 

— S-ar putea. Deşi e cam puţin de stăpânit. 

Jeremy spuse: 

— Compania Indiilor de Est s-a oferit să ia o mie cinci sute de tone 
de cupru anul ăsta, zise Jeremy. E posibil să crească preţul. 

— Nu pentru ei. Ei îl obţin la un preț mai scăzut decât valoarea de 
piață. Dar înţeleg ce vrei să spui. Da... cererea poate depăşi oferta. 
Cuprul are un viitor mai bun decât cositorul. 

Demelza era în grădină şi le făcu semn cu mâna. Ei îi răspunseră. 
După o pauză potrivită, Jeremy reveni la subiectul anterior. 

— Familia asta Trevanion... 

— Da? 

— Maiorul Trevanion trebuie să fie încă tânăr, bănuiesc. Şi-a 
pierdut de curând soția, şi sunt doi copii mici. Mai sunt un frate şi... 
şi două surori. Şi o mamă. O doamnă. Poate că s-a măritat din nou. 

— Nu... Din câte imi amintesc eu, partea masculină a pierit. O fată 
Trevanion care a supraviețuit s-a măritat cu un Bettesworth; dar asta 
a fost cu o generație sau două în urmă. Proprietarul de acum - cel cu 
acele idei mărețe despre reşedinţa lui - s-a născut ca Bettesworth, 
dar şi-a schimbat numele în Trevanion când a devenit major. Îmi 
imaginez că pe ceilalți îi cheamă încă Bettesworth. 

— Pe una nu, spuse Jeremy. Pe una din surorile lui. Pe ea o 
cheamă tot Trevanion. Domnişoara Cuby Trevanion. 


IV 


Îi spusese „Ei bine, băiete”, şi viața i se schimbase. 
Ea îl cercetă cu privirea, cu ochii de un căprui surprinzător sub 
acele sprâncene negre de cărbune. Fața, mai degrabă rotundă decât 

ovală şi deschisă la culoare precum mierea, era înconjurată de un 
păr brunet, drept şi puțin aspru. Purta o pelerină purpurie peste o 
rochie obişnuită de culoarea levănțţicii, şi gluga pelerinei era dată pe 
spate. Avea o expresie arogantă. 

Spusese „Ei bine, băiete”, şi el se ridicase repede, încercând să 
îndepărteze ceva din noroiul umed şi nisipul de pe haine. 

Se întinse să vadă dincolo de zid, dar nu putu. 

— Mulţumesc, domnişoară; a fost foarte amabil. 

— Ei bine, te rog să te explici, altfel s-ar putea că amabilitatea mea 
să nu dureze. 

El zâmbi. 

— Oamenii aceia. Mă urmăreau. N-am vrut să mă prindă. 

Ea îi observă zâmbetul, dar nu-i răspunse la el. 

— Nădăjduiesc că nu te miră faptul că deja am ajuns la această 
concluzie. Cum te cheamă? 

Stephen îi spusese să nu-şi dezvăluie numele, dar acum era, cu 
siguranță, altceva. 

— Poldark. Jeremy Poldark. 

— N-am auzit niciodată de tine, spuse ea. 

— Nu, nu-s de prin părțile astea. 

— Ei bine, ce făceai prin părțile astea, Jeremy Poldark? Fratele 
meu nu m-ar lăuda dacă ar fi să ascund un ticălos - nu ăsta a fost 
cuvântul folosit de Parsons? Un ticălos care făcea contrabandă cu 
rachiu şi care i-a atacat pe vameşi în timp ce erau în exercițiul 
funcțiunii. Şi unde sunt cei cinci tovarăşi în ticăloşii ai tăi? Vrei să- 
mi arăţi tufişurile care îi ascund? 

— Nu cinci, doar unul. Şi nu-i aici, domnişoară. Ne-am despărțit 
printre copacii ăia acum cincisprezece minute. Oamenii au ales să 
mă urmărească pe mine, aşa încât cred că el a scăpat. 

Ea îşi dădu după ureche o şuviță de păr. 

— Vorbeşti ca un gentilom. Am ghicit asta înainte de a deschide 
gura. Cum de am ghicit? Poate după păr. Deşi majoritatea 
gentilomilor pe care-i cunosc au politețea de a se bărbieri. 

— Sunt trei zile de când am plecat de acasă, şi am fost pe mare 
mult timp de atunci. Prietenul meu... a vrut să-şi ia lugherul din 
insulele Scilly. 

Jeremy continuă să-i explice. Oricum era prins dacă ea ar fi vrut 
să-l predea autorităților, aşa că era mai bine dacă ştia adevărul. Îşi 
dădea seama că nu explica prea bine, dar motivul era că, de fiecare 
dată când se uita înspre ea, începea să se bâlbâie, cuvintele nu se 
legau în fraze aşa uşor pe cât ar fi trebuit. 

Ea aşteptă răbdătoare până când vocea lui se stinse şi apoi spuse: 

— Aşadar, acum ai pierdut rachiul şi lugherul. Ăsta-i rezultatul 
lăcomiei. 

— Da, într-adevăr. Şi, dacă n-ar fi fost extrema dumneavoastră 
bunătate, acum aş fi în arest. 

— Şi asta nu-i plăcut, Jeremy Poldark. Vameşii duc lipsă de 
oameni, ceea ce-i face să fie cumva cam nervoşi cu cei pe care-i 
prind. Nici măcar judecătorii nu mai sunt atât de indulgenți cum 
erau odinioară. 

— Ceea ce face să vă fiu cu atât mai îndatorat. 

— Ah, nu trage concluzia pripită că ai fi liber! Acum eşti în mâna 
mea. 

— Sunt bucuros, spuse Jeremy, să fiu cu totul... cu totul la 
dispoziția dumneavoastră. 

Cuvintele ieşiră — pe jumătate în glumă, intrând în jocul ei —, dar, 
când fură rostite, luară o turnură serioasă. Simţi cum roşeşte. 

Ea îşi feri privirea, uitându-se distantă spre poartă. După ceea ce 
păru a fi o lungă pauză, ea spuse: 

— Lugherul tău era ocru cu vele roşii? 

El făcu câțiva paşi până când putu vedea plaja. Philippe naviga cu 
vânt strâns de-a lungul plajei, la distanță cât să nu-l poată ajunge 
muschetele celor doi vameşi care stăteau uitându-se mânioşi şi 
frustrati. 

— Probabil a făcut cale-ntoarsă! spuse Jeremy. Le-a scăpat printre 
degete şi s-a urcat la bord! Dar mă caută pe mine! 

— Dacă te arăţi, spuse domnişoara Trevanion scurt, nu mai pot 
face nimic să te scap de pedeapsa meritată. 

Lugherul trecu şi se întoarse pe lângă plajă. Deşi era singur, 
Stephen se descurca bine. Un fum şi un pocnet anunțară că unul din 
vameşi trăsese. Când lugherul ajunse la capătul estic al plajei, 
Stephen schimbă direcția din nou, îndreptându-se spre largul mării. 
Probabil înțelegea că, chiar dacă Jeremy îl vedea, era imposibil să 
ajungă pe vas fără să atragă atenția duşmănoasă a vameşilor. 

Marea se încreţi ca o foiţă de argint sub lumina soarelui iernatic. 
Lugherul dispăru. Jeremy se întoarse. 

— Domnişoară Trevanion, casa mea, aşa cum am explicat, e pe 
coasta de nord. Nu există drum de țară mai aproape de zece 
kilometri. Dar, dacă ați putea să-mi dați voie să plec, drumul pe jos 
pe toată distanța de la o coastă la alta n-ar putea fi de mai mult de 
patruzeci de kilometri, şi aş putea face asta cu uşurinţă într-o zi... 

— Domnule Poldark, numele meu este Cuby Trevanion. Mergând 

aşa departe în evitarea legii, simt că nu merit o pedeapsă mai mare 
decât să te mai ajut cu ceva. Fratele meu e plecat, aşa că pot face 
asta fără să risc prea tare să-l supăr. În bucătărie e probabil nişte 
mâncare. Ţi-e foame? Pare că da! Şi fără îndoială că în grajduri pot 
să-ți găsesc un cal. Vrei să mă urmezi? 

— Cu siguranţă. Şi vă mulțumesc. 

Mergând, ea adăugă: 

— Şi celălalt frate al meu e plecat. Am putea chiar să-ți 
împrumutăm un brici. 

El o urmă urcând pe o potecă pietruită şi trecând printr-o parte de 
pădure ce fusese de curând defrişată. „Ca să putem vedea marea”, 
explică ea. 

Pe când se apropiau, casa căpăta din ce în ce mai mult aspectul 
unui castel de basm, cu foişoare şi bastioane, parapeţi crestați şi 
turnuri rotunde. Jeremy ar fi fost impresionat dacă n-ar fi avut, de 
fapt, nici timp, nici interes pentru altceva decât mişcarea unei fuste 
în fața lui şi apariția şi dispariția unei perechi de botine galbene din 
piele de vițel, murdare de noroi. Cu totul pierdut, ca unul care fusese 
hipnotizat, ar fi urmat botinele acelea până la capătul lumii. 


Capitolul 14 


I 


Între Stippy-Stappy Lane, unde colibele, deşi sărace, erau 
respectabile şi mizeria din Guernsey, unde cocioabele abandonate se 
îngrămădeau în jurul plajei şi al portului, era singura prăvălie a 
satului Sawle. Nu mai mare decât o colibă, se evidenția printr-un mic 
bovindou şi o uşă din față vopsită. Era a tuşii Mary Rogers. Sau aşa 
era cunoscută multor oameni care refuzau să-şi reconsidere ideile, 
chiar dacă tuşa Mary se găsea în cimitirul bisericii din Sawle de mai 
bine de treisprezece ani. De atunci fusese ocupată de alde Scoble. 

Cu douăzeci de ani în urmă, un bărbat pe nume Whitehead Scoble 
se însurase cu Jinny Carter. El era miner şi lucra pe vremea aceea la 
Wheal Leisure, văduv, fără copii, rotofei, rozaliu la față şi cu părul alb 
ca neaua, deşi avea doar treizeci de ani. Ea era fata cea mai mare a 
lui Zacky Martin, avea douăzeci şi trei de ani, văduvă cu trei copii 

mici, al cărei soț murise de septicemie în temnița din Launceston57. 
Scoble era îndrăgostit de Jinny, ea nu-l iubea deloc pe el; dar ea 
ascultase de sfatul părinţilor ei, mânată de nevoia de tată pentru 
copiii ei şi de propria-i dorință de a scăpa de Nampara şi de Mellin. 
Scoble avea căsuţa lui la Grambler, cu chirie pe zece ani, şi căsătoria 
a mers destul de bine până când s-a închis Leisure. După aceea, 
Scoble s-a lăsat de munca obişnuită şi s-a apucat de băut. Ross a 
încercat să-i ajute, dar, pentru motive cunoscute doar de ea, Jinny a 
refuzat. Dar în '97, când tuşa Mary Rogers îşi vânduse fără tragere de 
inimă ultima portie de pricomigdale şi fusese condusă pe deal în sus 
la biserica din Sawle, Ross îl convinsese pe ocolite pe Zacky Martin să 
dea o ofertă pentru prăvălie şi tot ce mai era înăuntru; şi Zacky, cu o 
față placidă de mincinos, o convinsese pe fata lui că făcuse suficienți 
bani din postul lui de administrator al moşiei lui Poldark pentru a fi 
în stare s-o finanțeze pentru preluarea prăvăliei. 

Curând după aceea, Whitehead Scoble se întorsese la nevasta lui, 
destul de smerit după ce petrecuse el însuşi un timp în puşcărie, şi 
de atunci munciseră împreună paşnic şi îşi clădiseră un trai liniştit, 
dar confortabil. Podeaua cenuşie de calcar fusese înlocuită cu una de 
scânduri, fuseseră instalate rafturi din lemn, o perdea curată din 
dantelă la fereastră, un clopoțel care să sune când intrai, fuseseră 
luate cântare care să arate greutatea corectă şi prăvălia fusese 
aprovizionată cu mărfuri mai bune. Acum, oamenii veneau câteodată 
chiar din St Ann's, pentru că prăvălia de acolo nu era aşa bine 
aprovizionată. 

Din nou Whitehead nu făcuse copii; era ceva ce îl nemulțumea 
foarte tare, şi asta era cauza absenţelor şi a căderii lui în darul beţiei; 
dar, pe când trecuse de cincizeci de ani, se împăcase cu propriile 
lipsuri. Şi putu fi tată pentru cei trei copii ai lui Jinny chiar dacă nu 
aveau să-i poarte niciodată numele. Fiica cea mare, Mary, era acum 
măritată şi plecase. Katie, cea mai mică, era angajată la reşedinţa 
Trevaunance. Fiul, Benjy Ross sau Ben, aşa cum i se spunea acum, 
trăia încă acasă. 

Era un excentric. Trecuse de douăzeci şi cinci de ani şi nu era încă 
însurat. Bărbos într-o obşte ce socotea că bărbile se potriveau doar 
cerşetorilor şi bătrânilor decrepiți. Avea talent la muzică, dar nu 
cânta cu vocea sau la vreun instrument în cor, ceea ce ar fi fost felul 
obişnuit de a-şi manifesta aceste înclinații; în schimb, îşi construise 
o orgă proprie în dormitorul de sus din spatele casei şi cânta melodii 


57 Vechi oraş din estul peninsulei Cornwall. (n.tr.) 

pentru el însuşi, când avea chef. Mai avea o mină de unul singur la 
un kilometru jumătate depărtare de Grambler; aici găsise câteva 
pungi de cositor aluvionar şi le urmărea în subteran până când secau 
sau până când puţul se umplea cu apă. Câteodată, pentru că terenul 
aluneca, putea merge destul de adânc. Scosese destul de puțin din 
asta, dar era abil cu banii şi economisise suficient în lunile bune 
pentru a reuşi să treacă peste cele rele. 

Asta îi mai permisese să-şi ia o zi liberă după placul inimii şi să 
meargă la pescuit cu Jeremy Poldark. Jinny era la fel de consternată 
ca Demelza Poldark de aceste plecări fără sens. Jinny se împotrivea şi 
faptului că Ben petrecea atâta timp la Nampara, deşi dezaprobarea ei 
tăcută nu schimba cu nimic lucrurile. 

Opoziția ei se născuse în parte din vechiul zvon scârbos - prima 
dată rostit în prezența ei de către Jud Paynter — cum că Ben era, de 
fapt, băiatul lui Ross şi că acea cicatrice asemănătoare de pe obraz 
era o pedeapsă divină, o pecete a diavolului pentru a marca înrudirea 
lor. Pe măsură ce timpul trecea, majoritatea oamenilor uitaseră 
zvonul, în special acum că Ben îşi lăsase barba să crească şi 
cicatricea nu se mai vedea aproape deloc. Dar exista mereu, ştia ea, 
câte o băbătie stafidită stând în fața uşii colibei ei care încă şoptea: 
„Nu ştii tu de ce şi-a lăsat ăla barbă? Păi, ie limpede destul, îți spui 
io”. În toți anii aceştia, o făcuse pe Jinny să fie prudentă în relaţia ei 
cu gospodăria din Nampara, câteodată chiar duşmănoasă în 
prudenţa ei, aşa încât nu acceptase ajutorul lui Ross, ceea ce ar fi 
putut să reînvie vechea minciună ticăloasă. 

Celălalt motiv pentru care nu voia ca Ben să stea la Nampara prea 
mult era că ştia de obsesia lui pentru Clowance. Asta, ştia ea, era 
sortită eşecului. Deşi nu exista bariera legăturii de sânge, exista 
bariera de netrecut a clasei sociale. Fireşte, doamna Poldark era la 
origine fată de miner şi la fel cu toţi ceilalți, dar acest adevăr n-ar fi 
făcut-o pe doamna Poldark să privească cu ochi buni o căsătorie 
între fata ei şi un fiu de miner. Nici pe căpitanul Poldark. Mai mult 
decât atât, era chiar invers. Dacă o fată de condiție modestă se 
mărita cu un nobil, avea o bună şansă să fie ridicată la condiţia lui 
socială. Dacă o fată bogată se mărita cu un muncitor, ea cobora la 
condiția lui. Aşa mergeau lucrurile. 

Bineînțeles, domnişorul Jeremy Poldark îi dorea prietenia lui Ben 
în egală măsură ca Ben pe a lui. Între ei exista o simpatie ce nu se 
datora unor gusturi împărtăşite; tânărul rafinat crescuse într-o 
semibogăţie, iar tânărul miner cu barba rară şi aspră, chiar dacă nu 
dusese lipsă de mâncare, avusese un trai plin de greutăți de îndată 

ce începuse să meargă de-a buşilea. 

Într-o amiază de început de martie, când, contrar renumelui, atât 
al lunii, cât şi al regiunii, vântul aproape că nu bătea deloc, Jeremy 
se dădu jos de pe poneiul lui cam la o un kilometru de Jonas's Mill şi 
îl priponi de ciotul unui bătrân păducel. Pământul din fața lui arăta 
ca o pajişte pe care se mişcase o cârtiță, doar că pajiştea de aici nu 
era verde, fiind un teren accidentat, buruienos, cu iarbă-neagră şi 
câteva petice de grozamă. lar pământul scurmat de cârtița asta nu 
era unul fin, mărunțţit, dintr-un ghiveci, ci o hidoasă rocă galbenă cu 
noroiul şi amestecul de prundiş al terenului mlăştinos. 

Jeremy fluieră de câteva ori, şi imediat Ben apăru dintr-una dintre 
găuri, adumbrindu-şi ochii de soarele ceţos. Împreună cercetară cel 
mai proaspăt pământ desțelenit de Ben cu hârlețul lui. Pentru 
moment, după ploile iernii, mare parte dintre săpăturile adânci erau 
pline de apă. 

Jeremy spuse: 

— E o urmă de cositor, văd eu, dar măcar merită spălatul? 

— N-am nevoie, pentru că vezi că doar urmăresc roca degradată. 
Sapi puţurile astea mici pe dealul ăsta şi urmăreşti cum se aşază 
roca atunci când ajungi pe ea. Dacă ai ochiul format, poți să vezi de 
unde vine. Cursul rocilor de cositor se împrăştie ca o coadă de 
curcan, vezi tu, şi, dacă o iei pe urma lor spre sursă, o să ajungi pe o 
singură fâşie ce îți arată drumul către filonul principal. 

Stăteau aşezaţi, uitându-se în susul dealului. 

Jeremy spuse: 

— Ben, vreau să încerci altceva cu mine. 

— Ce-i, băiete? 

— Odată, curând - azi sau poate mâine, aş vrea să mergem colo la 
Wheal Leisure, să ne uităm puţin la ea. Vrei să vii? Tu ai ochi de 
miner, eu nu. 

Ben scutură nişte pietriş în mână, probându-i greutatea. 

— Pe pământul lui Treneglos? Care-i aparține lui Warleggan? 

— Alde Treneglos n-o să obiecteze. Tânărul Horrie îmi e prieten, şi 
tatălui lui nu-i pasă. 

— Şi alde Warleggan? 

— Nu-i niciun om de-al lor pe acolo de ani întregi. Sunt vreo zece 
kilometri până la cea mai apropiată mină a lor la St Anns, şi au 
vândut fiece bucată de lemn şi piatră ce se putea vinde când au 
închis-o. 

— Mi-aduc aminte când au închis-o. Eram un pici pe vremea aia. 
Eram la strâmtoare pe-atunci, pentru că tata lucra acolo. Domnul 

Scoble, vreau să zic, nu tatăl meu adevărat. Aveam să lucrez şi eu 
acolo, să-i aduc şi să car materiale pentru el. Trebuia să mă 
plătească cu trei şilingi pe săptămână. Totul era aranjat, şi io de-abia 
aşteptam - prima mea slujbă de adevăratelea, pe bani adevărați. 
După aia, au venit veştile că se închidea totul. 

Se ridică, şterse noroiul de pe hârlețul pătrat, îşi desfăcu haina 
lejeră de barchet. 

— Deci ce cauţi tu? 

— Ce căutăm cu toții. 

— Cred că e surpat totul. Foarte posibil o sală plină de apă. 

— Nu pe faleza aia. 

— Păi, atunci mâine de dimineață? 

— Ben, tu ştii la Grace nivelurile alea de cositor... Au adus bani 
familiei Poldark... ne-au îmbogăţit... şi satelor din jur le-a mers destul 
de bine; au fost bani, salarii care le veneau mereu. Dar acum sunt 
spre epuizare; nimeni nu vorbeşte deschis, dar toată lumea şopteşte. 
Nivelul de la sud e epuizat, ştim cu toţii. Cel de la nord a fost 
exploatat timp de aproape optsprezece ani. Nu poți cere mai mult de- 
atât. Nu-i vina lui tata; de când îmi aduc eu aminte apăreau o sută 
de lire pe lună în registru pentru a plăti oameni să caute alte 
zăcăminte. Am săpat puțuri mai adânci, am făcut galerii 
transversale, le-am legat de exploatările mai vechi — îți aminteşti ce s- 
a întâmplat când am secat din greşeală Wheal Maiden şi doi oameni 
s-au înecat —, am făcut tot ce era posibil prin exploatare. Deci cât 
timp o să mai avem profit la Grace? Poate un an, poate doi, dacă 
prețul cositorului se menține. Atunci, ştiu că tata o să piardă bani 
pentru încă un an sau doi. Dar cred că a venit momentul să ne uităm 
cu totul în altă parte. 

— În altă parte însemnând la Leisure? 

— Păi, am putea începe ceva complet nou, bănuiesc. E un teren 
bun în spate la Reath Cottage, dar acolo au încercat şi alde Vigus şi 
Baragwanath. Şi tu n-ai găsit nimic aici ca să justifice începerea unei 
operațiuni în stil mare, nu-i aşa? 

— Nu poţi să fii sigur fără echipament şi bani cheltuiţi, spuse Ben 
prudent. 

— În afară de asta, în zonă, zise Jeremy, nu mai sunt decât 
Grambler, ce ar necesita o avere să fie redeschisă, şi Wheal Penrose, 
dincolo de Jones's, ce a dat greş într-un an. 

— Ce părere are căpitanu' Poldark de Wheal Leisure? 

— Păi, mina aia a fost prima lui afacere, nu-i aşa? Înainte să mă 
nasc eu. A crezut în ea atunci, şi pentru un timp a avut profit 

frumos. Dar, când Warlegganii au câştigat controlul, şi-a scos-o din 
minte şi s-a concentrat asupra minei Grace care pe-atunci era la fel 
de părăsită cum este Leisure acum. L-am întrebat de asta ieri. Ştiai 
că Leisure n-a mers niciodată mai adânc de treizeci de stânjeni58? 

— Ştiam că n-a avut niciodată un motor propriu-zis. 

— Ce profit am fi obținut vreodată de la Wheal Grace dacă n-am fi 
mers niciodată mai adânc decât atât? 

Poneiul lui Jeremy necheză, aşa că Ben merse la el şi îl bătu peste 
nas. 

— Şi Warlegganii? întrebă. 

— Asta va trebui să aflăm, dar, după cât se pare, s-au asociat cu 
Treneglos şi nu mai sunt interesați. Ar fi un comitat ciudat dacă 
fiecare mină începută ar aparține pe vecie întreprinzătorului. 

— Să sperăm atunci că au plecat. Pentru că le-am ura călătorie 
sprâncenată! 


II 


Pe când avea loc această discuție, Ross îl vizită pe Tregothnan şi 
îşi informă protectorul că, la următoarele alegeri, el nu avea să mai 
vrea să fie reales. Edward, al patrulea viconte Falmouth, îi acceptă 
declarația fără comentarii şi se aplecă să miroasă o magnolie ce îşi 
deschisese bobocul, arătându-şi culoarea. Când îşi îndreptă spatele, 
Ross îi întâlni privirea şi zâmbi cu severitate. 

— Familia dumneavoastră m-a tolerat prea multă vreme, milord. 

— N-ar fi asta cumva părerea noastră mai degrabă decât a 
dumitale? 

— Probabil au existat multe ocazii când l-am enervat teribil pe 
tatăl dumneavoastră. Sunt sigur că m-ar fi putut trimite la dracu’. 

— Puţine relații nu sunt afectate de diferenţe de opinii. Sau puține 
relații ce au vreo însemnătate. 

Ross îl cunoştea pe noul viconte de când acesta avea zece ani, dar, 
de când moştenise titlul, cu doi sau mai mulți ani în urmă, nu 
avuseseră prea mult de a face unul cu celălalt. Edward Boscawen era 
un bărbat mai înalt şi mai bine clădit decât tatăl său, cu un aspect 
sănătos, recent însurat, încă foarte tânăr într-un fel. Dar, în cursul 
scurtelor lor întâlniri, Ross simţise o puternică tenacitate şi ambiţie, 
un simț al îmbrățişării puternice a celor mai stricte principii 
conservatoare, ce nu se potriveau cu propriile sale credinţe. Îi plăcea 


58 Un stânjen are 1,82 metri. (n.tr.) 

de băiat - de tânăr (acum avea douăzeci şi patru de ani) —, dar nu 
credea că, atunci când s-ar ajunge la asta, ar fi prea simplu să 
rămână fiecare la propria părere, aşa cum fusese cu tatăl lui. Al 
treilea viconte fusese cu doar câțiva ani mai în vârstă decât Ross 
atunci când murise; de-a lungul anilor, relaţia lor ajunsese să fie una 
de respect reciproc; aceasta ar fi categoric diferită. 

— Cincisprezece ani ca membru, spuse Ross, înseamnă suficient 
de mult. De asemenea, după cum ştiţi, eu nu sunt un om prea bogat, 
şi lipsa mea permanentă din Cornwall m-a făcut să îmi neglijez 
propriile afaceri. 

— În ce sens? 

— În principal, mina pe care încă se bazează în mare parte 
prosperitatea mea. Dar şi alte lucruri... 

— N-ai un administrator sau un agent priceput? 

Ross surâse. 

— Am încercat să fiu eu însumi acela. Dar n-a funcționat 
întotdeauna in absentia. 

Se lăsă tăcerea. I se păru că Falmouth aştepta să continue cu 
explicaţiile. 

— Cel mai grav caz a fost în 1802 şi 1803. Dar au mai fost şi 
altele. 

— Te rog să continui! Mă interesează. 

— Chiar după ce s-a născut ultima mea fiică, am fost plecat cu 
întreruperi pentru o lungă perioadă - mai întâi cu doctorul Dwight 
Enys în Franţa în timpul păcii, căutând prieteni acolo - sau rude ale 
prietenilor care muriseră —, şi, mai târziu, când am văzut că pacea — 
pacea lui Napoleon - era greşită, în Londra, am încercat împreună cu 
alții să-l convingem pe Pitt să se întoarcă până când nu era prea 
târziu... Câtă vreme am fost plecat, au avut loc multe ticăloşii la 
Wheal Grace. Cu soția mea preocupată de cea mică, fiul meu de doar 
doisprezece ani şi administratorul minei bolnav de ftizie, un grup de 
mineri au ticluit un plan să jefuiască mina de cositor, aşa cum au 
mărturisit. 

— Dar nu trebuia să fie topit? 

— Nu, îl expediau drept obiecte din cositor spre Franța cu nave ce 
mergeau acolo să aducă mătăsuri şi băuturi. Contrabandiştii fac 
deseori transporturi dus-întors. 

Falmouth scoase un râset scurt şi trist. 

— N-am auzit ca răufăcătorii să fi fost aduşi în fața justiţiei. Poate 
că eram prea mic. 

— Nu. N-am formulat acuzații. 

— De ce nu? E o greşeală să permiţi cuiva să creadă că poate 
încălca legea fără a se teme de pedeapsă. 

— Sunt de acord - în principiu. Dar era o perioadă de suferință, vă 
amintiți, desigur. Am scăpat de patru, cei care erau conducătorii 
grupului. Restul... s-au potolit. Unii oameni sunt uşor de condus - şi 
nu toți dintre ei... Ei bine, ştiţi ce mi-a spus unul dintre ei? „N-am 
crezut că-i aşa rău, păi da, acuma că e pace cu Franța.” 

Tânărul râse din nou, mai relaxat. 

— Ei bine, căpitane Poldark, după câte ştiu eu, absențele dumitale 
din Cornwall au fost întotdeauna alegerea dumitale. Au depăşit cu 
mult necesitățile calității dumitale de membru al parlamentului. 
Aproape că nu e necesar să subliniez că mulți dintre colegii dumitale 
din Westminster sunt rentieri aleşi în parlament la fel cum sunt aleşi 
în cluburile White's sau Boodle's şi care tratează asta în aproape 
acelaşi fel — trecând pe acolo după chef şi stând la moşii atunci când 
n-au chef. 

— Ah, sunt de acord. Întâmplarea face ca aceste ocazii de a 
călători să fi apărut - şi păreau să fie o contribuție mai semnificativă 
pentru țară în vreme de război decât... 

— Aşa au şi fost. Nu încape discuţie... Hai să intrăm! Vântul ăsta e 
rece. 

Intrară şi băură nişte vin în salonul pustiu, printre blazoane şi 
steaguri de luptă. 

— Schelele de afară şi cărămizile, şi pietrele, spuse Ross. 
Construiți ceva nou? 

— Ceva ce aproape s-ar putea numi o casă nouă, răspunse 
Falmouth. Asta a devenit mică şi nepotrivită. Domnul Wilkins va fi 
arhitectul. 

Ross ridică din sprâncene. Casa actuală, deşi extrem de 
întunecată, putea cu greu fi numită după indiferent ce criterii drept o 
reşedinţă mică. Evident, construcția de case era o preocupare printre 
cei mai bogați dintre vecinii lui. Şi la fel printre cei tineri şi proaspăt 
căsătoriți. Trevanion avusese puțin peste douăzeci de ani când îşi 
începuse castelul. 

— Ce mai face Lady Falmouth? 

— Foarte bine, mulțumesc. O să mă întâlnesc cu ea la reşedinţa 
Woolhampton săptămâna viitoare. Ştii că aşteaptă primul copil? 

Ross nu ştia, şi îi adresă felicitări. 

Vorbiră despre Portugalia; apoi Ross spuse: 

— Mi-am mai dat seama că ocuparea acestui loc de către mine a 
constituit o pierdere financiară pentru tatăl dumneavoastră. 

Proprietarii de circumscripţii se aşteaptă să aibă profit de pe urma 
membrilor pe care-i aleg. 

— Face parte din sistemul actual. Un sistem pe care am impresia 
că ai vrea să-l schimbi. 

— Da. În special când se ajunge la momentul în care Sir 
Christopher Hawkins îl dă afară pe Davies Gilbert din locul său în 
parlament pentru că John Shelley i-a oferit mai mulți bani. 

Tânărul strâmbă din nas. 

— Hawkins compromite sistemul. Noi — adică tatăl meu cu mine şi 
cu alții asemenea nouă - facem deosebirea între patronaj şi corupție. 
Nu corupem oameni cinstiți, ci le dăm orice a fost considerat a fi 
dreptul lor, de-a lungul generaţiilor. Nu umblăm încercând să 
cumpărăm voturi, oferind avantaje mai substanţiale sau sume mai 
mari de bani decât alții. 

Ross îşi aminti anumite ocazii în 1796 şi 1797, dar se abţinu de la 
comentarii. 

— E o diferență greu de observat. Presupun că se poate chiar 
argumenta că, dacă nu se plătesc oameni cu bani pentru a vota, 
pesemne sunt plătiți cu promisiuni. 

— Totuşi, spuse Lord Falmouth, nu cred că trebuie să te preocupe 
pierderile noastre... ce s-ar fi putut să ne coste ca familie, vreau să 
zic, pentru a te menține pe unul dintre locurile noastre. De când ai 
devenit membru, şi în special în aceşti ultimi ani, ţi-ai câştigat un soi 
de renume la Westminster - ah, ştiu, nu prin realizările din Cameră — 
şi i-ai oferit tatălui meu satisfacția că ai reprezentat comitatul lui şi 
că prin aceasta ai putut să iei parte la treburile statului. Aşadar, n-a 
fost o legătură fără avantaje pentru el, ca să zicem aşa. Nici pentru 
mine, aş sublinia eu. 

— E foarte amabil din partea dumneavoastră, spuse Ross. 

— Totuşi, zise celălalt. Totuşi, au fost vremuri, sunt de acord, când 
tata a dezaprobat cu tărie atitudinea pe care ai adoptat-o în legătură 
cu anumite probleme - în principal, presupun, atunci când ai fost 
evident în favoarea emancipării catolice. 

— Şi încă sunt, spuse Ross. 

Lord Falmouth sorbi din vin şi fixă cu privirea steagurile 
zdrențuite. 

— Ai vreo legătură de familie cu catolicii? O căsătorie pe undeva... 

— Niciuna. 

— Şi nu eşti la obârşie hughenot52? Mi-a spus cineva. 


59 Adepții francezi ai curentului protestant calvin dintre secolele al XVI- 

— Asta a fost acum multă vreme, spuse Ross zâmbind. 

— Chiar şi aşa, e cu atât mai ciudat. 

— Nu... Pur şi simplu cred că legile actuale privează de drepturi 
civile şi sărăcesc un mare grup de englezi talentaţi care sunt la fel de 
loiali coroanei ca dumneavoastră şi ca mine. 

— Soluţia e în mâinile lor! 

— Ei nu privesc aşa problema, milord. Nu aşa, aş îndrăzni eu să 
afirm, nu aşa văd problema şi mulți englezi protestanți. 

— Ei bine... trebuie să-ți spun, căpitane Poldark, că sunt la fel de 
hotărât ca tatăl meu să mă opun oricărei relaxări a legilor actuale. La 
drept vorbind, chiar mai hotărât. Cred că acceptul ca aceşti oameni 
să fie cetățeni cu drepturi depline - cei care în ultimă instanță 
datorează supunere unei puteri străine - ar fi o eroare pe plan 
național, precum şi un dezastru național. 

Ross zâmbi din nou. 

— Atunci, e poate mai bine, în cazul acesta, că îmi ofer demisia, 
atâta vreme cât alegerea e în puterea mea. 

— N-ar trebui, sper eu, să se ajungă la asta. Nu te grăbi! Nu există 
niciun scrutin la orizont, aşa că îți sugerez să permiți acestei sesiuni 
parlamentare să ajungă la final, şi voi face aranjamentele necesare 
când va veni timpul. 

Se lăsă tăcerea. 

— Mai vrei nişte vin? 

— Mulţumesc, nu. Aş vrea să ajung acasă înainte de lăsarea 
întunericului. 

Tânărul pair se ridică. 

— Vorbind de alegeri, ce părere ai despre acest duel între Sir 
Christopher Hawkins şi Lord de Dunstanville? 

— Ce? Hawkins şi Basset! N-am auzit! Când a fost asta? 

— Când erai plecat. Credeam că ai aflat până acum, având în 
vedere prietenia dumitale cu Lord de Dunstanville. Deşi, ținând 
seama de toate, nu prea te poți făli cu o astfel de încăierare. 

— Când s-a petrecut? 

— În noiembrie. În Londra. Eram şi eu în Londra, dar atunci n-am 
auzit nimic despre asta. A fost la o oarecare recepție a liberalilor. 
Treburile au fost foarte sensibile între ei pentru o vreme - în legătură 
cu Penryn, fireşte. Ştii despre conflictul de acolo - rivalitatea. Dar 
dintr-odată, cearta a răbufnit. Warlegsan era acolo, mi s-a spus, 
împreună cu Hawkins. Gazda tocmai vorbea cu ei, când Lord de 

Dunstanville a trecut pe lângă ei, şi, pe când trecea, Hawkins a făcut 
o observaţie cu voce tare despre „piticii ăştia din Cornwall îmbrăcați 
în verde”, ceea ce era clar un comentariu la adresa redingotei lui 
Francis de Dunstanville de un verde-închis şi a staturii sale scunde. 
Pe loc, Lord de Dunstanville l-a provocat la duel pe Hawkins, 
provocarea a fost acceptată şi au luptat în spate la Savoy, în 
săptămâna următoare. 

— Şi rezultatul? 

— Mai trebuie să întrebi? Amândoi au ratat, onoarea a fost 
satisfăcută - într-o oarecare măsură -, şi-au strâns mâinile ţepeni, 
au făcut plecăciuni şi s-a terminat treaba. Dar cearta nu i-a atras un 
bun renume niciunuia din ei, aşa că nu-i de mirare că au încercat s-o 
muşamalizeze. 

Ross îşi urmă gazda spre uşă. 

— Rareori  duelurile atrag vreun bun renume asupra 
participanților. 

Celălalt îşi ridică privirea. 

— Tata mi-a povestit ceva despre împrejurările unuia în care ai 
fost implicat. Acela a fost cu siguranță foarte diferit. O insultă la 
adresa soției dumitale... Câtă vreme cearta asta... 

— Da, a existat o diferență. Dar, în acel caz, rezultatul a fost fatal. 

Cuvântul „fatal” îi însoţi prin hol, cizmele lor răsunând pe podeaua 
de stejar, spre uşa din față şi în soarele iernatic. Fără ca Ross să fi 
intenționat asta, cuvântul părea să poarte cu el o aluzie la 
încăpățânarea şi vinovăția ce fuseseră mereu parte din ființa lui. 
Tânărul pair tăcu şi, în vreme ce Ross era ajutat să-şi îmbrace 
pelerina, luă şi el una de la lacheu. Osatura puternică a feței lui Ross 
devenise ceva mai fermă odată cu trecerea anilor, puțin mai aspră. 

Falmouth spuse pe un ton mai lejer: 

— Ce mai face doamna Poldark? Când ne vom întoarce - asta va fi 
pe la sfârşitul lui iulie sau în august, dacă totul merge bine —, trebuie 
să veniți la botez. Fireşte că vom da o petrecere. Şi mătuşa mea, 
doamna Gower, va veni şi ea. Ştiu cât de mult ține la soția dumitale. 

— Mulţumesc. Am fi foarte încântați. 

Edward Falmouth îşi aruncă privirea peste moşia sa. 

— Din partea cea nouă a casei o să avem o perspectivă mai bună 
asupra râului. Dar asta în viitor. Vom construi timp de câţiva ani. 
Cred că tata a avut o astfel de idee în anii tinereții sale, dar, când 
mama a murit, şi-a pierdut interesul. 

— Aşa s-a întâmplat şi cu tatăl meu cu mult timp în urmă — 
fireşte, la scară mai redusă. Nampara - aşa cum e ea - a fost 


— 173 — 


începută în 1765 şi niciodată terminată până în 1797, când mina 
mea prosperase şi mi-am putut permite ceva peste necesitățile 
curente ale vieții de zi cu zi. 

Un rândaş îi aduse calul lui Ross. 

Falmouth spuse: 

— Sigur că Cornish Bank prosperă, nu? 

— Ah, da, într-adevăr. Dar veți înțelege că, în vreme ce eu sunt un 
partener cu drepturi depline, investiția mea actuală în bancă a fost 
destul de redusă. Aşa că, evident şi corect, partea mea din profit e şi 
ea redusă. 

— Aud că banca Warleggan e la ananghie. 

Ross se uită la tânăr. 

— Ce vreţi să spuneţi? 

— Aşa mi s-a zis — deşi n-am auzit de asta în Cornwall. 

— Dar ei... ei sunt cunoscuți pentru faptul că nu le-a mers 
niciodată rău. 

— Mi s-a spus că Sir George însuşi e într-o oarecare jenă 
financiară. A speculat masiv în Midlands, anticipând o creştere a 
producției. În schimb, desigur, e mai mult decât oricând în stagnare 
şi probabil aşa va şi rămâne. 

— Nu pare a fi caracteristic lui George. 

— Ei bine, se zice că e foarte tensionat. În Truro, parează cu toții 
cât pot de tare şi, în general, lumea îi crede. 

— Şi eu aşa aş face, să fiu în locul lor. 

— Înţeleg că-l cunoşti bine pe Sir George. 

— S-ar putea spune că da. 

— Eu l-am întâlnit doar de câteva ori. Îl consideram un parvenit, şi 
încă unul destul de antipatic. Tata, fireşte, îl detesta. 

— Păi, da. Este în parte o urmare a antipatiei tatălui 
dumneavoastră față de George Warleggan faptul că eu am ajuns să 
ocup locul dumneavoastră din parlament. 

— Ei, haide! Te judeci mult prea aspru. Dar ştiu ce vrei să spui. 
Spre deosebire de mulți fii... 

Ross aşteptă. 

— Ce voiaţi să spuneţi? 

— Voiam să spun că, spre deosebire de mulţi fii, eu l-am ascultat 
pe tatăl meu şi am discutat foarte mult cu el. Ne-am înţeles bine. Mi- 
a spus multe despre circumscripțiile parlamentare pe care le 
controlăm şi despre persoanele implicate. Deşi mergea des în Londra, 
era foarte atent la ce se întâmpla în Truro. El mi-a spus, de exemplu, 
despre prăbuşirea băncii Pascoe. 

— Chiar aşa. 

— Da, chiar aşa. Şi despre zvonurile şi pamfletele ce circulau la 
vremea aceea ca să doboare banca asta. 

— Ah, asta-i adevărat. 

Urmă o tăcere adâncă. Însoţindu-l până la uşă, Excelenţa Sa părea 
a nu se grăbi să pună capăt întâlnirii. 

— Domnul Harris Pascoe al dumitale a murit? 

— Da, anul trecut, din păcate. 

— Ce păcat! 

— Sunt de acord. Dar de ce? 

— Înţeleg că ajunsese să dețină o poziţie influentă în banca 
dumitale. Băncile - orice bancă bună - pot exercita o putere 
distructivă. Poate că dorise s-o folosească. 

Ross privi peste peluză spre râul ce lucea. 

— Ce vreţi să sugerați? 

— Să sugerez? Nu vreau să sugerez nimic. 

— Atunci ce ați remarcat? 

Tânărul Boscawen făcu un gest indiferent. 

— Poate că al dumitale domn Pascoe ar fi vrut să regleze nişte 
vechi conturi. Asta-i tot. 

Calul lui Ross, văzându-şi stăpânul stând aproape, necheză, gata 
de plecare. 

— Şi dumneavoastră, Lord Falmouth? 

— Eu ce? 

— Aţi vrea să reglați vechi conturi? 

— Eu n-am conturi de reglat. N-am nicio idee ce-ar fi făcut tata. A 
trecut atâta timp de atunci. Dar, în orice caz, problema pentru mine 
e teoretică. Interesele bancare ale familiei mele în Cornwall sunt mici. 
Şi interesele noastre comerciale nu sunt de natură să exercite 
suficientă influență asupra problemei, dacă ne-am dori să facă asta. 

— Aşa cum e posibil s-o facă Cornish Bank. 

— Asta trebuie ei să hotărască, nu-i aşa? 

— Într-adevăr. Da, într-adevăr. Ross încălecă. Îşi ridică pălăria. Îi 
doresc Excelenței Sale o zi bună. Ce mi-ați spus o să-mi dea de 
gândit pe drumul spre casă. 


Capitolul 15 


— 175 — 


La o săptămână după asta, Sir George Warleggan îşi vizită unchiul 
la biroul acestuia din spatele casei mari din Truro. Cary se 
schimbase puţin în ultimii zece ani. Bradipepsia$0 îi măcinase de 
mult toată carnea pe care o pusese pe el la vârsta de mijloc, dar 
oasele nu se degradaseră. Dezbrăcat, arăta ca un manechin al 
corpului uman folosit pentru prezentarea structurii anatomice; dar 
din fericire nimeni nu-l văzuse vreodată în starea sa naturală. Boneta 
îi ascundea părut alb tuns scurt, hainele negre atârnau pe el de 
parcă ar fi fost târât afară din mare. Dar ochii erau la fel de ageri ca 
întotdeauna în spatele ochelarilor groşi, iar creierul, obişnuit doar cu 
cifrele, continua să funcționeze în mod automat. În ultima lună, 
ajunsese să-l antipatizeze intens pe distinsul său nepot. 

— Ei bine, ai răspunsurile? întrebă George. 

— Da, le am, în măsura în care am pus întrebările, spuse Cary. Şi 
n-au fost bune. 

— În măsura în care ai pus întrebările? Ce înseamnă asta? 

— Înseamnă asta: cu cât mai puţini oameni ştiu că avem nevoie de 
bani, cu atât mai în siguranță suntem! Asta-i elementar. Şi un 
abecedar pentru copii ţi-ar spune asta. Să scrii altor bănci, să trimiți 
scrisori altor bănci, în special în vremuri din astea când toată lumea 
e strâmtorată... asta înseamnă să răspândeşii veşti. Am scris la 
modul general şi doar la trei bănci: Carne's din Falmouth; Robins, 
Foster şi Coode din Liskeard; şi Bolitho's din Penzance. A venit 
acelaşi gen de răspuns, răspunsul care era de aşteptat, sub toate 
aspectele. 

— Ce răspuns? 

— Scuze. În general. Războiul cu Franța ce continuă, pierderi 
dezastruoase ale exportatorilor, scăderea hârtiilor de valoare private, 
scăderea tranzacţiilor pe credit, politica de a-şi restrânge propriile 
angajamente. Te-ai aşteptat la altceva? Ce-am întreprins noi de-a 
lungul anilor pentru a clădi un climat de bunăvoință cu indivizii 
ăştia? Nimic. Pentru că am crezut că n-avem nevoie de ei. 
Warlegganii erau siguri, asta am crezut, cu topitoriile, minele de 
cositor şi cupru, morile, vasele, laminoarele! Cine să ştie că unicul fiu 
al lui Nicholas Warleggan - nepotul lui Luke Warleggan - avea să-şi 
piardă mințile şi să risipească averea, cumpărând țesătorii 
falimentare în Manchester! 

— Am mai discutat despre toate astea, spuse George încordat. 

— Dar nu îndeajuns. Nu îndeajuns. Când a murit soția ta, acum 


60 Termen medical pentru digestie lentă. (n.tr.) 

mai bine de zece ani, ai fost forțat să faci una sau două speculații 
imprudente - au fost neglijenţe, şi au fost de înţeles; erai tulburat, ai 
pus mare preț pe femeia aceea, nu ştiai ce făceai. Dar acum! La 
apogeul puterii tale... 

— Nu-i pierdut tot ce am investit. La timpul potrivit, trebuie să 
apară un câştig. 

— Ce-i cu firma aceea de imprimat țesături - orice-o fi asta? 
Ormrod's, nu-i aşa? Faliment! Ăsta nu-i câştig, asta e pierdere sută la 
sută, George, pierdere sută la sută! Şi ţii firma asta, Fleming, în 
funcțiune doar pierzând în continuare alți bani şi sporindu-ți 
paguba. Şi mărfurile astea pe care le ai. La fel de bine ai fi putut 
investi în steril! Nimeni nu le cumpără! Ce se întâmplă cu tine? 

— Războiul s-ar fi isprăvit cu siguranță dacă prințul regent 
rămânea loial partidului său... Cum era să ştiu că o s-o întoarcă în 
ultima clipă? 

Cary frunzări hârtiile de pe birou. Toate erau în legătură cu 
investiţiile lui George în nord - nelegiuirile lui, aşa cum le considera 
Cary. 

George spuse: 

— Prințul nu-i decât o sfârlează, se întoarce după cum bate 
vântul. În cazul în care războiul va merge prost pentru noi, s-ar 
putea foarte bine să se îndrepte spre liberali şi să facă pace la urma 
urmei. Atunci, pierderile mele vor deveni profituri, aşa cum ar fi 
trebuit să fie. Atâta vreme, vreau să spun, cât pot să păstrez ce am 
cumpărat. 

Gura lui Cary se strânse ca o crăpătură în podele. 

— Câteodată, oamenii devin prea mari, li se urcă prea tare la cap, 
ies din regiunea pe care o ştiu, fabricile pe care le ştiu, încearcă să se 
extindă unde nu ştiu destule. N-aş fi crezut niciodată aşa ceva despre 
tine, George. Mama ta ştie? 

Fireşte că nu. E mult prea bolnavă ca să fie îngrijorată de astfel 
de probleme. 

— Va trebui să fie dacă lucrurile vor merge prost până la capăt. 
Cary se uită la nepotul lui pe deasupra ochelarilor. N-ai fost niciodată 
cartofor, George. Ce te-a făcut să speculezi aşa? A fost o altă femeie? 

George trase adânc aer în piept. 

— Ai grijă, unchiule! Ai putea să-ntreci măsura. 

— Am auzit zvonuri. Să nu crezi că n-aud nimic pentru că nu ies. 
Să nu crezi asta. Au existat zvonuri. Şi nu mi-ai răspuns la întrebare. 

— Nici n-o s-o fac. Nu comanzi tu lumea din biroul ăsta; nici mie 
nu-mi comanzi tu. Spune-mi care-i situația în momentul acesta, şi 

după aceea o să te las la calculele tale. 

Cary împinse hârtiile într-o parte şi îşi deschise registrul. De când 
George fusese înnobilat, devenise mai puțin dispus să se corecteze şi, 
deşi amândoi bărbaţii erau adesea de aceeaşi părere, atunci când 
exista o diferență de opinie, se întâmpla mai des ca George să-şi 
impună punctul de vedere. Dar bineînțeles că niciodată până atunci 
nu fusese ceva de acest gen. 

Cary spuse pe un ton glacial: 

— Dacă mâine ar apărea o criză — o cerere, oameni care să se 
înghesuie şi să bată cu pumnul la ghişeu cerând ce-i al lor —, am 
putea acoperi douăzeci la sută din emisia noastră de cambii! 

— Asta-i doar cu cinci la sută mai mult decât săptămâna trecută! 

— Nu-i posibil să creezi active peste noapte! Dacă aruncăm brusc 
hârtii pe piața liberă, pur şi simplu le scădem valoarea. 

George merse spre un sertar, îl descuie şi scoase un dosar. În el 
era o listă a tuturor bunurilor sale. 

— Azi a fost vreun semn de cerere? 

— Niciun deponent important n-a făcut încă vreo mişcare. Brewer 
Michael a venit pentru a-şi reînnoi cambiile. A trebuit să refuz. Asta 
lasă o impresie proastă, pentru că fără îndoială poate să şi le 
sconteze peste drum. Symons a tras mai mult decât îi e în obicei, mai 
mult decât jumătate din depozitul lui — dar el e plevuşcă. 

— Păi, atunci... 

— Dar există o anume nervozitate în legătură cu asta, pot să-ți 
spun eu. Pot s-o miros. Pot s-o văd în ochii oamenilor. E ca un câmp 
de grozamă după o vară secetoasă - stă şi zace acolo, îi trebuie doar o 
scânteie. 

— Avem nişte acțiuni din India, spuse George uitându-se la dosar. 
Am putea să vindem destul de repede şi să compensăm pierderea... 
Dar, la modul ideal, încă avem nevoie de altă bancă - una din cele 
mari — ca să rescontăm cambii pe termen scurt în valoare de 20.000 
de lire. În felul ăsta ar trebui să fim în siguranţă. 

— Cum e cu Cornish Bank? 

— Ce-i cu ea? 

— Pe vremuri, erai destul de prieten cu Lord de Dunstanville. Ar fi 
un gest de bună vecinătate. 

— Nici nu intră-n discuţie. 

— De ce? 

— N-am fost mai deloc în relații de ani întregi. Şi în noiembrie anul 
trecut am fost implicat — nevinovat implicat — într-o ceartă între el şi 
Sir Christopher Hawkins. S-a terminat printr-un duel. Am fost unul 

dintre secunzii lui Hawkins. Asta ar face acum o astfel de abordare 
de neconceput. 

— Mereu e câte ceva... 

— În orice caz, spuse George, să abordăm Cornish Bank ar fi exact 
ceea ce te-ai străduit să eviți cu alții. Concurenţii noştri direcți în 
oraşul ăsta... 

— Atunci, ce zici de Hawkins? E proprietarul marii mine 
Hallamannin şi al minelor de argint din valea Chiverton. 

— Ah, e un om prietenos, asta recunosc. Dar nu te poți aştepta de 
la el să răspundă unei situații ca asta. 

Se lăsă tăcerea. 

— Cât de mult mă pot baza pe tine, Cary? întrebă George. 

— Să te bazezi pe mine? 

— Eşti un om bogat. Eşti la fel de mult ca mine implicat în 
solvabilitatea băncii. 

Cary îşi frecă fruntea pe sub bonetă. Un nor de mătreaţă albă 
zbură pe registru. 

— Mare parte din banii mei sunt investiţi. Nu se poate realiza în 
grabă. 

— Păstrezi la etaj o mie de lire în aur. Mi-a spus tata. 

— N-avea dreptul să-ți spună. Şi acum nu mai e atât. 

George se uită la unchiul lui. 

— Să presupunem că se întâmplă ce-i mai rău şi cineva aruncă o 
scânteie în grozamă. De ce am avea nevoie? 

— Într-o panică adevărată? Nu mai puţin de treizeci de mii. 

— Din care putem găsi doisprezece. Poate încă două cu capitaluri 
disponibile, cum ar fi banii noştri. Corect? 

— Destul de corect. 

George închise dosarul cu grijă, îl încuie în sertar, pipăi cheia. 

— Ei bine, banca nu-şi va închide porţile dacă eu pot să ajut. 
Topitoriile din Bissoe ne-ar oferi tot capitalul de care avem nevoie. 

— Doar n-o să le vinzi pe alea! Baza pe care am clădit tot restul! Îți 
reamintesc că eu am o treime din acțiuni. 

— Şi eu am cincizeci şi cinci la sută. Ar putea merge, în cel mai 
rău caz. 

— La un preţ de nimic pentru o vânzare pripită — ar fi o nebunie! 

— Bancherii, precum cerşetorii, nu pot fi mereu năzuroşi...61 

— Mai există şi Cardew, spuse Cary. 


61 Aluzie la proverbul „Calul de dar nu se caută la dinți” — cu un joc de 
cuvinte intraductibil între beggars (cerşetori) şi bankers (bancheri). (n.tr.) 

George se uită urât la Cary. 

— Ţi-ai vedea cumnata dată afară? Nepotul, nepoata? 

Cary îşi trosni degetele, apoi ridică din umeri ca şi cum s-ar lepăda 
de un coşmar în care loialitatea față de familie ar putea fi implicată în 
păstrarea averii sale personale. 

— Păi, ai spus-o şi tu, timpul e crucial. Avem aceste active; nu poți 
să şovăi să pui la licitație o mină sau o topitorie — să dai anunț în ziar 
etc. — în vreme ce oamenii zbiară la ghişeu cerându-şi banii! S-ar 
putea să nu se întâmple, George. Omului de pe stradă -— în ciuda 
zvonurilor, îi va lua un timp să creadă: „Banca lui Warleggan”, va 
spune el. „Păi a fost întotdeauna sigură.” Dacă facem față - ne 
expunem activele —, întâmpinăm fiecare cerere cu bunăvoință. Înţeleg 
acum că am greşit refuzând să-l servesc pe Brewer Mitchell azi- 
dimineață. Trebuie să fim comunicativi, nu prudenți. Ar fi criminal să 
lichidezi Bissoe sau Cardew. Cel mai bun sfat al meu pentru tine, 
George, e să-ți vinzi investiţiile din Manchester acum, imediat, pentru 
oricât de puțin ai obține. Trebuie că au o oarecare valoare — câteva 
mii. Scoate-ți banii acum - ce poți — în aur, pune să-ți fie aduşi aici 
cu poştalionul. Dacă e optzeci la sută pierdere, asta-i rău, dar câteva 
mii în plus la dispoziţie, gata de utilizare pentru următoarele două 
săptămâni, ar putea fi suficient pentru a salva o retragere masivă de 
bani... şi apoi n-o să mai existe motiv pentru toată discuția asta 
despre alte sacrificii. 


II 


Ross încă nu-l văzuse pe Francis Basset, baron de Dunstanville. 
Îşi spusese că treburile lui de acasă erau prea urgente; dar îşi găsise 
totuşi timp să-l viziteze pe Lord Falmouth. 

Adevărul era că de vreun an întreg apăruse o răceală între ei, de pe 
vremea scandalului cu amanta ducelui de York, doamna Clarke, şi 
vânzarea ei de posturi în armată. Această cause celebres2 ocupase 
mult prea mult timpul parlamentarilor atunci când trebuiau să se 
decidă atât de multe probleme mai importante; dar un membru al 
Camerei Comunelor, un anume colonel Gwyllym Wardle, insistase în 
acuzațiile sale şi adăugase la asta un atac asupra corupției posibile 
în păcătoasele circumscripţii parlamentare. În această privință, Ross 
se aliase cu el, având una din rarele sale luări de cuvânt în Cameră, 

62 În limba franceză, în original, „cauză celebră” — un incident, episod sau 
persoană faimoasă. (n.tr.) 

şi, când problema răbufnise pe plan local, fusese de partea 
reformatorilor, care ținuseră adunări peste tot prin comitat, cerând o 
schimbare şi încetarea mituirii şi a corupției. Basset fusese foarte 
iritat de asta, vorbise într-adevăr la adunări şi se străduise din greu 
să închidă gura protestatarilor. Deşi agitația se potolise acum şi deşi 
la suprafață toată lumea revenise la sentimente mai bune, el nu-l 
iertase niciodată efectiv pe Ross pentru sprijinul acordat acestor 
iacobini. 

Aşadar, nu era un moment deosebit de propice să discute treburile 
comitatului şi în special nu pe ale lui Warleggan. Iar Ross nu ştia nici 
cât de mult ar fi Basset preocupat să-şi arate resentimentele față de 
George şi unchiul său în felul în care Falmouth insinuase a fi posibil. 
De-a lungul ultimilor zece ani, avuseseră loc multe schimbări la 
Cornish Bank, actualii directori fiind Mackworth Praed, Stackhouse, 
Rogers, Tweedy, Poldark şi Nankivell. De Dunstanville alesese să se 
retragă, deşi toată lumea ştia că partea lui, în ce priveşte banii, era 
cea mai importantă. Urma să aibă loc o şedinţă a partenerilor 
săptămâna următoare în Truro. Situația cu Warleggan avea să fie, 
fără îndoială, discutată acolo, de vreme ce era greu de crezut că două 
bănci, operând atât de aproape una de alta într-un oraş mic, nu ar fi 
afectate de fluctuații în ce privea profitul şi creditul. Dacă avea loc o 
astfel de discuție, care avea să fie atitudinea lui, a lui Ross? 

Într-o dimineață neașteptată, cu soare strălucitor — ce prevestea 
ploaie înainte de venirea serii —, Ross se îndreptă spre locul unde 
Demelza săpa în grădina ei. Cu zece ani în urmă, inspirată de vizita 
ei la Strawberry Hill şi necăjită de felul în care mina şi excavațiile ei 
acaparau terenul din fața casei, îl convinsese pe Ross să pună să fie 
ridicat un zid de piatră, împrejmuind şi lărgind zona grădinii. Zona 
cultivată ocupa un dreptunghi mare în fața casei, casa şi biblioteca 
alcătuind o articulaţie în formă de L, şi o parte din cele două laturi. 
Cu acest adăpost de vânt, narciselor, lalelelor şi altor flori de 
primăvară şi vară timpurie le mersese de minune. Prin iulie, ce era 
mai frumos se termina, pentru că pământul era prea afânat să poată 
reține umezeala. Pe lângă asta, aproape în toate iernile, şi adesea 
primăvara, grădina era devastată de vânturi puternice, de care nici 
zidul n-o putea păzi. Adesea, totul era distrus şi înnegrit ca după un 
incendiu de pădure. Cu toate astea, între timp, florile le răsplăteau 
cu generozitate pe Demelza şi pe ajutoarele sale ocazionale pentru 
eforturile lor. Ea renunțase demult la încercarea de a creşte copaci. 
Nalbele de grădină erau suficient de solicitante. 

În dimineaţa asta, ca printr-o coincidență, săpa în jurul darului lui 

Hugh Armitage din urmă cu mai bine de zece ani, ce fusese plantat 
lângă peretele bibliotecii. Îşi îndreptă spatele când Ross se apropie, 
dându-şi deoparte cu o mână curată părul de pe față. 

— Cele două magnolii ale familiei Falmouth pe care cred că le-a 
primit de la Caroline odată cu ale noastre au şase metri înălțime şi 
una deja e îmbobocită, zise el. 

— Sărăcuța asta a noastră n-a fost niciodată fericită aici. Şi a fost 
o iarnă mizerabilă. Nu cred că îi va merge vreodată bine. Pământul 
nu e bun. 

Rămaseră să se uite la plantă. Asta era o discuție destul de 
obişnuită între ei, cu doar o urmă a umbrei estompate a lui Hugh 
Armitage. 

— Poate că ar trebui s-o dăm înapoi, spuse Demelza. 

— Unde? La Tregothnan? 

— O plantă ce nici nu moare, nici nu trăieşte... Nu-i în elementul 
ei. 

— Nu, păstreaz-o. 

Demelza îşi ridică privirea spre el şi zâmbi. Soarele făcea să-i 
strălucească ochii. 

— De ce? 

— De ce s-o păstrezi? Păi... a devenit parte din viața noastră. 

O amintire a greşelii trecute, a lui şi a ei, dar el nu spuse asta. Se 
înțelegea de la sine. Şi fără răutate. 

Chiar atunci, Isabella-Rose veni țipând în grădină şi alergă prin 
iarbă. Un străin ar fi putut crede că se fripsese, dar părinții ei ştiau 
că asta era doar un semn al veseliei, al felului ei de a întâmpina 
bucuria de a trăi. Zburdând pe lângă ea, venea Farquahar, setterul 
spaniel englezesc, şi amândoi dispărură pe poarta ce ducea la plajă. 

Demelza se uită după ei, dar nu-i putu vedea: probabil că se 
rostogoleau amândoi în nisip mai jos de nivelul zidului grădinii. 

— Seamănă mai mult cu tine decât oricare din ceilalți doi, spuse 
Ross. 

— Mă jur că n-am ţipat niciodată aşa! 

— Nu te-am cunoscut când aveai opt ani. Dar chiar şi la 
optsprezece ai avut momentele tale nebuneşti. 

— Prostii... 

— Şi mai târziu. Şi mai târziu. Aveai douăzeci şi unu de ani sau 
cam aşa ceva când ai plecat la pescuit de una singură, cu o zi înainte 
să se nască Jeremy. 

— Uite-l pe Jeremy acum. Poate că expediţia asta a mea l-a făcut 
să fie atât de atras de navigaţie! De unde a venit asta, Ross? Nu 

seamănă cu niciunul din noi. 

— Aş zice că ai dreptate! 

— De curând, am simţit o schimbare în el, spuse Demelza cu 
prudență. Pare aşa plin de viaţă în ultimele săptămâni. 

— Nu doar neserios? 

— Nu doar asta. 

— Oricum, spuse Ross după un moment, înainte să ajungă aici, 
hai să-ți spun ceva despre George Warleggan, ceva ce am auzit 
vinerea trecută de la Lord Falmouth... 

Jeremy, venind de la mină şi văzându-i pe părinţii lui adânciți 
într-o discuție serioasă, se îndepărtă de ei şi sări peste gard spre 
plajă, unde Isabella-Rose îi aruncă un băț lui Farquahar, să i-l 
aducă. Să se apropie de ea era o încercare riscantă, pentru că ea luă 
bățul, se învârti cu el şi îl aruncă, aşa că, deşi ținta ei era marea, era 
posibil ca bățul să zboare în orice direcție. 

Demelza spuse: 

— E greu de crezut. N-am crezut niciodată că George o să ajungă 
să fie speculant... Dar, dacă-i adevărat, asta e. Ce ai de gând să faci? 

— Nu pot crede că Lord de Dunstanville n-a auzit absolut nimic. 
Fără îndoială va avea ceva de spus. 

— Dar şi tu va trebui să spui ceva, Ross. Nu-i aşa? 

El îşi frecă piciorul de o grămăjoară de pământ din iarbă. 

— Răzbunarea are gust amar. Totuşi, e greu de uitat cum a 
plănuit banca lui Warleggan să-l distrugă pe Harris Pascoe - nu 
numai prin mijloace semilegale, ci şi prin tipărirea de foi volante şi 
prin răspândirea unor zvonuri mincinoase. Plus de câte ori înainte de 
asta a încercat George să ne ruineze. 

— Nu numai financiar. 

— „..Te gândeşti la puterea pe care a ajuns s-o exercite în 
Cornwall, la numărul de oameni neînsemnați care au fost puşi cu 
spatele la zid din cauza lui. Te gândeşti la influența lui într-ale 
răului. Te întrebi dacă, în cazul acesta, nu e atât o chestiune de a te 
răzbuna, cât mai mult o datorie publică de a-l distruge... 

— Ai putea, dacă ai încerca? 

— Mă îndoiesc totuşi că ar fi necesar să fac ceva atât de mârşav ca 
a începe o campanie de calomnii. O bancă rivală poate face multe 
doar prin efectuarea anumitor mişcări, şi panica se porneşte de la 
sine. 

— Aşadar, depinde în mare măsură de Lord de Dunstanville? 

— Şi de partenerii mei. Domnul Rogers n-are niciun motiv să-i 
iubească pe Warleggani. Cred că nici Stackhouse. 

Demelza îşi îndreptă fața spre soare. 

— Caroline mi-a spus că George îi face curte unei doamne nobile, 
Lady Harriet-nu-ştiu-cum. Mă întreb ce se va alege acum de asta. 

— Nu mă sfătuieşti, se plânse el. 

— Despre ce? 

— Despre ce-ar trebui să fac. 

— N-o să cadă în seama ta. 

— Nu în întregime, desigur. Dar este posibil măcar în parte. Acum, 
că Harris Pascoe a murit, sunt privit drept... ei bine, într-un fel, drept 
succesor al lui. 

— Şi tu îmi ceri mie sfatul? E drept ca eu să ţi-l dau? 

— Foarte drept. Ai suferit aproape la fel ca mine de pe urma lui 
George. 

— Dar nu-i o decizie a bărbaților? 

— Nu te eschiva, draga mea. 

Ea îl privi. 

— Atunci, n-o să mă eschivez, dragul meu. Nu vreau să mă bag în 
asta. 

— Nu vrei să te bagi în nicio încercare de a-l dobori? Nu vrei să te 
bagi în nicio presiune asupra băncii lui Warleggan? 

— M-ai întrebat şi eu aş zice că nu. 

Pe plajă, Isabella-Rose chicotea cât putea de tare. Sunetul subțire 
şi molipsitor nu părea uman; semăna cu al unei privighetori ametite. 

— Când am ajuns în fața tribunalului luptând pentru viața mea, 
Warlegganii au făcut tot ce au putut să obțină o condamnare, zise 
Ross. Fără banii lor, uneltirile lor... 

— George şi rudele lui vor trebui să trăiască toată viața cu ce au 
făcut. Ce facem noi vom duce noi în spate toată viața. Mă uit înapoi 
la viața mea, Ross; adesea, când tu eşti plecat şi n-am cu cine să 
vorbesc, mă uit înapoi la viața mea, şi nu-mi amintesc multe lucruri 
de care să-mi fie ruşine. Poate că uit câteva! Dar cu cât mai puține 
din astea trebuie să-mi amintesc, cu atât mai mult îmi place. Aşa că, 
atunci când spun că nu vreau să mă bag, nu mă gândesc la George, 
ci la noi. 

— Şi vrei să spui că, dacă Mackworth Praed sau Rogers, sau însuşi 
Basset propun o mişcare de felul ăsta, eu ar trebui să mă opun? 

Demelza îşi curăță nişte pământ umed de pe mâini. 

— Nu cred că tu ar trebui să lucrezi pentru Warleggani, Ross. Dar 
cred că, fiind odinioară atât de implicat, ar trebui să te dai la o parte 
şi să nu ţii partea nimănui. 

— Pilat a făcut asta. 

— Ştiu. Întotdeauna mi-a părut rău de Pilat... Dar nu şi de 
Caiafa... Nici de Iuda. 

— Deşi adesea îi invoci numele. 

— Da? Demelza îşi ridică privirea. Acum mă necăjeşti. 

— Doar pentru că tu eşti partea mai bună din mine. Şi pentru că 
trebuie să-mi țin partea asta mai bună din mine la locul ei. 

— Serios... nu eşti de acord? 

— Ştiu că ar trebui. Dar regret că a apărut tentaţia. Pentru că nu 
ne-am răfui doar cu George; e şi unchiul ăla îngrozitor al lui. 

— E bătrân, spuse Demelza. Curând o să piară. La fel ca mulți alți 
oameni şi lucruri. Şi George a mai îmbătrânit, Ross. Oamenii se mai 
îmblânzesc, nu-i aşa? Poate că s-a mai îmblânzit şi el. Clowance, 
cred, nu l-a găsit aşa antipatic. 

Clowance? Când l-a întâlnit? 

— Din întâmplare, spuse Demelza, dându-şi seama că îi scăpase. 
Lângă Trenwith. Cu ceva vreme în urmă. 

— Nici n-am ştiut că merge acolo vreodată. 

— Nici eu. Ai avut dreptate că l-ai avertizat pe Geoffrey Charles că 
reşedinţa e neglijată. Vreau tare mult să vină acasă pentru o vreme — 
să-şi ia o permisie. Au sosit veşti proaste din Portugalia, nu-i aşa? 

Ross refuză să fie abătut de la subiect. 

— Şi-au vorbit unul altuia? George ştia cine era ea? 

— Cred că i-a spus ea. Dar asta a fost cu luni în urmă, vara 
trecută, chiar înainte ca tu să pleci. 

— Şi nu mi-a spus nimeni? 

— M-am gândit că era posibil să te îngrijorezi, şi nu era nevoie de 
asta. 

— Altă dată, dă-mi mie voie să hotărăsc. 

— Tu te gândeai deja la călătoria în Portugalia. M-am gândit să nu 
îți abat astfel atenţia. 

— Vrei să zici că te-ai gândit s-o scuteşti pe Clowance de o 
săpuneală. Pe Iuda, ce femeie mincinoasă eşti! 

— Acum, iar mi-ai furat vorba! 

Jeremy plecase de pe plajă şi intră pe poartă. Ross o luă pe soția 
lui de braț şi o strânse mustrător. 

— Una peste alta, asta demonstrează cu câtă grijă îmi manevrez 
bunele intenții ca să nu supăr pe cineva. Tu spui să iert şi să uit, şi 
în general pot fi de acord, dar să zici acum că a venit la Trenwith — 
fără îndoială jubilând la vederea degradării casei, ațâțându-i pe fraţii 
Harry să facă alte ticăloşii şi — şi să vorbească cu Clowance, asta face 
să mi se urce din nou sângele la cap, şi sunt gata să... gata să... 

— Ce te face să ţi se urce sângele la cap, tată? întrebă Jeremy 
apropiindu-se. Cine trebuie să tremure acum? 

— Dacă ar exista ceva mai mult tremurat printre copiii mei, ar fi 
mai multă disciplină la Nampara, zise Demelza. 

— Ah, fugi de-aici, mamă, replică Jeremy. Ştii că-ți iubeşti mult 
prea mult copiii ca să nu le faci pe plac. 

— Nu te baza niciodată pe asta, spuse Ross, încleştându-şi 
pumnul. Dacă tu... 

— Dar asta fac! exclamă Jeremy. Chiar acum asta fac. Serios. 
Putem fi serioşi pentru o clipă? 

— Eram foarte serioşi, spuse Ross, până să apari tu. 

Jeremy se uită când la unul, când la altul, nesigur dacă nu cumva 
tocmai făcuse o greşeală tactică vorbindu-le amândurora în acelaşi 
timp. În trecut, aflase că, pentru a-şi atinge scopul, era mai uşor 
dacă îl aborda pe unul, lăsându-l pe acesta să-i expună punctul de 
vedere celuilalt. Ei se sfătuiau şi, de obicei, cel pe care îl abordase îi 
pleda cauza. Cel puţin aşa credea el că se întâmpla. 

Dar asta era probabil prea important ca să fie abordat aşa. 

— Tată, ieri-dimineaţă, spuse el, nu m-am dus la Grace, ca de 
obicei. M-am dus în altă parte - să fac o plimbare de-a lungul falezei. 
Ce privelişte frumoasă ai de acolo! Nisipul e foarte curat acum - fără 
lemne plutitoare, fără rămăşiţe de la epave. Dar, din nefericire, 
începuse să bureze. Îţi aduci aminte? Cam pe la zece. Şi m-am 
gândit: „La naiba, nu-i în regulă. O să mă ud fără rost; trebuie să mă 
adăpostesc undeva”. Aşa că am hotărât să mă adăpostesc coborând 
la Wheal Leisure. S-a întâmplat că era la îndemână, acolo pe faleză. 
Aşa că am coborât. 

Dimineața strălucitoare se apropia de sfârşit. Vălătuci de nori, ca 
fumul alb de la un foc, rătăceau de la sud-vest, cuminţi încă; aveau a 
se înnegri şi îngroşa pe la amiază. 

— Credeam că ţi-am spus să nu cobori în Leisure! 

— Nu-mi aduc aminte de asta, domnule. Îmi aduc aminte că mi-ai 
tăiat puţin elanul. 

În ochii lui Ross apăru un licăr de ironie. 

— Şi ce ai găsit acolo? Aur? 

— Totul e într-o stare jalnică. Câteva puțuri s-au surpat, şi a fost 
nevoie ca de două ori să mă întorc şi s-o iau de la capăt. Abatajul de 
la treizeci de picioare e foarte umed; mare parte din el e sub două 
picioare de apă, ce curge repede spre galeria cea mai de jos. 

— A fost periculos să mergi acolo de unul singur, spuse Demelza, 
rănită de amintiri. 

— Nu m-am dus singur, mamă. Ben Carter era cu mine. 

— Care tocmai se întâmpla să se plimbe pe faleză? 

— Exact... Păi, de fapt, ne plimbam împreună. 

— Sunt sigură. Deci ați coborât - udându-vă mai mult decât dacă 
aţi fi rămas în burniță. Care a fost părerea voastră despre tot? 

— Păi, Ben e mai isteț decât mine - oricum de zece ori mai 
experimentat. El crede că ar renta să adâncim două puțuri — să zicem 
cu douăzeci de stânjeni mai mult. 

— Pentru cine să renteze? 

— Am făcut nişte socoteli impreună: în zona asta, filoane merg de 
obicei într-o direcție est-vest — ceea ce înseamnă că am putea da de o 
continuare a nivelurilor de cositor pe care le lucrăm la Wheal Grace — 
sau chiar să găsim câteva dintre vechile filoane de la Trevorgie. În 
orice caz, cuprul a fost epuizat doar raportat la nivelurile actuale. 

După un moment, Ross spuse: 

— Nu se poate să mergi mai adânc fără a instala echipament de 
pompare. 

— În câteva luni, dacă primăvara e secetoasă, ar fi posibil să 
adâncim un puț sau două şi să le secăm temporar cu pompe 
manuale, până ne lămurim dacă există semne de teren de exploatare 
de bună calitate. 

— Şi dacă există? 

— Atunci am putea construi un mecanism. 

— Dar, neîndoielnic, spuse Demelza, Wheal Leisure aparține 
familiei Warleggan. 

— După ce am coborât, am mers să-l vedem pe Horrie Treneglos. 
Bunicul lui Horrie trăia pe vremea când mina s-a închis. Horrie l-a 
întrebat pe tatăl lui despre asta; credeam că Warlegganii nu mai au 
niciun fel de interes. Dar se pare că nu-i aşa. Pe atunci, Warlegganii 
au preluat aproape toți întreprinzătorii; aşa că au vândut cele câteva 
lucruri care ar fi adus ceva câştig şi au declarat mina liberă de 
proprietar, şi aşa a rămas. Din câte ştia domnul John Treneglos, el 
deține o cotă-parte de o optime, şi Warleggan are şapte optimi, deşi 
crede că mai există o nu-ştiu-ce rudă a căpitanului Henshawe care a 
refuzat să vândă o a şaizeci şi patra cotă-parte... Efectiv, acum nu 
mai valorează nimic; câteva clădiri din piatră şi o gaură în pământ. 

— Bizuie-te pe Warleggani să păstreze controlul asupra unei găuri 
în pământ, comentă Ross. 

— Deci încă nu e realizabil, spuse Demelza. 

— Păi... Jeremy îşi drese glasul şi se uită de la unul la altul. I-am 
sugerat lui Horrie că poate ar putea să-l convingă pe tatăl lui să facă 

ceva — ca, de exemplu, să meargă la banca Warleggan data viitoare 
când va fi în Truro şi să spună că i-ar plăcea să redeschidă Leisure 
împreună cu ei. Cu siguranță vor spune că nu există condiţii 
prielnice -— şi atunci el se va oferi să le cumpere partea şi să meargă 
înainte de unul singur. S-ar putea foarte bine să-i vândă lui, de 
vreme ce n-o să fie dispuşi să ne vândă nouă. 

Ross îi spuse Demelzei: 

— Băiatul îşi dezvoltă un instinct pentru afaceri. Şi prefăcătoria 
asta e în cea mai bună tradiție... Sugerezi că John Treneglos ar trebui 
să acționeze ca un fel de deținător nominal? 

— Nu neapărat, tată. Credem - dacă prețul nu-i prea mare - că ar 
putea să intre cu o treime. 

— Nu sună ca John Treneglos pe care-l ştiu eu. 

— Ar putea fi profitabil. Tatăl lui a scos bani buni de acolo. Şi, 
pentru că e terenul lui Treneglos, e lord al minereului3 şi şi-ar primi 
partea dacă s-ar deschide mina; exact cum am făcut şi noi în toţi anii 
ăştia, de la Wheal Grace. 

— Pe vremuri, domnul Horace Treneglos a pus doar o optime, şi 
aia fără vreo tragere de inimă. 

— Păi... asta e. De când Vincent s-a scufundat cu goeleta, Horrie 
spune că tatăl şi mama lui sunt foarte dornici să-l țină acasă. Crede 
că ar primi bucuroşi ideea de a-i da o cotă-parte în minerit. 

— Şi celelalte două treimi? 

— Mă gândeam că tu să preiei o treime, tată, şi cealaltă treime am 
putea s-o oferim public. Cu numele tău şi al domnului Treneglos în 
capul listei, nu cred că ar fi greu să găsim câțiva investitori. 

După câteva momente, Ross spuse: 

— Brusc ai devenit foarte practic şi cu inițiativă. Este o oarecare 
schimbare. 

Jeremy roşi. 

— Pur şi simplu m-am gândit că e un lucru bun, acum că Wheal 
Grace e aproape epuizată... Vocea i se stinse într-o mormăială. 
Demelza se uită la el. 

— Acum douăzeci de ani, când eu şi vărul Francis am deschis 
Wheal Grace, a costat aproape o mie două sute de lire, zise Ross. Azi 
ar fi, fără îndoială, o mie cinci sute, fără a pune la socoteală şi 


63 Proprietarii de terenuri din Cornwall cu moşii vaste se puteau îmbogăți 
prin închirierea drepturilor asupra exploatării minereurilor - mult mai mult 
decât prin agricultură. Dobândirea rapidă a unor mari averi le-a adus 
numele de „lorzii minereului”. (n.tr.) 

răscumpărarea minei. Ştiu că cheltuiala n-ar veni toată dintr-odată; 
dar motorul însuşi - dacă s-ar ajunge la asta, şi cu siguranță s-ar 
întâmpla - ar costa aproape o mie de lire. 

Prima umbră de nor se mişcă peste soare. Lumina zilei se 
estompă; apoi reveni. 

Jeremy spuse: 

— Eu am studiat motoare de pompă. Câtă vreme tu ai lipsit. Cred 
că aş putea proiecta un motor potrivit - cu Aaron Nanfan şi unul 
dintre Curnowi să mă sfătuiască. Bineînţeles că asta n-ar reduce 
costul execuţiei, dar ar fi o economie considerabilă, una peste alta. 

Ross se uită la fiul lui, apoi la soție. 

— Aşa a făcut? 

— Dacă spune că a făcut, Ross, a făcut. 

Ross zise în cele din urmă: 

— Dar, Jeremy, nu se poate învăţa totul doar în câteva luni, oricât 
de mult ai fi studiat tu; nu numai după diagrame. 

— N-a fost după diagrame. 

— Va trebui să fiu convins de asta. În orice caz, n-ar scădea costul 
cu mai mult decât... cincisprezece la sută? 

— Mă gândeam la douăzeci, tată. 

— Chiar şi aşa, nu prea ar merge să construieşti un motor ce 
poate, din cauza unei mici erori în proiectare, ar pune în pericol 
ceilalți optzeci la sută. Cu toate astea, continuă el pe când Jeremy 
era pe punctul de a spune ceva, putem să ne gândim la asta mai 
târziu. Presupunând că vom ajunge să considerăm redeschiderea 
drept o idee practică - şi categoric va trebui să ne gândim foarte bine 
înainte de a ajunge în acel punct -— trebuie înlăturate două obstacole. 
Planurile în legătură cu un motor vor trebui să urmeze după asta. 
Mai întâi, zăcământul neexploatat este aşa bun pe cât pare să creadă 
Ben? Deşi îmi displace să intru pe proprietatea lui Warleggan, aş vrea 
să cobor acolo eu însumi. Şi, dacă Zacky Martin se simte destul de 
bine, aş vrea să vină cu mine. În al doilea rând, dacă suntem 
convinşi că are o valoare de prospectare, vor vrea Warlegganii să 
vândă? 

— Da, fu de acord Jeremy, mulțumit de felul în care evoluaseră 
lucrurile până atunci. Asta-i ordinea lucrurilor. 

Ross se încruntă văzând că vântul se întețeşte şi poate şi ca 
reacție la tonul fiului său. 

— Te-am oprit din grădinărit, draga mea. 

— Ah, o să continui încă puţin. 

— O să te ajut eu, spuse Jeremy. 

— Ei bine, poţi încerca să smulgi pirul ăla dintre florile de fucsia, 
spuse Demelza. E o treabă groaznică, şi mă dor degetele... Se uită în 
sus, dându-şi din nou părul la o parte. Crezi că George chiar ar dori 
să-şi vândă partea, Ross? 

Se uitară unul la altul. 

— Acum este posibil, spuse el. S-ar putea chiar s-o obținem la un 
preţ mic. 

— Şi asta, spuse Demelza, n-ar fi să fii Caiafa. 

— Ei bine, o să mă duc să-l văd pe John Treneglos vineri. O să 
discutăm atunci. 

Când Ross intră în casă, Jeremy spuse: 

— Voi doi aveți un limbaj secret ce mă dă gata chiar şi acum. La 
naiba, ce voia să însemne asta -— chestia asta din Biblie? Ai spus 
Caiafa? 

— N-are importanţă, replică mama lui. Câteodată e mai bine să fii 
de neînțeles... 

— În special în fața copiilor... Mamă. 

— Da? 

— Aş vrea să plec sâmbătă seară, săptămâna viitoare. 

— Doar nu iar în insulele Scilly? 

— Nu. Deşi de acolo a pornit totul. Familia Trevanion, care a fost 
atât de amabilă când am aterizat acolo din senin, dă o mică petrecere 
sâmbătă seară şi m-a invitat să rămân acolo peste noapte. 

— Ce drăguţ... N-au invitat-o pe Clowance? 

— Nu... Nu sunt sigur dacă ştiu că am o soră. 

— Spune-le la un moment dat. Trebuie să mai scape din gândurile 
ei. 

— Da, ştiu. Îmi pare rău. Dar... păi... poate că aş putea să rog pe 
careva din ei... pe domnişoara Cuby Trevanion... să rămână peste 
noapte aici, cândva pe la sfârşitul lunii? Pentru că n-am avut nicio 
petrecere de Crăciun, fiindcă tata era plecat, n-ar fi rău să avem una 
acum. Nu zic de una mare. Poate vreo doisprezece sau cincisprezece 
oameni? 

— Paştele cade devreme anul ăsta. Poate să facem ceva imediat ce 
ieşim din post. I-ai cunoscut pe părinții domnişoarei Trevanion? 

— Tatăl ei e mort de multă vreme. Am cunoscut-o pe mama cei. 
Fratele ei — fratele ei mai mare, maiorul John Trevanion e... era plecat 
când am fost acolo ultima dată. El e capul familiei; dar şi-a pierdut 
de curând soția, era foarte tânără. Un alt frate, căpitanul George 
Bettesworth, a fost ucis în Olanda. Mai sunt un al treilea frate, 
Augustus, pe care nu l-am cunoscut, şi încă o soră, Clemency. 

Demelza stătu pe loc şi îl privi cum smulgea neatent buruienile. 

— Nu m-aş fi aşteptat de la ei să fie dornici de petrecere într-un 
asemenea moment. 

— Ah, e o serată muzicală. Clemency cântă la harpsicord, şi cred 
că vin nişte vecini. 

— Cuby cântă la vreun instrument? 

El îşi ridică privirea, roşind din nou. 

— Nu. Cântă din voce puţin. 

— Ce drăguţ, spuse Demelza. Te rog, spune-i că mi-ar plăcea s-o 
cunosc. 

Acum ştia ce nu era în regulă — sau ce era în regulă — cu Jeremy în 
aceste ultime săptămâni. Se agitase, purtându-se de parcă era 
stimulat de una dintre sarcinile alea electrice de care citeai în ziare. 
Şi, în plus - nu era adevărat? —, îşi închipuise că-l auzise strigând cât 
îl ținea gura cu Isabella-Rose pe plajă. Oare nu domnişoara Cuby 
Trevanion era explicația la toate astea? 


Capitolul 16 


I 


Fata cu fața ca o margaretă de curând deschisă, aşa cum o 
descrisese cândva mama ei, nu era atât de sinceră cu familia ei pe 
cât te-ai fi aşteptat. Vineri, văzându-l pe tânărul Lobb - fiul 
bătrânului Lobb - călărind prin vale cu poşta, îl prinse, şi nu pentru 
prima dată, să-l întrebe dacă erau scrisori pentru ea. Şi, de data 
asta, erau. 

Deschizând scrisoarea şi citind-o, nu anunţă la cină - aşa cum 
foarte bine ar fi putut face — că tocmai primise un bilet de la Stephen 
Carrington. La urma urmei, toată lumea de la masă ar fi fost 
interesată să audă. În schimb, îl vâri în buzunarul rochiei, îl acoperi 
cu o batistă şi nu suflă o vorbă nimănui. 


Domnişoară Clowance, dragă Clowance, [se spunea] 

Te-ai putea întreba ce s-a ales de mine. De când am fost la un pas 
de a fi prinşi de vameşi — şi mă întreb şi acum dacă Jeremy a scăpat 
teafăr —, am fost mare parte din timp în Bristow64. Am avut necazuri cu 


64 Personajul scrie numele oraşului precum îl pronunţă; e vorba despre 
oraşul Bristol, al cărui nume vine din limba engleză veche în care brycgstow 

lugherul meu Philippe, pentru că au spus că n-am dreptul la captură 
sau nu poci să-mi dovedesc dreptul. Aşa că sunt încă în Bristow, în 
discuţii şi necazuri cu asta. Îs precis că n-o să renunţ pen’ că nime’ n- 
are un drept mai mare decât io la banii pe prada asta. Când s-o 
termina, o să mă întorc la Nampara, unde e dragostea mea. 
Domnişoară Clowance, mi-am pus buricele deştelor pe pielea ta fină. 
Permite-mi să rămâi al tău respectuos, 

Stephen Carrington 


O scrisoare ciudată de la un bărbat ciudat. Cum ar fi fost ca tatăl 
ei să fi pus mâna pe ea?! Clowance era pierdută într-un tumult de 
sentimente contradictorii. Dar unul mai întunecat decât toate 
celelalte se strecură în acel tumult. 

În ziua următoare, adică sâmbăta în care Jeremy mergea la 
Caerhays, Clowance ştia scrisoarea pe de rost. Îşi repetă unele fraze 
pe când se îndrepta spre Sawle prin lumina cețoasă şi umedă a 
soarelui cu nişte lucruri pentru cei doi Paynter. „Înapoi la Nampara, 
unde e dragostea mea”, „Unde e dragostea mea”, „Dragostea mea”. 

„Domnişoară  Clowance, mi-am pus  buricele  deşielor”, 
„Domnişoară Clowance, dragă Clowance”, „Domnişoară Clowance, 
mi-am pus buricele deştelor pe pielea ta fină.” „Înapoi la Nampara”, 
„Înapoi la Nampara, unde e dragostea mea.” 

Pe când se apropia de prima colibă dărăpănată din satul 
Grambler, îşi scutură sfidător capul, aproape dându-şi jos pălăria roz 
de paie pe care o purta. Era o mişcare mai potrivită pentru un 
înotător care se ridică dintr-un val decât pentru domnişoara de la 
conac ce venea într-o vizită de binefacere. Dar, pentru Clowance, asta 
însemna o lepădare, o descotorosire de o lighioană întunecată ce se 
agăța de însăşi ființa ei şi îi făcea să alerge sângele în vene, să i se 
zbată inima. Pentru moment, avea să uite totul. „Înapoi la Nampara 
unde e dragostea mea.” 

Văzu că Jud Paynter fusese scos la aer. Scos la aer însemna 
întocmai aşa zilele astea, pentru că pe la vârsta de şaptezeci şi opt de 
ani devenise aproape imobil. Prudie, mai degrabă o fată, cu zece ani 
mai tânără decât el, era încă activă, dacă activitatea se putea 
considera o caracteristică a ei. Acum era complet stăpână, pentru că 
Jud se putea bălăbăni doar câțiva paşi cu un baston, agățându-se cu 
putere de brațul ei. Slăbise la corp, dar fața îi devenise mai împlinită, 
umflându-se de la vârstă, furii şi beţii. Azi, fiind încă martie, deşi 


înseamnă „locul de la pod”. (n.tr.) 

foarte plăcut, era înfăşurat în atâtea zdrenţe vechi, încât arăta ca un 
broscoi şezând pe o piatră. Clowance fu uşurată văzându-l afară din 
casă, căci, cu un pic de noroc, ar putea să-şi termine treaba acolo şi 
nu avea să fie nevoită să intre în casă, unde mirosea tare urât. Jud 
scuipă pe când ea se apropie şi se holbă la ea cu ochii injectați, pe 
jumătate ascunşi de un înveliş de riduri. 

— Ei acuma, domnişoară Clowance. Unde-i mumă-ta azi, hai? Bag 
samă că s-o fi săturat de noi. Bag samă că s-o fi gândit să ne dea cu 
flit. Nici că mă miră. Când ieşti bolnav şi arăţi ca dracu’, atuncea îţi 
cunoşti prietenii... 

— Ţi-am adus nişte prăjituri, Jud, spuse Clowance veselă. Şi un 
strop de rachiu. Şi câte ceva pentru Prudie. 

Sunetul vocilor pătrunse prin uşa deschisă, pentru că Prudie ieşi, 
ştergându-şi mâinile de şorțul murdar, toată numai zâmbet, urmată 
de o rață ce avea pe urme un alai de opt boboci. 

— Aşadar, au ieşit din ouă! exclamă Clowance. Toţi sunt bine? 
Când? 

— Păi, trecu ceva timp de când îi avem. Năsoasa n-a avut destule 
pene să-i acopere pe toți. lerea făr' de astâmpăr ca o nevăstuică, tot 
umblând de colo-colo. Aşa că io crezui că, dacă ie să clocească pe 
toate opt, ie mai bine să-i dau o mână de ajutor. Aşa că am clocit şi io 
trei. 

— Cum adică? 

— lacă aici. Prudie arătă spre pieptul ei bogat. I-am țânut aicea zi 
şi noapte, zi şi noapte. Zâua nu era cine ştie ce socoteală, da' noaptea 
mi-erea frică să nu le sparg. 

— Zău că arăta chiar ca Johnny Fortnight65, spuse Jud. Şi io, cu 
mine cum e? Cu mine cum e? Nici că mă bagă în samă. Niciun pic, 
decât ce zicea de ouăle ei. „Nu poci să fac aia, zicea ea, că, de nu, 
sparg ouăle.” „Nu mă zdruncina când te scol, că, de nu, sparg ouăle.” 
„Nu poci să ies azi afară, că tre' să şez cu ouăle mele.” Ce mare 
scofală! 

Prudie spuse: 

— Tare-aş vrea să te puie într-un copârşeu de piatră şi să te- 
ngroape de viu; iezagt asta trebuia să pățeşti tu acu’ douăj de ani 
când aproape că o pățiseşi! Hai înăuntru, domnişoară Clowance, şi ti- 
oi face nişte ceai. 

— Mă duc la Atelierul lui Pally, spuse Clowance. Dar îți mulțumesc 


65 În dialectul din Cornwall e echivalent cu negustor ambulant de 
pânzeturi. (n.tr.) 

foarte mult. 

— Şi ia uită-te acuşa la iei că a ieşit din ouă! continuă Jud. 
Pârțâitorii ăştia mici. Găinile nu-s aşa murdare. Cu găinile mai poți 
trăi. Găinile leapădă murdăriile ca domnii, aşa cum te-ai aştepta. 
Rațele pârțâie. Ia uită-te la duşumeaua de la bucătărie, mânjită peste 
tot cu pârțâieli de rață! 

— Ia ţine-ţi clanța, spuse Prudie sâcâită. Că, de nu, te las acoloşa 
să îngheți când s-o duce soarele. Domnişoara Clowance are lucruri 
mai bune de făcut decât să te asculte cum îndrugi tu vrute şi 
nevrute! 

— Nu-i drept, strigă Jud. Nu-i corect. Nu-i bine. Toate rațele alea 
pârțâindu-se peste tot unde le vine. Nu-i cuviincios! 

Cele două femei, spre marele său necaz, se îndepărtară până nu le 
mai putu auzi, iar Clowance îi dădu lui Prudie jumătatea de liră pe 
care i-o trimisese Demelza. Prudie, ca de obicei, fu încântată peste 
măsură, transpunând-o deja în litri de gin; o însoți pe domnişoara 
Poldark puţin pe drumul ce străbătea satul, făcând din mers 
comentarii despre viață. 

Temele importante erau vecinii săi apropiaţi, cei trei frați Thomas 
care nu numai că făptuiseră nelegiuirea de a veni în Sawle din 
Porthtowan cu câţiva ani în urmă, dar o sporiseră închizând bodega 
de gin ce fusese acolo dintotdeauna, pentru că ei erau băutori de ceai 
şi adepţi ai fraților Wesley. Cu toate astea, religia lor şi abstinența 
de la băuturi tari nu le scuza alte păcate, în special, aşa cum spunea 
Prudie, preacurvia repetată. 

În fiece zi a vieţii lui, John, cel mai în vârstă, al cărui nume adesea 
isca comentarii porcoase, o vizita pe Winky Mitchell în coliba ei din 
cealaltă parte a satului Sawle: precis precum ceasul, atunci când nu 
era pe mare, la cinci după-masa străbătea landa şi, precis precum 
ceasul, hopa, la zece venea acasă. Ce se petrecea acolo nici nu 
îndrăzneau să se gândească, pentru că Winky Mitchell, care avea un 
beteşug la un ochi şi un bărbat surd şi țintuit în pat, era vestită 
pentru purtările ei neobrăzate şi destrăbălate. Cât despre Art 
Thomas, îi făcea o curte scandaloasă tuşii Edie Permewan, care era 
mai bătrână decât el cu treizeci de ani şi umflată şi rotundă ca o 
chiflă. Fireşte, toată lumea ştia ce avea el de gând, pentru că, fără 
copii care să ducă mai departe tăbăcăria de când Joe murise, un 


66 Wesleyanism - mişcare a protestanților creştini adepţi ai metodelor 
teologice ale reformatorilor evanghelici din secolul al XVIII-lea, frații Wesley. 
(n.tr.) 

bărbat tânăr şi în putere era tot ce trebuia s-o aducă pe linia de 
plutire. Asta n-ar fi fost aşa rău, doar că Art era cunoscut că alerga 
cu limba scoasă după fete; şi cin’ să creadă că, odată ce s-ar fi 
însurat cu tuşa Edie, avea să fie mulțumit cu ce îi dădea ea? Cât 
despre Music Thomas, cel mai mic, care era rândaş la Place House, 
Prudie îl credea a fi cel mai periculos dintre cei trei, pentru că nu 
fusese de fapt prins niciodată făcând ceva. Dar să ai optsprezece ani 
şi să cânțţi în falset la cor şi să umbli în vârfurile picioarelor tot 
timpul ca şi cum ai fi o muscă... 

— Unii, zise Prudie, scărpinându-se, crede că e unul d-ăia care 
trage cu ochiu’. Las’ că şi dacă-l prind, asta-i tot ce zic, o să fie dat cu 
smoală şi acoperit cu pene, cât ai zice peşte! 

Şi tot îi zicea înainte, până când, plângându-se de picioare, Prudie 
se răsuci şi făcu cale întoarsă spre casă. Clowance îşi continuă 
drumul, ştiind că mormăielile lui Prudie aruncaseră doar o slabă 
lumină asupra scandalului din sat. Ca majoritatea, îl ştia deja. Deşi 
trăia departe de ei, în îndepărtata Nampara, sătenii erau mult prea 
apropiați pentru a nu-i cunoaşte în persoană. Căpitanul Poldark — 
deşi moşier şi acum, când la Trenwith nu mai locuia nimeni, singurul 
nobil — fusese întotdeauna mai apropiat decât era obiceiul. S-ar fi 
putut ca soția lui - fată de miner - să fi încercat să stea mai la 
distanţă de ei, aşa încât să nu existe vreun pericol de îngâmfare; dar 
nu se întâmplase aşa. Faptul că unul dintre fraţii ei era pastorul din 
zonă şi se însurase cu o fată din Sawle servea doar la reafirmarea 
acestei relații speciale de prietenie. 

Clowance îi ştia pe toți. Lângă alde Thomas era bătrâna 
domnişoară Prout - despre care Prudie mormăia în taină: „Mama ei 
era domnişoara Prout şi mama ei era domnişoara Prout”, o femeie 
masivă, veselă şi petrecăreață, fără dinți. După aceea, odraslele 
Triggs, rostogolindu-se unii peste alții în zdrențe şi praf. La pompă, 
două fete scoțând apă şi chicotind, Annie Coad şi Nell Rowe, una cu 
urme de vărsat şi slabă, cealaltă cu şolduri late şi cu picioare scurte, 
ca o fată de țăran. Zâmbiră şi făcură o jumătate de reverență, şoptind 
între ele pe când ea trecea. De partea cealaltă a drumului, Jane 
Bottrell (cumnata lui Ned) stătea în pragul uşii, cu nişte bucle negre 
nepieptănate, cu sprâncene ciudate şi dinți mari şi galbeni — soțul ei 
murise într-o acțiune de contrabandă; din cinci copii, unul 
supraviețuise şi muncea la Wheal Grace. În următoarea colibă nu 
mişca nimeni, deşi toți ştiau că era plină de neamul Billing. Mai 
departe, veneau Stevens, Bice, tăbăcăria lui Permewan, câmpul cu 
capre răzlețite până la prima clădire goală de la mina Grambler. Alte 

colibe erau răspândite ici şi colo. Clowance le ştia pe toate: ştia 
mirosul locului, aici capre şi porci în loc de peştele putrezit din 
Sawle; şi, fireşte, puțuri de drenaj deschise, ce răspândeau mirosuri 
urâte pentru toate nasurile, în afară de cele mai rezistente. Din 
fericire, în nouă din zece zile, bătea un vânt rece şi curat. 

În acest sat, se aciuase Stephen Carrington după ce părăsise 
Nampara; coliba lui Nanfan se găsea puţin mai departe, lângă iazul 
satului. După ani întregi, alde Thomas erau încă priviți cu 
neîncredere de către Prudie şi alții de felul ei; totuşi, Stephen 
Carrington fusese acceptat cu dragă inimă. Desigur, el era altfel; un 
marinar salvat de la înec şi care se refăcea aici nu era de aşteptat să 
rămână şi să-şi facă un cămin, aşa că stârnea simpatie şi bunătate, 
nu blamare şi prudență. Curând ajunsese să fie în relații de mers la 
băutură cu bărbații şi — posibil — în relații de flirt cu femeile. Auzise 
zvonuri. Dar niciun sat nu putea exista fără zvonuri. Dacă într- 
adevăr se întorcea şi îşi clădea un cămin aici? Cum ar lua-o cei din 
sat? Şi cum ar lua-o ea? Simţi cum o trecură fiorii la gândul ăsta. Era 
destul de limpede din scrisoarea lui că venea înapoi. 


II 


Jeremy plecă puțin mai târziu călare pe Hollyhock, o iapă mică pe 
care Demelza şi Sam o cumpăraseră într-o zi în Truro, şi luând cu el 
poneiul care îi fusese împrumutat. Merse pe drumul spre 
Marasanvose, Zelah, St Allen şi St Erme, traversând la Tregony 
drumul lat cu barieră de la Truro spre St Austell şi apoi mergând pe 
drumurile şi potecile împădurite spre marea din sud. 

Era o zi cețoasă: după ploaia torențială, era blândă, cu urme de 
pâclă şi soare, întregul peisaj rural era frumos, minunat de umed, cu 
bălți de apă limpede şi pâraie ce curgeau cu iuțeală. Pretutindeni 
ramurile golaşe ale copacilor şi tufişurile erau împodobite cu pânze 
de păianjen reliefate de particule de apă strălucitoare. Demelza 
spunea mereu că păienjenii n-o duceau prea bine când era aşa, 
pentru că nicio muscă n-ar fi aşa netoată să dea buzna într-o pânză 
atât de în văzul tuturor. 

Demelza mersese în susul văii împreună cu Jeremy până la Wheal 
Maiden şi casa de rugăciune, dorindu-şi să împărtăşească pe cât de 
mult timp posibil emoția şi plăcerea acestuia. Deşi ştia că nu era din 
pricina ei, îi plăcea să-l vadă atât de plin de viață, atât de încordat, 
atât de pregătit să fie nervos sau vesel la cel mai mic semn. Nu 
aducea acum cu Jeremy al ei, care, deşi extrem de sensibil în 

copilărie şi predispus la cea mai neînsemnată boală, se transformase 
în acest tânăr libertin care părea a prefera să studieze viața în loc să 
se implice în ea. 

De pe culmea dealului îl privi cum se îndepărtă. Păi, acum, de 
bine, de rău, era implicat. Chinul şi bucuria. Spera doar ca 
domnişoara Cuby să fie demnă de el. Mai spera că avea să fie de 
treabă. Fetele pot cu atâta uşurinţă să taie adânc cu cuțitaşele lor, 
adesea chiar fără să vrea. Într-un moment ca ăsta, erai tare 
vulnerabil. Ce credea Ross despre toate astea? Spusese puține, doar 
dacă fusese întrebat. Fiica lui cea mai mare aproape că-şi pierduse 
inima pentru un marinar chipeş cu caracter îndoielnic şi cam în 
acelaşi timp era obiectul interesului manifestat față de ea de către 
Lord Edward Fitzmaurice - o scrisoare din partea lui tocmai sosise. 
Fiul său plecase călare s-o viziteze pe prima lui fată; în cazul acesta, 
o fată ce reprezenta o partidă foarte bună, cu o casă minunată şi 
obârşie veche. Totul se întâmpla în acelaşi timp. Poate că aşa fusese 
mereu: doi copii, cea mai mică fiind fată, mai matură, aşa încât 
amândoi ajunseseră în acelaşi an la maturitate şi la chinul pe care-l 
implica maturizarea. 

Pe când silueta lui Jeremy devenea din ce în ce mai mică şi apoi 
dispărea după o cotitură a drumului, Demelza se uită spre Grambler 
şi îşi văzu fata venind înapoi împreună cu mătuşa ei. Cumnata 
Demelzei trăgea de o frânghie pusă pe după gâtul şi nasul unui 
tăuraş, iar Clowance o urma îndeaproape împingând prietenos 
tăuraşul când devenea încăpățânat, aşa cum se întâmpla frecvent. 

Cu ani în urmă, când se părea că fratele ei Drake îşi frânsese 
inima din cauza Morwennei cea pierdută, care era oribil şi irevocabil 
măritată cu reverendul Osborne Whitworth, Demelza se gândise să-l 
salveze prezentându-l frumuşelei Rosina Hoblyn, fiica surprinzător de 
inteligentă şi de rafinată a lui Jacka. Drake fusese pe loc de acord să 
se însoare cu Rosina, dar intervenise un accident al domnului 
Whitworth, din păcate pentru Rosina, însă în cele din urmă fericit 
pentru Drake, şi plănuita nuntă nu mai avu loc. După despărțire, 
Demelza continuase să fie prietenă cu Rosina, dar evitase cu 
sârguință să-i permită a se găsi în acelaşi cerc cu celălalt frate al ei, 
Sam, care suferea şi el de pe urma unei legături amoroase 
destrămate. Era de ajuns. Peţitoarele erau o primejdie pentru 
comunitate. Dăduse de bucluc. 

Într-adevăr, Sam sprijinit de izbăvire, mergea cu veselie pe drumul 
lui, părând că nu se gândeşte la vreo femeie, în afară de pierduta lui 
Emma (şi al naibii de puţini şi-ar închipui că se gândea la ea). Când 

Drake şi Morwenna se mutaseră în Looe, pentru ca Drake să preia 
administrarea şantierului naval al lui Ross, Ross îi oferise lui Sam 
Atelierul lui Pally. Sam înălțase rugi cerului şi refuzase. Enoriaşii lui 
erau în Nampara, Mellin şi Sawle, casa de rugăciune pe pământul lui 
Poldark. L-ar fi îndepărtat prea mult. Mai bine să rămână un umil 
miner, să nu devină negustor, situându-se astfel pe o poziţie 
superioară majorităţii celor din congregația lui. Lăsând la o parte 
faptul că nu era rotar şi nici vreun tâmplar priceput. 

Aşadar, pentru o vreme, Atelierul lui Pally rămăsese neocupat, şi 
pământul — pârloagă. 

Dar, oricare ar fi fost fericita certitudine a izbăvirii şi gloria în viața 
ce va să vină, această viață trebuia trăită, şi Sam, deşi permanent 
încurajat de convingerile sale, suferea din cauza pierderii sale mai 
mult decât îşi dădea lumea seama şi adesea îşi simțea singurătatea 
în tristețea din Reath Cottage. Iar într-o zi, mergând spre Sawle într-o 
misiune a speranţei, o ajunsese din urmă pe Rosina Hoblyn şi pe 
sora ei măritată, Parthesia, şi nu se putu opri să nu constate marea 
diferență dintre cele două surori. Parthesia, mai tânără, gălăgioasă, 
cu strungăreață şi râzând, ținând strâns doi copii murdari şi urmată 
de un al treilea, în vreme ce Rosina era aşa tăcută, aşa bine crescută 
şi totuşi părând eficientă, cu o siguranţă şi o tărie de caracter ce îl 
impresionase foarte tare. Ştia deja că Rosina nu împărtăşea aceleaşi 
convingeri religioase ca el, dar, cu toate astea, mergea mereu la 
biserică. Aproape ca o observaţie târzie, văzu că fața era atractivă, cu 
ochi negri, trăsături fine, obrajii catifelați, un păr negru curat şi 
îngrijit şi un zâmbet firav, dar cuceritor. 

Astfel, încetul cu încetul, cu Demelza stând cu sufletul la gură şi 
ținând pumnii strânşi, dar scrupuloasă, neintervenind cu ceva, se 
năştea o prietenie. Rosina, de două ori părăsită, deşi nu din vina ei, 
având treizeci de ani în 1803, prea rafinată să fie nevastă de miner, 
dar de o condiție prea modestă pentru a atrage un nobil, era nevasta 
ideală pentru un pastor metodist care avea el însuşi obârşii modeste, 
dar prin sora lui era înrudit cu familia Poldark. Fără a mai menţiona 
relația sa deosebită cu Dumnezeu. Dar, cu toată exprimarea sa 
bombastică, ce era la limita prețiozităţii, un bărbat cu adevărat 
cumsecade în deplinul sens al cuvântului. Şi, în toamna anului 
1805, cu o lună înainte de Trafalgar şi după doi ani de curtare, se 
căsătoriră. 

Drept cadou de nuntă, Ross îi oferi din nou lui Sam Atelierul lui 
Pally, acum o ruină, şi de data asta fu acceptat. Aşadar, până la 
urmă, Demelza ajunsese să aibă o cumnată care locuia acolo, aşa 

cum odinioară plănuise ea. Totul era foarte ciudat şi bizar, foarte 
mulțumitor. De atunci, în cinci ani şi jumătate, Sam reconstruise 
atelierul, deşi nu era nicidecum negoțul aşa cum fusese în mâinile lui 
Drake -, şi Rosina, cu adevărata sa fire şi cu energiile în sfârşit 
eliberate, transformase casa şi cei şase acri într-o mică fermă doldora 
de porumb, legume şi vite. 

De unde şi procesiunea de acum. Deşi nu aveau copii — o tristă 
dezamăgire pentru amândoi -, recent li se născuse în fermă un 
tăuraş, iar Ross se oferise să-l cumpere. Acum era pe drum. 

Un tăuraş e de la natură un animal pervers, aşa că înaintaseră cu 
opriri şi porniri. De la distanță, părea că Rosina, cea mai blândă din 
cele două femei, era mai puţin hotărâtă să îl tragă de cap decât era 
Clowance să-l împingă de la spate. Pe când se apropiau de dealul 
dinspre pini, Demelza le putea vedea glumind şi râzând. Se întrebă 
cu o tresărire dacă nu era viața asta mai potrivită pentru Clowance: o 
viață simplă, cu multă muncă, necomplicată, aproape de pământ şi 
de mare, guvernată de lumina zilei şi de întuneric, de vânt şi vreme, 
de grâne şi recoltat, de ciclurile anotimpurilor. Exista, oare, o viață 
mai bună decât asta dacă erai perechea unui bărbat pe care-l iubeai? 
Dar acest ultim aspect era factorul hotărâtor. Rosina avusese o viață 
grea înainte de a ajunge în siguranță în portul ăsta. Poate că şi 
Clowance urma să fie fericită. Rogu-te, Doamne, să fie şi Clowance 
fericită. 

— Mamă! spuse Clowance. Credeam că azi coci! Nu te doare 
capul? 

— Nu mă doare, spuse Demelza zâmbind şi o sărută pe Rosina. Ce 
mai faci? Tu îl aduci pe Eddie, sau Eddie, pe tine? 

— Aşa, deci îți aduci aminte cum îl cheamă! spuse Rosina. Zic şi 
eu că o să fiu tare bucuroasă să scap de el, e tare căpos, Dumnezeu 
ştie ce-o să mai facă! 

Rosina nu era deloc grasă, dar mulțumirea şi munca rodnică îi 
dăduseră trupului ei zvelt robustețe şi rezistență. Şchiopătatul era 
foarte puţin vizibil, pielea îi strălucea de sănătate şi frumoşii ei ochi 
deveniseră mai puțini expresivi şi mai banali odată ce îşi câştigase 
căsătoria şi poziția. Demelza nu credea că fusese o căsătorie din 
dragoste între ea şi Sam, dar funcționase pentru amândoi. 

— Ce mai face Sam? întrebă ea. 

— Binişor, binişor. Trebuia să-l ducă el pe Eddie, dar Clowance a 
sosit la timp, aşa că am zis că venim noi, eu cu ea, Sam fiind prins 
cu alte treburi. 

Rosina fusese „salvată” cu şase ani în urmă, şi, deşi limbajul ei nu 

se potrivise niciodată cu al lui Sam, frazele ei căpătaseră câte ceva 
din stilul lui. Cele trei femei se întoarseră împreună să-l însoțească 
pe Eddie la Nampara. Pe când mergeau, tăuraşul se apropie 
amuşinând spre Demelza şi îi linse mâna şi brațul cu limba lui 
umedă şi catifelată. Pentru o clipă, se simți foarte ciudat, sfârşită; 
pentru că se simţise purtată înapoi cu un sfert de veac, la noaptea 
când ajunsese la concluzia că singurul mod de a rămâne la Nampara 
atunci când tatăl ei voise s-o ducă înapoi acasă era să-l convingă pe 
Ross să se culce cu ea. Se petrecuse seara, şi ea era afară hrănind 
vițeii pentru Prudie, şi acolo, în fundul staulului, cu vițeii ce se 
înghesuiau pe lângă ea cu gurile lor umede şi pline de mâncare, 
trăgând-o de fustă şi de mâini, îi venise acea idee. El fusese plecat în 
Truro să-l salveze pe Jim Carter de la condamnarea la închisoare, şi, 
când se întorsese acasă, ea se repezise la el şi îi arătase foarte 
limpede ce avea în minte. 

Aşa că se întâmplase, şi, câteva luni mai târziu, se însurase cu ea, 
şi avuseseră patru copii - unul murise; şi acum, amândoi fiind de 
vârstă mijlocie, erau stăpâniți de aceeaşi emoție atotcuprinzătoare pe 
care o simțise în acea noapte. Poate că doar se stârnea în ei, un 
dragon marin, mişcându-se deocamdată încet în adâncurile apelor. 
Dar, odată trezit, nu avea să mai adoarmă. Nu avea să mai doarmă 
până la adânci bătrâneți — câteodată, din ce auzise de la oameni, nici 
măcar atunci cu totul. Dar la tinerețe fusese un impuls ce îi 
subjugase şi ce nu cunoştea nicio îngrădire a rațiunii. O emoție ce 
era cauza a jumătate dintre necazurile lumii şi a jumătate dintre 
bucurii. 

— Eşti sigură că te simţi bine, mamă? întrebă Clowance. Nu arăţi 
prea bine. 

— Mă simt bine, mulțumesc, spuse Demelza. Doar că m-a trecut 
un fior. 


III 


Pentru început, se dădea o mică petrecere la Caerhays: doar 
familia, Jeremy şi Joanna Bird, o prietenă de-a lui Clemency care 
stătea cu ei pentru o vreme. Jeremy era flatat. 

Nu se putea spune că era o casă aşa mare odată ce intrai; era 
superficială, fortificațiile erau înşelătoare. Nici nu era ca acasă, unde 
toți vorbeau fără încetare la masă şi glumeau unii cu alții şi îşi 
dădeau unii altora mâncarea, toți se purtau frumos, în limitele 
rezonabile de politețe, după cum se simțeau în acel moment. Aici, 

starea de spirit părea hotărâtă de maiorul Trevanion, a cărui poziție 
în capul mesei nu era una desemnată lui. Un bărbat cu fața rumenă, 
deşi se apropia de treizeci de ani, cu ochi albaştri injectați şi cu păr 
blond bățos, cu tendințe de chelie la frunte, era îmbrăcat într-o 
jachetă simplă de mătase neagră şi pantaloni strâmți de culoare 
cafenie, cu nasturi la glezne. Părea taciturn sau îi lipsea pe moment 
cheful de vorbă, şi asta era indicaţia pentru toți ceilalți, toți cu 
excepția lui Cuby, cea mai tânără, care nu era cu totul supusă. 
Bătrâna doamnă Bettesworth, mama lui, deşi nu arăta foarte 
bătrână, era tăcută şi nu făcea niciun efort să învioreze atmosfera. 
Mâncarea era diferită: supă de mazăre, un cod cu sos de castraveți şi 
creveţi, scoici prăjite, un boboc de gâscă fript şi la desert mere şi 
portocale, nuci şi struguri. 

După masă, mai era încă lumină, şi Jeremy îndrăzni să propună 
ideea de a fi însoțit de Cuby într-o plimbare spre malul mării. 

— Plouă, spuse ea. 

— Cred că aproape s-a oprit. 

— Ei bine, mie îmi place ploaia. Doamna Bettesworth îşi ridică 
privirea de la broderie. Joanna şi Clemency o să meargă cu 
dumneata. Aerul le va face bine amândurora. 

Celelalte fete nu prea erau dornice, dar, când Augustus 
Bettesworth spuse că va merge şi el, se răzgândiră. Acum cei cinci 
tineri plecară de la castel şi începură să coboare pe aleea noroioasă 
de lângă lac, spre mare. Jeremy avusese dreptate, scurta rafală de 
ploaie se îndepărtase, lăsând în urmă băltoace ce luceau în amurgul 
timpuriu. Luna în primul pătrar era ascunsă de nori străvezii. După 
coasta de nord, marea părea cuminte, discretă. 

— Cu ce te ocupi, Poldark? întrebă Augustus. 

Avea cam douăzeci şi opt de ani. Un tânăr chipeş cu o coamă 
frumoasă de păr blond legat la spate în coadă, cizme ce scârțâiau 
chiar şi pe pământul umed; platfus. 

— Îmi ajut tatăl, spuse Jeremy. În principal, în mină. 

— Tatăl dumitale avea o bună reputație în Cornwall cu câţiva ani 
în urmă. Încă are, presupun. Membrii parlamentului sunt la tot 
pasul, dar destul de puţini trăiesc în afurisitele alea de comitate. Se 
spune în Gazette că abia s-a întors dintr-o misiune. Care anume? 
Unde a fost? 

— A fost o chestiune guvernamentală, spuse Jeremy concis. În 
Portugalia, cred. 

— Ei bine, slavă Domnului că încă ne luptăm cu broscoii67. Când 
Prinny a preluat frâiele, credeam că totul se va schimba. Deşi aş fi 
dorit să avem şi câțiva generali buni. 

— Tata are cuvinte de laudă pentru Wellington. 

— Generalul ăla cipai!6s Mă îndoiesc că înţelege trupele britanice! 
Cât despre Chatham: nu e conducător de oşti mai mult decât o 
statuie de piatră pe un soclu acoperit de găinaț de porumbei! Uite ce 
harababură a făcut la Walcherens, unde a murit fratele meu! N-o să- 
l batem niciodată pe Boney până când n-o să naştem din nou vreo 
câțiva Marlborough. 

— Mă mai interesează şi dezvoltarea aburului, spuse Jeremy. 

— Aburul? Ce vrei să zici, omule? De genul ăluia pe care-l faci 
într-un cazan? 

Fetele râseră. 

— Aşa ceva, spuse Jeremy, refuzând să fie provocat. Doar că poate 
fi pus la treabă. Aşa cum se face în motoarele de la mina noastră. Şi 
după cum cred că va fi cu timpul şi pe drumuri. 

Augustus se opri şi agită o baltă cu bățul. Pentru că se afla în 
frunte şi poteca se îngusta, ceilalți trebuiră să se oprească şi ei. 

— Dragul meu Poldark, cred că glumeşti. Vrei să spui o trăsură 
oarecare cu un cazan mare în mijloc şi un foc dedesubt. 

— Ceva de genul ăsta. 

— Şi care mişcă roțile? 

— Da. 

— Nu s-ar putea face aşa ceva. Trebuie să construieşti un cazan 
aşa mare, încât roţile s-ar prăbuşi sub greutatea lui! 

Alte râsete. 

— Dacă foloseşti doar presiunea atmosferică, spuse Jeremy, ceea 
ce spui e adevărat. Era adevărat acum douăzeci de ani. Dar, dacă 
sporeşti rezistența cazanului, aşa încât în loc de a suporta patru livre 
pe ţol pătrat poate suporta o sută de livre, atunci îi sporeşti puterea 


67 Termen disprețuitor pentru francezi. (n.tr.) 

68 Soldat indian din armata anglo-indiană. (n.tr.) 

69 După încheierea armistițiului, o armată britanică de peste 40.000 de 
oameni reuşeşte să debarce pe insula Walcheren, în Zeelanda-Olanda. Cu 
toate acestea, britanicii, conduşi de Lord Chatham, fratele mai mic al lui 
William Pitt Junior, nu întreprind nimic semnificativ, deşi ar fi putut uşor să 
cucerească portul Anvers. Astfel, francezii au timp să îl trimită pe mareşalul 
Bernadotte cu un corp de armată, pentru a bloca operaţiunile britanice. 
Aceştia din urmă, suferind enorm de pe urma unei epidemii, se îmbarcă în 
septembrie, fără a fi putut realiza ceva. (n.tr.) 

în ciuda dimensiunii, dincolo de orice închipuire. 

— Ha! spuse Augustus. Dincolo de orice închipuire! Dincolo de ce- 
mi închipui eu fără nicio îndoială. 

El continuă să meargă, îndreptându-se spre mare. 

— S-a făcut deja, spuse Jeremy către Cuby. Acum zece ani. 

— Hei, ce spui acolo? Augustus se opri din nou. S-a făcut, zici 
dumneata? Doar de către nebunul ăla - cum naiba îl cheamă? 
Trevithick. Am auzit povestindu-se despre asta. Aproape că s-a 
aruncat în aer, nu-i aşa? A omorât oameni în stânga şi-n dreapta. 
Păi, la asta te poți aştepta, nu-i aşa? Să-ţi laşi cazanul - sau boilerul 
sau cum s-o chema -—, să-ți laşi cazanul să fie supus la acel fel de 
presiune, şi trosc! Explodează ca o încărcătură de praf de puşcă în 
care a aruncat cineva o scânteie! E la mintea cocoşului, asta dacă ai 
măcar un pic de minte. 

— S-a introdus o supapă de siguranță, spuse Jeremy. În cazul în 
care presiunea creşte prea mult, supapa se deschide, lăsând să iasă 
excesul de abur. 

— Dar a omorât oameni, nu-i aşa? Nu-i aşa? 

— În Londra, da. Maşinăria a fost neglijată de omul care trebuia să 
aibă grijă de ea, şi au rămas supapele închise. După asta, domnul 
Trevithick a adăugat o a doua supapă de siguranţă, şi n-au mai fost 
necazuri. 

— Dar au fost omorâţi oameni şi în Cornwall din cauza asta! Este 
o afacere nebunească, potrivită doar pentru nebuni! 

— Îţi sunt îndatorat pentru compliment, spuse Jeremy, atingându- 
şi fruntea. 

— Augustus nu vorbeşte serios, interveni Cuby. Îşi ridică gluga să 
se apere de vânt. Augustus ar închide jumătate din Anglia la Bedlam 
pentru cea mai mică ofensă adusă prejudecăţilor lui. 

— Şi o mare parte din Cornwall, spuse Augustus. 

În sfârşit ajunseră la poarta unde Jeremy se ascunsese prima 
dată. Acum traversară spre plajă. În blândul amurg umed, Cuby 
țopăi, sări şi o rupse la fugă spre mare. Curând, deveni o întrecere, 
lungile picioare ale lui Jeremy făcându-l să câştige detaşat. Gâfâind, 
se întoarseră să se îndrepte spre faleza joasă din dreapta lor şi 
merseră câte doi şi trei. 

— E aşa diferit de coasta de nord, spuse Jeremy. Câmpiile sunt 
mai verzi, vitele mai grase, copacii... Păi, noi n-avem copaci ca ăştia. 

— Anul trecut mergeam la Padstow, spuse Cuby, dar a plouat şi 
vântul sufla aşa tare, că am renunțat la vizită. 

— Trebuie să vii să vezi țărmul nostru. Mama a spus că i-ar plăcea 

să te cunoască. Dacă o să dăm o mică petrecere, ai veni? 

— Cum, eu singură? 

— Aş veni să te iau. 

— Nu cred că mama ar fi de acord cu asta. 

— Poate Clemency ar veni cu tine? Sau chiar Augustus. 

Cuby râse. 

— Latră cu uşurinţă, ăsta-i Augustus. Chiar şi mârâie câteodată. 
Dar dinţii lui nu sunt prea ascuţiţi. Îmi pare rău dacă te-a jignit. 

— Sunt prea mulțumit şi prea fericit să fiu aici, spuse Jeremy. 
Cred că nimeni nu m-ar putea jigni. 

— Mă bucur că te-ai bărbierit azi-dimineaţă. Arăţi mai bine aşa. 

— Crezi că vameşul Parsons m-ar putea recunoaşte? 

— Dragă Doamne, nu m-am gândit la asta! Să ne întoarcem 
imediat acasă? 

— Curând se va întuneca. Merită riscul. 

— Domnule Poldark, chiar trebuie să mergem atâta pe jos? Nu aş 
zice că am picioare prea scurte sau disproporționat clădite, dar... 

El încetini imediat. 

— lartă-mă. Nu am făcut decât să-mi urmez înclinația naturală. 

— Pot să te întreb care e? 

— Înclinaţia de a-i depăşi pe fratele şi pe sora dumitale pentru a-ți 
vorbi între patru ochi. 

— Păi, sunt mult în urmă. Să-i aşteptăm? 

— Nu prea aş vrea. 

Ajunseseră la faleză pe partea golfului îngust, şi acum se întorceau 
spre castel, paşii lor părând mai negri pe nisipul ce se întuneca. 

— Acum, că suntem singuri, de ce nu spui nimic? întrebă ea după 
ce aruncă o privire. 

— Pentru că am rămas fără glas. 

— Asta mi s-a părut întotdeauna o expresie prostească. 

— Pentru început, atunci, pot să te rog să nu-mi mai spui 
domnule Poldark? 

— Ţi-am spus „băiete”, nu-i aşa? Dar asta ar fi nepoliticos acum, 
ştiind că eşti un gentleman. Domnul Jeremy? 

— Jeremy, te rog. 

— Mama ar zice că asta e foarte îndrăzneț din partea mea. 

— Atunci când suntem doar între noi? 

Ea se uită la el. 

— Presupui că vom avea multe discuții doar noi doi? 

— Mă rog să fie aşa. 

— Cui te rogi, băiete? 

— Cred că lui Eros. 

Ajunseră la stânci. În înserarea ce se lăsase, Cuby sări înaintea 
lui, cățărându-se peste bolovani cu fustele fluturând, dar sprintenă. 
El încercă să țină pasul cu ea, s-o întreacă; piciorul îi alunecă pe o 
stâncă plină de alge ude şi el se prăvăli în apă. Râse şi, şchiopătând, 
ieşi, se aşeză pe un bolovan şi îşi apucă piciorul, frecându-l. 

Ea se întoarse şi se uită la el acuzator. 

— Iar ţi-ai lovit piciorul! Mereu faci asta! 

— Se pare că mereu fug de cineva sau după cineva. 

— De data asta cum e? 

— Fug după cineva. 

Lumina de pe cer, reflectată în lac, se vedea din nou în ochii ei. 

— Cred că te plac, băiete, spuse ea. 


Capitolul 17 


I 


Ceilalți oaspeți ai seratei muzicale erau un tânăr cuplu - el în 
permisie de la regimentul său -, căpitanul şi doamna Octavius 
Temple din Carvossa în Truro; de asemenea, o Lady Whitworth cu 
nepotul său de cincisprezece ani, Conan. Mai erau onorabilul John- 
Evelyn Boscawen însoțit de Nicholas Carveth, fratele doamnei 
Temple, şi, pentru a completa compania, Sir Christopher Hawkins şi 
Sir George Warleggan cu fiul său, Valentine. 

Clemency cânta la harpsicord, Joanna Bird la chitară englezească, 
Nicholas Carveth la clarinet în forma sa îmbunătățită, prezentată 
recent de către Iwan Muller, John Evelyn Boscawen cânta puțin din 
voce şi o acompaniase pe Cuby atunci când cântase aceasta. Pentru 
Jeremy, care avea glezna dureroasă bandajată cu grijă şi cu 
îndemânare de către Cuby, totul era întru câtva cam prea elitist, aşa 
că se mulțumise să stea aşezat şi să aplaude, să scuture din cap şi 
să zâmbească atunci când cineva se uita nerăbdător spre el 
aşteptându-se la vreun oarecare talent muzical. 

Atunci, observă foarte clar cât de plin de toane era maiorul 
Trevanion; fusese încruntat şi tăcut la cină, apoi se schimbase 
devenind vorbăreț, fermecător şi vesel; era o gazdă bună, având grijă 
ca oaspeţii săi să se simtă bine, să aibă mâncare şi băutură la 
discreție. Făcea mare caz de toată lumea, inclusiv de surorile lui. 

Deşi vecini doar cu numele şi înrudiți de departe prin căsătorie cu 
Valentine Warleggan, Jeremy nu-l văzuse pe acesta vreme de trei ani 
şi nu-şi vorbiseră de şase. Acum, Valentine era un tânăr înalt de 
şaptesprezece ani cu un picior uşor curbat, lat în umeri, dar cu 
glezne şi încheieturi subțiri, brunet cu trăsături puternice şi cu ochi 
apropiaţi ce-i afectau înfăţişarea plăcută. Părea a se uita mereu în jos 
spre nasul lung şi subțire. Era îmbrăcat elegant pentru vârsta lui, şi 
era limpede că nu se făcuseră economii pentru a arăta astfel. 

Jeremy şi Sir George se văzuseră chiar mai puțin, şi se uitau 
strâmb unul la altul. George, plănuindu-şi scopurile necinstite, era 
enervat să-l vadă pe acest tânăr slăbănog, primul din viitoarea 
generație de băgăreți Poldark, la o astfel de serată — şi Jeremy n-avea 
nici pe departe farmecul sexual al lui Clowance pentru a îndulci 
ranchiuna lui George. Cât despre părerea lui Jeremy în ce-l privea pe 
Sir George, îl găsea îmbătrânit şi mai corpolent într-un fel nesănătos. 
Jeremy era destul de mare să fi auzit şi să fi participat nevinovat la 
discuţiile părinților săi despre Warleggani şi, prin urmare, avea o 
aversiune de la sine înțeleasă față de aceştia. Acum îl vedea drept 
proprietarul minei pe care voia s-o obțină, obstacolul care trebuia 
doborât sau depăşit înainte ca Wheal Leisure să poată deveni din nou 
o proprietate profitabilă. 

Enervarea lui George crescu pe măsură ce serata continua, pentru 
că se convinsese că-l recunoscuse pe tânăr ca fiind cel cu care se 
întâlnise într-o anumită ocazie şi nu-i ştiuse numele. George se 
mândrea cu memoria lui vizuală, dar de data aceasta îi scăpase 
legătura. 

Jeremy era nedumerit într-un alt fel în legătură cu Lady 
Whitworth; cu siguranță n-o mai văzuse până atunci, dar numele îi 
era familiar în adâncul memoriei. Era o femeie foarte bătrână şi 
foarte corpolentă, cu o perucă ondulată de păr castaniu, ochi ca nişte 
nuci prăjite, obraji căzuţi atât de plini de pudră, încât puteai crede 
că, dacă-şi scutura capul, rochia i s-ar umple de praf; o voce 
puternică, un evantai. Ultimul produse probleme, pentru că ea îşi 
făcuse vânt cu atâta putere pe tot parcursul audiției muzicale, încât 
John-Evelyn Boscawen trebuise să-i ceară să înceteze pentru că-şi 
pierdea ritmul. Dacă această solicitare ar fi fost făcută de oricine 
altcineva decât de fratele unui viconte, nici nu ţi-ai fi putut imagina 
care ar fi fost reacţia, dar, în aceste împrejurări, ea îşi cobori fără 
tragere de inimă falsul baston. 

Cât despre nepotul ei, acesta era mare pentru vârsta lui, cu buze 
groase, şi neîndemânatic şi cu un aer de prețiozitate. Avea un păr 

castaniu-închis, cu fire subțiri şi lipite de pielea capului ca o blană de 
şoarece; ochii miopi căprui erau mici şi arătau şi mai mici înconjurați 
de grăsime. Întreaga lui față era palidă şi grasă, ca şi cum fusese 
recent modelat din aluat şi nepus încă în cuptor. Pe întreaga durată 
a seratei muzicale îşi muşcase unghiile, poate din cauză că nu era 
nimic altceva de mâncare. 

Oricum, Jeremy înregistra neatent toate astea, pentru că avea 
chestiuni mai neplăcute de observat. Nu numai că tânărul Boscawen 
o acompaniase pe Cuby când aceasta cântase, dar o şi însoțise în 
timpul pauzelor, stând lângă ea pe o canapea insuficient de mare 
pentru trei persoane. Şi, evident, nu găsea apropierea a fi neplăcută. 
Cât despre Cuby, în seara aceasta era îmbrăcată în verde-deschis, o 
rochie simplă din muselină brodată, cu funde late din panglică de 
culoare verde smarald pe umeri, o mică diademă de briliante în părul 
ei negru şi drept, pantofi de catifea verde. Faţa ei, ce nemişcată 
sugera îmbufnare sau aroganță, era luminată strălucitor când 
zâmbea. Era ca o iluzie magică, un miracol; toată ființa ei se lumina 
şi strălucea. O dată sau de două ori, întâlni privirea neliniştită a lui 
Jeremy şi ridică amuzată din sprâncene; dar nu putea spune dacă se 
amuza de atențţiile tânărului Boscawen sau de evidenta îngrijorare a 
lui Jeremy. 

Valentine se îndreptă agale spre Jeremy cu o prăjitură într-o mână 
şi un pahar de vin de Madera în cealaltă. 

— Ei bine, Jeremy, n-ai plecat încă să te lupţi cu franțujii? 

— Nu... Până acum, l-am lăsat pe Geoffrey Charles s-o facă. 

— Înţeleg că e încă în Portugalia sau pe undeva. Ce prost mai e! 
Nimeni n-o să-i mulțumească atunci când totul se va sfârşi. 

— Nu cred că vrea neapărat să i se mulțumească... Tu n-ar trebui 
să fii la Eton? 

— Da; am fost exmatriculat pentru o jumătate de an. Am lăsat-o 
gravidă pe camerista preferată a tutorelui meu. Nu cred că mi s-ar fi 
purtat sâmbetele aşa mult dacă ea nu m-ar fi preferat atât de clar pe 
mine în locul lui. 

— Când o să mergi la Cambridge? 

— La anul. La St John's. Mă întreb cum sunt cameristele de acolo. 

— În mare parte, sunt bărbați. 

— Doamne fereşte! Fiindcă veni vorba, fata aia, Cuby de colo, are o 
înfăţişare şi o coloristică plăcută. N-aş obiecta absolut deloc s-o am 
după aperitive. 

— Cred că asta e puțin probabil. 

Valentine se uită chiorâş la vărul lui. 

— Ce-avem noi aici? Un pic de sentiment? i-a cam picat cu tronc, 
nu-i aşa? 

Jeremy luă paharul şi sorbi din el. 

— Ia uită-te cum respiră, spuse Valentine. Nu-ţi dă aşa nişte 
gânduri tentante? Doar să tragi de funda aia... 

Cuby zâmbea radiant ca urmare a ceva ce spusese John-Evelyn. 

— Ai citit vreodată istorie? întrebă Valentine. 


— De ce? 
— De îndată ce un prinț sau o prințesă ajunge la vârsta potrivită 
căsătoriei — şi adesea mai înainte chiar —, regele încearcă să-şi 


asocieze fiul sau fiica cu un alt fiu sau fiică, pentru a consolida o 
alianță, a unei moşii şi proprietăţi, a reconcilia o vrajbă; nişte prostii 
de astea. Ei bine, tata - bărbatul acela de colo —, văzând că 
preaiubitul său fiu are deja şaptesprezece ani şi e gata de a cuceri 
femeile lumii ăsteia, începe acum să-şi facă nişte calcule ca fiul lui să 
fie luat sau dat în căsătorie cu exact aceste scopuri. Ce păcat dacă 
fiul are alte idei! 

— Şi tu ai? 

Valentine îşi pipăi lavaliera. 

— Am ideea de a nu fi priponit pentru câţiva ani. Oricât de mult ar 
fi verigheta şi patul conjugal o chestiune convențională uşor de dat 
deoparte, cele mai bune strădanii sunt zădărnicite dacă ai o acritură 
de mică doamnă Warleggan care să te aştepte acasă ori după care să 
te uiţi prin încăpere. Şi o fată bună - unele sunt atrăgătoare chiar 
dacă sunt bune - n-ar fi prea încântată să accepte o mică escapadă 
amoroasă dacă ştiu că tipul e însurat. Nu eşti de acord? 

— Ba da, spuse Jeremy. E o piatră de moară. 

— Dar ia povesteşte-mi despre tine, vere. Ai vreo femeie, şi tatăl 
tău are în vedere şi el vreun mariaj avantajos pentru tine? Eşti un tip 
arătos, şi aş zice că mare parte dintre fetele din Sawle şi Mellin ar 
cădea de bunăvoie pe spate pentru tine. 

— Vremea cositului e cea mai bună, spuse Jeremy. Oferă cea mai 
confortabilă pernă. 

— Dar fetele din partea locului nu sunt un pic prea scunde şi cu 
picioare prea groase, ei? Zic şi eu. Păi, bănuiesc că-ți găseşti plăcerile 
în altă parte. Cei din familia Poldark au fost întotdeauna secretoşi în 
ce priveşte treaba asta. Ah, Doamne, iar trebuie să-nceapă muzica. 
Mă întreb dacă aş putea să fac rost de un loc lângă domnişoara 
Cuby. 


II 

Jeremy plecă a doua zi după slujbă, dar înainte de cină. În ora de 
dinaintea plecării, Cuby îi arătă restul casei şi împrejurimile. Aripa de 
vest a castelului era încă neterminată şi în contrast cu aspectul 
elegant şi respectabil din față, spatele era o mare de noroi, pietre şi 
lemne, cotigi şi roabe, varnițe şi stive de plăci de ardezie. Nu numai 
că nu lucra nimeni, ceea ce era de aşteptat într-o duminică, dar 
părea că nu mai fusese nimeni pe acolo în ultimul timp. Nimic nu 
arăta a fi săpat de curând sau depozitat de curând, şi parte din 
fierărie era ruginită. 

— Muncitorii vin în fiecare zi? întrebă Jeremy uitându-se la bălțile 
de apă galbenă. 

— Iarna asta n-au venit. Fratele meu crede că-şi pierd timpul pe 
vreme rea. Se va începe din nou în mai. 

— De câtă vreme se lucrează la construcția castelului? 

— De patru ani. Bineînţeles, înainte de asta, aici a fost o casă. 

— Fratele tău era foarte tânăr când a început această activitate. 

— Cred că îşi doreşte câteodată să nu fi început deloc! Cu toate 
astea, acum e o casă elegantă. 

— Magnifică. 

— Domnul Nash a făcut câteva greşeli în proiect, ceea ce a dus la 
creşterea cheltuielilor. După cum vezi, castelul a fost construit pe o 
pantă, şi domnul Nash a proiectat marele zid pe care te poți plimba 
vara după cină şi de unde te poţi uita la lac şi parc — şi care serveşte 
şi drept sprijin pentru fundația casei. Dar, vai, în timpul ploilor din 
primăvara trecută, nu au fost suficiente găuri de scurgere, şi 
presiunea pământului saturat de apă a făcut ca întregul zid să se 
surpe! Îmi amintesc că m-am trezit noaptea într-un asemenea 
zgomot, încât am crezut că a fost cutremur! Chiar şi pereţii castelului 
s-au zguduit, şi dimineața ne uitam la o ruină. După aceea, a trebuit 
reconstruit de două ori mai gros ca înainte! 

Îşi terminară plimbarea la biserică, unde cu puţin timp în urmă 
auziseră citindu-se rugăciuni, precum şi o scurtă predică. Acum era 
goală. 

Cuby spuse: 

— Explică-mi ceva. Aseară ai vorbit cu pasiune despre abur. 

— Da? spuse el amintindu-şi râsetele. 

— Ştii că aşa ai făcut. Ai răspuns foarte amabil când Augustus te- 
a provocat în legătură cu asta. 

— Păi, da. După ultimele evoluţii, este cu siguranță una dintre cele 
mai interesante descoperiri făcute vreodată, nu? 

— Nu ştiu. Tu să îmi spui asta. Dar ce e pentru tine? 

— Ce va fi pentru noi toți! Cu timpul, ne va transforma viețile. 

— În ce fel? 

El se uită la ea. Gropiţele de lângă gură erau triste semicercuri 
nemişcate, ca acum. Dar, dacă-i dădeai gurii motiv să se schimbe, să 
zâmbească... El îşi pierdu rațiunea în vreme ce o sorbea din priviri. 

— În ce fel? insistă ea. Luminează-mă! 

— Păi... Înghiţi şi se adună. Este puterea pe care ne-o va da 
aburul. Până acum, a trebuit să depindem de cai şi boi, de vânt şi 
apă - toate neputând fi în totalitate sub controlul nostru. Şi nu 
create artificial de noi, aşa cum e aburul. Când această putere e 
corespunzător dezvoltată, putem avea abur pentru a ne încălzi casele, 
pentru a pune în mişcare trăsuri pe drumuri, pentru a treiera grâul, 
poate şi pentru a pune în mişcare navele. S-ar putea ajunge până la 
a putea fi folosit în război în loc de praf de puşcă. 

— Dar aburul a fost folosit de ani buni... 

— Dar nu aburul puternic cu boilere de înaltă presiune. Acesta va 
schimba cu totul situația. 

— Dar, aşa cum spunea Augustus aseară, nu există un mare 
pericol? 

— Există un risc - la fel ca în multe invenții. Aproape că a fost 
depăşit. 

— 'Toate lucrurile astea se vor întâmpla pe timpul vieţii noastre? 

— Cred că e posibil. Mai cred şi că îi vor ajuta pe cei săraci şi 
nevoiaşi, ca parte a unei producții cu costuri scăzute a multor lucruri 
pe care nu şi le pot permite acum... 

Înconjurară biserica. Jeremy se opri lângă unul din monumente. 


Charlotte Trevanion, 
decedată pe 20 februarie 1810, la vârsta de 27 de ani. 

În memoria unei iubite soţii ale cărei rămăşiţe pământeşti sunt depuse 
în cavoul familiei; acest omagiu al sentimentelor unui soț este înălțat 
de către John Bettesworth Trevanion Esqr. 

În urma îndelungatelor suferințe ale unei lungi boli; din admiraţie, de 
la toți cei care au cunoscut-o; din partea copiilor care au iubit-o; din 
partea unui soț care a adorat-o; a fost vrerea Atotputernicului stăpân al 
sorții s-o cheme la el. 

Închinată, de asemenea, memoriei lui Charlotte Agnes, copilă şi 
singura fiică a lui Charlotte şi J.B. Trevanion, care a murit 
pe 8 mai 1809, la vârsta de 2 ani şi 8 luni. 


— Soţia şi fiica fratelui tău? întrebă Jeremy. 

— Da. 

— Atât de mică. Din ce cauză a murit? 

— Doctorul a spus că de fungus haematoides?0. N-a fost... plăcut 
s-o vezi murind în felul ăla. 

Cuby merse mai departe, bucuroasă să se depărteze. 

— Nu-i de mirare că fratele tău e trist — sau trist din vreme în 
vreme. 

— Înainte de moartea lui Charlotte, era veşnic optimist, ambițios, 
vesel. Acum, veselia lui — ce ai văzut aseară - nu îmi pare deloc a veni 
din inimă. E ceva nervos, agitat în veselia asta. Ca şi cum s-ar agăța 
de ea şi simte cum mereu îl ocoleşte. 

— Crezi că se va însura din nou? 

— Nu. Niciodată. 

— Cu doi copii de crescut? 

— Noi putem să-i creştem. 

— Sunteţi o familie foarte sudată. 

— Nu pot spune asta. Cred că-i adevărat... poate în fața 
necazurilor. 

— Păreţi a ţine foarte mult unii la alții. 

— Ah, da. Ah, da, cu siguranță. 

Făcură câţiva paşi. 

— Cuby... 

— Da? 

— Că tot am pomenit despre sentimente... Ce mi-ai spus aseară... 

— Ce anume? 

— Trebuie să-ți aminteşti. Sau înseamnă aşa puţin pentru tine? 

— Pe plajă? 

— Da. 

— Am spus: „Cred că îmi place de tine, băiete”. Înseamnă aşa 
mult? 

— Pentru mine înseamnă mult. 

— Hai, taci, băiete! 

Se uită înspre el şi apoi merse mai departe. El o urmă. 

— Ai... 

— Nu trebuie s-o iei aşa. 

— N-ai vorbit serios? 

— Ba da, spuse ea. Am vorbit serios. 

— Nu cred că ai spus asta multor bărbați. 

Ea râse uşor. 


70 O excrescență fungoidă malignă ce sângerează cu uşurinţă. (n.tr.) 

— Cât de mult crezi tu că mă cunoşti! 

Jeremy înghiți. 

— Cât de mult cred că te iubesc. 

Se opriră în naos. Ea îşi ridică privirea spre una dintre ferestrele 
cu vitralii. După o vreme, spuse: 

— Asta ar fi periculos să crezi, Jeremy. 

— De ce? 

— Pentru că aş fi tentată să te cred. 

El îi atinse mâna. 

— Îndoieşte-te de orice, dar nu de asta. 

Ea îşi retrase mâna. 

— Uite, mai sunt şi alți strămoşi aici. Mai e un John Trevanion. Şi 
William Trevanion. Şi Anne Trevanion... 

— Singura Trevanion de care-mi pasă e Cuby. 

— Da, bine. Dar, Jeremy, noi nu trăim izolați... niciunul dintre noi. 
Nu suntem pustnici. Sau am putea fi! Se uită la el, apoi îşi feri 
privirea, dar el surprinse o licărire de emoție în ochii ei. Nu, spuse ea. 
Am spus tot ce se putea spune... deocamdată. Cu toate astea, pentru 
o clipă... Uite, iese soarele! O să ai o călătorie plăcută spre casă. 

— Nu vreau să plec acasă. Am... am o teamă. 

— Hmm, nu prea sunt tâlhari în zilele astea. 

— Nu de tâlharii de pe drumul spre casă mă tem eu. Ci de cei de 
aici. Şi mi-e frică de ceea ce ar putea fura. 

— Ce ar putea fura? 

— Aseară am fost în agonie jumătate din timp din cauza modului 
în care se arăta interesat de tine tânărul Boscawen! M-a făcut să simt 
gelozie şi disperare! 

— ...L-ai fi spânzurat, atunci, pentru că se uita la mine? 

— Dacă privirile lui însemnau ce cred eu că însemnau, atunci, da. 

— Ah, dragul meu... mă derutezi. Gropiţele îşi pierdură un pic din 
tristețe. Şi mă flatezi. Şi ne-am întâlnit doar de trei ori! Noi doi trebuie 
să ne cunoaştem extrem de bine, nu-i aşa? 

— Destul de bine. 

— Tu nu-mi cunoşti familia, nici eu pe a ta. Pe niciunul dintre 
membrii ei. Nu e simplu. Nimic nu e simplu. Hai să înaintăm încetul 
cu încetul! Nimic mai mult acum. 

— Şi Boscawen? 

Ea îşi pipăi catarama de argint de pe pelerină. 

— Nu cred că ai de ce te teme de el. 

— Dă-mi o dovadă. 

— Ce pot să-ți dau? 

El se aplecă s-o sărute. Ea îşi întoarse obrazul spre el şi, pentru o 
clipă, buzele lui îi atinseră pielea ce mirosea atât de dulce. Apoi, pe 
când era pe cale să-şi ridice capul, ea şi-l întoarse pe al ei şi îl sărută 
pe gură. O secundă sau două după aceea, se îndepărtă. 

El o ajunse din urmă la uşa bisericii. 

— Nimic mai mult acum, spuse ea din nou, brusc, roşind fără să 
vrea. 

— Cuby, Cuby, Cuby, Cuby, Cuby, Cuby... 

— Curând, o să-mi ştii numele. 

— Va fi primul lucru la care o să mă gândesc în fiece dimineaţă. Şi 
ultimul în fiece seară. 

leşiră spre cimitir. 

Cuby spuse: 

— Uite cum soarele apare dintre nori. Nu suntem noi cu mult mai 
norocoşi decât oamenii care zac aici? Vine primăvara şi suntem 
tineri! Tineri! Du-te acasă, dragă Jeremy, şi să nu mă judeci 
niciodată. 

— De ce s-o fac? Cum aş putea? 

— Te rog, niciodată. Şi revino într-o zi. 


III 


Câteva săptămâni mai târziu, un grup de gentlemeni lua cina din 
Pierce's Hotel în Truro. În capul mesei era Lord de Dunstanville din 
Tehidy, pe vremuri Sir Francis Basset, unul dintre cei mai bogați 
oameni din comitat — în special de la redeschiderea minei Dolcoath — 
şi, de asemenea, unul dintre cei mai culți. Mai erau prezenți 
cumnatul lui, domnul John Rogers din Penrose, şi domnul 
Mackworth Praed, domnul Ephraim Tweedy, domnul Edward 
Stackhouse, domnul Arthur Nankivell, căpitanul Ross Poldark. 

Luau cina în sufrageria de la etaj, ce era separată şi dădea spre 
braţul râului Truro, care, atunci când era flux, se revărsa peste 
cheiul oraşului şi curtea din spate a caselor mari de pe Prince's 
Street. Era o încăpere prăfuită şi întotdeauna mirosea a camfor. Un 
tapet cu păsări de un roşu sângeriu era înțesat cu acuarele 
decolorate cu scene de vânătoare de cerbi. 

Cina se sfârşise şi se bea vin. Lord de Dunstanville spuse: 

— A rămas de rezolvat doar o singură chestiune, domnilor, aşa 
cum era la sfârşitul întâlnirii. Am spus, hai s-o lăsăm până când se 
termină cina, aşa încât cu toții să avem timp de gândire. Ei bine, 
timpul a trecut. Să aştept ca fiecare să-şi spună părerea? 

Nimeni nu scoase o vorbă. Stackhouse, care ținea sticla de vin 
rotundă, îşi umplu paharul şi dădu sticla mai departe. 

— Nu te uita la mine, Francis, spuse John Rogers. Era un bărbat 
scund şi gras cu o burtă ce făcea dificil statul aproape de masă. Mai 
era şi surd şi în general vorbea destul de tare, aşa încât să se audă el 
însuşi. N-am nimic de adăugat. Eu nu sunt, după cum ştii, prieten 
cu oamenii de genul Warlegganilor, dar, din fericire, n-au avut 
niciodată posibilitatea de a-mi face vreun rău, aşa că mă simt mai 
puțin implicat în rezultat. 

— Ei bine, nu ştiu să fi existat vreun conflict personal important 
între ei şi mine, spuse Tweedy, un avocat din Falmouth care se 
îmbogățise reprezentând oameni mai bogați. Dar numele lor apare 
întruna. Un mic negustor sau altul e pus la zid pentru că Warlegganii 
ajung să deţină prea multe dintre facturile lui şi i-ar avantaja să-i 
închidă afacerea. Şi dacă spune prea multe contra lor, se îngrijesc ei 
să nu mai deschidă niciodată, cel puţin oriunde altundeva în 
Cornwall! Mai cred - sau aşa se afirmă cu hotărâre - că au fost în 
spatele acestei mişcări a companiei Cornish Copper să blocheze 
accesul firmei Harvey & Co. la estuarul din Hayle. Şi litigiul dintre 
cele două mine din Scorrier - United Partners şi Wheal Tolgus - e tot 
făcătura lor. Nu ştiu. Mereu e câte ceva. Se pare că şi-au băgat coada 
cam peste tot, şi pe deasupra e şi o treabă murdară! 

Sosi un chelner să ia câteva dintre farfuriile folosite. După câteva 
clipe, Lord de Dunstanville îi făcu semn să plece. Scârţâitul unui 
pantof fu urmat de clinchetul mânerului uşii ce se închidea. 

— Aşadar, ai fi în favoarea unei mişcări din partea noastră? 

Tweedy se foi stânjenit. În mare parte din raţiuni de afaceri, se 
autoproclamase conducător al comunității de enoriaşi din districtul 
Falmouth şi un mare organizator de acțiuni caritabile. 

— Eu... dacă se poate face onorabil, fără a se răsfrânge asupra 
bunului nostru renume. 

— E dificil să stabileşti ce se poate face „onorabil” în zilele astea, în 
lumea asta meschină, spuse sec de Dunstanville. Din nefericire, 
valorile morale se schimbă... Şi dumneata, Stackhouse? 

— Nu-mi place de ei, zise Stackhouse. Dar nu-mi plac tertipurile 
ce ar putea fi de folos pentru a scăpa de ei. Eu n-aş face nimic; să 
permitem forțelor comerciale şi financiare să acționeze după cum vor 
dori. 

Carafa de vin se odihnea în gaura specială din masă. Pentru că 
aceasta n-ar sta drept altundeva, nimeni nu uita s-o dea mai departe. 
De unde stătea, Ross putea vedea cum o velă era ridicată pe catarg, 

acesta înclinându-se în bătaia vântului. Voia să fie acolo, afară. Se 
simțise mai în largul lui la Bussaco decât în această încăpere. 

— Toată chestia asta cu morala, spuse Mackworth Praed, pufnind 
pe aristocraticul său nas lung şi curbat. Nu văd în ăsta nimic să ne 
tulbure somnul. Propunerea, aşa cum o văd eu, implică pur şi simplu 
înlăturarea unui concurent. Sau speranța de a-l înlătura. Asta fac 
mulți — la un nivel mai redus; probabil la niveluri mai mari, dacă ne 
gândim la dinastii şi națiuni. Pariez o coroană că n-a suferit niciun 
Warleggan de insomnie când au doborât banca Pascoe's. 

— Aşadar, ai vota pentru. 

— Fireşte. Desigur. Un simplu demers comercial. Fără să-ți mai 
cercetezi conştiinţa. Amin. Dă-mi vinul! 

Arthur Nankivell, care se însurase cu o Scobell şi aşa ajunsese să 
posede pământuri şi proprietăți lângă Redruth, era un omuleț 
energic, palid, cu multe semne de vărsat pe lângă gură şi bărbie. Nu-i 
venise rândul să vorbească, dar spuse: 

— Mare păcat că Harris Pascoe nu mai trăieşte. Ar fi fost instructiv 
să-i aflăm părerea... Căpitane Poldark, ai fost cel mai apropiat prieten 
al lui Pascoe -— şi cel mai afectat de căderea băncii lui. La întrunire, 
erai... păreai cel puțin dornic să te angajezi în vreun fel. Nu ne poți 
spune părerea dumitale? 

Ross îşi tot învârti paharul. Pentru că data trecută îşi turnase 
stângaci, locul unde fusese paharul pe masă era marcat de un 
semicerc. 

— Poate că sunt puţin prea aproape, puţin prea adânc implicat. 
Asta ar trebui să fie o chestiune de afaceri, nu un mod de răzbunare. 

— Ei se pretează la asta, spuse Tweedy. 

— Aşa e. Cred că atât din răutate, cât şi cu scopuri comerciale l-au 
doborât pe Pascoe. 

Lord de Dunstanville sună din clopoțel. Când chelnerul sosi, 
spuse: 

— Fii amabil şi adu-mi instrumentele de scris! 

— Prea bine, milord. 

Când acestea fură aduse şi după ce Excelența Sa strâmbă din nas 
în scârbă văzând pana murdară a tocului, spuse: 

— Să înregistrăm oficial asta. John? 

Domnul Rogers îşi puse amândouă mâinile pe stomac şi îl mişcă. 

— Da sau nu? 

— Da sau nu. 

— Atunci, nu. Condiţiile sunt destul de sumbre în comitat anul 
ăsta. Dacă Warlegganii pică, s-ar putea să-i tragă şi pe alții. 

— Tweedy? 

— Dacă se poate face cu discreție, atunci da. 

— Praed? 

— Da, cu siguranță. Condițiile sunt, desigur, proaste, ceea ce ne 
oferă o mai mare şansă de succes. Eu cred că va fi un oftat de 
uşurare prin tot comitatul, doar să scăpăm de ei. 

— Nankivell? 

— Cum propuneţi să votez, milord? 

— Pentru că nu mai sunt un partener activ în Cornish Bank, nu 
mă voi simți deloc chemat să votez - doar dacă fără mine se ajunge la 
o egalitate de voturi de trei la trei. 

Omulețul îşi scărpină bărbia ciupită de vărsat. 

— Atunci, nu. L-am întâlnit pe Sir George Warleggan în câteva 
ocazii şi l-am găsit destul de agreabil. Fără îndoială că, dacă m-aş fi 
confruntat cu el în legătură cu vreo afacere, aş putea simți şi judeca 
diferit. 

Francis de Dunstanville făcu un semn. 

— Cred că aşa ai face, domnule Nankivell, cred că aşa ai face. 

Ştiind că e rândul său, Ross se scuză, se ridică şi merse la 
fereastră. 

Fluxul ajunsese aproape de maxim. Vitele stăteau cu apa până la 
genunchi la malul râului. Apa aproape că înconjurase vechiul pod ce 
ducea afară din oraş. Se proiectase unul nou, se spunea că urma a 
se construi în curând, făcând accesul la drumul spre Falmouth mai 
uşor; la fel şi casele, ce începuseră să se ridice, case bune, frumoase, 
construite solid, făcute să dureze şi răspândite pe o stradă largă ce 
urca dealul. La jumătatea drumului era cartierul general al ofițerilor 
rezervişti din Brecon şi Monmouth, care în prezent erau staționațţi 
aici şi în Falmouth pentru a asigura ordinea. 

Ross auzise că cetățenii abia reuşiseră să respingă o propunere de 
a numi acest minunat nou drum Strada Warleggan. 

— Poldark? spuse Lord de Dunstanville. 

George, parvenitul, care aproape ajunsese să-l stăpânească pe 
Francis Poldark şi, mai târziu, la moartea lui Francis, se însurase cu 
Elizabeth, frumoasa văduvă a lui Francis, odată hărăzită lui Ross; 
George zâmbind batjocoritor în hanul Red Lion pe vremea prăbuşirii 
firmei Carnmore Copper Co. Şi lupta pe care au avut-o, Ross 
apucându-l de  lavalieră, până când George căzuse pe scări, 
distrugând o masă în cădere şi aproape rupându-şi gâtul. George, 
ales ca membru al parlamentului pentru Truro cu o majoritate de un 
vot -— întâlnirea lor cu Basset, Lord Devoran şi Sir William 

Molesworth, din nou la hanul Red Lion şi duşmănia înverşunată ce 
aproape că dusese la o nouă bătaie. Prigoana lui George asupra lui 
Drake Carne, fratele Demelzei, astfel încât bătăuşii lui îl cotonogiseră 
şi îl abandonaseră, crezându-l mort. George şi Monk Adderley rânjind 
la o recepţie din Londra, George, cel bănuit că îl îndemnase pe Monk 
Adderley să încerce a atenta la virtutea Demelzei, şi duelul care 
urmase ce se terminase cu moartea lui Adderley. 

Cel mai mare duşman al său. Singurul său duşman. George fusese 
întotdeauna aici, în Cornwall, la recepții, la întruniri, vecinul său, 
întotdeauna prea puternic, prea bogat. Prin cea mai ciudată 
întorsătură a sorții, părea acum că George ajunsese în mâinile sale. 

Ce spusese Demelza? „George şi rudele lui vor trebui să trăiască 
toată viața cu ce au făcut. Ce facem noi vom duce noi în spate toată 
viața.” „N-ar trebui să mă amestec în asta.” 

Totuşi, Mackworth Praed privise toate astea ca pe o simplă 
tranzacție comercială — nimic de care să-ţi fie ruşine, nimic ce trebuie 
să duci în spate. 

Rogers spusese: „Condiţiile sunt sumbre în comitat” (ceea ce era 
destul de adevărat). „Dacă Warlegganii pică, s-ar putea să-i tragă şi 
pe alții” (ceea ce s-ar putea să fie la fel de adevărat). 

— Poldark? spuse Lord de Dunstanville. 

Bricul se mişcă, navigând în vânt, depărtându-se de chei şi 
apucând-o spre întinderea mai largă a râului de mai încolo. Lebedele 
se dădură leneşe din calea lui. 

Oamenii se înmoaie, nu-i aşa? 

Ross se întoarse şi se încruntă. 

— Sunt convins, milord, că e corect din partea mea să nu votez 
deloc.. 


IV 


Ross petrecu noaptea în Truro, aşa că se făcuse ora unsprezece în 
dimineața următoare până când se întoarse acasă. O găsi pe Demelza 
singură în bucătărie. 

— Doamne, Ross! Nu te aşteptam aşa curând! Ai mâncat de 
dimineață? 

— Ah, da. M-am sculat devreme... Ce faci? 

Demelza strănută. 

— Avem păduchi la găini. Nu-mi place absolut deloc. 

— E o situație obişnuită. 

— Păi, zdrobesc boabele astea de piper negru. Când sunt destul de 

mici, o să le amestec cu apă caldă şi o să spăl găinile cu asta. O să 
omoare toți paraziţii. 

— Cum de ştii? 

— Nu-mi aduc aminte. Mi-a venit azi-dimineață. 

— Câteodată mă întreb dacă n-ai trăit altă viață în afară de a fi 
mai întâi copil de miner şi apoi stăpână la Nampara. Altfel, de unde 
să ştii chestiile astea? Cum ar fi tămăduirea vacilor de „coadă rea”; şi 
se pare că ştii la fel de multe ca Dwight despre tratamentul bolilor 
simple. 

Demelza îşi şterse nasul. 

— Nu-i la mintea cocoşului ce fac eu acuma? Păduchilor n-o să le 
placă. 

— Dar găinilor? 

— N-o să le omoare. 

— Un singur lucru tot n-ai învățat după toți anii ăştia: să-i pui pe 
servitorii tăi să facă treburile murdare. 

Ea zâmbi. 

— Dacă n-aş face asta, ce altceva să fac? De altminteri, îmi place. 
Cum a mers întâlnirea ta de ieri? 

— Ca majoritatea dintre ele. N-am fost născut să fiu bancher, 
Demelza. Discuţii despre acțiuni la canal, şi cambii andosate, şi 
hârtii de valoare indiene mă fac pe loc să casc, deşi din politeţe îmi 
înghit căscatul de îndată ce apare şi nu-l las să vadă lumina zilei. 

— Ah, da. Dar altceva? 

— Warlegganii, vrei să zici. 

— Bineînţeles. 

— Ei bine, cu toţii ştiau despre povestea asta. Se vorbeşte despre 
ea în şoaptă în lumea bancară. Dacă şi în lumea comerțului, asta nu 
ştiu; dar bănuiesc că e greu să opreşti bursa zvonurilor. 

Şi ce părere au partenerii tăi? 

— Mai întâi, am discutat la întâlnire, apoi am întrerupt la sugestia 
lui Francis de Dunstanville şi am amânat hotărârea până după cină. 
Unii erau pentru a se acționa cumva, alții nu. 

— Ce anume presupune acel cumva? 

— Mai mult sau mai puțin la ce făcea aluzie Lord Falmouth. 
Instrucţiuni către funcționarii noştri despre ce să spună atunci când 
li se vor oferi cambii Warleggan sau când vor face plăți. Câteva 
comentarii în cercuri indiscrete despre creşterea emisiunii lor de 
bancnote şi faptul că dețin o mare cantitate de valori ipotecate... 
Urmate, la nevoie, de foi volante anonime, aşa cum s-a făcut în criza 
de la banca Pascoe... 

— Şi Lord de Dunstanville? A fost de acord cu toate astea? 

— Excelența Sa a spus că, deoarece nu mai e un partener activ al 
băncii, nu va fi de partea nimănui. Sau cel puţin a spus că îşi va da 
votul decisiv doar dacă cei şase parteneri activi vor fi egal împărțiți. 

— Şi au fost? 

— Nu. 

Demelza aşteptă. 

— Şi deci? 

— Rogers a spus nu. A considerat că prăbuşirea băncii Warleggan, 
dacă se va realiza, va avea un efect negativ asupra întregii lumi 
bancare şi industriale — în special în vremea unei crize ca asta... Ross 
se aşeză pe marginea mesei. Praed a spus da. Ar trebui să implicăm 
cu totul Cornish Bank în încercarea de a înclina balanța în 
defavoarea lor. Stackhouse - spre surpriza mea - a spus nu. 
Nankivell, aici n-am fost deloc surprins, pentru că are nişte investiții 
în câteva dintre proiectele Warleggan - a spus nu. Tweedy a spus da. 
În cazul ăsta, eu trebuia să decid totul. 

— Şi tu ce-ai spus? 

— Am vorbit exact aşa cum m-ai instruit tu. 

— Te-am instruit eu! 

— Mi-ai sugerat, atunci. Şi anume că, de vreme ce noi - adică 
familia Poldark - eram cu mult prea mult implicaţi, chiar având un 
fel de rudenie prin căsătorie, aş dori să refuz să votez pe o astfel de 
temă. Nici Pilat, aşa cum ai sugerat tu, nu putea face mai mult. 

— Şi... şi nu s-a decis nimic? 

— Fireşte că s-a decis totul. Partenerii activi au votat trei la doi 
contra oricăror mişcări - iar eu m-am abținut. Ştiu că de 
Dunstanville a fost foarte uşurat că n-a trebuit să-şi dea votul 
decisiv. 

Se lăsă tăcerea. Ross strănută. 

— Blestematul ăsta de piper! 

Demelza spuse: 

— Eşti cel mai jalnic dintre toți soţii! 

— Ce? Ce-am mai făcut acum? 

— Atâta ai învârtit-o -— sau ai răsucit povestea asta —, încât ai pus 
cumva întreaga responsabilitate pentru supraviețuirea băncii lui 
Warleggan pe umerii mei! Dacă ceva o să meargă prost acum între el 
şi tine - dacă îşi va folosi puterea într-un fel ticălos în viitor — va fi 
numai vina mea! 

— Nu, nu. Dar asta a fost ceea ce am convenit! 

Demelza lovi boabele de piper. 

— Mi-ai cerut sfatul. Ți l-am dat. Dar ce faci - cum hotărăşti să 
acționezi — asta e fapta ta, nu a mea! Nu o să accept să mi se arunce 
toate astea în spate! 

El se mişcă şi o îmbrăţişă. 

— Atunci, n-o să fie aşa. 

Ea se scutură să se desprindă din îmbrățişare. 

— Să te asiguri că nu e aşa. 

— Ţi-am spus. 

— Promite-mi! 

— Îţi promit! 

Ross strănută. 

— N-ai o batistă? 

— Îmi folosesc mâneca. 

— Cum mă provoci! Uite-o pe a mea! 

El o luă. 

— Probabil am pierdut-o pe cea pe care mi-ai dat-o. 

— Mereu le pierzi. 

— Păi, pentru mine, la ce-ar fi bune? Eu strănut din an în Paşte. 
Şi nu mă aştept la un astfel de atac chiar la mine acasă. 

— O să se termine în curând. Demelza strănută din nou. Du-te şi 
stai în salon! O să vin şi eu să luăm ceaiul. 

Ross se dădu jos de pe masă, dar nu făcu vreo altă mişcare să 
plece. În ciuda dialogului pe jumătate în glumă ce contrasta cu 
indignarea Demelzei, Ross ştia că ea avea dreptate. Ieri se luase în 
Truro o hotărâre, ce poate că nu urma să aibă pentru ei nicio 
consecință; sau consecințele ar putea fi într-un fel încă neştiut, de o 
importanţă vitală. Umbra lui George Warleggan apăsase atât de greu 
asupra lor în trecut şi atât de îndelungat, încât nimeni n-ar putea cu 
uşurinţă să ignore ocazia de a o îndepărta pe vecie. Era adevărat că 
în ultimii zece ani reuşiseră să se ocolească şi astfel să evite un 
conflict. Era adevărat că îmbătrâneau cu toţii. Era adevărat că 
răzbunarea nu era o faptă creştinească şi nu era uşor să trăieşti cu 
ea. Poate că, în câteva luni, Ross avea să se simtă fericit şi uşurat că 
nu profitase de ocazia de a-i plăti cu aceeaşi monedă. Pe moment, era 
plin de îndoieli, şi reacția Demelzei îi arăta că şi ea avea îndoieli. 

Sigur că va fi în regulă. De la moartea lui Elizabeth, nu mai 
fuseseră motive pentru un conflict fățiş. Ura... da, existase 
întotdeauna ură din partea lui George şi o duşmănie țâfnoasă din 
partea lui Ross. Dar chiar şi aceste reacții instinctive deveniseră ceva 
mai potolite odată cu trecerea anilor. Trăieşte şi lasă-i şi pe alții să 
trăiască — atâta timp cât nu se întâlneau vreodată... 

— Demelza, spuse el. 

— Da, Ross? 

— Bineînţeles că am luat decizia corectă. 

— Şi dacă am luat-o pe cea rea? întrebă ea brusc. 

— Atunci, fără regrete. 

Ea îi surâse. 

— E singurul fel de a trăi. 

El stătu lângă uşă şi o privi. Ea începu să ia cu lingura piperul 
zdrobit şi să-l pună în găleată. 

— Încă un lucru, spuse Ross, bucuros că poate schimba subiectul. 
Trecând pe lângă Grace, m-am întâlnit cu Horrie Treneglos. Mersese 
să-l vadă pe Jeremy, dar se pare că Jeremy era plecat din nou la 
pescuit. 

— Da. l-am spus eu. 

— A zis de ce a venit? 

— Nu. 

— Se pare că John, tatăl lui, a mers la George în Truro şi i-a 
propus să redeschidă Wheal Leisure. După cum era de aşteptat, 
George a refuzat să se implice în proiect, deoarece condiţiile erau 
nefavorabile, şi el nu credea a fi posibil să avanseze vreun ban, aşa 
încât John i-a făcut o ofertă pentru mină în starea în care este. 
George s-a prefăcut a ezita şi apoi, după o tocmeală, a spus că 
probabil ar accepta cinci sute de lire. Domnul Treneglos a oferit trei 
sute şi cincizeci, şi aici s-a oprit discuția. 

— Până când? 

— Păi, John e mai viclean decât am crezut. Evident că nu se face 
să se arate prea dornic, căci altminteri George ar intra la bănuieli şi 
ar creşte prețul — sau ar decide să nu renunțe la ea. 

— Ceea ce încă nu înțeleg prea bine e despre ce bănuială ar fi 
vorba aici. 

— Nici eu nu sunt prea sigur. Desigur, sunt legat sentimental de 
Wheal Leisure. Propunerea lui Jeremy a atins o coardă sensibilă. 

— Zacky Martin a avut o părere bună despre idee? 

— Până unde a mers, da. Însă îl supăra respiraţia, aşa încât nu l- 
am forțat să meargă prea departe. Unele dintre vechile filoane sunt 
cu siguranță active, dar strânse şi presate între straturi groase, aşa 
încât abia dacă sunt de vreo câțiva centimetri grosime. Mergând în 
josul unui pilon, s-ar putea ajunge curând la un teren mai bun. 
Altele sunt culcate sau sunt orizontale, aşa că nu arată prea bine. Nu 
putem face mai mult până când nu se îndreaptă vremea. 

— Dar dacă John obţine partea lui Warleggan pentru, să zicem, 

patru sute de lire, atunci o să deschizi? 

— Nu sunt chiar sigur. 

— E mult de pierdut dacă nu acționezi. 

— Nu există altă cale. 

Demelza puse ceainicul pe foc. Ross spuse: 

— După mine, e un risc acceptabil. Ne vom orienta după caz. Dacă 
am deschide, am putea economisi mult cumpărând un motor la 
mâna a doua, dacă s-ar găsi la mărimea şi prețul convenabile. 

— Jeremy ar fi foarte dezamăgit cu privire la asta. 

— Ştiu. 

— Ideea asta de a deschide Wheal Leisure, şi munca lui la motor i- 
a dat un nou scop în viață, Ross. 

— Ştiu şi asta. 

— Cred că e asta şi încă ceva, spuse Demelza. Amândouă chestiile 
se întâmplă în acelaşi timp. 

Ross îşi ridică privirea. 

— Vrei să spui că eşti convinsă că s-a îndrăgostit? 

— Ţi-am spus. 

— Şi crezi că e serios? 

— Da, cred. 

— În cazul ăsta, îi urez noroc. Când o s-o vedem pe fată? 

— l-am scris mamei ei miercurea trecută. Jeremy vrea să dea o 
mică petrecere în săptămâna Paştilor. 

Ceainicul fierbea. Pe când ea îl luă de pe foc, Ross spuse: 

— Sper şi sunt încredințat că nu intenționezi să speli găinile de 
una singură. Chiar dacă eziți să-i deranjezi pe servitori, ai putea s-o 
iei pe Clowance să te ajute. 

— Sarcasmul nu-ți stă niciodată bine, Ross. Poate că ai vrea tu să- 
mi ţii găinile? 

— Bucuros. Dacă vrei să-mi explici de ce fiul meu işi pierde cel 
puţin o zi pe săptămână în aceste expediţii de mers la pescuit — în 
special pe vremea asta. 

— De ce nu-l întrebi tu? 

— L-am întrebat. E lunecos ca o sardea. M-am oferit chiar să merg 
cu el, dar mi-a spus că preferă să meargă cu Ben sau cu Paul. 

Ena Daniel intră în bucătărie. 

— Vai, scuzați, domnule! Coniţă. Nu ştiui că sunteți amândoi 
aicea. Veni poşta, coniță. Şi ziarul. Să le aduc aicea? 

— Nu, căpitanul Poldark se ducea spre salon. Fără îndoială că 
toate scrisorile sunt pentru el. 

— Nu, coniță. Barem aşa crez io. Scrisoarea de deasupra zice 

„Doamna Poldark”, crez io. 

Demelza îşi şterse mâinile de şort. 

— Atunci poţi s-o aduci pe aia încoace, Ena. 

Când Ena plecă, Ross spuse: 

— N-o lăsa să scape. 

— Ce vrei să zici? 

— Fă-le o favoare servitorilor tăi şi oferă-le plăcerea de a prinde şi 
de a spăla găinile. 

Era prea târziu să răspundă aşa cum voia. Se întoarse cu spatele 
când Ena intră. 

— Ena. 

— Dom'le? 

— Stăpâna ta are nevoie de ajutor.. 

— Da, dom'le. 

Ross strănută când ieşi. 

Un scris caligrafic frumos pe exteriorul scrisorii. Demelza rupse 
sigiliul. Scrisoarea era semnată Frances Bettesworth. 


Dragă doamnă Poldark, 

Am primit cu plăcere amabila dumneavoastră invitaţie către fiica 
mea,  domnişoara Cuby Trevanion, să vă viziteze acasă la 
dumneavoastră în Nampara şi să petreacă două nopți acolo. 

Din păcate, pe moment are atâtea întâlniri — şi angajamente față de 
fratele ei rămas văduv de curând —, încât cred că trebuie să refuz în 
numele ei; cu toate că înţeleg dezamăgirea pe care o vor simţi toți cei 
interesați. 

Rămân, dragă doamnă Poldark, cu cele mai respectuoase salutări, a 
dumneavoastră sinceră, 

Frances Bettesworth 


Capitolul 18 


I 


— Păi, bine, am făcut cât de mult am putut acum, zise Jeremy. 
Fără îndoială că, adăugând acele două picioare la lungimea 
căruciorului, i-ar permite să se potrivească. E cel mai mare noroc. 

— Dacă o să putem să-l obținem, spuse Paul Kellow. 

Jeremy se uită spre Simon Pole, care îşi strânse buzele şi afişă o 
expresie rezervată. 

— I-ai spus din nou domnului Harvey? 

— Ah, da. l-am spus ce ai zis tu. 

— Şi el ce a zis? 

— N-a spus multe. Cred că era aşa şi aşa. 

Se uitau fix la un boiler prins de un suport din lemn, unde îl 
urcaseră cu două săptămâni în urmă. Al patrulea tânăr era Ben 
Carter, şi stăteau într-un colț al topitoriei lui Harvey, ce se găsea la 
cam douăzeci de kilometri sud de-a lungul coastei de la Nampara. 

Jeremy spuse: 

— Păi, fără îndoială că asta e ce vrem -— ce avem nevoie. Că a stat 
aici uitat, toți anii ăştia... Hai să mai cercetăm încă o dată. Ai 
dimensiunile, Simon? 

— Patru picioare şi un sfert în diametru şi opt de la cap la cap. 

— Mai departe. 

Pergamentul fâşâi în degetele lui Pole pe când îl desfăcea. 

— Carcasa să fie de cel mult patru centimetri grosime în total şi 
flanşa e asigurată cu douăzeci şi şase de bolțuri de fier forjat. 
Diametrul interior să fie cam de o sută douăzeci de centimetri. 

Jeremy îşi şterse mâinile de o bucată de deşeu. Zăngănitul 
monoton al unui ciocan se opri când muncitorul din apropiere făcu o 
pauză să-şi relaxeze muşchii. 

— Păi, din ce-mi spui tu - sau din ce am aflat aici —, forța de 
coeziune a fontei trebuie să fie 15.000 livre pentru a rupe o bară de 
şase centimetri pătrați. Deci... Jeremy scoase un creion şi o bucată 
de hârtie pe care lucrase acasă. Se uită la ea. Ai avea nevoie de o 
presiune internă spre exterior de peste 900 livre per şase centimetri 
pătrați să facă boilerul ăsta să explodeze. Supapa de siguranță are 
sarcina de cât? 

— Cincizeci de livre pe şase centimetri pătrați. 

— Doamne Sfinte! Deci ar trebui abur cumulat la aproape de 
douăzeci de ori elasticitatea stabilită de către supapa de siguranță 
pentru ca boilerul să explodeze. 

— Partea cilindrică, da, spuse Paul. Cum rămâne cu bolțurile 
flanşei şi ţevile fierbătoare? 

— Păi, spuse Jeremy. În special trebuie avută în vedere siguranța 
ţevilor fierbătoare. Dar am făcut calcule. Poate că ar trebui să verifici 
rezultatul față de cifrele tale. 

Paul duse hârtia la masă şi începu să socotească el însuşi. 

— Asta-i prea mult pentru mine, spuse Ben. Mie mi se pare că 

siguranța e suficientă pentru orice am avea de gând. 

Pole se uită de jur-împrejur. 

— E atâta cât vrem. Dar cred că-i cu totul altceva să o şi obținem. 

— Cumva, trebuie s-o obținem, spuse Jeremy. Nu-ţi poți permite 
să refuzi daruri din ceruri! 

Jeremy se alătură lui Paul şi, după o lungă discuție, se întoarseră. 

— Una peste alta, am ajuns la aceleaşi rezultate. Cinci şesimi din 
diametrul bolțurilor e făcut din fier masiv. Deci s-ar părea că ar fi 
nevoie de aproximativ şapte sute cincizeci de livre presiune per şase 
centimetri pătrați să smulgă fundul cazanului. De cincisprezece ori 
presiunea pe supapa de siguranță. Marja de siguranță depăşeşte 
orice precauţii normale... Am putea foarte bine să reajustăm supapa 
de siguranță la o sută douăzeci şi să creştem presiunea aburului la o 
sută fără cel mai mic risc. Chiar şi aşa, suntem acoperiți de şapte ori. 

— Are o vechime de cinci ani. Domnul Trevithick n-a fost aici să se 
uite la el în tot timpul ăsta. 

— Păi, nu-i mai aparține lui, spuse Jeremy. Trebuie să mă 
întâlnesc din nou cu domnul Harvey. Să fac tot ce pot să-l conving. 

— Crezi că e vreo şansă? spuse Paul. 

— Da... Mai am un atu pe care nu-l aveam data trecută. Ceilalți 
rămaseră în topitorie; căzuseră cu toţii de acord ca negocierile să fie 
făcute de Jeremy, pentru că era nobil prin naştere. 

Ploua puţin şi vântul bătea uşor de la răsărit. El ocoli topitoria, 
instalația de forare, atelierele de montaj, depozitul de cărbune, în 
drumul spre clădirea din lemn cu două etaje ce servea drept birouri. 
Ciocăni la o uşă, şi i se spuse să intre. 

Henry Harvey avea treizeci şi şase de ani, un bărbat scund, cu păr 
drept, pe care-l purta într-un moț ce-i cobora pe frunte, corpolent, 
într-o redingotă din serj închis la culoare şi o lavalieră de mătase 
crem. Nu arăta prea încântat când văzu cine-l vizitează. 

Pentru o bună parte a anului, Jeremy Poldark, prezentat pentru 
prima oară de către Andrew Vivian, venise la topitoria lui cam de 
două ori pe săptămână. Numele căpitanului Poldark fiind încă foarte 
influent în comitat, îl primise bucuros pe fiul său şi se uită cu plăcere 
şi surpriză la felul în care băiatul se apucase de munca efectivă. Nu 
era ceva obişnuit. Când acceptase ideea, se aşteptase ca tânărul 
Poldark să fie interesat doar de teorie, la fel ca majoritatea nobililor, 
şi fără să aibă chef să-şi murdărească mâinile. Să-l lase pe inginerul 
inventator să facă munca în timp ce nobilul privea şi îl încuraja. Dar 
n-a fost deloc aşa. Poldark muncise la fel ca unul dintre muncitorii 
lui în topitorie şi în atelierele auxiliare, îmbinând întru totul teoria cu 

practica. 

Îl însoțiseră doi tineri ce de asemenea studiau şi munceau -— deşi 
se apropiau mai mult de standard: cel subțirel pe nume Kellow care 
tindea să se dea înapoi de la munca grea, cel bărbos pe nume Carter 
cu hainele grosolane potrivite cu vocea. În orice caz, munciseră 
laolaltă cu oamenii lui, şi domnul Harvey, având suficiente probleme 
şi discuţii pe cap, nu fusese deranjat de ajutorul gratuit ce i se 
oferise; şi tinerii se împăcau bine cu muncitorii lui, ceea ce era 
important. Cu un proces încă nerezolvat şi fără prea mulți prieteni cu 
influenţă în jur, domnul Harvey considerase că un Poldark de partea 
lui n-ar strica deloc. Faptul că Jeremy îl rugase să nu pomenească 
despre vizitele lui fusese interpretat de către domnul Harvey drept o 
modestie tinerească de care se putea uşor debarasa la nevoie. 

Dar, de curând, domnul Poldark încercase să se descurce pe cont 
propriu. Recunoscuse față de domnul Harvey că principalul său 
interes nu era în instalații pentru mină, ci în mersul cu locomotiva. 
Se părea că de mic copil urmărise cariera domnului Trevithick şi era 
fascinat de realizările acestuia, nefiind deloc descurajat de eşecurile 
lui. 

Aşa că dorea - întrebase - dacă ar putea să i se permită să 
construiască în topitoria lui Harvey cele patru roți de bază, cadrul şi 
carcasa a ceea ce ar putea până la urmă să devină o locomotivă ca a 
lui Trevithick. Ar plăti, a spus el, pentru scheletul metalic şi lemnărie 
etc. Dacă li s-ar permite să-şi petreacă o parte din timp construind-o. 
Henry Harvey fusese de acord şi venise o dată sau de două ori să 
vadă cum mergea treaba. 

Era încă departe de a fi în vreun fel terminată; dar, cu două 
săptămâni în urmă, dând târcoale atelierelor, Jeremy găsise cazanul 
care cu nişte modificări ale carcasei ar fi putut fi de folos. Era plin de 
depuneri, de noroi şi destul de ruginit, şi stătea uitat într-un colț al 
topitoriei de câțiva ani; dar nu putea crede cât de norocoşi fuseseră 
când îl trăseseră afară şi începuseră să-l curețe. Era un aşa-zis cazan 
bufant de abur - numit aşa după forma tubului de fier forjat din 
interior şi proiectat chiar de către Trevithick, probabil pentru o 
maşină de treierat. Acum stătea pe postamentul lui ca un pui dolofan 
de balenă ce-şi pierduse mama. 

Jeremy îl vizitase pe Henry Harvey cu o săptămână în urmă şi îl 
rugase dacă putea să le „împrumute” cazanul celor trei băieți pentru 
experimentul lor, pentru că n-aveau destui bani să-l cumpere. La 
asta, Henry Harvey nu fusese prea încântat. În sinea lui se gândise 
că toată această discreție era excesivă şi că, dacă ar fi întrebat, 

căpitanul Poldark şi-ar putea foarte bine permite să plătească pentru 
mofturile fiului său. 

— Aveţi câteva minute libere, domnule Harvey? 

— Ei bine, domnule Poldark, am nişte treburi presante de care 
trebuie să mă ocup; dar pot aştepta câteva minute, aşa cum ai 
sugerat. Te rog, ia loc! 

Jeremy se aşezase la marginea scaunului. 

— Bănuiesc că ştiţi deja de la domnul Pole încă de la începutul 
săptămânii că am curățat şi examinat cazanul chiar şi mai 
amănunțit şi corespunde în asemenea măsură necesităților noastre, 
încât abia putem crede cât de norocoşi am fost că l-am găsit. 

— Pole mi-a spus despre ce e vorba, zise precaut Harvey. Cu toate 
astea, nu e înlăturat mai deloc obstacolul esenţial... 

— Da fapt, spuse Jeremy, nu chiar despre asta am venit să 
vorbesc cu dumneavoastră, sir. E legat de asta, bineînţeles, pentru că 
am încercat, aşa cum ştiţi, să construim experimental această 
carcasă, dar lipsa unui cazan de înaltă presiune era una dintre cele 
mai mari probleme. Dacă asta poate fi în mod fericit rezolvat, 
putem... 

Jeremy se opri şi lăsă fraza în aer. Domnul Harvey se foi. 

— Da, păi da. Hai să spun că am înțeles punctul dumitale de 
vedere; nu mai mult. Dar îmi spui că nu despre cazanul ăsta ai venit 
să-mi vorbeşti... 

Jeremy se uită pe fereastră. De aici se putea vedea bricul Henry, 
care stătea clătinându-se lângă chei, două dintre velele lui atârnând 
încă pe catarg ca nişte fluturi înecați. Venise cu fluxul de dimineaţă, 
dar apa se retrăsese cu totul şi lăsase în urmă o mare întindere de 
nisip brăzdată de trei sau patru şerpi înguşti de apă puţin adâncă ce 
se răsuceau printre maluri. Într-unul dintre aceste mici canale era 
ancorată Nampara Girl, aşa încât puteau scăpa în orice clipă. Dar 
bricul, dacă nu putea fi scos cu fluxul de dimineaţă, putea fi reținut 
acolo până la luna nouă de peste două săptămâni. În depărtare erau 
marile dune de nisip, unde nisipul suflat de vânt ajungea la înălțimi 
de două sute de picioare deasupra mării. Era un păcat de moarte că 
acest port natural, cel mai sigur de pe toată coasta de nord, era 
efectiv de nefolosit din cauza nisipului. 

— Aproape alături de mina tatălui meu este una care a fost 
părăsită de ani întregi, zise Jeremy. Ne gândim s-o redeschidem. Şi, 
deşi înainte se autodrena, acum ne va trebui un motor... 

— Chiar aşa! 

— Cred, din ce am aflat aici, din cărțile pe care le-am studiat şi din 

cunoştinţele mele despre mina pe care am vrea s-o redeschidem, că 
aş şti destul de bine mărimea şi felul motorului care ne-ar conveni cel 
mai mult. 

Ross ar fi fost surprins de siguranța cu care vorbea Jeremy. 

— S-ar putea să fie aşa, spuse Harvey. 

— Şi, deoarece am această obligaţie față de Harvey's, îmi e clar că 
am dori ca motorul să fie făcut aici. Henry Harvey îşi atinse pometele 
cu pana tocului de scris. 

Era un obicei de-al lui atunci când se ivea vreo afacere. 

— La ce te-ai gândit? 

— Cu condiţia de a cădea la o înţelegere cu tatăl meu şi ceilalți 
participanţi la afacere, mă gândeam la un cilindru de nouăzeci de 
centimetri cu o cursă a pistonului de nouă picioare. Cazanul să fie 
din fontă, ceva cam la optsprezece picioare lungime pe cinci picioare, 
cu o țeavă ovală de trei picioare şi jumătate la capătul cu flacără şi 
poate trei picioare la capătul cu coşul de evacuare. Ca greutate, aş 
zice cam şapte tone. 

Harvey notă ceva. 

— Şi tijele pistonului? 

— Din lemn de pin Dantzig. E cel mai rezistent. 

— Şi brațul balansierei? 

— Aş vrea să fie din fontă. 

Harvey îşi ridică privirea. 

— Asta-i o abatere, domnule Poldark. Ştiu că s-a mai făcut, dar nu 
sunt sigur că l-aş recomanda pentru un motor de mărimea asta. 

— De ce nu? 

— Păi, în mare parte din cauza dificultăţilor de fabricare. Cu un 
bun lemn de stejar e loc destul pentru eroare. Dacă e din fontă, 
dimensiunile vor fi critice. 

Jeremy îşi muşcă degetul mare. 

— Fonta trebuie să fie cu mult mai eficientă. Un braț din lemn se 
contractă şi se dilată, are nevoie în permanenţă de ajustări, aşa cum 
ştim cu toţii. Boburile se descentrează. Pe când cu fierul - odată ce 
dimensiunile sunt corecte... 

— Da, dacă sunt aşa. Îţi înţeleg îngrijorarea. Dar mărimea şi 
greutatea ei face să fie un proiect foarte dificil. 

— Aveţi fabrica, spuse Jeremy, echipată cu noile utilaje aduse la 
începutul anului. 

Harvey se ridică şi merse spre fereastră, cu mâinile sub pulpanele 
redingotei. 

— Mă ai pe mine acolo, domnule Poldark. Păi, atunci o să discut 

despre asta cu domnul West... Ai împuternicire din partea tatălui 
dumitale să plasezi această comandă? 

— Nu, sir. După cum am spus, depinde de aprobarea lui. Sper ca 
în următoarele câteva săptămâni să fac o serie completă de diagrame 
şi să le discut cu tatăl meu şi cu ceilalți pe care i-am menţionat. 
Când o să cădem de acord asupra planurilor, o să vi le aduc şi o să 
vă cer sfatul. De asemenea, tot atunci o să începem să discutăm şi 
despre costuri. 

— Cine va fi mecanicul dumitale? 

— Sper să fiu eu acela. 

— Dumneata? Harvey tuşi în palmă pentru a-şi ascunde 
surprinderea. Păi, da, trebuie să recunosc că ai dovedit aptitudini 
neobişnuite... 

— Fireşte, n-o să fiu singur. Dar, dacă ne vom descurca fără un 
mecanic calificat, o să economisim mult. Poate că ar trebui să plătim 
douăzeci la sută în plus față de costuri pentru un om bun - asta 
incluzând proiectul lui şi supravegherea construcției. Cred că ne 
putem descurca şi fără el dacă toate piesele vor fi făcute aici. 

Henry Harvey încuviință din cap la auzul laudei. 

— Aşadar, tatăl dumitale ştie de toate aceste vizite pe care ni le-ai 
făcut? 

— Încă nu. Cred că va trebui să afle în curând. 

— Cu siguranță. Cu siguranţă. 

— Între timp, spuse Jeremy, sper că nu aveţi de gând să aruncaţi 
cazanul lui Trevithick la care am lucrat - cel puţin nu fără a-mi 
spune dacă există altcineva interesat. 

— De acord, spuse Harvey. 

— Chiar aş putea spera că, dacă se construieşte motorul de 
pompare, ați putea privi cu alți ochi dorința noastră de a închiria 
cazanul şi alte câteva piese necesare pentru a construi carcasa... 

Pulpanele redingotei lui Henry Harvey se balansau regulat ca un 
metronom. 

— Serios, domnule Poldark, nu cred că un contract de închiriere 
va fi o înțelegere potrivită pentru vreunul din noi. Dar, presupunând 
că acest motor de mină e construit aici, aş fi gata să îți vând cazanul 
la jumătate din preţul pe care l-am plătit domnului Trevithick acum 
şase ani. Şi toate celelalte materiale şi manopera la preţul de 
cumpărare. Ţi-ar fi de ajutor? 

— De mare ajutor, spuse Jeremy. V-aş putea întreba cât ați plătit 
domnului Trevithick pe cazan? 

— Păi, de fapt, eu am făcut cazanul ăsta pentru domnul Trevithick 

sub licență. Mai târziu, l-am preluat pentru a şterge o datorie. A 
fost... un gest de bunăvoință. El este, la urma urmei, cumnatul meu. 
Nu cred că ar obiecta în vreun fel dacă ți l-aş vinde acum pentru 
treizeci de lire. 

— Asta ar fi de mare ajutor, spuse Jeremy. 

Harvey se întoarse, arătându-şi abdomenul în profil. 

— Nu mi-ai explicat niciodată cauza păstrării acestui secret față de 
tatăl dumitale. De ce ai imbrățişat acest subterfugiu al venirii pe 
mare pentru - cum îi zici? O partidă de pescuit? Venind pentru o 
săptămână din şase şi stând în Hayle ai fi terminat studiul în 
jumătate din timp. Te-ai ascuns şi de mama dumitale? 

— Ea nu ştie nimic. Motivul este că tata mi-a interzis să mă ocup 
în vreun fel de aburul de înaltă presiune. 

— Ah... Dar de ce? 

— În primul rând, din cauza fratelui dumneavoastră mai mare, 
domnule Harvey. 

Celălalt făcu ochii mari. 

— Francis? Ah, vrei să spui pericolul. Da, e adevărat că a fost 
omorât de explozia unui cazan, dar asta era într-unul dintre 
experimentele de început. 

— Tata l-a cunoscut pe fratele dumneavoastră. Mai apoi, a fost 
explozia de la Woolwich, unde un cazan a explodat omorând patru — 
aşa e? — şi rănind grav alți trei sau patru. Şi doar cu un an sau cam 
aşa ceva în urmă, tragedia de la Wheal Noah cu atât de mulți opăriți 
de la aburul care a explodat... 

Harvey se uită spre vizitatorul său. 

— Toate astea sunt aşa cum zici. Dar totuşi... Un om poate să 
cadă de pe cal şi să-şi frângă gâtul; asta nu înseamnă să nu mai 
călăreşti. 

— Asta i-aş spune şi eu dacă s-ar ajunge la o dispută. Dar am 
crezut că aşa puteam evita această dispută - cel puţin până când va 
exista ceva pe care să-l putem arăta. 

Henry Harvey se înapoie la locul său. 

— Da, ei bine. Îi veni ideea că, atunci când căpitanul Poldark avea 
să afle despre nesupunerea fiului său, ar putea cădea el în dizgrație, 
în loc de a primi laudele pe care le-ar aştepta. 

— Păi, acum trebuie să plec, domnule Poldark. O să încercăm să 
descărcăm şi să încărcăm până dimineață. Asta înseamnă că vom 
munci aproape toată noaptea, dar va fi lună plină. Te rog să-mi aduci 
diagramele când le-ai terminat şi, după ce au fost aprobate, o să 
discutăm despre un cost aproximativ. 

Jeremy se ridică. 

— În câteva săptămâni, sper. Depinde de cât de repede se mişcă 
alte lucruri. 

— Cum se va numi noua mină? 

— Aăă... Wheal Maiden. Jeremy îşi aminti chiar la timp că odată îl 
văzuse la topitoria Hayle pe Sir George Warleggan şi că Wheal Leisure 
încă nu era oficial în mâinile lor. 


II 


Puțin după aceea, plecară. Soarele urma să apună cam pe la şase 
jumătate. Şi, cu un vânt uşor ce-i urmărea, puteau ajunge la 
Nampara cam în două ore, ceea ce le-ar oferi lumină din belşug. 
Făcuseră ce aveau de făcut şi erau gata de plecare. 

Jeremy era foarte binedispus. Se apropiau de terminarea carcasei. 
Şi, dacă se înainta şi cu mina, urma să fie o muncă interesantă, plus 
toată aventura construcției motorului şi  revitalizării vechilor 
exploatări. Dar principalul motiv pentru care era nerăbdător să 
ajungă acasă era să vadă dacă mama lui Cuby răspunsese deja la 
invitaţia mamei lui de a veni şi de a sta la Nampara. Ăsta era cel mai 
emoționant eveniment dintre toate. 

Odată ce ieşiră din estuarul Hayle şi din strâmtoarea țărmului, 
Jeremy desfăcu un butoiaş de bere, şi se apucară cu toții să 
fredoneze cântece licenţioase. După ce le terminară, Ben schimbă 
atmosfera îndemnându-i să cânte imnuri, şi mai cântară vreo 
jumătate de oră. Apoi Jeremy, simțindu-se ameţit şi sentimental 
după ce băuse puțină tărie, le cântă cântecul ce era printre 
preferatele mamei sale. 


Am cules o frumoasă roză pentru iubirea mea; 
Am cules un roşu trandafir în floare. 

Am dragostea-n inimă şi-ncerc mereu să spun 
Ce inima ta deja ştie. 


M-a înțepat un spin, 
Degetu-mi sângerează. 

Şi inima-mi e rănită, părăsită 
Tânjind după inima ta. 


Îmi țin degetul la gură, 
Şi-aşa aştept 

Inima mă doare până când 
În cântec se-ntâlneşte cu a ta. 


Ceilalți i se alăturară cântând, în vreme ce această mică 


reprezentație îşi croia drum prin marea tăcută şi peste ei toți cădea o 
burniță fină. 

Cartea a treia 


Capitolul 19 


I 


Pe la începutul lui mai, în Anglia ajunseră veşti uimitoare. Trupele 
britanice şi portugheze nu numai că se liberaseră din strânsoarea 
fortificațiilor din jurul Lisabonei, dar, după o serie de manevre şi 
contramanevre presărate cu câteva dintre cele mai sângeroase bătălii 
ale războiului, îi alungaseră complet pe francezi de pe pământul 
portughez. Masséna, unul dintre cei mai mari generali francezi, la 
comanda celei mai mari armate pe care Napoleon o încredințase 
vreodată unuia dintre generalii săi, fusese complet înfrânt. În patru 
săptămâni, englezii înaintaseră aproape cinci sute de kilometri şi 
cauzaseră 25.000 de victime inamicului contra aproximativ 4.000 în 
propriile rânduri. Într-o tipică proclamație seacă, Lord Wellington îi 
anunța pe portughezi că nemilosul inamic se retrăsese dincolo de 
Agueda şi că locuitorii țării erau liberi să se întoarcă la casele lor. 

În sfârşit, criticii fură reduşi la tăcere. Chiar şi cei mai aprigi 
liberali care deplânseseră atâta timp soarta tragică, dezastrul, 
indisciplina şi incompetența îşi schimbaseră părerile. În ambele 
Camere se aprobă un vot de mulțumire pentru campanie, şi vorbitorii 
nu putură glăsui mai la unison. Aşa după cum Canning îi scrisese lui 
Ross: „Dacă Prinny nu s-ar fi răzgândit - şi nu şi-ar fi schimbat 
atitudinea —, toate astea n-ar fi existat”. 

Câţiva ultraconservatori cum ar fi reverendul dr. Halse din Truro 
preziseră că Napoleon avea să preia frâiele campaniei şi să-i azvârle 
pe flăcăi înapoi în mare; dar nimic nu putu împiedica un avânt 
național de mândrie şi optimism. Peste noapte, asupritul general 
Wellington devenise o personalitate internațională. 

Nu era în firea lui Sir George Warleggan să se bucure de ceva ce 
nu-l privea personal; dar, pe când mergea cu trăsura prin High Cross 
şi se uita cum săreau în văzduh scânteile focului în aer liber, simţi că 
şi buna lui dispoziție creştea, însoțind focul. Ajuns la uşa reşedinței, 

urcă repede scările şi fu întâmpinat de un lacheu cu perucă. 

Acum, mai mult decât în orice alt moment, simțea lipsa lui 
Elizabeth - încă îi ducea lipsa după atâta vreme. Recent, cineva 
spusese de față cu el - un bărbat devenit de curând văduv aşa cum şi 
el fusese cândva - „Averile nu-s de niciun folos dacă le ai tu de unul 
singur”, şi ştia amarul adevăr al acestor cuvinte. Schimbarea spre 
bine a situației sale materiale, acum, după două luni de imensă 
nelinişte, era ceva ce nu trebuia păstrat pentru el însuşi. Totuşi, 
mama lui, Valentine şi mica Ursula erau în Cardew; şi, în orice caz, 
mama lui nu se simțea bine şi nu se pricepea la afaceri — câteodată te 
puteai întreba cum de îl născuse pe el —, în vreme ce Valentine era 
încă prea tânăr - şi retras, sofisticat şi sardonic - pentru a împărtăşi 
temerile şi uşurarea sufletească cu el. 

Ceea ce George avea nevoie era acea ființă zveltă şi frumoasă care 
acum nu era decât țărână şi oase — moartă după ce născuse, cu 
unsprezece ani în urmă. Ea, cu toată educaţia ei aristocratică, ar fi 
înțeles; ar fi fost mulțumiți împreună. (Cândva, se gândea el, dacă va 
vrea Dumnezeu, într-o zi nu prea îndepărtată, s-ar putea să aibă o 
altă femeie căreia să i se destăinuie. N-o mai văzuse pe Harriet Carter 
de la serata familiei Gordon; n-avea niciun drept s-o caute când tot 
ce-i putea oferi prin căsătorie era un posibil faliment.) 

Singura ființă în carne şi oase rudă cu el în această casă - dacă 
era potrivit să te gândeşti că ar avea ceva carne şi oase — era bătrânul 
Cary. Şi cu siguranţă el ar înțelege mai mult decât oricine motivul 
satisfacției sale. Dar n-ar primi nicio reacție din partea asta; ar fi ca 
şi cum ar vorbi unui bilanț contabil. 

Merse în salon şi îşi încălzi mâinile la foc. Gândul de a porni în 
căutarea unchiului său era neplăcut. Trase de cordonul clopoțelului. 

— Sir? 

— Adu-mi nişte brandy. Cel din 1801. O să găseşti o carafă pe 
jumătate plină în biroul meu. Şi, Baker, întreabă-l pe unchiul meu 
dacă e amabil să vină aici. Dacă s-a retras deja, roagă-l să coboare. 

— Da, sir. 

În vreme ce aştepta, spatele lui George se relaxă de la căldură. 
Chiar dacă se deschiseseră drumurile cu barieră, o călătorie lungă cu 
trăsura era un chin. Sosi un alt lacheu cu băutura. Se ştia printre 
servitori că nu era bine să se autoservească cu băuturi. Sir George 
ştia întotdeauna nivelul la care fusese lăsat lichidul în carafă şi 
numărul exact al sticlelor din pivniță. 

George luă sticla şi bău. Cary sosi în grabă. Nu se retrăsese, dar 
haina neagră din alpaca pe care o purta putea fi foarte bine luată 

drept halat. 

— Deci te-ai întors. Era şi cazul. Pufni. Patru zile de hoinăreală. 
Am pierdut şase mii în patru zile. Miercuri a fost aproape o stare de 
panică. Țăranii şi alții ca ei au venit că era zi de târg. Restul 
proprietăților tale din nord vor trebui vândute - chiar şi la preț redus. 

— N-a fost niciodată panică, îl corectă George. O retragere 
constantă. Pierderea încrederii, nimic mai mult. Astea sunt timpuri 
grele pentru orice bancă. 

— N-ar fi fost grele pentru noi dacă n-ar fi fost nebunia ta! Iar şi 
iar, ştii tu, în ultima săptămână, clienţii au refuzat biletele noastre de 
bancă şi au cerut aur! Şi negustorii, hai să-ți spun eu, negustorii din 
oraşul ăsta preferă să fie plătiți cu bancnotele de la Cornish Bank 
mai degrabă decât cu ale noastre! 

— Totul se va sfârşi acum. 

— Am auzit de cazuri, spuse Cary cu nasul tremurând, în oraşul 
ăsta în care negustorii au găsit o scuză - au spus că n-au destul 
mărunțiş —, aşa încât să poată refuza să dea argint şi alamă pentru 
un bilet de la banca noastră!... Ce vrei să spui cu „totul se va sfârşi 
acum”? 

— Am petrecut ultimele trei nopți cu Sir Humphry Willyams, spuse 
George, acasă la el, în Saltash. El este principalul partener la Devon 
and Cornwall Bank din Plymouth şi un om foarte bogat. Am căzut de 
acord asupra unui aranjament. 

— Ştiu totul despre Humphry Willyams. După care Cary tăcu, 
trăgându-şi cu mâinile de tivul hainei. Aproape că se puteau auzi 
cum îi ticăie rotițele. Ce fel de aranjament? 

— Acela că vom conlucra în parteneriat. Un parteneriat lejer, dar 
obligatoriu, fiecare oferind garanţii de sprijin celuilalt; până la o 
limită superioară, desigur, deşi asta nu va trebui făcută publică. 

— Cât? 

— La început, douăzeci de mii de lire. 

— Cum putem noi garanta asta, în situația actuală? 

— Restul -— restul proprietăților mele din nord, aşa cum le spui tu, 
vor acoperi parțial asta. Mi-ai spus să le vând, şi le-am vândut. Pe 
toate! Eşti mulțumit? Hai să-ți dau ceva de băut! 

Cary flutură din mână ca pentru a alunga un țânțar ce-l sâcâia. 

— Dar pentru a avea vreun efect asupra publicului... 

— Ceva trebuie publicat. Fireşte. Asta e toată problema cu 
aranjamentul ăsta. Un astfel de anunţ va restabili imediat încrederea. 
Devon and Cornwall Bank e bine-cunoscută chiar şi în partea asta de 
apus a comitatului. 

Se lăsă tăcerea. George se îndreptă spre fereastră şi privi afară. De 
aici nu se putea vedea focul de tabără, dar era o lumină pâlpâitoare 
reflectată de turla bisericii St. Mary. 

— Şi ce au ei de câştigat? întrebă Cary. 

— Sir Humphry a vrut mereu să-şi extindă investițiile. Fiind în 
permanentă legătură cu noi, va permite băncii sale să-şi extindă 
afacerile pentru a acoperi mare parte din Cornwall. 

De afară se auzi o explozie de bucurie. 

— Ai crede că am câştigat războiul, spuse Cary. Încă suntem în 
dezavantaj numeric de douăzeci la unu. Aş pune rămăşag că o să ne 
alunge din nou, dacă n-aş fi început să am oarece aşteptări de la 
omul ăsta, Wellesley. 

— Wellington.. 

— Wellesley. Aşa a început. Aşadar, acum te-ai eliberat de 
investițiile alea nesăbuite. 

— O să regret, ştiu. Nici chiar războiul ăsta nu poate dura la 
infinit. Pe termen lung, ar fi existat un important profit. Dar acum 
fundamentul nostru e sănătos. Se va restabili deplina încredere. 

Cary se scărpină sub scufie. 

— Bănuiesc că te aştepţi ca eu să fiu mulțumit. Dar am îndoieli. 
Bănuiesc... un amestec al tipilor ăstora în afacerile noastre. 

— Nu vor exista defel. Asta s-a convenit. Mergem fiecare pe drumul 
nostru, în afară de împrumutul garantat. George îşi turnă al doilea 
pahar de brandy. Primul fusese băut deja, încălzindu-i inima şi 
stomacul. Căldura focului îi relaxă spatele. Încă nu am hotărât 
asupra unui punct: schimbarea de nume. 

— Ce? 

George bău cu grijă, îşi frecă bărbia, se uită afară pe fereastră, 
apoi îşi cocârjă umerii şi se întoarse. 

— Nu s-a decis încă. Sir Humphry a propus - în virtutea faptului 
că propriul său nume nu e în banca lui şi având în vedere că e unul 
atât de onorabil în comitat — şi nu pot să mă leg de asta —, a sugerat 
„Warleggan & Willyams”. 

Cary respira iute pe nas. 

— Doamne, Dumnezeule, George, dacă taică-tu ar fi în viață! 

— Nu e, unchiule Cary. Şi nu cred că în aceste împrejurări 
neobişnuite s-ar fi opus prea tare. A fost o vreme — şi să nu uiţi asta — 
în care noi am fi considerat că a avea numele de Willyams asociat cu 
al nostru e o onoare! 

— Ştii ce părere avea despre numele nostru! Cu toții ştim, George! 
Şi credeam că şi tu simţi la fel! Întotdeauna aşa mândru de el, aşa 

hotărât ca numele de Warleggan să fie respectat — da, şi temut! 

— Vei vrea să observi, spuse George, că nu propun să-l 
abandonăm. Propun să-l legăm de alt nume - şi anume, de unul de 
vază. Şi numele nostru o să fie primul... E timpul - lăsând deoparte 
orice investiții inoportune pe care le-aş fi făcut - pentru o asociere. 
Vremea micii bănci a trecut. Au fost cel puțin patru falimente anul 
ăsta în Cornwall: Robinson's din Fowey şi Captain Cudlipp's în 
Launceston... 

— Plevuşcă! mârâi Cary. Plevuşcă! Noi nu eram mici, nu aşa mici 
ca ăştia. Dar, din cauza uriaşei tale greşeli... În afară de asta... Ar fi 
trebuit să fiu consultat. Trebuie să fiu consultat înainte ca această 
combinație să se realizeze! 

— Vorbeşti despre numele tău? spuse George. Dar cine să-l ducă 
mai departe? Ai şaptezeci şi unu de ani. În curând, eu o să am 
cincizeci şi doi. Rămâne doar Valentine. În cinci ani, poate că va dori 
să se alăture firmei, dar nu văd încă niciun fel de semne că aşa ar fi. 
Într-adevăr, nu sunt sigur că temperamentul lui îi va permite 
vreodată să preia frâiele. A trebuit ca deseori să-l disciplinez. Efectiv, 
am mai multă încredere în mica Ursula - dar ea n-o să rămână o 
Warleggan toată viața. N-am format pe nimeni pentru 
responsabilitatea supremă - ceea ce a fost alegerea noastră, pentru 
că n-am dorit să însărcinăm pe nimeni cu asta —, dar acum avem 
nevoie de sânge nou. Această legătură... acest împrumut reprezintă 
primul pas. 

Cary tuşi şi scuipă în foc. Saliva căzu şi sfârâi pe grătar. 

— Am catar, mormăi el. Mereu am catar. Parc-aş fi taică-tău. 

— Ar trebui să te mai odihneşti, să faci mai multă mişcare. Să nu 
mai munceşti atâta. 

— Cine vrea să nu mai muncească? spuse Cary iritat. O să am 
timp să nu mai muncesc atunci când o să fiu mort - şi asta o să fie 
cât de curând, aşa cum prezici tu. Atunci numele de Warleggan se 
poate duce la dracu’, dacă e după mine! 

— Poate că s-o duce, spuse George în şoaptă. 

— Hai? Ce-ai zis? Ce-ai zis? 

— Indiferent de ce-ai crede acum, unchiule, fără îndoială că o să te 
obişnuieşti cu ideea unei astfel de asociaţii. Îți spun eu, nu numai că 
va domoli nervozitatea din comitat, dar ne va da o mai mare libertate 
să folosim propriii noştri bani în scopuri comerciale fără vreo 
amenințare cu jumătate de glas rostită în spatele nostru. Ai băgat de 
seamă că Cornish Bank ațâţă flacăra nervozităţii? Eu, unul, am 
observat! 

— Cu siguranță n-au făcut nimic să ne ajute. Nu sunt surprins 
avându-l pe prietenul tău Poldark în conducere. 

George îşi mai turnă o jumătate de pahar. Nu slujea la nimic să 
exagereze cu băutura, chiar şi pentru o astfel de sărbătorire. Şi era 
într-adevăr ceva de sărbătorit. Orice-ar spune Cary, pentru el era o 
ieşire la suprafață dintr-un abis întunecat şi amenințător. Banii pe 
care în chip tragic îi pierduse nu fuseseră recuperațţi; dar putea 
începe să construiască din nou. Şi trebuia să se uite la fabricile şi 
operațiunile comerciale pe care le avea prin comitat pentru a şti că 
erau nouăzeci la sută solide şi cu bune perspective de viitor. Adesea 
în decursul acestor câtorva îngrozitoare ultime luni se mirase la fel de 
cinstit ca unchiul Cary ce dracu' îl apucase să se afunde aşa adânc 
într-un domeniu pe care nu-l cunoştea, de ce nu se mulțumise s-o 
lase pe Lady Harriet să-l accepte sau să-l refuze cu averea pe care o 
avea pe atunci. 

Acum, cu fundamentul asigurat, putea începe să reconstruiască. 
Un oarece comentariu făcut de Cary, un anume cuvânt pe care-l 
lăsase să cadă îl zgândărea neplăcut în subconştient, ca un 
viermuşor abia format, nu prea era cazul să-l ia în considerație, dar 
nu-l putea ignora cu totul. Îl identifică. 

— Ce păcat, spuse el. 

— Ce? 

— Am vândut acțiunile la Wheal Leisure lui John Treneglos, 
pentru patru sute de lire. Dacă am fi fost mai puțin strâmtorațţi, n-aş 
fi renuntat la ele. 

— Nu-ţi erau de niciun folos, spuse Cary sarcastic. Cine altcineva 
ti-ar mai fi dat ceva pentru o mină părăsită? 

George îşi termină băutura. 

— Hai, unchiule, o băuturică pentru culcare. 

— Ah, bine. Dacă insişti. Dar te previn că-mi dă arsuri la stomac. 

— Patru sute de lire pentru o gaură în pământ. Mă îndoiesc că 
există ceva mai mult. Dar e aproape de proprietatea lui Poldark, şi 
am auzit că Wheal Grace nu prea mai aduce profit. Bănuiesc că 
Poldark se află în spatele lui Treneglos în chestia asta. Aş fi preferat 
să-i blochez activitățile. 


II 


Scrisoare de la căpitanul Geoffrey Charles Poldark din Regimentul 
43  Monmouthshires către căpitanul Ross Poldark, Nampara, 
Cornwall: 

În fața oraşului Almeida, 18 aprilie 1811 

Dragă unchiule Ross, 

Abia în timpul unei acalmii în luptă, când stăteam unul lângă altul 
printre gloanțe pe acel povârniş cețos din Bussaco, mi-am dat seama 
efectiv că nu eşti, de fapt, unchiul, ci vărul meu -— sau de fapt văr de-al 
doilea, ca să fiu mai precis. Oricum, unchi a fost mai întâi şi acum 
unchi trebuie să rămână. 

Îți mai aminteşti cum stăteam noi în acea dimineaţă de septembrie 
după atac? Cred că nesupunerea la ordin se apropia de revoltă când ni 
te-ai alăturat, întinzându-te după cartuşe, sărind ca un băietan peste 
bolovani şi peste francezi morți şi trăgând şi înjunghiind asemenea 
celor mai buni. Am fost norocos că ţi-am găsit un mindir al regimentului 
- deşi era strâmt pe tine şi plesnit la cusăturile de pe umeri, asta am 
descoperit mai târziu - că, dacă nu, puteai fi împuşcat pe la spate de 
unul dintre băieții noştri mai înjlăcăraţi! Mi-am spus în ziua aia: „Doi 
veri Poldark luptă împreună în bătălia asta, şi să fiu al naibii dacă ştiu 
care din noi gâfâie mai tare!” Să ucizi — sau să fii ucis — nu e o treabă 
frumoasă, dar în opinia mea a existat un element de inspiraţie în noi în 
întreaga zi! 

Am citit şi răscitit scrisoarea ta de la Londra, şi sunt fericit că ai 
ajuns cu bine acasă; şi mi-e ruşine că nu ţi-am răspuns. A fost o iarnă 
grea pentru noi toți, cu mulți dintre cei mai buni ofițeri de-ai noştri 
bolnavi sau răniți şi câțiva în stare mai gravă cerând - şi primind! 
permisiunea să se întoarcă acasă. Inactivitatea — pentru o vreme — şi 
boala au fost la fel de supărătoare, dar de la începutul lui martie am 
avansat şi am luptat, avansând şi luptând zi după zi în cel mai înfocat, 
spectacular şi înverşunat chip. 

Dar, vai, n-a fost o perioadă fericită; pentru că permanentele noastre 
victorii au fost otrăvite de ororile pe care le-am găsit în satele şi oraşele 
pe care le-am recucerit. Ştii, vere — uite că te-am numit aşa, ca variație! 
—, ştii că până acum m-am simțit că luptam cu un inamic cumplit, dar 
curajos şi onorabil? Am dat peste numeroase exemple de respect şi 
prietenie demonstrate între englezi şi francezi. Adesea a fost greu să îi 
împiedici pe soldații obişnuiţi să fraternizeze înainte şi după bătălie. 
Ca boxerii în ring, odată ce încăierarea s-a terminat... Şi printre 
generali. Soult ridicând monumentul lui Moore la Corunna este un 
exemplu grăitor. Dar aici... fată de portughezi! Am mers, am mărşăluit, 
am bătut drumurile preț de kilometri întregi printr-un osuar, printre 
leşuri în descompunere, femei violate şi torturate, copii spânzurați cu 
capul în jos, biserici pângărite, preoţi mutilați, oameni cu ochii scoşi... 

Mi-a schimbat impresiile. Poate un război drept să se transforme într- 
unul al răzbunării? Cu siguranță aşa s-a petrecut pentru portughezi. 

Acum suntem campati în fața oraşului Almeida. Francezii au lăsat o 
garnizoană în urmă, şi va fi o treabă a dracului de grea să-i scoatem 
de acolo. Şi, dacă observi, am revenit la râul ăsta unde mi-am pierdut o 
fărâmă din maxilar. Până acum am supraviețuit iernii cu norocul 
prostului, deşi mi-am pierdut un bun prieten, pe Saunders; şi pe 
Partridge, care a fost decapitat de un obuz într-o dimineață, chiar după 
ce terminasem micul dejun. I-ai cunoscut pe amândoi, îți aminteşti 
probabil. Partridge era blondul acela cu păr lung. 

Fiindcă veni vorba, Ministerul de Război a început să dea dezlegare 
la promovări, şi colonelul onorific Malcolm McNeil şi-a primit avansarea 
la gradul de locotenent-colonel! L-am întâlnit de câteva ori de când ai 
plecat, şi e un om admirabil, dar e pus mereu pe istorisit poveşti 
despre vremurile din vechime când fiece locuitor din Cornwall — în 
opinia lui — era contrabandist! 

Cele mai calde urări pentru mătuşa Demelza, Jeremy, Clowance şi 
Isabella-Rose, Drake, Morwenna, Sam, Zacky Martin, Ben Carter, 
Jacka Hoblyn, Jud şi Prudie Paynter - dacă mai trăiesc — şi pentru 
oricare alt prieten de-al tău care crezi că îşi va aminti de mine şi căruia 
aş putea să-i transmit salutările mele. 

Aş putea şi eu să primesc o permisie dacă aş cere. Nu cer -— într-o 
măsură pentru că războiul din Peninsulă intră, cred eu, într-o fază 
victorioasă, şi pe de altă parte pentru că nu cred că ar fi potrivit — 
nimerit e cuvântul biblic! — să mă întorc. Ştiu că aş avea atâția prieteni 
care să mă întâmpine, dar cumva încă nu-i nimerit, nu e drept şi nici 
sfânta mea datorie. 

Oricum ar fi, abia aştept să vină timpul acela! 

Al tău veşnic iubitor nepot (văr — văr de-al doilea?) 

Geoffrey Charles 


III 
Anunţ în Royal Cornwall Gazette de sâmbătă, 18 mai 1811: 


Începând cu lunea următoare, 20 mai 1811, Warleggan's Bank 
anunță unirea sa cu Devon & Cornwall Bank din Plymouth, Saltrash, 
Bodmin şi Liskeard. Activităţile şi notele de bancă emise de către 
Warleggan's Bank, Truro, vor rămâne neschimbate în toate aspectele, 
cu excepția faptului că profiturile clienţilor săi vor fi şi mai sigure, iar 
serviciile băncii vor fi extinse în mod mai util. 

De acum înainte, Warleggan's Bank va fi cunoscută sub numele de 
Warleggan's & Willyams Bank. Parteneri vor fi Sir George Warleggan, 
Sir Humphry Willyams, domnul Cary Warleggan şi domnul Rupert 
Croft. 


IV 


Scrisoare de la Lord Edward Fitzmaurice către domnişoara 
Clowance Poldark, 16 iunie 1811: 


Dragă domnişoară Poldark, 

Îndrăznesc să îţi scriu din nou, gândindu-mă că prima mea 
scrisoare poate s-a pierdut şi din dorința de a reînnoi, chiar dacă prin 
formalismul unei scrisori, prietenia noastră din februarie, şi îmi exprim 
speranța că ai ajuns acasă cu bine şi că te bucuri de multele şi 
variatele plăceri ale primăverii şi ale verii de acolo. Cornwall e atât de 
departe, şi, deşi într-un anume fel eu însumi am origini în vestul țării, 
n-am fost niciodată în comitatul dumitale şi doar o dată în vest, până 
la Exeter. 

Cu poşta asta sau imediat după, va sosi o scrisoare de la mătuşa 
mea, cu invitația de a petrece câtva timp cu noi în Bowood, pe la 
sfârşitul lui iulie. E obiceiul familiei — la care până acum am subscris 
din toată inima - să stăm cea mai mare parte a sezonului în Londra, 
apoi să petrecem câteva săptămâni în Wiltshire înainte de a pleca spre 
casa noastră din Scoția, pentru vânătoarea de potârnichi. Asta 
înseamnă o perioadă absolut încântătoare în Bowood, unde se adună 
cea mai mare parte din familie şi unde eu şi mătuşa mea am fi extrem 
de bucuroşi să-ți urăm bun venit. Deşi departe de Cornwall, e doar la 
jumătate de drum spre Londra, şi sunt încredințat că am putea să te 
convingem că această călătorie merită osteneala. 

Bineînţeles că scrisoarea mătuşii mele va fi adresată mamei 
dumitale şi va include o invitaţie şi pentru ea, aşa că să nu crezi că vei 
rămâne neînsoţită. 

Crede-mă, dragă domnişoară Poldark, dacă vei putea veni, asta îi 
va face cea mai mare plăcere subsemnatului. 

Al dumitale sincer, 
Edward Petty-Fitzmaurice. 

Capitolul 20 


I 


În ultima vineri a lunii mai, Jeremy îi spuse mamei lui că s-ar 
duce călare s-o viziteze pe domnişoara Trevanion. 

Demelza îi zise: 

— Ai primit veşti din partea ei? 

— Nu. 

— l-ai scris? 

— Da, o dată. N-a răspuns. 

Demelza îşi ridică privirea spre fiul ei cel înalt. Ochii lui erau 
inexpresivi în acel fel în care tinerii îşi pot ascunde gândurile dacă 
dau de necaz. 

— Tatăl tău a fost deranjat de scrisoarea doamnei Bettesworth. 

— Ştiu. Dar am plecat de acolo acum nouă săptămâni. Cred că am 
dreptul să o vizitez. 

— Desigur. Să-i spun tatălui tău? 

— După ce plec. 

— Nu cred că ar avea ceva împotrivă. 

— El ar fi aşteptat nouă săptămâni? întrebă Jeremy. 

Demelza zâmbi pieziş. 

— Nu. 

Merseră spre grajduri. 

— Aveai un cal pe nume Caerhays, spuse Jeremy. Asta a fost 
înainte să mă nasc eu, nu-i aşa? 

— Da, şi înainte... înainte de a fi bogați. L-am vândut când am 
avut nevoie de bani. 

— Cum a ajuns să aibă un asemenea nume? Pe atunci îi 
cunoşteaţi pe Trevanioni? 

— Cred că a fost botezat aşa când l-am cumpărat. Trebuie să-l 
întrebi pe taică-tău. 

— Într-o zi. 

Jeremy începu să înşeueze cel mai bun cal al său, un murg pe 
nume Colley (prescurtat de la Collingwood). Fusese cumpărat pentru 
a-l folosi Jeremy când mergea la vânătoare, dar aversiunea lui 
Jeremy față de această activitate sporise cu anii, şi acum calul era 
folosit în principal pentru un galop rapid peste landă. Demelza 
observă cât de bine era îmbrăcat azi Jeremy, mai elegant decât îl 
văzuse vreodată până atunci. 

— Jeremy. 

— Da? 

Îl ajută să strângă una din chingi. Chiar aşa. E o cauză pierdută 
pentru cei mai în vârstă să le spună tinerilor — în special propriilor 
copii — că şi ei au trecut prin aşa ceva. O astfel de informație nu-i 
absolut deloc de folos! Nu face decât să ricoşeze din propria durere — 
sau gelozie. Dacă suntem cu toții născuți egali, suntem de asemenea 
născuți fără de pereche - cu toţii trecem prin chinuri pe care nimeni 
nu le-a mai avut vreodată. 

Jeremy o bătu pe mână. Demelza spuse: 

— Doar un lucru, Jeremy. Să nu uiţi niciodată că eşti un Poldark. 

Colley deveni agitat în aşteptarea unei plimbări. Jeremy îl mângâie 
pe nas. 

— Prea puțin probabil să se întâmple asta. 

— Vreau să zic - Demelza ezită —, gândeşte-te la familia tatălui tău 
în această chestiune, nu la a mea. Aş fi foarte supărată dacă faptul 
că eu sunt fată de miner ţi-ar zădărnici şansele. 

Aşadar, o spusese până la urmă. Jeremy se uită spre grajduri, cu 
ochii lipsiți de expresie. 

— Mă duci la biserică din când în când. Mergem ca o familie cam 
de şase ori pe an, nu-i aşa? 

— Aşa, şi? 

— Acolo se spune „respectă-i pe tatăl tău şi pe mama ta”. Asta-i o 
poruncă pe care întâmplarea face să o ascult. Ne-am înțeles? Şi din 
toată inima. Nu pe jumătate, ci în întregime. Nu imi face altceva 
decât plăcere. Dacă cineva s-ar gândi să mă educe altfel, n-ar trebui 
ca tu să fii aceea. 

— Vreau doar să spun... 

— Ştiu ce vrei tu să spui. Hai, du-te şi vezi-ți de treabă, mamă, şi 
lasă-mă să-mi văd şi eu de treaba mea. Nicio fată... 

Se opri. 

— Poate că nu-i ea. Poate că-s părinții ei. 

Jeremy se uită spre mama lui şi zâmbi pieziş. 

— Asta rămâne de văzut, nu-i aşa? 


II 


Castelul era înconjurat de o mare de clopoței. Deasupra clopoțeilor 
se găsea o dantelă de frunze tinere de fag şi de mesteacăn argintiu. În 
golf se legănau valurile unei mări străvezii. 

Bătrânul lacheu, care părea să aibă întotdeauna ciorapii încrețiți, 

îl pofti să intre. 

— Mă duc să văd, sir. Nu-s sigur pe unde se află domnişoara Cuby 
acum, sir. Vă rog să luaţi loc, sir! 

Jeremy nu acceptă invitaţia. În schimb, se plimbă prin salonul 
asemănător unui hol unde avusese loc serata muzicală din martie. 
Harpsicordul lui Clemency era deschis, cu câteva partituri 
împrăştiate pe el. În şemineu erau nişte papuci, acolo unde focul îşi 
afirma dorința de a trăi, trimițând în sus spirale subțiri de fum. De 
perete erau sprijinite patru puşti. Două ziare din Londra, The Times 
şi Morning Post, stăteau deschise pe un divan. De-a lungul încăperii, 
nişte strămoşi ai familiei Trevanion priveau neatent unul la celălalt 
din rama portretelor. 

După o lungă aşteptare, se deschise o uşă, şi doi prepelicari 
intrară lătrând şi zbenguindu-se pe lângă picioarele lui. 

— Dragul meu Poldark! Era maiorul John Trevanion, cu fața lui 
rezervată pregătită a-i ura bun venit. Ce bine ai făcut că ai venit! Ce 
mai faci? Prin zonă bântuie nişte afurisite de boli. Te rog intră! E 
mult mai confortabil aici. 

Îl conduse înapoi în birou, o cameră mai mică şi mai luminoasă ce 
dădea spre terasă. Ca de obicei, acolo domnea o substanțială 
dezordine. Într-un colț, lângă foc, doamna Bettesworth stătea lucrând 
la broderia ei. Zâmbi, la fel de necomunicativ ca fiul ei, şi se 
întrerupse din lucru pentru a-i întinde o mână lui Jeremy. Acesta se 
aplecă asupra ei. 

Făcură conversație despre vreme, despre gripă, despre criza de cai 
din cauza războiului, despre cât de greu puteai face rost de zidari 
buni să lucreze la castel, despre apropiatele curse din Bodmin despre 
care se părea că maiorul deţinea vaste cunoştinţe. Ăsta nu era un 
câmp de luptă pe placul lui Jeremy. De fapt, nu putea ticlui unul mai 
rău, dar refuză să fie intimidat sau redus la tăcere. 

În cele din urmă, spuse: 

— De fapt, am venit să văd ce mai face domnişoara Cuby, pentru 
că au trecut nouă sau zece săptămâni de când ne-am văzut ultima 
oară. 

După un scurt moment de tăcere, Trevanion spuse: 

— Cuby face foarte bine, dar pe moment e plecată. E în vizită la 
verii ei din Tregony. Dar o să-i spun că ai venit în vizită. O să-i 
transmit orice... ăăă... mesaj ai dori să-i laşi. 

— Spuneţi-i, zise Jeremy, că am fost dezamăgit că nu i s-a permis 
să vină în vizită de Paşti la familia mea, pe țărmul de nord. 

— Nu i s-a permis? Maiorul Trevanion se uită urât spre mama lui, 

care nu-i dădu nicio atenție. 

— Cred că avea angajamente anterioare. Nu-i aşa? Asta-i bună, 
îmi pare rău de asta, Poldark. Tuturor ne pare rău. De fapt, dacă e s- 
o spunem pe-a dreaptă, mama îi struneşte foarte bine pe copii şi nu 
le permite libertatea după care tânjesc multe fete moderne. 

— Ar avea libertatea de a veni cu o altă ocazie — dacă se poate cu 
Augustus? 

— Augustus e în Londra, spuse maiorul Trevanion. Şi-a găsit un 
post la Trezorerie, unde cred eu că talentele lui vor fi bine puse la 
treabă. Scrie nişte scrisori amuzante. 

— Domnule Poldark, spuse doamna Bettesworth. Mă întreb dacă 
ai fi atât de amabil să-mi dai mătasea aceea verde? 

Jeremy se grăbi să-i fie de folos. 

— Scrie scrisori amuzante, zise Trevanion râzând înainte de a 
ajunge să spună gluma. A mers într-o birjă, spunea, în care pe jos 
erau paie în loc de carpetă. A mers la slujbă la Westminster Abbey, 
zicea, unde mai era doar un singur credincios în afară de el. 
Prăvăliile, zice el, sunt pline de caricaturi jignitoare ale tuturor 
persoanelor publice. Francezi, englezi, americani... 

Se lăsă o scurtă tăcere. Jeremy spuse: 

— Sper că domnişoara Clemency e bine. 

— Foarte bine, mulțumesc. Săptămâna trecută a fost cu mine la 
Newton Abbot când iapa mea, Roseland, a câştigat premiul Queen 
Charlotte... La întoarcere, am găsit drumurile din jurul oraşului 
Plymouth pline de soldați pedeştri şi în căruțe, mergând să se 
îmbarce. Erau întăririle pentru Portugalia şi pentru India. Slavă 
Domnului că războiul a luat o întorsătură favorabilă, pentru că era şi 
timpul. 

— Într-adevăr, spuse Jeremy. 

— Ştii, lipsa de oameni e aşa acută cu războiul ăsta fără sfârşit, 
încât a trebuit să plătesc treizeci de lire pe an pentru un servitor de 
orice fel. Şi femeile cer şi mai mult. Plătesc treisprezece lire pe an 
pentru o bucătăreasă. Tatăl dumitale cum se descurcă? 

— Ca să spun adevărul, zise Jeremy, nu m-am obosit să mă 
interesez de chestiunile acestea. Majoritatea servitorilor noştri au fost 
cu noi de când mă ştiu. N-avem lachei, dar avem în principal femei, 
care o ajută pe mama; şi doi oameni care se ocupă în general de casă. 

— Câţi acri are moşia voastră? 

— Cam o sută, cred. 

— Noi avem aici o mie, din care jumătate sunt ferme. Apoi mai 
sunt cam cinci sute în peninsula Roseland şi în jurul ei, teren agricol 

destul de fertil. Dar, fireşte, cei cinci sute ai castelului şi 
împrejurimile sunt preocuparea mea de bază. Suntem protejați de 
multe vânturi şi putem cultiva arbuşti rari şi deosebiți. Dacă aş avea 
timp, ţi i-aş arăta. 

— Cred că domnişoara Cuby mi-a arătat câțiva când am fost aici 
rândul trecut. 

— Da? Aha, ţi i-a arătat? 

Doamna Bettesworth îşi ridică privirea. 

— Cred că ne vei ierta că nu te invităm la cină, domnule Poldark. 
Îţi vei da seama că, fiind aşa de puţini membri ai familiei prezenți, 
aranjamentele noastre sunt restrânse şi ar fi destul de dificil să dau 
alte indicaţii bucătăresei aşa din scurt. 

Jeremy se ridică. 

— Bineînţeles. Înţeleg. Se uită la gazdele lui. Sau poate că nu 
înţeleg întru totul. Mă veţi ierta. Eu vin dintr-o familie care... care cred 
că se mândreşte cu sinceritatea ei. De aceea, se poate să nu apreciez 
îndeajuns acest gen de politețe ce abia dacă ascunde dezaprobarea. 
Să mi se dea motivul unei astfel de dezaprobări ar fi pentru mine o 
politețe mult mai de apreciat decât... decât să fie ascunsă de cuvinte 
fără sens. Doamnă Bettesworth... maior Trevanion, o zi bună 
amândurora! 

Făcu o plecăciune şi se îndreptă spre uşă. Mâna pe care o puse pe 
uşă tremura de mânie. 

— Aşteaptă, Poldark! John Trevanion lovi unul din prepelicarii 
care se foiau pe lângă cizmele lui. Mamă, animalele astea au nevoie 
să ia nişte aer. O să-l conduc pe domnul Poldark la calul său. 

— Fireşte, spuse ea şi se opri o clipă cu acul în mână. Ziua bună, 
domnule Poldark. Îți doresc numai bine. 

Jeremy nu observă holul sau veranda pe când le străbătu. Dincolo 
de uşa de la intrare ce se afla pe partea adăpostită şi departe de 
mare, era o arcadă largă şi deschisă. La capătul ei îl priponise pe 
Colley, de un par din apropiere. 

Trevanion nu ținuse pasul cu el, dar îl ajunse din urmă pe când se 
pregătea să încalece. Vântul îi sufla în părul subțire şi castaniu. 

— Nu îndeajuns de bun. 

— Ce? 

— Ai întrebat de motiv. Nu-i destul de limpede? Nu te considerăm 
îndeajuns de bun pentru Cuby. Trevanionii au fost în acest district, 
ba chiar în aceste locuri, de cinci sute de ani. Din 1313, ca să fiu 
precis. Are importanţă, să ştii. Eşti un tânăr plăcut, Poldark, ai un 
oarecare farmec. Ai fi bine-venit ca oaspete la noi acasă, din când în 


— 246 — 


când. Dar ca soț pentru sora mea -— e limpede că asta urmăreşti - nu 
te ridici la nivelul pretențiilor. Înțelegi? E limpede? E clar? Avem 
ambiții mai mari. Regret. 

— Şi Cuby? 

— Ah, Cuby... Îi place să flirteze. N-ai observat? Îi plac tinerii. La 
vârsta ei, cui nu i-ar plăcea? Crede că are multe săgeți în arcul ei. Noi 
nu ne împotrivim. O lăsăm să-şi aibă micile ei idile. Dar dumneata 
începuseşi să ai intenții serioase. Când tinerii ei încep să aibă intenții 
serioase, atunci şi noi devenim serioşi. Înțelegi? E încă prea tânără. 
Într-un an sau doi o să alegem împreună un soț; ea cu mama ei şi cu 
mine o să alegem unul, şi atunci va fi potrivit pentru noi toți. 

Cei doi prepelicari lăsaţi liberi se agitau pe pietriş nu departe de 
Colley, care bătu din copită nervos când se apropiară. 

— Ce pericol credeţi că era în faptul că eu aveam intenţii serioase 
dacă sora dumneavoastră nu avea la fel? întrebă Jeremy. 

— Sora mea, spuse Trevanion, are intenţii serioase de două sau de 
trei ori pe an. Ei? Ei? Toamna trecută, a fost aici un pietrar asupra 
căruia şi-a revărsat o afecțiune de şcolăriță, dar i-a trecut când a 
întâlnit un alt tânăr. Râse zgomotos. Ăsta era destul de acceptabil, 
pentru că era scandalos. Dar dumneata eşti un gentleman, şi deci 
curtarea dumitale trebuie tratată la un alt nivel. Dacă ne consideri 
nepoliticoşi, te rog să ai în vedere dificultatea în care ne găsim. 

— Dificultatea, spuse Jeremy, abia putând să-şi controleze vocea, 
dificultatea de a-i spune unui concetățean din Cornwall că nu e 
îndeajuns de bun, pentru că, aparent, deşi un gentleman, e unul 
prea neînsemnat. Încălecă. E adevărat. Moşia noastră nu-i aşa 
întinsă ca a dumneavoastră - sau arborele nostru genealogic atât de 
lung. Dar gândiți-vă! Sunteţi un Bettesworth care a devenit un 
Trevanion. Eu n-a trebuit să-mi schimb numele. 

Bărbatul subțire şi roşu la față se înroşi şi mai puternic. Fusese 
şerif de Cornwall la douăzeci şi patru de ani şi, de multă vreme, 
nimeni nu îndrăznise să-i spună aşa ceva. 

Tot ce spuse fu: 

— Te-aş sfătui s-o ştergi de aici, domnule Poldark. 


III 


Era cinci după-amiază, şi Jeremy nu o ştersese. Era pe un teren 
ridicat, călare, pe un drum de ţară în pantă, la aproape un kilometru 
de castel. Îi trebuise ceva timp să găsească acest punct de observaţie. 
De aici nu putea vedea arcada ce proteja uşa de la intrarea în casă, 

dar putea vedea destul de bine toate potecile şi drumurile care 
porneau de acolo. Stătea acolo de două ore şi jumătate deja. Colley se 
hrănise mulțumitor din tufişurile de pe potecă, dar el nu mâncase 
deloc. Nu îi era foame. Mai era în stare, credea el, să rămână aici încă 
douăzeci de ore dacă trebuia. 

De două ori, pe lângă el trecură țărani posaci. Soarele se 
ascunsese după nori călători. Pe partea cealaltă a dealului 
începuseră să cosească fânul; doar patru pe un câmp foarte întins, 
două femei cu bonete, doi băieți. Imediat după ce el plecase, maiorul 
Trevanion se îndreptase înspre spatele casei, la partea neterminată a 
ei. Nu era niciun muncitor acolo şi părea să nu se fi făcut vreun 
progres de dinainte de Paşte. Trevanion se întoarse curând şi intră în 
casă. Cam pe la trei, o dădacă îi luă pe cei doi băieței ai lui la 
plimbare pe malul mării. Rămăseseră afară cam o oră. În afară de 
asta, nimeni nu intră sau ieşi din castel toată după-amiaza. 

Vocea doamnei Bettesworth, se gândi Jeremy, avea un accent din 
Wales. Minţiseră oare în legătură cu Cuby? Era cu adevărat plecată 
sau era închisă — se gândi melodramatic —, poate într-o cameră la 
etaj? Dar nu-l putuseră vedea venind. lar Cuby, chiar dacă era 
mezina familiei, nu părea genul care să suporte în tăcere o astfel de 
jignire. Ar fi bătut în uşă. Totuşi, Jeremy era conştient de disciplina 
care exista în astfel de familii. Cuby nu-şi cunoscuse niciodată tatăl, 
care murise în vreme ce era în Cavaleria de Gardă a Dragonilor 
înainte ca ea să se nască; fratele ei mai mare preluase acest rol. Oare 
doamna Bettesworth era atât de supusă pe cât părea sau ea era, de 
fapt, forța de la baza întregii familii? 

Colley deveni agitat în cele din urmă, obosit să-l țină în spate pe 
stăpânul său în tot acest timp, dar, dacă descăleca, nu mai putea 
vedea prea mult din împrejurimi. 

Pe deal se văzu deodată un nor de praf. Era pe culmea drumului 
pe care el coborâse. Tufişurile erau înalte şi presărate cu flori de mai, 
dar acum văzu cum caii treceau de o poartă. Trei. Îl întoarse pe 
Colley în loc şi înaintă un pas sau doi. Două femei şi un bărbat. 
Inima începu să îi bată cu putere. O recunoscuse pe una din femei şi 
era aproape sigur că şi pe cealaltă. Bărbatul era într-un soi de 
uniformă. 

Merse pe potecă, descălecă, deszăvori o poartă şi merse pe lângă 
cal pe următorul teren. Încă o poartă şi ieşi în drum. Nu se obosi să 
încalece din nou. 

Voci şi o fată râzând. Nu-i putea vedea şi nici ei nu-l puteau vedea 
pe el până când nu depăşeau curba de la douăzeci de picioare în 

susul dealului. 

Chiar şi în vremea asta secetoasă, un mic pârâu susura în josul 
potecii. Tufişurile de aici erau ca un simbol patriotic: opaițel roşu, 
flori albe sălbatice şi delicaţii clopoţeii lucioşi şi albaştri. Răsăriseră şi 
ferigi uriaşe. 

Se apropiară. Erau Clemency şi Cuby. Bărbatul în uniformă era — 
slavă Domnului - un lacheu. 

Se opriră. Oricum, nu era loc să treacă unul pe lângă celălalt. 
Jeremy îşi scoase pălăria. 

— O zi bună vă doresc. 

Clemency era cea care râsese. Spre deosebire de Cuby, era o fată 
foarte banală, dar prietenoasă. Se opri din râs, vioiciunea de pe față 
făcând loc uimirii. Cuby roşi uşor. 

— Am venit să te văd, spuse Jeremy. Dar, din păcate, erai plecată. 
Sper că sunteți amândouă bine. 

Clemency smuci capul calului ei. 

— Domnule Poldark. Ce surpriză! Ce mai surpriză, Cuby! Zău aşa, 
e chiar o surpriză. 

— O mare surpriză, spuse Cuby. 

— l-am văzut pe mama ta şi pe fratele tău, spuse Jeremy, şi am 
discutat despre treburi curente pentru o vreme. Ce mai face 
Augustus? 

— În Londra. Clemency se uită spre sora ei. Ne întoarcem în casă 
pentru ceai. Poate... ai vrea să vii cu noi acum? 

— Mulţumesc, mi-am luat deja rămas-bun. Ar fi nepotrivit să mă 
întorc. 

Caii erau cu toții puțin nervoşi, dându-se înapoi şi lovind cu 
copitele poteca îngustă. 

— Wharton, spuse Clemency, o să vii cu mine. Vreau să schimb 
două vorbe cu doamna Clark de la fermă. Domnişoara Cuby poate să 
ne ajungă în câteva minute. 

— Da, domnişoară. 

Clemency se aplecă, întinzându-şi mâna. 

— Bună ziua, domnule Poldark. Îmi pare aşa rău că am fost 
plecate. Poate că altă dată... 

Jeremy îi sărută mănuşa. 

— Bineînţeles. 

Îşi trase calul într-o parte, să le permită celorlalți să treacă. Cuby 
rămase cu totul nemişcată în şa. Faţa ei, departe de a fi entuziastă, 
era mai degrabă posacă. 

Când ceilalți dispărură în jos după prima cotitură a potecii, 

Jeremy spuse: 

— Aşadar, m-ai salvat din mâna vameşilor şi acum nu mă vrei. 

Ea se uită scurt la el, apoi spre mare. Jeremy spuse: 

— E lege că orice e adus de mare pe țărmul lui e proprietatea 
stăpânului conacului. 

Ea îşi împinse o şuviță de păr sub pălărie şi îşi lovi calul cu 
genunchiul, aşa încât să poată ciuguli iarba. Jeremy spuse: 

— Sau a stăpânei, după cum e cazul. 

— Nu face glume cu mine, te rog! 

— Cunoşteam un băiat la şcoală care întotdeauna râdea atunci 
când suferea foarte tare. 

— De ce ai venit azi? Scrisoarea n-a fost de ajuns? 

— Din partea mamei tale? Nu. De ce n-ai răspuns la scrisoarea 
mea? 

— La ce ar fi folosit? 

— Nu crezi că meritam o explicație personală? Când ne-am văzut 
ultima dată, m-ai sărutat şi... 

— Ba n-am făcut aşa ceva! Tu ai... 

— Tu m-ai sărutat pe mine. Asta fără îndoială! Şi mi-ai spus „dragă 
Jeremy”. Şi m-ai rugat să vin din nou. Oricât de superficial ar fi fost 
intenționat - şi nu cred că aşa a fost —, am dreptul la o cât de vagă 
explicație personală. Sau nu crezi asta? 

Ea se uită din nou spre el, dar scurt, cu ochii întunecați, 
stânjeniți. 

— Am fost o nesăbuită. Hai să spunem că am o fire fluşturatică... 

— Asta a zis şi fratele tău. 

— Zău aşa? 

— Da. Am avut o discuţie cu el. În fața mamei tale, discuţia s-a 
rezumat la cuvinte reci şi politicoase. A venit la uşă, l-am rugat să 
vorbească deschis şi a vorbit. Mi-a spus că nu sunt destul de bun 
pentru tine. Deşi asta e poate ce simt eu, e şi ce simți tu? 

— Cred că acum trebuie să plec. 

— Asta e ce simţi? 

Ea păru gata să treacă pe lângă el, dar el îi apucă frâiele. 

— Nu, fireşte că nu, spuse ea mânioasă. Ce crede fratele meu e 
treaba lui. 

— Şi mama ta? 

— Evident că ascult de ce spun ei. 

— Şi e clar că ea e de acord cu el? 

— Eu am propriile mele păreri. 

— Asta aş fi presupus şi eu. Înghiți, punându-şi ordine în gânduri. 

Ştiu — am cunoscut —- un număr de tinere domnişoare cam de vârsta 
ta în diferite părți din comitat. Şi am observat cât de grijuliu sunt 
păzite şi controlate. Totul se reduce la „Da, mamă” şi „Nu, mamă” şi 
niciodată nu se depăşeşte pragul bunei-cuviințe. Foarte adesea, se 
mărită cu cine este ales pentru ele... Din toate fetele pe care le-am 
cunoscut vreodată, tu eşti cel mai puțin aşa. Eşti ultima dintre cele 
cărora li se pot dicta alegerile. Nici în cele mai urâte coşmaruri n-aş fi 
putut crede că tu, mama şi fratele tău v-aţi putea sfătui şi decide cu 
sânge-rece cu cine să te măriți! 

— Cine a spus asta? 

— El a spus-o. 

Se lăsă tăcerea. Tot ce se putea auzi era sunetul ierbii rupte, 
molfăitul dinţilor, clinchetul ocazional al căpăstrului şi al zăbalei. 

Ea spuse: 

— O să mă mărit, în anumite limite, cu cine voi alege eu. Dar asta 
nu-ți dovedeşte ce am spus, că nu ţin aşa tare la tine? A fost... o mică 
distracție să mă port cu tine aşa cum am făcut-o. Un... amuzament. 

— Pe legea mea, spuse Jeremy cu amărăciune. Aproape că am 
ajuns să te cred. 

— Ei bine, replică ea, acum poți să mă laşi în pace! Prostule! Nu ti- 
am spus eu în acea ultimă după-amiază că nimic nu e aşa simplu?! 
Nu ţi-am spus - şi te-am rugat —, nu te-am rugat să nu-ţi baţi 
niciodată capul cu mine? 

— Acum vorbeşti asemenea cuiva căruia chiar îi pasă. 

— Îmi pasă că te-am făcut să suferi! Nu-i de ajuns? 

— Să sufăr! spuse Jeremy. Sunt atât de nefericit, că-mi vine să 
mor. 

Lui Cuby i se puse un nod în gât, apoi râse printre lacrimile care îi 
apăruseră în ochi. 

— Nimeni n-a murit vreodată din dragoste. O ştiu din surse sigure. 
Poeţii inventează toate astea ca să te facă să vergi lacrimi. 

— Aşa cum faci tu acum, spuse Jeremy, ținându-şi mâna pe față. 

Ea trase calul de dârlogi, îl atinse cu coada cravaşei şi trecu de 
Jeremy, care stătea pe potecă. Pe când se uitau unul la celălalt, 
privirile le erau încețoşate. 

— La revedere, băiete, spuse ea. Poate că am ținut la tine. Dar nu 
de ajuns. Nu tu nu eşti destul de bun, ci eu nu sunt. Îți aminteşti de 
oamenii aceia din cimitir - suntem mai norocoşi decât ei. Ce-ar mai 
da ei să aibă inimile noastre frânte! 

Plecă. Pălăria i se legăna, micul ei trup zvelt se mişca urmând 
pasul stângaci al calului ce cobora poteca abruptă. Aproape că-şi 

întoarse capul, dar intenționat nu privi în urmă. 


Capitolul 21 


I 


Ziua de Sânziene sau ajunul de Sânť Ioan - sfântul fiind Ioan 
Botezătorul - e o noapte magică. Culmea solstițiului de vară, când 
soarele, ajungând la Tropicul Racului, e cel mai departe de ecuator şi 
pare a sta pe loc. E vremea sacrificiilor umane, a adorării soarelui, a 
adunării şerpilor, a frângerii crengilor, a prevestirii morții. 

Printre celții din Cornwall fusese o noapte specială, supranaturală 
încă din preistorie; dar mai întâi puritanismul şi mai apoi 
metodismul au dezaprobat comemorarea practicilor păgâne, aşa încât 
treptat a devenit o simplă sărbătoare, o noapte a focurilor în aer liber, 
a perechilor de îndrăgostiți şi a câtorva scurte ceremonii în care era 
implicată mai mult distracţia decât credința. 

Chiar aşa stând lucrurile, în spatele veseliei, al dansului, ceva 
vorbea oamenilor, ceva mai vechi decât credința creştină, mai vechi 
decât ateismul, mai vechi decât lipsa credinței. Când noaptea era 
frumoasă, aşa cum adesea se întâmpla să fie, apăreau tăceri ciudate, 
şoapte, o tresărire spre umbre, o căutătură în lumina pâlpâitoare a 
focului şi o privire ocazională în spate spre întunericul multicolor ce 
se prefigura. 

În astfel de nopţi, fireşte, nu era niciodată complet întuneric, nu 
toată noaptea, pentru că soarele nu era destul de coborât sub linia 
orizontului, şi marea ridica spre cer reflexii albăstrui de lună, ceea ce 
îi încuraja pe oameni să stea treji toată noaptea, veghind sufletele 
prietenilor lor. 

Demelza nici nu credea, nici nu tăgăduia rânduielile păgâne şi 
practicarea superstițiilor. Credea că pe lumea asta era loc destul 
pentru multe lucruri şi nu era niciun merit să fii dogmatic. Dacă 
vărsa sare, nu-i trebuia decât o secundă să arunce un vârf peste 
umărul stâng, şi ce rău era în asta? Nu aducea niciodată flori de mai 
în casă şi nu avea treisprezece persoane la masă. De asemenea, 
câteva dintre remediile de care îi spusese bătrâna Meggy Dawes pe 
când era copil funcționau extrem de bine. Trebuia doar să fii descuiat 
la minte şi să iei lucrurile aşa cum erau. 

Dar prin organizarea unei petreceri deosebite în această noapte de 

Sânziene şi reintroducerea câtorva dintre vechile obiceiuri se bizuia 
pe o dorință generală din ținut de a relua un festival ce aproape că 
era pierdut. De ani întregi, în afară de 1802, Napoleon şi amenințarea 
lui de invazie puseseră capăt focurilor în aer liber. Ca atunci când, cu 
două sute de ani în urmă, armatele spaniole amenințaseră, 
aprinderea focurilor trebuia să fie un semnal de alarmă. 

Încă era; dar, de la marea victorie a lui Nelson, primejdia se 
micşorase. Dădacele încă îi amenințau pe copiii neascultători cu 
Boney şi grozăviile lui; împăratul francez era la fel de invincibil ca 
întotdeauna; dar el subjugase Europa, nu marea şi nici forțele navale 
ce o stăpâneau. Şi în anul acela, îndeosebi, mai fusese o altă victorie 
de sărbătorit — şi pe uscat. Prima pe uscat în Europa de care aproape 
toată lumea îşi putea aminti. Fuseseră focuri pentru a o sărbători, 
doar cu şapte sau opt săptămâni în urmă. Dacă fusese un foc, de ce 
să nu fie mai multe? 

Nu putea fi chiar ca în vechime, când primul foc era aprins la 
Garrack Zans lângă Sennen la Land's End, urmate de altele la 
Trencrom şi Chapel Carn Brea, până când pe toate culmile dealurilor 
ardeau focurile, alcătuind un lanț luminos de-a lungul întregului 
Cornwall. Dar n-avea ce să strice unul sau două pe ici, pe colo. Cel 
mai înalt punct de lângă Nampara era chiar la sud de clădirile 
întunecate de la Wheal Maiden, lângă noua capelă şi dincolo de 
pâlcul de pini bătuţi de vânt, şi Ben Carter, care venise să întrebe 
dacă ar putea să facă un foc de tabără acolo, îi băgase în cap ideea de 
a transforma seara într-o petrecere în aer liber şi cu un ospăț. 

Părea a se întâmpla destul de rar ca aproape toată lumea la care 
ținea să fie acasă şi disponibilă concomitent. 

Dar nu era doar pentru ea sau pentru Ross ori chiar pentru 
oamenii din sat faptul că preluase ideea țăranilor. Amândoi copiii ei 
mai mari aveau nevoie să se înveselească, aveau nevoie „să-şi uite 
grijile”. Petrecerea de Paşte nu se mai ținuse; şi diferitele sugestii pe 
care le făcuse mai târziu n-avuseseră succes. Când Jeremy ajunsese 
acasă în amurgul acelei seri de la sfârşitul lui mai, îşi găsise mama 
încă în grădină şi, după ce discutaseră degajat pentru vreun minut, 
el izbucnise dintr-odată în lacrimi şi ea îi ținuse capul pe umărul ei 
ca şi cum ar fi fost din nou un băiețel. Curând se potolise, şi el se 
smiorcăise şi îşi şterse nasul în batista ei, şi niciunul din ei nu mai 
menționase acel incident şi nici nu avea să o mai facă vreodată. Ea 
fusese bucuroasă, mândră să fie acolo, dar i se arătase profunzimea 
suferinţei lui. 

În cele patru săptămâni de atunci încoace, el se comportase 

aproape ca de obicei, dar lipsise de acasă destul de mult — câteodată 
la mina Wheal Leisure şi uitând de ora mesei, dar adesea mergea 
călare pe Colley, nimeni neştiind, de fapt, unde se ducea, doar că 
avea de-a face cu mina şi motorul pe care spera să-l proiecteze şi să-l 
construiască. Se retrăsese în sine, ocupându-şi timpul pentru a uita. 
Destul de brusc maturizat, dar nu aşa cum se cuvenea. Ea aproape 
că-şi dorea pentru el să îi revină interesul față de Violet sau Daisy 
Kellow - sau chiar să înceapă să vadă ceva în excentrica Agneta 
Treneglos, cea cu ochii apropiați. 

Cât despre Clowance, nimic din viața ei nu mersese aşa cum 
trebuia de când plecase Stephen Carrington. A doua scrisoare din 
partea lui Lord Edward se încrucişase pe drum cu răspunsul ei 
întârziat la prima lui scrisoare şi, câteva zile mai târziu, aşteptata 
invitație de la Lady Isabel Petty-Fitzmaurice. Se comentase despre 
invitație când fusese primită, dar între cele două părți nu se 
schimbaseră scrisori de atunci încoace. Răspunsul nu mai putea fi 
amânat. 

Faptul că vechea mină era cercetată îl adusese mai des în casă pe 
Ben Carter, şi el era singurul dintre peţitorii mai apropiaţi ai lui 
Clowance care avea avantajul de a fi prezent acolo. Dar te puteai 
întreba cât de avantajos era de fapt. Nu îi stătea în caracter lui 
Clowance să fie mojică față de cineva, dar se purta cu el foarte 
relaxat, ca şi cum i-ar fi fost frate - ca şi cum ar fi un ortac, pentru 
că ea însăşi coborâse în Wheal Leisure de patru ori. 

Cel puţin, îi spuse Demelza sec lui Ross, cu Clowance aveai toate 
variantele sociale cu putință. Fratele mai mic al unuia dintre cei mai 
bogați pairi din ţară; un marinar aventurier de treizeci de ani cu o 
înfăţişare atractivă şi un trecut dubios, şi un miner bărbos şi sărac 
lipit pământului care se întâmpla să le fie şi fin. 

— O să treacă totul, spuse Ross. Îţi faci prea multe griji. Dintr- 
odată, în mijlocul întregii tevaturi, Clowance o să se revolte şi o să se 
mărite cu cineva absolut diferit. 

— Nu îmi fac griji, spuse Demelza. Mai degrabă mă gândesc. 
Bănuiesc - şi sper — să fie o treabă de lungă durată cu Clowance. Am 
încredere în judecata ei. 

— Aş vrea să am şi eu. 

— N-ai? 

— În simţul ei practic, da, da. Dar câteodată femeile sunt 
influențate mai puternic de alte sentimente. 

— Şi bărbații, pentru Dumnezeu! 

— Te referi la Jeremy. 

— În momentul ăsta, da, pentru că el crede că a ales. Fireşte că-i 
va trece. Dar aş putea să-i trag una la fund arogantului ăluia. Ce 
brotac scârbos! Să-i spună lui Jeremy că Trevanionii au ființat acolo 
din 1313! Cinci sute de ani e mult timp. Când a venit primul Poldark 
din Franța? 

— În 1572. Nu-i nimic, Demelza. Nimic. i-am mai spus eu şi 
înainte. Oamenii care se laudă cu strămoşii lor sunt ca legumele 
rădăcinoase. Toată importanţa lor se află sub pământ. 

— Da, păi... 

— Dar ce importanţă au toate astea? Cine e ăla care să spună că 
strămoşul tău nu era aici înainte de al meu? Doar ce eşti tu însuți 
contează. la gândeşte-te: cine are o obârşie mai veche decât oricine 
altcineva? Nu suntem cu toţii coborâtori din Adam? 

— Nu aşa vede treaba lumea asta. 

— Păi, atunci lumea o vede greşit! Se dă importanță unui nume. 
Dar cu toții avem un nume. Pentru că Poldark a avut proprietăți, şi 
Boscawen la fel, şi Lord de Dunstanville, şi Trevanion, şi restul... 
Carne, şi Smith, şi Carter, şi Martin, şi Nanfan... şi chiar Paynter; cu 
toții provenim din acelaşi strămoş la începuturi. Că unii au avut 
norocul sau iscusința ori abilitatea de a urca mai mult decât alții şi 
că au continuat să fie pe val de-a lungul secolelor nu-i face să fie mai 
demni de admiraţie, laude sau respect. 

— Ai dreptate, fireşte. Totu-i adevărat. Cu toate astea... sunt 
mândră să fiu o Poldark, chiar doar prin căsătorie. Şi tu eşti mândru 
de asta, Ross; altfel nu ai fi aşa afectat de disprețul familiei Trevanion 
față de băiatul nostru. 

— Aş fi afectat de disprețul oricui față de băiatul nostru. 

Jeremy ar fi fost uimit să audă aşa ceva. Nu era sigur că tatăl lui 
era cât de cât mândru de el. 

Zorii zilei Sânzienelor se dovedeau a fi înnourați şi pentru o vreme 
plouase. Dar nu era ceva serios, şi chiar şi pesimiştii precum Jud, 
stând ca un vulcan stins, scoțând un vălătuc de fum în faţa uşii 
colibei lui, fură de acord că seara avea să fie frumoasă. Şi aşa fu. 
Soarele apusese într-o mare de lapte albăstrui şi lumea din jurul 
focului de tabără la Wheal Maiden se adunase cuprinsă de o plăcută 
nerăbdare. Singurul care nu era de acord era fratele Demelzei, Sam, 
care nu-şi putea închipui toate astea ca făcând parte dintr-un festival 
creştin, dar fusese mituit - dacă un asemenea cuvânt i se putea 
aplica - cu promisiunea că avea să fie invitat să rostească o 
rugăciune înainte să fie aprins focul de tabără. 

Paul Kellow o adusese pe sora lui, Daisy, dar Violet rămăsese în 

camera ei. Surorile Pope veniseră şi ele în căutarea unui mire, dar 
drăguța de doamnă Pole, blonda cea cu ochi răutăcioşi rămăsese în 
casă împreună cu soțul ei. Horrie Treneglos şi Agneta, şi ceilalți doi 
băieți, şi familia Enys cu cele două fete ale lor alcătuiau comunitatea 
nobililor acestei întruniri. Vreo treizeci de țărani mai bătrâni din 
Mellin, Sawle şi Grambler erau deja adunați în jurul focului; cei tineri 
şi mai în formă alcătuiau procesiunea ce urma să înceapă de la 
vechea mină Grambler. 

Fuseseră aranjate mese pe capre de lemn, şi pe ele erau aşezate 
grămezi de chifle şi prăjituri cu şofran, tarte, turtă dulce şi prăjituri 
cu semințe, precum şi două prăjituri uriaşe cu lapte bătut, mari ca 
roțile de căruță. Şi trei butoiaşe cu bere. Şi un morman de cartofi 
pentru prăjit, când avea să se domolească focul. În spatele acestor 
mese, la vremea potrivită, bătrânele satului - doamna Zacky Martin, 
doamna Char Nanfan, doamna Beth Daniel — aveau să stea de pază 
asigurându-se ca toată lumea să-şi primească porția cuvenită şi să-şi 
respecte rândul. 

— Altminteri, foarte probabil că au să răstoarne mesele, spuse 
Demelza, apucând totul, cu cei mai puternici în față. 

— N-o să fie mai rău decât am văzut eu odată la un banchet al lui 
Lord Primar, spuse Ross. Cei de la masa de onoare se comportau cu 
o oarecare demnitate. Cât despre restul, totul a devenit o buluceală, 
şi, în cinci minute de când oaspeții s-au aşezat la locurile lor, 
farfuriile fuseseră golite, zece oameni trăgeau în toate părțile de o 
gâscă sau de o coastă de vită, rupând-o bucățele. Odată ce băutura 
fusese servită, sticle şi pahare zburau de colo-colo, fără oprire. 
Căldura şi zgomotul erau mai dihai decât într-o bătălie. 

Demelza râse. 

— Păi, măcar aici avem aer proaspăt. 

Procesiunea cu torţe începu la zece. Un tânăr zurbagiu, pe nume 
Sephus Billing, deschidea calea, însoțit de Music Thomas, cântând 
din toți rărunchii cu vocea lui de alto. Mergând în urma lor erau trei 
scripcari, doi împrumutaţi de la biserică, şi apoi un grup de tinere 
femei care cântau. Ele erau înconjurate de alți tineri care țopăiau în 
jurul lor şi mişcau torțele în cercuri. Unii spuneau că cercurile 
trebuiau să reprezinte drumul soarelui, dar în esenţă era doar un fel 
de a face torțele să arate mai impresionant. În spatele purtătorilor de 
torţe urmau cam cincizeci de cioflingari vorbind, râzând şi încercând 
să se alăture cântărilor. 

În inima focului fuseseră puse trei butoaie de tablă şi fusese 
alcătuit un cadru de lemn în formă de cort, din proptele uzate, 

stinghii, catarge rupte şi scânduri vechi aduse de flux la mal. Era o 
risipă; în patru sau cinci luni fiece familie o să fie bucuroasă să aibă 
lemnul ăsta, dar aşa mergeau lucrurile. Niciunul n-ar fi zis 
mulțumesc pentru o împărțeală acum. Pentru că, în tradiția 
festivităţii, focul de tabără trebuia să arate verzui la suprafață, tinerii 
fuseseră la câţiva kilometri departe de țărm să adune crengi de brad 
şi păducel, platan şi ulm. Acestea alcătuiau cadrul, aşa încât 
întreaga construcție arăta ca o piramidă împădurită. 

Când procesiunea de torţe putu fi văzută -— şi auzită — în depărtare, 
în lumina care pierea, Daisy Kellow, care o ţinea de braț pe Clowance, 
îi spuse lui Jeremy: 

— Când o să se termine, hai să mergem în cimitir, vreți? 

— De ce? întrebă Jeremy. 

— E o credință veche, aşa-i? Dacă stăm lângă uşa bisericii, o să-i 
vedem pe toți oamenii care o să moară în următoarele douăsprezece 
luni. Umbrele lor o să vină şi o să bată una câte una în uşa bisericii 
şi o să intre în ordinea în care o să moară. 

— Dacă o să-i vedem o să ne ajute la ceva? 

— Nu, dar ar putea să ne dea un frisson perfect. 

Ben Carter, care stătea lângă Clowance, dar nu îndrăznea s-o ia de 
braț, spuse: 

— Mai e o credinţă că sufletele tuturor vor părăsi trupurile şi vor 
rătăci acolo unde o să moară, de va fi pe uscat sau pe mare. 

— Mie mi se pare un gând morbid, spuse Clowance. N-ar trebui să 
ne ocupăm de cei vii? 

— Dar ăştia sunt cei vii, spuse Daisy. Asta face să fie aşa palpitant. 
Cred că, dacă m-aş vedea intrând pe uşa bisericii, aş leşina pe dată! 

Fratele ei spuse: 

— Asta leşină pe loc dacă se vede în uşa bisericii cu bărbatul 
nepotrivit! 

— Paul! N-am ştiut că eşti pe-aici! Ce îngrozitor să vii pe furiş şi să 
tragi cu urechea! Asta era o discuţie serioasă! 

— Când Jud era gropar, spuse Jeremy, întotdeauna se plângea că 
dădea peste obişnuita rotulă sau tigvă. Când o să-mi vină vremea, 
sper cel puțin să am loc de întors de câte ori cineva mă vorbeşte de 
rău. 

Daisy spuse: 

— Când a murit sora mea mai mare, n-am putut dormi nopțile 
gândindu-mă cum stătea ea în pământul rece din St. Erme. 

— Şi la înmormântarea ei, spuse Paul, vicarul era beat criță. Se tot 
sprijinea de marginea altarului de parcă era pe mare într-o furtună. 

— Paul, încetează! 
Procesiunea se apropia, torțele desenând galbene semicercuri 
pâlpâitoare în aerul albăstrui. 


Robin Hood şi Little John 

Amândoi îs duşi la târg — oho 

Şi noi la fel om merge în vesela pădure verde 
Să vedem ce fac ăştia acolo — oho. 


— Ce privelişte frumoasă, spuse Daisy. Aş vrea să fi venit şi Violet; 
îi plac astfel de sărbători. 

— Iar nu se simte bine? 

— Ah, e aceeaşi tuse ca de obicei şi o febră uşoară. Dar chiar cred 
că se răsfață — şi mama îi cântă în strună; după ce a pierdut un copil 
vitreg, îi e teamă pentru celălalt. Dar aerul nopții e aşa uşor şi blând, 
cred că nu i-ar face rău. 


Cât despre St George - oho 

St George era cavaler — oho 

Din toți regii creştinătăţii, regele George îi cel drept — oho 
Şi ne aduce pace în vesela Anglie 

În fiece zi şi noapte — oho... 


Apropiindu-se, cântăreții înconjurară focul de tabără, cu torțele 

clătinându-se instabil. Vocile fură înecate de tuse şi chicoteli, 
cântăreții devenind timizi în prezența nobilimii. Ross îi făcu semn lui 
Sam, care ieşi în față şi îşi rosti rugăciunea. 
O, Doamne, Iisuse Hristoase, Adevărata Lumină. Tu ce luminezi 
pe fiece om care vine pe lume, binecuvântează Tu acest foc de tabără 
pe care cu toată bucuria îl aprindem onorând naşterea Sf. loan 
Botezătorul; şi îngăduie-ne, luminaţi de harul Tău şi înaripaţi de 
dragostea Ta, să venim la Tine. Cel pe care Sfinţii Înaintemergători L- 
au vestit din vreme ca fiind Salvatorul lumii. Cel care trăieşte şi 
domneşte cu Tatăl din ceruri, un singur Dumnezeu, în veacul vecilor. 
Amin! 

Caroline Enys fusese convinsă de către Demelza, împotriva voinței 
ei, să fie Doamna Florilor. Când Sam işi isprăvi rugăciunea, Ross 
făcu un semn din cap şi Music Thomas şi Sephus Billing îşi coborâră 
torțele în piramida verde. O duzină de alți oameni le urmară exemplul 
cu ţipete de încântare ce păreau a veni din negura unor vremi mai 
vechi decât rugăciunea creştină ce abia fusese rostită. Sam îşi băgă 

capul între umeri, nemulțumit, şi fu bucuros că Rosina îşi pusese 
mâna pe braţul lui, spre consolare. 

Chiar înainte ca flăcările să ajungă la butoaiele de tablă, Caroline 
înaintă şi aruncă în foc un buchet de flori şi ierburi. Acolo erau 
ierburi bune şi ierburi rele, cele bune fiind, de exemplu, iarba lui 
Sânt Ioan, soc, stejar, trifoi şi degețel-roşu; cele rele erau iederă, 
urzică, mur, măcriş şi neghină. Caroline se jurase că nicio putere de 
pe pământ n-o putea convinge să rostească acele ciudate cuvinte în 
dialectul din Cornwall, dar singura putere de pe pământ ce putea 
face asta, Demelza, izbutise să se strecoare pe lângă protestele ei şi 
astfel, fără vreo tragere de inimă, ea le învăță, deşi avea doar o vagă 
idee despre ce era vorba. 


Otta kelmys yn-kemysks 
Blesyow, may fons-y cowl leskys, 
Ha'n da, ha'n drok. 

Re dartho an da myl egyn, 

Glan re bo dyswres pup dregyn, 
Yn tan, yn mok!71 


Câtă vreme ea rosti cuvintele, se lăsă tăcerea, dar, în clipa în care 
se dădu înapoi - şi chiar la țanc, pentru că dintr-odată flăcările 
scăpară de sub control —, se auzi un strigăt de satisfacție dinspre 
spectatori şi ei începură să danseze în jurul focului, sălbatica lumină 
ce pâlpâia făcându-i pe toți să arate ca nişte demoni. Se cam băuse 
deja bine înainte de asta. 

Jeremy trase adânc aer în piept şi se încruntă spre lumina caldă 
ce pâlpâia. Un individ care chiar atunci se retrăgea în umbrele vechii 
mine semăna aşa bine cu... Întinse o mână să-i atragă atenția lui 
Clowance, dar Clowance vorbea însuflețit cu Ben, şi în cele din urmă 
fratele ei îşi retrase mâna... 

Multe dintre fete, în cele mai bune rochii de vară, se alăturaseră 
dansului, şi treizeci sau patruzeci de oameni se țineau de mâini 
învârtindu-se în jurul focului. Din nou, Jeremy îl văzu pe bărbat, dar 
a treia oară nu mai era acolo. O fantomă ce apărea, aşa cum spusese 
Ben, în locul unde va muri în cele din urmă? 

După o vreme, Ross îl atinse pe braț. 


71 În dialect Cornwall, în original, „Strânse-ntr-un buchet, flori de ars aici 
în flăcări, şi bune şi rele. Inmiit să răsară semințele bune, iar cele rele, 
ofilite, focul ăsta să le omoare!” (n.tr.) 

— Focul se domoleşte... 

Artificiile denotau o notă de sofisticare pe care sătenii n-o 
aşteptaseră, şi, pentru următoarele douăzeci de minute, Jeremy şi 
Ben, Paul Kellow, Horrie Treneglos lansară rachete şi petarde, şerpi, 
jeturi de scântei şi plesnitori în icnetele, tipetele şi râsetele 
privitorilor. La mijloc, focul de tabără se stinse şi aruncă propria-i 
cascadă de scântei în aerul liniştit al serii. 

Jeremy şi Paul mai făcuseră unele artificii, creaţii de-ale lor. În 
farfurii de metal alcătuiseră un amestec de clorat de potasiu, azotat 
de  stronțiu, pucioasă şi calamină, care produse o lumină 
strălucitoare ce scăldă întregul decor într-un roşu drăcesc. După ce 
şi acestea se stinseră, într-un lung oftat şi o explozie de aplauze, se 
aprinse un alt grup de farfurii ce conţineau dorat de potasiu, clorură 
de plumb, azotat de bariu, pucioasă şi răşină, iar noaptea deveni de 
un verde strălucitor. 

— Cât de uimitor eşti! îi spuse Daisy lui Jeremy. Cum se cheamă 
astea? 

— Ar trebui să fie focuri bengaleze, dar nu prea se apropie, cred. 

— Paul spune că eşti un geniu. Mi-a spus despre toate 
experimentele voastre de la topitoria lui Harvey. 

— Paul e afumat. Dar încă e secret ce facem noi! N-ar fi trebuit să- 
ți spună! 

— Clowance ştie? 

— Nu. 

— Deci acum sunt parte din secretul ăsta special! Încântător! Să 
n-ai teamă, n-o să umblu cu vorba. 

— Cred, copilă, că în curând va trebui să fie dezvăluit, dar, pentru 
moment, dacă nu te superi... 

— Fireşte, Paul e fascinat, cu tata care deschide noul drum de 
poştalion spre Penzance... Crede că există un viitor pentru o 
maşinărie cu aburi ce va înlocui caii. Tu crezi? 

— În zece ani, de ce nu? Jeremy n-avea chef să discute aici despre 
asta cu ea. 

— O să fii inventator? 

Jeremy miji ochii, uitându-se iarăşi la dansatori. 

— Ah, pfui. Sunt practician. Nu inventator. Încerc să văd viitorul — 
să şterpelesc cele mai bune idei ale altora. 

— O să mă iei odată? 

— Unde? 

— La pescuit... 

— Vrei să zici... la pescuitul nostru. 

— Fireşte... 

— Păi, eu... 

— De vreme ce ştiu, l-am rugat pe Paul de câteva ori şi m-a 
refuzat, că nu-i pentru femei. Mă întreb de ce. Mama ta mi-a spus că 
ea a mers cu maşinăria aia în Londra - cum se numea? Nu cred că 
femeilor ar trebui să le fie interzis să se intereseze de cele mai noi idei 
în mecanică. 

Jeremy se uită în ochii ei. Ea îşi trecu vârful limbii peste buze şi îi 
zâmbi. 

— E al naibii de puţin de văzut acum la Hayle, zise el. 

— Ce-i acolo? 

— Doar piulițe şi bolțuri. 

— Nu, hai, spune-mi! 

— Un cazan. Câteva roți. Un piston sau două. Un cadru făcut în 
formă de pat. Un coş înalt ce până la urmă o să scoată fum: puf, puf, 
puf, puf. 

Ce nostim! 

— Da, e ideea lui Trevithick - ţi-am spus că eu le şterpelesc. În loc 
să facă aburul să se comprime, e zvârlit afară, scăpăm de el. 

— Dar maşinăria nu-i încă îmbinată, asamblată? 

— Nu. Nici n-o să fie pentru o vreme. Deocamdată, totu-i pe linie 
moartă, câtă vreme discutăm despre o maşinărie mai obişnuită. 

— Dar totuşi aş putea veni? 

— Dacă vrei. Dar acum merg oficial la topitorie să discut despre o 
astfel de maşinărie. Nu mai e nevoie de pescuit. Singurul obstacol 
acum e un drum de mai bine de treizeci de kilometri de parcurs 
călare. 

— De-abia aştept, spuse ea. Şi să nu crezi că nu pot călări la fel de 
repede ca tine. 

— Ah, ştiu, ştiu. V-am văzut pe tine şi pe Clowance cum goneați 
călare pe nisip. E de mirare că nu v-aţi prăbuşit într-o groapă cu apă. 

Ben şi Clowance se apropiară de ei. 

— E vremea pentru ultima procesiune înainte de cină. Haide! 

Sătenii din jurul focului se luară de mâini, şi Music Thomas şi 
Sephus Billing strigau: „Un ochi! Un ochi!” Ben şi Clowance îi traseră 
pe Jeremy şi pe Daisy spre capătul şirului, urmați îndeaproape de cei 
trei Treneglos. Procesiunea se urni din loc, se îndepărtă de fierbintea 
şi intensa strălucire a focului, răspândindu-se printre copaci, spre 
Wheal Maiden, înapoi în jurul casei de întruniri a wesleyenilor, cobori 
dealul spre luminile de la Wheal Grace, unde maşinăria încă 
zăngănea şi ofta singuratică, iar sala maşinilor se profila pe cerul 

incandescent al nopţii. Coborâră şi tot coborâră spre reşedinţa 
Nampara şi spre plajă, croindu-şi drum printre ciulini şi nalbele cele 
înalte, încă strigând: „Un ochi! Un ochi!” de-a lungul plajei, aproape 
până la faleza de sub Wheal Leisure; acolo, alegerea la întâmplare a 
celor doi conducători fiind făcută în acelaşi timp, procesiunea se 
întoarse într-un semicerc, şi începură cu toții să se înapoieze încet 
spre locul unde focul de tabără fumega pe deal. 

Trecură de Nampara, peste pârâu, pe poteca împădurită, lăsând 
Wheal Grace în stânga. În capul drumului, la câteva sute de metri de 
mâncare, de bere şi de focul ce ardea mocnit, cei doi conducători se 
opriră şi formară o boltă - un „ochi” —, unindu-şi mâinile pe deasupra 
capului; şi procesiunea de aproximativ şaizeci de oameni trebuia să 
treacă pe sub bolta asta. Odată ce treceau, se împrăştiau ca graurii, 
cu toții grăbindu-se spre mesele improvizate şi spre doamnele care 
aşteptau. 

Membrii familiei Enys băuseră un pahar de bere şi mâncaseră o 
chiflă cu şofran împreună cu cei din familia Poldark înainte de a 
pleca cu cele două fetițe şi cu dădaca. Înainte de plecare, Caroline îi 
spuse Demelzei: 

— Am veşti proaste. Mătuşa mea Sarah şi-a biruit tendința de-o 
viață de a leşina la gândul venirii să mă vadă în acest comitat 
primitiv. Mi-a scris să-mi spună că o să ajungă aici cam în două sau 
trei săptămâni. Dar, draga mea, ce anturaj! Nu numai că îşi aduce 
un lacheu şi o cameristă, ci şi pe colonelul Hector Webb, care nu-i 
iese din vorbă! Clowance l-a cunoscut pe colonelul Webb pe când 
stătea la noi. Mătuşa mea, deşi acum e vizibil mai bătrână, nu poate 
suporta să fie fără un curtezan. 

— Dar doamna Pelham e o persoană încântătoare, spuse Demelza. 
O să mă bucur s-o văd din nou. 

— Fără doar şi poate. Ne vom baza pe tine şi pe Ross să ne ajuţi s- 
o distrăm pe această doamnă, încântătoare (nu neg), dar implacabil 
orăşeancă. Nu cred că a fost în viața ei mai la vest de Basingstoke... 
Dar, stai, sper că asta nu se va suprapune peste vizita ta la Bowood. 
Când e? 

— La sfârşitul lui iulie. Dar încă nu s-a stabilit nimic, Caroline. Nici 
măcar nu ştiu dacă Clowance vrea cu adevărat să meargă. Şi, 
desigur, dacă vrea, n-avem pe nimeni care s-o însoțească. Din 
nefericire, nu prea avem rude apropiate. 

— Eu credeam că o să mergi chiar tu. 

— Ar trebui să lipsesc mai mult de trei săptămâni! Ce-o să facă 
Ross? 

— Ceea ce fără îndoială face când e despărțit de tine atâtea luni în 
şir. Dar Clowance n-a dat niciun semn despre ce simte ea în legătură 
cu toate astea? 

— Încă nu. 

— Atunci, întreab-o. E un privilegiu al mamelor. 

— Nu mă necăji. Cum - chiar dacă acceptă să meargă —, cum să 
merg eu într-o casă aşa mare, amintindu-mi mereu că nu sunt decât 
o fată de miner? 

— Draga mea, ai trecut cu brio prin multe încercări în societate. 
Doar dacă nu cumva ajungi la uşă purtând o cască de metal cu o 
lumânare prinsă de ea, nu cred că vor ghici cu uşurinţă, nu-i aşa? 

— Tu crezi că e amuzant, Caroline, dar nu-i deloc amuzant. Sunt 
tot soiul de capcane în care aş putea cădea. Şi nu mi-ar plăcea defel 
să ştiu că fiica mea se simte stânjenită din cauza mea. 

— Mai degrabă tu te-ai putea simți stânjenită din cauza lui 
Clowance, care are un clar obicei de a spune lucrurilor pe nume! 
Serios acuma, trebuie să-i afli adevăratele sentimente. Atunci, dacă 
vrea să meargă, trebuie s-o duci. 

Demelza spuse: 

— N-ai putea s-o duci tu, Caroline? 

Lumea din jurul meselor era gălăgioasă. Câţiva tineri se întreceau 
cu alții, sărind peste foc. 

— Doamna Pelham ar face asta imposibil, zise Caroline. Dar, în 
orice caz, dacă Clowance merge, atunci e drept — e drept pentru ea, 
dar şi pentru tine - ca tu să fii cea care s-o însoțească. 

— Dar ţie îți plac lucrurile astea! 

— Şi ţie, dacă ai merge. Şi îți promit că o să ţi-o dau pe Enid. 

— Pe Enid? Camerista ta? 

— Da. Pe cine altcineva? E imposibil să pleci fără o cameristă. Îţi 
place de ea, şi ei îi place de tine. Sunt sigură că ar fi bucuroasă să 
meargă. 

— Caroline, ştii că nu pot pretinde că-mi place să fiu servită, să 
stau şi să brodez - şi să mă plimb prin parc şi să vorbesc frumuşel 
despre ultimul roman al domnului Scott! Acum, că ne simțim mult 
mai confortabil împreună, cred că Ross ar vrea câteodată să fiu ceva 
mai rafinată; dar sunt aşa cum m-am născut şi e prea târziu să mă 
schimb. 

— Mă simt uşurată să aflu asta, spuse Caroline. 


II 


— 263 — 


Seara era pe sfârşite. Maldărul de prăjituri şi chifle fusese complet 
devorat, toate butoaiele de bere golite, mesele rezemate de un vechi 
perete de mină până când puteau fi duse jos când se lumina de ziuă. 
Focul, ațâțat din când în când cu crengi de brad sau lemne aduse de 
valuri, se stinsese, până când nu mai rămăsese decât o grămadă de 
cenuşă. Majoritatea cartofilor fuseseră copți (trei pătrimi scoşi cu 
nerăbdare prea devreme şi mâncaţi, cu icnete şi țipete, pentru că 
erau prea fierbinți şi pe jumătate cruzi). Bătrânii şi copiii, precum şi 
nobilimea plecaseră la culcare. Dar câţiva dintre cei tineri, 
adolescenți şi cei de peste douăzeci de ani rămăseseră ghemuiți pe 
vine în jurul rămăşițelor focului, cu ultimii câțiva cartofi. Şi alții 
rătăceau braț la braț în întunericul care-i înconjura: iubiți, perechi 
care erau la începuturi sau un bărbat şi o fată ce răspundeau unei 
atracții de moment. Fireşte, asta nu se întâmpla printre cei mai 
respectabili, nu printre metodişti, şi fireşte că acolo nu erau cei ale 
căror mişcări erau ținute sub atentă observație de unul sau altul 
dintre bătrâni, cu un semn din cap, o şoaptă şi un ghiont ascuns. În 
ziua ce venea tot satul avea să ştie că Nellie Bunt nu era mai bună 
decât se ştia, sau că Will Parsons se afişase în cele din urmă, sau că, 
dacă Katie Carter credea că avea să se descurce cu Music Thomas, 
trebuia să se gândească mai bine. 

Printre cei hotărâți să rămână până în zori erau prietenii lui 
Jeremy şi Clowance. Lui Jeremy, după câteva stacane de bere, îi 
reînvie brusc amintirea dureroasă a ultimei sale întâlniri cu Cuby, şi 
ar fi plecat bucuros să se culce, dar ceilalți, râzând şi glumind, îl 
înveseliră. Horrie Treneglos adoptase propunerea lui Daisy şi, după 
un timp, se găsiră în fața porții cimitirului bisericii din Sawle. 
Rămaseră afară pe iarbă pentru o vreme, istorisindu-şi poveşti cu 
stafii şi în general creându-şi o stare de spirit mai potrivită pentru 
Halloween decât pentru Sânziene. Din locul unde se ghemuiseră, 
abia de se putea vedea pătratul turn înclinat al bisericii prin 
întunericul ce se lăsase peste ținut, dar, înspre largul mării, scurta 
noapte avea o nuanță de indigo şi cobalt, stelele erau palide şi slabe. 

Într-o oarecare măsură, se alcătuiseră perechi. Ben era în al 
nouălea cer, însoțind-o pe Clowance întreaga noapte; şi ea fusese mai 
afectuoasă față de el decât înainte, într-un fel ce sugera faptul că era 
mai conştientă de el ca bărbat. Jeremy era cu Daisy, şi Daisy făcea 
progrese. Suferința, berea şi îndelungata tristețe îi dirijau atenția 
spre fata asta veselă, care, îşi dădea el seama, i s-ar oferi dacă ar face 
el prima mişcare. Horrie Treneglos era cu Letitia Pope, cea ştearsă, 
dar părea că nu-i păsa. Paul Kellow era cu drăguța de Maud. Paul, 

care-şi dădea aere de parcă ar fi fost şi el unul dintre moşieri — ceea 
ce nu era —, îl mituise pe rândaş să aştepte la porțile reşedinței 
Trevaunance „pentru a le însoți pe protejatele lui acasă”. Agneta 
Treneglos era cu fiul vechilului tatălui ei. Cei doi frați mai mici 
dispăruseră cu două fete din sat. 

Nimeni nu ştia cât era ceasul, dar nimănui nu-i păsa. Paul se 
distra făcând-o pe Maud să se înfioare şi, în acest scop, o împinse în 
cimitir, unde se aşezară pe un mormânt acoperit de iarbă, şi el îi 
şopti o poveste infricoşătoare. Ea îl îmbrânci, dar, după ce râse, 
pretinse că nu-i fusese frică auzind povestea, doar că buzele lui ce se 
mişcau pe obrazul ei o făcuseră să se gâdile. Ceilalți vrură să audă şi 
ei povestea, şi acum se aşezară pe alte pietre de mormânt, 
pălăvrăgind şi şoptind împreună. 

Ben îi spuse lui Clowance: 

— Eu nu prea dau crezare poveştilor ăstora vechi despre cadavre 
putrezite care se întorc la viață. Nu-s nici măcar convins că va fi o 
altă lume după ce murim, dar, dacă e să fie, atuncea să fie cât mai 
depărtată de asta. Nu-mi vine a crede că mormintele s-or deschide 
vreodată. 

— Eşti un necredincios, Ben. Însă tu ai fost ăla care a spus că în 
noaptea de Sânziene sufletele tuturor ies din trupuri şi rătăcesc în 
locurile unde o să-şi întâlnească sfârşitul, nu-i aşa? 

— Am spus. Da' nu-nseamnă că şi cred. La fel de mult ca şi 
povestea domnişoarei Daisy cu apariţiile ce intră în tinda bisericii 
arătând cine o să moară în cursul anului. Poveşti de muieri bătrâne, 
asta crez io cu adevărat. Tu crezi ceva din ele? 

Clowance spuse: 

— „Căci se petrec în cer şi pe pământ / Mai multe lucruri de câte-a 
visat, Horaţio..."72 

— Ce vrei să zici? 

— E dintr-o piesă pe care am învățat-o la şcoală, Ben. Toate fetele 
au vorbit despre asta şi au citat greşit în mod ruşinos. 

După o pauză, el zise: 

— N-am întrebat niciodată: ţi-a plăcut cât ai stat în Londra? 

— Destul de mult. Dar nu-i aer de respirat. Şi prea mulți oameni 
să-i miroşi. Şi prea mulți cai, prea multe prăvălii, prea multe trăsuri, 
căruțe şi cai şi... ah, totul. 

— i-ar plăcea să trăieşti acolo? 


72 Citat din William Shakespeare, Hamlet, actul I, scena 5, traducere de 
Ion Vinea. (n.tr.) 

— Totu-i aşa ciudat, spuse Clowance. Oamenii nu beau, de fapt, 
lapte în Londra - e folosit în ceai şi cafea, şi altele, dar aşa puțin. 
Lăptăresele vin dis-de-dimineaţă. Poartă un jug potrivit pentru umerii 
lor şi sună la fiecare uşă cu cănile lor de lapte şi smântână. Dar, 
chiar dacă te trezeşti, nu te scoli devreme; se pare că nimeni nu se 
urneşte până la zece, şi chiar şi atunci nu se mişcă mare lucru prin 
casă. Se face trei sau patru după-masă până când nobilii se 
înviorează de-adevăratelea - şi apoi o țin tot aşa până la orele mici ale 
următoarei dimineți. 

— Ăştia transformă noaptea în zi, spuse Ben. 

— Păi, da, când există zi. Am fost acolo când era cel mai frig, 
fireşte, şi toate focurile arzând creau un nor mare pe deasupra. 
Câteodată, în miezul zilei, abia dacă poţi vedea până în capătul 
străzii, şi, dacă soarele are vreo şansă să străbată, e galben ca o 
monedă transparentă de o guinee. Funinginea pluteşte în aer, şi 
hainele ţi se murdăresc cât ai clipi. 

— Cred că ţi-e mai bine în Nampara, spuse Ben. 

Clowance căscă. 

— Nu sunt sigură ce cred - doar că mi-e somn, asta cred. În 
curând o să sforăi ca o bufniță. Totuşi, n-o să mă duc la culcare 
până-n zori. Cât mai e, ce crezi? 

— Poate o oră, spuse Ben cu plăcere. Poate două până când răsare 
soarele. Dar acum e cel mai întuneric. 

Jeremy stătea cu picioarele încrucişate pe o altă movilă, la 
distanță, ascultând-o pe Daisy, care istorisea veselă despre o 
petrecere la care fusese ea în Redruth, unde toți oaspeții se 
costumaseră în animale. Jeremy şi Daisy erau despărțiți de restul 
grupului de o înaltă piatră de mormânt pătrată, ridicată în anul 
bătăliei de la Trafalgar în memoria lui Sir John Trevaunance; de fapt, 
erau cel mai aproape de poteca năpădită de buruieni ce ducea către 
biserică. Întunericul, izolarea şi farmecul momentului puneau 
stăpânire pe tânăr. Daisy era îmbrăcată în alb, cu o pelerină cu trenă 
peste o rochie uşoară din lână ce îi dădea un aer diafan. Chiar şi pe 
întuneric, ochii ei strălucitori prinseseră o lucire; avea fața ovală şi 
îngustă, vocea -— uşoară, încântătoare şi plină de veselie. Arată mult 
mai bine decât Cuby. Era cu mult mai nestatornică, vioaie, însujlețită. 
La dracu cu Cuby! 

Cu inima cuprinsă de un soi de infern, brusc, Jeremy îngenunche 
lângă fată, o luă în brațe şi începu s-o sărute. Buzele ei, după un 
prim suspin mirat, cedară, trupul ei se abandonă; părul ei frumos şi 
negru se desfăcu şi i se revărsă pe umeri. Era cea mai încântătoare 

experiență sexuală. 

După cam un minut, ea îl împinse pe jumătate şi el îi dădu 
drumul pe jumătate; dar continuau să se ţină în brațe, puţin la 
distanță unul de altul. 

— Jeremy! spuse ea. Vai, Jeremy! M-ai surprins! Nici nu m-am 
gândit la aşa ceva! Nici nu am crezut că tu te gândeşti la asta! Eşti 
atât de surprinzător — de uimitor! 

— E noaptea de Sânziene, spuse Jeremy. De ce să fie doar pentru 
fantome? 

Ea se uită sus, spre cer. 

— De-acum e deja zi. Cred că e de vreo oră sau mai mult. 

Braţele ei erau delicate şi plăcute în mâinile lui. Vântul uşor se 
potolise şi era foarte linişte. 

— M-ai speriat, Jeremy, şopti ea. Aşa... aşa înflăcărat. Aproape că 
mi-ai învinețit buzele. 

— Ah, sper că nu. 

— Chiar m-ai speriat. Încă îmi bate tare inima. Ia simte tu cum îmi 
mai bate. 

Ea îi luă mâna şi i-o puse pe rochie. Printr-o chibzuită, dar greşită 
dirijare, ajunse şi se strânse pe sânul ei. 

Ea râse încet. 

— Nu, mai jos. Cred că n-ai nimerit unde mi-e inima. 

— Cred că simt bătaia inimii, spuse Jeremy, dar e foarte slabă. 

Ea se mişcă din nou încet lângă el, întinzându-şi buzele spre ale 
lui. În liniştea desăvârşită, era ca şi cum pe lângă ei trecuse un 
curent de aer rece. Amândoi băgară de seamă şi se opriră. Ochii ei se 
îndreptară dincolo de umărul lui şi priviră fix, şi spaima luci în ei. El 
se întoarse încet să se uite. Deşi acum erau doar stelele şi lumina 
venită de pe mare, ochii lor obişnuiţi cu întunericul putură să 
distingă detalii din cimitir. 

Venind spre ei - aproape plutind —, mergând fără zgomot pe iarbă 
pe lângă potecă, era Violet Kellow, sora cea bolnavă. Spre deosebire 
de Daisy, era îmbrăcată în ceva negru, cu o pelerină neagră pe 
deasupra. Dar mersul ei, fața ei, lunga mână subțire la gâtul ei erau 
neîndoielnice. Trecu pe lângă ei, cam la vreo zece metri, mergând 
spre tinda bisericii. 

Urmând-o, în aceeaşi linişte, cu capul lui mare şi roşcat conturat 
pe fundalul stelelor, era Stephen Carrington. 


— 267 — 


Capitolul 22 


I 


A doua zi, mulți fură mahmuri în Sawle şi în Grambler. Unii 
bărbați şi-ar fi dorit să nu fi fost şi la fel unele fete, iar bătrânii erau 
supăraţi pe viață din motive mai banale; dar, cu toate astea, toată 
lumea căzu de acord că fusese o treabă ca lumea, cea mai bună 
noapte de Sânziene pe care o petrecuseră vreodată. 

Întoarcerea lui Stephen Carrington în Sawle deveni subiectul 
bârfei în sate. Apăruse la crâşma văduvei Tregothnan cam pe la opt 
seara în ziua de 23. Discutând cu văduva, cu Tholly Tregiris şi cu 
clienții lor, aflase toate noutățile şi, drept răspuns la întrebările lor, le 
spusese că debarcase la St Ives cu câteva zile în urmă şi spera că 
putea să locuiască din nou la Will Nanfan până când avea să-şi 
găsească ceva mai de durată. Aflând că urma să fie o petrecere cu foc 
de tabără, întrebă dacă putea să se uite şi el. La Sally la crâşmă 
fusese ca de obicei darnic cu banii. Orice hibe ar fi avut caracterul 
lui, nu era zgârcit. 

Din nefericire pentru ţinta curtării lui - dacă intenţiona să 
continue —, Clowance văzuse şi ea apariţia lui în cimitir. Şi, oricât de 
ciudată şi de prevestitoare ar fi fost această apariție, Clowance nu 
credea că îi văzuse doar fantoma urmând-o pe Violet spre uşa 
bisericii. 

Pentru Clowance fusese un mare şoc; nu atât moral, oricât de grav 
ar fi fost; nu atât supranatural, pentru că răceala aceea groaznică a 
momentului fusese suprimată de o arzătoare furie; ci fizic. Trupul şi 
spiritul ei tresăriră la vederea lui. Pentru ea era o descoperire, şi, 
având în vedere evidenta lui  necuviință, o descoperire 
înspăimântătoare. Dacă îţi închipui că s-ar putea să fii îndrăgostită 
de cineva şi el apare, iar apariția lui confirmă că, oricare ar fi 
obstacolele şi complicațiile, nu e indezirabil. Dacă, cu toate astea, el e 
clar interesat de o altă femeie şi se poate să îi pese sau să nu-i pese 
absolut deloc de tine, şi totuşi întreaga ta ființă tresare şi se 
însuflețeşte când îl vezi din nou, atunci te afli într-un loc plin de 
primejdii. Chinuită, urăşti şi deteşti însăşi existența lui, nu poți 
suporta să se vorbească despre el, nu vrei să-l vezi; toată dragostea 
ta e întoarsă pe dos ca un animal cu mațţele scoase, şi abia dacă poți 
suporta să trăieşti. 

În acea noapte, Daisy aproape că leşinase. Construită dintr-un 

aluat ceva mai puțin neîncrezător decât Clowance, la început îşi văzu 
sora ca pe acea apariţie ce-i prezicea moartea timpurie; şi, chiar şi 
după ce se isprăvise totul, nu se putu descotorosi de superstiția că, 
oricât de adevărat ar fi că ființele care mergeau prin cimitir erau 
tridimensionale şi făcute din carne şi oase, profeția apariţiilor lor s-ar 
putea împlini în anul ce va să vină. Oricât de dornică ar fi fost să-l 
agațe pe Jeremy, cele două ființe ce lunecau printre mormintele 
luminate de stele îi ruinaseră ocazia de a-l ispiti să-şi declare 
sentimentele. Dându-şi seama în parte de asta, Jeremy, care nu era 
un naiv în ce priveşte fetele (în afară de Cuby), o plăcuse pe Daisy şi 
mai tare pentru asta. Privind în urmă, îşi dădu destul de bine seama 
că era posibil ca propria lui stare de spirit să-l fi adus într-o situație 
delicată din care cu greu ar fi putut ieşi. Acum momentul trecuse. 
Dar îi părea rău pentru Daisy şi o simpatiza mai tare. 


Pe 24 iunie, chiar dacă era noaptea târziu, Jeremy plecă alături de 
tatăl lui călare spre Truro, unde se întâlniră cu John şi Horrie 
Treneglos şi redactară documentul legal prin care Wheal Leisure 
devenea din nou o mină funcţională. În cursul ultimei luni şi ceva, 
când vremea era uscată, curățaseră sterilul din mină şi coborâseră 
mai în adânc, cu zece stânjeni mai adânc decât până atunci, şi 
folosiseră pompe improvizate acționate de catâri pentru a împiedica 
creşterea nivelului apei. Existau clare semne de cupru bun, dar era 
imposibil să decopertezi minereul fără a bloca filonul fâşie cu fâşie. 

Înainte de a se decide definitiv să pornească treaba, fuseseră 
câteva întâlniri între cei doi tineri şi taţii lor, şi alții cum ar fi Zacky 
Martin şi Ben Carter, chemați pentru discuții — deşi Ross se întrebase 
din superstiție o dată sau de două ori dacă, în ciuda aparentei lui 
prudenţe, nu se hotărâse să intre în afacerea asta de îndată ce i se 
făcuse propunerea. Vederea minei abandonate pe faleză, văzută 
dinspre Nampara, îl zgândărise doar o idee mai puțin decât atunci 
când fusese în plină activitate, aparținând Warlegannilor. Aşadar, 
acum zarurile fuseseră aruncate. 

Notarul, un tânăr pe nume Barrington Burdett, îşi agățase doar de 
curând firma de alamă în Pydar Street, dar Ross îl cunoscuse şi îi 
plăcuse de el, aşa încât la el merseră. Banii investiţi în Wheal Leisure 
aveau să fie împărțiți în treizeci şi şase de părți. Ross şi John 
Treneglos luau câte cinci fiecare; Jeremy şi Horrie la fel; cele 
şaisprezece părți rămase aveau să fie lăsate pentru investiții din 
afară. John optase pentru punerea la dispoziția pieței libere a unui 
număr mai mare, dar Ross avea amintiri neplăcute de când se găsise 

el însuşi în minoritate şi insistase să păstreze deplinul control. 

Pentru moment, aveau să anunțe prețul de douăzeci de lire 
acțiunea, cu douăzeci plătibile în termen de trei luni. Deoarece nici 
Jeremy, nici Horrie n-aveau bani personali, asta însemna un mare 
efort pentru cei doi taţi. Warlegganii renunțaseră la drepturile lor 
pentru patru sute de dolari. Agasantul domn King de la Cornish 
Bank subliniase că banca trebuia să suporte investiția domnului 
John Treneglos, deoarece John, deşi moşier, era mereu falit, dar, cu 
Ross drept partener la bancă, era greu pentru domnul King să fie la 
fel de agasant pe cât şi-ar fi dorit. 

Luară cina la White Hart, timp în care Jeremy şi Horrie încercară 
să nu adoarmă, iar John bău prea mult. Ross savură vinul şi rachiul, 
dar în general îşi înfrână slăbiciunile când plecară, cu un drum de 
două ore călare spre casă. De fapt, Ross nu-l simpatiza prea mult pe 
John. Pe vremuri, el şi Francis se certaseră cu John şi fraţii lui; era o 
duşmănie între băieți, şi continuase multă vreme. Bătrânul, Horace, 
tatăl lui John, fusese un tip vesel şi blând, având ceva dintr-un 
învățat grec; dar crescuse o grămadă de băieți destrăbălați, buni 
călăreți şi bețivi. Apoi, cam cu douăzeci şi patru de ani în urmă, 
grosolanul John, care întotdeauna avusese o slăbiciune pentru 
Demelza, se însurase cu Ruth Teague, care avusese întotdeauna o 
slăbiciune pentru Ross, şi asta nu înlesnise relațiile dintre ei. Ruth 
înclinase să fie răuvoitoare față de Demelza, iar John, la un bal de 
neuitat la familia Bodrugan, ajunsese, se jurase el, la un pas de a o 
avea pe Demelza în patul lui, fiind împiedicat în cele din urmă de 
însuşi bătrânul Hugh Bodrugan şi de blestematul ăla de scoțian, 
McNeil, amândoi urmărind acelaşi lucru. 

Mai fusese o întâmplare demnă de menţionat în 1802, când erau 
la cină în aceeaşi casă şi rămăseseră peste noapte, iar John îi 
propusese lui Ross să procedeze la un schimb de neveste pentru 
noaptea cu pricina. La urma urmei, spusese el, era greu la ţară să 
obţii ceva proaspăt, cu excepţia, ocazională, a vreunei fete din sat sau 
a unei bibilici din Truro; şi e de la sine înţeles că, oricât de mult ai 
vrea să stai pe lângă fustele dragii de neveste în criză — şi nimeni, dar 
nimeni nu putea zice că o dezamăgise vreodată pe mica Ruthie —, 
puţină schimbare, o altfel de călărire nu făcuseră nimănui vreun rău. 
Cât despre Ruth, putea pune pariu că n-ar fi obiectat; pentru că, o 
dată, cu ani în urmă, când se certaseră, o adevărată luptă, şi totul 
doar pentru că el venise să se culce cu pantalonii de călărie pe el, 
Ruthie se scăpase zicând că nici nu-i păsa dacă n-avea să-l mai vadă 
vreodată, atâta vreme cât Ross era la doar câțiva kilometri distanță 

peste câmpuri şi dunele de nisip. Şi, în ce o privea pe doamna 
Poldark, dăduse de înțeles de mai multe ori că-l găsea pe el, pe John, 
un tip chipeş şi destrăbălat, şi el putea garanta că i-ar oferi cea mai 
mare satisfacție. Câteva femei spuseseră, păi, pot să-ți zic asta, 
bătrâne, ce au spus câteva femei despre mine cum că sunt ca un 
vătrai înroşit în foc... 

Ross refuzase, apoi urcase scările să-i spună şi Demelzei. Demelza 
fusese cât se poate de indignată. „Doar ştii că întotdeauna mi-a 
plăcut de el, Ross. Cum de-ai putut refuza? la gândeşte-te la ce 
discuţii am fi putut avea mâine, să comparăm observaţiile!” 

Cu toate astea, cu trecerea timpului, pasiunea se stinsese, copiii 
crescuseră, buna vecinătate într-un district unde vecinii erau puțini 
îi adusese mai des împreună. Părul blond al lui John devenise 
cărunt, renunțase la câteva dintre sporturile în aer liber, ochii lui 
adânciţi în orbite erau arareori complet deschişi, ca şi cum şi-ar fi 
petrecut prea mult timp din viață cu ochii mijiţi în soare, uitându-se 
după vulpi. Ruth, înconjurată de copiii ei, venise ocazional în vizită la 
Demelza şi câteodată chiar o invitase la ceai, să-i ceară sfatul despre 
Agneta, care era un copil problematic. 

Aşadar, acum, Wheal Leisure, mina pe care Ross o deschisese cu 
mai mult de un sfert de secol în urmă, ființa din nou, compania, 
acțiunile sale şi capitalul incluse aşa cum trebuie într-un document 
legal, şi cei patru bărbați mergeau călare spre casă într-o după- 
amiază vântoasă şi mohorâtă, deloc prevestită de frumosul răsărit de 
soare. Călăreau doi câte doi, Horrie şi Jeremy la o sută de metri în 
față. 

După o cină copioasă şi o cantitate substanţială de bere, cei doi 
tineri, deşi foarte mulțumiți de activitatea de dimineaţă, nu mai 
aveau absolut nimic să-şi spună. Călăreau din instinct, clipind să-şi 
alunge somnul. În spatele lor, se discuta mai mult, în special John, 
deşi din când în când se clătina în şa şi de două ori aproape că-şi 
pierduse pălăria. 

— Dracu' să mă ia, spuse el, parveniţii ăştia. Tipul ăla, King de la 
banca ta! Mă întreb de ce-l mai ţii. Parc-ar fi fost banii lui pe care-i 
avansa, din comoara lui pitită sub pat. M-aş fi gândit că ai angajat 
un administrator cu o comportare şi o creştere mai bună la banca ta. 

— Nu e exact banca mea, John, zise Ross. Într-adevăr, dacă ar fi 
fost averea mea de care clienţii noştri ar depinde pentru a avea 
încredere şi siguranță, ar apărea imediat o panică şi am trage şi 
mâine obloanele. 

John mormăi şi se legănă: 

— Ce-i cu zvonurile astea pe care le-am auzit despre Warleggani? 
Pe Dumnezeul meu! Ei la strâmtoare! Nu pare posibil. Să fiu al naibii, 
tare aş vrea să fie adevărat, pentru toate pagubele pe care le-au făcut 
omului de rând. 

— George s-a vârât nesăbuit în datorii, aşteptând un sfârşit 
timpuriu al războiului. Aşa că eu cred că a fost o situație riscantă. 
Activitatea bancară înseamnă încredere, la fel de mult ca orice 
altceva, şi în cele din urmă panica n-a luat amploare prea mare până 
la sfârşit. Dar rezultatul e asocierea lor cu banca asta din Plymouth. 
Acum sunt destul de în siguranță. 

— Păi, presupun că aşa am obținut ieftin mina. N-am crezut 
niciodată că va merge. M-am dus doar pentru că Ruth şi Horrie m-au 
bătut la cap. 

O vreme, merseră în tăcere. 

— Ai ceva probleme cu băiatul tău? întrebă John, arătând cu 
capul spre siluetele din fața lor. 

Pălăria îi căzu pe ochi. 

— Necazuri? 

— Să se încurce cu cineva. Eu nu m-am încurcat cu nimeni până 
când am pus ochii pe Ruth. Horrie colindă comitatul şi se tot încurcă 
cu câte cineva. John îşi îndreptă pălăria. Sper că n-o ia prea în serios 
cu păcătoasa aia de fată Pope. N-au clasă, şi tatăl lor îşi dă atâtea 
aere. Mă întreb cum de nu pocneşte. Horrie a fost cu ea aseară, nu-i 
aşa? 

— Nu ştiu. Au fost cu toţii la focul de tabără. Cred că Jeremy a fost 
mai tot timpul cu Daisy Kellow. 

— Ha. Păi, nici ea nu-i o partidă prea bună, aşa-i? Deşi cel puțin 
arată bine şi e bună la pipăială. 

Ross se uită la tovarăşul lui de drum şi noul său partener. Ce 
păcat că nu putuse fi vărul Francis. Wheal Grace îl răpise cu atâția 
ani în urmă şi astfel grăbise toate necazurile dintre el şi George 
Warleggan. 

Brusc, spuse: 

— Jeremy a fost foarte atras în ultimul timp de una din fetele 
Trevanion, dar n-a mers. 

— 'Trevanion? Vrei să zici cei din Caerhays? 

— Da. 

John se uită înspre cer. 

— Naiba să mă ia, o să plouă. Nu poți să ştii niciodată în 
blestematul ăsta de comitat. Vremea-i capricioasă ca o femeie... Ce a 
mers rău? 

— Cu Jeremy? Nimic. Dar fratele fetei s-a împotrivit. Ştii, maiorul 
Trevanion. 

— Fireşte că-l ştiu. Suntem rude. 

— Aha? 

— Păi, într-un fel. Verişoara mea Betty s-a măritat cu unchiul lui. 
Au o casă pe lângă Callington. Betty Bettesworth. Ce nume 
caraghios, nu-i aşa? 

John râse cu poftă, şi pălăria i se bălăbăni din nou. 

— Ei bine, maiorul ăsta al tău, Trevanion, s-a împotrivit, şi se pare 
că el conduce în casă. 

— Ah, el conduce fără îndoială. Dar nu e al meu, maiorul 
Trevanion. Îl văd cam de două ori pe an. Obişnuiam să-l văd mai des 
pe fratele lui când eram la rezervişti. Tu n-ai fost niciodată în asta, 
nu-i aşa? Fratele lui era, aşa că îl tot vedeam. O blestemată de bătaie 
de joc, în mare parte. 

În câteva minute, aveau să ajungă acolo unde drumurile se 
despărțeau. Probabil că, dacă l-ar fi invitat, John ar fi venit la ceai, 
dar în starea în care era... 

— Păi, fireşte, spuse Treneglos pierzându-şi scara de la şa şi 
găsind-o din nou. Înţeleg la ce s-a gândit John. 

— Ce? Ce vrei să zici? 

Treneglos ridică dintr-o sprânceană auzind tonul lui Ross. 

— Păi, nu-i nimic în neregulă cu băiatul, Ross. Dar n-ar dori un 
Poldark. 

Ross spuse pe un ton glacial: 

— Înţeleg că gentlemanul i-a reamintit fiului meu că au existat 
Trevanioni acolo încă din 1313. Din fericire, Jeremy a avut 
înțelepciunea... 

Fu întrerupt de lătratul aspru al lui Treneglos. 

— Nu-i asta, omule... Tu mă ştii — îmi ştii familia. Merge în trecut 
până la Robert of Mortain şi Sir Henry de Tyes. Nu poate fi mai veche 
de atât. Nu poate fi mai veche de-atât! Dar crezi tu că Trevanion ar fi 
încântat de Horrie ca ginere? L-ar scuipa în față! Acuma, pe el nu-l 
interesează strămoşii, vrea bani. 

— Păi, fără îndoială că nu l-ar deranja câte ceva din amândouă... 

— Ba nu, nu-i asta. Nebunul ăla e aproape de faliment. Şi-a 
cheltuit averea pe păcătosul ăla de castel — nu-l poate termina, nu 
poate nici să plătească lefurile oamenilor, nici să cumpere 
materialele. Şi pariază la cursele de cai. Păi ce, vinde pământ de ani 
în şir. Acum doi sau trei ani, cumnatul meu, tipul ăla, bancherul din 
St Austell, a cumpărat trei parcele de la el, lângă Tregony, la St Erme 

şi la Veryan. A făcut ipoteci în stânga şi-n dreapta, a vândut lucruri 
pe care familia le avea încă de pe vremea lui Bosworth. Acum se dă 
de ceasul morții. Dacă şi-ar putea mărita una din surori cu un 
bărbat bogat care să-i dea o mână de ajutor, nici nu i-ar păsa ce 
obârşie are. Dă-i lui Jeremy douăzeci de mii de lire şi va fi cel mai 
bine-venit pretendent din Anglia! 

În faţă, cei doi tineri se opriseră la bifurcația drumului. La stânga, 
o luai către Killewarren, unde locuiau Dwight şi Caroline Enys; la 
dreapta, treceai pe la marginea pământului lui Bodrugan, înainte de 
a face un mare ocol pe după satul Mellin, să ajungi la reşedinţa 
Mingoose. 

John Treneglos bâjbâi după frâie şi râse. 

— Oricum, nu s-a terminat lumea cu ea, Jeremy are de unde s- 
aleagă. Nu-i bine să te priponeşti prea de tânăr. Eu eram aproape de 
treizeci de ani înainte ca Ruth să mă agațe. Oricând crezi că una 
dintre fetele mele - Agneta, Faith sau Paula -— e destul de bună, dă-mi 
doar de ştire! Şi poate că Jeremy o să facă bani cu timpul, ei? Se 
spune că-i un adevărat geniu. 

— Cine, Jeremy? 

— Da. Aşa spune Horrie. Merge de câteva ori pe săptămână la 
topitoria lui Hayle să învețe despre aburul sub presiune. Aşa zice 
Horrie. S-a oferit să meşterească motorul, nu-i aşa? Să-l proiecteze, 
mai mult sau mai puțin. E plin de idei, zice Horrie. Ce-ai făcut tu sau 
eu? Ai habar ce-nseamnă un cazan? Al naibii să fiu dacă eu ştiu. Mă- 
ndoiesc că Horrie ştie prea multe, dar a fost acolo cu Jeremy, şi Paul 
Kellow ăla, şi tânărul Ben Carter - au fost de-acuma de patru ori în 
blestemata ta de barcă de pescuit. Se pare că Jeremy o face de mai 
mult de un an. Dar sigur că tu ştii totul despre asta. Şi... şi spune-i 
băiatului... spune-i băiatului din partea mea că sunt destule fuste cu 
volănaşe de ridicat pe lumea asta şi fără să dea târcoale gălbejitelor 
ălora de surori ale lui Trevanion. 


II 


Nu exista vreo potecă sau drum care să meargă direct la Nampara, 
dar, sărind câteva garduri vii joase şi traversând cu piciorul o gârlă 
înspumată, puteai ajunge pe o landă accidentată ce ducea spre 
Gatehouse şi de aici spre pământul lui Poldark. 

Jeremy îşi alungase pe moment somnul şi nu mai avea atâtea 
gânduri morbide. Durerea lui în legătură cu Cuby era exact de partea 
cealaltă a unui zid pe care şi-l construise cu trudă; era fragil şi se 

putea dărâma la cea mai mică apăsare, dar pentru moment se 
concentră asupra minei şi asupra muncii pe care o presupunea 
documentul semnat în prezența lui Barrington Burdett în această 
dimineață. Şi, când mintea i se îndrepta spre probleme mai 
personale, se gândea la noaptea trecută şi la emoția puternică pe 
care o simțise dezmierdând şi sărutând altă fată. Şi ştia că o putea 
face din nou în orice clipă ar fi vrut. Şi poate data viitoare n-avea să 
mai existe vreo apariție care să-i oprească de la a merge ceva mai 
departe. Şi mai departe. Şi mai departe. Avea de explorat trupul unei 
fete frumoase în întregul lui. 

Lângă el, tatăl lui era tăcut, dar, de vreme ce Ross nu fusese de 
fapt niciodată un bărbat vorbăreț, afară doar dacă era stimulat de 
prezența soției lui, Jeremy nici nu îşi bătea capul cu asta. 

Brusc, Ross spuse: 

— Ai lăsat să se-nțeleagă de mai multe ori că vrei să proiectezi 
motorul pentru mină. 

— Da, tată. 

— Şi eu am amânat mereu problema, spunându-ți că n-avea rost 
să discutăm asta până când nu se negociau celelalte două. Ei bine, 
acum s-au negociat. 

— Da, tată. 

Ross se uită la fiul lui, măsurându-l îndelung din ochi. 

— Înţeleg că ai întreprins nişte studii deopotrivă practice şi 
teoretice în construcția de motoare. 

— Cine ţi-a spus asta? 

— Chiar tu. Când am discutat întâia oară. 

Jeremy spuse evaziv: 

— Eu am spus? Ah, da, desigur. Am uitat. 

— Cu acea ocazie îți aminteşti că eu am spus că va trebui să fiu 
convins de aptitudinea ta de a proiecta un astfel de motor, înainte de 
a cădea de acord asupra acestui subiect. Evident, o singură eroare 
ne-ar costa mai mult decât am economisit nefolosind unul dintre 
mecanicii certificați. 

— Da, ai spus şi asta. 

— Şi? 

— Sunt întru totul de acord, sir. Se pune problema dacă, după 
discuții, vei fi convins că merită riscul. 

— Poți să mă convingi că merită? 

— Pot să încerc... Jeremy ezită. Cred că cel mai bun lucru este 
dacă îți aduc un plan, un proiect. Poate că nu vei voi să spui da sau 
nu fără o a doua opinie. Dar sunt gata să accept şi asta. 


— 275 — 


Continuară să meargă înainte călare. Ross spuse: 

— Cum de ai ajuns să ştii aşa multe? 

Jeremy ezită. 

— M-au interesat motoarele de mină încă de când am putut merge 
pe picioarele mele. 

— Ah, da, asta într-un sens general. Dar... 

— La asta am primit sfatul lui Peter Curnow. Şi al lui Aaron 
Nanfan, care, aşa cum ştii, a fost douăzeci de ani mecanic la Wheal 
Anna. Şi, desigur, am discutat propunerea cu domnul Henry Harvey 
din Hayle. El a făcut câteva propuneri proprii. Nu-i doar... un moft. 

— Nici n-am crezut aşa ceva. 

Jeremy luptă cu propria-i reținere de a vorbi despre lucruri care 
înainte fuseseră secretele lui. 

— Doctorul Enys... unchiul Dwight... m-a ajutat şi el. 

— Dwight? Cum Dumnezeu? 

— A cumpărat Enciclopedia lui Rees imediat ce a apărut. Am 
împrumutat-o cu regularitate de la el. 

— Am auzit de ea — nimic mai mult. 

— Doctorul Abraham Rees o publică. Nu e completă, dar sunt 
multe articole ce s-au dovedit utile. 

— Nu te-am văzut niciodată citindu-le. 

— Le citeam sus, în pat. Era... mai uşor să mă concentrez acolo. 

Ross îl studie pe fiul lui. 

Jeremy spuse: 

— Am citit şi alte chestii, desigur. Un tratat de mecanică şi un 
capitol separat din el O relatare despre motoarele cu abur a fost 
publicat independent cu doi ani în urmă. l-am scris doctorului 
Gregory - autorul. De atunci ne scriem regulat. De asemenea, i-am 
mai scris şi domnului Trevithick de câteva ori. 

— Ai fost foarte secretos cu toate astea, spuse Ross. 

— Îmi pare rău... 

— L-ai văzut pe Trevithick de când s-a întors? 

— Nu. Am mers acolo de două ori, dar, din nefericire, nu era 
acasă. Cu toate astea, l-am văzut pe domnul Arthur Woolf. 

— Woolf? 

— Am pomenit despre el, îți aduci aminte. M-am dus la el, şi a fost 
foarte binevoitor. Cu sfaturi şi indicaţii. La început, eu... Să-ţi mai 
spun? 

— Bineînţeles. 

— Cu câteva luni în urmă, m-aş fi gândit să proiectez un motor pe 
principiul cilindrului pompei domnului Trevithick. Se pare că 

simplifică construcția şi reduce semnificativ numărul componentelor. 
Încă cred că e o idee strălucită; dar domnul Woolf m-a convins — şi 
un anume domn Sims din Gwennap, pe care, de asemenea, am avut 
ocazia să-l vizitez şi care are poate cea mai mare experiență practică 
dintre toți; amândoi cred că e prea simplificat, că va fi o frecare 
excesivă pe piston de la expunerea constantă la aer şi că va fi prea 
mare pierderea de abur din cauza lipsei unui condensator. Ținând 
cont... Tată, mă urmăreşti? 

— Puțin, da. 

— Deşi amândoi sunt rivalii domnului Trevithick, îmi dau totuşi 
seama că există prea multă greutate în argumentele lor pentru a le 
ignora. Aşa că sper să proiectez un motor ceva mai tradițional, dar cu 
abur de înaltă presiune şi toate îmbunătățirile care au fost încercate 
şi verificate. 

— Domnii aceştia ţi-au permis să le foloseşti ideile? 

Jeremy râse scurt. 

— Fără doar şi poate. Amândoi erau foarte apropiați. Dar amândoi 
au motoare în funcțiune ce pot fi studiate; şi mă tem că m-am folosit 
de numele tău prezentându-te drept un influent proprietar de mină. 

— Cu alte cuvinte, ei credeau că tu urma să le dai o comandă să 
proiecteze motorul? 

— Nu ştiu exact ce au crezut. N-am făcut niciodată aşa o ofertă. 
Ne-am despărțit în termeni amicali. 

— Şi nu există vreun brevet pe care să-l fi încălcat? 

— Nu... Am acceptat să-i plătesc domnului Woolf un onorariu de 
consultanță. Dar, după toate probabilitățile, n-o să fie mare. 
Continuară să meargă. Începu să plouă. Jeremy spuse tăios: Dar 
când o să vină vremea să dau comanda, o să accept să nu execut 
propriile mele proiecte, dacă, după ce le-ai studiat cu atenţie, n-o să 
ai o părere bună despre ele — sau dacă preferi să nu rişti. Sunt la fel 
de preocupat de succesul acestei afaceri ca toți ceilalți. 

— Cine e ăla care vine dinspre Wheal Grace? întrebă Ross. 

— Dumnezeule... e Stephen Carrington! Îți aduci aminte că ţi-am 
spus că a apărut azi-noapte? 

— Îmi amintesc foarte bine. 

— Mă întreb dacă vine dinspre Nampara. 

Vremea părea că nu-i atenuase buna dispoziție pe când se 
îndrepta către ei. Zâmbi, făcu semne cu mâna şi sări o poartă, să se 
alăture cailor. 

— Jeremy! Ne-am întâlnit chiar la ţanc! Speram să fii la mină. 

— Stephen. Mă bucur să te văd. Îşi strânseră mâinile. Jeremy ar fi 

descălecat, dar Stephen fu repede alături de el. Nu. Am fost în Truro. 
Tată, îngăduie-mi să ţi-l prezint pe Stephen Carrington. El este tatăl 
meu, căpitanul Poldark. 

Şi ei îşi strânseră mâinile. Stephen avea o mână puternică — 
strângea aproape prea tare. 

— Am auzit multe despre dumneata de la familia mea, zise Ross 
amabil. 

— Ceea ce n-aţi fi auzit, spuse Stephen, dacă nu era fiul 
dumneavoastră. Când Ross se uită întrebător spre el, acesta adăugă: 
Am fost scos din apă ca un hering agăţat în undiță. Jeremy mi-a 
salvat viața. 

— Dramatic, dar nu în întregime adevărat, spuse Jeremy. Erai 
într-o condiție proastă, dar stăteai pe o plută pe jumătate 
scufundată. Tot ce-am făcut noi a fost să te mutăm pe un vas mai 
solid şi să te aducem la mal. 

— După care doamnele de la Nampara m-au îngrijit până când am 
putut să-mi port singur de grijă. Sir, oricum ați privi-o, vă sunt tare 
îndatorat. 

— Ei bine, fără îndoială o să găseşti un mod de a te achita de 
datorie, spuse Ross. Eşti iarăşi în vizită pe aici? 

— Am promis să mă reîntorc, sir. Mi-am promis mie — dar şi altora. 
Însă depinde de mai multe aspecte dacă o să fie pentru un timp mai 
lung sau mai scurt. 

— Ai venit acum de la Nampara? întrebă Jeremy. 

— Nu. M-am gândit că ar fi mai cuviincios să văd dacă stăpânul 
casei e acolo şi, pentru că nu-l cunosc, că ar trebui să-i cer 
permisiunea mai întâi. 

— Doamne, Dumnezeule, ce atent eşti, spuse Ross. Bineînţeles că 
poţi veni la Nampara când vei voi. Dar apreciez politețea dumitale. 

Oare aşa să fie? Păi, era amabil în mod voit. Sau oare tânărul îi 
cerea, de fapt, indirect voie să-i facă curte lui Clowance? 

— Mulţumesc, sir. Am auzit că se deschide o altă mină, Jeremy. 
Dacă vin mâine înainte de amiază, ai putea să mi-o arăţi? 

— Poţi s-o vezi de aici. Până acum n-am făcut mai mult decât să 
curățăm vechile lucrări şi să forăm câteva puțuri de încercare la o 
adâncime mai mare. Următorul pas e să construim un motor. 

Stephen se uită într-acolo prin ploaie. Coama deasă de păr aduna 
picături de apă, dar în cea mai mare parte păreau a se scurge de pe 
el ca şi cum avea pe păr un ulei natural asemănător cu cel de pe 
penele unei rațe. 

— Ce ştiu eu despre mine nu mi-ar permite să mă iei drept 

consilier, dar îmi place să mă interesez de tot soiul de chestii noi. 

— Vino la unsprezece, spuse Jeremy, şi după aceea rămâi să 
mănânci ceva cu noi. 

Stephen se uită, aşteptând, spre Ross, care zâmbi şi îşi atinse 
calul, mergând mai departe. 

— Atunci, o să vin bucuros, spuse Stephen. 


III 


Cam tot atunci, Demelza se apropie de Clowance, care repara o 
ruptură la jupon, unde se agățase într-un rug cu o noapte înainte. 
Discutară pentru câteva momente despre petrecerea din noaptea de 
Sânziene, fiecare din ele evitând cu grijă să spună ceva despre 
reîntoarcerea lui Stephen Carrington. În cele din urmă, Demelza zise: 

— Clowance, trebuie să răspund la scrisoarea asta de la Lady 
Isabel Petty-Fitzmaurice. S-o mai amân chiar şi numai o săptămână 
ar fi nepoliticos... 

Fata ei continuă să coasă. 

— Clowance... 

— Te-am auzit, mamă, dar ce-o să răspunzi? 

— Doar tu poţi spune asta. 

— Cel puţin ai putea să mă ajuţi. Ce înseamnă o acceptare - că 
iau în serios avansurile lui Lord Edward? În cazul ăsta... 

— Îmi închipui că înseamnă că o să petreci două săptămâni la 
reşedinţa Lansdowne. Îmi închipui că nu-nseamnă nimic mai mult. 
Dacă Lord Edward e cât de puţin atras de tine, fără îndoială că o să-l 
ajute să decidă cât de mult. S-ar putea să te ajute şi pe tine să te 
gândeşti cât de mult sau cât de puţin îl placi. După cum ştii, eu n-am 
fost niciodată în viața mea într-o situaţie ca asta, aşa că cu greu aş 
putea să-ți dau un sfat cum se cuvine. Dar e... e o vizită amicală. Nu 
trebuie să înţelegi nimic mai mult de atât. 

Clowance întoarse fusta pe dos. 

— Ştii că nu prea mă folosesc de cusăturile dichisite pe care le-am 
învățat la doamna Gratton? Os de peşte, cruciulițe, cusături în 
spatele acului. M-aş fi putut foarte bine lipsi de ele. Îşi ridică privirea. 
E bine aşa? 

— Corect. Dar mai ai o gaură în celălalt tiv. 

— La naiba, spuse Clowance. 

— Nu-i o expresie pe care mă aştept s-o aud de la tine în Bowood. 

— De asta mi-e frică şi mie! Mamă, cred că ar fi cu totul nepotrivit 
pentru mine să mă duc. Lord Edward e un tânăr agreabil. Nu-i prea 

arătos, dar foarte agreabil. Cumsecade, cred. Şi foarte onorabil. Tata 
are o părere foarte bună despre familia lui. Şi tu ştii că tata n-are o 
părere prea bună despre multe familii ca a lui. Dar există două 
lucruri împotriva plecării mele acolo; şi tu trebuie să le ştii pe 
amândouă! În primul rând, de ce fratele mai mic al unui marchiz să 
dea atenție unei tinere necunoscute dintr-un comitat îndepărtat cum 
e Cornwall şi care n-are nici bani, nici moşii, nicio poziție în 
societate? Toată familia lui ar fi complet împotrivă! Probabil m-aş 
alege cu o evaluare, cu nişte priviri reci, nişte pufneli pe la spate dacă 
m-aş duce în Wiltshire! În al doilea rând, nu ştiu dacă mă atrage în 
felul ăsta... 

Demelza se duse la fereastra dormitorului şi privi la picăturile de 
ploaie care se adunaseră pe margine. Se grupau, furişându-se una 
spre cealaltă ca nişte soldați aliniați, apoi una câte una cădeau, ca 
soldații sub focul duşmanului. 

— Cred că trebuie să uiţi tot ce-ai zis la primul punct. Totul. Cât 
despre poziția ta, adu-ți aminte că tatăl tău a devenit cunoscut în 
lumea largă. S-ar putea foarte bine să fie mai apreciat în Londra sau 
în Londra vieţii parlamentare -— chiar mai mult decât este aici. Mintea 
Demelzei fu cuprinsă de gânduri teribile pentru câteva clipe, când ea 
îşi aduse aminte de aroganța intolerabilă a maiorului John 
Trevanion. Tatăl tău a fost apropiat de domnul Canning, de domnul 
Perceval şi de mulți alții. Nu e un nimeni şi, pentru că nu e, nici tu 
nu eşti. Şi ia uită-te, cine a trimis invitația? N-am cerut-o noi. A fost 
trimisă de mătuşa lui, care, din cauza morţii mamei lui, i-a fost ca o 
mamă. Tu mi-ai spus asta. Aşa că eu cred că ar trebui să uiţi cu totul 
acele prime gânduri. Cât despre faptul că nu ştii dacă Lord Edward te 
atrage „în felul ăsta”, ai putea să discuţi despre asta în fel şi chip. S- 
ar putea zice că, deoarece n-ai nimic de pierdut, o să-ți placă vizita 
mai mult decât dacă ai avea. Sau fireşte că ai putea crede că -— fiind 
aşa sinceră cum eşti - n-ai putea să-ți ascunzi eventualele 
sentimente pe care le-ai avea şi ar trebui să-i explici foarte curând că 
nu te atrage. Dacă simți aşa, atunci n-ar trebui să mergi - într- 
adevăr, nu trebuie să mergi, pentru că ar fi necuviincios şi nepoliticos 
să te comporți astfel. 

— Tu ai vrea să mergi? întrebă Clowance. 

— Nu! 

— Dar ai merge să mă însoțeşti? 

— ...Da. 

— Am fi o pereche simpatică. 

— Am încercat s-o conving aseară pe Caroline că, dacă tu o să te 

duci, să meargă ea în locul meu. 
Şi ea ce-a spus? 

— Că doar eu sunt cea îndreptățită. 

Clowance muşcă bumbacul dintre dinți. 

— Ar costa destul de mult. Ar costa prea mult, pentru că n-am 
putea să ne ducem desculțe. 

— Mă bucur să văd că de data asta ţi-ai pus ciorapi... Clowance, 
nu te gândi la lucrurile fără importanţă: dacă eu vreau să mă duc 
sau cu ce să ne îmbrăcăm. Tu trebuie să hotărăşti gândindu-te doar 
la ceea ce contează. 

Clowance oftă. 

— Da. Bănuiesc. Păi, mamă... 

— Da? 

— Lasă-mă până mâine. Încă o zi. Promit cinstit să spun da sau 
nu în douăzeci şi patru de ore de-acum încolo. 

— Foarte bine. 

— Şi, mamă... 

Demelza se întorsese să plece. Clowance zâmbi pentru prima dată 
în ziua aceea. 

— Mulţumesc. 


IV 


Stephen veni în vizită a doua zi şi, împreună cu Jeremy, merse 
spre Wheal Leisure. Burnița încetase din nou, era cald şi apăsător, 
cu soarele ce străpungea norii albi şi buclaţi ca o perucă de 
judecător. Marea foşnea şi murmura pe când traversau plaja. 

Era, spusese Stephen, prima dată când mergea la o mină şi în 
scurt timp se săturase. 

— Doamne, nu m-aş face miner pentru tot aurul din Indiile de Est! 
Când cobori, parcă te apasă stâncile din toate părțile. Şi-s gata să se 
prăvălească! Asta-i ce mă înspăimântă. E ca şi cum pământul n-ar 
face decât să respire mai des, şi eşti prins la-nghesuială pe vecie — 
sub tone de stânci în cădere! 

— Asta se-ntâmplă doar când eşti mort, spuse Jeremy, ale cărui 
gânduri rătăceau din când în când către o fată pe care o sărutase cu 
două nopți în urmă în cimitir. 

— Păi, nu şi când sunt în viață, mulțam fain. Mie dă-mi marea, 
vântul şi ploaia. Mai degrabă aş înfrunta o furtună zdravănă într-o 
goeletă găurită! 

— Ce s-a-ntâmplat cu Philippe până la urmă? 

— A trebuit să-mpart câştigul cu văduva căpitanului Fraser. Ce 
mai zgripțuroaică bătrână era şi asta! A încercat să-mi facă proces 
pentru tâlhărie. Dacă ar fi avut ocazia, m-ar fi acuzat pe mine că l-am 
omorât pe bătrân - şi nu francezii! Dar în cele din urmă am ieşit din 
treaba asta cu ceva biştari în pungă. l-am ascuns pentru moment 
sub podeaua din dormitorul lui Will Nanfan. Acuma, caut ceva 
investiții folositoare care să-mi dubleze capitalul. 

— Şi ai venit aici să cauţi? întrebă Jeremy. 

Stephen râse. 

— Păi, da, poate. Tu ştii de vreo investiție de asta? 

— Nu acum. 

— De-adevăratelea, Jeremy, m-am întors pentru că am vrut să mă 
întorc. Simt o mare atracție. Voi, toți ăştia din Cornwall, sunteți 
foarte cumsecade şi prietenoşi. Nu prea am avut parte de o asemenea 
prietenie vreodată. Familia ta în special... 

Se aşezară pe marginea falezei, ce aici nu era înaltă. O potecă îşi 
croia calea prin nisip şi stânci în jos, spre plajă. Deşi era o zi liniştită, 
marea era maiestuoasă, prăvălindu-se peste ea însăşi în munți de 
brizanţi albi ce se făceau şi se refăceau continuu. 

Stephen zise: 

— Cerul liber e pentru mine, fără-ndoială. Uite-te la mare! Cât e de 
măreaţă, nu-i aşa? Ştii ce fel de investiție aş vrea? 

— Încă o barcă? 

— Ai ghicit. Dar nu doar un lugher ca Philippe. Ceva de mărimea 
goeletei pe care am fost când ne-au abordat francezii. 

— Asta ar costa o groază. 

— Ştiu. Cu mult mai mult decât am eu acum. Dar tu-mi spui mie 
acum de mina asta, Wheal Leisure asta, unde ne-am târât ca nişte 
cârtițe oarbe. Voi toți aveți acțiuni. Tatăl tău, tu, Treneglosii ăia şi 
alții. Ce-aş vrea eu e să cumpăr o navă în felul ăsta. Pe participaţii. 
Eu un sfert, tu un sfert; Paul dacă are ceva bani... 

— N-are. Nici eu n-am! 

— Ah, ce păcat! Dar ai fi împotriva să ai ceva? 

— Cu siguranţă nu. 

— Îţi spui io, Jeremy, ăsta-i felul în care lucrează mulţi corsari. 
Negustorii respectabili pun banii jos; angajează un căpitan; el 
angajează echipajul. Şi o tulesc în căutarea aventurii. Tot ce-i străin e 
de prăduit, după lege. După aia, dacă prinzi o pradă mare, echipajul 
primeşte o parte şi negustorii iau restul. Ştiam un căpitan care până 
la urmă a făcut atâția bani, că a răscumpărat toate părțile 
investitorilor lui. 

— Corsari. Hmm. 

— Totu-i permis în război. Ştii asta. Oricum, asta mi-ar plăcea să 
fac. Dacă o să dau chix, poate că o să mă fac miner! 

Jeremy râse. 

— Serios... în cazu-n care cauţi investitori, n-ai avea o şansă mai 
bună să-i găseşti în Bristol? 

— Am încercat. Dar n-a fost să fie. Zgripțuroaica aia, văduva 
căpitanului Fraser... A otrăvit mințile oamenilor. A răspândit poveşti. 
Zvonuri mincinoase despre mine. Unii au crezut-o, au zis că nu-s de 
încredere. Aşa că mi-am amintit de prietenii mei din Cornwall şi n- 
am mai încercat în altă parte. 

— Falmouth ar fi locul tău din Cornwall, nu aici. Aici nu-i nimic. 
Nici măcar n-avem un port. 

Stephen spuse: 

— Sunt bani buni de făcut, Jeremy. Mulţi bani. Bani din 
recompense. Câtă vreme mai e război. N-o să țină o veşnicie. 

— Sper că nu. 

— Şi eu. Dar trebuie să admiţi: războiul e o chestie urâtă, dar e un 
moment al oportunităţilor - pentru oameni să urce, să facă bani, să 
tragă cât mai multe foloase. Dacă ai face nişte chestii în vreme de 
pace, pentru asta te-ar spânzura. În vreme de război însă, ţi se spune 
erou... 

Jeremy nu răspunse, gândindu-se la problemele lui, ce-i creau o 
amară nemulțumire. În ultimele câteva săptămâni, visase să obţină o 
bruscă celebritate - să atace un fort în Franța, aşa cum făcuse tatăl 
lui — sau să se înroleze în armată şi să obțină o promovare rapidă; ori 
să devină groaznic de bogat cu Wheal Leisure şi să-şi poată cumpăra 
un titlu. Atunci ar fi mers într-o zi la Caerhays şi ar fi cerut s-o vadă 
pe Cuby... 

— Stephen. 

— Da? 

— În ziua aia când ne fugăreau vameşii. Te-ai poticnit intenționat? 

Stephen ezită, apoi rânji. 

— Într-un fel, Jeremy. Deşi chiar mi-am scrântit glezna. M-am 
gândit că era singurul fel în care aveam şanse să salvez lugherul. 

— Aha... 

— Să ştii că am venit să te caut pe lângă țărm. 

— Da, ştiu... L-ai văzut cumva pe al treilea vameş când ai făcut 
cale-ntoarsă -— ăla pe care l-ai doborât? 

— Da. Stephen râse. L-am doborât din nou -— păzea lugherul. 

— Ah, da? 

Jeremy se uită pieziş la prietenul lui. După câteva clipe, Stephen 
spuse: 

— Nu aveam de ales. Era acolo, lângă debarcader. Nu-şi găsise 
muscheta - vezi tu, i-o aruncasem eu în tufişuri —, dar stătea acolo 
cu cuțitul, uitându-se după tovarăşii lui. L-am văzut eu înainte să 
mă vadă el pe mine, şi am venit pe cealaltă parte a debarcaderului. 
Era leşinat — abia se mişca -— atunci când am plecat. 

— Ah, spuse Jeremy. 

Stephen se uită la prietenul lui. 

— Oricum, era un joc de noroc, nu-i aşa? Dacă puteam să-i fentez 
şi să scap. Poate că celorlalți le venea ideea să mă urmărească pe 
mine în loc de tine, când m-am întors. 

Jeremy râse. 

— Bănuiesc că da. 

Se lăsă tăcerea. Stephen spuse: 

— Păi, ştiu ce-aş avea chef chiar acum: să înot. 

— N-aş zice nu. Dar să faci bine să stai pe lângă mal azi. Nu-i bine 
să te pui cu hula asta. 

Coborâră poteca abruptă şi alunecoasă, intrară într-o peşteră şi se 
dezbrăcară. Stephen avea picioarele cam scurte pentru înălțimea lui, 
dar altfel era superb clădit. Pe piept avea un păr fin şi blond ce se 
îngusta până la un punct la buric. Avea două urme de răni, una pe 
coapsa dreaptă şi una pe coaste. Cea de-a doua părea recentă. 

— E de la vameş? întrebă Jeremy arătând cu degetul. 

— Ce? Ah, da. Şi-a lăsat urma. 

Alergară goi spre mare şi fură înghiţiți de ea. Fără a ţine seama de 
avertizarea lui Jeremy, Stephen se afundă în primul brizant şi apăru 
dincolo de el. Înotă spre al doilea, fu întors cu faţa în sus şi apăru la 
suprafață râzând şi scuipând. Un alt val îl înghiți. După ce fu 
răsturnat o dată, Jeremy înotă cu uşurinţă spre el, evitând valurile 
mari, înotând pe crestele lor sau alunecând în pântecele lor, înainte 
de a se sparge. Dintr-odată, se simți bucuros că Stephen se 
întorsese. În ciuda puternicei atracţii sexuale față de Daisy Kellow, de 
fapt nimic nu-i îndepărtase neagra durere din inimă. Nici munca, nici 
jocul, nici mâncarea, nici băutura, nici plăcerea. Poate că, pentru 
puţin timp, Stephen îl putea vindeca. Atitudinea lui față de viață, 
plină de inițiativă şi complet lipsită de prudență, era prin ea însăşi 
tonică. Dacă te aflai în tovărăşia unui bărbat căruia nu-i păsa nici 
cât negru sub unghie de ceva, te făcea a avea aceeaşi atitudine. 

Erau în mare de douăzeci de minute. Apa era încă rece pentru 
perioada în care se aflau, dar mişcarea îi era aşa de agitată, încât 

ijeşeai încălzit. lar aerul umed şi fierbinte îi uscă pe când alergară 
vreo doi kilometri în sus şi în jos pe plajă. Se prăbuşiră la intrarea în 
peşteră, gâfâind şi râzând, pentru că tocmai le evitaseră pe Beth şi pe 
Mary Daniel, care mergeau pe urma fluxului culegând ce lăsase 
acesta în urmă. Amândouă femeile ar fi fost un pic indignate la 
vederea lor. 

Una dintre razele de soare străbătu învelişul norilor şi căzu pe cei 
doi tineri, şi amândoi îşi traseră nădragii şi se puseră pe spate în 
nisip, desfătându-se cu căldura. 

— Ştii tu, asta-i viață, Jeremy, zise Stephen. Eşti cel mai norocos 
dintre oameni, nu-i aşa? 

— Oi fi? 

— Să te naşti aici, lângă marea asta şi într-o casă unde-s destui 
bani. Nu eşti bogat, dar nu duci lipsă de nimic. Gândeşte-te cum te 
trezeşti în fiece dimineaţă de când te-ai născut şi te uiţi înspre mare, 
nisip, faleză. Nu-i nimic murdar, urât sau necinstit în toate astea. Tot 
ce ai îs lucruri curate: soare şi ploaie, şi vânt, şi nori tineri ce se 
fugăresc de colo-colo. Dacă aş avea şaptezeci de ani de viață, n-aş 
vrea nimic altceva decât să mi-i petrec pe toți aici! 

— După câţiva ani, s-ar putea să te plictiseşti şi să vrei să pleci. 
Tu n-ai o fire liniştită, să ştii. O să vrei să pleci să te lupţi cu toată 
lumea asta. 

Stephen se lăsă pe spate şi se sprijini în mâini. 

— Cine ştie? Poate. Dar, când stau să mă gândesc la viața mea... 
Ah, a fost şi mult mai rău; am lucrat la o fermă, m-au învăţat să 
citesc şi să scriu. Dar nu crezi că firea îți e formată de felul în care 
trăieşti? A mea a fost o neîntreruptă luptă - am avut de luptat să 
supraviețuiesc, câteodată a trebuit să înşel şi să mint. Cine ar vrea să 
înşele şi să mintă pe-aici? 

— Se pare că există o mică parte din aşa ceva chiar şi pe aici. 

— Poate că nu-i în firea omului să fie fericit. Doamne, dacă aş avea 
ocazia, aş face o încercare aici. 

Nişte păsărele ciripeau în fundul peşterii. Brusc, Stephen spuse: 

— Şi ce mai face domnişoara Clowance? 

— Destul de bine, cred. 

— O să aibă o părere proastă despre mine? 

— Pentru ce? 

— Pentru ce s-a întâmplat alaltăieri. 

— Fără-ndoială că o să-ți poţi da seama la cină. 

— A vorbit mult despre mine? 

— Din când în când. 

— Vreau să zic... de când ştie că m-am întors. 

Jeremy îşi curăță nişte nisip de pe piept. 

— Stephen, nu ştiu ce sentimente ai tu față de Clowance şi nici pe 
ale ei față de tine nu le ştiu. Nici măcar nu ştiu dacă sunt de felul 
care ar lua... ar lua în nume de rău că te-a văzut împreună cu Violet 
Kellow în noaptea în care te-ai întors. Dacă toate astea sună cam 
complicat, îmi pare rău. De ce nu... 

— Aşadar, m-a văzut. Sau i-a spus cineva? 

— Te-a văzut. Te-am văzut şi eu. 

Stephen oftă. 

— Păcat... Tu mă ştii, Jeremy. Chiar fac lucruri din repezeală. La 
fel cum am intrat acuma în apă. Nu mă codesc. Poate că nu gândesc 
îndeajuns. Dar aşa stau lucrurile. După aia, mă blestem că sunt aşa 
repezit. Să ştii că-i adevăru' gol-goluț că, atunci când am ajuns în 
Grambler acu’ două nopți, primu’ meu gând a fost că tre să mă duc 
să-i văd mai întâi şi mai întâi pe alde Poldark. Cine n-ar face-o? Nu-i 
ceva firesc? Voi aţi fost prietenii mei adevărați. Dar, după aia, am stat 
şi m-am gândit dacă să mă ivesc aşa la uşa voastră, m-am gândit, 
fără să am unde să-mi pun capul? Ar fi apărut că mă aştept să mă 
găzduiți voi. Aşa că am mers mai întâi la Nanfan, şi acolo am aflat de 
focul de tabără. „Bine”, mi-am spus, „mă duc la Nampara şi văd dacă 
îs acolo Jeremy şi Clowance şi pot să merg cu ei la foc.” Aşa că am 
mers cu procesiunea, dar am tăiat-o de acolo când v-am văzut pe toți. 
Tu erai cu Daisy Kellow, şi domnişoara Clowance era cu tipu' ăla, cu 
Ben Carter, şi toți aveați câte o pereche, frumuşel, aşa că ce mi-am 
spus io, nimeni n-o să măvrea să mă vâr şi io acolo; şi îl văd pe omul 
ăla înalt şi cineva spuse că-i căpitanul Poldark şi mă gândesc, păi, 
nu-i momentul potrivit să mă arăt şi io ca un fiştecine, acolo, la focul 
din noaptea de Sânziene, când toți îs ocupați şi poate, cred io, că-i 
mai bine să aştept până s-o lumina de ziuă. Aşa că am plecat spre 
Nanfan să mă culc devreme. 

Se opri. Cele două femei erau în fața lor pe plajă, şi Jeremy le făcu 
semn cu mâna. Ele îi răspunseră. 

— Ţi-am spus io, sunt un repezit, reluă Stephen. Trebuia să trec 
de porțile de la Fernmore, şi erau lumini aprinse, aşa că am intrat, şi 
domnul Kellow era plecat, şi doamna Kellow şi domnişoara Kellow îşi 
luaseră pelerinele şi se tot ciorovăiau pentru că Violet spusese că nu 
se simțea destul de bine să se ducă la foc, dar apoi s-a răzgândit şi a 
spus că se duce. Aşa că io am spus doamnei Kellow, spun io: 
„Doamnă Kellow, dacă îmi dați voie, o iau io pe domnişoara Violet să 
se ducă la sora ei la foc, şi nu-i nevoie deloc să plecați”. Aşa că, după 

ce le-am convins, aşa a fost. 

Jeremy se întoarse să-şi ia haina şi îşi scoase ceasul. 

— Dar n-ai adus-o lângă sora ei. 

— Păi, io cred că tu le cunoşti pe domnişoarele Kellow mai bine 
decât mine, Jeremy. Poţi să le controlezi pe oricare din ele, poţi? Îs ca 
nişte cai nărăvaşi. Îi spun io domnişoarei Violet când ajungem lângă 
foc şi parcă vrea să trecem pe lângă el, îi spun io: „Domnişoară Violet, 
poteca aia duce spre plajă”, şi ea spune pe tonul ăla batjocoritor şi 
vioi pe care-l are: „Taci din gură, băiete, şi vino după mine”. 

Jeremy se trase de cămaşă. 

— E aproape vremea cinei. Poți să vii mai întâi la mine în cameră 
să te aranjezi puţin. 

— Mă ştii, spuse Stephen. Nu caut calul de dar la dinți, nu-l caut. 
Poate că ar trebui, dar nu-i în firea mea. Violet e o bucăţică tare bună 
şi îi gata de distracție. Tu ştii ce sunt amândouă fetele astea Kellow. 

— Da, spuse Jeremy stânjenit. Cred că ar trebui să plecăm. 


V 


Stephen fu la înălțime în timpul cinei, discutând destul încât să se 
arate politicos, dar fără a monopoliza conversaţia. Răspunse la 
întrebările lui Ross despre Philippe atât de amănunțit cât era necesar. 
Explică faptul că lupta navei sale cu cele două nave de război 
franceze avusese loc în timpul unei furtuni. Căpitanul Fraser fusese 
omorât de o lovitură directă de pe una dintre navele franceze, şi 
restul echipajului se hotărâse dintr-odată să se predea. Dar tunul ce 
îl omorâse pe căpitanul Fraser distrusese arborele trinchet şi, înainte 
ca francezii să-i poată ajuta, eşuaseră pe ceea ce credea el să fie 
stâncile din vestul insulelor Scilly. Presupusese că restul echipajului 
se înecase pentru că erau doar el, Harrison şi Mordu care plecaseră 
pe plută. 

Îşi arătă interesul față de Wheal Leisure, mina şi aşezarea 
probabilă a filoanelor, felul în care filoanele erau exploatate, 
problema apei şi procesul prin care era pompată afară. Demonstra o 
inteligență ascuțită şi o profundă înțelegere a ceea ce i se spunea. 

Ross se gândi că probabil era genul acela de tânăr care se 
concentrează intens asupra unui subiect ce îi captează brusc 
interesul, absorbind mai mult şi mai repede decât cineva care îl 
studiase pentru multă vreme. Dar credea că era posibil ca acest 
interes să şi dispară la un moment dat. 

Degetele lungi ale lui Jeremy, observă el, nu erau la fel de 

frumoase cum fuseseră odată, şi, răspunzându-i lui Stephen şi 
explicându-i lucrurile, se putea vedea că pe faţa lui exista o licărire 
de pasiune. Ce spusese John Treneglos? „Horrie zice că băiatul tău e 
un geniu?” Horrie, nefiind cel mai isteț dintre tineri, fireşte că ar fi cu 
uşurinţă impresionat. Cu toate astea, însemna ceva. De ce nu 
observase el, Ross, mai multe la fiul lui decât evidenta lui nepăsare, 
atitudinea aparent detaşată, iresponsabilă, uşuratică față de viață? 
Cu siguranţă de la întoarcerea lui acasă, discuțiile lui Jeremy cu el ar 
fi putut să-i ofere o idee despre ce se petrecea în mintea băiatului. 
Fusese obtuz. Obtuz într-un fel în care erau adesea taţii, căzând în 
acea cursă față de care Ross se mândrea că-i imun. 

Stând acolo şi ascultându-i pe cei doi tineri, îşi recunoscu propria- 
i greşeală, dar nu-şi putu înăbuşi nemulțumirea față de Jeremy 
pentru că fusese atât de al naibii de secretos cu tot şi pentru că-l 
pusese într-o asemenea situaţie incorectă. 

Ross nu-i spusese încă Demelzei despre „pescuit. Mai întâi 
trebuia să-l abordeze pe Jeremy de unul singur... 

Una peste alta, cina fusese un succes, doar că nu şi pentru 
Stephen. Clowance invocase o durere de bilă şi se rugase să fie 
scuzată că nu venea la masă. Cu o jumătate de oră înainte de cină, îi 
spusese mamei ei că avea să accepte invitația să petreacă un timp la 
Bowood cu familia Lansdowne. 


Capitolul 23 


I 


Construcția sălii maşinilor de la Wheal Leisure începu prin iulie. 
Se gândiră mult cum să poziționeze motorul, pentru că, deşi până 
atunci toate clădirile minei erau situate în vârful falezei, dacă motorul 
ar fi putut fi construit la un nivel mai jos, s-ar fi putut face o parte 
din drenajul natural, iar pistoanele motorului ar fi avut de operat pe 
o distanță mai mică. Aşa că fuse aleasă o porțiune mai joasă a falezei, 
cam la o sută de metri de la mină, şi se făcu o platformă prin săpare 
şi minare. Urma să fie un spațiu destul de mic pentru tot, dar era în 
regulă. După aceea, stabilindu-se şi măsurându-se poziția exactă a 
motorului şi a cazanului, fu săpat un beci cam de nouă picioare 
adâncime şi după aceea trei picioare de săpătură în jurul marginii 
beciului, pentru fundația sălii înseşi. 

Fu redeschisă o veche carieră de piatră în spatele morii lui Jonas 
şi, timp de trei săptămâni înainte ca prima piatră să fie aşezată, 
şiruri de căruţe trase de catâri traversară landa, tufărişurile şi dunele 
de nisip într-un continuu du-te-vino, cât era ziua de lungă. Cărau 
ardezie, cea mai sigură şi mai prelucrabilă piatră la dispoziția lor. 
Chiar şi aşa, ultimele ziduri de la Wheal Maiden dispărură, pentru că 
o parte dintre ele erau din granit; Ross era în discuţii cu o carieră de 
granit de lângă St Michael să obţină mai mult, pentru că probabil 
urma să aibă nevoie de patru sute de tone de piatră mai bună pentru 
a construi peretele ce absorbea cea mai mare parte din vibrație. 
Problema cu deschiderea unei mine ce necesita un motor şi o sală a 
maşinilor era că totul trebuia construit suficient de solid pentru a 
dura şi suficient de mare pentru a se bucura de succes. Au fost 
cazuri în care sala maşinilor s-a prăbuşit pentru că fundaţia nu era 
situată pe un teren corespunzător sau pentru că vibrația motorului 
inducea o tensiune prea mare. Nimeni nu ştia dacă peste doi ani 
Wheal Leisure nu urma să fie din nou abandonată; dar, când 
construieşti ceva, trebuie să te pregăteşti să fie cel mai bun lucru. 

Aşa că, îngrijindu-se să ofere un drenaj adecvat, aşezară primele 
ziduri pe fundaţiile mari, strat după strat, introducând între ele 
mortar de var subțire, cele mai mari şi mai lungi pietre de granit puse 
la bază şi aşezate întotdeauna pe partea cea mai lată, cu drugi de fier 
printre ele pentru a le da o rezistență suplimentară. Când pereţii se 
mai înălțară, destul de mult pentru a încăpea buiandrugul uşii, 
folosiră alți drugi de fier de zece sau douăsprezece picioare lungime, 
pătrunzând prin grosimea peretelui, prinşi împreună la capete pentru 
a ţine pereţii în strânsoarea lor de metal. La nivelul superior al 
balansierelor cilindrului trebuiseră să fie făcute găuri în pereţi la 
capetele lor, cu un spaţiu pentru a putea fi mişcate în lateral, aşa 
încât să poată fi introdus cilindrul acolo. Mai târziu venea o apertură 
largă, pentru a putea potrivi capetele zidului ce aveau a sprijini 
marele balansier. Deasupra urma să vină al treilea etaj, acoperişul de 
ardezie şi înaltul coş de cărămidă. 

Construcţia sălii avea să ia cel puțin două luni, chiar dacă nu 
existau obstacole serioase şi vremea rămânea bună. Mai trebuia 
construit un depozit încăpător pentru cărbune, şi Jeremy încercă să 
găsească un povârniş potrivit în dunele de nisip din spatele casei, pe 
care să-l poată tasa şi căptuşi cu un amestec de var, nisip, apă şi 
pietriş, pentru a forma un rezervor de apă de ploaie în scopul 
aprovizionării minei; altfel ar însemna să se care butoaie de la pârâul 
Mellingey, care era la aproape doi kilometri distanță. În nisipul şi 

piatra scoase din faleză şi în dune nu putuseră găsi până atunci 
niciun izvor şi nu exista nicio posibilitate de a săpa un canal pornind 
din Mellingey, doar dacă se începea la kilometri buni înspre amonte, 
pentru că ei aici erau pe un teren mai înalt. Exista un nefericit 
paradox - şi anume că, în vreme ce se străduiau din răsputeri şi cu 
mulți bani să scoată apa din pământ, apa pe care o scoteau nu putea 
fi folosită pentru a produce aburul necesar funcţionării motorului, 
deoarece mineralele din ea ar fi corodat rapid cazanul. O astfel de apă 
ar putea, fireşte, să fie folosită pentru spălarea straturilor de minereu 
sau a minereului însuşi sau pentru a fabrica orice matriță ar fi fost 
necesară dacă s-ar extrage ceva cositor. Clădirile de la suprafață ale 
vechii mine puteau fi folosite pentru birouri. 

Pentru a spori cât de puţin posibil forța de muncă, Ross scoase 
douăzeci de lucrători în acord şi zidari de la Wheal Grace. Lucrătorii 
în acord erau cei mai puţin calificați şi cei mai prost plătiți dintre cei 
care lucrau în subteran, mare parte a muncii lor presupunând 
săparea de puțuri, crearea legăturii între ele, deschiderea de noi 
niveluri, consolidarea şi întreținerea minei. Ei erau furnicile lumii 
mineritului. 

De îndată ce veştile despre redeschidere se răspândiră, Nampara 
fu asediată de mineri în căutare de lucru. Ross luă câţiva, dar le 
explică tuturor că orice fel de angajare definitivă trebuia să aştepte 
instalarea motorului şi probarea minei. În afară de construcția sălii, 
principala operaţie acum era în sarcina lucrătorilor: săparea puțului 
ce urma să desece restul minei. 

În ziua următoare începerii lucrărilor, Stephen îi spuse lui Jeremy 
că ar vrea să ajute şi el. Nu-i păsa, zise el, ce urma să facă - să mâne 
un catâr, să amestece ciment, să pună un strat de pietriş, să sape un 
şanţ; să fie ceva cu care să-şi ocupe timpul în vreme ce căuta o 
muncă stabilă. Când Jeremy ezită, el adăugă: 

— Fireşte că nu vreau leafă. 

— Şi oare de ce să nu vrei? 

— Voi de la Nampara ați fost cu toţii foarte buni cu mine. Aş vrea 
să vă răsplătesc cât de puţin. Am muşchi puternici — să nu-ți faci griji 
de asta. 

Jeremy se uită înspre lucrătorii care munceau pe nivelul de sub ei. 

— Nu-i niciun motiv să răsplăteşti ceva. 

— Şi tu faci o muncă destul de grea, ajutând ici şi colo, zise 
Stephen. Tu iei leafă pentru asta? 

— Nu... Dar... 

— Dar tu eşti băiatul proprietarului. Ei? Păi, eu sunt prietenul 

băiatului proprietarului. N-are sens aşa? În afară de asta... 

— Ce? 

— Păi, ca s-o spun p-a dreaptă, nu cred că vreau să fiu legat şase 
zile pe săptămână. Am nevoie de timp să colind pe-aici, să împrumut 
un ponei de la tine, să văd dacă există ceva promițător prin 
împrejurimi. Vreau puțină libertate, ca, de exemplu, două zile pe 
săptămână să plec, poate prin jur, poate la Falmouth, cine ştie. Dar, 
când sunt aici, sunt aici, şi nu-mi place să trândăvesc. Deci ce-ar 
putea fi mai bine decât să ajut la noua mină şi să-ți dau şi ție o mână 
de ajutor? 

Jeremy încă se gândea. 

— Atunci, vino când vrei, spuse el. O să le zic lui Ben şi lui Zacky 
Martin, aşa că, dacă eu nu-s aici, o să ştie ei. Lefurile... sunt destul 
de mici, Dumnezeu ştie, dar o să fii plătit cu ziua. O să însemne 
câțiva şilingi. Cred că-i corect aşa. Cred că am vrea cu toții asta. 

Stephen ezită, dar apoi ridică din umeri: 

— Dacă aşa vrei, atunci mă dau bătut. Pot să încep mâine? La 
şase dimineața, ca toți ceilalți? 


II 


Sir George Warleggan fu surprins să primească o invitație de la 
doctorul şi doamna Dwight Enys la cină pentru marți, 23 iulie, la ora 
4 după-masa. De când îi vizitase în ianuarie la Londra, nutrise o 
amară ranchiună față de Dwight, pentru că-i dăduse sfatul pe care i-l 
dăduse. Îl inclusese pe Dwight în blestemele pe care le aruncase 
asupra tuturor celor legați de dezastruoasele lui speculaţii. Abia după 
câteva luni, simțul obiectivităţii i se reafirmă şi trebuise să admită 
față de el însuşi că Dwight avusese de fapt perfectă dreptate în ceea 
ce spusese. Bătrânul rege, deşi încă foarte activ, nu-şi recuperase 
sănătatea mintală, nu era capabil să-şi reia autoritatea de drept ca 
monarh; răspunsurile lui Dwight la întrebările sale fuseseră 
confirmate de evenimente. Modul în care el folosise acele răspunsuri 
era treaba lui; greşeala lui. Dar asta făcea totul şi mai supărător, şi 
resentimentul persistase. 

După ce citise scrisoarea şi cugetase la cea mai bună scuză pe 
care o putea găsi pentru a refuza, întoarse hârtia pe partea cealaltă şi 
văzu scrisul de mână al lui Caroline: „Dacă Valentine e acasă, te rog 
adu-l cu dumneata. Mătuşa mea, doamna Pelham, stă cu noi pentru 
două săptămâni. De unde şi petrecerea asta de bun venit în zilele lui 
Cuptor”. 

Călări spre Killewarren cu puțin înainte de patru, însoțit de fiul lui 
şi de un rândaş, şi observă că, în pofida bogăției, tinereţii şi inițiativei 
sale, Caroline făcuse puţin pentru a îmbunătăţi clădirea de când 
calicul ei unchi Ray trăise aici. Ciudat că Dwight Enys, aşa avansat 
în ce priveşte teoriile lui medicale, încă tânăr şi viguros şi în contact 
cu multe dintre minţile cele mai pricepute în domeniul medical şi 
ştiinţific din ţară, nu dărâmase acea aripă pentru a o înlocui cu ceva 
mai modern sau chiar să demoleze totul şi s-o ia de la capăt. Lui 
George nu-i trecu prin cap că poate cuiva chiar îi plăcea aşa cum era. 

Primele persoane pe care le văzu când intră în salon fură cei doi 
Poldark. Slavă Domnului, nu Ross şi Demelza - nici măcar Caroline 
Enys n-ar călca aşa în străchini73, după cum ar zice bătrânul Hugh 
Bodrugan —, ci fiul şi fiica, ceea ce era şi aşa destul de neplăcut. Şi cu 
cine discutau? George era un bărbat cu o fire stăpânită, şi puţine 
emoții îl puteau tulbura profund. Dar acum era ca şi cum registrul 
simțămintelor lui era deschis, şi un vânt îi întorcea paginile. 

Lady Harriet Carter zâmbea la ceva ce spusese Clowance, şi dinții 
ei strălucitori se vedeau abia o idee printre buzele arcuite în sus. Era 
îmbrăcată într-o rochie de culoarea şofranului, cu dantelă crem la gât 
şi manşete. O broşă de topaz şi cercei. Părul îi strălucea, ca 
întotdeauna; la fel de negru pe cât de blond fusese odinioară al lui 
Elizabeth. George abia îi observă pe ceilalți musafiri din cameră, îi 
salută pe doamna Pelham, pe colonelul Webb, pe cineva cu un gât 
lung şi cu o față ca a lui Robespierre, al cărui nume era Pope, cu o 
tânără şi drăguță soție care părea doar cu puțin mai mare decât cele 
două fete care se hlizeau şi care păreau a fi ale lui. Şi un tânăr 
brunet şi zvelt pe nume Kellow sau aşa ceva. 

Se aplecă peste mâna lui Harriet. Pe moment, era singură. 

— Sir George. Era reținută, dar deloc deranjată. Ultima dată când 
ne-am întâlnit, a fost la ducesa de Gordon, când erai gata să mă iei 
să văd leul alb al amiralului Pellew. 

— Adevărat, doamnă. Eu... 

— Dar vai, dintr-odată, ca şi cum ai fi văzut o stafie, o fantomă, un 
spectru, o arătare, te-ai scuzat şi ai plecat. Afacerile, ai spus, 
afacerile. Ceea ce a durat şase luni. 

— Probabil că asta a părut a fi o impoliteţe teribilă din partea 
mea... 


73 În original, fox paw, transcrierea fonetică engleză a expresiei faux pas — 
„safă” din limba franceză, aşa cum înțelege s-o pronunțe personajul Hugh 
Bodrugan. (n.tr.) 

— Ei bine, da, aşa e. Da, aşa a fost. Fireşte, pentru că sunt o 
persoană perspicace, o explicație simplă e de preferat. 

— Lady Harriet, vă pot asigura că asta ar fi foarte departe de 
adevăr. De fapt, chiar contrariul. 

— Cum adică contrariul? Te rog să mă lămureşti. 

George trase aer în piept. 

— Doresc în modul cel mai sincer să vă pot explica în câteva 
cuvinte tot ce s-a întâmplat. Dar, vai, ar dura o oră, poate mai mult. 
Poate că n-aş putea vreodată să explic efectiv ce s-a întâmplat... 

Se opri. Ea ridică din sprâncene. 

— Ce s-a întâmplat? 

El se uită înspre Clowance, dar ea vorbea cu Valentine. Jeremy se 
îndepărtase. 

— Să explic, spuse el, că frământarea mea din acea seară era 
rezultatul negocierilor în care intrasem - nu, pe care le finalizasem — 
din cauza dorinței mele de a fi pe o poziție mult mai... mult mai bună 
în ochii familiei dumneavoastră... 

— Familia mea? Ce naiba are a face familia mea cu asta? 

Mintea îi fu străbătută de o urmă de prudență. Ea fusese puțin 
nesinceră aici. 

— Trebuie să înțelegeți. 

— Evident că nu înțeleg. 

— Atunci, într-o zi, o să vă explic. 

— De ce nu acum? 

— Pentru că nu e momentul potrivit. Pentru că acest moment nu e 
cel mai propice moment... înconjurați aşa cum suntem. 

Ea se uită în jur, măsurând cu privirea musafirii, cu o urmă de 
umor latent. 

— Ei bine, Sir George, scrii cele mai distractive scrisori... Doar 
dacă din întâmplare ai sta lângă mine în după-masa asta... 


III 


Se duseră la masă, şi Harriet, mulțumită aranjamentului lui 
Caroline, stătu într-adevăr lângă George. Clowance stătea lângă fiul 
lui. Îl văzuse pe Valentine de două ori în zece ani. Se schimbase 
enorm; era chipeş într-un fel decadent. O şuviță de păr îi cădea în 
permanență pe sprânceană; ochii păreau atotştiutori pentru cineva 
atât de tânăr; dar era fermecător. 

— M-am întâlnit cu Jeremy la familia Trevanion. Dar nu şi cu 
micuța Clowance. Când te-am văzut ultima dată, erai într-adevăr 

micuța Clowance. Nu mai eşti aşa. 

Ochii îi zăboviră asupra ei, şi ea simți că el cunoscuse deja alte 
femei şi avea o idee clară despre cum ar arăta dezbrăcată. Nu era un 
simțământ cu totul neplăcut. Ceva în zâmbetul lui vesel n-o făcu să 
se gândească la o jignire; îl făcea prietenos, sexual şi neruşinat. 

— Te-ai întors acasă de la Eton? 

— Da, scumpo. Suntem cam de aceeaşi vârstă, nu-i aşa? Unul sau 
altul din noi s-a zbătut să iasă în lume înainte ca lumea să-şi fi 
epuizat toată distracţia! Cred că eu m-am grăbit cu câteva luni, nu-i 
aşa? Născut sub semnul „lunii negre”, se zice. Foarte ghinionist, se 
spune. Cum stai cu norocul în ultima vreme? 

Ar fi putut să-i pună nişte întrebări intime despre viața personală. 
Ea spuse: 

— Stai în Cardew? 

— Şi acolo, şi în Truro. Trebuie să-ți mărturisesc, dragă verişoară, 
trebuie să-ți mărturisesc că peisajul din partea locului pare lipsit de 
tineri veseli. De ce nu veniți pe-acolo? Tu şi Jeremy. Cred că am găsi 
interese comune. 

— Nu ştiu dacă am fi bine-venijți... 

— Dihonia asta prostească. Cel mai bine e să fie dată uitării, nu-i 
aşa? De asta nu sunt părinţii tăi aici în seara asta? 

— Au venit aseară. Mătuşa Caroline credea... 

— Ştiu exact ce credea. Tatăl tău şi cu tata înjurându-se în 
permanenţă ca nişte cotoi vagabonzi. Cu toate astea, nu s-au luptat 
într-un duel. De ce, mă întreb. Ar clarifica situaţia. Într-adevăr, ar 
înlătura pe unul sau altul din drum şi ar face ca viaţa să fie cu mult 
mai prietenoasă. Am sentimentul că tata e cel adormit. Nu se dă în 
vânt după arme de foc, ăsta-i tata. Mai degrabă e amator de nişte 
pumni grei în care se văd cu uşurinţă pungile de bani. În vreme ce 
mi-l închipui pe tatăl tău călărind în războaie cu puşca pe umăr. 

Valentine se uită înspre Sir George, care vorbea cu o frumoasă 
femeie brunetă din dreapta lui. Avuseseră o încăierare în toată regula 
înainte să apară aici. El petrecuse o săptămână în Londra pe drumul 
dinspre Eton spre casă şi îşi majorase substanţial datoriile; dăduse 
drumul încetul cu încetul acestor veşti, şi cea mai rea dintre toate 
apăruse în acea zi. Sir George fusese furios — poate mai furios decât îl 
văzuse vreodată. Câteva remarci nonşalante ale lui Valentine spre 
sfârşit, câteva referiri la rezervele din bancă îl făcuseră pe Sir George 
să izbucnească, şi îl numise pe Valentine indolent, muieratic, un 
pierde-vară care mai bine s-ar angaja în armata regelui să câştige 
nişte bani cinstiți decât să pozeze într-un craidon care rânjeşte 

prosteşte, o ruşine pentru familia şi numele său. 

Se exprimase cu asprime şi aşa şi voise. În multe ocazii, Valentine 
reuşise să profite de pe urma mândriei fireşti a tatălui său în ce-l 
privea, pentru a-i potoli mânia față de purtarea lui dezmățată. Nu şi 
de data asta. Ceva nu era în regulă cu socotelile lui, şi alarmarea pe 
care o simţise fusese ascunsă într-o reacție de furie. Când îi întorsese 
vorba pentru a treia oară, crezuse că Sir George avea să-l plesnească. 
Aşa că remarca lui față de Clowance despre duel şi posibilele lui 
urmări nu era neintenționată. N-ar fi suferit câtuşi de puțin în acest 
moment să-l vadă pe distinsul său tată zăcând într-o baltă de sânge 
pe un teren părăsit, în vreme ce un doctor se apleca asupra lui şi 
clătina serios din cap. 

În loc de asta, stătea aşezat de partea cealaltă a mesei, discutând 
serios cu această femeie. Cine era şi de ce era tatăl lui aşa stăruitor? 
Avea oare doamna nişte laminoare de vânzare? Sau o topitorie? Ori 
un furnal de topit cositor? Reprezenta ea interesele unei bănci pe 
care el era nerăbdător s-o cumpere? Cu siguranță că nimic altceva 
nu i-ar fi acaparat atenția atât de complet. (Valentine cunoştea atât 
de bine comportamentul social al tatălui său, când, deşi angajat într- 
o discuție cu o persoană, ochii îi rătăceau prin încăpere în căutarea 
unor situații mai favorabile.) 

Şi apoi Valentine surprinse o privire în ochii tatălui său şi îşi dădu 
seama şocat că mai exista un alt interes ce putea da naştere unei 
conversații serioase, deşi era o adevărată revelaţie să descopere că 
tatăl lui ar putea fi aşa captivat. Valentine ajunsese de multă vreme 
la concluzia că nimic nu putea fi mai străin de gândurile tatălui lui 
decât orice fel de interes, vreodată, față de o oarecare femeie. Pentru 
ea ca persoană, adică. Dar, dacă nu cumva înțelesese total greşit 
privirea lui Sir George surprinsă cu o clipă în urmă, aceasta era 
pentru ea ca persoană. 

Era foarte frumoasă, desigur; matură, dar foarte frumoasă. Dar 
tatăl lui era aşa bătrân... 

— Vrei? întrebă Clowance privindu-l cu sinceritate. 

— Ce să vreau? 

Tuşi, ca să-şi ascundă propria expresie. 

— Vorbeai chiar acum despre călăritul în războaie. 

— La fel ca fratele meu vitreg? Depinde. Merg adesea la vânătoare, 
ştii; dar atunci păsările nu te împuşcă şi ele, nu-i aşa? Cred că acum 
am prea mult chef de viață pentru a risca aiurea. Deşi tata îmi sugera 
în seara asta că aş putea să mă înrolez într-un regiment de 
infanterie. 


— 295 — 


— Serios? 

— Nu sunt sigur. Nu era intenționat ca un îndemn, ci ca un fel de 
ameninţare. 

— De ce să te amenințe? 

— Pentru că m-am întins mai mult decât îmi era plapuma. 

— La Eton? 

— Şi în Londra. Am prieteni în Londra, şi ştim să ne distrăm. Nu 
mi se permite să mă întorc acolo la sfârşitul vacanței, ci trebuie să 
mă duc glonț la şcoală. Realmente, Clowance... 

— Çe? 

— Eram serios acuma. De ce tu şi Jeremy să nu veniți şi să 
petreceţi o zi sau două cu mine săptămâna viitoare? Îmi va uşura 
nespus sentimentul de închisoare, şi tata va fi plecat atunci, aşa că 
nu trebuie să te temi sau să fii stânjenită. 

— Îmi pare rău. Jeremy va fi aici, dar eu plec în Wiltshire mâine. 

— În vizită? La prieteni? 

— Da. 

— Stai mult? 

— Trei săptămâni, cred, cu drumul dus şi întors. 

— Ai un drăguţ în Wiltshire, aşadar? 

— Da. 

— Aici cred eu că vrei să mă păcăleşti. Pentru că, dacă era 
adevărat, n-ar fi trebuit să existe o ezitare de vreun fel, o îmbujorare 
a obrajilor sfioşi? 

— Obrajii mei nu se îmbujorează. 

— Aş risca să încercăm într-o zi, râse Valentine. Trebuie să îţi 
aminteşti că nu eşti verişoara mea cu adevărat, verişoară... Apropo... 
Îşi cobori vocea. Care-i numele celeilalte vecine de masă a mea? 

— Doamna Pope. Doamna Selina Pope. 

— E nora bătrânului ăluia înalt şi slab? 

— Nu, soția lui. 

— Ei, zău aşa? 

Mai încolo, la masă, tatăl lui spunea: 

— Ei bine, doamnă, cereți o explicaţie şi e dreptul dumneavoastră. 
Dar cum s-o încep aici? 

— Poate că ai observat, Sir George, că mărturisirile la cină sunt 
rareori auzite de cineva, cu excepția persoanei căreia îi sunt adresate, 
deoarece oricum toată lumea discută aşa tare. Dar, te rog, nu vreau 
să te presez. 

George luă o înghiţitură de vin. În mod normal, bea cu prudenţă, 
ca şi cum se temea să nu profite careva de el. 

— Pentru că sunteți perspicace, Lady Harriet, nu se poate să vă fi 
scăpat că nutresc față de dumneavoastră gânduri de o factură mai 
cordială decât doar prietenia. Când am venit în vizită să-l văd pe 
fratele dumneavoastră, ducele, el a precizat foarte limpede că nu mă 
credea ca naştere şi educaţie la un nivel suficient de elevat pentru a 
nutri astfel de gânduri. După ce am cugetat îndelung, m-am convins 
pe mine însumi că oamenii obişnuiţi, dar bogați sunt adesea 
acceptaţi ca egali de înalta societate, dacă averea lor este destul de 
substanțială. 

Un servitor îi puse în față o altă farfurie, şi fu servit cu calcan 
poşat. 

— Până acum te-am urmărit destul de bine, Sir George. Am 
dreptate să presupun că afacerile în care eşti implicat acum?... 

— Eram implicat. Pentru că s-au dovedit a fi afaceri de o natură 
dezastruoasă. Lipsa mea de comunicare cu dumneavoastră de atunci 
încoace a fost cauzată de vestea că, departe de a-mi îmbunătăți 
finanţele, această speculație le-a redus aproape la zero. 

Caroline îi spunea lui Jeremy: 

— Aşadar, pleacă mâine. 

— Da. Da, plecăm la şase, şi o să mergem cu ele să le vedem 
urcate în diligență şi să le aducem caii înapoi. 

— Cred că o să le fie de folos amândurora. Ştii, desigur, că le 
iubesc din toată inima. 

— Da, ştiu. 

— În special pe mama ta, pe care o ştiu de mai multă vreme! Ai 
putea crede că, atunci când ne-am cunoscut prima dată, ne-am privit 
cu cea mai mare bănuială şi o fărâmă de neîncredere - şi asta a 
continuat pentru o vreme. 

— Nu ştiam. 

— Veneam din lumi aşa diferite. Eu dintr-o lume artificială, 
elegantă şi mondenă în Oxfordshire şi Londra. Ea, în cel mai 
încântător fel, era practică, cu picioarele pe pământ. Când prietenia 
noastră a înflorit, era mai puternică pentru că avea rădăcini în 
ambele lumi. lată de ce am vrut aşa mult să accepte invitația asta. 

— Nu înțeleg. 

— Clowance este într-un sens la fel de practică precum mama ei, 
deşi de fapt în alt fel. Edward Fitzmaurice, căruia se pare că-i place 
de ea, este elegant, sofisticat, trăieşte într-o lume a convențiilor şi a 
stilului. Dacă se vor plăcea mai mult sau mai puţin ca urmare a 
faptului că vor fi mai mult timp împreună, asta nu pot prevedea. Dar 
îşi vor face bine unul altuia. Fiecare va avea posibilitatea să vadă 

viața dintr-un alt unghi. Nu cred că Edward a mai întâlnit înainte 
vreo fată cum e Clowance, care spune ce gândeşte. Şi ea a văzut doar 
crâmpeie din stilul lui de viață în Londra şi îi va folosi să vadă mai 
mult. Cât despre mama ta... leşea în societate destul de des când era 
mai tânără - niciodată fără un adevărat succes. În ultimii ani, tatăl 
tău a fost plecat destul de des, şi vizitele ei în Londra s-au rărit. 
Câteodată, are încă îndoieli în ce-o priveşte, în special fără Ross. 

— Dar dumneata n-ai niciuna? 

— Tu ai? 

Jeremy se gândi şi apoi zâmbi. 

—Nu, spuse el. 


Capitolul 24 


I 


Doamna Pelham, care stătea lângă colonelul Webb, văzând că 
acesta e pe moment ocupat cu fermecătoarea şi delicata doamnă 
Selina Pope, se întoarse spre celălalt vecin al ei, plasat acolo în chip 
poznaş de către Caroline pentru că ştia că mătuşa ei adora compania 
bărbaților tineri şi chipeşi. 

— Şi rogu-te, domnule Kellow, cu ce te ocupi? Înţeleg că nu eşti 
înrolat în armată. 

— Nu, doamnă, încă nu. Deşi am o promisiune pentru un post 
anul viitor. Pentru moment, îmi ajut tatăl. El deține şi operează 
majoritatea diligențelor din Cornwall. 

Paul nu pierdea niciodată prilejul de a exagera puţin. 

— Vrei să spui diligențe publice? 

— Da, doamnă, în principal. Operează trei diligențe pe săptămână 
pe fiecare drum din Falmouth spre Plymouth. Şi altele din Helston, 
Truro şi St Austell. Sperăm ca în scurt timp să începem un serviciu 
din şi înspre Penzance, dar acolo sunt greutăți cu drumurile prin 
estuarul supus fluxului. 

— Toate drumurile sunt dificile, spuse doamna Pelham cu 
sentiment. 

— Aţi venit cu diligența, doamnă? 

— Nu, cu caleaşca. 

— Atunci, poate că ați folosit câţiva dintre caii noştri. 

— Caii, atâta cât am putut vedea, au fost extraordinari. 

— Dar nu şi drumurile? Nu, doamnă, dar vă asigur că s-au 
îmbunătățit chiar şi față de acum cinci ani. Fireşte, eu sper ca într-o 
Zi... 

— Da? 

— Trebuie că găsiți plicticoasă această conversaţie după Londra. 

— Ziceai că speri ca într-o zi... Nu-i niciodată plicticos să auzi 
speranţele unui tânăr. 

Paul zâmbi. 

— Chiar dacă speranţele lui pot părea plicticoase când le 
povesteşte? Ce sper eu este ca nu peste multă vreme să putem fi în 
stare să nu mai avem nevoie de mulți dintre caii noştri - astfel 
permițând diligențelor să meargă de trei sau de patru ori mai mult 
înainte de a se opri şi astfel să facem ca distanţele să pară a se 
înjumătăți prin introducerea diligențelor puse în mişcare de un motor 
cu aburi. 

Sarah Pelham îşi înăbuşi un fior. 

— Chiar crezi că va fi într-o zi funcțional? 

— Sunt sigur de asta. 

Ea se uită la fața lui îngustă, negricioasă, şireată, expunând cu 
calm planurile tinereții. 

— Crezi că oamenii vor accepta un disconfort şi un pericol 
crescut? 

— Nu cred că va fi cazul niciunuia din astea, doamnă. 
Economisirea timpului va fi substanţială. 

— Când există riscul major de răsturnare? Şi pericolul de a fi 
opăriți de aburul scăpat! 

— Drumurile trebuie îmbunătăţite, cu siguranță. Dar asta va 
trebui să se întâmple în orice caz imediat ce războiul va lua sfârşit. În 
Ayrshire e un om pe nume Macadam74 care foloseşte metode noi. Cât 
despre pericolele aburului, sunt exagerate. Eu, spuse Paul degajat, 
eu am lucrat recent la un motor şi, după cum vedeţi, n-am suferit 
nicio arsură. 

— Şi tatăl dumitale crede în toate astea? Speră să introducă 
trăsurile cu aburi pe drumurile din Cornwall? 

— Tata nu e implicat în asta deocamdată. Vine dintr-o veche 
familie şi poate că nu vede comerțul aşa cum Îl văd tinerii. Nici 
inovațiile. Eu lucrez, planific pentru zece ani în avans. În cinci ani, va 


74 De fapt, denumirea tehnologiei de construcție a drumurilor introdusă 
de inginerul scoțian John Loudon McAdam şi prin extensia sensului, 
denumirea drumului construit astfel. (n.tr.) 

fi timp destul să-i arăt avantajul aburului şi cum să fie administrată 
afacerea poştalioanelor britanice şi a transportului terestru. 

Bărbatul jerpelit şi bombastic cu nasul roşu care bea până-şi 
pierdea minţile şi avea mereu datorii ar fi fost fără îndoială flatat să 
fie descris ca venind dintr-o veche familie, dar Paul, vorbind cu o 
persoană străină care urma a se înapoia în curând la Londra, simți 
că îşi putea permite o mică libertate, chiar depăşind limitele 
obişnuite. 

Fu servit piept de vițel în vin alb, cu garnitură de carote tinere şi 
zmeură proaspătă. 

Valentine spuse: 

— Doamnă Pope, m-aţi neglijat. 

Selina Pope se întoarse. 

— Dimpotrivă, cred, domnule... ăăă... Warleggan. Ai fost atât de 
prins în discuții cu domnişoara Poldark, încât n-am avut nicio şansă. 

— Domnişoara Poldark e un fel de verişoară de-a mea - deşi relația 
e foarte complicată. 

— Te rog explică-mi-o! 

— Păi, vărul tatălui ei a fost însurat cu mama mea. După aceea, a 
fost ucis într-un accident, iar mama s-a măritat cu Sir George, şi în 
cele din urmă am apărut eu. 

Doamna Pope spuse: 

— Eu n-aş spune deloc că există vreo legătură. 

— Asta-i ziceam şi eu domnişoarei Poldark. 

Selina Pope era blondă şi zveltă, cu trăsături fine şi elegante, 
frunte înaltă şi mici bucle ce-i încadrau fața. Pentru un scurt 
moment neaşteptat, Valentine îşi aminti de mama lui. Clipi. 

— Ce este? întrebă doamna Pope. Te supăr în vreun fel? 

— Într-adevăr mă supăraţi, spuse Valentine revenindu-şi. Cum să 
fiu eu vreodată acuzat, chiar şi în glumă, că neglijez atâta farmec şi 
frumusețe? 

— Ah, mulțumesc, spuse doamna Pope. Dar acuzația mea nu a 
fost în glumă, ci era serioasă! 

Când zâmbi, asemănarea dispăru. Gura era mai voluntară, ochii 
puțin oblici, expresia mai puțin calmă. 

— Ei bine, spuse Valentine, de vreme ce sunt acuzat, închis şi 
condamnat fără judecată, care îmi e sentința? 

— Ah, sir, eu nu sunt judecătorul; eu sunt victima. 

— Atunci, dacă îmi e permis să mă condamn eu însumi, pedeapsa 
va fi să vă fiu devotat pe parcursul întregii seri. 

Selina Pope îşi trecu delicat vârful limbii peste buze. Acest tânăr 

era atât de matur şi de îndrăzneț, încât diferența de peste zece ani 
dintre ei nu părea să conteze prea mult. 

El spuse cu candoare: 

— Acela e socrul dumneavoastră? 

— Nu, soțul meu. 

— Ah, îmi pare rău. Şi cele două tinere domnişoare? 

— Fetele lui de la prima soție. 

— Şi locuiţi în apropiere, doamnă Pope? 

— La Place House. A aparținut familiei Trevaunance. 

— Ah, o ştiu. leşiți des în societate? 

— Suntem rar invitați, spuse cu sinceritate doamna Pope. 

— În cazul acesta, mi se permite să vin în vizită? 

— La cele două fete vitrege ale mele? 

Valentine se uită drept în ochii ei, lipsit de candoare. 

— Fireşte... 

Soarele la apus intră în sufragerie: fire de praf pluteau în razele de 
soare în vreme ce zgomotul conversațţiilor creştea şi scădea... 

Lady Harriet spuse: 

— Nu ştiu dacă să iau mărturisirea dumitale drept un mare 
compliment, Sir George, sau drept o şi mai mare insultă. 

— Insultă? Cum aşa? 

— Recunosc pe deplin că sentimentele dumitale față de mine 
trebuie să fi fost foarte sincere. Deoarece trebuie că ştii ce se spune 
despre dumneata, nu te poate jigni să ştii că sunt cu atât mai 
impresionată că îţi rişti averea pentru mine, având în minte reputația 
dumitale. De om prudent. De şiretenie negustorească. De... chiar... 
câteodată... de zgârcenie. 

George fixă cu privirea mâncarea pusă în fața lui, dar n-o atinse. 

— Ei bine? 

— Ei bine? repetă ea. 

— Ăsta e un motiv de insultă? 

— Nu ca o recunoaştere a complimentului în sine. Ce mă insultă, 
dragă Sir George, e impresia dumitale că sunt la fel ca multe alte 
lucruri din viața dumitale şi că pot fi cumpărată. 

— Nu aşa! Asta n-a fost deloc intenția mea! 

— Atunci, te rog să-mi spui cum o interpretezi dumneata. 

George se uită de jur-împrejurul mesei ca un taur încolțit, dar 
toată lumea părea preocupată de mâncarea din față şi de discuții. 

— Deja v-am explicat, Lady Harriet. N-am crezut că fratele 
dumneavoastră, ducele, a fost de acord să vă fac curte. Am crezut că, 
având o avere mai mare, aş merita o considerație mai mare. Deja m- 

am străduit să vă explic asta... 

— Într-adevăr, aşa e. Atâta timp cât e vorba despre bani, cu cât ai 
mai mulţi, cu atât ai mai dori şi îi pierzi pe toţi. Ăsta-i adevărul? 

— Nu pe toți. Acum sunt doar solvabil; va trebui să muncesc mult 
timp înainte ca situația să fie pe deplin remediată. Dar nu o duc mai 
bine; trebuie să mărturisesc că o duc mai rău; cu alte cuvinte, nu mi- 
am îmbunătăţit poziția sau condiţiile în niciun fel ce mi-ar oferi un 
avantaj în fața dumneavoastră sau a fratelui dumneavoastră, ducele. 
De aici situația mea dificilă, de aici reținerea mea să vă deranjez cu 
prezența în vreun fel în ultimele şase luni... 

— Sir George, aş vrea să nu-l numeşti „fratele meu, ducele”. Faptul 
că îmi e frate e adevărat şi are o oarecare relevanță. Faptul că e duce, 
deşi e adevărat, n-are nicio importanță. Toate astea sunt foarte 
interesante... Lady Harriet continuă să mănânce pentru o clipă. Totul 
e foarte interesant. Ştii câți ani am eu? 

— Nu, doamnă. 

— Am treizeci de ani. Şi sunt văduvă. Văduva unui bădăran 
beţivan, mare călăreț, mare spurcat la vorbe. Da, dragă Sir George, 
bădăran, chiar dacă avea o obârşie ireproşabilă. Nu sunt o fată 
blândă şi docilă, Sir George. Nu am fost față de el. Nu voi fi niciodată 
față de vreun bărbat. Cu atât mai puţin voi fi față de fratele meu, care 
îşi are viața lui de trăit şi mă rog să aibă mare noroc. Nu-mi pasă nici 
cât negru sub unghie de ce crede sau gândeşte. Dacă îmi găseşte 
vreun aristocrat nobil şi bogat drept bărbat, voi judeca problema doar 
pentru meritele sale, fără a ține seama de sentimentele fratelui meu. 
La fel, dacă vreodată mă voi gândi să mă mărit fără ca mai întâi să-l 
informez pe „fratele meu, ducele”, nu m-ar interesa deloc dacă e de 
acord sau nu... Aşadar, Sir George, dacă în prezent eşti la strâmtoare 
cu banii, să iei seama că nu ţi-ai făcut niciun bine speculând pentru 
a mă impresiona sau provocându-ți daune prin pierderea unei averi 
în încercarea de a mă impresiona. Asta e tot ce pot să-ți spun acum. 
Te rog să te întorci spre doamna din stânga dumitale. E nerăbdătoare 
să-ți vorbească despre ceva. Fără îndoială că îți solicită părerea 
despre fondurile şi acțiunile ei. 

Colonelul Webb îi spunea lui Caroline că, în ciuda ziarelor 
optimiste, el era de părere că armata din peninsulă se împotmolise şi 
era blocată în fața oraşului Badajoz şi a râului Guardiana. Wellington 
nu se putea mişca în siguranţă nici în față, nici în spate. Evident că 
nici Marmont nu putea. Lui, personal, îi părea rău pentru armatele 
țintuite într-o parte aşa periculoasă a lumii. 

— Dumnezeu să-i ajute pe toţi, spuse Webb, ştergându-şi 

mustața. Cu căldura, muştele şi frigurile — ca să nu mai spun despre 
şerpi - nici nu-i nevoie de vreo luptă pentru a umple spitalele şi 
mormintele. 

— Atâta vreme cât francezii sunt în aceeaşi poziție... 

— Ah, mai rău, pentru că sunt mereu pradă acelor briganzi care 
împânzesc fiecare colț inaccesibil al țării şi, numindu-se armata 
spaniolă, atacă fiecare avanpost francez cu cea mai mare ferocitate. 
Se spune că francezii pierd în medie cam două sute de oameni pe 
săptămână - şi au făcut asta de ani întregi - cu tacticile astea. E un 
bărbat, am uitat cum îl cheamă... a, nu, e Sanchez, care, de câte ori 
prinde vreun curier, îi trimite capul şi corespondența lui Wellington 
prin mesager special. 

— N-am cunoscut niciodată vreun spaniol. Fără îndoială că sunt 
un neam nemilos. 

— Vai, au şi motive, doamnă. Atrocităţile francezilor comise față de 
ei nici nu pot fi descrise. Câteodată s-ar crede că Dumnezeu doarme. 

Colonelul Webb fu apelat de peste masă de către Dwight, şi 
Caroline se întoarse din nou spre Jeremy. 

— Clowance l-a mai văzut pe Stephen Carrington, ştii cumva? 

— Nu, din câte ştiu eu. Doar de două ori când eram şi eu acolo, şi 
eu m-am văzut de multe ori cu Stephen... 

— Îl simpatizezi? 

Jeremy îşi încreți sprâncenele. 

— Da. Însă părinţii mei m-au întrebat şi ei asta. Faptul că ar fi 
necesar să pui întrebarea te face să te îndoieşti de răspuns. 

— Ce-ţi place la el? 

— Ah, pfui, ce să-ți placă la un bărbat? Tovărăşia lui. Nu poţi să 
adormi când eşti în preajma lui. 

Caroline luă cu furculița o bucată de foitaj subțire. 

— Ştii că e o veche zicală din Cornwall; Dwight mi-a amintit-o ieri 
în legătură cu alt subiect. Zice aşa: 


De-ai să scoţi un venetic la liman 
O să vezi că ţi-e duşman. 


— Nu-mi pot imagina că asta se va întâmpla vreodată cu Stephen, 
zise Jeremy. E un tip prietenos, şi cred că ar face multe să nu-mi 
devină duşman. 

— Clowance îl place? 

— Ah, da. 

— Ceva mai mult decât atât? 

— Trebuie s-o întrebi pe ea, mătuşă Caroline. 

— N-aş îndrăzni! 

Jeremy râse, şi Clowance, de parcă simţise că se vorbea despre ea, 
se uită peste masă la ei. 

— Doamna Enys e o femeie aşa frumoasă, spuse Valentine către 
Clowance. Cam slabă după gustul meu, dar îmi place tenul ei. Şi, 
fireşte, aroganța. Tu eşti arogantă, Clowance? Asta îi dă unei fete o 
strălucire aparte. 

— O să ţin minte. 

— Dar nu eşti de acord? 

— Ah, nu se cade să spun eu... 

— Crezi că gusturile mele sunt prea catolice? 

— Nu m-am gândit la asta. 

— Păi, e aşa o plăcere să vii la un dineu unde sunt atâtea femei 
atrăgătoare. Nici nu cred că-mi amintesc de unul mai bun. Fără s-o 
punem la socoteală pe doamna Pelham, pentru că e în vârstă, sunt: 
una, două, trei, patru, cinci! Îți dai seama câte mii de femei 
deprimant de banale există pe lumea asta? Şi sute absolut urâte. Cele 
frumoase ies în evidenţă ca... ca nişte făclii... Valentine îşi flutură 
excesiv furculița şi apoi spuse pe altă voce, mai înceată: Mama ta e 
drăguță, nu-i aşa? 

— Da, aşa cred. 

— Îmi aduc aminte, deşi sunt ani de când am văzut-o. A fost un fel 
de duel purtat pentru ea în Londra, nu-i aşa? 

— Asta a fost demult. 

— În 1799. Anul în care a murit mama. 

— Aşa e? Nu mi-am adus aminte. Îmi pare rău. 

— Pe-atunci aveam doar cinci ani — la fel ca tine. Valentine îşi miji 
ochii parcă într-un efort de a-şi aminti. Cred că mama era ceva mai 
mult. Cred că ea era frumoasă. Îmi aduc aminte de ea destul de bine. 
Fireşte că sunt două portrete de-ale ei pe perete la Cardew. De ce nu 
vii să le vezi? 

— Mi-ar plăcea, spuse Clowance. În septembrie, poate, înainte să 
pleci la Eton? 

— Şi o să dăm şi o petrecere de Crăciun, spuse Valentine. O să vii 
şi atunci? 

Chiar înainte ca doamnele să se ridice de la masă, George întrebă: 

— Când aş putea să vin în vizită, doamnă? 

Harriet ţinea un pahar de vin la gură, lăsându-l să-i atingă uşor 
dinţii. 

— Luna asta sunt ocupată. 

— Într-adevăr. 

— Da, e o perioadă surprinzător de aglomerată. Chiar dacă nu e 
sezon de vânătoare, sunt multe de făcut. Eu duc o viață socială, Sir 
George. 

— Sunt sigur că aşa e. 

— În lumea asta mică a Cornwallului, devii prea bine cunoscut 
într-un timp prea scurt. 

— Aşa e, spuse George din nou, ceva mai rece. 

După o pauză convenabilă, Harriet îşi puse jos paharul. 

— Dar în august e mai lejer. Aş putea fi liberă în august. 

— Atunci... 

— Sâmbătă e o zi potrivită? 

— Am să fac să fie. 

— Vino la ceai în a doua sâmbătă din august. 

— Va fi o petrecere? 

— Dacă vrei. 

— Nu, nu vreau. 

— Foarte bine, spuse Harriet. Te rog să vii la cinci. Voi fi singură, 
şi o să-l iau pe Dundee pe post de însoțitor. 


II 


Lui Ben Carter i se oferise postul de şef de echipă în subteran la 
Wheal Leisure şi urma să intre în pâine imediat ce avea să fie ceva de 
supravegheat acolo. Întotdeauna, el fusese independent, un 
singuratic, şi era contrar instinctului său să accepte. Dar bunicul lui 
i se alătură lui Jeremy în acțiunea de a-l convinge. 

— Nu-i o slujbă ca oricare, spusese Zacky. Am muncit pentru alde 
Poldark aproape toată viața mea şi o să fiu casier la compania asta 
nouă dacă-mi permite sănătatea. Ştiu că mama ta preferă să stea la 
distanță, dar asta-i din cauza unor idei ciudate pe care le are şi n-ai 
ce să zici. Chiar aşa, dac-ai întreba-o, ţi-ar zice la fel. Căpitanul 
Poldark şi-a riscat sănătatea şi poziția încercând să-l salveze pe tatăl 
tău. 

— Ba nu-i asta deloc, spuse Ben. Nu-i nimeni în ţinutu' ăsta 
pentru care să vreau mai mult să lucrez, dacă e să lucrez pentru 
cineva. E doar că m-am obişnuit să fiu de capul meu. 

— Păi, asta o ştiu io prea bine. Şi ți se potriveşte mănuşă. Dar, 
dacă trăieşti de unul singur şi munceşti de unul singur toată viaţa ta, 
se prea poate să sfârşeşti fără să ştii încotro să te-ndrepți. Pe jumate 
cruțat. Egoist. Aşa că sfatul meu este să accepți şi să vezi cum te 

descurci. Pescuitul, mina ta - astea n-o să plece nicăieri. Dacă treaba 
n-o să meargă, poţi să pleci oricând. 

— Da, spuse Ben gânditor. Crez că-i adevărat. 

Aşa că pentru moment muncea cu ceilalți, construind clădirea 
minei şi săpând puțul. Cu o leafă de patruzeci de şilingi pe lună, era 
mai bine decât fusese vreodată în viață. Nu că ar fi avut nevoie de 
bani. Dispreţuia banii şi ar fi putut trăi de pe urma pământului. 

Una dintre tentațţiile nerostite ale muncii lui acolo era şansa de a o 
vedea mai des pe Clowance. Una dintre surprizele ce-i mai potoliră 
elanul fu descoperirea că şi Stephen Carrington muncea acolo. De 
fapt, ei nu schimbaseră vreo vorbă între ei, dar îşi pierdu cumpătul 
când îl văzu pe Stephen alăturându-se celorlalți într-o dimineaţă, să 
înceapă a săpa puţul. Era ceva la el ce nu putea suporta. Stephen se 
fălea prea mult, era prea generos, prea natural şi prea încrezător fără 
temei. Cine era el, pentru Dumnezeu? Un marinar şomer. Cu toate 
astea, se purta de parcă ar fi fost cel mai tânăr căpitan din Marina 
Regală. Şi - păcatul de neiertat — îi făcea ochi dulci lui Clowance; şi, 
lucru de groază, se părea că şi ea îi făcea ochi dulci lui. Să fie 
adevărat că se simțea atrasă de fața asta îndrăzneață, de părul blond 
şi ondulat şi de firea vorbăreață? Era de crezut că Clowance, fata asta 
perspicace, sinceră, cu picioarele pe pământ şi cu desăvârşire 
cinstită, pe care Ben o adora, putea să fie păcălită de un astfel de 
bărbat? 

Pentru a săpa un puț de nouă pe nouă picioare, era nevoie de opt 
muncitori în schimburi de câte patru, lucrând şase ore fiecare. Era 
de aşteptat ca, în terenul dur unde erau, să fie nevoie de aproximativ 
o lună să coboare şase stânjeni, şi, dacă le mai lua încă o lună să 
instaleze motorul, atunci aveau să se găsească sub cel mai de jos 
nivel de până atunci. Mai rămânea doar să le lege printr-un tunel 
subteran. 

Ben urmărea cu invidie cum muncea Stephen, dar nu putu găsi 
niciun motiv de nemulțumire. Din nefericire pentru Ben, celălalt 
tânăr era puternic, harnic şi capabil. În plus, Ben o vedea puţin pe 
Clowance, pentru că ea încă îl evita pe Stephen. Avea grijă să-şi facă 
apariția când el nu era la mină sau când erau şi alții prin preajmă. 

Fireşte, ştia că, odată şi odată, va trebui să stea față în față cu el... 
doar dacă nu se plictisea şi pleca iarăşi, în cele din urmă. Voia ea 
asta? Neîndoielnic, părea că asta dorea. Dar, se întrebă în sinea ei, n- 
ar fi mai bine să-l alunge, după ce aveau să se confrunte, decât să 
stea să-l vadă cum se demoralizează şi pleacă de bunăvoie? Oricum, 
din ce spunea Jeremy, nu exista nicio aluzie că s-ar fi gândit să 

plece. Poate că, prin faptul că se gândea că l-ar putea respinge, ea 
presupunea că ar deține un rol mai important în viața lui decât avea 
de fapt? 

Dar, cu o săptămână înainte de petrecere, fusese o întâlnire. Daisy 
Kellow venise la Nampara în acea seară şi, auzind că toți bărbații 
erau la Wheal Leisure, îi sugerase lui Clowance să meargă până 
acolo. Însă când Daisy ajunsese acolo, praful de la lucrări o făcuse să 
se înece, şi se retrăsese cu Paul, care se întorsese mai devreme, după 
cele două zile în care-l ajutase pe tatăl lui cu activitatea de transport 
cu diligența în Truro, şi venise acasă de unul singur. Clowance hotărî 
că era prea devreme să meargă acasă, şi faptul că Stephen era acolo 
mânuind un târnăcop nu putea fi un impediment în calea rămânerii 
ei acolo. Aşadar, rămase, discutând oarecum fățiş cu Ben şi, când 
acesta era ocupat, cu Jeremy, fără a-l ignora cu totul pe Stephen, dar 
în general rămânând destul de departe de el pentru a putea purta o 
discuție. Construiau al doilea zid scund care susținea balansierele 
cilindrului. Capetele balansierelor urmau să fie adăpostite în ziduri; 
dar nu avea a se construi platforma de deasupra lor până când restul 
sălii nu avea să fie terminat. Se aştepta ca Jeremy să meargă acasă 
cu ea la cină, dar el spuse: 

— Spune-i mamei că mai stau o jumătate de oră. Vreau să folosesc 
toată lumina zilei. Te superi? Sau rămâi, dacă vrei. 

— Nu, mai bine plec. Altfel o să se întrebe. 

Ben se apropie de ea. 

— Vin cu tine, ce zici? 

— Nu, Ben, n-aş vrea să te iau de aici. 

— Nu-nseamnă că iei pe cineva de aici. Aproape am terminat. 

— Nu, insistă ea. Ne vedem dimineaţă. 

— Da. Sper şi eu. 

Ea se strecură în josul falezei către plajă. Amurgul cuprindea leneş 
vastele întinderi de nisip. Marea era la jumătatea fluxului şi calmă. 
Câteva bălți reflectau cerul încruntat al serii. 

— Pot să te însoțesc? întrebă o voce din spatele ei pe când era gata 
să sară pe nisip. 

Tresări puternic. Probabil o văzuse plecând şi îşi aruncase brusc 
uneltele. Sau poate că pleca oricum. 

— Merg acasă, zise. 

Ea sări şi el sări după ea. 

— Ştiu, spuse el. 

Îşi potrivi pasul după al ei. Ea încercă să aibă o voce neutră, nici 
prietenoasă, nici rece. 

— Te-am văzut foarte rar, domnişoară Clowance, zise el. 

— Chiar aşa? Ah... 

Se zărea o lumină la Nampara în dormitorul părinţilor ei. Dar 
luminile din salon nu se vedeau de aici; erau blocate de o ridicătură 
de stâncă acoperită de iarbă. 

— Cred că mă eviți, spuse el. 

— De ce crezi asta? 

— În aproape trei săptămâni, nu ne-am văzut nici măcar o dată. 
Aşa cum trebuie, vreau să zic. N-ai venit la cină atunci când m-au 
invitat părinţii tăi. Stai în casă tare mult, deşi vremea e aşa 
frumoasă. 

— Serios? 

— Ştii că stai. Şi... când ieşi, eşti întotdeauna însoțită de cineva. 

El îşi lăsase părul să crească față de anul trecut, şi acum îi 
ajungea la umeri, aşa că arăta mai leonin ca niciodată. Dar nu se 
îngrăşase deloc — era tras la față. 

— Ai primit scrisoarea mea? întrebă el. 

— Ce scrisoare? 

— Aia pe care ţi-am scris-o. Îți spuneam că mă întorc. 

— Ah, da. 

— Şi, când m-am întors, a fost niţel cam cu ghinion, că a trebuit 
să mă vezi prima dată cu domnişoara Violet Kellow, nu-i aşa? 

— De ce să fie cu ghinion? 

El se opri, dar, pentru că ea nu se opri, trebui să meargă mai 
repede pentru a o ajunge din urmă. 

— l-am explicat lui Jeremy. El nu ţi-a explicat? 

— Ce era de explicat? 

— Ştii ce era de explicat. Uite ce e, Clowance, credeam că eşti o 
fată cinstită... 

Nisipul era aici plin de gropi, cu creste şi ondulat ca urmare a 
fluxului de după-masă. Clowance se încruntă şi netezi cu piciorul 
câteva creste, apoi merse mai departe. 

— l-am explicat lui Jeremy, insistă el. Nu mi-a plăcut gândul de a 
da buzna peste tine în acea noapte, prima noapte când mă 
întorsesem, fără să-ți fi cunoscut tatăl. Şi, când am venit la focul de 
tabără, vorbeai şi râdeai cu tipul ăla, Carter. Şi te uitai la el. Şi te 
uitai la el... Aşa că am plecat spre casă, la Will Nanfan, să mă culc 
devreme şi doar ce m-am întâlnit cu Violet Kellow. Era înnebunită să 
vadă focul, deşi avea febră şi tuşea, ceea ce le-ar fi speriat pe 
majoritatea fetelor. Era veselă, agitată de la febră, încăpățânată. Mi-a 
părut rău de ea. Am mers cu ea. E o fată veselă şi drăguță în felul ei. 

Dar nu-nseamnă nimica pentru mine. Nimic mai mult decât, na, 
piatra asta! Eu la tine ţin! 

Lui Clowance nu-i plăcea imaginea în care se prezenta, cea a unei 
fete geloase, îndepărtându-se furioasă, cu capul sus, cu bărbatul în 
urma ei. Dar să se oprească şi să discute deschis cu el aici pe plajă 
era imposibil. 

Totuşi, se opri. 

— Îmi ceri să cred povestea asta! 

— E adevărul adevărat! 

— Şi te aştepţi să-mi pese? 

— Păi, fireşte că-ți pasă, altminteri n-ai fi furioasă! Dacă n-ar 
conta nici cât doi bani găuriți cu cine m-ai văzut, pur şi simplu ai 
arăta că nu-ți pasă. Ai fi pur şi simplu la fel de prietenoasă ca atunci 
când am plecat. Nu vezi că te dai de gol? 

Clowance privi înapoi spre felinarele care se aprindeau acum în 
jurul minei. Licăreau şi clipeau în contrast cu faleza şi cerul 
întunecat. Se uită înspre ele şi se îmbărbătă. Ele reprezentau calmul, 
normalul, prietenia, absența durerii. La fel, în casa din fața lor, 
mama, tatăl şi sora ei stăteau la cină. O familie cunoscută şi 
iubitoare; fără conflicte, fără supărări. Între ei, era ea aici, cu omul 
ăsta, într-o situaţie în care emoţiile contradictorii puteau s-o afecteze 
profund. Ca şi cum fluxul se ridicase şi năvălea. O cuprinseră tot 
soiul de neliniști. Dar nu erau toate numai neliniști, altminteri s-ar fi 
întors şi ar fi plecat. Voia în acelaşi timp să-l rănească şi să-l 
tămăduiască. 

Propria-i durere era mult prea puternică. 

— Foarte bine, Stephen, îmi pasă, spuse ea. Însemni ceva pentru 
mine. Cât de mult, asta nu ştiu încă. Dar e ceva, da. Tu îmi spui că 
însemn şi eu ceva pentru tine... 

— Totul. 

Făcu un pas în față, dar ea se dădu înapoi. 

— Spui că ţii la mine. Oricare ar fi povestea asta cu întâlnirea cu 
Violet Kellow - oricare ar fi adevărul —, nu trebuia să mă port aşa. 
Dacă eu tineam la tine... dacă ţineam la tine şi mă întorceam după o 
lungă absenţă şi nu te vedeam încă, crezi că aş fi plecat cu primul 
bărbat pe care-l vedeam şi aş fi străbătut întunericul nopții împreună 
cu el — pe plajă şi în cimitire? Crezi tu că ar fi trebuit să arăt cât de 
mult îmi pasă făcând aşa ceva? Furia ei crescu pe când vorbea, 
străduindu-se să exprime supărarea intensă şi amară ce-i stăpânea 
inima. 

— Nu, spuse el. Nu. Ai perfectă dreptate. Şi îmi pare rău, tare rău. 

Şi poate că nu merit nimic mai mult decât să-mi întorci spatele. Dar 
te asigur că n-am vrut să iasă aşa. Eu... eu fac lucruri din repezeală, 
fără să mă gândesc prea mult. Ea a ieşit, şi eu am zis: „Bună, 
domnişoară Violet”, şi apoi a pus şaua pe mine. 

— Şi pe ea s-a pus şaua? întrebă Clowance mirându-se de ea 
însăşi. 

— Hai, hai, acuma, doar nu vrei să crezi aşa ceva! N-am fost decât 
prietenos! Păi, la dracu', o fată bolnavă, nici nu puteai să pui mâna 
pe ea! N-ar fi fost cinstit... 

Ştiind ce zvonuri circulau despre domnişoara Kellow, Clowance nu 
crezu nimic din asigurările astea. Într-adevăr, nu era sigură de ceva 
din vocea lui, ce, fiind prea mângâietoare, îi tocea ascuțişul nervilor. 
Din nefericire pentru atitudinea ei mai reținută, apropierea lui avea o 
influență fascinantă, ce îi submina rațiunea. Avea dinți buni, dar era 
un canin spart ce îi atrăgea mereu atenția când zâmbea. Avea degete 
scurte şi puternice, dar nu mari, unghiile tăiate scurt, curate în 
ciuda muncii pe care o făcea. Gâtul de deasupra gulerului cămăşii 
era masiv. Părul roşcovan se ondula peste urechi precum un fir 
subțire de aur. Pomeţii înalţi, gura fermă şi caldă deasupra unei 
bărbii cu gropiță; ochii albaştri-cenuşii, aproape că ai tatălui ei, dar 
mai deschişi, experiența vieţii care i se citea pe față, reflectând cât de 
multe văzuse şi făcuse, împreună cu faptul că ea îşi dăduse seama că 
o dorea... 

— Ah, spuse ea, totul e aşa neînsemnat... O ceartă neînsemnată 
despre o aventură neînsemnată. Nu sunt numai mânioasă pe tine, ci 
şi ruşinată pentru mine. Hai s-o lăsăm pentru o vreme! Dacă rămâi... 

— Bucuros, iubire. Bucuros, o las baltă şi, mai mult de-atât, o s-o 
şi dau uitării... 

El îşi puse mâinile pe umerii ei şi o atrase spre el, o sărută, buzele 
lui mişcându-se senzual peste ale ei. 

— Ştii că nu-i nimeni altcineva decât tu - n-ar putea fi niciodată 
altcineva. 

— Cum să ştiu eu asta? 

— Pentru că aşa-ţi spun eu. Tu nu simţi că aşa este? 

El îşi puse mâna pe funda de pe decolteul rochiei ei. Ea îl plesni 
peste față. 

El se retrase, punându-şi dosul mâinii pe obraz. Totul fusese prea 
repede, înțelese asta acum şi se blestemă pentru că făcuse o mişcare 
greşită. Dar se înfurie la rândul lui. 

— Mai am ceva de uitat, ei? Ai brațe puternice, domnişoară 
Clowance. 

— Îmi pare rău dacă e diferit cu alte doamne pe care le-ai 
cunoscut. Niciuna din ele nu ştie ce vrea? 

El îşi luă mâna de pe față şi se uită la ea, ca şi cum s-ar fi aşteptat 
să găsească sânge. 

— Braţe puternice... Într-o zi, domnişoară Clowance, o să le sărut. 
Şi o să le muşc. Şi o să le ling. Când o să fii a mea. Când o să ne 
aparținem unul altuia. Cred că aşa va fi. Tu nu? 

Se întoarse şi o lăsă acolo, îndepărtându-se în tăcere şi păşind 
furios pe nisip. Ea îl privi până când dispăru. 

În vreme ce vorbeau, amurgul se stinsese, şi se lăsase întunericul. 


Capitolul 25 


I 


Lipsită de femeile casei timp de trei săptămâni, familia Poldark 
funcționa ca de obicei. Vara era frumoasă, iar grâul şi ovăzul 
fuseseră recoltate devreme. Se făceau clăile de fân. Cartofii erau 
culeşi şi puşi la păstrare. Merele, perele şi gutuile se împlineau şi se 
coceau. larba şi grozama erau tăiate pentru iarnă. Una peste alta, nu 
era vremea potrivită să lipseşti de la fermă - fără a mai pomeni 
despre nalbe —, şi Demelza aproape că voise să renunțe în ultima 
clipă. 

— Nu, zisese Ross. Ăsta-i momentul să verifici cum i-ai pregătit. 
Toată lumea depinde prea mult de tine pentru hotărârea finală; şi 
mult mai mult în afară de asta. Lasă-i să se descurce de capul lor de 
data asta. Şi, dacă e la o adică, o să fiu eu aici să mă asigur că nu se 
prăbuşeşte totul. 

— Dar, serios, o să fie cu două mâini de lucru mai puțin. Clowance 
e la fel de ocupată ca mine în timpul verii. 

— Un motiv în plus să vă luaţi o vacanţă. 

Demelza se gândi la cele două cufere ce stăteau sus, pline ochi. 

— Şi am cheltuit atât de mult! Nu pare corect — doar pentru două 
săptămâni — când nu ne mai merge aşa bine ca odinioară. 

— Nu, e ruşinos, spuse Ross. 

Ea se uită atentă spre el. 

— Dar tu ne-ai spus să cheltuim! 

— Ai fi vrut ca fiica ta să iasă în societate îmbrăcată ca o femeie ce 
lucrează la mină? Cât despre tine — cum să te las să arăţi ca o rudă 

săracă? 

— Un motiv în plus să nu mă duc. 

— În orice caz, Caroline ţi-a împrumutat atâtea. Şaluri, evantaie, 
poşete, broşe. 

— Şi un voal, o umbrelă, un ceas franțuzesc, o pelerină cu glugă, o 
bonetă turban. Asta-i ruşinos, că am împrumutat de la ea! Dulapurile 
şi sertarele ei trebuie că sunt goale acum! 

— l-a plăcut să facă asta. Ştii doar. Se bucură de bucuria ta 
pentru călătoria asta. Amândouă trebuie să încercați să vă distrați de 
dragul ei, dacă nu de al meu. 

— Ah, o să încercăm, spuse Demelza. Promit că o să încercăm. 

Cu amândouă femeile plecate şi doar cu micuța Isabella-Rose să le 
bucure zilele, Ross avusese mai mult timp să stea singur cu Jeremy. 
Fiul lui pleca de acasă devreme şi venea târziu, plin de energie şi 
inițiativă, mergând călare încoace şi încolo pentru chestiuni ce țineau 
de Wheal Leisure; dar totul era însuflețit de un alt combustibil decât 
entuziasmul cu care începuse. De câteva ori, se gândise să-i spună 
lui Jeremy de discuţia pe care o avusese cu John Treneglos pe când 
mergeau spre casă în după-masa zilei de Sânziene. Dar simțea că s- 
ar putea să pară că se străduia să-i ponegrească pe Trevanioni şi 
implicit pe Cuby faţă de Jeremy. Îşi aminti cum, cândva, pe când 
avea optsprezece ani, se îndrăgostise de o fată din Tregony şi cum 
tatăl lui încercase să-i dea un sfat înțelept şi cât de mult îl urâse. 
Chiar şi pomenirea numelui fetei de către tatăl lui fusese ca şi cum 
strivise un crin sub picior. Tocmai acele cuvinte ruinaseră delicatețea 
relației despre care voia să-i dea poveţe. 

Nu că tatăl lui fusese cel mai plin de tact om, fireşte. Dar oare el 
era? Părea mereu în contratimp cu Jeremy. Şi nu cumva toți tinerii 
se enervau dacă părinții lor se implicau, doar pentru a se interesa, în 
relaţiile lor sentimentale? În special într-una terminată. 

În contratimp cu Jeremy? Încă era aşa, într-un fel, în ciuda 
deciziei de a deschide împreună mina. Nimic fățiş, desigur. 
Interacțiunile lor zilnice erau acum dese şi prietenoase. Ross nu 
pomenise nimic despre ieşirile la pescuit, simțind că era treaba lui 
Jeremy să-i spună. Jeremy încă nu-i zisese nimic. Poate că nu 
intenționa să-i spună vreodată. Nu bănuia că Ross era curios cum de 
strânsese el atâtea cunoştinţe? Şi de ce stratagema asta, pentru 
numele lui Dumnezeu? Tatăl şi mama lui erau nişte căpcăuni, aşa 
încât el să facă totul doar pe ascuns? Sau proşti, să fie oare aşa 
ignoranți? 

Cu toate astea, nu era momentul, acum că erau doar ei doi singuri 

acasă, să dea cărțile pe față, să afle ce se ascundea în spatele întregii 
poveşti? 

După cină, în prima marți, Jeremy îi oferi într-un fel ocazia să 
pomenească în treacăt despre Caerhays. 

Ross spuse: 

— Tatăl lui Horrie era cam pilit în ziua când ne-am întors acasă, 
după ce am semnat înțelegerea. I-am pomenit numele de Trevanion, 
spunând că ai fost pe-acolo, şi a început să vorbească despre ei. Ştiai 
că sunt rude? 

— Cine? 

— Familiile Treneglos şi Trevanion. 

— Nu. 

Aşa că Ross repetă mare parte din cele aflate. Când termină - şi ce 
avusese de zis spusese foarte pe scurt —, aşteptă, dar Jeremy nu făcu 
niciun comentariu. Cu fața lipsită de expresie, îşi luă un pahar de 
vin. 

— M-am gândit că ar trebui să ştii, spuse Ross. Îţi e de folos sau 
nu... Poate că asta face mai de înțeles atitudinea maiorului Trevanion 
- dacă nu mai de admirat... Ar fi trebuit să bănuiesc ceva de felul 
ăsta. 

— De ce? 

— Păi, banii contează oriunde în zilele astea, în special printre 
moşierii din Cornwall, unde, în general vorbind, sunt aşa de puțini. 
Familia e un argument, dar averea e unul cu mult mai important. În 
cazul acesta, e cu atât mai regretabil că oamenii cu atâta avere cum 
sunt Trevanionii, se găsesc într-o asemenea situație disperată. Nu 
ghinionul i-a copleşit, ci mândria exagerată, infatuarea unui om în 
încercarea de a construi o astfel de casă. 

— Tu spui că asta face atitudinea lui Trevanion mai de înțeles. Nu 
cred că o face pe a lui Cuby. 

Pe chipul lui Jeremy apăru un rictus de durere când îi rosti 
numele. Dar cel puţin îl rostise, părea pregătit să discute despre asta. 

— 'Trevanion e mult mai în vârstă decât ea. Cu unsprezece sau 
doisprezece ani, nu-i aşa? Pentru destul de mult timp, probabil că i-a 
luat locul tatălui ei. Dacă mama ei e de acord cu el, ar fi greu pentru 
o fată delicată cum e ea să treacă peste vrerea lor. 

Jeremy îşi înghiți vinul. 

— Tu n-ai cunoscut-o, tată... 

— Nu, spuse Ross împăciuitor. Fireşte că nu. 

Jeremy îşi turnă un al doilea pahar şi se uită peste masă. Ross 
încuviință din cap şi luă sticla în mână. Urmă o lungă tăcere, şi nu 

dintre cele mai amicale. 

— În ce fel să-mi corectez părerea? 

Jeremy spuse în silă: 

— Ah, nu ştiu... 

— E foarte tânără, nu-i aşa? 

— Da. 

— Asta n-are vreo importanță? 

— E tânără, dar chiar nu cred că ar putea fi convinsă - nici bătută 
măr - să le accepte planurile pentru ea... decât dacă ar vrea şi ea. 

— Are o soră mai mare? 

— Da. O fată dulce. 

— Vreau să zic... 

— Ştiu ce vrei să zici, tată. Dar Clemency e banală. Nu cred că ar 
atrage bărbați bogați. 

— Poate că nici chiar Cuby, spuse Ross. Oricât de drăguță şi de 
încântătoare e. Te rog să nu mă înţelegi greşit. Dar e o mare lipsă de 
tineri în comitat - sau chiar de bărbaţi mai în vârstă - cu averi 
substanțiale. Adu-ţi aminte că de obicei e invers - bărbații sunt 
vânători de avere. Trevanion va trebui să găsească pe cineva nu 
numai cu o avere considerabilă, dar care să fie şi dispus să-i dea cu 
împrumut o mare parte din ea sau să preia casa ori să facă nişte 
aranjamente. Nu va fi uşor. 

Jeremy îşi termină din nou vinul. 

— Încerci să mă consolezi? 

În vocea lui se puteau simţi furie şi sarcasm. 

— Păi, acum, dacă ştim adevărata obiecțiune, putem cel puţin să 
analizăm din nou situația. 

— Găseşte-mi o avere, şi totul va fi bine. 

— Ah, aici e problema. 

— Dar va fi totul bine? Dacă aş merge în India şi m-aş întoarce 
bogat, aş fi încântat să mă însor cu o fată care se mărită cu mine 
pentru că am oferit cel mai mult? 

După o clipă, Ross spuse: 

— Nu trebuie să judeci prea cu asprime şi prea repede. După cum 
am spus, există presiuni din partea familiei chiar şi asupra celei mai 
hotărâte dintre fete. Şi adevărul e că încă nu s-a măritat cu nimeni 
altcineva, nici nu s-a legat în vreun fel de cineva. Cele mai chibzuite 
planuri...75 


75 Citat din poezia Unui şoarece, de Robert Burns - „Cele mai chibzuite 
planuri ale şoarecilor ca şi ale oamenilor/ Ades’ se risipesc”. (n.tr.) 

Jeremy se ridică de la masă şi merse spre fereastra deschisă, unde 
vinețiul ca de prună al nopţii era stropit de puțurile luminate de 
felinare de la Wheal Grace. O molie intră fâlfâind din aripi în cameră, 
zburând ameţită de la un obstacol la altul. 

— Dar eu chiar judec cu asprime. 

— Să nu mai faci aşa, da? 

— Ba da, chiar aşa. 

— Atunci, regret că ţi-am spus... Cred că greşeşti, Jeremy. 

— Eşti îndreptăţit la părerea ta, tată. 

— Bineînţeles. 

Urmă o altă tăcere încordată. Ross era hotărât să nu permită furiei 
lui Jeremy să-l afecteze. 

— Poate chiar va fi o schimbare în averea lui Trevanion. Molia 
ajunsese la lumânare şi, după ce se pârlise, se aşeză fâlfâind pe 
masă, bătând dintr-o aripă şi încercând să-şi ia din nou zborul. Şi 
acum, spuse Jeremy, cred că o să mă duc la culcare. 

Ross îl privi cum traversează camera, ia o carte deschisă şi 
foloseşte o hârtie drept semn de carte. Ăsta era probabil cel mai 
nepotrivit moment din câte se puteau găsi pentru a continua cu 
celălalt subiect, dar el alese s-o facă: 

— Poate că-mi vei mai acorda încă un moment. 

— Tată, nu sunt dispus să mai discut despre asta. 

— Nu. Nici eu. Este, în fond, problema ta personală, şi am 
menționat-o doar pentru că am crezut că trebuie să ştii ce a spus 
John Treneglos. E vorba despre altceva. 

— Amândoi am avut o zi lungă... 

— Atunci când am discutat cu John Treneglos, mi-a mai spus şi 
altceva. A spus că ieşirile tale la pescuit au fost toate un pretext, o 
înşelătorie, ca să zicem aşa, în alte scopuri. Aceste scopuri fiind vizite 
regulate la Harvey's din Hayle, să înveţi partea practică a mecanicii, 
proprietățile şi potenţialul aburului de înaltă presiune. 

Jeremy puse din nou cartea jos, închizând-o peste semn. 

— E adevărat? întrebă Ross. 

— Da, e adevărat. 

— Care a fost scopul special al acestui subterfugiu? 

— Contează? 

— Da, cred că da. 

— De ce? 

— Pentru că se pare că te-ai întrecut pe tine însuţi pentru a 
ascunde asta de mine încă de la început. Şi de mama ta. Faptul că ai 
studiat teoria aburului şi a motoarelor cu aburi, cărțile pe care le-ai 

citit, scrisorile pe care le-ai scris şi le-ai primit - şi, în special, 
experiența practică pe care ai câştigat-o. Ba chiar i-ai cerut lui 
Dwight să nu menționeze cărțile pe care ţi le-a împrumutat. Nu crezi 
că sunt îndreptăţit la o explicație? 

Jeremy lăsă mult timp să treacă până când vorbi din nou: 

— Tu credeai că toate experiențele astea sunt periculoase, mormăi 
el. 

— Când? Am spus eu asta? 

— Da. Şi n-ai crezut niciodată în utilizarea aburului cu presiune. 

— Încă nu ştiu ce utilizări există. Poate că nimeni nu ştie. Cu 
siguranță există pericole. 

— Aşadar, când am arătat un interes, tu mi-ai spus să mă feresc 
de asta. 

— Aşa am spus? Da. Ross ridică molia cu marginea lingurii, şi 
aceasta începu să zboare din nou. Da, acum îmi aduc aminte că am 
spus. Deci tu ai crezut că ce nu ştii nu te doare. Aşa-i? 

— Poate că nu m-aş fi exprimat chiar aşa tăios. Dar, da. 

— Cred că-ţi dai seama că m-ai pus într-o poziție incorectă. 

— Nu mi-am dat seama, nu. 

— Ei bine, crescând, maturizându-te, mi-ai părut a nu avea vreun 
scop în viață... un interes, o direcție. 

— Şi mama crede la fel? 

— N-ar trebui? Fireşte, mama ta - ca majoritatea mamelor — 
înclină să vadă doar ce-i mai bun. Am încercat şi eu. Mi-am spus că 
aşteptăm prea mult, prea curând. Dar, câteodată, felul tău de a trata 
lucrurile ajungea să mă enerveze. În ciuda eforturilor de a mă 
stăpâni. Poate că ai observat. 

— Da. 

— Câteodată, am dovedit - sau cel puțin am simțit — o răbdare mai 
puţin decât lăudabilă față de ceea ce aveai de zis. Nu cred că-mi 
lipseşte cu desăvârşire un simț al umorului... dar asta... 
neseriozitatea asta fără scop... 

— E doar un fel diferit de umor, spuse Jeremy. 

— Poate. Dar, vezi tu, oricât de neserios ai fi fost, n-ar fi părut fără 
scop dacă... descopăr că aprecierile mele, părerile mele despre tine, 
numeşte-le cum vrei, au fost bazate pe informații greşite - sau mai 
degrabă pe lipsă de informații. Puţine lucruri sunt mai supărătoare 
decât să simţi că de fapt cineva... cineva te-a prostit pe față. 

— Înţeleg ce vrei să zici. Dacă-i greşeala mea, îmi pare rău. 

— Poate că n-are importanţă că nu sună convingător. 

— Păi, ai fi fost mai mulțumit dacă ai fi ştiut că nu dam ascultare 

hotărârilor tale stricte de a nu face ceea ce voiam să fac? 

— Pentru numele lui Dumnezeu, băiete, sunt oare părinții tăi nişte 
tirani pe care trebuie să-i înşeli şi să-i minți pentru a face cum te taie 
capul? N-am fi putut măcar să discutăm despre asta? 

— Ai fi zis nu. Ce-ai mai fi putut spune? 

— Nu sunt sigur că am vrut să sune aşa irevocabil precum ai 
înțeles tu. 

— Păi, aşa am înțeles. 

— Îl ştiam pe Francis Harvey şi îmi plăcea de el, zise Ross. Dacă ai 
un băiat care creşte şi are tendinţa să se joace cu un lucru periculos 
ce l-a omorât pe un prieten, îi spui: „Nu face asta! O să te răneşti!” 
Aşa am făcut şi eu cu tine cu aburul de înaltă presiune, exact aşa 
cum ţi-aş fi spus să fii atent la găurile de pe plajă, sau să te fereşti de 
vacă după ce a fătat, sau să nu cobori în mina aia că e închisă de ani 
întregi şi scândurile sunt putrezite. Dacă, atunci când îmbătrâneşti, 
nu înţelegi asta drept un imbold filial, eşti un tată rău! 

— Cred că era ceva mai mult de-atât. 

— E greu să-mi amintesc precis ce sentimente am avut, acum, 
după câţiva ani. Poate că mă temeam ca tu să nu devii prea fascinat 
de Trevithick. 

Jeremy scoase un şuierat. 

— Asta-i posibil. 

— Invențiile lui sunt aşa îndrăznețe, şi apoi nu dau niciun 
rezultat. Eşecul demonstrației lui din Londra, oricât de fascinant ar fi 
fost, nu m-a surprins. Nici explozia care i-a omorât pe oamenii ăia. 
Şi, de atunci, ce-a mai făcut? 

— Minunatul experiment de la Pen-y-Daren, când locomotiva lui a 
tras cinci vagoane cu zece tone de fier şi a transportat şaptezeci de 
oameni pe o distanță de cincisprezece kilometri. Asta a fost o 
minunăţie. 

— Asta a fost înainte de experimentul din Londra. 

— Poate. Jeremy era descumpănit de memoria tatălui său. Dar a 
fost totuşi o minunățţie, şi încă n-a fost egalat. 

— Trevithick e bolnav acum, spuse Ross. S-a întors în Cornwall şi 
n-a făcut mari progrese, cu toți anii lui în Londra. După cum mi-ai 
spus, n-ai reuşit să-l vezi. Adăugă pe când Jeremy voia să spună 
ceva: N-o lua ca pe o idee preconcepută. Nimic nu mi-ar face o 
plăcere mai mare decât să-l văd că are un succes triumfător... 

— Domnul Woolf, spuse Jeremy, e la fel de devotat aburului sub 
presiune. Doar că nu e interesat să dezvolte vehiculul de transport. 

— Păi, atunci trebuie să mă întreb dacă a existat vreun alt motiv 

în afară de preocuparea mea pentru siguranța ta ce m-a făcut să 
resping ideea de a te implica la un nivel concret. 

— Mai are vreo importanță acum? De ce pui întrebările astea? Ce 
vrei să fac? 

— Nimic, desigur. Doar să mi te destăinui ceva mai nestingherit. 

— Îmi cer din nou iertare, spuse Jeremy ursuz. 

— Ar fi putut să fie un moment de falsă mândrie. 

Jeremy fu destul de mirat când se uită înspre tatăl lui. 

— Ce, a ta? 

— Da, e posibil. În pofida propriei voințe, uneori oamenii nutresc 
concepții greşite despre ce ar trebui să facă fiind într-o anumită 
situație. După cum cred că ai observat, de-a lungul întregii mele vieți, 
am muncit alături de lucrătorii mei şi nu mi-a păsat nici cât negru 
sub unghie că am degete îngroşate sau unghii murdare lucrând la 
mină sau la fermă. Dar studiind principiile aburului şi ale mişcării la 
un nivel concret e cam ca şi cum ai deveni un fierar mai cultivat. 

— Şi asta contează? 

— Păi, care alt tânăr de rangul tău a vrut să facă aşa ceva? E cu 
totul diferit de a asista şi a se interesa în mod raţional şi de a 
încuraja inventatorul efectiv. E cumva similar cu a te înrola în 
armată, fără a deveni ofițer. Ross stinse una din lumânări în 
încercarea de a-i tăia elanul moliei. Doamne, Dumnezeule, cât de 
pompos şi de demodat sună! Te rog să nu crezi că sunt de acord cu 
asta; încerc să-mi cercetez propriile motive şi să le exprim cu glas 
tare. 

Jeremy îşi turnă al treilea pahar de vin. 

— Am dat peste părerea asta când am mers prima dată la 
Harvey's, tată. Domnul Henry Harvey a fost foarte mulțumit să poarte 
o discuție cu mine în calitate de fiu al căpitanului Poldark venit să se 
uite la atelierul lui; dar nu putea să creadă că voiam să lucrez efectiv 
acolo. „Asta nu se face, draaagă!” 

Trecerea lui în registrul comic era primul semn de relaxare a 
încordării. 

— Nici măcar acum nu înțeleg prea bine care-i motivul de atracție, 
zise Ross. 

— Faţă de abur? Te referi la mine? 

— Desigur. 

Jeremy închise una din ferestre şi o zăvori. 

— Trebuie că ţi-am spus asta deja. 

— Poate că altora. Nu te-ai obosit să mă informezi şi pe mine. 

Tânărul ridică din sprâncene la această amărăciune ce-i scăpă 

tatălui său. 

— E prea târziu în seara asta, tată. 

— Nu cred. 

Jeremy ezită, conştient de lupta dintre voințe. 

— E cumva o condiție de vreun fel? 

— Fireşte că nu. Sigur că nu. 

Încă ezita. 

— Păi... nu-i evident? Aburul sub presiune e cea mai remarcabilă 
descoperire de la roată... 

— Aşa e? 

— Păi, gândeşte-te ce putere are. Şi, spre deosebire de praful de 
puşcă, utilizările lui paşnice sunt nelimitate. În cele din urmă, o să 
asigure lumină şi încălzire şi o să înlocuiască navele cu pânze şi caii. 
Va transforma civilizația! 

— În mai bine? 

— Eu aşa cred. Oricum, puterea lui va fi acceptată. Nu există cale 
de-ntoarcere. Dacă nu-l dezvoltăm noi, o vor face alții. 

Ross se uită înspre fiul lui, care acum ajuta molia vătămată, să 
iasă pe fereastra cealaltă, după care o închise. 

— Pentru că vine întâlnirea de sâmbătă, e important să ştiu cât 
pot de mult despre toate astea. 

— Dar tocmai asta-i; nu vreau ca hotărârea în legătură cu motorul 
să fie influențată în vreun fel de faptul că sunt fiul tău! Alegerea ar 
trebui făcută cu totul impartial. 

— Aşa o să fie. Dar hai să fim practici! Exceptând prezența unui 
oarecare mecanic din Truro sau Redruth, în ultimă instanță, decizia 
trebuie să fie a mea. Ce ştiu cei doi Treneglos? Iar pe Curnowi şi pe 
Aaron Nanfan i-ai întrebat deja... 

— Vor fi acolo domnul Harvey şi domnul West. 

— Da, mă bazez în mare parte pe asta. 

Se lăsă tăcerea. Jeremy îşi termină de băut vinul şi îşi şterse 
grosolan gura cu dosul mâinii. 

— Păi, hai să vedem sâmbătă, tată. 

Ross mai stinse o lumânare. 

— Recent, m-am uitat din nou la vechiul nostru motor de la Wheal 
Grace şi am vorbit cu Peter Curnow. Ai făcut multe comparații 
nefavorabile în ultimele săptămâni cu ceea ce se poate construi 
acum. Dar motorul Beth a fost făcut de Trevithick - sau cel puțin 
după planurile lui Trevithick. S-au schimbat ideile lui atât de radical 
în douăzeci de ani? 

— Când s-a construit Beth, brevetul lui Watt pentru condensatorul 

separat avea câțiva ani de utilizare; şi, dacă alți mecanici i-au adus 
atingere, şi-au făcut rost de un proces. Watt era destul de lipsit de 
scrupule, nu-i aşa? 

— Aşa mi s-a spus. 

— La Grace avem un motor de tipul Boulton & Watt ce 
funcționează la doar câteva livre peste presiunea atmosferică, cu 
câteva îmbunătățiri, desigur, făcute de Bull şi Trevithick, şi e un 
motor bun, o să funcționeze ani în şir dacă e întreținut aşa cum se 
cuvine. Mai există multe din astea prin zonă. Într-adevăr, multe 
dintre ele funcționează cu mult sub randamentul lor corespunzător, 
din cauza ignoranței şi a neglijenței. N-aş zice asta despre Beth. Dar 
cel mai bun randament al motorului ăstuia nu-i de ajuns. 

Ross stinse a treia lumânare. Cu ultima, aprinse două sfeşnice. 

— Când patentul Boulton & Watt a ieşit prima dată din perioada 
de valabilitate, i-au retras pe toți mecanicii cu experiență şi pe agenți, 
continuă Jeremy. Murdock plecase cu un an înainte, şi multe mine 
depindeau de el... Sună ca şi cum, vreme de câţiva ani, nu ar fi fost 
destui oameni din Cornwall care să meargă dintr-un loc în altul şi să 
cunoască modul de funcționare sau să aibă experiență. Nu-i aşa? Tu 
trebuie să ştii mai bine decât mine... 

— Aşa a fost, cred. Şi, de asemenea, nu exista concurență — 
Boulton & Watt împotriva celor anti-Boulton & Watt. Oricare ar fi fost 
cauza, treaba s-a stricat pentru o vreme, ştiu. 

— Dar n-a oprit invențiile, nu-i aşa? Oamenii au continuat să 
experimenteze. Fireşte, baza celui mai important progres stă în 
cazanul cu abur de înaltă presiune şi-n noile idei cuprinse în asta; 
dar sunt şi altele. Mare parte din progres stă în corectitudinea 
execuției. 

— Ceea ce Harvey's pare convins că poate realiza. 

— Da... Ah, da. Motorul me... motorul ăsta pentru Wheal Leisure 
nu e aşa diferit de altele pe care le-au făcut recent; dar aşa cum 
probabil ai văzut din măsurători, e mult mai mic decât cel de la 
Grace. Cu toate astea, vei vedea că e mai puternic şi mai ieftin de 
utilizat. 

Ross îi dădu unul din sfeşnice lui Jeremy. Se gândi să mai spună 
ceva, dar se hotări să tacă. 

Mă întreb cum or călători mama ta şi Clowance. 

— Foarte bine, aş zice. 

— Aşa aş zice şi eu, spuse Ross. 

Cei doi bărbați urcară scările spre dormitoare, având amândoi 
senzația unei prietenii încercate, dar care devenise mai apropiată. 

II 


Sâmbătă, într-o discuţie ce dură de la unsprezece până la unu, se 
hotări să se înceapă cu motorul proiectat de fiul principalului asociat. 
După aceea, fu servită masa - o cină cu totul masculină —, şi apoi 
domnul Henry Harvey şi domnul William West plecară pe lungul lor 
drum spre casă. În următoarea săptămână, fiul principalului 
investitor merse călare de trei ori la Hayle, de două ori cu Horrie 
Treneglos drept tovarăş de drum şi ultima dată cu Paul şi cu Daisy 
Kellow. 

Fireşte că încă nu era nimic de văzut, şi, în orice caz, chiar dacă 
era terminat, motorul urma să fie expediat separat, piesă cu piesă — 
pe mare dacă vremea permitea - şi să fie asamblat în întregime doar 
la fața locului. Paul era interesat în principal de vehiculul de 
transport şi la fel şi Daisy, deşi nici aici nu era mai nimic de văzut, 
după cum Jeremy o avertizase în noaptea de Sânziene. Cu toate 
astea, ea părea să fi găsit cu ce să-şi ocupe timpul, în vreme ce 
Jeremy era adâncit în discuții cu domnii Harvey, West şi Pole. 

Pe când încălecau să se întoarcă acasă, Daisy îl întrebă: 

— Ce înseamnă toate astea, Jeremy? „Racordul îngust să se facă 
cu o îmbinare în coadă de rândunică şi mufe şi cu ciment pentru 
îmbinări?” Nu aşa te-am auzit că spui? 

— Îmi pare rău, Daisy. Ţi-am spus eu că e foarte plictisitor. 

— Da, dar ce înseamnă? 

— Domnul West crede că astfel de țevi fierbătoare pot câteodată să 
crape, dar nu vor exploda. Asta nu-i suficient de important? 

Ea îşi plecă privirea. 

— Îmi pare rău dacă te plictisesc punându-ţi astfel de întrebări 
prosteşti. 

— Tu n-ai putea niciodată să fii plictisitoare. 

— Păi, spuse ea aruncându-i un surâs, din ajunul de Sânt Ioan, 
nu prea mi-ai dat ocazia să fiu. 

— Atunci e cazul să-mi pară rău, Daisy, pentru că am fost aşa de 
băgat în planurile astea legate de mină şi de motor, încât am avut 
prea puțin timp pentru orice altceva. 

Ceea ce era adevărat în măsura în care el căutase intenționat 
această preocupare. Ajunsese aşa aproape de a căuta antidotul într-o 
aventură cu Daisy. Dar ea nu era o fată uşor de avut — sau, dacă era 
uşor de avut, nu era uşor de lepădat —, şi el îşi păstrase suficientă 
înțelepciune pentru a-şi da seama că să te ataşezi de o fată câtă 

vreme mai eşti încă pradă dezamăgirii nu era rețeta unei căsnicii 
fericite. 

Chiar şi aşa, relaţia era destul de dificilă; o simpatiza sincer şi 
găsea că era o companie plăcută. O parte din el o şi dorea. Ea era o 
tânără femeie cu desăvârşire atrăgătoare, cu o fire veselă, incitantă, 
strălucitoare şi cu înfăţişare drăguță. Ştia că un semn ar fi fost de- 
ajuns. Aşadar, să o țină la o distanță amicală fără a o jigni era o 
chestiune de echilibru şi un motiv de stăpânire de sine frustrantă. 

Şi toate astea din cauza unei fete care se lepădase de el şi aştepta 
să se mărite cu cineva bogat. Tatăl lui, se părea, îşi imaginase că 
avea să-l consoleze ceea ce-i spusese el despre situația familiei 
Trevanion. Nu se întâmplase aşa. Obstacolul dintre el şi Cuby era 
acum mai mare tocmai pentru că era mai uşor de evaluat. În esență, 
prima obiecţie fusese ridicolă şi jignitor de superficială. Dar banii 
erau o altă chestiune. Asta era ceva ce puteai aşterne pe hârtie şi 
aduna sau scădea. Să aduni numere de aur la numere de aur. Era 
un obstacol explicit ce putea fi cu precizie, dar numai într-un singur 
fel înlăturat. 

Jeremy nu vedea nici măcar cum ar putea să înceapă a înlătura 
acest obstacol. Până acum nu simțise o dorință deosebită de-a deveni 
bogat. Din cele două proiecte ale lui, trăsura cu aburi ar putea fi 
probabil pusă în practică peste ani — dacă avea să se ajungă vreodată 
până acolo. Cât priveşte mina, aici era un joc de noroc; dar, dacă nu 
cumva descopereau un alt Dolcoath76, era puțin probabil să-l situeze 
în categoria oamenilor bogaţi pe care-i căutau cei din familia 
Trevanion. 

Şi, chiar dacă s-ar produce un soi de miracol, care era, după cum 
îi spusese tatălui său, care era tentaţia de a se căsători cu o fată şi de 
a intra într-o familie ce-i voia numai banii? 

Aşadar, pe când mergea călare împreună cu Daisy şi glumea cu ea 
şi dădea frâu liber înfiripării unui nou flirt, o altă parte din mintea lui 
îşi permitea scurta extravaganţă de a se gândi la Cuby -— scurtă şi rar 
permisă în mod conştient, pentru că alimenta o mare amărăciune şi o 
pustiire în inima lui. Şi, pe când ziua se scurgea şi îi lăsa pe Daisy şi 
pe Paul la Fernmore cu promisiunea că aveau a se întâlni din nou a 
doua zi, ultimele lui speranțe, ultimele lui amăgiri se scurseră şi ele. 
Trebuia să le facă față. Trebuia să facă față unei vieți fără Cuby 
Trevanion - nu în săptămâna asta sau în anul ăsta, ci pentru 


76 Cea mai mare şi mai adâncă mină de cupru şi cositor din Cornwall, 
cunoscută şi sub numele de Regina minelor din Cornwall. (n.tr.) 

totdeauna. Nu era de el. Trebuie să existe şi alte fete în lumea asta. 
Chiar şi Daisy. Dar n-ar putea s-o mai vadă vreodată pe Cuby. Dacă 
ar revedea-o, l-ar întoarce pe dos. Nu era pentru el — în veci. 

Ajunse acasă înainte de apus, dar nu se putu hotărî să intre. Se 
simțea frânt de oboseală, plin de mâhnire şi copleşit de o durere mai 
crâncenă decât înainte. Se decise să meargă până la Wheal Leisure, 
pentru că aşa poate că îşi mai potolea durerea. Se mai lua cu altele... 

Tatăl lui era acolo. 

Prima pornire a lui Jeremy fu să-l evite, să se furişeze de acolo, 
aşa încât să nu existe riscul ca starea lui să fie observată. Cumva, 
tatăl lui îl cunoştea şi prea bine şi nu îndeajuns de bine... 

Dar îşi stăpâni impulsul. Ross îl salută cu un zâmbet şi o mână 
ridicată şi continuă să inspecteze clădirea. Imediat, Jeremy i se 
alătură. 

Cel puţin ieşise ceva din săptămâna asta infernală, se gândi 
Jeremy. Acea discuţie, fără să se certe, aşa cum o avuseseră, 
începuse cumva să limpezească atmosfera. Pentru prima dată, 
putuse să-şi vadă tatăl drept un om vulnerabil. Înainte de asta, 
păruse nemaipomenit, sigur de poziția şi de realizările lui. Tatăl şi 
mama lui erau o pereche în adevăratul sens al cuvântului - 
desăvârşiți în ei înşişi, independenți, păreau capabili să abordeze 
orice problemă sau situație critică. La acea discuţie de la cină, era 
sigur că tatăl lui pretinsese că ştia mai puţine despre proiectul 
motorului de mină față de cât ştia cu adevărat. Dar, cu toate astea, 
caracterul acelei prefăcătorii - dacă aşa era - şi caracterul întregii 
discuții sugerase... Poate tatăl lui cel invulnerabil era vulnerabil doar 
când venea vorba despre sentimentele şi fericirea copiilor lui. Era un 
gând nou. 

Casa minei era ridicată acum până la etajul al doilea. Chiar şi 
aşezată fiind acolo unde era, pe nivelul de jos al falezei, se profila pe 
linia orizontului. Când avea să fie gata, cu uşa şi ferestrele cu arcadă, 
acoperişul înclinat de ardezie şi coşul cilindric de cărămidă, urma a 
se conforma tradiţiei arhitectonice ce îmbina utilul şi măreția. 

După o vreme, Ross spuse: 

— E ceva nelalocul lui? 

— Nu... 

Asta era întrebarea de care se temea. 

— Vreau să zic... mai nepotrivit ca de obicei. 

Jeremy zâmbi strâmb. 

— Nu. 

Ross se uită spre clădire. 


— 323 — 


— O să arate într-un fel mai grandioasă decât a fost Grace 
vreodată. Când am ridicat casa aia, trăiam de pe o zi pe alta în toate 
privințele. Căutând, mereu căutând cupru şi negăsindu-l niciodată. 
Negociam cu investitorii de la Wheal Radiant să le vând motorul, 
când în sfârşit am găsit cositor. Îmi aduc aminte de faţa lui 
Henshawe, cum arăta când mi-a adus mostrele alea să le văd... Se 
opri. Să nu uiţi că pot să te înțeleg, Jeremy. Am navigat şi eu cândva 
pe barca asta. 

— Ce barcă? 

— Poate că ar trebui mai degrabă să-i spun epavă... Mă refer la 
barca iubirii pentru o femeie şi a pierderii ei... 

— Istoria se repetă... Dar tu ai găsit... 

— Pe cineva mai bun, ştiu. Dar, atunci, în momentul ăla, e greu să 
te gândeşti la asta. 

Jeremy mişcă pietrişul cu piciorul. 

— Ce păcat că a plecat căpitanul Henshawe! Avea cel mai bun ochi 
pentru filoane. 

— Ah, şi încă profită de pe urma lui. Dar oferta din Ţara Galilor 
era prea bună. N-am putut să-i stau în cale. 

— Cred că Ben o să facă treabă bună. 

— Sper şi eu. O să fie altceva când o să aibă treizeci sau patruzeci 
de oameni în grijă. Sunt mulți ca el în comitat - ciudațţi prin firea lor. 
E un aspect al temperamentului celor din Cornwall. 

— Nu cred că-mi plac unele aspecte ale temperamentului de aici. 

— Ah, dacă e acel aspect la care cred eu că te gândeşti, nu-i 
caracteristic pentru Cornwall. Serios, cu cât te duci mai la est, cu 
atât devine mai pronunțat. 

— Poate că detest însăşi firea umană, spuse Jeremy. 

— Unele părți ale ei, fără îndoială. 

Jeremy întrebă brusc, cu asprime: 

— Mătuşa Elizabeth s-a măritat cu vărul tău Francis Poldark 
pentru că avea mai mulți bani? 

Ross clipi. I-o trântise drept în față. Dar el o ceruse. 

— Mama ei era chitită să o mărite cu el. Elizabeth era foarte 
influențată de părinţii ei. Dar mai erau vorbe - sau zvonuri — că eu 
murisem de la rănile din America. Atunci când m-am întors, ea şi 
Francis erau logodiţi... E un subiect foarte complicat. 

— Toate subiectele de felul ăsta sunt aşa, tată. Jeremy râse scurt. 
Brusc, se întoarse. Ben s-a gândit mult până să accepte oferta 
noastră. Până la urmă, cred eu că a fost din cauza lui Clowance. 

Ross se încruntă. 

— Care-i misterul acuma? 

— Niciunul... Tu... mă aştept să ştii că Ben a avut întotdeauna... ei 
bine, a avut o slăbiciune pentru ea. 

Ştiam că ţine la ea. Nu aşa mult. 

— Ah, da. Nu cred că are vreo speranță, dar poate simte că, dacă 
alte chestii n-o să meargă şi printr-un soi de miracol — miracol pentru 
el — l-ar alege pe el, ar fi mai bine situat câştigând bani într-un fel, s- 
ar potrivi mai bine, ca să zic aşa. 

După o clipă, Ross spuse: 

— Doamne, că prefăcuți mai suntem. 

— Aşa zic şi eu. 

Pe drumul înapoi spre casă, nisipul era moale, recent udat de flux; 
picioarele li se afundau în el ca şi cum umblau prin zăpadă proaspăt 
căzută. 

— Spune-mi, Bella încurajează pe cineva să-i facă curte? întrebă 
Ross. 

— Doar pe porcuşorul ei de Guineea. 

Urcară pârleazul dinspre plajă şi ajunseră acasă. În grădină, era 
Stephen, uitându-se la florile Demelzei. 

— Stephen! exclamă Jeremy. 

— Ah, zise Stephen. Bună seara, sir. Sper că nu deranjez, ca să zic 
aşa. 

Ross îi răspunse la salut cu un semn din cap. 

— Deloc. Te rog, intră! 

— Florile astea înalte, sir; ghimpii ăştia cu puţini trandafiri. Nu-mi 
aduc aminte să-i fi văzut înainte. 

— Nalbe de grădină, spuse Ross. Soţia mea are o slăbiciune pentru 
ele, dar nu suportă bine vântul. 

Stephen se aplecă să le miroasă. 

— Nu miros. 

— Destul de puţin. Voiai să vorbeşti cu Jeremy? 

— Păi, nu, nu chiar. Voiam o vorbă cu dumneavoastră, căpitane 
Poldark, sir. Şi cu Jeremy, dacă vrea să rămână. Este doar o 
chestiune de afaceri, ca să zic aşa. M-am gândit să vin şi să vorbesc 
cu dumneavoastră. 

Ross se uită spre fereastra casei. Doamna Gimlett tocmai aprindea 
lumânările. Isabella-Rose încă nu văzuse că tatăl ei era în apropiere 
şi dansa în jurul lui Jane Gimlett. Ce vitalitate avea copila asta! Cu 
mult mai mult decât avuseseră ceilalți doi copii la vârsta ei. 

— Afaceri? 

— Păi, sir, treaba stă aşa. Fără îndoială că ştiţi că muncesc la 

Wheal Leisure. 

— Da, bineînţeles. 

Stephen îşi înfipse mâna în claia de păr. 

— După cum ştiţi, căpitane Poldark, eu şi fiul dumneavoastră ne- 
am împrietenit câtă vreme aţi fost plecat; şi, de când m-am întors pe- 
aicea, mi-a spus de Wheal Leisure şi ce plănuieşte să facă. Păi, eu 
cred în asta, căpitane Poldark, am încredere în asta. 

Urmă o pauză. 

— Da? 

— Acum câteva săptămâni, am coborât în mină cu Jeremy, şi 
lucrul în mină nu-i de mine! Niciodată în toată viața asta a mea n-am 
vrut io să ies mai degrabă la suprafață dintr-o gaură în pământ! Dar 
m-am gândit la afacere ca la o afacere; şi eu sunt unul care-mi place 
să risc. Ştiţi ce-nseamnă când ai aşa un simțământ că ceva o să iasă 
bine? Cred că Wheal Leisure o să fie bine. 

— Şi chestiunea de afaceri este... 

Stephen se apropie mai mult. Ducea cu el un mic sac de piele. 

— Afacerea este că aş vrea să investesc în mină. Fără îndoială că 
Jeremy v-a spus că mi-am vândut recompensa în Bristol. Nu că aş fi 
primit pe ea ce ar fi trebuit, dar am ceva. Păi... Jeremy mi-a spus că 
aveți acțiuni de vânzare la Wheal Leisure. La douăzeci de lire pe 
acțiune. Aş vrea două, dacă nu vă supăraţi. 

Cei doi Poldark se uitară unul la altul. Jeremy ridică uşor din 
sprâncene dându-i tatălui său de înțeles că şi pentru el era o 
surpriză la fel de mare. 

— Acţiunile care sunt oferite publicului au fost anunţate în Royal 
Cornwall Gazette din 13 iulie, zise Ross. Aşa cum s-a spus în anunț, 
va trebui să te adresezi unui domn Barrington Burdett din Pydar 
Street numărul 7, în Truro. Nu ştiu dacă s-au vândut deja. Fireşte, 
n-aş avea nicio obiecție față de investiția ta, dar trebuie să-ți spun 
despre capcane. Pari un tânăr cu experiență, Carrington, şi ai trecut 
prin multe. Dar să-ți bagi banii într-o mină aduce după sine nişte 
riscuri neobişnuite, şi n-ar fi cinstit să te las să-ţi iei aceste riscuri 
fără a fi prevenit. E, una peste alta, ceva mai sigur decât să mizezi pe 
un cal sau să joci cărți, dar nu cu mult. 

Stephen îl privi drept în ochi. 

— Dumneavoastră faceți asta, căpitane Poldark. 

Ross zâmbi. 

— Am fost norocos cândva, dar, la început, aproape că am ajuns la 
faliment. Hai să spunem că e în firea mea. 

— Îs şi io puţin jucător, spuse Stephen. Socotesc că viața nu 

merită trăită dacă nu-ţi iei un risc. Şi faptul că am lucrat la mină aşa 
cum am făcut io mi-a stârnit interesul. Se întâmplă să fiu aicea. Într- 
un fel sau altul, am speranța să lucrez pe-aicea. E un simțământ, ca 
să zic aşa. Dacă n-ar fi fost fiul dumneavoastră, io n-aş fi fost în 
viață, aşa că am simțământul că el e talismanul meu norocos. Aşa că 
aş vrea să intru în joc cu prietenii mei. 

Ross spuse: 

— Poate că Jeremy ţi-a spus cum funcționează sistemul ăsta. Cei 
care vin cu bani în mină sunt numiți investitori şi fiecare depune în 
fondul contabilului, în funcţie de numărul acţiunilor pe care le-a 
luat. Dacă fiecare acțiune e provizoriu evaluată la douăzeci de lire, 
atunci eu trebuie să depun o sută şi domnul Treneglos, Jeremy şi 
Horace Treneglos la fel. Tu, dacă ai cumpărat două acțiuni, ar trebui, 
fireşte, să plăteşti patruzeci de lire. Stai... Asta nu-i tot. La fiecare trei 
luni, se ține o adunare în care contabilul dă socoteală pe registru 
pentru banii cheltuiţi. Când se deschide o nouă mină aşa ca asta, va 
fi necesar să se solicite o altă sumă asemănătoare pentru a fi depusă 
la prima adunare trimestrială. Asta dublează investiția tuturor. Se 
prea poate să mai fie una mai târziu. Când un investitor nu mai 
poate găsi bani pentru a-şi plăti acţiunile sau nu mai e dispus, îşi 
scoate partea spre vânzare. Dacă până atunci mina nu a fost 
evaluată, poate că va trebui să vândă sub valoarea nominală. Când 
mai mulți investitori nu pot sau nu vor să mai răspundă altor 
solicitări, atunci mina se închide. Înţelegi asta? 

— Destul de bine, spuse Stephen. Îşi legănă punga pe lângă 
coapsă. Socotesc că pot să fac față unei a doua solicitări. După asta, 
o să depindă de ce o să fac până atunci. Dar... 

— Tata, spuse Jeremy, îți arată în mod cinstit pericolele. Fireşte că 
mai e şi latura mai fericită - când investitorii se întâlnesc o dată pe 
trimestru şi treaba contabilului e doar să distribuie profiturile. Asta 
se face pe loc: în aur, în bancnote, în cambii emise de bancă. M-am 
gândit adesea că o adunare reuşită a investitorilor ar fi o ţintă 
nimerită pentru un tâlhar, tată, pentru că mulți investitori se pilesc 
mai ceva ca un miner de-al sfântului Piran77 la o astfel de ocazie. 

Ross mai avea de gând să adauge ceva, însă fu dintr-odată copleşit 
când Isabella-Rose se repezi afară din casă într-un vârtej de bucle, 


77 Sfântul Piran - personaj celebru în Cornwall; se spune că ar fi 
descoperitorul cositorului şi a devenit sfântul protector al minerilor din 
minele de cositor; aceştia, din cauza vieţii grele pe care o duceau, erau mari 
amatori de băutură, de unde şi expresia folosită în textul original. (n.tr.) 

funde şi jupoane şi se aruncă înspre tatăl ei, peste măsură de 
supărată. 

— Bella, Bella, Bella! 

O luă în braţe şi se învârti cu ea pe loc. 

— Tatăăă, se văită ea. Doamna Kemp spune că n-am voie să stau 
la cină pentru că am fost obraznică cu ea! Spune că am ciupit-o, da’ 
n-am ciupit-o deloc! Doar i-am răsucit fusta, şi spune că şi asta-i 
obrăznicie! Nu mă lasă să aprind lumânările, pentru că zice că picur 
seu pe covor. M-ai văzut vreodată că picur seu pe covor? M-ai văzut, 
tată — m-ai văzut? 

Ross îi sărută obrazul delicat, ce, observă el, nu era deloc ud de 
lacrimi. 

— Micuța mea Bella, doamna Kemp e o persoană foarte blândă, 
care, atunci când mama ta e plecată, are grijă de tine, înţelegi? Mama 
nu poate fi aici, aşa că doamna Kemp e împuternicită în locul ei. 
Înţelegi ce înseamnă asta? 

— Da, tată, ce caraghios din partea ta să crezi că nu înțeleg! Dar 
spune că am ciupit-o, când eu n-am făcut aşa ceva şi... 

— Bella, n-ar fi frumos din partea ta să faci asta. Să-i spui 
doamnei Kemp că-ți pare rău, ah, nu, n-am spus că ai ciupit-o — că-ţi 
pare rău că i-ai răsucit fusta; şi, după aceea, poate, dacă ai spus că- 
ți pare rău, s-ar putea să fie convinsă să te lase să stai la cină. Vezi, 
îl avem la cină pe domnul Stephen Carrington, aşa că nu crezi că ar 
trebui să intri în minutul ăsta în casă şi să te împaci cu doamna 
Kemp? 

— Mulţumesc, domnule, spuse Stephen Carrington, când fetița, 
după ce ezită puțin, se repezi înăuntru. 

— Nu pot să promit nimic în legătură cu acțiunile, spuse Ross. În 
schimb, mâncarea e garantată. 

Intră înaintea celor doi tineri. Se gândi că, de vreme ce Clowance 
era plecată, era un prilej numai bun să îl cunoască mai bine pe unul 
dintre pețitorii ei şi să-şi facă o idee despre el. 


Capitolul 26 


I 


Doamna şi domnişoara Poldark erau de o săptămână la Bowood. 
Plecând din Truro marți dimineața devreme, ajunseseră la măreața 

reşedinţă în seara zilei de joi, la ora când se lua ceaiul. 

Doamna Poldark nu fusese în viața ei aşa agitată. Fuseseră multe 
ocazii când trebuise să stea față în față cu moşierii, bogațţii şi 
aristocrații. Dar nimic asemănător cu asta. Deşi cu mult mai bine 
pregătită acum decât în trecut în ceea ce privea modul potrivit de a se 
comporta şi a felului în care mergeau treburile, de data asta, aproape 
pentru prima dată, era fără Ross. (Îşi scosese din minte petrecerea 
dezmățată a lui Bodrugan de la începutul anilor nouăzeci, pentru că 
atunci fusese atât de furioasă şi de jignită, încât nu-i mai păsa de ce 
se putea întâmpla). În toate celelalte ocazii, Ross îi stătuse alături. 
Acum era la kilometri buni distanță şi urma să cunoască oameni pe 
care nu-i mai văzuse niciodată şi nici nu dorea în mod special să-i 
vadă. În plus, urma să rămână acolo, ceea ce făcea toată treaba cu 
mult mai dificilă, şi era însoţită de camerista unei lady, care, oricât 
de drăguță şi de atentă ar fi fost, era un adaos insuportabil la grup. 

Cu toate astea, totul ar fi putut fi îndurat, cu excepția unui singur 
lucru. De data asta, nu ea era cea care ar fi dezamăgită, ci fata ei. 

O chestiune ce o preocupa foarte mult era problema accentului. 
Aproape imediat ce-l cunoscuse pe Ross, cu mult înainte de a se 
însura cu ea şi pe vremea când încă muncea în bucătăria casei lui, 
ascultase cu atenţie cum vorbea el şi încercase să-i copieze 
exprimarea. După ce se căsătoriseră, învățase singură să citească şi 
să scrie, şi mintea ei iute asimilase tot ce spunea el. Dar, încercând 
să vorbească corect — şi acum chiar reuşea —, îşi neglijase accentul. 
Trăind la ţară, printre ţăranii care ştiau totul despre originea ei, ar fi 
dat impresia că e snoabă însuşindu-şi un accent care nu-i aparținea. 
Fireşte, de-a lungul anilor, inevitabil, acesta se atenuase încetul cu 
încetul, aşa că acum se mai putea simți doar vag, comparativ cu 
accentul din urmă cu ani. Era aproape de neobservat în Cornwall. 
Doar în rarele ei vizite la Londra devenea conştientă de felul aspru în 
care-l pronunța pe „r”. Chiar şi Ross, bănuia ea, avea o urmă a 
acestui accent. Dar accentul lui era cel mai bun dintre toate — o voce 
sonoră, educată, cu un uşor accent local. Jeremy avea un accent mai 
pronunțat de Cornwall decât Ross. Clowance avea un obicei aparent 
neintenționat de a se schimba în funcție de compania în care se 
găsea. Dar fiicele, bănuia ea, erau cel mai adesea judecate după 
mamele lor. (S-ar putea, oare, îi şoptea o bănuială urâcioasă, ca ăsta 
să fie exact motivul pentru care fusese invitată?) 

În acea primă seară, merseseră la nesfârşit, se părea, printr-un 
parc înverzit, cu căprioare; şi când, în cele din urmă, ajunseseră, cu 
roțile scrâşnind pe pietriş în fața unei reşedinţe cu fațada sprijinită 

de stâlpi ce ea însăşi părea nesfârşită, crezu că avea loc o recepție 
sau un bal. Lumea în ținută de seară umplea grădinile din fața casei 
şi se învârtea prin hol. Încă era lumină şi undeva, în depărtare, cânta 
muzica, strunele ascuţite şi cadențate ale viorilor printre sunetele de 
conversaţie şi râsete. 

Tocmiseră o trăsură închisă din Bath, pe care Demelza avusese 
prezența de spirit s-o plătească în avans, aşa că nu existase 
stânjeneala reglării conturilor cu transportul în vreme ce lachei în 
livrea aşteptau să dea jos bagajele. Cele trei doamne coborâseră, Enid 
stând respectuoasă în spate cu una din valizele mici. Urmară două 
groaznice minute până când bagajele fură descărcate şi câteva 
lornioane se ridicară şi din spatele evantaielor se auziră câteva 
şoapte. Apoi un tânăr înalt, cam greoi, cobori în grabă scările. 

— Draga mea domnişoară Poldark. Doamna Poldark, presupun. E 
o onoare pentru noi, doamnă, că ați putut veni. Vă rog să scuzați 
numărul mare al oaspeților noştri. Joia e o zi specială. Vă rog să 
intraţi; nădăjduiesc că drumul n-a fost prea plictisitor; mătuşa mea e 
înăuntru şi foarte nerăbdătoare să vă ureze bun venit. V-a plouat pe 
drum? Hawkes, Harris, vă rog îngrijiți-vă de camerista doamnei 
Poldark. Lăsaţi-mă să vă despovărez de bagajul acela, doamnă 
Poldark. Servitorii se vor îngriji de tot. Ce noroc că veți fi aici mâine! 
Domnişoară Poldark, permiteţi-mi... 

În hol, o mică femeie corpolentă şi plăcută se desprinse dintr-un 
grup de oameni. Mătase purpurie; un lornion agăţat de capătul unui 
lanț de aur şi cu un cornet acustic. Lady Isabel Petty-Fitzmaurice. 

— Dragă doamnă Poldark. Domnişoară Poldark. Ce drăguţ din 
partea dumneavoastră că ați călătorit tot drumul ăsta ca să ne 
vizitaţi! Cred că sunteți obosite. Ei? Din păcate, cina a fost acum o 
oră. Dar trebuie să luați ceva să vă remonteze. Ei? Chivers, te rog 
condu-le pe doamna şi pe domnişoara Poldark în camerele lor şi ai 
grijă să li se servească acolo o masă uşoară. Ei? Joia e o zi aşa 
ocupată aici. Dar, într-un fel sau altul, reuşim să ne ţinem ocupați 
mare parte din timp! 

O tânără femeie drăguță, îmbrăcată în dantelă albă strălucitoare, 
pluti prin încăpere spre ele venind din alt grup, şi, distrată, le luă 
mâinile. Dar zâmbetul ei de bun venit le cuprinse pe amândouă pe 
când Lord Edward le prezenta cumnatei lui, marchiza de 
Lansdowne78. Vorbind întruna, fură conduse la etaj şi intrară într-un 


78 Titlu ereditar creat în Marea Britanie în 1784 şi deținut de capul 
familiei Petty-Fitzmaurice. (n.tr.) 

dormitor vast ce dădea spre un lac şi avea o garderobă mică la 
intrare. Pentru că reşedinţa era aproape plină, Lady Isabel conta pe 
faptul că aveau să găsească potrivite cele două camere cu legătură 
între ele. 

Demelza, mai cordială şi plăcându-i pe loc de mica femeie 
durdulie, care îi amintea de mătuşa Betsy Triggs, îşi găsi cuvintele 
pentru a-i mulțumi şi a-şi exprima admiraţia față de camere şi 
priveliştea ce se putea vedea de acolo; şi se părea că doar cât ai clipi, 
deşi probabil că trecuse deja o jumătate de oră, Enid şi încă o 
cameristă despachetaseră şi dispăruseră undeva jos, să mănânce, în 
vreme ce Demelza şi Clowance se aşezară confortabil pe fotolii 
semicirculare față în față, la o masă pe care fuseseră aşezate o 
jumătate de somon, un clapon fript, o şuncă netăiată, un desert cu 
cremă, un vas cu fructe, o brânză Cheddar şi trei sticle de vin de Rin. 

— Aşadar, am ajuns! spuse Demelza şi zâmbi vesel spre fiica ei pe 
deasupra paharului de vin. 

Clowance, a cărei expresie rămăsese calmă şi mai degrabă 
impasibilă până atunci, făcu o grimasă ironică de plăcere. 

— Se pare că nu vom muri de foame! Ce drăguţ ar fi dacă am 
putea mânca mereu aici sus! 

— Primele impresii, spuse Demelza. E rău să iei în seamă prea 
mult primele impresii? 

— Nu şi dacă sunt bune. 

— Şi ale tale nu sunt? 

Clowance râse. 

— Ba da. 

— Dar atâţia oameni. E o casă sau un oraş? 

— Lord Edward a explicat că joia e casă deschisă. Nu prea înțeleg 
ce înseamnă, doar că mâine toată lumea pleacă. Se pare... se pare că 
e ca o petrecere în grădină la care poate veni aproape toată lumea. 
Membrii familiei Lansdowne stau aici doar o mică parte din an, aşa 
că, atunci când sunt aici, asta e ceea ce fac. 

Demelza o servi pe Clowance cu somon şi luă şi ea puțin. 

— Ce ciudat să ai atâta încât să te împrăştii în atâtea locuri! Mă 
tem că tatăl tău ar spune că nu e deloc potrivit ca o familie să posede 
atât de mult. Cu toate astea, mărturisesc că mi-au făcut o impresie 
cu mult mai bună decât am crezut că-i posibil pentru o întâlnire aşa 
scurtă. 

Clowance ridică paharul. 

— Poate că mâine va fi altfel, mamă. Aşa încât cred că ar trebui să 
bem în cinstea primelor impresii. 

— Asta fac bucuroasă. 

Băură. Clowance spuse: 

— Pentru prima dată - sau aproape pentru prima dată cred —, că 
mă simt cumva neliniştită! 


II 


Norocul la care se referise Lord Edward spunând „Ați venit la timp 
pentru mâine” era că vineri petrecerea se muta la cursele din 
Chippenham. Plecară pe la prânz în docare, trăsuri şi câteva landouri 
mai sobre, făcură un picnic pe drum şi petrecură patru ore la curse. 
Se inspectau caii — din grajdurile Lansdowne alergau trei cai —, se 
făceau pariuri, se privea la curse şi se aclama, se mai bău şi nişte 
vin. Demelzei i se împrumută un binoclu, pentru a vedea mai bine 
care dintre cai ajungea primul, şi Lord Edward perseveră în a-i 
împrumuta propriul binoclu lui Clowance. 

Faptul că picnicul era în aer liber, precum şi atmosfera generală a 
curselor de cai îi ajuta să se cunoască între ei; nimeni nu se 
preocupa foarte tare să-şi supună vecinul sau vecina tirului de 
întrebări când în centrul atenţiei erau caii pursânge. Mai devreme, 
Demelza îi mărturisise lui Lady Isabel Petty-Fitzmaurice, vorbindu-i 
în cornetul acustic, că nu mai fusese niciodată până atunci la curse 
de cai, dar această dovadă a unei tinereți neglijate fu cumva mai 
târziu înlăturată de faptul că părea să ştie destul de multe despre cai 
şi animale în general şi în special despre bolile lor. Clowance 
descoperi că două tinere doamne, onorabila Helena Fairborne şi 
domnişoara Florence Hastings, erau puțin cam reci şi o tratau de 
sus; dar altfel era o zi foarte plăcută şi relaxată. 

La curse se găseau douăzeci de persoane, şi, vorbindu-se 
întâmplător despre cei rămaşi acasă, se părea că acolo se mai găseau 
încă vreo jumătate de duzină de oaspeți. Urma să fie dificil să se 
verifice poziția exactă a diverşilor oameni care cutreierau prin casă 
după micul dejun, indiferent dacă aceştia erau încadrați în categoria 
oaspeţilor sau locuiau acolo, nobili sau eşalonul superior al 
servitorilor. Nu se făcu nicio încercare de a separa lumea de la curse 
după sex sau vârstă; şi într-adevăr, cum marchiza însăşi avea doar 
douăzeci şi şase de ani şi fiind în centrul atenţiei, nu erau şanse să 
se întâmple asta. Lady Lansdowne era înaltă, blondă şi drăguță şi se 
mişca de colo-colo fluturându-şi hainele lejere; dar, când avea ocazia 
să se apropie de cineva sau să-i vorbească direct, se uita în ochii lui 
cu o franchețe neobişnuită şi cu o lipsă de ipocrizie emfatică. 

De altfel, aşa făcea şi Edward. Clowance îşi dori să fi fost aici şi 
tatăl ei împreună cu mama, pentru că, în vreme ce judecățţile 
Demelzei erau fireşti şi intuitive, prejudecățile lui tonice adăugau o 
altă dimensiune peisajului. Dacă spunea ceva ce era evident greşit, îi 
oferea lui Clowance o bază de la care să-şi încerce propriile sale 
judecăți. 

Demelza credea că probabil era un aranjament intenționat din 
partea familiei Fitzmaurice să înceapă petrecerea cu o astfel de ieşire. 
Toţi îşi începură ziua cu un elan vizibil, cu nişte bani câştigaţi — 
Clowance câştigase opt guinee - sau nişte bani pierduţi - Demelza 
patru -—, şi toată lumea se încălzea şi se relaxa cu vin, şi vorbeau cu 
toții fără a ţine seama de poziția socială a vecinilor, şi, obosiţi de 
drumul spre casă -— obosiţi de vin şi de soare —, luară o cină tihnită la 
Bowood fără nevoia de a se îmbrăca special, şi foarte curând 
doamnele începură să caşte în spatele evantaielor, şi toată lumea 
plecă devreme la culcare. 

Cu toate astea, nu era o zi tipică, şi ziua tipică ce urmă se apropie 
mai mult de aşteptările Demelzei. 

Micul dejun era pe la nouă şi jumătate - cam cu două ore mai 
târziu decât ora normală la care mânca familia Poldark. La zece şi 
jumătate, capelanul, domnul Magnus, citi rugăciuni în hol, după care 
se mutară cu toţii în splendida bibliotecă, spre a face planuri pentru 
acea zi sau pentru a asculta sugestiile care se anunțau în legătură cu 
posibilitățile de a petrece ziua. Fiind sâmbătă, toți bărbaţii plecară la 
vânătoare sau la pescuit şi nu se înapoiară până la cinci. Cu obiceiul 
ca masa de prânz să fie din ce în ce mai târzie şi cina nemaifiind 
importantă, se introdusese o nouă masă numită bufet, cam pe la ora 
unu, pentru a face legătura între micul dejun şi masa protocolară a 
zilei de la şase şi jumătate, pentru care toată lumea trebuia să se 
îmbrace de gală. 

Aşadar, sâmbătă, când şaisprezece doamne fuseseră lăsate de 
capul lor, era o zi foarte dificilă. Din fericire, vremea era frumoasă şi 
caldă, aşa că nu era nevoie să rămână în casă şi să joace cărți sau să 
brodeze şi să discute politicos. Se sugerase existența anumitor poteci 
şi drumuri care făceau mai mult sau mai puţin parte din ritualul 
unei vizite la Bowood, potecile mergând în cerc în interiorul parcului, 
drumurile descriind un cerc mult mai mare, cu care ocazie se 
cercetau diferite construcții aparte sau privelişti. Sugestia ca acestea 
să fie vizitate în această zi fu întâmpinată cu ţipete feminine de 
entuziasm. 

Uitându-te în josul unei pante blânde şi verzi înspre lac, în partea 

opusă era un templu doric, şi plimbarea fu astfel organizată încât 
toate să ajungă acolo cam pe la ora unu, când se servi o masă rece, 
iar doamnele se aşezară pe balansoare sub umbrare şi mâncară, 
băură, vorbiră şi admirară priveliştea, florile şi păsările de apă. 

— Rogu-te, domnişoară Poldark, spuse domnişoara Hastings în 
timp ce i se servea vin, ce ai fi făcut pe la ora asta dacă ai fi fost 
acasă? Pentru că eu mă jur că nu m-aş fi distrat nici pe jumătate ca 
acum! 

— În zilele frumoase de vară, spuse Clowance, obişnuim - eu şi 
mama, şi câteodată şi tata, şi fratele meu, dacă e acasă - să mergem 
să înotăm. 

— În mare? spuse domnişoara Fairborne. Ce ciudat! Dar asta nu 
afectează... organismul? Rânduielile pentru restul zilei? 

— Nu cred, spuse Clowance. De obicei, suntem ocupați toată 
dimineața cu gospodăria noastră şi, deoarece obişnuim să cinăm 
oarecum devreme - înainte de trei —, e minunat ca mai întâi să te 
scufunzi în mare pentru o jumătate de oră. leşi întărit şi... încălzit. 

— Ce imagine încântătoare, spuse domnişoara Hastings, 
înăbuşindu-şi un căscat. Dar, pe cuvânt, cred că eu aş fi destul de 
deranjată. 

— Prințul regent a reuşit să facă din asta să fie ultimul răcnet al 
modei în Brighton, spuse Lady Lansdowne. Eşti foarte norocoasă să 
ai cabine de baie aşa aproape, domnişoară Poldark. 

— Ah, nu avem cabine de baie. 

Pe moment, se lăsă tăcerea. 

— Avem cabine de baie la Penzance, continuă Clowance, dar asta e 
la vreo cincizeci de kilometri distanță. 

— Atunci, rogu-te, lămureşte-ne misterul, spuse domnişoara 
Fairborne. Folosiţi peşteri? 

— Putem, spuse Clowance, dar o facem arareori, pentru că avem 
casa foarte aproape. E mai simplu să purtăm o pelerină. 

— Dar atunci nu poți fi observată de oamenii de rând din partea 
locului? 

— Există puţini localnici care să bage ceva de seamă, şi aceia sunt 
țăranii noştri. 

(„Foarte bine”, se gândi Demelza; „aşadar, fata mea n-are nimic 
împotrivă la a înfrumuseța lucrurile”.) 

— Ce distractiv, spuse domnişoara Hastings. Să ai o casă aşa 
aproape de mare şi s-o poți folosi drept cabină de baie! Sunt 
încredințată că marea nu năvăleşte peste voi, aşa-i? 

— Câteodată, avem ferestrele ude de la stropii de apă. Dar nu e 

aşa periculos, te asigur. 

— Şi când faci baie, spuse domnişoara Fairborne, spune-mi te rog 
ce fel de bonetă foloseşti ca să nu-ți uzi părul? 

— Ah, nu folosim bonete, spuse Clowance. Părul se usucă foarte 
repede la soare. 

Se auziră icnete de uimire. 

— Pfui! Dar nu devine groaznic de încâlcit şi de lipicios? 

— Destul de puţin. Se spală cu uşurinţă mai târziu. 

— Unii oameni beau apă de mare pentru sănătate, interveni Lady 
Lansdowne. Era foarte la modă acum un an sau aşa ceva. 

Demelza fusese neliniştită, de teamă ca nu cumva Clowance să fie 
întrebată ce fel de costume purtau. Neplăcându-i să se scalde goală 
sau să poarte jachetele şi jupoanele nemaipomenite văzute în gazetele 
de modă, îşi concepuse propriul costum, ce era ca o tunică grecească, 
un chiton, fără mâneci, scurtă şi prinsă în talie cu un şnur. Simţea 
că, dacă doamnele de aici ar fi văzut un astfel de veşmânt, ar fi fost 
extrem de şocate. 

După prânz, vizitară împreună Peştera Pustnicului, care era 
umedă, rece şi nu impresiona în comparaţie cu peşterile create de 
mare în capătul îndepărtat al plajei Hendrawna; şi apoi o superbă 
cascadă, ce se prăvălea în trei şuvoaie tunătoare - artificială, 
asemenea lacului, dar nu mai puțin frumoasă. Mai era şi mausoleul 
Lansdowne. 

Urcându-se şi coborând din trăsuri, doamnele se mişcau cu 
fustele fluturând şi cu umbreluţele țipătoare, ca un fâlfâit de fluturi, 
râzând, vorbind şi exclamând la vederea atracțţiilor şi a ciudăţeniilor, 
precum şi la frumusețea fiecărui peisaj în parte. Pentru cele două 
doamne Poldark, nu era plictisitor, pentru că lucrurile pe care le 
vedeau erau într-adevăr frumoase, ciudate sau interesante; dar era 
puţin stânjenitor, pentru că celelalte doamne erau mult mai agere la 
minte, exprimându-şi plăcerea şi fascinația în mod prefăcut. Demelza 
şi Clowance păreau mereu că întârziau în a-şi găsi cuvintele. O dată 
sau de două ori, Demelza făcuse o remarcă înaintea celorlalte, dar 
era o muncă grea şi care necesita efort. 

Cina era marele eveniment al zilei, şi sâmbătă era prima zi a 
şederii lor în care cina urma să se desfăşoare cu toată pompa de 
rigoare. Doamnele urmau să se retragă pe la patru pentru a se 
pregăti şi erau aşteptate să coboare la şase, gătite şi gata pentru o 
conversație politicoasă înainte de „procesiunea” din bibliotecă spre 
sufragerie. Lady Isabel, explicându-i asta Demelzei, spuse că, în 
vremuri nu prea îndepărtate totuşi, perechile se mutau pur şi simplu 

din salonul mic spre sufragerie; dar acest procedeu fusese abandonat 
pentru că nu era prea mult de mers - nu era de ajuns pentru o 
„procesiune”. Adăugă în paranteză că mai exista un avantaj: dacă 
bărbaţii făceau mult zgomot când rămâneau singuri după cină, 
doamnele nu erau deranjate de asta, fiind în biblioteca aflată mai 
departe. 

Cum Demelzei nu-i luase niciodată în viața ei mai mult de o 
jumătate de oră să se pregătească pentru cea mai complicată 
ceremonie, petrecu prima oră scriindu-i lui Ross şi o parte din a doua 
ajutând-o pe Enid, care o ajuta pe Clowance. 

Până acum, se gândi ea, hainele lor fuseseră considerate în regulă. 
La curse, ţinuta lor fusese puțin mai sobră decât a celorlalte şi azi le 
lipsiseră panglicile şi dantelele; dar nu avea nicio importanță. Seara 
asta era cu mult mai importantă. Iarăşi, dacă era să-i dea crezare lui 
Ross, nu asortarea unei extravaganțe cu alta era totul. Conta buna- 
creştere - şi înfăţişarea, istețimea şi eleganța, care, Ross era 
încrezător, nu le lipseau deloc. Pentru Ross totul era foarte bine. El 
era născut cu o absolută cunoaştere a locului său în lume; nu toți 
aveau acest avantaj. De ce n-o fi putut el veni să-şi introducă fiica la 
o asemenea petrecere aristocratică? 

Ei bine... Caroline le făcuse să cheltuiască bani - şi, când doamna 
Trelask nu ştiuse ceva despre ultimele tendințe sau îşi epuizase 
ideile, Caroline venise ea însăşi cu soluții. Aşadar, Clowance îmbrăcă 
în seara aceea o robă rotundă în stil grecesc, dintr-o fină muselină 
indiană. Avea o semitrenă, şi roba împreună cu trena erau tivite cu 
bordură argintie. Mânecile fuseseră botezate cercheze de către 
doamna Trelask şi poalele erau tivite à la chemise. Părul era aranjat 
mai degrabă neted, dar cu bucle pe frunte, fiind prins la spate cu un 
rând de perle răsucite. Purta conduri de satin cu catarame de argint. 
Demelza se gândea că fata ei arăta atât de frumoasă, de parcă nici nu 
era reală. 

Cât despre ea însăşi, potrivit unei doamne de vârstă medie, rochia 
ei era mult mai sobră, fiind dintr-un satin albastru de Scandinavia, 
prinsă cu un cordon şi cu nasturi de argint până jos. 

Când în cele din urmă coborâră, Demelza fu condusă de domnul 
Magnus, capelanul, iar Clowance de către Edward. Cina decurse bine 
şi fu urmată de muzică şi jocuri de cărți; dar în această seară, domnii 
fură cei care îşi înăbuşiră căscatul; şi, din nou, toată lumea se 
retrase devreme. 

Duminică fu cam la fel, doar că domnii nu mai plecară şi avură loc 
o paradă religioasă şi alte chestiuni bisericeşti; dar duminică seară, 

Clowance fu condusă de Lord Lansdowne însuşi, o onoare deosebită — 
şi mama ei de un ofițer numit colonelul Powys-Jones, care era în 
permisie din Portugalia şi se refăcea după rănile căpătate la Barrosa. 
Demelza, al cărui auz era destul de bun, îl auzise cu o seară înainte 
pe colonelul Powys-Jones cum întreba cine era ea şi cum comenta că 
era o femeie teribil de drăguță, aşa încât era probabil ca acest 
aranjament să fi fost la cererea lui. 

Powys-Jones avea cam patruzeci şi cinci de ani, scund, fercheş şi 
cu o vorbă sacadată. Părul îi era tuns scurt - „m-am obişnuit cu el; 
nu intră păduchii, doamnă” —, avea hainele de seară lucioase de atâta 
folosință, pielea gălbejită - „din India mi se trage asta, doamnă”, dar 
ochii ageri ca ai unui cocoşel şi, în mare, urmărea aceleaşi scopuri. 
(Nu că s-ar putea petrece ceva scandalos sub acoperişul ăsta atât de 
respectabil; dar ideea era prezentă). Demelza, cu ochii ei negri 
strălucitori, gura frumoasă şi pielea fină, era exact pe gustul lui. 
Faptul că avea o fată aici, de aproape optsprezece ani, făcea ca totul 
să fie cu atât mai interesant. Cât despre simțămintele doamnei 
Poldark, ea cunoscuse destui de teapa lui Jones în viața ei şi 
înclinase să vadă acest nume de Jones ca pe unul obişnuit; dar se 
părea că numele de Powys din față îi conferea o anumită semnificație 
celtă misterioasă pe care, deşi ea însăşi celtă, n-o pricepuse de la bun 
început. Familia Powys-Jones se părea a descinde într-un fel din 
ramura Glendower şi Llewellyn a regalității galeze. 

Colonelul îi spusese totul despre asta în timpul cinei, în vreme ce 
Demelza asculta doar pe jumătate, fiindcă încerca să observe cum se 
simțea Clowance cu gazda lor. Clowance purta a doua rochie a ei în 
seara aceea, dintr-un brocat purpuriu ce-i scotea în evidență părul 
blond şi pielea deschisă. (Aduseseră doar cinci rochii de cină pentru 
Clowance: Caroline spusese că era de ajuns, dar Demelza era puţin 
îngrijorată din pricina asta.) 

Marchizul de Lansdowne era mai chipeş decât fratele lui, poate 
puţin prea pedant, cu un gât poate prea lung pentru a fi perfect; dar, 
evident, un om foarte bun, inteligent, serios şi conştient de poziţia lui 
doar în măsura în care îi clarifica responsabilitățile. Cu mai puțin de 
un an în urmă, fusese Lord Henry Petty, membru al parlamentului 
pentru districtul Camelford, şi îl aştepta o distinsă carieră 
parlamentară, deşi nu neapărat încununată de succes. Apoi, din 
cauza morții fratelui său vitreg, care nu avea urmaşi, apăruseră toate 
astea. Un marchizat, un vast domeniu şi alte bunuri, trei locuri în 
parlament, un venit de douăzeci şi şase de mii de lire pe an. Îţi tăia 
răsuflarea. 

Şi un frate mai mic? Mic poate ca statură, dar care n-ar putea fi 
altfel decât bogat. Ce să vrei pentru fiica ta? Cu siguranță că nu, 
niciodată, o situaţie cu prețul fericirii. 

Dar care să fie alte opţiuni? (Dacă nu cumva îşi dorea ea cu 
adevărat, trebuia să ia o hotărâre, oricare ar fi, aşa devreme, când 
abia dacă făcea optsprezece ani?) 

Urma să i se ceară să ia vreo hotărâre? Poate că Lord Edward 
adusese multe tinere fete aici. Poate că săptămâna avea a se sfârşi cu 
anunțul logodnei lui cu onorabila Helena Fairborne, fiica lui Lord 
Fairborne din Tewkesbury. (El era foarte atent cu ea în această clipă.) 
Sau cu domnişoara Florence Hastings, o verişoară a contelui de 
Sussex. Sau trebuia neapărat să te gândeşti la petrecerea asta doar 
în termeni matrimoniali? De ce tinerii să nu se întâlnească fără 
asemenea speculații absurde? 

— Poftim? îi spuse ea lui Powys-Jones. 

— Mi s-a spus că soțul dumitale e soldat. Şi aveți un nepot, nu-i 
aşa, în Regimentul 43? Afurisit de buni, Divizia Uşoară a lui 
Craufurd. I se spune Bob cel Negru. A ieşit victorios la Coa. Deşi 
Wellington era furios pe Bob în acea zi. Soțul dumitale e încă plecat 
în străinătate? 

— Nu, s-a întors acasă acum câteva luni. 

Powys-Jones îşi mormăi dezamăgirea. 

— Trebuie să veniţi în vizită după ce terminațţi aici. E doar la o zi 
călare spre vest, în Radnorshire. Sau poate că într-o trăsură ar fi mai 
confortabil, într-o zi şi jumătate. 

— Ce amabil din partea dumneavoastră, domnule colonel. Dar 
remarcați, vă rog, că sunt cu fiica mea. 

— Trebuie că ați fost o copilă când v-aţi măritat, doamnă, dar, 
naiba s-o ia de treabă, poate veni şi ea! Am doi feciori leneşi care 
poate că s-or iuți puțin dacă o s-o vadă. Sau pe dumneata. La naiba, 
sau pe dumneata, doamnă... 

— Mă aşteaptă soțul meu... 

— Ah, bărbaţii, ce prostie! După zece ani de căsătorie, la ce-s buni 
bărbaţii? Doar să-ți dea un nume, o situaţie şi o casă de locuit. 
Mobilă, asta-s bărbații... 

— Dar dumneata nu eşti un soț? 

— Am fost, doamnă, am fost. După aia, nevasta a tulit-o cu vărul 
meu, un băiat nerod - sper că şi-a căpătat ce merita. Cât despre 
mâine... 

— Mâine? Demelza ridică din sprâncene spre el. Cine a spus ceva 
de mâine? 

— Eu am spus în clipa asta. Veţi veni cu mine la o plimbare cu 
trăsura. 

— E o poruncă? 

— Da. 

— Ca la Regimentul 43? 

— La naiba, da, dacă vreți. 

— Domnule colonel, n-aş putea. Gândiţi-vă la reputația mea. 

— Reputația dumitale, doamnă, în compania unui ofițer şi 
gentleman, va fi pe mâini bune. Fiţi fără grijă. 

— Şi credeți că gazda noastră va fi de acord? 

— O să am eu grijă să fie. 

— Şi fiica mea? 

— Ce treabă are ea cu asta? Nu-mi ziceți că-i pasă aşa mult de 
mama ei. Niciun copil nu-i atât de atipic. 

— E devotată tatălui ei. 

Colonelul Powys-Jones ridică din umeri. 

— Totuşi, al naibii de atipic. Urăsc legăturile de familie. Oamenii, 
după părerea mea, doamnă, ar trebui să facă copii şi după aia să se 
despartă. 

— Sună ca şi cum ai face smântână. 

— Smântână? 

— Smântână din Cornwall. O încălzeşti şi după aia o separi. 

— Ştiu ce vrei dumneata, doamnă. 

— Ce? întrebă Demelza provocator. 

Colonelul ezită, dar nu îndrăzni să spună ce avea de gând să 
spună. În schimb, se arătă jignit. 

— Nu vă încredeţi în mine. Ăsta-i adevărul adevărat. Credeţi că 
sunt un oarecare netrebnic de prin Ţara Galilor care i-a pus gând rău 
onoarei dumitale! 

Demelza luă o bucată de pâine. 

— În ceea ce priveşte prima afirmaţie, nu. Cât despre a doua, 
dumneata nu crezi asta? 

Colonelul scuipă puţină mâncare în şervet, încercând să-şi 
ascundă râsul. 

— Pe Dumnezeul meu că da. 

Cina continuă cu eleganță. 


Capitolul 27 

I 


Pe tot parcursul cinei, Lord Lansdowne discută cu Clowance. O 
îndrumă, încurajând-o să vorbească despre ce-i plăcea şi ce nu şi 
punându-i întrebări pline de interes, după cum se părea, despre viață 
şi despre traiul ei în Cornwall. Era, îşi spuse ea, obiceiul firesc, 
manierat al unei gazde experimentate. Doar împrejurările deosebite 
ale vizitei lor îi sugerau că - de vreme ce Edward era orfan de ambii 
părinți - ar putea fi şi mintea iscoditoare a unui frate mai mare 
preocupat să descopere mai mult despre această fată provincială de 
care Edward era aşa interesat. Era oare Lord Lansdowne - la fel ca 
maiorul Trevanion - in loco parentis? Avea să i se arate şi ei — ca lui 
Jeremy — uşa? 

Vorbind destul de mult despre tatăl ei - părerile lor coincideau 
perfect, deoarece amândoi îl admirau aşa mult —, discuţia se mută 
înspre fratele ei, şi Clowance menţționă interesul lui pentru abur. 
Plăcerea învingând timiditatea, îi povesti despre ieşirile la pescuit 
care îi nedumeriseră pe toți şi îi spuse cu ce se ocupa el de fapt. 

Henry Lansdowne îi zâmbi. 

— Când a aflat adevărul, tatăl dumitale n-a fost câtuşi de puţin 
supărat? 

— Nu ştiu dacă a aflat încă! Dar, dacă fratele meu i-ar fi cerut voie 
înainte de a pleca, mă îndoiesc că tata ar fi fost de acord. Suntem cu 
toții puţin neliniştiți în legătură cu riscul. 

Lord Lansdowne spuse: 

— larna, casa asta e încălzită de abur. L-am instalat recent. 

— Serios, sir? O să-i spun lui Jeremy. O să fie încântat să ştie 
asta. 

— Mâine-dimineaţă, o să te duc în beci şi o să-ți arăt cum 
funcționează. După aceea, poți să-i explici fratelui dumitale. 

— Mulţumesc, milord. E foarte amabil. 

Lansdowne luă o jumătate de lingură de frişcă, savurându-i 
gustul. 

— Când războiul ăsta se va termina, domnişoară Poldark, cred că 
vom fi în pragul unor evenimente noi şi mărețe. Francezii au trecut 
printr-o revoluție politică. Chiar dacă Napoleon cade, nu vor putea fi 
niciodată capabili să reinstaureze lancien regime. Sau să dea ceasul 
înapoi. Noi, aici în țara noastră, în parte datorită inventivității 
noastre, în parte drept rezultat al războiului, trecem printr-o revoluție 
mecanică în care aburul joacă un rol important. Cred că va 
transforma Anglia. Întreaga Europă cere mărfuri industriale. Când i 
se va permite să le cumpere, va apărea un important val de 

prosperitate în Anglia. Deşi timpurile sunt aşa nefavorabile şi grele în 
centrul şi în nordul țării, asta se va schimba. Şi, deşi vor exista mulți 
care vor critica fățiş astfel de evoluții, cred că omul de rând, 
muncitorul, băiatul de la ţară care a plecat de acasă să lucreze în 
fabrici —, cred că ei toți se vor bucura de o parte din această 
prosperitate. Fireşte că vor exista încă sărăcie şi nedreptate, dar cred 
că nivelul vieții va creşte. Nu numai nivelul de trai al oamenilor, ci şi 
nivelul la care lumea se aşteaptă să trăiască. Suntem în pragul unei 
noi lumi. 

Clowance îi zâmbi. 

— Sunt sigură că fratele meu va fi fericit să audă ce spuneți, sir. 
Sunt convinsă că va fi întru totul de acord. 

— Poate că într-o zi, spuse Lord Lansdowne, ne vom cunoaşte. 

Ceea ce era foarte amabil din partea lui şi sugera că n-o găsise pe 
interlocutoarea sa de la cină o companie care să nu fie pe gustul său. 


II 


Ziua următoare fu umedă, dar joia, cu soare şi nori peste vastul 
parc, colonelul Owen Powys-Jones se reîntoarse la atac şi izbuti să 
facă după cum voise, luând-o pe doamna Poldark la o plimbare 
prelungită cu trăsura. Dar Demelza îşi impuse şi ea voința, şi 
Clowance îi însoți. Nu numai Clowance, ci şi Lord Edward 
Fitzmaurice. 

Plecară într-un landou - deloc pe placul lui Powys-Jones; 
intenționase s-o ducă pe Demelza într-un galop de cavalerie în 
spatele unei perechi de cai suri, într-o cabrioletă; dar, cu toți patru, 
fără a mai pune la socoteală şi vizitiul, era mult prea potolit. Totuşi, 
îşi recăpătă curând calmul. 

— Uitaţi-vă, pe legea mea, spuse el, aici pe dealul ăsta, voi, cei din 
Cornwall, sub conducerea lui Hopton79 şi a lui Grenvilleso, nu v-aţi 
lăsat mai prejos într-o luptă dreaptă contra blestematului ăluia de 
prezbiterian, Wallers:, dar Grenville a murit, şi nici până-n ziua de 


79 Comandant regalist în Războiul Civil din Anglia (1642-1651) dus între 
tabăra parlamentară (capetele rotunde) şi regalişti (cavaleri) privitor la 
modul de guvernare a Angliei. (n.tr.) 

80 Richard, primul baronet de Grenville, regalist din Cornwall în timpul 
războiului civil din Anglia. (n.tr.) 

81 General englez luptând de partea taberei parlamentare, de credință 
prezbiteriană strictă. (n.tr.) 

azi nu se ştie precis a cui a fost victoria — deşi Waller a fost cel care s- 
a retras. Se spune că ambele tabere erau aşa sleite de puteri, încât 
era de fapt o chestiune de noroc cine se retrăgea primul. Acuma, 
dacă mergem înapoi spre trăsură, o să vă duc tocmai până la 
Roundway Down, unde capetele rotunde au luat-o într-adevăr pe 
coajă. Prințul Maurices2 venise călare tare de tot tocmai de la Oxford 
şi a sosit taman la timp să întoarcă roata. 

Edward Fitzmaurice îi spuse lui Clowance: 

— Noi nu eram aici în zilele acelea. 

— Care zile? 

— Din vremea războiului civil. Cred că moşia a aparținut unui om 
numit Bridgeman. Familia noastră e aici doar de vreo şaizeci de ani. 
Pe vremea aceea, casa nu era terminată. Tata a făcut-o de fapt ceea 
ce este azi. 

— Eşti irlandez? întrebă ea. 

— De ce? 

— Numele de Fitzmaurice sună... 

— Cei din familia Petty erau negustori de pânzeturi în Hampshire. 
Dar unul deştept a devenit profesor la Oxford, şi el a mers în Irlanda 
şi a dobândit o moşie acolo. Fiul lui s-a însurat cu fiica contelui de 
Kerry, şi fiul lor a fost moştenitorul, şi aşa cele două nume s-au legat 
şi nu s-au mai despărțit de atunci încoace... Dar spune-mi de al 
dumitale. 

— Numele meu? Poldark? Nu prea ştiu. Cineva a venit cu 
hughenoțţii şi s-a căsătorit cu cineva dintr-o familie din Cornwall 
numită Trenwith. Şi apoi... 

— Aşadar, suntem foarte asemănători, domnişoară Poldark. 

— Cum aşa? 

— Nu suntem? 

— Păi, nu, pentru că voi aveți moşii întinse şi averi mari. Noi avem 
doar puțin din fiecare. 

— Voiam să spun că familiile sunt combinate cam în acelaşi fel. 
Dar aş vrea să subliniez, domnişoară Poldark, că proprietăţile şi 
averile îi aparțin fratelui meu. Eu sunt relativ sărac. Propria mea 
casă, Bremhill... Trebuie să vii s-o vezi mâine... 

Hmm! Colonelul Powys-Jones îşi drese glasul. Pe dumneata te 
aşteptăm, Fitzmaurice. 

— Vă cer scuze! Lord Edward îi şopti lui Clowance: Ai tras 


82 Maurice von Simmern, Conte Palatin al Rinului, şi-a însoţit fratele, 
Rupert, luptând împreună în războiul civil. (n.tr.) 

vreodată cu arcul? 

— Nu. Niciodată. 

— Avem un loc de tras cu arcul. Foarte aproape de aici. Mă 
întreb... 

— Ce? 

— Dacă ne vor scuti de excursia asta lungă... Domnule colonel 
Powys-Jones. 

— Sir? 

— Mă întreb, ne veţi scuza dacă nu vă însoțim la Roundway? Mă 
gândeam... 

— Bucuros, dragă băiete... 

— Ce se întâmplă? întrebă Demelza vigilentă. 

— Doamnă Poldark, se întâmplă să fim foarte aproape de terenul 
de tras cu arcul, şi mă gândeam că fiica dumneavoastră ar dori să 
încerce un arc sau două. Mărturisesc, eu însumi sunt doar începător 
şi aş putea foarte bine să învăţ alături de ea. Dar dumneavoastră şi 
colonelul Powys-Jones ați putea continua drumul spre Roundway aşa 
cum s-a stabilit şi ne-aţi lua pe drumul de întoarcere... 

— Terenul de tras cu arcul, spuse Powys-Jones, frecându-şi 
bărbia. Ah, da, tras cu arcul. Unde este? 

— Chiar peste următorul deal. Fratele meu Henry e foarte bun la 
asta, şi eu cred că este un sport de îndemânare, dar n-am avut prea 
mult timp să-l practic. 

— Ai vreo pajişte sau aşa ceva? 

— Ah, da, avem o pajişte specială. Totul e amenajat. Dacă aţi dori 
s-o conduceţi pe doamna Poldark spre Roundway, aşa cum s-a 
plănuit... 

În capul ras al colonelului se învârtiră rotițele preț de un moment 
sau două. 

— În cazul ăsta, o să mergem cu toţii, anunţă el în felul său 
obişnuit, milităros, luând comanda expediției. 

— Să mergem unde? întrebă Demelza. 

— Să ne încercăm mâna la tir cu arcul. O idee al naibii de bună, 
aş spune. 

— Sir, pur şi simplu nu există niciun motiv ca dumneavoastră şi 
doamna Poldark să vă modificaţi planurile, spuse Edward, vizibil 
deranjat. M-am gândit la asta doar pentru mine şi domnişoara 
Poldark... 

— Prostii, spuse colonelul. Şi eu, personal, sunt foarte interesat de 
tirul cu arcul. O activitate foarte plăcută. Dumneata ce zici, doamnă? 

— Păi, spuse Demelza, uimită de schimbarea de atitudine a 

colonelului, pentru că se gândise că despărțirea lor s-ar fi potrivit 
scopului lui şi simțind o oarecare înțelegere pentru dorința lui 
Edward de a fi singur cu Clowance pentru câteva minute. Păi... 
mărturisesc că am sperat să văd Roundway. Dumneavoastră mi-aţi 
spus, domnule colonel, despre această bătălie, şi am aşteptat cu 
mare nerăbdare să văd locul şi să aud ce-mi mai povestiți despre 
asta... 

— O să mergem mâine, spuse colonelul Powys-Jones. 

— Dar, domnule colonel, azi e o zi aşa frumoasă pentru o plimbare 
cu trăsura. 

— Prostii... Scuze, doamnă, dar ia uită-te la norii ăia. De-acum în 
orice clipă s-ar putea să vină o ploaie torențială. Şi atunci unde să 
fim? La tir cu arcul. O activitate plăcută. Ai încercat-o vreodată, 
doamnă? 

— Nu. Nu ştiu nimic despre asta. 

— În cazul ăsta, vei fi şi dumneata instruită. Un sport foarte 
simplu: să tragi o săgeată. Nu-i nevoie de prea multă îndemânare. 

Într-o dezordine ciudată, începură să urce dealul, Edward 
muşcându-şi degetul de supărare, Clowance mergând liniştită lângă 
el, făcându-şi vânt uşor cu o mănuşă roz, Powys-Jones întinzându-şi 
o mână ca un colțar de fier, pentru ca Demelza să se sprijine cu 
degetele de ea, iar vizitiul cu landoul făcând un ocol pe o potecă 
îngustă pentru a fi pregătit pentru ei când urmau să aibă nevoie de 
el. 

Abia când ajunseră la pajiştea unde era amenajat locul de tras cu 
arcul, misterul schimbării de atitudine a colonelului se lămuri. 
Edward scoase arcurile şi săgețile din pavilion şi începu să exerseze 
câteva trageri la țintă, apoi îi invită şi pe ei. Se părea că instrucția era 
o treabă foarte intimă. Demelza putu vedea că Edward, deşi o atingea 
des pe Clowance în timp ce îi arăta, se purta într-adevăr ireproşabil. 
Colonelul Powys-Jones în schimb, nu. Scopul lui era clar acela de a o 
lua cu totul în brațe pe Demelza, în vreme ce o mână o ținea pe a ei 
pe mânerul arcului şi cealaltă o ghida cum să întindă coarda. Pentru 
că instructorul era cu o palmă mai scund decât eleva, încercarea nu 
avu mare succes. Prima dintre săgețile Demelzei zbură şi rată ţinta 
cu vreo patruzeci de picioare. Un stol de grauri se ridică în văzduh. 

Pentru că pălăria îi fu deranjată de la locul ei, Demelza o scoase şi 
o aruncă pe iarbă. 

— Serios, domnule colonel, cred că ar fi bine să... 

— Nu, staţi liniştită! Ia uitaţi! Aproape că ați nimerit. Daţi-mi voie! 

Lecţia continuă, cu Demelza ferindu-se cum putea. A doua săgeată 

a lui Clowance se îndreptă drept spre ţintă, dar căzu la pământ cu 
zece picioare mai înainte. 

— Bravo! spuse Edward. O încercare absolut superbă! Dacă am 
putea să ridicăm mai mult arcul... 

— Las-o pe mama să mai încerce o dată! 

A doua săgeată a Demelzei merse cu totul în direcția opusă 
primeia. De data asta, se împrăştiară nişte oi. Colonelul Powys-Jones 
îşi linse cu satisfacție buzele uscate şi o strânse de braț. 

— Încă o dată, dragă... 

Demelza spuse: 

— Mă întreb de ce toate oile de pe aici au ciorapi negri. 

— Ah, nu sunt ciorapi, doamnă, spuse Lord Edward. Aşa e rasa... 

Se opri. Clowance pufni în râs. 

— Scuze, îi spuse Edward. Mama dumitale... Nu ştiu niciodată 
când e serioasă. 

— Ne necăjeşte pe toți de mult timp cu asta, zise Clowance. 

— Necazul cu mine la ora asta, spuse Demelza, e că următoarea 
săgeată e încurcată în rochie şi, dacă domnul colonel nu mă lasă, va 
trebui să sfâşii țesătura sau să țintesc în propriul meu picior. 

— Nuuu, doamnă, eu doar încerc să ghidez direcția generală a 
țintei dumitale! Aveţi grijă! Vedeţi, aveți grijă, altfel capul săgeţii o să 
zgârie frumuşelul dumitale braț. Vă rog, nu scoateţi apărătoarea! 

Oferindu-i-se ocazia, Demelza ieşi delicat din strânsoarea lui. 

— Ia arătați-ne, domnule colonel. Nimic nu-i mai nimerit pentru o 
instrucție decât un bun exemplu. Toate bisericile recomandă asta. 

— Da, da, spuse Clowance, venindu-i în ajutor. Te rog, Edward! E 
foarte cald în dimineața asta. Hai să faceți voi, domnii, o întrecere 
mai întâi, în vreme ce noi învăţăm şi vă admirăm. Aşadar, la amiază, 
prin bâzâitul albinelor şi cu câteva păsări leneşe ce ciripeau în 
tufişurile înfierbântate, cei doi bărbaţi îşi scoaseră jachetele ca şi 
cum se pregăteau de o încăierare, şi trase fiecare câte douăzeci de 
săgeți pentru o pungă cu zece guinee. 

În ciuda pretenţiei lui Lord Edward că ar avea un ochi mai bun şi 
că ieşise învingător cu unsprezece la cinci, restul de patru săgeți îşi 
ratară ţinta. 

Apoi, banii schimbându-şi proprietarul, se aşezară cu toții pe o 
bancă de piatră, vorbind şi bârfind, până când fu vremea să se 
întoarcă în casă pentru prânz. 

În vreme ce-şi legau părul, descurcându-se fără Enid, Clowance îi 
spuse mamei ei: 

— Mătuşa Caroline m-a avertizat despre asta. 


— 345 — 


— Despre ce? 

— Mi-a spus: „Ai grijă, Clowance, ai grijă că, de nu, mama ta o să- 
ți fure toate complimentele venite de la cei mai buni bărbați. Nu-i 
vina ei, sărmana de ea, nu se poate abține”. 

— Mătugşa Caroline a ta ar fi putut să-ți dea nişte sfaturi mai bune 
decât asta, spuse Demelza cu răsuflarea întretăiată. Cei mai buni, 
într-adevăr! L-ai băga pe colonelul Powys-Jones printre cei mai buni 
bărbaţi? Şi, te întreb eu, l-am încurajat fie şi pentru o clipă? 

— Ar trebui să cuget şi să am timp să-ți răspund la asta, mamă. 
Dar nu e numai colonelul. Uită-te la domnul Magnus, în prima seară. 
Şi Sir John Egerton. Şi celălalt bărbat, acel tânăr aristocrat francez, 
de Flahault. 

— Dragă Doamne, e destul de tânăr să-mi fie fiu! Sau aproape, 
admise ea. 

— Dar destul de mare ca să fie altceva. 

— Ah, e francez. Mulţi sunt aşa ca el. 

Demelza se gândi la cei doi francezi chipeşi pe care îi cunoscuse cu 
aproape şaisprezece ani în urmă, morți de mult, într-o debarcare 
eşuată pe coasta golfului Biscaya, o debarcare în care soțul ei îşi 
riscase viața, şi fratele ei aproape că şi-o pierduse. 

— Chiar şi aşa, spuse Clowance, pricep limpede pentru prima dată 
de ce tata trebuie să te țină ascunsă în Nampara. 

— Îmi imaginez că înţelegi, spuse Demelza, cât de nelalocul lui 
este ca o fiică să-i facă mamei ei asemenea observaţii. E cu mult mai 
bine să te gândeşti la propria ta situație. 

— Dar asta şi fac! Sunt sigură că trebuie doar să te uiţi la Edward 
cu ceva mai multă amabilitate, şi te va urma pe tine în loc de mine. 
Ah, ce încurcat e! 

Demelza puse jos pieptenul. 

— Fii serioasă, Clowance. Doar o clipă. Merge bine? 

Clowance se opri şi se uită pe fereastră. 

— Vrei să meargă bine? 

— Vreau ca tie să-ți meargă bine. 

— Ah. 

— Şi ce diferență e? 

— Aş vrea să ştiu şi eu. Eu... eu nu sunt îndrăgostită de el. 

— Eşti îndrăgostită de altcineva? 

Pe fața ei trecu o umbră. 

— Nu, nuu... 

— Şi el... vreau să zic Lord Edward... crezi că e serios? 

— După cum se uită, bănuiesc că da. 

— Şi eu bănuiesc la fel... Ce şopteațţi chiar înainte de a intra? 

— Spunea doar că era bucuros că în sfârşit i-am spus Edward în 
loc de Lord Edward. 

— Nu ştiu eu finețurile astea. 

— Păi, totul a fost de fapt vina ta, spuse Clowance. Eram aşa 
preocupată să te salvez din ghearele colonelului tău galez, încât, pe 
negândite, mi-a scăpat numele! 

— Înţeleg că eu sunt de vină pentru tot. 

— M-a invitat să-i vizitez casa. E destul de aproape de aici, se 
pare, şi a fost în proprietatea familiei Lansdowne înainte de a 
cumpăra moşia asta. 

Demelza îşi trecu degetul peste marginea rochiei să se asigure că 
era dreaptă şi în ordine. 

— Clowance... 

— Da, mamă? 

— Nu ştiu cum să spun asta. Sau poate că nu e necesar. Poate că 
e deja înţeles. 

— Păi, nu m-aş supăra dacă mi-ai spune cu vorbele tale... 

Demelza ezita, uitându-se la fiica ei. 

— Clowance, dacă se ajunge să fii nevoită să iei o hotărâre, să nu 
fii influențată... 

— Influențată de ce? 

— Nu vreau să fii influenţată în favoarea lui de faptul că Lord 
Edward e nobil şi bogat şi are multe lucruri pe care altminteri tu nu 
le-ai avea niciodată. 

— Nu, mamă. 

— Dar asta înseamnă să nu fii nici influențată împotriva lui pentru 
că are toate aceste lucruri. Ai aşa mult din tatăl tău în tine, şi ştii 
bine ce crede el despre chestii din astea precum bogăţia şi privilegiile. 
Eu... eu nu cred că el s-a însurat cu mine doar pentru că eram fată 
de miner, dar cred că i-a plăcut ironia... Cu toate astea, e la fel de 
băţos ca toți ceilalți într-un anume fel, după cum prea bine ştii... Se 
pare că e de acord cu Lord Lansdowne pentru că urmăresc aceleaşi 
scopuri în parlament. Aşadar... Se opri şi se uită la Clowance pentru 
o bună bucată de vreme. Încearcă să judeci toate astea cât poţi tu 
mai bine - cu gândurile, cu sentimentele şi cu preferințele tale şi prin 
căldura pe care o simți în inimă şi prin cea pe care o simți în inima 
lui. Dragostea poate creşte. Dar, înainte de toate, încearcă să nu te 
gândeşti la nimic altceva decât la Edward... Ridică din umeri. E 
imposibil, ştiu. 

— Dar o astfel de căsătorie - dacă se ajunge la asta -— te-ar face 

fericită? 

Demelza ezită. 

— Aş fi fericită pentru situația financiară. Dar nu, Clowance, dacă 
nu ţi-ar face ție plăcere. Aş fi fericită de situația materială, da. Care 
mamă n-ar fi? 

Clowance începu să-şi tragă din nou de un nod din păr. 

— Oricum, sunt sigură că totul e doar o fantezie, mamă. Edward, 
sunt convinsă, are domnişoare aici cu duiumul — şi le învaţă pe toate 
să tragă cu arcul. Mâine, când o să mă duc să-i văd casa, va fi parte 
dintr-un tur aranjat pentru toți oaspeții în acelaşi timp. O să mergem 
fericite înapoi acasă împreună, săptămâna viitoare, neavând nimic 
mai important de hotărât decât ce pălărie să purtăm în timpul 
călătoriei! 

— Aştepţi cu nerăbdare să te întorci acasă? 

Clowance se gândi o clipă. 

— Nu. Cred că mă distrez aici. 

— Şi eu cred la fel. 

Clowance spuse: 

— Am văzut că ai fost invitată să joci biliard aseară. A fost Sir 
John Egerton? 

— Da. 

— Cum l-ai refuzat? 

— l-am spus că sigur o să sfâşii masa. 

— Mamă, crezi că jocul de biliard implică intimități la fel ca în 
cazul tirului cu arcul? 

— Nu şi când se uită alte doamne. 


III 


Demelza nu mai jucase niciodată whist până când Jeremy nu 
crescuse şi îi apăruse brusc o pasiune trecătoare pentru asta; atunci, 
atât ea, cât şi Clowance fuseseră convinse să dea o mână de ajutor şi 
să aranjeze o masă acasă. De atunci încoace, jucase uneori, atunci 
când Ross era acasă. Aşa că nici ea şi nici Clowance nu fură în stare 
să nege că ştiau să joace şi fură atrase în joc într-una sau două 
dintre seri. Clowance, căreia în general nu-i era teamă de nimic, fu 
cuprinsă de panică față de jocurile acestea şi tremura destul de 
vizibil jucând cărți. Demelza fu de două ori partenera lui Powys- 
Jones şi spera ca gafele ei ocazionale să strice o frumoasă prietenie; 
dar se părea că nimic nu putea să-i afecteze buna părere despre ea. 
În două seri fu muzică şi în două seri muzică de dans. Acestea se 

dovediră cele mai relaxate seri, deşi, deoarece nu erau mai mult de 
nouă sau zece perechi la dans, cei care dansau nu erau chiar 
înghesuiți. Clowance era recunoscătoare de data asta pentru lecţiile 
primite de la doamna Gratton, şi Demelza, deşi nu ştia cei mai 
potriviți paşi, era suficient de sprintenă pentru a face față. Erau seri 
plăcute, când erai conştient că eşti observat, dar nu cântărit sau 
criticat. Un mare merit pentru asta îl avea Lady Lansdowne, care, 
deşi ea însăşi fiică de conte, plutea de colo-colo cu un şarm nestudiat 
şi distrat, care într-un anume fel împiedica formalismul şi rigiditatea 
ce ar fi stricat momentele. Vizita la Bremhill se desfăşură cu încă doi 
oaspeți, cu veselie, dar fără vreun angajament. Joi era din nou o zi de 
casă deschisă; şi vineri aduse o nouă vizită la curse; sâmbătă un 
teatru de amatori la care Clowance fu convinsă să ia parte. 

O Clowance desculță, se gândi Demelza, călărind ca vântul pe 
plajă pe calul ei negru într-un galop periculos, cu părul blond în 
vânt; băiețoasă, directă în vorbire, fugind de la şcoală doar pentru că 
orele i se păreau plicticoase, părând a fi incapabilă de o pălăvrăgeală 
frivolă în care era de aşteptat să se complacă tinerele rafinate, acum 
se pregătea să apară în fața acestui public sofisticat, jucând rolul 
unui personaj pe nume Maria dintr-o piesă cu titlul Şcoala 
bârfelilors3. 

Rolul ei, când s-a ajuns acolo, era cel mai greu de interpretat, 
pentru că toți ceilalți se puteau transforma în caricaturi, în vreme ce 
ea trebuia să apară aproape aşa cum era de fapt. I se împrumutase o 
rochie demodată din satin crem şi galben, cu volane, strânsă în talie 
şi cu un decolteu adânc, ce îi reamintea Demelzei de prima ei rochie 
de bal, cu aproape un sfert de secol în urmă. Puţină pudră sau fard, 
însă părul şi pielea impresionau. Şi îşi jucă rolul mai bine decât 
ceilalți, mişcându-se şi vorbind cu uşurinţă şi având nevoie să i se 
sufle doar o dată. 

„Ah, vai de mine, cât de ciudat e totul! Eu stând aici, o mamă ca o 
văduvă de vârstă mijlocie, mişcându-mă în cele mai distinse cercuri, 
purtându-mă cu o bunăcuviință sclivisită, mâinile pe poşetă, 
picioarele adunate politicos, zâmbind amabil când mi se vorbeşte, 
înclinând capul în toate părțile, doamna perfectă; când eu încă am 
două cicatrici pe spate de la cureaua tatălui meu şi am învățat să 
înjur, să blestem şi să scuip înainte de a face şapte ani, şi am fost 
plină de păduchi, şi am mâncat ce am putut găsi în şanţuri, şi am 
avut în grijă şase frați flămânzi, cu toții mai mici decât mine”, se 

gândi Demelza. „Şi, deşi unul a murit, mai sunt încă cinci: unul e 
fierar şi predicator metodist, unul e administrator la un şantier 
naval, trei sunt mineri de-abia câştigându-şi pâinea muncind sub 
pământ ca nişte viermi orbi. Şi mulțumesc lui Dumnezeu pentru 
mănuşi, pentru că mâinile mele nu-s albe ca un crin, aşa cum sunt 
cele din jurul meu. Chiar, nu-s decât două săptămâni de când frecau 
o cratiţă pe care Ena n-o curățase bine. Şi înainte de asta au 
cunoscut ani şi ani de uzură. Nu-s de acelaşi neam ca femeile astea”, 
se gândi ea. „Ar trebui să am altă culoare sau siluetă. Dar, cu 
excepția câtorva lipsuri în comportament pe care le-au trecut elegant 
cu vederea... Lady Isabel e o drăguță, deşi mi-aş dori să nu fie nevoie 
să urlu tot timpul în cornetul ei. Şi cine s-ar fi gândit că Lady 
Lansdowne e gravidă în trei luni? Mi-aş dori să fi ştiut. Aş vrea ca 
Jeremy să fie din nou de trei ani, ca fiul ei. Aş vrea să fiu de douăzeci 
şi şase de ani, ca ea, şi să luăm totul de la capăt. Viaţa... se scurge ca 
nisipul dintr-o pungă ruptă. Ei bine, nu-s chiar bătrână. Dar mă 
îngrijorează să-l văd pe Ross cum şchiopătează, şi zbârciturile de pe 
falcă şi mulți dintre prietenii mei bolnavi, bătrâni sau morți. Care să 
fie viitorul lui Clowance?” 

Copiii în anii tinereţii înfloreau şi se dezvoltau; apoi norocul, 
aptitudinile, ereditatea toate jucau un rol în a decide cum acea 
înflorire să dea roade. Un soare puternic? Un vânt sălbatic? Un 
îngheț? Evident că Clowance nu se simțea stingheră printre aceşti 
nobili şi nici intimidată. Nu exista vreo amintire cu oameni simpli; nu 
cunoscuse niciodată cum era în Illuggan şi mizeria, boala, băutura. 
Dacă s-ar mărita aici, s-ar potrivi. Dar oare niciuna dintre rude n-a 
încercat să-l influențeze pe Edward împotriva unei astfel de căsătorii 
nepotrivite? Poate că făceau asta în fiecare zi. Ca frate mai mic, 
trebuia să se însoare cu o fată bogată. Poate că familia era aşa solidă 
încât nu conta în niciun fel. 

Edward juca rolul lui Charles Surfaces4, arătând foarte bine cu 
peruca lui albă. Părea a avea tot ce era de admirat la un tânăr: era 
puţin stângaci, dar blând, la fel de conştient de responsabilităţile lui 
ca fratele său mai sclipitor; avea automat un loc în parlament, liberal 
în cel mai bun sens, apt să insufle un liberalism părintesc; acum, că 
fratele lui mersese în Camera Superioară, propriile lui talente puteau 
fi mai repede apreciate... un soț atent şi iubitor. Putea cineva să 
ceară mai mult? Demelza se gândi la Nampara, şi dintr-odată 
perspectiva fu sumbră şi rece. Nu pentru ea, slavă Domnului! Pentru 

ea, Ross era totul; şi, printr-un noroc miraculos, părea că şi ea 
reprezenta totul pentru el. Ci pentru copiii ei. Jeremy se îndrăgostise 
de Cuby Trevanion - şi, deşi acolo n-ar fi trebuit să existe niciun 
obstacol în calea lui, era evident că exista unul. Deşi era pregătit să 
se afunde în motorul său de mină şi în credința lui în puterea 
revoluţionară a aburului, era în esența lui un om pustiit, lipsit de 
însăşi vlaga vieții din cauza unei fete drăguțe căreia din motive 
pecuniare i se refuzase dreptul de a i se făgădui lui. Aici, acum, în 
încăperea asta, era fiica ei. Care tocmai termina în ropote de aplauze 
un scurt fragment dintr-o piesă în care eroul era jucat de un tânăr 
care se arăta interesat de ea. Obstacolul, aici, dacă exista vreunul, 
era doar în sentimentele fiicei ei. Acasă, acasă la ei, în acel cămin 
cald şi primitor pe care şi-l făurise pentru ea, nu exista nicio opțiune 
fericită sau frumoasă pentru Clowance, exact la fel cum nu exista 
nici pentru Jeremy. 

Bineînţeles că ea era foarte tânără; dacă nu ieşea nimic de aici, 
variantele actuale de la Nampara nu trebuiau să fie cel mai important 
element al alegerii ei. Dar Caroline avusese dreptate, trebuia să i se 
lărgească orizontul. 

Demelza îşi reveni, văzând că un bărbat chipeş şi grizonat se 
apleacă peste ea. 

— Un interludiu încântător, doamnă. Şi trebuie să primiți laude 
pentru fermecătoarea dumneavoastră fiică. 

— Mulţumesc, Sir John. 

— Să îndrăznesc să vă reamintesc o promisiune pe care ați făcut-o 
seara trecută? 

— Care să fie? 

— Aţi jurat de atâtea ori că o să sfâşiați fetrul dacă vi se va da în 
mână un tac de biliard, încât bănuiesc că sunteți o specialistă care se 
teme să nu ne facă pe toți de râs arătându-ne abilitatea ei la acest 
joc. Colonelul Powys-Jones şi domnişoara Carlisle sunt dispuşi să ne 
fie adversari, dacă îmi veţi face onoarea de-a deveni partenera mea. 

Demelza avea o slăbiciune pentru Egerton. 

— Sir John, vă jur că sunt începătoare. Dacă ați pariat pe asta, aş 
vrea sincer să vă găsiți alt partener. Ce ziceți de Lady Isabel? 

— Nu poate auzi scorul. 

— Trebuie să auzi scorul? Nu-i mai bine să bagi bilele în 
buzunarul corect? 

— Uitaţi, v-am spus, ați înțeles esența jocului! Vedeţi, adversarii 
noştri ne aşteaptă la uşă. 

Şi aşa, merse să joace biliard, un joc la care se dovedi a fi mai 

pricepută decât la trasul cu arcul. Pe de o parte, pentru că nu-l avea 
pe colonelul Powys-Jones care s-o constrângă să intre într-o 
dispoziție sufletească nefavorabilă, pe de altă parte pentru că reuşi să 
stăpânească podul pe care şovăielnica ei mână stângă trebuia să 
sprijine tacul, află că, dacă închidea un ochi precum un bătrân 
marinar care se uită printr-un ochean, putea să-şi concentreze 
atenția atât de bine asupra unei bile, încât cel mai adesea reuşea să 
lovească cealaltă bilă în direcția dorită. Nu obținu astfel întotdeauna 
rezultatul dorit, dar părea să-i fie pe plac lui Sir John Egerton şi îi 
înfrânse pe colonelul Powys-Jones şi pe domnişoara Carlisle de 
suficiente ori încât să simtă că a obținut un soi de victorie personală. 

Jocul se sfârşi într-un cor de aclamații călduroase, iar Powys- 
Jones spuse să-l ia naiba dacă nu credea că doamna Poldark avea o 
masă proprie în peninsula aceea depărtată unde-şi avea căminul; şi 
că se întorcea la Radnorshire marțea viitoare şi că ar fi bucuros să 
organizeze un joc din ăsta distractiv la reşedinţa Clwyd, dacă s-ar ivi 
ocazia. Se părea că Sir John Egerton se întorcea cu colonelul Powys- 
Jones şi îşi petrecea câteva zile acolo pe drumul spre casa lui din 
Cheshire. 

Demelza fugi sus înaintea lui Clowance, care veni o jumătate de 
oră mai târziu, entuziasmată, în pofida voinţei ei, de felul în care 
decursese seara. În procesul învățării replicilor şi al costumării, al 
repetițiilor şi al schimburilor de replici ce avuseseră loc, se distraseră 
mai bine şi existase o mai mare apropiere spirituală între fete decât 
înainte. Chiar şi domnişoara Florence Hastings fusese auzită râzând, 
un mijloc de a se exprima pe care în mod normal îl considera lipsit de 
maniere. 

— Cred că aş vrea să merg mai mult la teatru, spuse Clowance. 
Necazul în Truro şi Redruth e că acolo sunt aşa multe melodrame 
sângeroase. Mi-ar plăcea cu mult mai mult o astfel de comedie 
modernă, aşa cum am făcut în seara asta. 

— Poate că ar fi trebuit să te duci mai mult la Londra, spuse 
Demelza, dar de obicei nu păreai dornică să mergi. 

— Acolo nu-i la fel de mult sânge pe scenă? întrebă Clowance. 

— Absolut. Celor care nu vor să se obosească să meargă la 
Tyburns85, evident că le place să vadă înscenarea unei spânzurări. 


85 Sat în Middlesex, pe locul unde acum se află Marble Arch în Londra; e 
sinonim cu pedeapsa capitală, fiind principalul loc de execuţie a asasinilor 
din Londra, precum şi a trădătorilor condamnaţi. În secolul al XVII-lea era 
cunoscut drept Tribunalul lui Dumnezeu. (n.tr.) 

Clowance îşi eliberă părul de agrafe şi îl scutură. 

— Mă întreb ce-or face acasă acum. 

— Aş zice că s-au culcat. Ştii, colonelul Powys-Jones şi Sir John 
Egerton vor să mergem cu ei în Ţara Galilor marți, când se termină 
vizita asta. 

Clowance râse. 

— Crezi că ne-am mai putea duce acasă după asta fără 
repercusiuni? 

— Depinde ce înţelegi tu prin „repercusiuni”, spuse Demelza. 

— Nu cred că tata ar fi de acord. 

— Câteodată, cu toate astea, trebuie să dai ascultare părerii 
colonelului Powys-Jones despre soţi. Îi vede ca pe o bătaie de cap 
inutilă. 

— Nu cred că aş vrea vreodată ca soțul meu să fie aşa ceva, spuse 
Clowance. 

— Nici eu nu mi-aş dori asta pentru tine, spuse mama ei. 


IV 


Se stabilise ca duminică, după biserică, să meargă cu toţii într-o 
călătorie la Bath să vadă abația şi să bea din apa de acolo. Vremea 
devenise din nou frumoasă şi caldă, şi aceasta urma să fie ultima 
călătorie înainte de terminarea vizitei. 

Întâmplător, Demelza, deşi aştepta cu nerăbdare această ieşire, nu 
putu să meargă, fiind cuprinsă de una dintre migrenele ei la primele 
ore ale dimineții. Aşa că petrecu ziua în pat. 

În vreme ce erau în Bath, Lord Edward o ceru de soție pe 
Clowance. Cu cât de multă graţie şi delicateţe putu, ea îl refuză. 


V 


Vizita se sfârşi aşa cum se stabilise, marți dimineață. Colonelul 
Powys-Jones făcând o ultimă, dar nereuşită încercare de a o atrage 
pe Demelza spre fortăreața lui galeză, îl luă pe Sir John Egerton şi 
plecară amândoi călare. Onorabila Helena Fairborne, însoțită de 
camerista şi de rândaşul ei, plecă imediat după aceea în trăsura 
proprie spre reşedinţa de familie din Dorset. Domnişoara Hastings, la 
fel, deşi împărțea trăsura cu domnul şi doamna Dawson, care şi ei 
fuseseră prezenți la întâlnire. Doamna Poldark şi domnişoara Poldark 
plecară mai târziu, trăsura care trebuia să le ducă spre Bath 
ajungând cu întârziere. 

Fiind târziu, fură nevoite să se grăbească, pentru că diligența care 
pleca din Bath spre Taunton nu avea să le aştepte; poate că graba 
aceasta era favorabilă, pentru că avură doar puţin timp la dispoziție 
pentru a-şi lua rămas-bun. În ultima clipă, Demelza se aplecă şi o 
sărută pe obraz pe Lady Isabel Fitzmaurice; ceilalți fuseseră şi ei 
amabili, dar ea oferise acea căldură în plus de-a dreptul încântătoare. 
Foarte politicos, dar cu o anume nervozitate în atitudine, Lord 
Edward cobori scările pentru a le conduce. Trăsura trosni şi scârțâi 
pe pietriş când vizitiul făcu o întoarcere, calul său oferind un tropăit 
sacadat de copite şi fornăieli pe când se puseră în mişcare. În vreme 
ce ele se îndepărtau cu repeziciune pe frumoasa alee spre porțile 
îndepărtate, Edward se întoarse şi urcă din nou scările, mergând 
gânditor prin vasta casă, ce părea foarte liniştită după agitația şi 
freamătul ultimelor două săptămâni. Joi, familia urma să se adune 
pentru plecarea de vineri spre Scoţia. Aveau să ajungă la timp pentru 
data de doisprezece. 

În spaţiosul său dormitor ce dădea spre grădinile ornamentale, 
Edward se îndreptă spre birou, îl deschise şi luă dintr-un sertar o 
scrisoare pe care o scrisese vinerea trecută pentru căpitanul Ross 
Poldark. O citi de câteva ori înainte de a o rupe în bucățele şi de a o 
arunca în coş. Îşi suflă nasul şi merse spre fereastră să vadă dacă 
trăsura dispăruse. Nu se mai vedea. Cobori să se alăture celorlalți. 


Sfârşitul volumului VIII 

